
भूमिका
१––संस्कृत नाटय-शास्त्र तथा नाटकों का
संक्षिप्त इतिहास

नाटकों की व्युत्पत्ति के विषय में भरतमुनि के नाट्यशास्त्र में लिखा है कि त्रेता युग के आरंभ में देवताओं ने ब्रह्मा के पास जाकर उनकी बहुत स्तुति की और प्रार्थना की कि वे मनोरंजन की कुछ ऐसी वस्तु का सृजन कर दें, जिससे नेत्र तथा कर्ण दोनो को साथ साथ आनंद प्राप्त हो। इस पर ब्रह्मा जी ने प्रसन्न होकर चारों वेदो से कुछ कुछ अंश लेकर नाट्यवेद की रचना की। यह अब प्राप्त नहीं है और यह अतीव प्राचीन काल के गाथाओं का संग्रह मात्र होता, जिसका केवल उल्लेख नाट्यशास्त्र में हुआ है। ऋग्वेद में दो तथा तीन व्यक्तियों के अनेक कथोपकथन आदि हैं तथा शृंगार किए हुए कुमारियों का नृत्य कर प्रेमियों को आकर्षित करने का उल्लेख है। सामवेद से ज्ञात होता है कि गानविद्या भी उस समय तक पूर्णता को प्राप्त हो चुकी थी और अथर्ववेद में वादन के साथ गायन तथा नृत्य का उल्लेख मिलता है। तात्पर्य यह कि वैदिक युग में नाटक ही के समान कुछ दृश्य दिखलाए जाते थे, जो अवश्य ही धार्मिक रूप में रहे होंगे। पौराणिक-काल की रचनाओं में 'नट-नर्तकाः' आदि शब्द मिलते हैं, तथा हरिवंश पुराण में रामायण के पात्रों को लेकर अभिनय करने का उल्लेख है। पर नट शब्द का अभिनेता अर्थ न लेकर तथा हरिवंश का समय निश्चित न मानकर विद्वान गण नाटक का अस्तित्व उस काल से नहीं लेते। साथ ही यूरोपीय विद्वान पुराणों के कथा बाँचने को नाटक का पूर्व रूप मानते हैं पर इन पुराणों की कथाएँ प्राचीन काल से अब तक होती आ रही है, जिसमें व्यास जी श्लोकों को पढ़ते तथा अर्थ बतलाते हैं और सैकड़ों श्रोता ध्यानपूर्वक बैठकर, जिनमें बगुला भगत अधिक होते हैं, उसे सुनते हैं। नट शब्द से अभिनेता का अर्थ लेते हुए भी साधारणतः अब तक लोग नट से उस जाति के लोगों को समझते हैं, जो नगरों में कभी कभी ढोल बजाकर 'हाय पैसा हाय पैसा' गाते हुए रस्सियों पर नाचते हैं। इस प्रकार पौराणिक काल में भी वैदिक काल से नाटकों की विशेष उन्नति नहीं हुई मानी जाती है।

इस काल के अनंतर वैयाकरणी पाणिनि ने शिलालिन् तथा कृशाश्व के नटसूत्रों का उल्लेख किया है, जिसका समय तीसरी शताब्दि पूर्वेसा काल माना जाता है। इसके अनंतर पतंजलि के महाभाष्य में, जिसका समय पाणिनि के डेढ़ सौ वर्ष बाद माना जाता है, कंसवध किया जाता है या बलि बंधन होता है ऐसे वाक्यो से नाटक के अस्तित्व का कुछ पता लगाया गया है। इसी प्रकार इस ग्रंथ का खूब अन्वेषण कर उक्त विद्वानों ने नाटक के सभी अंग प्रत्यंग का अनुसंधान पाकर निश्चय किया है कि उस समय तक नाटक अपने प्रारंभिक रूप में आ चुका था।

यद्यपि बौद्ध तथा जैन धार्मिक ग्रंथो से नाटक तथा अभिनय का पता चला है पर उन ग्रंथों का भी समय निश्चित नहीं है, ऐसा कहकर नाट्य कला को पूर्वोक्त समय से प्राचीनतर नहीं कहना निश्चित हो गया है। अस्तु, इस काल-निर्णय से एक बात निश्चित रूप से कही जाने लगी कि ग्रीक नाट्यकला का प्रभाव भारत की नाट्यकला पर अवश्य पड़ा है। यह प्रभाव कहाँ तक पड़ा है इसपर यूरोपीय विद्वानों में विशेष तर्क वितर्क हुआ है और अंत में निश्चय हुआ कि दोनो में साम्य अधिक है तथा भारतीयों में यह गुण भी है कि दूसरों की वस्तु वे इस प्रकार ले लेते हैं कि पता नहीं चलता। अस्तु, भरतमुनि का नाट्यशास्त्र प्रथम ग्रंथ है, जिसमें नाट्यकला के विषय का पूरा ज्ञान भरा हुआ है। रंगस्थल के निर्माण, दृश्य-पटी तथा अभिनेताओं के वेश भूषा, मंगल-पूजन तथा गान, गायन-वादन तथा भावप्रदर्शन आदि सबका पूर्ण रूप से विवेचन किया गया है। रूपकों के भेद आदि इतने विवरण से लिखे गए हैं कि यह ज्ञात होता है कि लेखकों के सामने अच्छा नाटकीय-साहित्य मौजूद था, जो अब लुप्त हो गया है। इस ग्रंथ का निर्माण-काल भी संदिग्ध है पर यह ग्रंथ अवश्य ही कालिदास के पूर्व भास के समय में तैयार हुआ होगा। अग्निपुराण में भी नाट्यकला पर कई स्कंध लिखा मिलता है पर उसका भी समय निश्चित नहीं है।

नाट्य-शास्त्र के अनंतर धनंजय कृत दशरूप और धनिक कृत उसी ग्रंथ की व्याख्या अवलोक का समय आता है, जो दशवीं शताब्दी की कृतियाँ हैं। इसमें रूपक के दश भेदों का वर्णन है, इसलिए इसका इस प्रकार नामकरण हुआ है। यह नाट्यशास्त्र के आधार ही पर लिखा गया है पर बहुत कुछ संक्षेप कर बोधगम्य कर दिया गया है। इसके अनंतर चौदहवीं शताब्दि विक्रमाब्द के मध्य में विद्यानाथ ने प्रतापरुद्रीय तथा विद्याधर ने एकावली लिखा। प्रतापरुद्रीय में नाटक तथा काव्य दोनों पर संक्षेप में लिखा गया है और वह विशेष महत्व का नहीं है। एकावली इससे अधिक महत्व की तथा उपयोगी बनी। इसी शताब्दी में शिंग भूपाल ने रसार्णवसुधाकर की रचना की थी। इस शताब्दि के प्रायः अंत में विश्वनाथ कविराज हुए, जिन्होंने साहित्य दर्पण की रचना की है। यह ग्रंथ समग्र काव्य शास्त्र पर है और इससे कई परिच्छेदो में नाट्य-शास्त्र के नियम आदि भी दिए गए हैं। यह ग्रंथ बहुत उपयोगी हुआ है और इसी से इसका प्रचार भी काफी है। इसके बाद रूप गोस्वामी की नाटक चंद्रिका, सुंदर मिश्र का काव्य प्रदीप आदि कई ग्रंथ लिखे गए, पर वे विशेष महत्व के नहीं हुए।

यहाँ तक नाट्य-शास्त्र पर विचार किया गया, अब नाटकों पर दृष्टि देना चाहिए क्योंकि इतने छोटे निबंध में विशेष विवरण नहीं दिया जा सकता। अभी कुछ ही दिन हुए कि कालिदास के पहिले के नाटककारों का पता नहीं था पर अब अश्वघोष, भास आदि का पता चला है। सुवर्णाक्षी के पुत्र अश्वघोष के एक नाटक शारद्वती-पुत्र प्रकरण का कुछ अंश दो अन्य नाटकों के अंशों के साथ तालपत्रों पर लिखे गए प्राप्त हुए हैं, जो सभी बौद्ध कृतियाँ है। बुद्ध-चरित्रकार अश्वघोष सौभाग्य से बौद्ध था, इसलिए उसकी प्राचीनता में विशेष संदेह की गुंजाइश नहीं रह सकी। इसने कई अन्य ग्रंथ भी लिखे हैं और इसके नाटक इतने शास्त्र-सम्मत तथा पूर्ण हैं कि यह निश्चय-पूर्वक कहा जा सकता है कि इसके समय के पहिले अवश्य ही बहुत से नाटक रहे होंगे, जिन्हें आदर्श रूप रखकर ही ये तैयार हो सके हैं। शारीपुत्र प्रकरण के साथ जो दो नाटकों के अंश मिले हैं, उनके रचेता के नाम नहीं ज्ञात हुए हैं पर अधिकतर संभव है कि वे अश्वघोष की ही रचनाएँ हों।

अश्वघोष के अनंतर भास का नाम आता है, जिसके तेरह नाटक बीसवीं शताब्दि ईसवी के आरंभ में मिले हैं। दूत-घटोत्कच, उरु-भंग, कर्णभार, दूतवाक्य, मध्यम व्यायोग, बाल चरित, पंचरात्रि, प्रतिमा नाटक, अभिषेक, अविमारक, प्रतिज्ञा-यौगंधरायण, स्वप्नवासवदत्ता और चारुदत्त ये तेरह नाटक हैं। इनमें प्रथम सात का महाभारत, दो का रामायण तथा अन्य का कथा-वस्तु कथा-सरित्सागर से लिया गया है। भास का समय ईसवी तृतीय शताब्दि माना जाता है। भास का चारुदत्त नाटक अपूर्ण है और इसके केवल चार अंक प्राप्त है। शूद्रक के मृच्छकटिक के प्रथम चार अंक इससे बहुत मिलते है। आगे का अंश मिलता नहीं। शूद्रक ने राजनीति तथा प्रेम के षड्‌यंत्रो का सफलतापूर्वक सम्मिलन करा दिया है और यही उसकी विशेषता है। इसका समय भास और कालिदास के बीच में है। शूद्रक नाम वास्तविक है या नहीं इसमें संदेह ही है।

महाकवि कालिदास का समय तृतीय गुप्त-सम्राट् चंद्रगुप्त द्वितीय विक्रमादित्य का समय माना जाता है, जिसने सन् ४१३ ई॰ तक राज्य किया था। इन्होंने मालाविकाग्निमित्र, विक्रमोर्वशीय तथा अभिज्ञान शाकुंतल तीन नाटक लिखे हैं। इनके तथा इन नाटकों और मुख्यतः शाकुंतल के विषय में इतना ही कहना अलम् है कि संस्कृत साहित्य के इतिहास में ये अद्वितीय हैं। कालिदास के बाद श्रीहर्ष का समय आता है, जिन्होंने तीन नाटक रत्नावली, प्रियदर्शिका और नागानंद लिखा है। श्रीहर्ष स्थाणीश्वर का राजा था और इसका राज्यकाल सन् ६०६ ई॰ से ६४८ ई॰ तक है। इसी के दरबार में सुप्रसिद्ध साहित्यकार वाणभट्ट रहते थे। इन्हीं श्रीहर्ष के समय के आसपास या समकालीन ही चंद्रक तथा महेन्द्र विक्रमवर्मा दो अन्य नाटककार हुए हैं। महेन्द्र विक्रम कांची का राजा था और इसका प्रहसन मत्तविलास प्राप्त है। मुद्राराक्षस के रचेता विशाख दत्त का समय विशिष्ट रूप से चंद्रगुप्त द्वितीय का ही माना जाना चाहिए पर अभी यूरोपीय विद्वान नवीं शताब्दि तक उन्हे खींच लाने में नहीं हिचकते। इनके एक अन्य नाटक देवी चंद्रगुप्तम् का भी पता लगा है, जो गुप्त-सम्राट् चंद्रगुप्त द्वितीय के चरित्र पर निर्मित है।

संस्कृत साहित्य के अद्वितीय नहीं तो द्वितीय नाटककार भवभूति का समय अब आता है, जिनके तीन नाटक मालती-माधव, उत्तररामचरित तथा महावीरचरित प्राप्त और प्रसिद्ध है। भवभूति सातवीं शताब्दि ईसवी के अंत में हुए थे। भट्ट-नारायण का समय सातवीं शताब्दि अनुमान किया जाता है और इन्होंने वेणीसंहार नाटक लिखा है। आठवीं शताब्दि के कुछ नाटककारों के नाम मिलते हैं, जिनकी रचनाओ के कुछ अंश लक्षण ग्रंथों में मिल जाते हैं। कान्यकुब्जेश्वर यशोवर्मा के एक नाटक रामाभ्युदय का पता चलता है पर वह अप्राप्त है और शिव स्वामी के कई नाटको का पता चलता है पर मिले एक भी नहीं है। तापस वत्सराज के लेखक अनंगहर्ष मात्रराज का समय भी निश्चित नहीं है। मायुराज का उदात्तराघव अप्राप्त है। इस काल के अन्य दो नाटक पार्वती-परिणय और मल्लिकामारुत, वाणभट्ट तथा दंडी कृत माने जाते थे पर वे वास्तव में क्रमशः वामनभट्ट वाण तथा उद्दंडिन् कृत हैं। धनिक ने दशरूप की कारिका में रामाभ्युदय के सिवा छलितराम, पांडवानंद तथा दो तीन प्रकरण आदि का उल्लेख किया है। मुरारि के अनर्घराघव का समय नवीं शताब्दि माना जाता है। यही काल राजशेखर का है, जिसने कर्पूरमंजरी, बालरामायण, विद्धशालभंजिका और बालभारत चार नाटक लिखे हैं। राजशेखर ने अपने समकालीन नाटककार भीमट के पाँच नाटको का उल्लेख किया है। इसी काल में क्षेमीश्वर हुए जिनका चंड-कौशिक प्रसिद्ध है। इनका दूसरा नाटक नैषधानंद है। इसके अनंतर ग्यारहवीं शताब्दि से अबतक के जो नाटक मिलते हैं, उनमें कृष्णमिश्र का प्रबोध चंद्रोदय, जयदेव का प्रसन्न राघव, रविवर्मा का प्रद्युम्नाभ्युदय, रूप गोस्वामी का विदग्धमाधव तथा ललित माधव, शेष कृष्ण का कंसवध, रामवर्मा का रुक्मिणी-परिणय आदि उल्लेखनीय है। इनके सिवा प्रकरण, व्यायोग आदि छोटे छोटे रूपक बहुत से लिखे गए पर उन सबका नाम भी उल्लेख करने का यहाँ स्थानाभाव है।

प्राचीन-परंपरा-भीरु भारत ने अनेक शताब्दियो से प्रचलित भाषाओं में नाटक न लिखकर संस्कृत ही में लिखने का जो अप्राकृतिक प्रयास किया था उसी कारण नाटक का प्रायः ह्रास सा रहा। मुसल्मानी राज्य होने पर उनसे संस्कृत को सहायता मिली ही नहीं, क्योंकि वह जनसाधारण की भाषा न होकर धर्म की भाषा समझी जाती थी। संस्कृत ग्रंथो के फारसी अनुवाद किए जाने का प्रयास कुछ कुछ हुआ था पर संस्कृत के ग्रंथ-प्रणयन की ओर दृष्टि नहीं देना ही सहज स्वाभाविक था इसलिए संस्कृत नाट्य-रचना-काल प्रायः सोलहवीं शताब्दि के अंत तक समझना चाहिए और हिंदी में नाटक रचना का आरंभ नाम मात्र के लिए उसी समय हो गया था पर वास्तव में इसका आरंभ भारतेंदुकाल से ही होता है।




२. हिंदी-नाटक

२—हिंदी नाटक

संस्कृत नाटकों का जो इतिहास ऊपर लिखा गया है उससे ज्ञात होता है कि यह सिलसिला मुसल्मानी आक्रमणो के आरंभ होने पर प्रायः बंद सा हो गया। यद्यपि मुगल राजत्वकाल के रचित कुछ नाटक मिलते हैं और प्रायः वर्तमानकाल में एकाध अच्छे नाटक लिखे भी गए हैं पर वास्तव में वह शृंखला उसी समय से बंद ही सी है। नाटकों के लिए बोलचाल ही की भाषा अधिक उपयुक्त होती है और यही कारण है कि यह नाटक-शृंखला संस्कृत से ब्रजभाषा, अवधी आदि में होती हुई वर्तमान खड़ी बोली तक नहीं चली आई है। बीच के काल में परंपरा की काव्य भाषा ही का जोर अधिक था और अच्छे साहित्य-सेवी खड़ी बोली की ओर झुके नहीं थे, इसी से नाटकों की रचना नहीं हो सकी।

सं॰ १६८० वि॰ में संस्कृत हनुमन्नाटक का भाषानुवाद कृष्णदास के पुत्र हृदयराम ने समाप्त किया था। हिंदी में नाटक शब्द-संयुक्त यही पुस्तक सबसे प्राचीन ज्ञात होती है। इसके अनंतर सुकवि नेवाज कृत शकुंतला नाटक मिलता है, जो फर्रुखसियर के समय में सं॰ १७८० वि॰ के लगभग तैयार हुआ था। इसके अनंतर सुप्रसिद्ध कवि देवकृत देवमाया प्रपंच नाटक बना। सं॰ १८१६ में ब्रजवासीदास ने प्रबोध चंद्रोदय-नाटक का भाषानुवाद किया। ये सब केवल इसीलिए नाटक कहे जाते हैं कि इनके नाम के साथ नाटक शब्द जुड़ा हुआ है। वास्तव में ये काव्य ही है। वेदांत विषयक भाषा ग्रंथ समयसार नामक एक इसी कोटि के नाटक का भारतेन्दु जी ने उल्लेख किया है। रीवाँ-नरेश महाराज विश्वनाथसिंह कृत आनंद रघुनंदन नाटक, काशिराज की आज्ञा से निर्मित प्रभावती नाटक तथा उसी राजवंश के आश्रित गणेश कवि कृत प्रद्युम्न-विजय नाटक यद्यपि नाटक रीति से बने हैं, पर ये भी छंदमय ग्रंथ हैं। भारतेन्दु जी के पिता महाकवि गिरधरदास जी कृत नहुष नाटक का जो प्रथमांक प्राप्त है; उसको देखने से ज्ञात होता है कि यह नाटक की सम्यक् रीति से बना है तथा गद्य-पद्य मिश्रित है। संस्कृत नाटकों की प्रथा पर इसमें भी कविता की प्रचुरता है और यह ब्रजभाषा ही में लिखा हुआ है। इस कारण यह खड़ी बोली हिंदी का प्रथम नाटक नहीं कहला सकता। इसके आगे ब्रजभाषा में नाटक नहीं लिखे गए और खड़ी बोली ही को इसके लिए उपयुक्त समझा गया। हाँ, नाटकों में जो कविता दी जाती थी, उसके लिए ब्रजभाषा का प्रयोग कुछ दिनों तक होता रहा था।

राजा लक्ष्मणसिंह का शकुंतला का गद्यानुवाद सन् १८६३ ई॰ में पहिली बार छपा, जिसके प्रायः पच्चीस वर्ष बाद उसका गद्य-पद्य-मय संशोधित संस्करण प्रकाशित हुआ था। यह अनुवाद बहुत ही सुंदर बन पड़ा है। इसके अनंतर भारतेन्दु जी के नाटकों ही से खड़ी बोली हिंदी में नाटक-रचना का आरंभ होता है। इन्होने मौलिक नाटकों के सिवा कई नाटकों का अनुवाद भी किया था और कुछ दूसरे नाटकों के आधार पर लिखे थे। चंद्रावली, अंधेरनगरी, प्रेमयोगिनी (अधूरा), विषस्य विषमौधम्, वैदिकी हिंसा हिंसा न भवति, भारतदुर्दशा, नीलदेवी और सती प्रताप (अपूर्ण) इनके मौलिक नाटक हैं। विद्यासुंदर तथा सत्यहरिश्चन्द्र अनुवाद नहीं है पर वे अन्य नाटकों के आधार पर लिखे गए हैं। मुद्राराक्षस, कर्पूरमंजरी, धनंजय विजय तथा पाखंड विडंबन संस्कृत से अनूदित हुए हैं और दुर्लभबंधु अंग्रेजी से। ये सभी नाटक भाषा, भाव, नाट्यकला आदि सभी दृष्टि से अच्छे बन पड़े हैं। इनमें कई सफलतापूर्वक खेले भी जा चुके हैं। भारत-जननी इनका एक अनूदित नाटक है। इनके नाटकों के विषय में अलग विस्तार से लिखा गया है।

भारतेन्दुजी की इस नाटक-रचना में उनके कई मित्रों तथा समकालीन सज्जनों ने सहयोग किया है। लाला श्री निवासदास ने प्रह्लाद, रणधीर-प्रेममोहिनी, संयोगता स्वयंवर तथा तप्ता संवरण, पं॰ बद्री नारायण चौधरी 'प्रेमधन' ने भारत सौभाग्य, वारांगना रहस्य, प्रयाग रामागमन तथा वृद्ध विलाप; पं॰ मथुराप्रसाद चौधरी ने साहसेंद्र-साहस (मैकबेथ का अनुवाद); पं॰ प्रतापनारायण मिश्र ने कलिकौतुक रूपक, कलिप्रभाव, हठी हमीर तथा जुवारी खुवारी; राव कृष्णदेव शरणसिंह 'गोप' ने माधुरी; बा॰ तोताराम ने केटाकृतांत; पं॰ केशवराम भट्ट ने उर्दू मिश्रित शमशाद सौसन तथा सज्जाद सुंबुल; पं॰ अम्बिकादत्त व्यास ने ललिता नाटिका, गोसंकट, देवपुरुष-दृश्य, मरहट्ठा तथा भारत सौभाग्य; अमनसिंह गोटिया ने मदनमंजरी और बा॰ राधाकृष्णदास ने दुःखिनी बाला, पद्मावती तथा प्रताप नाटक लिखे। पं॰ बालकृष्ण भट्ट ने पद्मावती, शर्मिष्ठा तथा चंद्रसेन लिखा। पं॰ देवकी नंदन त्रिपाठी ने जयनारसिंह की, होली खगेश, चक्षुदान, कलियुगी विवाह, जनेऊ आदि प्रहसन लिखे। शीतलाप्रसाद त्रिपाठी ने जानकी मंगल तथा बा॰ बालेश्वर प्रसाद ने वेनिस का सौदागर लिखा।

भारतेन्दुजी की मृत्यु पर यह नाटक-रचना की परंपरा कुछ रुक रुक कर चलती रही। बंगला से अनुवाद करने की प्रथा निकली। बा॰ राम कृष्ण वर्मा ने कृष्ण कुमारी, पद्मावती तथा वीर नारी नाटको का; बा॰ उदितनारायण लाल वकील ने सती नाटक तथा अश्रुमती का और पं॰ ब्रजनाथ ने 'एई की सभ्यता' का अनुवाद प्रकाशित कराया। पं॰ रविदत्त शुक्ल ने देवाक्षर चरित, पं॰ कमलाचरण मिश्र ने अद्भुत नाटक, कामभस्म नाटक आदि, देवीप्रसाद शर्मा ने बालविवाह, पं॰ अयोध्या सिंह उपाध्याय 'हरिऔध' ने रुक्मिणी-परिणय नाटक, बा॰ ठाकुरदयाल सिंह ने मृच्छकटिक तथा मर्चेंट आव वेनिस के अनुवाद किए। मझौली नरेश खड्ग बहादुर मल्ल ने रसकुसुमायुध, कल्पवृत्त, महारास, भारत आरत, भारत ललना तथा हरितालिका नाटक लिखा था। पं॰ गदाधर भट्ट मालवीय ने मृच्छकटिक तथा वेणी संहार का अनुवाद किया। इन्होने मुद्राराक्षस का भी अनुवाद किया था पर भारतेन्दु जी के अनुवाद को सुनकर उसे यह कह कर प्रकाशित नहीं कराया कि अब इसकी आवश्यकता नहीं है। पं॰ राधाचरण गोस्वामी ने सती चंद्रावली तथा श्रीदामा छोटे छोटे नाटक लिखे। पं॰ दामोदर शास्त्री ने रामलीला सातोकांड, बालखेल या ध्रुवचरित, राधामाधव तथा वेणी संहार लिखे। बा॰ कार्तिक प्रसाद ने ऊषाहरण नाटक लिखा था। बा॰ गोपालराम गहमरी ने बभ्रुवाहन देश दशा, विद्याविनोद और चित्रांगदा का अनुवाद प्रकाशित किया। पं॰ किशोरी लाल गोस्वामी ने चौपट चपेट, नाट्यसम्भव, वर्षा की बहार तथा मयंकमंजरी महानाटक लिख डाला। पुरोहित गोपीनाथ ने शेक्सपिअर के तीन नाटको का अनुवाद प्रेमलीला, वेनिस का व्यापारी और मनभावन नाम से छपवाया। किसी 'आर्या' नाम्नी लेखिका ने भी मर्चेंट आव वेनिस का अनुवाद किया था। सन् १९०० ई॰ के पहिले ही से लाला सीताराम बी॰ ए॰ 'भूप' ने संस्कृत के नाटकों तथा काव्यों के अनुवाद में हाथ लगा दिया था और अब तक नागानंद, मृच्छकटिक, महावीर चरित, उत्तर रामचरित, मालती माधव, मालविकाग्निमित्र आदि का अनुवाद कर चुके हैं। रायदेवीप्रसाद पूर्ण का चंद्रकलाभानुकुमार मौलिक नाटक है पर अभिनय की दृष्टि से बहुत बड़ा है।

बीसवीं शताब्दि के साथ साथ द्विजेन्द्रलालराय के बंगभाषा नाटकों का अनुवाद आरंभ हुआ है, जिससे केवल गद्य-मय नाटक लिखने की प्रथा चल निकली। पद्य के लिए दो चार गाने इतस्ततः दे दिए जाते थे। सामाजिक चित्रण अधिक होने लगा। बा॰ रवीन्द्रनाथ ठाकुर के नाटक भी अनूदित हुए। बा॰ गिरीशचंद्र घोष, क्षीरोदबाबू, बा॰ शिशिर कुमार घोष आदि अन्य प्रसिद्ध नाटककारों के भी कुछ नाटको का अनुवाद हुआ। ऐसे अनुवादकों में पं॰ रूपनारायण पाण्डेय का नाम उल्लेखनीय है। सं॰ १९७० वि॰ में उत्तररामचरित का अनुवाद पं॰ सत्यनारायण कविरत्न ने प्रकाशित कराया और उसके तीन वर्ष बाद बा॰ कृष्णचंद्र जी का इसी का अनुवाद प्रकाशित हुआ। कविरत्न जी का मालतीमाधव का अनुवाद भी इसी समय निकला। ये अनुवाद बहुत अच्छे हुए हैं। सुप्रसिद्ध संस्कृत नाटककार भास के तेरह नाटक हाल ही में प्राप्त हुए हैं, जिनमें से एकाध के कई अनुवाद निकल चुके हैं। बा॰ ब्रजजीवनदास इन समग्र नाटको का गद्य-पद्य मय अनुवाद कर रहे हैं, जिनमें तीन पंचरात्रि, मध्यम व्यायोग तथा प्रतिज्ञा यौगंधरायण के अनुवाद प्रकाशित हो चुके हैं।

वर्तमान मौलिक नाटककारों में बा॰ जयशंकर प्रसाद जी का नाम पहिले लिया जाता है। अजातशत्रु, जन्मेजय का नाग यज्ञ, स्कंदगुप्त, चंद्रगुप्त आदि ऐतिहासिक नाटक उल्लेखनीय हैं। इनमें तत्कालीन समाज के चित्र देने का अच्छा प्रयास है। इन नाटकों की भाषा कुछ अधिक गंभीर तथा क्लिष्ट हो गई है। पं॰ गोविंदवल्लभपंत की वरमाला, पं॰ बद्रीनाथ भट्ट की दुर्गावती आदि अच्छे नाटक हैं।

हिंदी के सुप्रसिद्ध महाकवि बाबू गोपालचंद्र, उपनाम बाबू गिरधरदास जी के पुत्र आधुनिक हिंदी के जन्मदाता गोलोकवासी भारतेंदु हरिश्चंद्र जी ने निज 'उत्तरार्ध-भक्तमाल' में अपने वंश का परिचय निम्नलिखित दोहों में दिया है—

पूर्वजगण

वैश्य अग्र-कुल मैं प्रगट बालकृष्ण कुलपाल।
ता सुत गिरधर-चरन-रत वर गिरिधारी लाल॥
अमीचंद तिनके तनय फतेचंद ता नंद।
हरषचंद जिनके भये निज-कुल-सागर चंद॥
तिनके सुत गोपाल ससि, प्रगटित गिरधरदास।
कठिन करम गति मेटि जिन, कीना भक्ति प्रकास॥
पारवती की कोख सों, तिनसो प्रगट अमंद।
गोकुलचंद्राग्रज भयो भक्त-दास हरिचंद॥

पूर्वोक्त उद्धरण से यह ज्ञात हो जाता है कि इनके पूर्वजों में राय बालकृष्ण तक का ही ठीक-ठीक पता चलता है। सेठ बालकृष्ण के पूर्वजों का दिल्ली के मुगल-सम्राट-वंश से विशेष सम्बन्ध था; पर उस शाही घराने के इतिहासो में इस वंश का कोई उल्लेख मुझे अभीतक नहीं मिला। जिस समय शाहजहाँ का द्वितीय पुत्र सुल्तान शुजाअ बंगाल का सूबेदार नियुक्त होकर राजमहल आया था उस समय इनका वंश भी उसी के साथ बंगाल चला आया। जब बंगाल के नवाबों की राजधानी राजमहल से उठ के मुर्शिदाबाद को चली गई तब यह वंश भी मुर्शिदाबाद में आ बसा। इन दोनों स्थानों में इनके पूर्वजों के विशाल महलों के खण्डहर अब तक वर्तमान हैं।

मुर्शिदाबाद में इस वंश की कई पीढ़ियो ने बड़े सुख से दिन व्यतीत किए थे। सेठ बालकृष्ण के पौत्र तथा गिरधारी लाल के पुत्र सेठ अमीनचंद के समय में बंगाल में अँग्रेजों का प्रभुत्व स्थापित हो सेठ अमीनचंदगया था और उस प्रांत में उनका राजत्वकाल प्रारम्भ हो चुका था, यह भी अँग्रेजों के एक प्रधान सहायक थे और लगभग चालीस वर्ष से कलकत्ते में व्यापार कर रहे थे। आरम्भ में निज व्यापार को फैलाने में, अँग्रेजों ने इनसे बहुत सहायता ली थी, पर उसके जमजाने पर उन्होने इन पर दोष लगा कर इन्हें अलग कर दिया। इसी समय बंगाल के नवाब सिराजुद्दौला ने कलकत्ते पर चढ़ाई कर उसे लूट लिया और अमीनचंद का भी चार लाख रुपया नकद और सामान लुट गया। इनके घर द्वार जला दिए गए और इनके परिवार की कई स्त्रियाँ और पुरुष जल कर मर गए। अँग्रेजो ने अन्य प्रांतो से सहायता प्राप्त कर पलासी के युद्ध में नवाब को परास्त कर गद्दी से उतार दिया और उनके स्थान पर मीरजाफर को बैठाया। इस षड्यंत्र में अमीनचंद भी सम्मिलित थे पर उसके सफल होने पर पुरस्कार बाँटने के समय इनका नाम तक न लिया गया, जिससे इन्हे इतना क्षोभ हुआ कि इस घटना के डेढ़ ही वर्ष के उपरान्त उनकी मृत्यु हो गई।

सेठ अमीनचंद के पुत्र फतेहचंद जी इस घटना से अत्यंत विरक्त होकर सं॰ १८१६ के लगभग काशी चले आए। काशी फतेहचंदके प्रसिद्ध नगर सेठ बा॰ गोकुलचंद जी की कन्या से आपका विवाह हुआ। उनके कोई अन्य सन्तान न थी इससे यही उनके उत्तराधिकारी हुए। तत्कालीन सरकार में भी आपका बहुत सम्मान था। 'दवामी बंदोबस्त' के समय इन्होंने डंकन साहब की बहुत सहायता की थी, जिसके लिए उन्होंने इन्हें धन्यवाद दिया था। इनके बड़े भाई राय रत्नचंद बहादुर भी इनके आने के बाद काशी चले आए और राजसी-ठाट के साथ रामकटोरे वाले बाग में रहने लगे। इनके पुत्र रामचंद तथा पौत्र गोपीचंद की मृत्यु इन्हीं के सामने हो गई थी इससे फतेहचंद के पुत्र बाबू हर्षचंद्र ही इनके भी उत्तराधिकारी हुए। फतेहचंद की मृत्यु सम्वत् १८६७ के लगभग हुई।

बाबू हर्षचन्द्र काशी में काले हर्षचन्द्र के नाम से प्रसिद्ध थे और इनका जनता तथा सरकार में बड़ा मान था। सं॰ १८६८ में पंसेरी के लिए जब गड़बड़ हुई थी तब बनारस के गबिन्स साहब ने इन्हें सरपंच और हर्षचंद्रबाबू जानकीदास तथा बाबू हरीदास को पंच माना था। काशी का बुढ़वा मंगल मेला बहुत प्रसिद्ध है। इसका आरम्भ भी इन्होंने ही किया था। पहले लोग वर्ष के अन्तिम मंगल को नाव से दुर्गा जी का दर्शन करने अस्सी तक जाते थे। बाद को इन नावों पर नाच होने लगा। तब काशीराज ने बा॰ हर्षचन्द के परामर्श से बुढ़वा मंगल को वर्तमान रूप दिया। यह काशी-नरेश के महाजन थे और इनका उस दरबार में बहुत सम्मान था। बिरादरी में भी इनका इतना मान था कि अनेक धनाढ्यों तथा प्रतिष्ठित व्यक्तियो के रहते हुए भी यह बिरादरी के चौधरी बनाये गए थे। यह स्वामी गिरधर जी के शिष्य थे। जिस समय श्री गिरधरजी मुकंदराय को काशी लाए उस समय बरात आदि का सब प्रबंध इन्हीं ने किया था। इन्होंने अपने घर में भी श्री मदनमोहन जी की सेवा पधराई और इस मनोहर युगल मूर्ति की सेवा इस वंश में बड़े प्रेम से अब तक होती आ रही है। इनके कन्याएँ हुई थीं पर पुत्र एक भी नहीं हुआ। अवस्था भी अधिक हो चली थी। एक दिन यह श्री गिरधर जी के पास उदास मुख बैठे हुए थे। इनकी उदासी का कारण पूछने पर लोगो ने वही कारण बतला दिया। महाराज ने कहा कि—तुम जी छोटा मत करो। इसी वर्ष पुत्र होगा।" उसी वर्ष पौष कृष्ण १५ सं॰ १८९० को महाकवि गोपालचन्द्र का जन्म हुआ। श्री गिरधर जी की कृपा से जन्मलेने के कारण इन्होने कविता में अपना उपनाम गिरधरदास रखा। हर्षचन्द्र जी सं॰ १९०१ में परलोक सिधारे।

पिता की मृत्यु के समय गोपालचंद जी की अवस्था ग्यारह वर्ष की थी। इन्होने दो वर्ष बाद कुल प्रबंध अपने हाथ में ले लिया। इनका विवाह दिल्ली के शाहजादों के दीवान राय खिरोधर लाल की कन्या पार्वती गोपालचंद उपनाम गिरधरदास देवी से संवत् १९०० में हुआ था। इस विवाह से इनके चार संताने हुई—मुकुंदी बीबी, भारतेन्दु हरिश्चन्द्र, गोकुलचंद और गोविन्दी बीबी। प्रथम स्त्री की मृत्यु हो जाने पर इनका दूसरा विवाह सं॰ १९१४ में बाबू रामनारायण की कन्या मोहन बीबी से हुआ। यद्यपि इनसे दो संतानें हुई पर दोनो ही बहुत थोड़ी अवस्था में मर गई।

यद्यपि इनकी शिक्षा विशेष रूप से नहीं हुई थी परन्तु प्रतिभा पूर्ण होने से ये संस्कृत तथा हिन्दी के ऐसे कवि तथा विद्वान हुए, कि बड़े बड़े पंडित भी इनका सम्मान करते थे। इनका चरित्र अत्यंत निर्मल था यहाँ तक कि गबिन्स साहब इन्हें 'परकटा फरिश्ता' कहते थे। विद्याध्ययन तथा पुस्तक संचयन की इन्हें बड़ी रुचि थी। इनका बृहत सरस्वती भवन अलभ्य तथा अमूल्य ग्रंथों का भंडार था। कवियों का यह बहुत आदर करते थे। इनके सभासदो में पंडित ईश्वरदास जी ईश्वर कवि, गोस्वामी दीनदयालगिरि, पंडित लक्ष्मीशंकरदास जी व्यास आदि प्रसिद्ध थे। साधु महात्माओ से भी इनको बड़ा प्रेम था। राधिकादास, रामकिंकरदास जी, तुलाराम जी और भगवानदास जी उस समय के प्रसिद्ध महात्मा थे। इनसे वह

भगवत् सम्बन्धी चर्चा किया करते थे। इन्हें बचपन से ही भांग का दुर्व्यसन लग गया था और इतनी गाढ़ी भाँग पीते थे, कि जिसमें सींक खड़ी हो जाती थी। अंत में इसी कारण इन्हें जलोदर रोग हो गया जिससे अनेक प्रकार की चिकित्सा होने पर भी कुछ फल न निकला और अंत में सम्वत् १९१७ की वैशाख सु० ७ को गोलोक सिधारे। पूज्यपाद भारतेन्दु जी के दोहो से इतना पता लगता है कि इन्होने चालीस ग्रंथ लिखे थे परन्तु उन सब के नाम या अस्तित्व का पता नहीं चलता। दोहा यो है--

जिन श्री गिरिधरदास कवि रचे ग्रंथ चालीस।
ता सुत श्री हरिचंद को, को न नवावे सीस॥

इसमें से प्रायः बीस रचनाएँ मिल गई हैं, जिनका विवरण देने के लिए एक अलग लेख की आवश्यकता होगी।

पुण्यतोया भागीरथी के तट पर स्थित पवित्र पुरी काशी में भाद्रपद शुक्ल ऋषि पंचमी सं॰ १९०७ (९ सितम्बर १८५० ई॰)को सोमवार के दिन भारतेन्दु बाबू हरिश्चन्द्र ने अवतीर्ण होकर हिन्दी साहित्य के भारतेंदु बाबू हरिश्चंद्रगगनांगण को द्वितीया के चन्द्र के समान शोभायमान किया था। इनकी माता इन्हे पाँच वर्ष की अवस्था का और पिता दस वर्ष की अवस्था का छोड़कर परलोक सिधारे थे। शिक्षा इनकी बाल्यावस्था ही से प्रारम्भ हो गई थी और पं॰ ईश्वरी दत्त ही शुरू में इन्हे पढ़ाते थे। मौलवी ताज अली से कुछ उर्दू पढ़ी थी और अंग्रेजी की आरम्भिक शिक्षा तो इन्हें पं॰ नंदकिशोर जी से प्राप्त हुई। कुछ दिन इन्होंने ठठेरी बाजार वाले महाजनी स्कूल में तथा कुछ दिन राजा शिवप्रसाद जी से शिक्षा प्राप्त की थी। इसी नाते यह उनको गुरुवर लिखते थे। पिता की मृत्यु पर यह क्वीन्स कालेज में भर्ती किए गए और समय पर वहाँ जाने भी लगे। इन्होने पढ़ने में कभी भी मन नहीं लगाया पर प्रतिभा विलक्षण थी इसलिए पाठ एक बार सुनकर ही याद कर लेते थे और जिन परीक्षाओं में इन्होंने योग दिया उनमें यह उत्तीर्ण भी हो गए। छात्रावस्था में भी इन्हें कविता का शौक था और उस समय की इनकी प्रायः सभी रचनाएँ श्रृंगार रस की थीं। सं॰ १९२० के अगहन महीने मे भारतेंदु जी का विवाह शिवाले के रईस लाला गुलाबराय की पुत्री श्रीमती मन्नोदेवी से बड़े समारोह के साथ हुआ था। इनके शिक्षा क्रम के टूटने का प्रधान कारण इनकी जगदीश यात्रा है जो घर को स्त्रियों के विशेष आग्रह से हुई थी। जगन्नाथ जी का दर्शन करते समय वहाँ सिंहासन पर भोग लगाने के समय भैरवमूर्ति का बैठाना देख कर भारतेंदु जी ने इसको अप्रमाणिक सिद्ध किया और अंत में वहाँ से भैरवमूर्ति हटवा ही कर छोड़ा। इसी पर किसी ने 'तहकीकात पुरी' लिखा, तब आपने उसके उत्तर में 'तहकीकात पुरी को तहकीकात' लिख डाला। जगदीश-यात्रा से लौटने पर 'संवत् सुभ उनईस सत बहुरि, तेइसा मान' में यह बुलंदशहर गए। इसके बाद यह फिर यात्रा करने निकले और इस बार---

'प्रथम गए चरणाद्रि कान्हपुर को पग धारे।
बहुरि लखनऊ होइ सहारनपूर सिधारे॥
तहँ मनसूरी होइ जाइ हरिद्वार नहाए।
फेर गए लाहौर सुपुनि अम्बरसर आए॥
दिल्ली दै ब्रज बसि आगरा देखत पहुँचे आय घर।
तैतीस दिवस में यातरा यह कीन्ही हरिचंद बर॥

इसके ६ वर्ष बाद सं० १९३४ में यह पहिले पुष्कर यात्रा करने गए और वहाँ से लौटने पर उसी वर्ष हिन्दी बर्द्धिनी सभा द्वारा निमंत्रित होकर फिर प्रयाग गए।

सं० १९३६ में भारतेंदु जी ने सरयूपार की यात्रा की। सं० १९३६ वि० में भारतेंदु जी उदयपुर गए। पत्थर के रोड़े, पहाड़, चुंगी, चौकी तथा ठगी का उस समय के मेवाड़ का आपने पंच-रत्न बताया है। "श्रीमान् यावदार्य कुल कमल दिवाकर" ने विदा में बाबू साहब को ५०० का खिलअत दिया। उक्त बाबू साहब ता॰ २४ दिसम्बर को उदयपुर से चित्तौड़ को रवाना हुए। सं॰ १८४१ वि॰ (नवम्बर सन् १८८४ ई॰) में यह निमंत्रित होकर व्याख्यान देने के लिए बलिया गए थे। व्याख्यान के विज्ञापन में यह 'शाअर मारूफ बुलबुले हिन्दुस्तान' लिखे गए थे। बलिया इंस्टीट्यूट में ५वीं नवम्बर को वहाँ के तत्कालीन कलक्टर के सभापतित्व में यह व्याख्यान बड़े समारोह से हुआ था। 'सत्यहरिश्चन्द्र' तथा 'नीलदेवी' का अभिनय भी हुआ था। इन स्थानो के सिवा आप डुमराँव, पटना, कलकत्ता, प्रयाग, हरिहरक्षेत्र आदि स्थानो को भी प्रायः जाया करते थे।

भारतेन्दु जी कद के लम्बे थे और शरीर से एकहरे थे, न अत्यंत कृश और न अत्यंत मोटे ही। आँख कुछ छोटी और धँसी हुई सी थी तथा नाक बहुत सुडौल थी। कान कुछ बड़े थे, जिन पर घुँघराले बालों आकृति, स्वभाव तथा शील की लटे लटकती रहती थीं। ऊँचा ललाट इनके भाग्य का द्योतक था। इनका रंग साँवलापन लिए हुए था। शरीर की कुल बनावट सुडौल थी। इनके इस शारीरिक सौंदर्य पूर्ण मूर्ति का इनसे मिलने वालो के हृदय पर उतना ही असर होता था, जितना इनके मानसिक सौंदर्य का। इनके समय के कई वृद्ध जन कहते हैं कि उस समय लोग उनको 'कलियुग का कँधैया' कहा करते थे। भोजन में इनकी रुचि विशेषतः नमकीन वस्तुओं की ओर अधिक थी। मिष्ठान्न में भी सोंधी चीज ही इन्हें प्रिय थी। फलों पर भी इनका विशेष प्रेम था। पान खाने का इन्हें व्यसन सा था। यह स्वभाव ही से अत्यंत कोमल हृदय के थे। किसी के कष्ट की कथा सुनकर ही उस पर इनकी सहानुभूति हो जाती थी चाहे वह वस्तुतः झूठी मक्कारी ही क्यो न हो। यह दुख सुख दोनों ही में प्रसन्न रहते थे और कभी क्रोध करते ही न थे। क्रोध आता भी था तो उसे शांति से दबा लेते, चाहे वह उस क्रोध के पात्र से भाषण भी न करें। यह स्वभाव से नम्र थे परन्तु किसी के अभिमान दिखलाने पर उसे सहन नहीं कर सकते थे।

भारतेन्दु जो सत्यप्रिय थे। वे स्वयम् जानते थे कि 'सत्यधर्म पालन हँसी खेल नहीं है' और सत्य पथ पर चलने वाले कितना कष्ट उठाते हैं? इन्होने इस व्रत को यथाशक्ति आजन्म निबाहा। यह स्वभावतः विनोदी थे। उर्दू शायरों की जिंदादिलो ( सजीवता ) इनके नस नस में समाई थी। यह गम्भीर मुहर्रमी सूरत वाले नहीं थे और धन तथा घर के लोगों के कारण इन्हें जो कष्ट था वह इनके मुख पर नहीं झलकता था। यह सदा प्रसन्न चित्त और प्रेम में मग्न रहते थे। गुणग्राहकता के भारतेन्दु जी स्वरूप ही थे। केवल कवियों के ही आश्रयदाता या कविता ही के गुणग्राहक नहीं थे प्रत्युत प्रत्येक गुण या उत्तम वस्तु के ग्राहक थे। इनके पास कोई भी किसी प्रकार की उत्तम वस्तु लेकर आता तो वह विमुख होकर नहीं लौटता था। हिन्दी मातृमंदिर के साधारण से साधारण पुजारी का भी यह सम्मान करते थे, किसी अन्य विद्या या कौशल के पंडित का पूरा सत्कार करते थे, यहाँ तक कि अपव्ययी या फिजूलखर्ची कहला कर भी अच्छे वस्तु के विक्रेता को कोरा नहीं लौटाते थे। इसलिए लोगो ने कहा है—

सब सज्जन के मान को कारन इक हरिचन्द।

भारतेन्दु जी हिंदू-समाज के अंतर्गत् अग्रवाल वैश्य जाति के थे और इनका धर्म श्री वल्लभीय वैष्णव समाज सुधार, देश सेवासम्प्रदाय था। पुराने विचारों की जड़ अँग्रेजी साम्राज्य के जम जाने तथा यूरोपीय सभ्यता के फैलने से वहाँ की विचार धारा के संघर्ष से हिल चली थी। पुराने तथा नवीन विचार वाले दोनो पक्ष अपने-अपने हठ पर अड़े थे। एक पक्ष दूसरे को 'नस्तिक, किरिस्तान, भ्रष्ट, कह रहे थे तो दूसरे उन्हें 'कूपमण्डूक अंध विश्वासी' आदि की पदवी दे रहे थे। दोनों ही पक्ष वाले इनसे अपने-अपने पक्ष के समर्थन होने की आशा कर रहे थे पर ये सत्य के सच्चे भक्त थे और जो कुछ इन्होंने देश तथा समाज के लिए उचित समझा उसे निःसंकोच होकर कह डाला। यह वर्ण व्यवस्था मानते थे और वैष्णव धर्म के पक्के अनुगामी थे। साथ ही समाज के दोषों का निराकरण भी उचित समझते थे।

मातृ-भाषा भक्त भारतेन्दु जी के हृदय में देश-सेवा करने का उत्साह कम नहीं था और इन्होंने प्रायः साथ ही साथ दोनों कार्यों में हाथ लगा दिया था। जगन्नाथपुरी से लौटने हर देशोपकारक बाबू हरिश्चन्द्र ने पाश्चात्य शिक्षा का अभाव तथा उसकी आवश्यकता देखकर अपने गृह पर ही एक अंग्रेजी तथा हिन्दी की पाठशाला खोली। इस पाठशाला का पहिला नाम 'चौखम्भा स्कूल' था और इसका कुल व्यय भारतेन्दु जी स्वयम् चलाते थे। सन् १८८५ ई० में भारतेन्दु जी की मृत्यु के अनन्तर राजा शिव प्रसाद जी के प्रस्ताव तथा सभापति मि० एडम्स कलेक्टर साहब के अनुमोदन पर इसका नाम 'हरिश्चन्द्र स्कूल' रखा गया। अब यह स्कूल हरिश्चन्द्र हाई स्कूल कहलाता है। 'निजभाषा उन्नति अहै सब उन्नति को मूल' मंत्र-को मानने वाले भारतेन्दु जी स्कूल खोलने के बाद ही से मातृभाषा की सेवा की ओर झुक पड़े। हिन्दी समाचार पत्रों की कमी देखकर 'कवि-वचन-सुधा,' 'हरिश्चन्द्र मैगजीन,' 'हरिश्चन्द्र-चन्द्रिका' तथा 'बाला-बोधिनी' आदि पत्र आपने अपने व्यय से निकाले और दूसरो को सहायता देकर अनेक पत्र प्रकाशित कराए। इन पत्रों से बराबर धन की हानि होती रही। हिन्दी में पुस्तको का अभाव देखकर समयानुकूल पुस्तकों की रचना आरम्भ की और हिन्दुओ में हिन्दी के प्रति प्रेम कम देखकर उन्हें स्वयम् प्रकाशित कर बिना मूल्य वितरण करना आरम्भ कर दिया। अन्य लोगों को भी हिन्दी ग्रन्थ-रचना का उत्साह दिलाकर बहुत सी पुस्तकें प्रकाशित कराई।

सं० १९२७ में भारतेन्दु जी ने 'कविता-वर्द्धिनी-सभा' स्थापित की जो इनके घर पर या रामकटोरा बाग में हुआ करती थी। सरदार, सेवक, दीनदयालगिरि, मन्नालाल 'द्विज', दुर्गादत्त गौड़ 'दत्त', नारायण, हनुमान आदि अनेक प्रतिष्ठित कवि गण उस सभा में पाते थे। व्यास गणेशराम को इसी सभा ने प्रशंसा पत्र दिया था। साहित्याचार्य पं० अम्बिकादत्त व्यास को सुकवि की पदवी तथा प्रशंसापत्र इसी में दिया गया था। कवि-समाज भी होता रहता था और मुशायरा भी। सं॰ १९३० वि॰ में 'पेनीरीडिंग' क्लब स्थापित हुआ जिसमें अच्छे-अच्छे लेखकों के लेख पढ़े जाते थे। 'तदीय समाज' सं॰ १९३० वि॰ में स्थापित हुआ था जिसका उद्देश्य ही धर्म तथा ईश्वर-प्रेम था। गोवध रोकने के लिए इस समाज के उद्योग से साठ सहस्र हस्ताक्षर सहित एक प्रार्थना-पत्र दिल्ली दरबार के अवसर पर भेजा गया था। गोमहिमा आदि लेख लिख कर भी ये यह बराबर आन्दोलन मचाते रहे।

सं॰ १९२७ वि॰ में भारतेन्दु जी तथा इनके छोटे भाई में बँटवारा हो चुका था और ये अपने गृह के लोगों द्वारा "अपव्ययी" समझ लिए गए थे। भारतेन्दु जी सांसारिक झंझटों से दूर होकर मातृभाषा की और देश चिंता तथा मृत्युकी सेवा में निरत रहते थे। हिन्दी तथा देश के लिए तो इनका हृदय चिन्ता-दग्ध था ही, उस पर अपने ही लोगों की—जिनके लिए यह अपना तन-मन-धन अर्पण कर रहे थे उनकी उदासीनता भी इनका हृदय जर्जर कर रही थी। इसी आत्मक्षोभ का उद्गार सं— १७३२ वि॰ में निर्मित "सत्यहरिश्चंद्र" तथा "प्रेमयोगिनी" की भूमिका में अधिक प्रगट हुआ है। परन्तु ऐसे प्रसन्न चित्त विनोद प्रिय कवि के हृदय में यह आत्मक्षोभ अधिक नहीं टिका। हाँ, इसका प्रभाव अवश्य बना रहा। धीरे धीरे भारतेन्दु जी का अर्थ-संकोच इतना बढ़ा कि जमा गायब हो गई और ऋण-बोझ ऊपर पड़ गया। एक-एक के दो लिखवाने वालों ने जल्दी कर डिगरियाँ प्राप्त कर ली और

भा॰ ना॰ भू॰—३ इनसे रुपये वसूल करने का उपाय करने लगे। इस प्रकार देश, समाज, तथा मातृभाषा आदि की उन्नति और अपनी कौटुम्बिक तथा ऋण आदि की चिन्ताओं से ग्रस्त होने के कारण इनका शरीर जर्जर हो रहा था। इसी समय मेवाड़पति महाराणा सज्जनसिंह के आग्रह तथा श्रीनाथ जी के दर्शन की लालसा से सन् १८८२ ई० में यह उदयपुर गए। इतनी लम्बी यात्रा के प्रयास को इनका जीर्ण-शीर्ण शरीर न सह सका। यह बीमार पड़ गए और श्वास, खाँसी तथा ज्वर तीनो प्रबल हो उठे। यो ही प्राणभय उपस्थित था, उसपर एकाएक एक दिन हैजा का इनपर कड़ा अाक्रमण हुआ। यहाँ तक कि कुल शरीर ऐंठने लगा पर अभी आयुष्य थी, इससे बच गए।

अभी यह पूर्णतया स्वस्थ नहीं हुए थे कि शरीर की चिता छोड़कर अपने लिखने-पढ़ने आदि के कार्यों में लग गए। दवा भी कौन करता है? जब रोग प्रबल थे तब सभी को चिंता थी। रोग निर्बल होते ही अन्य सांसारिक विचारादि प्रबल हो गए। अस्तु, रोग इस प्रकार दब गए थे, पर जड़मूल से नष्ट नहीं हुए थे। रोग दिन-दिन अधिक होता गया, महीनों में शरीर अच्छा हुआ। लोगों ने ईश्वर को धन्यवाद दिया। यद्यपि देखने मेन कुछ दिन तक रोग मालूम न पड़ा पर भीतर रोग बना रहा और जड़ से नहीं गया। बीच में दो एक बार उभड़ आया था पर शांत हो गया था। इधर दो महीने से फिर श्वास चलता था, कभी-कभी ज्वर का आवेश भी हो जाता था। औषधि होती रही, शरीर कृषित तो हो चला था पर ऐसा नहीं था कि जिससे किसी काम में हानि होती, श्वास अधिक हो चला, क्षयी के चिन्ह पैदा हुए। एकाएक दूसरी जनवरी से बीमारी बढ़ने लगी। दवा इलाज सब कुछ होता था पर रोग बढ़ता ही जाता था। माघ कृष्ण ६ सं॰ १९४१ वि॰ (६ जनवरी सन् १८८५ ई॰) को आपका देहावसान हो गया। आपकी अवस्था उस समय चौंतीस वर्ष ३ महीने २७ दिन की थी।

भारतेन्दु जी के एक पुत्री और दो पुत्र हुए परन्तु दोनों पुत्र शैशवावस्था में ही जाते रहे। पुत्री का विवाह सं॰ १९३७ वि॰ के वैशाख मास (सन् १८८० की मई) में गोलोकवासी बुलाकीदास जी सोने वाले के भाई संतानेंबा॰ देवीप्रसाद जी के पुत्र स्वर्गीय बाबू बलदेवदास जी से भारतेन्दु जी ने स्वयम् किया था। इनका नाम श्रीमती विद्यावती जी था। इनके पाँच पुत्र तथा तीन पुत्रियाँ हुई थीं। एक पुत्री विवाह योग्य होकर तथा दो शैशवावस्था ही में काल कवलित हो गई। पुत्र पाँचों वर्तमान हैं।

नाटकों के सिवा उनकी अन्य रचनाओं के विषय में स्थानाभाव से यहाँ विशेष नहीं लिखा जा सकता; पर संक्षेप में काव्य, भाषा, पद्य आदि को लेकर सम्यक् रूप से दो-चार बातें लिखी जाती हैं। प्राचीन तथा आलोचनानवीन हिंदी-साहित्य के संघर्ष-काल में ऐसा सर्वतोमुखी प्रतिभावान साहित्यिक अपेक्षित था कि वह केवल प्राचीनता की खिल्लियाँ न उड़ाते हुए उसकी सार्थकता का नवीनता के साथ सामंजस्य करावे। ठीक ऐसे समय वैसे ही प्रतिभाशाली साहित्यिक के रूप में भारतेन्दु जी ने उदित होकर यह कार्य ऐसे सुचारु रूप से किया कि नए-पुराने का यह संघर्ष किसी को कष्ट कर प्रतीत नहीं हुआ। कभी वे भक्ति तथा रीति काल के सुकवियों से हाड़ लेते थे, तो कभी वे नए काल के मिल्टन, शेक्सपियर आदि से प्रभावान्वित बंग-कवियों की श्रेणी में जा बैठते थे। कभी राजभक्ति-पूर्ण पुष्पांजलि अर्पण करते थे तो कभी देश के लिए आठ-आठ आँसू रोते थे। कभी टीकाधारी भंड साधुओ की हँसी उड़ाते थे, तो कभी सच्चे भक्तों की माला पिरोते थे। यही कारण है कि इन गुणो से आकृष्ट होकर प्राचीन तथा नवीन दोनो विचार वालो का एक अच्छा मंडल इनके चारों ओर घिर गया था, जिसने हिन्दी के उन्नयन में इनका खूब हाथ बँटाया।

भारतेन्दु जी की गद्य-शैली के विषय में इतना ही कहना अलम् है कि उनकी भाषा सुस्पष्ट होती थी, जटिल नहीं। वे वाक् चातुरी में भाव को फँसाया नहीं चाहते थे। भावों के अनुसार भाषा में भेद् अवश्य होता था। आवेश में स्वभावतः छोटे-छोटे वाक्यों में जो बाते लिख गई हैं, वही जब कुछ समझ बूझकर किसी स्थायी भाव के स्पष्ट करने को कही गई हैं, तब वहाँ अधिक संयत भाषा, कुछ बड़े वाक्यों में, लिखी गई हैं। जहाँ विनोद तथा मनोरंजन की बातें हैं, वहाँ भाषा में भी चपलता आ गई है। कहीं कहीं अधिक गम्भीर विषय संस्कृत-पदावली-युक्त भी हैं। तात्पर्य यह कि भारतेन्दु जी का भाषा पर पूरा अधिकार था और वह उनकी अनुवर्तिनी थी।

विक्रमी उन्नीसवीं शताब्दी के उत्तरार्द्ध के आरम्भ में खड़ी बोली हिन्दी-गद्य की जो प्रतिष्ठा हुई थी, उसकी परम्परा पूर्ण रूपेण नहीं चली और वह प्रायः पचीस वर्ष तक बीसवीं शताब्दी के आरम्भ की अपेक्षा करती रही। विक्रमी बीसवीं शताब्दी के साथ भारत-नक्षत्र राजा शिवप्रसाद का उदय हुआ। इनके प्रयत्न से सं० १९०२ में "बनारस अखबार" काशी से निकलने लगा, जिसकी भाषा नागरी लिपि में उर्दू होती थी। उस समय के पढ़े लिखे लोगो में उर्दू-फारसी का रिवाज अधिक था, हिन्दी का बहुत कम। संस्कृत के पडितो को तो अखबार से कुछ मतलब ही न था। हाँ, कहीं कहीं दो-चार शब्द हिन्दी के भी शपथ लेने के लिए रख दिए जाते थे। सं० १९१३ में राजा साहब स्कूलो के इंस्पेक्टर हुए और शिक्षा-विभाग में मुसल्मानों का प्राबल्य तथा उनका हिन्दी-विरोध देखकर उन्होने हिन्दी का पक्ष लिया। बाद को शिक्षा विभाग के उर्दू-ज्ञाता सदस्यों के जोर देने पर यह उर्दू-मिश्रित हिन्दुस्तानी की ओर झुक पड़े। इस प्रकार राजा शिवप्रसाद 'आमफहम' हिन्दुस्तानी के हामी हुए। प्रायः इसी समय राजा लक्ष्मणसिंह ने शुद्ध हिन्दी में 'प्रजाहितैषी' पत्र निकाला और स॰ १९१८ में शकुन्तला का अनुवाद किया। उन्होंने शुद्ध संस्कृत-मिश्रित हिन्दी का पक्ष लिया और इस मत का रघुवंश के अनुवाद के प्राक्कथन में समर्थन भी किया। पंजाब प्रांत में बा० नवीनचन्द्र राय ने हिन्दी के प्राचारार्थ बहुत सी पुस्तके बंगला की सहायता से तैयार कीं और लिखवाई; पत्र-पत्रिका भी प्रकाशित कराई और सबकी भाषा शुद्ध हिन्दी रखी। पं० गौरीदत्त ने भी शुद्ध हिन्दी में पुस्तकें लिखीं। स्वामी दयानंद ने भी हिन्दी ही में उपदेश देकर तथा अपने ग्रंथ तैयार कर शुद्ध हिन्दी का प्रचार किया। इसी प्रकार पं० श्रद्धाराम फुल्लौरी के व्याख्यान, कथा, उपदेश आदि शुद्ध हिन्दी में होते थे। उनका उस समय पंजाब में ऐसा, प्रभाव था कि वे सनातन धर्म के स्तम्भ समझे जाते थे। मृत्यु के समय उन्होने कहा था कि भारत में भाषा के दो लेखक हैं-- एक काशी में और दूसरा पंजाब में; परन्तु आज एक ही रह जायगा।' काशी के लेखक से उनका अभिप्राय भारतेन्दु जी से था। इस प्रकार हिंदी के दो रूप प्रस्ताव की भॉति हिंदी संसार के सन्मुख उपस्थित होकर रह गए थे।

एक ऐसे यात्री की भाँति जो मार्ग न जानने के कारण किसी दो राहे पर पहुँचकर खड़ा हो जाय और यह निश्चित न कर सके कि कौन-सा मार्ग ग्रहण करना उचित है, उसी भाँति हिंदी की प्रगति भी उस समय प्रायः एक दम बन्द-सी हो रही थी। ऐसे ही अवसर पर भारतेन्दु जी ने लेखनी उठाई और भाषा को अत्यंत परिमार्जित तथा मधुर रूप देते हुए उसके साहित्य में समयानुकूल नए विषयो की पुस्तकों का निर्माण कर उसको प्रगतिशील बनाया। यही कारण है कि हिन्दी प्रेमियों ने उन्हें वर्तमान हिन्दी का जन्मदाता तक कहा है। उनकी भाषा में पुरानापन, उर्दूपन आदि नहीं रहने पाया और उसे बहुत ही संयत तथा स्वच्छ रूप मिला। यह भाषा-संस्कार केवल गद्य ही में नहीं हुआ, प्रत्युतू कविता में भी हुआ। नई सभ्यता के संघर्ष से शिक्षित सम्प्रदाय में जो नई विचार-धारा प्रवाहित हुई और जिनकी मानसिक बुभुक्षा हिन्दी की प्राचीन चली आती हुई साहित्य-परम्परा से तृप्त नहीं हो रही थी, उनके उपयुक्त साहित्य की रचना हिन्दी में तब तक नहीं हुई थी। भारतेन्दु जी ने नए-नए विषयों पर रचनाकर इस वैषम्य को मिटाने का प्रयत्न किया और हिन्दी-साहित्य के प्रवाह को मोड़कर जनता की नवीन विचार-धारा के साथ ला मिलाया।

अब तक वीरगाथा, प्रेमाख्यान, भक्ति तथा रीति पर ही कविताएँ लिखी जाती थीं। अन्तिम रीति काल में अलंकारादि काव्यांग का विवरण देने के लिए ही कविता लिखने की प्रथा खूब चल निकली थी और वह भी थोड़े दिन नहीं, प्रत्युत् दो शताब्दी से ऊपर तक चलती रही। इस कारण जनता इस प्रथा से ऊब गई थी। भारतेन्दु जी ने उक्त प्रथा के विरुद्ध, देश काल की मॉग के अनुसार, कविता को भी नए-नए विषयों की ओर झुकाया। देश प्रेम, मातृ-भाषा-भक्ति, समाज-सुधार आदि लोक-हितकर विषयों को लेकर कविता करने और नाटक, निबन्धादि लिखने का मार्ग उन्होंने दिखाया। उपदेशमय मनोरंजन तथा विनोदपूर्ण छोटी कविताएँ भी लिखी जाने लगीं। हास्यरस को नए फैशन के आलम्बन दिए गए और वीररस के लिए आलम्बनों का अन्वेषण पौराणिक तथा ऐतिहासिक ग्रंथो में किया जाने लगा। मुक्तक या प्रबंध-काव्य के सिवा जिस प्रकार पहले दान-लीला, मृगया आदि विषयों पर दस दस बीस-बीस पदों के छोटे छोटे काव्य लिखने की प्रथा थी, वह अपनाई गई।

इस नवीन परम्परा के उत्थान का एक कारण भारत में अँगरेजों का आगमन कहा जाता है, विदेशियों का आगमन नहीं, क्योंकि विदेशी तो भारत पर प्रायः अज्ञात काल से टपकते चले आ रहे हैं। अँगरेजों के आगमन के ठीक पहले मुसल्मानो का भारत में आगमन हुआ था; पर आज सात शताब्दी व्यतीत हो जाने पर भी वे मातृभूमि तथा मातृ-भाषा-प्रेम को मज़हबी जोश में भूले हुए हैं। उन्हें भारत के प्राकृतिक दृश्यों से अरब के बालुका- मय दृश्य तथा गांधी-कैप से टर्किश कैप ही अधिक पसन्द है। उनके काव्य में भी वही इश्क, हिज्र, वसाले-सनम के सिवा अधिक कुछ न था। उनके यहाँ भी अँगरेजो के आगमन के बाद कुछ नवीन परम्परा उत्थित हुई; पर वह भी धार्मिक रंग में रँगी हुई। अतः हिंदी में जो कुछ नवीनता आरम्भ हुई, वह अँगरेजो के आगमन तथा उनके सम्पर्क के बाद। ऐसा क्यों हुआ? एक बात और ध्यान देने योग्य है कि बँगला-साहित्य में हिन्दी से पहले ही नवीनता आ चुकी थी पर क्या उसका भी प्रधान कारण यही है कि बगालियो का अँगरेजों से सम्पर्क इस प्रांत में उनके आने से पहले का है।

कुछ सज्जन अँगरेजो के आगमन को इस उत्थान का कारण न मानकर उनकी कूट नीति को इसका कारण मानते हैं। भारत कभी कृतघ्न नहीं हुआ। भारत के इतिहास, पुरातत्व, मुद्राशास्त्र, लिपि, प्राचीन संस्कृत-साहित्य, वर्तमान भाषाओं के नवीन उत्थान आदि सभी विषयो पर दृष्टि दौड़ाइए, तो सब में आपको भारत-सरकार तथा अँगरेज-युरोपियन साहित्य-प्रेमियों का सहयोग ही नहीं, वरन् उनके द्वारा मार्ग-प्रदर्शन भी दिखलाई पड़ेगा। न्याय-पूर्वक हमें इस सत्य को स्वीकार करना ही चाहिए।

हृदय में देश-प्रेम के अंकुरित होते ही तीन प्रकार के दृश्य---भूत, वर्तमान और भविष्य---आँखो के सामने आते हैं। पहले अपने पूर्व गौरव पर दृष्टि जाती है, फिर वर्तमान अवस्था का दृश्य सामने आता है। हृदय सोचता है, हम क्या थे और अब क्या हैं। यदि वर्तमान अवस्था पहिले से उन्नत हुई, तो हृदय आशा से भरकर और भी आगे बढ़ने की पुकार करता है; यदि वह ज्यो की त्यों हुई, तो मन 'सम्पदा सुस्थिरं मन्ये न वर्धयति तत्र ताम्' समझकर प्रगति शील होने को अपना स्वर ऊँचा करता है और यदि वर्तमान अवस्था में देश पहले से गिरा हुआ दींखता है, तो देशभक्त का हृदय अपने देश-भाइयों को जाग्रत करने के लिए उनके पूर्व गौरव का वर्णन कर और उनकी वर्तमान दशा दिखाकर, आत्म-क्षोभ पैदाकर, उनको देशभक्ति की दीक्षा देता है। कभी-कभी देशभक्त कवि जब अपने भाइयों को अधिक गिरी दशा में पाता है और उनको जाग्रत करने में असफल होता ज्ञात होता है, तब वह सर्व आशामयी मूर्ति का बड़े विषाद के साथ अाह्वान करता है। भारतेन्दु जी ने भारत के इतिहास में अन्तिम दृश्य ही देखा था, इसलिए इस प्रकार की उनकी कविता में ये तीनो भाव भरे हैं। नीलदेवी के इस नैराश्यपूर्ण कथन पर कि 'अब तजहु वीरवर भारत की सब आशा' कुछ सज्जनों ने कटाक्ष किए है; पर 'भारत दुर्दशा' में हिन्दुस्तानी कपड़ा पहिनना' आदि जो उन्नति के उपाय भारतेन्दु जी ने बतलाए थे, उनको करने के लिए वाध्य करने को साठ वर्ष से अधिक समय व्यतीत हो जाने पर भी आज तक पिकेटिंग आदि की आवश्यकता है।

भारतेन्दु जी ने कविता देवी की उस अनुपम, नित्य, अविनश्वर वीणा पर, जिससे वीरोल्लास मयी, भक्तिभाव-पूर्ण तथा श्रृंगार रसाप्लुत स्वर-लहरियाँ तरंगित हो चुकी थीं, नवीन देश-प्रेम पूर्ण ऐसा स्वर निकाला, जिसे उस काल के तथा बाद के प्रायः सभी सुकवियों ने अपनाया। पुरानी परिपाटी पर ही कविता करते हुए तथा पुरानी प्रथा को निबाहते हुए भी साहित्य-संसार की नवीन प्रगति के प्रवर्तन तथा उन्नयन में योग देने वाले सुकवियों का आरम्भ भारतेन्दु जी से होता है। उन्होंने प्राचीन परम्परा की कविता करते हुए भी जराजीर्ण सड़े-गले शब्दों का निराकरण किया और बोलचाल में कामं आने वाले शब्दों ही का प्रयोग किया। शब्दों के तोड़ने मरोड़ने तथा भरती के शब्द व्यवहृत करने के वे बराबर विरुद्ध रहे और उन्होंने अपनी कविता में ऐसे दोषो को नहीं आने दिया। श्रृंगार-रस के उनके सवैये तथा कवित्त ऐसे सरस, हृदय ग्राही और आकर्षक होते थे कि वे उनके सामने ही सर्वजन प्रिय हो उठे थे। प्रेम-माधुरी आदि में तथा नाटकों में उनके भक्ति-प्रेम से लबालब सवैये आदि मिलेंगे। उनके संस्थापित कवि-समाज की समस्यापूर्ति में तत्कालीन सभी सुकविगण सहयोग देते थे।

हिन्दी में कहानी कहने का आरम्भ भी कविता ही में हुआ था। कुछ कहानियाँ भारतेन्दु जी के समय तक लिखी जा चुकी थीं। भारतेन्दु जी का ध्यान हिन्दी-साहित्य के इस विभाग की कमी की ओर भी आकृष्ट हुआ था; पर वे इस ओर अधिक समय नहीं दे सके। उन्होंने 'मदालसोपाख्यान' लिखा और 'राजसिंह' का अपूर्ण अनुवाद किया। यद्यपि वे स्वयं इस ओर विशेष कुछ न कर सके; पर उनके प्रोत्साहन से उनके मित्रवर्ग में कई सुलेखकों ने इस कमी की पूर्ति का बीड़ा उठाया।

भारतेन्दु-उदय के साथ-साथ हिन्दी पत्र-पत्रिकाओं का भी प्रचार प्रचुरता से बढ़ने लगा। सं० १९२४ के भाद्रपद में भारतेन्दु बाबू हरिश्चन्द्र ने पहिली साहित्यिक मासिक पत्रिका 'कवि-वचन- सुधा' प्रकाशित की, जो बाद को साप्ताहिक तथा बड़े आकार की हो गईं। इसमें गद्य-पद्य दोनों रहते थे और राजनीति, समाज, धर्म आदि सभी विषयों पर लेख दिए जाते थे तथा कुछ समाचार भी संकलित रहते थे। इस पत्रिका को भारतेन्दु जी ने कुछ वर्षों के बाद एक महाराष्ट्र सज्जन को, उनके आग्रह पर, दे दिया था; परन्तु वह किसी प्रकार कुछ दिन चलकर जन्मदाता के साथ-साथ चल बसी। सं० १९३० में भारतेन्दु जी ने 'हरिश्चन्द्र मैगजीन' मासिक पत्र निकाला, जो आठ संख्याओं के बाद हरिश्चन्द्र-चन्द्रिका, नाम से प्रसिद्ध हुई। इसमें कुछ पृष्ठ अँगरेजी के भी रहते थे। इसमें साहित्यिक लेखों के साथ कुछ अलभ्य काव्य-ग्रंथ आदि भी प्रकाशित हुए थे। आठ वर्ष हिन्दी-प्रेमियो का मनोरंजन कर यह पं० मोहनलाल विष्णुलाल पंड्या के आग्रह से उनके हाथ जाकर सं० १९३७ में 'हरिश्चन्द्र-चन्द्रिका और मोहन चन्द्रिका' हो गई और सं० १९३८ में काशी से श्रीनाथ जी जाकर उन्हीं के श्री चरणों में लीन हो गई। सन् १८८४ 'नवोदिता हरिश्चन्द्र-चन्द्रिका' नाम से छोटे आकार में यह पुनः प्रकाशित की गई; पर स्वयं भारतेन्दु जी दो ही संख्या निकाल कर चल बसे। इसका तीसरा अंक उनकी मृत्यु के बाद प्रकाशित हो कर रह गया। 'बालाबोधिनी' नामक स्त्रियोपयोगी मासिक पत्रिका को जनवरी सन् १८७४ से भारतेन्दु जी ने निकालना आरम्भ किया था। यह पत्रिका भी चार वर्ष चलकर बन्द हो गई।

मूल नाटक संस्कृत में है और इसके रचेता कांचन पंडित थे। इनके पिता का नाम नारायण था, जो शास्त्रार्थ में प्रसिद्ध थे। यह एक विद्वान-कुल में उत्पन्न हुए थे और स्वयं कई शास्त्रों में पारंगत थे। इसके सिवा नाटककार के विषय में और कुछ भी ज्ञात नहीं है। इसका समय भी संदिग्ध है। भारतेन्दु जी ने इस व्यायोग के सं० १५३७ वि० की एक हस्तलिखित प्रति का उल्लेख किया है, जिससे इनके समय को अंतिम सीमा अवश्य निश्चित हो जाती है।

भारतेन्दु जी के हिन्दी अनुवाद के पहिले इस व्यायोग का एक अनुवाद काश्मीर-नरेश महाराज रणवीरसिंह की प्राज्ञा से पं० छन्नूलाल द्वारा किया जा चुका था। यह अनुवाद सं० १९३२ में लीथे में प्रकाशित हुआ, जिसमें मूल, पद्यानुवाद तथा शेखर कृत वार्तिक सभी सम्मिलित हैं और इसके प्रति पृष्ठ में लीथो में एक साधारण चित्र भी दिया हुआ है। इसकी भाषा अत्यंत भ्रष्ट तथा पद्य शिथिल है। स्यात् अनुवाद के कारण हुई मूल की इस दुर्दशा को देखकर ही भारतेन्दु जी ने इसका दूसरा अनुवाद तैयार किया होगा, जो पहिले पहल हरिश्चन्द्र मैगजीन में सन् १८७३ ई० में प्रकाशित हुआ।

इस व्यायोग की कथा महाभारत के विराट पर्व से ली हुई है। बारह वर्ष वनवास करने के अनंतर पांडव गण द्रौपदी सहित अज्ञातवास करने के लिए मत्स्य-राज विराट के राज्य में जाकर सभी उसकी सेवा में गुप्त रूप से रहने लगे। द्रौपदी की अप्रतिष्ठा करने के कारण भीम द्वारा कीचक के मारे जाने पर त्रिगर्तराज सुशर्मा ने मत्स्य राज्य पर एक ओर से आक्रमण किया और जब राजा विराट ससैन्य उधर उससे युद्ध करने चले गए तब कौरवगण दूसरी ओर से आक्रमण कर राजा विराट की साठ सहस्र गाएँ लेकर चल दिए। राजनगरी में केवल उत्तर कुमार था। अंत में अर्जुन उसे सारथी बनाकर स्वयं युद्ध में कौरवों को परास्त कर गोधन छुड़ा लाए। इसके अनंतर राजा विराट ने पांडवों का बहुत सम्मान किया और उत्तरा का अभिमन्यु से विवाह-संबंध स्थिर हुआ। यह सब कथा महाभारत में बहत्तर अध्यायो में वर्णित है। इस नाटक में केवल अर्जुन का कौरवो का परास्त कर गायो को छुड़ा लाना तथा फल स्वरूप उत्तरा-अभिमन्यु का विवाह स्थिर होना दिखलाया गया है।

व्यायोग में 'युद्ध का निदर्शन स्त्री-पात्र-रहित और एक ही दिन की कथा का होता है। नायक कोई अवतार या वीर होना चाहिए।' धनंजय-विजय स्त्री पात्र-रहित है, इसमें केवल युद्ध ही का निदर्शन है और एक ही दिन की कथा है। इसमें प्रसिद्ध वीर अर्जुन नायक है और आरंभ में युद्ध को प्रस्थान करने पर उसने कौरवो के बड़े महारथियों का परिचय उत्तर कुमार को स्वयं दिया। इसके अनंतर युद्ध प्रारम्भ होने पर उसका विवरण इन्द्र, विद्याधर तथा प्रतिहारी के कथोपकथन में बतलाया गया है। अंत में विजयी होकर अर्जुन राजा विराट से मिलते हैं। इस नाटक में पद्यभाग गद्य से अधिक है और अनुवाद भी बहुत अच्छा हुआ है।

क---आख्यान तथा नाटक

संस्कृत साहित्य में आर्य क्षेमीश्वर कृत 'चंडकोशिक' और रामचंद्र कृत 'सत्यहरिश्चन्द्र नाटकम्' नाम के दो रूपक मिलते हैं जो राजा हरिश्चन्द्र की आख्यायिका लेकर निर्मित हुए है। यद्यपि भारतेन्दुजी का सत्यहरिश्चन्द्र नाटक इन दोनों में से किसी का पूरा अनुवाद नहीं है पर प्रथम का कुछ भाग इसमें अनूदित करके लिया गया है। इन सभी नाटकों का आधार एक प्रसिद्ध पौराणिक आख्यान है और उसमें कुछ हेर फेर कर सभी नाटकों की रचना हुई है। इस नाटक का मुख्य उद्देश्य सत्य की परीक्षा है। परीक्षक इंद्र-प्रेरित ऋषि विश्वामित्र हैं और परीक्षा देनेवाले राजा हरिश्चन्द्र हैं। कथा पौराणिक है, इससे कुछ बातें ऐसी भी आगई हैं जो साधारणतः असंबद्ध सी ज्ञात पड़ने लगती हैं पर वास्तव में वे वैसी हैं नहीं। इसकी भाषा भी बड़ी सुन्दर है तथा कथा के अनुकूल रखी गई है। मुहाविरेदार तथा व्यावहारिक भाषा प्रयोग से इसके पठन पाठन से मनोरंजन भी होता है।

सत्यहरिश्चन्द्र नाटक चार अंक में समाप्त हो गया है। नाटकों में कम से कम पाँच अंक होने चाहिए। इस नाटक का प्रधान रस वीर है। इसके सत्यवीर, दानवीर, कर्मवीर तथा युद्धवीर चार भेद होते हैं, जिनमें दो का राजा हरिश्चन्द्र में और तीसरे का विश्वामित्र जी में परिपाक हुआ है। इसके सिवा इसमें करुण, वीभत्स, हास्य तथा अद्भुत रस का भी समावेश है, जिनमें प्रथम को मात्रा बहुत बढ़ गई है। इसके प्रधान नायक राजा हरिश्चन्द्र धीरोदात्त प्रतापी राजर्षि हैं। विश्वामित्र का राजा हरिश्चन्द्र को सत्यभ्रष्ट करने की प्रतिज्ञा करना बीज है। स्वप्न में पृथ्वी दान लेकर तथा सशरीर पहुँच कर उसपर अधिकार करना और दक्षिणा के बहाने राजा हरिश्चन्द्र को राज्यभ्रष्ट तथा शारीरिक स्वातंत्र्य-भ्रष्ट करना विंदु है। विश्वामित्र के प्रयत्नों का निष्फल होना पताका है। रोहिताश्व का दंशित होकर स्मशान में लाया जाना प्रकरी है। सत्य की परीक्षा में उत्तीर्ण होना कार्य है।

इसमें प्रासंगिक कथावस्तु प्रायः नहीं सा है और जो कुछ है वह भी आधिकारिक कथा के सौंदर्य को बढ़ाने के लिए प्रयुक्त हुआ है। कथावस्तु का आरंभ, मध्य तथा अंत सुचारु रूप से हुआ है। इन्द्र, नारद तथा विश्वामित्र के संवाद से नाटक के उद्देश्य और घटनाक्रम का पूरा ज्ञान कराते हुए नाटक का आरंभ होता है। दूसरे अंक में रवप्न में किए गए दान को सत्य मान कर विश्वामित्र के आते ही राज्य दे देना प्रयत्न है। दक्षिणा चुकाने को काशी में सस्त्रीक बिकना प्राप्त्याशा है। चौथे अंक में स्वामि-कार्य करते हुए सत्य पथ से न डिगना नियताप्ति है और भगवान का आकर उन्हें परीक्षोत्तीर्ण होना कहना फलागम है। पूर्वोक्त विचारों से यह निष्कर्ष निकलता है कि सत्यहरिश्चन्द्र नाटक के प्रायः सभी लक्षणों से युक्त हैं।

ख---पात्रों का विवेचन

नाटक के पात्रों का चरित्र-चित्रण भी बहुत अच्छा किया गया है। इस नाटक के नायक राजा हरिश्चन्द्र और प्रतिनायक विश्वामित्र हैं। पहिले का आदर्श है---

चन्द्र टरै सूरज टरै, टरै जगत व्यवहार।
पै दृढ़ श्री हरिचंद को, टरै न सत्य विचार॥

और दूसरा उसे इस सत्यवीरत्व से च्युत करने में दत्तचित्त है। उसके प्रयत्न से वह राज्यभ्रष्ट होता है और स्त्री तथा अपने को बेंचकर शारीरिक स्वतंत्रता से भी भ्रष्ट हो जाता है पर अपना सत्यब्रत नहीं त्यागता। ब्राह्मण बने हुए क्षत्रिय में क्रोध की प्रचु-रता है पर उसके विपरीत सच्चे क्षत्रिय में ब्राह्मणो के प्रति जो उदारता थी वह उसे अंत तक सौम्य बनाए रखती है। एक अकारण दूसरे से द्वेष रखता है, उसे अनेक प्रकार से कष्ट देता है पर सच्चे गुण का असर उसके हृदय पर भी दिखलाकर नाटककार उसकी कृति को अस्वाभाविक नहीं होने देता। नायक के प्रति आरंभ ही से दर्शकों की समवेदना आकर्षित करने के लिए इन्द्र की 'देखि न सकहिं पराइ विभूति' वाली नीति दिखलाकर नारद जी से उसकी शासना कराई गई है तथा विश्वामित्र का इंद्र की बात सुनते ही झट उत्तेजित होना भी दिखलाया गया है। ज्यों ज्यो प्रतिनायक की कुटिलता बढ़ती गई त्यों त्यों नायक की सौम्यता तथा दृढ़ता का बढ़ना दिखलाकर यह समवेदना बढ़ाई गई, यहाँ तक कि अंत में इस नाटक का कोई भी पाठक आखें डबडबाए बिना इसे समाप्त नहीं कर सकता। प्रतिनायक के प्रति दर्शकों को घृणा तक हो जाती है। नायक की दान-धीरता तथा सत्य-वीरता दोनों ही एक से एक बढ़कर हैं। जिस प्रकार स्वप्न के दान को भी देने से न हिचकना पहिले की वैसे ही मृत पुत्र के शव के कफन में से आधा माँग कर उसे अधखुला छोड़ने को तैयार होना दूसरे की पराकाष्ठा है। नायक अपने गौरव तथा आत्माभिमान को कहीं नहीं भूला है। उसे अपने वंश का, सहज क्षत्रियत्व का तथा सत्य प्रतिज्ञ होने का दर्प था। ब्राह्मणों का उसके हृदय में कैसा आदर था, यह उसके आचरण से स्पष्ट है। विश्वामित्र के प्रति तथा पुत्र रोहिताश्व को ऐसे कष्ट के समय ढकेलने वाले बटु के प्रति उनका जो व्यवहार था वह आदर्श है और प्रत्येक पाठक का हृदय उनके प्रति श्रद्धा से भर उठता है। हरिश्चन्द्र ही महाजन थे। इतने प्रसिद्ध इक्ष्वाकु-वंशीय सम्राट् की ऐसी कठोरतम परीक्षा हुई, पर उसमें भी उसकी नम्रता तथा ईश्वर पर उसका विश्वास अंत तक बना रहा। यही कारण है कि आजतक सत्यवीरों की सूची में पहिला नाम इन्हीं महाराज का लिया जाता है। विश्वामित्र के प्रतिनायकत्व में संदेह करना उचित नहीं। इन्द्र-द्वारा प्रेरित होने पर भी नायक की प्रतिद्वंद्विता इन्हीं से चली थी। इन्द्र-प्रेरणा के सिवा इन्हें 'इसपर स्वतः भी क्रोध' था। वशिष्ट ऋषि से इनकी शत्रुता प्रसिद्ध थी। राजा हरिश्चन्द्र उन्हीं वशिष्ट जी के यजमान थे।

सत्यवीर की धर्मपत्नी महारानी शैव्या तथा पुत्र कुमार रोहिताश्व का चरित्र उन्हीं के अनुकूल चित्रित हुआ है। नाटककार ने सहज स्त्री-सुलभ-संकोच, लज्जा, पति के प्रति दृढ़ विश्वास तथा श्रद्धा उसके एक एक बात में भर कर रख दी है। पति ही पत्नी का सर्वस्व है, ऐसा मानते हुए भी वह अपनी शंका तथा अपनी सम्मति कह देना उचित समझती थी।

भा० ना० भू०---४

उपाध्याय से कहलाकर महारानी के सौंदर्य, सौकुमार्य तथा शील प्रगट करते हुए 'तुम्हारे पति हैं न' प्रश्न ने सती स्त्री के सतीत्व को दमका दिया है। जिस पति के कारण एक महाराज की पुत्री और एक सम्राट् की पुत्रवधू होकर ता अपने छोटे से पुत्र को लेकर वह क्रीता दासी होने जा रही थी उसके प्रति उस समय उसका भाव क्या था, यह उसकी सौम्य मूक दृष्टि ही बतला रही है। पति की ओर देखकर नीचे दृष्टि कर लेने में कितना व्यथापूर्ण भाव है कि आज वह अपने ऐसे सर्वश्रेष्ठ रत्न को चिथड़े में रखा हुआ सबको दिखला रही है। पर रत्न रत्न ही है। इसके सिवा पुत्र-शोक-पीड़िता शैव्या के सारे रोने कलपने को पढ़िए पर एक भी शब्द ऐसा न मिलेगा जिससे उसका पति के प्रति अविश्वास या रोष का संदेह मात्र भी हो। स्मशान में चांडाल-दास पति के साथ उसका वही व्यवहार रहा जो राजसिंहासन पर सुशोभित सम्राट् पति के साथ था। महारानी शैव्या आदर्श स्त्री-रत्न थीं। रोहिताश्व बालक था। उसका निज का चाहे कुछ भी आदर्श चरित्र न दिखलाया गया हो पर उसीपर सत्यपरीक्षा की अंतिम कसौटी कसी गई थी, जिसका कस विद्युत से भी बढ़ कर प्रज्ज्वलित हो उठा था। यही बालक नाटक के करुण रस का स्रोत है और उसी पर की गई परीक्षा सदा सोने वाले आरामपसंद भगवान को मृत्युलोक तक खींच लाई थी।

सहायक पात्रों में इन्द्र और नारद ही मुख्य हैं। इंद्र का स्वभाव वही दिखलाया गया है जो उनके लिए प्रायः प्रसिद्ध है पर नारद जी का इसके विपरीत चित्रित किया गया है। वास्तव में वे पुराणों से कहाँ तक कलहप्रिय ज्ञात होते हैं इसपर विशेष रूप से तो नहीं कह सकता पर तब भी वे कहीं इस स्वभाव के मुझे नहीं मिले। वे विरक्त थे, इससे दक्ष की संतानों को उलटा उपदेश देकर वन में विदा कर दिया और स्वयं शापित होकर घूमने लगे। दुष्टो के संहार कराने में यह सदा दत्तचित्त रहते थे। संस्कृत साहित्य में, माघ आदि काव्यों में, ये ऋषिवत् ही चित्रित हैं, यद्यपि उनमें भी वे दुष्टो के नाश कराने ही के कार्य में लगे हुए वर्णित हैं। इस विचार से नारद जी का चित्रण ऋषिवत् करना ही उत्तम हुआ है और उनसे इंद्र को जो उपदेश दिलाया गया है वह बालको के लिए उपयोगी है।

सभी पात्रो का चरित्र चित्रण उनके स्वभावानानुकूल किया गया है और वह उनके कार्य तथा कथन आदि से स्पष्ट है।

ग---चंडकौशिक का आधार

भारतेंदु जी ने उपक्रम में चंडकौशिक का उल्लेख किया है और एक स्थान पर पाद टिप्पणी में लिखा भी है कि इसमें चंडकौशिक के श्लोक उद्धृत किए हैं। सत्य हरिश्चंद्र चंडकौशिक का अनुवाद कहा ही नहीं जा सकता क्योकि कथावस्तु में घटना-परिवर्तन कर दिया गया है। चंडकौशिक का जो आधार है वही सत्यहरिश्चंद्र का भी हो सकता है क्योंकि यह कथा बहुत प्रसिद्ध है। इसलिए उपक्रम में चंडकौशिक को सत्य-हरिश्चंद्र का आधार न कह कर भी उसका केवल उल्लेख करना यही सूचित करता है कि भारतेंदुजी ने इसे पढ़कर ही अपना ग्रंथ लिखा है और उनकी अद्भुत स्मरण शक्ति ने जो जो अंश अच्छे पाए उन्हें अपने नाटक में यथास्थान बैठा दिए।

सत्यहरिश्चंद्र बालकों के लिए लिखा गया है और इसी से इसमें श्रृंगार रस आने नहीं पाया है। प्रस्तावना दोनों ही की भिन्न हैं। चंडकौशिक का प्रथम अंक श्रृंगार रस पूर्ण है पर सत्यहरिश्चंद्र में उसके बदले इंद्र तथा नारद के सम्भाषण में अच्छा उपदेश दिलाया गया है। चंडकौशिक के दूसरे अंक का आरंभ राजा हरिश्चंद्र के शिकार खेलने की सूचना से होता है। इसके अनंतर विघ्नराट् आकर विश्वामित्र के द्वारा तप के बल से तीनो महाविद्याओ के वशीभूत करने के प्रयत्न की सूचना देता है। इसके बाद राजा भी रथस्थ आते है। इसी समय महाविद्याएँ भी चिल्लाती सुनाई पड़ती हैं। बालकगण प्रायः आरंभ में पाठशाला जाते चिल्लाते हैं पर महाविद्याएँ भी किसी के अभ्यास करने पर उसके पास आने से चिल्लाएँ यह कुछ असंगत सा जान पड़ता है। राजा सहायता को तैयार होते हैं तब नेपथ्य से विश्वामित्र तथा तीनो महाविद्याएँ आती हैं। विश्वामित्र के क्रोध प्रकट करते ही तीनों महाविद्याएँ चली जाती हैं और इन दोनों का संघर्षण होता है। राजोचित कार्य करने के लिए हरिश्चंद्र क्षमा माँगते हैं इसपर वाग्जाल फैलाकर सारा राज्य तथा एक लक्ष सुवर्णमुद्रा मॉग ली जाती है। अंत में काशी जाने की प्राज्ञा लेकर राजा लौटते हैं।

बालको के आगे उचित कार्य करने पर इस प्रकार के पुरस्कार पाने का आदर्श रखना उचित न समझकर ही उन्होंने परिवर्तन कर डाला। उन्होंने पति तथा पुत्र के लिए अशुभ स्वप्न देखकर घबड़ाई हुई एक साध्वी महारानी का गुरु तथा शास्त्र पर विश्वास रखते हुए उसकी शांति कराना दिखलाना अधिक उपयुक्त समझा। इसके अनंतर पति आकर अपनी धर्मपत्नी के मुख को मलीन देख उसके प्रति अपना प्रेम दिखलाता है और उसे साहस दिलाता है। एक स्वप्न से दूसरे स्वप्न पर आकर चंडकौशिक के दूसरे अक की सारी कथा दो तीन पंक्ति में कहला दी गई है और उससे साफ़ ध्वनि निकलती है और जैसा कि पॉच छ पंक्ति ऊपर कहलाया गया है कि 'सहज मंगल-साधन करते भी जो आपत्ति आ पड़े तो उसे निरी ईश्वर की इच्छा ही समझ कर संतोष करना चाहिए।' इसके अनंतर स्वप्नमात्र के संत्यविचार'को स्वप्न न रहने देने के लिए विश्वामित्र आप आते हैं और पृथ्वीदान तथा दक्षिणा मॉग लेते हैं। पर हरिश्चंद्र का वह महत्व, जो स्वप्न के दान को सत्य मानने से मिल सकता है, अक्षुण्ण बन रहा। यही सत्यहरिश्चंद्र के द्वितीय अंक की निज कल्पना है।

इसके अनंतर दोनों ही में तृतीय अंक के पहिले एक एक अर्थोपक्षेपक पाया है। चंडकौशिक का प्रवेशक केवल पाप पुरुष का रोना तथा भृंगी द्वारा महादेव जी का पुलकित होना बतलाता है। यदि यह न भी होता तो कथा कहीं से विश्रृंखल न होती। अंकावतार में यह दोनों होते हुए राजा हरिश्चंद्र के अयोध्या से काशी तक पाने का कारण तथा समाचार देकर वह सार्थ कर दिया गया है। और सब बातें एक सी हैं। दोनों के तीसरे अंक की कथा सस्त्रीक बिक कर दक्षिणा चुकाना है, इसलिए कुछ घटा बढ़ाकर सभी बातें एक सी हैं। चंडकौशिक का चौथा और पाँचवॉ अंक मिलाकर सत्य-हरिश्चंद्र का चौथा अंक निर्मित हुआ है। चंडकौशिक में राजा हरिश्चंद्र एक डोम के साथ आते हैं। अपनी पूर्व बीती कहते और स्मशान का वर्णन करते हैं। कापालिक आता है और विघ्नों को हटाने की प्रार्थना करता है। विघ्न हटते ही विद्याएँ आती हैं और कौशिक के पास भेजी जाती हैं। तब कापालिक अपनी साधना पूर्ण करके आता है और महानिधान देने का प्रयत्न कर चला जाता है। राजा 'भागीरथी-तीरमुपगम्य' स्वामी कार्य में लगते हैं। यहाँ चौथा अंक समाप्त होता है। पाँचवें अंक में उसी प्रकार उसी स्थान पर राजा पुनः आता है। वह सोच विचार कर रहा है कि शैव्या आती है। एक दूसरे डोम के कहने से उससे कफन मॉगने जाते हैं। जानकर दोनों ही मरने को तैयार होते है, फिर रुकते हैं। अंत में धर्म आकर शांति फैलाते हैं। सत्यहरिश्चंद्र में करुण रस की मात्रा अधिक है, पिशाचादि की कथा बढ़ाई गई है और दोनों अंक मिला दिए गए हैं। कारुण्य के आधिक्य से इसमें भगवान स्वयं पधारे हैं। इंद्र, विश्वामित्र आदि को लाकर आपस में मिला देना और दोनो पक्ष के हृदयों के मालिन्य को मिटा देना बालकों के लिए बहुत उपदेशमय हो गया है। दोनो वर्णन में बहुत कुछ परिवर्तन होते हुए भी प्रथम का बहुत अंश इसमें आ गया है।

घ---शंका-समाधान

सत्यहरिश्चन्द्र नाटक की तीन समालोचनाएँ हमारे देखने में आई हैं। प्रथम हिन्दी वैयाकरणी पं० कामताप्रसाद गुरु की है, जिसमें व्याकरण-विषयक अशुद्धियाँ विशेषतः दिखलाई गई है। गुणावलोकन करते हुए कुछ दोष भी दिखलाए गए है। इसके अनन्तर भारतेन्दु-नाटकावली की भूमिका में रायबहादुर बा० श्यामसुन्दर दास जी बी० ए० और लाला भगवानदीनजी ने सत्यहरिश्चंद्र में अपनी अपनी स्वतंत्र आलोचनाएँ की हैं। प्रथम में दोष मात्र दिखलाए गए हैं और दूसरे में गुण-दोष दोनो ही की चर्चा की गई है।

पहिली समालोचना का सारांश तो यही है कि भारतेन्दु जी न तो भारतीय और न यूरोपीय नाट्यशास्त्र से पूर्णतया परिचित थे और न इस कारण वे दोनो का सामंजस्य कर एक नई शैली संस्थापित कर सके। उन्होने बंगला तथा पारसी कंपनी के नाटकों का अनुकरण किया। 'सत्यहरिश्चन्द्र का नायक कौन है?' इसका पता नहीं। समालोचक महोदय विश्वामित्र ही को क्रियाशील मानते हुए नायक सा समझते हैं। सत्य है, घातक ही क्रियाशील है, अपने को अन्त तक बिना प्रतिहिंसक हुए उससे बचाने वाला निर्जीव आलसी है। अर्थ-प्रकृति, अवस्थादि का आपके कथनानुसार खोजने पर भी इस नाटक में पता नहीं मिलता और यदि कोई उन्हें ढूँढ़ निकाले तो वह उसी समालोचक की उपज मात्र होगी।' 'यहाँ सत्य विचार ही कौन था? एक स्वप्न की बात थी'। वस्तुतः जो संसार ही को नित्य और सब कुछ समझते हैं उनके लिये ऐसा विचार रखना उचित था पर आपसे संसारिक प्रशंसा मान प्रतिष्ठा को तुच्छातितुच्छ समझने वाले का ऐसा लिखना कुछ खटकता है। गंगावर्णन को दोष मान लिया है और अंकावतार तथा जवनिका के गिरने में भी दोष दिखलाया गया है। अभिनय के विचार से आपका कहना है कि 'अंकों को क्रमशः छोटा होता जाना चाहिए पर इसमें ऐसा नहीं है। यदि यह मान लिया जाय कि इस नाटक का अभिनय तीन घंटे में किया जा सकता है तो इसके चारों अंकों का अभिनय करने में क्रमशः २५,३०,४० और ८५ मिनट लगेंगे।' उक्त अालोचना का सारांश यह हुआ कि नाटक नाटककार की शास्त्र तथा व्यवहार आदि की अनभिज्ञता प्रकट करता हुआ आप भी अपने को दोषपूर्ण घोषित कर रहा है।

नाटक के उपक्रम में भारतेन्दुजी ने लिखा है कि यह बालकों के पढ़ने के लिये लिखा गया है। पात्रों के वस्त्रादि के वर्णन देने से यह ध्वनि निकलती है कि इसे वे अभिनय के उपयुक्त भी समझते थे। भारतेन्दुजी ने चारों अंक तथा अंकावतार के अंत में जवनिका गिरती है, यही लिखा है और कहीं भी परदा उठता है ऐसा नहीं लिखा है। स्यात् उन्होंने भारतीय ढंग के अनुसार ही प्रत्येक दृश्य के अंत में यवनिका-पतन ही उचित समझा है। तात्पर्य यह कि परदो का गिरना अभिनय में रुकावट न डालते हुए कोई नियमभंग नहीं करता। मिनट वाला किस्सा भी उलटा है। भारतेन्दुजी अंको को बराबर बढ़ाते गए हैं पर साथ ही दर्शकों का 'आलस्य और थकावट' मिटाते हुए उत्सुकता तथा कारुण्य भी बढ़ाते गए हैं। नाटक की घटनावली देखते हुय अंको का समय बहुत ठीक है।

सत्यहरिश्चन्द्र में 'चंडकौशिक' से कहाँ तक सहायता ली गई है, इसमें भी दोनों समालोचकों में मतभेद है। प्रथम का कथन है कि 'इस प्रकार सत्यहरिश्चन्द्र और चण्डकौशिक के मूल आधार में ही बड़ा अन्तर है, अतएव एक को दूसरे का अनुवाद कहना अनुचित है'। दूसरे समालोचक इसके विपरीत चण्डकौशिक को सत्यहरिश्चन्द्र का अाधार मानते हैं। प्रथम ने चण्डकौशिक बिना देखे ही स्यात् अपनी सम्मति दे दी है, ऐसा ज्ञात होता है, पर दूसरे ने दोनों ग्रंथों को मिलान करके दिया है। इस पर अन्यत्र विचार हो चुका है।

नाटक में पहिले पूर्वरंग, तब सभा पूजा और उसके बाद कवि नाम आदि कथन रूपी आमुख होता है। नाट्य वस्तु के पहिले रंगशाला के विघ्नों के शांत्यर्थ नटों द्वारा जो कुछ किया जाता है उसे ही पूर्वरंग कहते हैं। यही कारण है कि पूर्वरंग का सब कार्य नटों द्वारा उनकी इच्छानुसार होता है, इसलिये महर्षियों ने उस पर विशेष नहीं लिखा है। पूर्वरंग के अनेक अंगों में नान्दी भी एक है जो 'अवश्यं कर्तव्या नान्दी विघ्नोपशांतये'। इसमें जो मंगलाचरण होता है, वही नान्दी कहलाता है। यह कार्य सभी नाटको में समान-रूपेण होता है, इसीलिए नाटककार अपनी रचना पूर्वरंग के आयोजन के बाद उसे 'नान्द्यन्ते सूत्रधार:' से आरम्भ करता है। प्रायः नाटककार-गण अपनी रचना के निर्विघ्न समाप्त होने के लिए मंगलाचरण बनाते हैं और शास्त्रानुसार नान्दी के हो जाने पर भी उसके बाद 'नान्दी के अनन्तर सूत्रधार आता है' लिख देते हैं।

भारतेदुजी नान्दी को नान्दी-पाठक नहीं समझते थे वरन् मंगलपाठ ही समझते थे पर कहीं-कहीं उसे विशेषण रूप में प्रयुक्त किया है।

इस नाटक की प्रस्तावना कथोद्घात है। जहाँ पात्र सूत्रधार के वाक्य या वाक्यार्थ को लेकर प्रवेश करे वह कथोद्घात है। इसमें श्लेष की आवश्यकता नहीं है। जिस अर्थ में सूत्रधार कहता है वैसा ही भाव लेकर पात्र प्रवेश करता है। वेणीसंहार में सूत्रधार के यह कहने पर कि 'वैर के शान्त हो जाने से पाण्डवगण श्रीकृष्ण के साथ आनन्द करें और पाण्डवों को उनको स्वत्वानुसार सब भूमि देकर शत्रुता का अन्त कर कौरव लोग भी भृत्यों के साथ प्रसन्न हों' भीमसेन ने उसका अर्थ ग्रहण कर यह कहते प्रवेश किया कि 'अरे दुष्ट, मंगल पाठक, नटाधम आदि' पर इसके बाद ही पाण्डव-कौरवों के आनन्द करने की बात 'काफूर' हो जाती है। सूत्रधार का यह कथन भी कि 'आनन्द करे' लालाजी के अनुसार अनुचित ही होगा क्योकि सूत्रधार के समय कौरव पाण्डव एक भी न थे। अस्तु, इसी प्रकार सत्यहरिश्चन्द्र में सूत्रधार सहज भाव से अपने समय के हरिश्चन्द्र की पहिले हुए राजा हरिश्चन्द्र से तुलना करता है पर उसी वाक्यार्थ को लेकर इन्द्र-पात्र प्रवेश करता है। 'कॉपता' बहुत ठीक है, क्योंकि इन्द्र-पात्र अपने अर्थात् सूर्यवंशीय हरिश्चंद्र के समय के सुरलोक के कॉपने का उल्लेख करता है, सूत्रधार के समय का नहीं। 'दूजे हरिश्चन्द्र' का भाव केवल सूत्रधार द्वारा पहिले हरिश्चन्द्र का उल्लेख कराने मात्र को था और यही कारण है कि नारद जी के आते ही वह 'काफूर' हो गया। पर पहिले हरिश्चन्द्र के प्रति इन्द्र को जो ईर्ष्या हो रही थी उसको इस भाव से जो उत्तेजना मिली थी वह अवश्य बनी रही। अंकावतार अंक का अवतार नहीं होता प्रत्युत् अगले अंक के अवतीर्ण होने की सूचना मात्र देता है। अंकावतार के लक्षण से यह स्पष्ट है कि उसका पिछले अंक का अंगीभूत होना या न होना दोनों ही नाट्यशास्त्र द्वारा अनुमोदित हैं।

राजा हरिश्चंद्र के मुख से गंगाजी का वर्णन कराया गया है इससे एक महाशय इसे देश-काल-दोष विभूषित कहते हैं और दूसरे इसे भद्दी गलती कहते हुए लिखते है कि चंडकौशिक और रत्नाकरजी कृत हरिश्चन्द्र में गंगा-वर्णन नहीं है। चंडकौशिक पृ० १२६ पर राजा हरिश्चन्द्र कहते है---भवतुभागीरथी-तटो-पान्तेषु सुत-शोक्राग्नि-दह्यमानमात्मानं निर्यापयामि। देखिए केवल गंगा ही नहीं 'भागीरथी' शब्द तक मौजूद है। रत्नाकरजी के 'हरिश्चन्द्र' में सरयू का वर्णन रहते यह कहना कि गंगा का वर्णन नहीं आया अनर्गल है। गोस्वामीजी लिखते हैं---

मुनि अनुसासन गनपतिहिं, पूजेउ संभु-भवानि।
कोउ सुनि संसय करै जनि, सुर अनादि जिय जानि॥

गंगाजी को भी 'सुर अनादि' माने तो शंका निर्मूल हो जाती है और गणेशजी की माता की अग्रजा को देवी मानना ही पड़ेगा। भगीरथ-नंदनी, जाह्नवी, ब्रह्मस्वरूपिणी आदि पौराणिक आख्यान लेने से वे देवी बनकर अनादि हो जायँगी। गंगाजी को नदी ही माना जाय तो यह कहना कि राजा भगीरथ के पहिले गंगाजी भारत में नहीं थी बिलकुल तथ्यहीन होगा। विचारिए कि हिमालय से लेकर विंध्य तक तथा पंजाब से लेकर ब्रह्मा तक के बीच की जितनी नदियाँ हैं सभी गंगा की सहायक हैं। यदि गंगा न होती तो सारी नदियों का जल समुद्र में कैसे पहुँचता। वास्तव में भागीरथी के आख्यान में कितना ऐतिहासिक तथ्य है, यह विचारणीय है। इक्ष्वाकु-वंशीय राजों ने इस खोज में विशेष भाग लिया था और अनेक पीढ़ियों के बीतने पर अंत में भगीरथ का गंगासागर का दर्शन हुआ होगा। हिमालय के उच्चतम शिखर गौरीशंकर का एक नाम माउंट एवरेस्ट है। क्या एवरेस्ट साहब के पहिले उस श्रृंग का नाम देना भी देश-काल-दोष माना जायगा? यह ऐसे ही समालोचक बतला सकेंगे।

स्वप्न में दान देने की कथा भारतेन्दुजी की निज की उपज है। चंडकौशिक तथा सत्यहरिश्चन्द्रम् में प्रत्यक्ष ही दान देने की कथा है। सत्यहरिश्चन्द्रम् में रामचंद्र ने एक हरिणी को मार डालने के कारण सारा राज्य कुलपति को दिला दिया और उनकी कन्या वंचना को न रोने के लिए लक्ष सुवर्ण दिलाया। भारतभूमि में उत्पन्न हुए मनुष्यों में प्रायः यही धारणा रहती थी कि यह संसार स्वप्न हे। जिस प्रकार रात्रि व्यतीत होते ही स्वप्न स्वप्न मात्र रह जाता है, उसी प्रकार मृत्यु होते ही संसार भी स्वप्नमात्र रह जायगा। भारतेन्दुजी ने ऐसी शंका उठने की शंका करके ही यह बात महारानी शैव्या द्वारा कहला डाली और उसका भारतीय विचारों के अनुकूल समाधान करा दिया। साथ ही कुछ ही आगे उसी स्वप्न को सशरीर विश्वामित्र के रूप में लाकर खड़ा कर दिया कि उसे पाठकगण 'स्वप्नमात्र' न समझें। ऐसी अवस्था में यह सत्य विचार एक स्वप्न मात्र नहीं रह जाता और राजा हरिश्चंद्र का स्वप्न के दान को सत्य मानना उनके सत्य तथा दानवीरता की चरम सीमा प्रगट करता है। मनोविज्ञान-वेत्ताओं को यह भी जानना चाहिए कि यह आख्यान असाधारण पुरुषो का है। साधारण मानव प्रकृति यदि किसी प्रकार दब कर अपना सर्वस्व क्या उसका कुछ अंश भी दान करने पर वाध्य हो तौ भी वह बाद को उस दान को न मानने ही की कोशिश करेगी। महारानी शैव्या के अपने स्वप्न के वृत्तांत कहने पर राजा हरिश्चन्द्र को अपने स्वप्न का याद अाना क्यों दूषित बतलाया जाता है, यह नहीं कहा जा सकता। नाटक उपाख्यान आदि में एक बात का दूसरे से संबंध रहना ही चाहिए। कुस्वप्न देखने के कारण शैव्या के मलीन मुख को देखकर उसका हाल पूछने के पहिले अपना ही रोना रोना क्या उचित होता? महारानी के स्वप्न तथा शांति का वृत्त सुनकर राजा हरिश्चन्द्र ने अपने स्वप्न का हाल कहा है।

विश्वामित्र के आने पर चंडकौशिक के दो श्लोक उद्धृत किए गए हैं, जिनके कुछ अंशों पर आपत्ति की जाती है पर किसी दूसरे की कविता में कुछ रद्दो बदल करना अनुचित होता इसलिये ये ज्यों के त्यों रख दिए गए ज्ञात होते हैं। इन्हें न रखकर उसके स्थान पर हिन्दी ही में परिचयादि दिए जाते तो उत्तम होता। पृथ्वीदान ग्रहण करके विश्वामित्र के दक्षिणा माँगने पर राजा हरिश्चन्द्र का यह कहना---'मंत्री दस हजार स्वर्ण मुद्रा अभी लाओ' भी मनोविज्ञानवेत्ताओं को खटकता है और वे उसे भोंड़ी बात समझते हैं। सत्य ही क्या जब मनुष्य लोग अपने मकान बेंचते हैं, किराए पर देते या दान देते हैं तो उस मकान की सब वस्तु को तुरंत क्रेता, किराएदार या दानपात्रकी समझ लेते हैं? यदि कहिए कि दान देनेवाला गृह खाली कर और उसमें दान ही की वस्तुमात्र रखकर दान देता है तब दाता महाशय भी उस मकान में नहीं रहते और बाहर ही रहकर दान देकर रास्ता लेते हैं। राजा हरिश्चन्द्र अपनी राजधानी में खड़े होकर दान दे रहे थे तथा पृथ्वी से अपने इस कार्य के लिए क्षमा याचना कर रहे थे कि दक्षिणा माँगने पर स्वभावानुसार मंत्री को मुद्रा लाने के लिये कह देते है। सत्य हरिश्चन्द्र में कई स्थानों पर एक सहस्र ही लिखा है पर वह छापे की अशुद्धि है क्योकि उन्हीं संस्करणों में बिक्री के समय अपना मूल्य राजा हरिश्चन्द्र ने पाँच सहस्र कहा था तथा चांडाल ने पचास सौ दिए भी थे। इस कारण ठीक पाठ दस सहस्र ही है।

काशी पहुँचने पर राजा हरिश्चन्द्र के काशी तथा गंगाजी का वर्णन करते और विश्वामित्र से बात चीत करते समय तक शैव्या तथा रोहिताश्व कहाँ थे। 'इसका संकेत करना आवश्यक है कि वह वहाँ नहीं थी।' शैव्या आदि न जाने कहाँ थी, अब तक इसी बात का पता नहीं था और अब आप लिखते है कि उनके वहाँ न रहने का संकेत करना आवश्यक है। चंडकौशिक का अनुवाद कहते हुए भी आप ही लिखते हैं कि उसमें इन बातों का लक्ष्य कराया गया है। दोनों ही कैसे हो सकता है।

दूसरे अंक के अंत में जो दोहा है उससे यह स्पष्ट ही ध्वनित हो रहा है कि स्त्री-पुत्र सहित अपने को बेचकर दक्षिणा चुका देगे। इससे काशी में उनका बिकने के लिए साथ आना सभी दर्शकों को मालूम हो गया। अंकावतार में भी इतना स्पष्ट रूप से कहला दिया गया है। जब तक हरिश्चन्द्र रंगमंच पर आकर काशी तथा गंगा का वर्णन और विश्वामित्र से बात चीत कर रहे थे उस समय तक शैव्या तथा रोहिताश्व का वहाँ खड़ा रहना बेकार था। सभी समझ सकते हैं कि वे दोनों राजा हरिश्चन्द्र के पीछे होगे और समय पर आ जायँगे। जब हरिश्चन्द्र ने अपने को बेंचने के लिए आवाज लगाया तब उसे सुनकर शैव्या का झट आकर अपने को पहिले बेंचने के लिए कहना बिलकुल स्वाभाविक है। क्या जितने पात्र अंक के बीच में रंगमंच पर आते हैं, वे पहिले कहाँ थे यह सूचित करना किसी नाट्यशास्त्र का नियम है? यात्रा करते-करते शैव्या का थक जाना तथा राजा हरिश्चन्द्र को दृश्य देखते हुए उसके वर्णन करने में लीन देखकर नेपथ्य ही में ठहर जाना और ठीक समय पर उनकी आवाज सुनकर आ जाना क्या सहज स्वाभाविक नहीं है।

कुछ ऐसी ही बात दूसरे अंक के लिए भी कहो गई है। शैव्या के रंगमंच पर रहते हुए भी आपको उसका पता नहीं। यदि थी तो उसने प्रणाम क्यों नहीं किया? क्यो करे? कहाँ पति-पुत्र का अशुभ-सूचन, उस पर पति के सर्वस्व दान करने की चिंता और कहाँ अज्ञात नाम गोत्र ब्राह्मण का आगमन, जिसके विषय में यह आशंका है कि कहीं उनके दुःख का वही मूल कारण तो नहीं हैं। राजा हरिश्चन्द्र तो स्वागत और प्रणाम करके लाने गये और कहाँ उस दुर्वासा के अवतार ने इतना क्रोध दिखलाया कि राजा साहब ही घबड़ा गए तब बतलाइये कि रानी साहबा भी कुछ सुनने जातीं। यहाँ तक शंकाओ के कुछ समाधान करने की चेष्टा की गई है।




६–प्रेमजोगिनी

६—प्रेम योगिनी

यह एक अपूर्ण नाटिका है और भारतेन्दुजी की अच्छी मौलिक रचनाओं में इसकी गणना की जाती है। पहिले इसके दो दृश्य लिखे गए थे, जिन में प्रथम में 'काशी के बदमाशों और बुरे चाल चलन के लोगों का वर्णन और दूसरे में काशी की प्रशंसा, यहाँ के मिलने के योग्य महात्माओं के नाम, देखने योग्य स्थानों का वर्णन इत्यादि' है। ये दोनों दृश्य हरिश्चन्द्र चन्द्रिका (खंड १ सं° ११ और खंड २ सं° ३, ७, सन् १८४५) में प्रकाशित हुए थे। यही 'काशी के छाया चित्र अर्थात् काशी के दो बुरे भले फोटोग्राफ' नाम से चंद्रिका से उद्धृत होकर हरिप्रकाश प्रेस से प्रकाशित हुए थे। इसके अनंतर इसके केवल दो दृश्य और लिखे गए और यह नाटिका अपूर्ण रह गई। नहीं कहा जा सकता कि भारतेन्दुजी ने इस नाटिका को स्वतः, किसी दबाव या समयाभाव के कारण पूर्ण नहीं किया। काशी के इस प्रकार के अनेक दृश्य चित्रित करने को बच गए थे और भारतेन्दु जी इसमें कुछ अपना भी वर्णन दे रहे थे, इसलिए यदि यह नाटिका पूर्ण हो जाती तो अवश्य ही विशेष महत्व की होती।

इस नाटिका की प्रस्तावना में भारतेन्दु जी ने अपने विषय में इस प्रकार सूत्रधार से कहलाया है कि दुष्ट छिद्रान्वेषियों के कारण 'प्रेम की एक मात्र मूर्ति, सत्य का एक मात्र आश्रय, सौजन्य का एक मात्र पात्र, भारत का एक मात्र हित, हिन्दी का एक मात्र जनक, भाषा नाटकों का एक मात्र जीवनदाता हरिश्चन्द्र ही दुखी हो' और 'तेरा तो बाना है कि कितना भी दुख हो उसे सुख ही मानना। लोभ के परित्याग के समय नाम और कीर्ति तक का परित्याग कर दिया है और जगत से विपरीत गति चल के तूने प्रेम की टकसाल खड़ी की है।' 'कहेंगे सबैही नैन नीर भरि भरि पाछे प्यारे हरिचंद की कहानी रहि जायगी।' इन सबसे आत्म-क्षोभ पूर्ण रूपेण झलक रहा है। यह प्रस्तावना सं० १९३१ वि० में चन्द्रिका में प्रकाशित हुई थी और भारतेन्दु जी की जीवनी से ज्ञात होता है कि यह वह समय था जब इनकी अवस्था २५ वर्ष की थी। सं० १९२७ में भाई से इनका बँटवारा हो गया था और इसके पाँच वर्ष बाद इनकी मातामही ने एक वसीयतनामा लिखकर इनका हिस्सा इनके छोटे भाई को इस कारण दे दिया था कि इन्होंने 'जायदाद मौरूसी बर्बाद कर दर्जा आखीरी को पहुँचा दिया'। अर्थ---संकोच के साथ इस तरह की बातें सुनने से इनमें आत्म-क्षोभ का उत्पन्न होना स्वाभाविक था। नाटिका में इसके कारण का कुछ अाभास मिलता है।

प्रस्तावना के बाद प्रथम गर्भांक में गोपाल मंदिर का दृश्य है और आरम्भ ही में 'बाबू किहाँ बैठ के ही-ही-ठी-ठी करा चाहैं' कहकर अपना साधारण परिचय दे दिया है। झपटिया तथा मिश्र जी की बातचीत से मंदिर के खुलने में कुछ देर ज्ञात होती है, तब से दर्शन करने वाले आते है और आपस में बातचीत होती है। बा० रामचंद्र के विषय ही में चर्चा छिड़ती है और 'हा हा-ठी-ठी' 'दुइ चार कवित्त बनाय लिहिन' से आरम्भ होता है। 'कवित्त तो उनके बापौ बनावत रहे' में बा० गोपालचन्द्र का उल्लेख है और तत्कालीन क्या इस काल में

भी अग्रवाल-समाज कवित्त बनाना 'भाटन का काम है' समझता है। भारतेन्दु जी के विषय में लोग क्या क्या अनर्गल बातें कहते थे उन सबका बड़ी सौम्यता के साथ वर्णन किया गया है। प्रातः काल कुछ रात्रि रहते ही जाते समय रईसी प्रथानुसार मशाल साथ ले जाने का अर्थ छक्कू जी के मुख से खूब कहलाया है। इस तरह व्यंग्य की बौछार करना तुच्छ हृदय वालों के लिए साधारण बात है। बँटवारा तथा वसीयत के बाद मल्ले जी के मुख से यह कहलाना कि 'छोटे चित्त के बड़े खोटे है', इनके हृदय की उच्चता का द्योतक है। क्योंकि इससे कड़े शब्द का प्रयोग करना उनके लिए कठिन ही था। कुछ के मुख से छप्पन भोग के सुख बतलाए गए हैं तथा धनदास-वनितादास की बातचीत में गुरु तथा शिष्य-शिष्याओं के चरित्र दिखलाए गए हैं। इसके अनंतर स्वयं नाटककार रामचंद्र के रूप में रंगमंच पर आते हैं और 'एक तजवीज के साथ' 'अंधरी मजिस्टरों' तथा उनकी कचहरी का हाल बतलाते हैं। बस इसी समय दर्शन खुलता है और दृश्य पटाक्षेप के कारण बंद हो जाता है।

बनारस में 'बहरी तरफ' जाने की प्रथा बहुत पुरानी है। नगर से बाहर हटकर बाग-बगीचे, प्रसिद्ध कुएँ, गंगा के उस पार आदि स्थानो में चार छ मित्रों की टोलियाँ बँधकर जाती हैं और भाँग ठंढई छानकर, दिशाफरागत से निपटकर और धोती अँगौछे पर साफा देते हुए स्नान आदि से निवृत्त हो लौटती हैं। समय विशेषकर सायंकाल रहता है। अब भी यह प्रथा जारी है। ऐसे स्थानों पर एकत्र हुए लोगों में बातचीत बोली-ठोली होती है, यहाँ तक कि कभी कभी साधारण लोग मार पीट भी कर बैठते हैं। काशी में गैबी नाम से दो स्थान प्रसिद्ध हैं, एक बड़ी गैबी और दूसरी छोटी गैबी कहलाती है। यहाँ पहिले सैकड़ों मनुष्य संध्या को इकट्ठे होते थे, अब भी लोग जा रहते हैं। भारतेन्दुजी ने अपने समय के जमावड़ों का आँखों देखा दृश्य लिखा है। इसके पात्र दलाल, गंगापुत्र, भंडेरिया, दूकानदार, गुंडा, यात्री और मुसाहिब काशी के विशिष्ट निवासी हैं। काशी तीर्थ स्थान है, इससे यात्री तथा उनको पुजाने वाले यहाँ की विशेषता हैं। इन्हीं लोगों का वृत्त इन्हीं के भाषा में सरलता पूर्वक दिखलाया गया है। प्रत्येक पात्र अपने समाज का पूरा नमूना है। यात्री के मुख से काशी का एक प्रकार का विवरण कहला कर उसके बुरे पक्ष का अच्छा चित्रण किया गया है और लुच्चे बदमाश किस प्रकार अकारण दूसरों से लड़ाई मोल लेते हैं, यह भी दिखलाया गया है। भारत के इतिहास से भी पता चलता है कि यहाँ के वीरो की उद्दंडता इतनी बढ़ी थी कि उनके सामने मूछ ऐंठने से तलवार चल पड़ती थी, यहाँ तक कि वे हवा से उनकी मूछ हिला देने के कारण लड़ पड़ते थे, इसीलिए अब यहाँ के वर्तमान वीरों ने मूछ ही का सफाया कर दिया, न रहेगी न लड़ाई मोल लेनी पड़ेगी।

तीसरे गर्भांक में मुगलसराय स्टेशन का दृश्य दिखलाया गया है। ज्ञात होता है कि उस समय तक काशी तथा सिकरौल स्टेशन नहीं बने थे। मुगलसराय स्टेशन सन् १८६२ ई० में खुला था और उसकी शाखा गंगा जी के उस पार तक आई थी। सन् १८८७ ई० में पुल बनने पर इधर के स्टेशन बने। स्टेशन ही पर यात्रियो को पंडे मिल जाते हैं और काशी की प्रशंसाकर यहाँ लाते हैं। इसी व्याज से इस दृश्य में सुधाकर द्वारा काशी का माहात्म्य, स्थान आदि सब कहलाए गए हैं तथा काशी की प्रशंसाकर उसके दूसरी ओर का चित्रण भी पूरा कर दिया गया है।

चौथे गर्भांक में काशी में बसे हुए दाक्षिणात्यो का चित्र खींचा गया है। इनकी भाषा हिन्दी तथा मराठी दोनों ही है, कभी हिन्दी बोले कभी मराठी। इन लोगों को भॉग बूटी तथा भोजन की सदा फिक्र रहती है, यही बातचीत में दिखलाया गया है पर साथ साथ शास्त्र की विवेचना भी है और सर्वोपरि 'विप्रवाक्ये जनार्दनः' पंडितो की सभा व्यवस्था देने के लिए होती है पर प्रायः एक विचार के लोग निमंत्रित होते हैं। जो इसमें अनुमति करेंगे वे भी अवश्य सभासद होगे।' 'इतना ही न'। कैसा सरल उत्तर है, सभा मिल जाय तो जो कहा जाय उसी के अनुकूल व्यवस्था देने को कितने तैयार हैं। इसके अनंतर कुछ अपने विषय में कहला कर सबको बहरी तरफ रवाना कर जवनिका गिरा दी जाती है। बस यहीं यह नाटिका समाप्त हो गई और इसके आगे नहीं लिखी गई।

इस नाटिका में कोई ऐसी संबद्ध कथा नहीं है, जिससे सभी दृश्यों में संबंध स्थापित हो सके। यह तो किसी रमते राम का एक तीर्थ-स्थान में जाकर उसकी विशेषता का ऐसे रूप में वर्णन करने का प्रयास है जो अभिनीत होकर रंगमंच पर दिखलाया जा सके। इसका अभिनय हुआ भी है और अभी भारतेन्दु-अर्द्ध शताब्दि पर इसके एक दृश्य का अभिनय हुआ था, जिससे दर्शकों का अत्यंत मनोरंजन हुआ था। प्रेम योगिनी इसका नाम स्यात् इसी कारण रखा गया कि इसमें जो कुछ वर्णन रहेगा वह एक तीर्थ यात्रिणी योगिनी द्वारा कथित तथा देखे हुए रूप में कहा गया रहेगा और स्त्री-समाज का भी वर्णन रह सकेगा।

इस नाटिका में भारतेंदुजी की निरीक्षण शक्ति का अच्छा विकास दिखलाई पड़ता है और साथ ही उसको मनोरंजक रूप में व्यक्त करने में भी वह बहुत सफल हुए हैं।




७–श्रीचंद्रावली

७—चन्द्रावली नाटिका

सं॰ १९३३ वि॰ में चन्द्रावली नाटिका की रचना हुई। यह नाटिका अनन्य प्रेम रस से प्लावित है और भारतेन्दु जी की उत्कृष्ट रचनाओं में से है। आरम्भ में एक शुद्ध विष्कम्भक देकर श्री शुकदेव जी तथा नारद जी से परम भक्तों के वार्तालाप द्वारा ब्रजभूमि के अनन्य प्रेम का माहात्म्य दिखलाते हुए नाटिका आरम्भ की गई है। ये दोनों पात्र केवल 'कथाशानां निदर्शकः संक्षेपार्थः' लाए गए हैं और इनसे नाटिका के मुख्य कथा-वस्तु से कोई सम्बंध नहीं है। इसी से कवि ने इन दोनों के आने, जाने आदि का कुछ भी पता नहीं दिया है। इसमें वीणा पर उत्प्रेक्षाओं की एक माला ही पिरो डाली गई है। पहिले अंक में चन्द्रावली जी तथा ललिता सखी के कथोपकथन से उसका श्रीकृष्ण पर प्रेम प्रगट होता है। दूसरे अंक में श्री चन्द्रावली जी अपना विरह वर्णन कर रही हैं और उपवन में कई सखियों से वार्तालाप भी होता है। विरहोन्माद में प्रिय के अन्वेषणार्थ जो प्रलाप कराया गया है, वह यदि अभिनय की दृष्टि से कुछ अधिक लम्बा कहा जाय तो कह सकते हैं, पर अस्वाभाविक रत्ती भर भी नहीं होने पाया है। कोई भी सहृदय उसे पढ़कर उकता नहीं सकता। तीसरे अंक का अंकावतार गुप्त पत्र भेजने का रहस्य बतलाता है। उसके अनन्तर कई सखियो के साथ चन्द्रावली जी आती हैं और वार्तालाप में कार्य साधन का उपाय निश्चित होता है। इसमें भी विरह-कातरा रमणी का कथन नीरसों के लिए आवश्यकता से अधिक हो गया है पर विरहिणी को आवश्यक अनावश्यक समझने की बुद्धि ही नहीं रह जाती। महाकवि कालिदास ने भी लिखा है कि 'कामार्ताहि प्रकृति कृपणाश्चेतना चेतेनेषु।'

इन अंकों में वर्षा-वर्णन आया है और उसका विरहिणी के हृदय पर जो असर पड़ेगा वह पूर्ण रूप से दिखलाया गया है। वहाँ इन प्राकृतिक दृश्यों को चंद्रावली के मानवी जीवन का अंग बनाकर दिखलाना मूर्खता मात्र होती। चौथे अंक में पहले श्रीकृष्ण जी योगिनी बनकर आते हैं और फिर ललिता तथा चंद्रावली जी आती हैं। अंत में युगल प्रेमियों का मिलन होता है। इसमें यमुना जी की शोभा का नौ छप्पयों में अच्छा वर्णन हुआ है। इसकी एक बात पर एक समालोचक लिखते हैं कि "एक विचित्र आदर्श भी उपस्थित कर दिया गया है। कहाँ तो चंद्रावली की माता उसका बाहर आना जाना बंद कर देती है और कहाँ योगिनी का वेष धारण किए हुए श्रीकृष्णचन्द्रजी के आने तथा अपना वास्तविक रूप प्रकट करने पर ठीक उसी समय माता का यह सन्देशा भी आ जाता है कि 'स्वामिनी ने आज्ञा दई है कि, प्यारे सो कही दै चन्द्रावली की कुंज में सुखेन पधारौ'। न जाने किस आदर्श को सामने रखकर इस नाटिका के पात्रों का चरित्र-चित्रण किया गया है।" धन्य है, बलिहारी है, इस समझ की, सत्य ही 'जो अधिकारी नहीं है। उनके समझ में न आवेगा।' हिन्दी-साहित्य की ब्रजभाषा की कविता का साधारण ज्ञाता भी यह जानता होगा कि ब्रजलीला की "स्वामिनी" श्री राधिका जी हैं। वहाँ किसी की माता, दादी या रानी स्वामिनी नहीं कहलाती थीं। ब्रज की गोपियों के लिए श्रीकृष्ण स्वामी तथा श्री राधा ही स्वामिनी थीं। चंद्रावली जी की माता अवश्य वृद्धा रही होगी और श्रीकृष्ण जी को 'प्यारे सों' शब्दो में सम्बोधित करना, जिसे वे स्यात् अपना दामाद बना रही थीं, कहीं अधिक विचित्र बतलाया जा सकता था, परन्तु समालोचक महोदय की दृष्टि उधर नहीं पड़ी, नहीं तो इसे भी अवश्य लिखते। जिसने यह सन्देश कहा था उसी की बात कुछ ही पंक्ति बाद आप पढ़ लेते तो इस शब्द से किससे प्रयोजन है, यह स्पष्ट हो जाता। वह कहती है 'तो मैं और स्वामिनी में कुछ भेद नहीं है, ताहू में तू रस की पोषक ठैरी।' और तीसरे अंक में दोनों को मिलाने का जो उपाय निर्धारित हुआ था उसमें प्रिया जी अर्थात् श्रीराधिका जी से आज्ञा प्राप्त करने की और 'याके घरकेन सों याकी सफाई करावै' की दो बातें तै हुई थीं। वही आज्ञा समय पर मिली, क्योंकि यदि यह आज्ञा पहिले ही मिली होती तो श्रीकृष्ण जी को योगिनी के छद्मवेश में आने की आवश्यकता न पड़ती।

इस नाटिका की कविताएँ विशेष रूप से हृदय-ग्राहिणी हैं। मार्मिक बातें ऐसी सरलता-पूर्वक कह दी गई हैं कि हृदय पर चोट करती हैं। भाषा अत्यंत मधुर और प्रौढ़ है। निस्पृह दैवी प्रेम का मनोमुग्धकारी उज्ज्वलतम सुन्दर जीता जागता चित्र खड़ा कर दिया गया है। क्यो न हो, यह सच्चे प्रेमी भक्त के निज हृदय का प्रतिबिम्ब है। इस नाटिका का संस्कृत अनुवाद सं० १९३५ की 'हरिश्चन्द्र चन्द्रिका तथा मोहन चन्द्रिका' में क्रमशः छपा है। यह अनुवाद पं० गोपाल शास्त्री ने किया था जो बहुत अच्छा हुआ है। भरतपूर के राव कृष्णदेवशरण सिंह ने इसका ब्रजभाषा में रूपान्तर किया है। भारतेन्दु जी इसका अभिनय कराया चाहते थे पर उनकी यह इच्छा पूरी न हो सकी।

विरह वर्णन

चन्द्रावली नाटिका का मुख्य रस विप्रलम्भ श्रृंगार है। इसलिए उसका कुछ वर्णन यहाँ दिया जाता है। भारतेन्दु जी का विरह-वर्णन पुरानी रूढ़ि के कवियो के वर्णन से कुछ भिन्न है। इनमें अतिशयोक्ति की कमी और स्वाभाविकता का आधिक्य है। यद्यपि पुराने कवियो ने कल्पनाओं की खूब उड़ान मारी है, बड़े बड़े बॉधनू बाँधे हैं, पर सभी में अनैसर्गिकता पद-पद पर साथ लगी चली आई है। हिन्दी तथा उर्दू दोनों ही के कवियों ने विरह के ऐसे २ चित्र खींचे है जिन्हें जयपुर के चित्रकारों की बारीक से बारीक कलम की नज़ाकत भी नहीं दिखला सकती। उर्दू के दो उस्तादों की उस्तादी की बातें सुनिए और अॉखें मूँद कर ध्यान कीजिए, कुछ समझ में आता है---

इन्तहाए लागरी से जब नजर आया न मैं।
हँस के वह कहने लगे बिस्तर को झाड़ा चाहिए॥

उसके पास जाने वाली सखी झुलसने लगती है, गुलाब का कंटर सूख जाता है, सीसी पिघल जाती है, पिसा अरगजा सूखकर अबीर हो जाता है इत्यादि। अग्नि और बढ़ती है, गाँव का गॉव ही गर्मी से तड़फड़ाने लगता है, जाड़े में ग्रीष्म से बढ़कर तपन हो जाती है। अति हो गई! खसखाने में विरहिणी अपनी ही गर्मी से औटी जाती है! धन्य है, अतिशयोक्ति क्या नहीं कर सकती! चुहलबाज इंशा ने ऐसी ही विरहिणी के आह को भाड़ कहा है--

जो दानेहाय अंजुमे गुर्दां को डाले भून।
उस आह सोलाख़ेज़ को 'इंशा' तू भाड़ बॉध॥

विरहाग्नि से गॉव की नदी ऐसी खौल उठी कि समुद्र तक पहुँचकर उसने उसे गरम कर डाला और बड़वाग्नि को जलाने लगी। जायसी ने भी ऐसी ही विरह-विषयक अंट-संट बातें कही हैं। बिरही के लिखे पत्र के अक्षर अंगारे हो रहे थे, जिससे काग़ज़ के न जलते हुए भी उसे कोई छूता न था, तब सुग्गा उसे ले चला। अन्य स्थान पर कहते हैं कि विरह-कथा जिस पक्षी से वह कहता था उसके पक्ष सुनते ही जल जाते थे। मालूम होता है कि वह सुग्गा भी काग़ज़ की तरह किसी विरह-साबर मंत्र से सुरक्षित किया गया था।

इस प्रकार के ऊहात्मक अतिशयोक्ति पूर्ण वर्णन में सत्य का लेश भी न होने से वे सार-हीन हो गए हैं, जिन्हें सुनने से विरही- विरहिणी के असीम दुःखो के अतिशयाधिक्य का अन्दाज़ा शायद कुछ लोगों को लगता हो पर श्रोतागण उससे समवेदना करने के बदले इन बातों की करामात में फँस जाते हैं और उनकी तीव्र वेदना से उत्पन्न तपन की जो नाप बतलायी जा रही है, उसी के गोरखधंधे में उलझ जाते हैं। तात्पर्य इतना ही है कि ऐसे वर्णन से श्रोता या पाठक की दृष्टि, विरही या विरहिणी पर न रहकर कवि की अत्युक्ति-पूर्ण असम्भाव्य बातों के घटाटोप में बन्द हो जाती है। यदि यही अत्युक्तियाँ सम्भाव्य हों, ऐसे वर्णनों का आधार सत्य और स्वाभाधिक हो तो पाठकों के हृदय में उनके चित्र तुरन्त खचित हो जायेंगे और विरही-विरहिणी के प्रति उनकी समवेदना तुरन्त आकृष्ट हो जायगी। आह रूपी नागिन ने उड़कर आकाश को काट लिया जिससे वह नीला हो गया, ऐसे वर्णन में आधार आकाश का नीला होना सत्य है, पर उसका जो कारण बतलाया गया है वह असत्य है। इस प्रकार के वर्णन में सत्य आधारों का विरह के कारण वैसा होना दिखलाने के लिए ऐसे हेतु का आरोपण किया जाता है, जिससे वैसा होना सम्भव हो। सर्प के दंशन से विष फैलने पर मनुष्य नीला हो जाता है, इसलिए आहरूपी सर्प के दंशन से अाकाश का नीला होना कहना अनौचित्य की सीमा तक नहीं पहुँचा। कल्पना की उड़ान इसमें भी ऊँची उड़ी है परन्तु फिर भी कुछ गाम्भीर्य है, कोरा मजाक नहीं।

विप्रलम्भ श्रृंगार के चार भेद होते हैं, पूर्वानुराग, मान, और करुण। समागम होने के पहिले केवल दर्शन, गुण-श्रवण आदि से प्रेम अंकुरित होने पर मिलन तक का विरह पूर्वानुराग के अंतर्गत है। प्रेमियों के एक दूसरे से कारणवश रुष्ट होने पर उत्पन्न वियोग मान कहलायेगा। जब दो में से एक कहीं विदेश चले जायँ तब प्रवास-विप्रलम्भ होता है। प्राचीन आचार्यों ने प्रेमियों में कितना अंतर पड़ने पर ऐसे वियोग को प्रवास विप्रलम्भ कहना चाहिए, इस पर विचार नहीं किया है, परन्तु एक आधुनिक आचार्य एक स्थान पर लिखते हैं कि 'वन में सीता का वियोग चारपाई पर करवटें बदलवाने वाला प्रेम नहीं है--चार कदम पर मथुरा गए हुए गोपाल के लिए गोपियों को बैठे बैठे रुलाने वाला वियोग नहीं है, झाड़ियों में थोड़ी देर के लिए छिपे हुए कृष्ण के निमित्त राधा की आँखों से आँसुओं की नदी बहाने वाला वियोग नहीं है, यह राम को निर्जन बनो और पहाड़ों में घुमानेवाला, सेना एकत्र कराने वाला, पृथ्वी का भार उतरवाने वाला वियोग है इस वियोग की गम्भीरता के सामने सूरदास द्वारा अंकित वियोग अतिशयोक्ति-पूर्ण होने पर भी बालक्रीड़ा सा लगता है।' इस उद्धरण में पहिले यही नहीं पता लगता कि श्रीरामचन्द्र से सबल पुरुष को राधा-गोपी आदि अबलाओ से समता क्यों की गई है! क्या ये अबलाएँ रणचंडी बनकर मथुरा या लाखो 'चार कदम' दूर द्वारिका पर चढ़ जातीं और कृष्ण को पकड़ लातीं! मान-विरह तो चार कदम क्या एक कदम की दूरी न रहने पर भी हो सकता है। जब रावण के समान कोई नृशंस पुरुष किसी की प्रणयिनी उड़ा ले जाय तभी तो वह विरही होते हुए भी वीर पुरुष के समान उससे अपने प्रणयिनी को छीन लाने का प्रयत्न करेगा। परन्तु जब दोनों प्रेमी वन्य प्रदेश में घूमते-फिरते किसी प्रकार एक दूसरे से कुछ मान होने के कारण छूट गए उस समय, प्रेमी चाहे झाड़ी में छिपा हुअा तमाशा ही देख रहा हो, प्रणयिनी अबला अवश्य ही मान, रोष, विरह दुःख आदि के कारण रो बैठेगी। इसमें रत्ती भर भी अस्वाभाविकता नहीं है। कुछ समालोचक जब एक कवि की आलोचना करते रहते हैं तो अन्य कवियो पर कुछ फबतियाँ कसते जाते हैं। यह एक प्रथा-सी हो गई है।

करुण-विप्रलम्भ नायक तथा नायिका दो में से एक के मरण- पश्चात् दूसरे के शोक को कहा जा सकता है परन्तु उसी अवस्था तक जब तक इस बात की आशा होती है कि वह पुनः जीवित हो उठेंगे। सत्यवान की मृत्यु पर सावित्री का रुदन इसी प्रकार का है क्योकि उसे दृढ़ आशा थी कि उसका पति पुनः जी उठेगा। यदि जी उठने की आशा ही न रहे तो करुण-विप्रलम्भ न रहकर करुण रस हो जायगा।

श्री 'चन्द्रावली नाटिका' हिन्दी-साहित्य की एक अमूल्य निधि है और इसकी सभी विशेषता एक मात्र 'प्रेम' शब्द में भरी पड़ी है। इसका विरह-वर्णन इतना स्वाभाधिक, इतना हृदय ग्राही और समवेदना-उत्पादक है कि इसको पाठक या श्रोता-गण पढ़-सुनकर तन्मय हो जाते हैं। समस्त नाटिका में श्रृंगार-रस का वियोग पक्ष ही प्रधान है, केवल अंत में मिलन होता है। 'प्रेमियो के मंडल को पवित्र करने वाली' चन्द्रावली में श्रीकृष्ण की बाल सुलभ चपलता, सौंदर्य तथा गुण सुनने से पूर्वानुराग उत्पन्न होता है। आस-पास के गाँव में रहने से देखा-देखी भी होती है और यह सब व्यापार प्रेम रूप में परिणत हो जाता है। 'वह सुन्दर रूप विलोकि सखी मन हाथ ते मेरे भग्यो सो भग्यो।' इस प्रकार प्रेम का आधिक्य हो जाने पर उसे छिपाना कठिन हो जाता है। सखियाँ प्रश्न करती हैं; हठ करती हैं, तब बतलाना पड़ता है। विरह-कष्ट विशेष रूप से प्रकट न होने से जब शंका होती है तब उत्तर मिलता है---

मन मोहन 'तें बिछुरी जब सों,
तन आँसुन सों सदा धोवती हैं।
'हरिचंद जू' प्रेम के फंद परीं,
कुल की कुल लाजहिं खोवती हैं॥
दुख के दिन को कोऊ भाँति बितै,
विरहागम रैन सँजोवती हैं।
हमही अपुनी दशा जानै सखी,
निसि सोवति हैं किधौं रोवती हैं॥

सत्य ही दूसरे का दुख कौन समझ सकता है। कष्ट के दिन तो किसी प्रकार बीत भी जाते हैं पर रात्रि कैसे व्यतीत होती है, यह दुखिया ही समझ सकता है। इस पद का पूर्वानुराग नीली राग ही कहलायेगा, यद्यपि आगे चलकर चंद्रावली जी का यह अनुराग मंजिष्ठा राग में परिवर्तित हो गया है। किस प्रकार यह अनुराग बढ़ा है, इसके कथन के साथ साथ निम्नलिखित पद में विरह की तीन दशाएँ---अभिलाषा, चिंता तथा स्मृति भी लक्षित हो रही हैं।

पहिले मुसुकाइ लजाइ कछु,
क्यौं चितै मुरि मो तन छाम कियो।
पुनि नैन लगाइ बढ़ाइ कै प्रीति,
निबाहन को क्यौं कलाम कियो॥
'हरिचंद' भए निरमोही इते,
निज नेह को यों परिनाम कियो।

मन मॉहि जो तोरन ही की हुती,
अपनाइ के क्यो बदनाम कियो॥

विरह से उद्वेग बढ़ा, उन्माद के लक्षण दिखलाई पड़ने लगे और जड़ तथा चेतन का भेद न रह गया। 'राजा चन्द्रभानु की बेटी चंद्रावली' पक्षियों पर बिगड़ उठती है, कहती है---"क्यों रे मोर! इस समय नहीं बोलते? नहीं तो रात को बोल-बोल के प्राण खाए जाते थे। कहो वह कहाँ छिपा है?

अहो अहो बन के रूख कहूँ देख्यौ पिय प्यारो।
मेरो हाथ छुड़ाइ कहौ वह कितै सिधारो॥
अहो कदंब अहो अंब-निंब अहो बकुल तमाला।
तुम देख्यौ कहुँ मनमोहन सुंदर नँदलाला॥
अहो कुंज-बनलता बिरछ तृन पूछत तोसों।
तुम देखे कहुँ श्याम मनोहर कहहु न मोसों॥
अहो जमुन अहो खग मृग हो अहो गोबरधनगिरि।
तुम देखे कहुँ प्रान-पियारे मनमोहन हरि॥

कैसी उन्मत्त दशा है, ये पेड़ पक्षी भी अपने साथ सहानुभूति दिखलाते हुए ज्ञात होते हैं पर बेचारो का कुछ वश चलता नहीं। विरहिणी उनसे बड़े दुलार के साथ, आदर के साथ पूछती है पर वे निरुत्तर है। उन्मादिनी के कान में किसी ने वर्षा का शब्द पहुँचा दिया। बस, वह अपने घनस्याम आनंदघन का स्वप्न देखने लगी। वह कहती है---

बलि सॉवरी सूरत मोहिनी मूरत,
आँखिन को कबौं आइ दिखाइये।

चातक सी मरै प्यासी परी,
इन्हें पानिप रूप-सुधा कबौं प्याइये॥
पीत परै बिजुरी से कबौं,
'हरिचंद जू' धाइ इतै चमकाइये।
इतहू कबौं आइकै अानंद के घन,
नेह को मेह पिया बरसाइये॥

सच्चे प्रेमी चातक-स्वरूप हैं, उनकी प्यास, हृदय-तृष्णा, उन्हीं के प्रेम-पात्र के मिलने से तृप्त होती है, उससे हज़ार गुना बढ़कर सौंदर्यादि गुणों से युक्ता पात्र को देखने से नहीं होती। ऐसी विरहिणी को दिन होता है तो शोक, संध्या होती है तब भी शोक। चन्द्र की सुधामयी किरणो तथा सूर्य की उत्तप्त रश्मियाँ उनके लिए समान हैं। चन्द्रोदय होने पर पहले उसमें वह अपने प्रिय 'गोप-कुल-कुमुद-निसाकर उदैभयो' मानती हैं और जब वह भ्रांति मिटती है, तब उसे सूर्य समझ कहती हैं---

निसि आजहूँ की गई हाय बिहाय
पिया-बिनु कैसे न जीव गयो।
हतभागिनि आँखिन कों नित के,
दुख देखिबे कों फिर भोर भयो॥

जब चंद्रमा बादल के आ-जाने से छिप जाता है, तब एकाएक उसे रात्रि का पता चलता है। वह घबराकर कहती है---"प्यारे देखो, जो जो तुम्हारे मिलने में सुहावने जान पड़ते थे वही अब भयावने हो गए। हा! जो बन आँखों से देखने में कैसा भला दिखाता था, वही अब कैसा भयंकर दिखाई पड़ता है। देखो सब कुछ है एक तुम्ही नहीं हो। प्यारे! छोड़ के कहाँ चले गए? नाथ! आँखें बहुत प्यासी हो रही हैं, इनको रूप-सुधा कब पिलाओगे?"

विरह-दशा में यदि सहायक मिल जाय तो अवश्य ही विरह-कष्ट कुछ कम हो जाता है, आशा बड़ी बलवती होती है, पर इस दशा में निरवलम्बता ही अधिक मालूम होती है और इसी से यह कष्टकर होती है। विरहिणी कहती है---"अरे मेरे नित के साथियो, कुछ तो सहाय करो।"

अरे पौन सुख-भौन सबै थल गौन तुम्हारो।
क्यौं न कहौ राधिका-रौन सों मौन निवारो॥
अरे भँवर तुम श्याम रंग मोहन-व्रत-धारी।
क्यों न कहौ वा निठुर श्याम सों दसा हमारी॥
अरे हंस तुम राजवंश सरवर की शोभा।
क्यो न कहो मेरे मानस सों या दुख के गोभा॥

विरह में सुखद वस्तु भी दुःखद प्रतीत होती है। श्यामघन को देख घनश्याम की, इन्द्रधनुष तथा बगमाल देखकर श्रीकृष्ण के बनमाला और मोतीमाला की, मोर पिक आदि के शब्द सुनकर वंशीनाद करने वाले की छबि की और---

देखि देखि दामिनि की दुगुन दमक,
पीतपट छोर मेरे हिय फहरि-फहरि उठै।

यह दुःख अनुपम है। और सब दुःख दवा करने, सांत्वना देने, धैर्य धरने से कुछ कम ज्ञात होते है पर यह इन सबसे और बढ़ता है। एक ऐसी ही विरहिणी का वर्णन कितना स्वाभाविक

हुआ है कि सुनने वाले का मन बरबस उससे सहानुभूति-पूर्ण

होकर उमड़ पड़ता है---

छरी सी छकी सी जड़ भई सी जकी सी घर,
हारी सी बिकी सी सो तो सबही घरी रहै।
बोले ते न बोले दूग खोलै ना हिंडोलै बैठि,
एक टक देखै सो खिलोना-सी धरी रहै॥
'हरीचंद' औरौ घबरात समुझाएँ हाय,
हिचकि-हिचकि रोवै जीवति मरी रहै।
याद आए सखिन रोवावै दुख कहि-कहि,
तौ लौं सुख पावै जौ लौं मुरछि परी रहै॥

वह तभी तक कुछ अाराम पाती है जब तक अपने होश में नहीं रहती। यही जड़ता नवीं काम दशा है। विरही-विरहिणी प्रायः अपना दुःख दूसरे स्त्री पुरुष से नहीं कहते और कहते भी हैं तो जड़ पदार्थों से कहकर अपने जी का बोझ हलका करते हैं। वे ऐसा क्यों करते है, यह कवि ने एक पद में इस प्रकार कहलाया है---

मन की कासों परि सुनाऊँ।
बकनो वृथा और पत खोनी सबै चबाई गाऊँ॥
कठिन दरद कोऊ नहिं हरिहै धरिहै उलटो नाऊँ,
यह तो जो जानै सोइ जानै क्यो करि प्रकट जनाऊँ॥
रोम-रोम प्रति नैन श्रवण मन केहि धुनि रूप लखाऊँ।
बिना सुजान-शिरोमनि री केहि हियरोकादि दिखाऊँ।
मरमिन सखिन वियोग दुखिन क्यों कहि निज दसा राआऊँ।
हरीचंद पिय मिले तो पग परि गहि पटुका समझाऊँ॥


८–मुद्राराक्षस

८---मुद्राराक्षस

क--नाटककार

मुद्राराक्षस के प्रणेता का नाम विशाखदत्त या विशाखदेव, पिता का नाम महाराज पृथु और पितामह का नाम सामंत बटेश्वरदत्त था, इतना नाटक की प्रस्तावना से पता चलता है। इनकी एक अन्य कृति देवीचन्द्रगुप्तम् का पता हाल में लगा है, जिसके अब तक ६ उद्धरण मिले है। पूरी प्रति अभी तक अप्राप्य है। जर्मन-देशीय प्रोफ़ेसर हिलब्रैड ने भारत में भ्रमण कर मुद्राराक्षस की सभी प्राप्य प्रतियो का मिलान किया है, जिनमें कुछ प्रतियो में विशाखदत्त के पिता का नाम भास्करदत्त भी लिखा मिला है।

प्रोफ़ेसर विल्सन ने महाराज पृथु को चौहानवंशीय राय पिथौरा या पृथ्वीराज साबित करने का प्रयत्न किया था पर वे स्वयं उनकी पदवियों तथा उनके पिताओं के नामों की विभिन्नता का किसी प्रकार मंडन न कर सके। उनका यह कथन कि 'सामंत बटेश्वर को चद ने भाषा में लिखने के कारण संक्षेपतः सोमेश्वर लिखा होगा' युक्तियुक्त नहीं है क्योकि पृथ्वीराज-विजय नामक संस्कृत महाकाव्य में भी 'जयति सोमेश्वर-नन्दनस्य' लिखा है।

साथ ही पृथु तथा पृथ्वी भी स्पष्टतया विभिन्न हैं और पृथ्वीराज के किसी विशाखदत्त नामधारी पुत्र के होने का पता नहीं है। प्रोफेसर हिलब्रैड की खोज से पृथु का पाठान्तर भास्करदत्त मिलने से वह प्रयत्न निर्मूल हो गया और अब वह उपेक्षणीय है।

इसके अतिरिक्त नाटककार के जन्मस्थान और जन्म तथा मृत्युकाल का कुछ भी पता नहीं है। प्रोफेसर विल्सन का कथन है कि विशाखदत्त दक्षिण के निवासी नहीं थे। १ इस कथन का कारण उस उपमा को बतलाया है जिसका अर्थ है 'हिम के समान विमल मोती'। पं० काशीनाथ त्र्यंबक तैलंग इस अंश को उद्धृत करते हुए लिखते हैं कि भारतीय अर्कियोलौजिकल सर्वे की रिपोर्ट में उत्तरी भारत के वराह अवतार के मंदिरो तथा उनके भग्नावशेषो का विवरण पढते हुए मुझे भी यह विचार हुआ कि इस नाटक के भरतवाक्य के अनुसार कवि का उत्तरी भारत का ही निवासी होना समीचीन है। २ महामहोपाध्याय पं० हरप्रसाद शास्त्री की सम्मति है कि गौड़ीय रीति की बहुलता के कारण कवि गौड़ देशीय ज्ञात होते हैं और बटेश्वर शब्द से बटेश्वर नगर के शिव-भक्त के वंश में हो सकते हैं। प्रोफेसर विधुभूषण गोस्वामी ने भी उनको उत्तरी भारत का निवासी मानते हुए लिखा है कि नाटक में एक को छोड़ कर सभी स्थान उत्तरापथ ही के हैं।

पूर्वोक्त कारणो तथा विद्वानो की सम्मति से यह अवश्य निश्चित हो गया कि कवि विशाखदत्त उत्तरी भारतवर्ष के



१. हिन्दू थियेटर जि० २. पृ० १८२ टि०। यह हिम की उपमा सभी प्रतियों में नहीं मिलती। २. मुद्राराक्षस की भूमिका पृ० १३। ३ १.पं० जीवानंद विद्यासागर संपादित मुद्राराक्षस का आरंभ। निवासी थे। यह भी निश्चित सा ज्ञात होता है कि वे शैव थे जैसा कि नामों से तथा मंगलाचरण के दोनों श्लोकों में शिव की स्तुति होने से माना जाना चाहिए।

विशाखदत्त एक सामन्त सर्दार के पौत्र तथा महाराजा के पुत्र होने के कारण कुटिल राजनीति के पूर्ण ज्ञाता थे और स्वयं भी उसी प्रकार के समाज में रहने के कारण श्रृंगार, करुण आदि मृदु रसों का उनके हृदय में बहुत कम सञ्चार हुआ था। उन्होंने स्वभावतः राजनैतिक विषय पर ही लेखनी उठाई और उसमें वे पूर्णतया सफल हुए। उनकी कवित्व-शक्ति के बारे में केवल यही कहा जा सकता है कि वे कालिदास या भवभूति के समकक्ष नहीं थे। इस नीरस राजनीति-विषयक-नाटक से भिन्न इनके एक नाटक देवीचन्द्रगुप्त का कुछ अंश मिले हैं तथा इनके दो अनुष्टुभ् श्लोक बल्लभदेव की सुभाषितावली में संगृहीत हैं। इनकी अन्य कृतियाँ, यदि हों तो, अब अप्राप्य हैं। इनके नाटक से इतना अवश्य ज्ञात होता है कि ये ज्योतिष शास्त्र के भी ज्ञाता थे।

ख---नाटकीय घटना का सामयिक इतिहास

मगध देश या मागधों का प्रथम उल्लेख अथर्ववेद में मिलता है। पुराणों से पता लगता है कि महाभारत युद्ध के पहले मगध देश में वार्हद्रथो का राज्य स्थापित हो चुका था। वृहद्रथ के लिये ही पहले पहल मगध-नरेश की पदवी लिखी मिलती है जिसका पुत्र जरासन्ध और पौत्र सहदेव महाभारत युद्ध के समसामयिक थे। सहदेव के २३ पीढ़ी अनंतर अवन्ती-नरेश चण्डप्रद्योत का मगध पर अधिकार हो गया। इसके अनन्तर गिरिब्रज के शैशुनाग- वंशी राजाओ का मगध पर अधिकार हुआ। इस वंश का पहला प्रतापी राजा बिम्बसार गौतम बुद्ध और महावीर तीर्थंकर का समकालीन तथा अंग देश का विजेता था। इसका पुत्र अजातशत्रु बुद्ध के उपदेशों को सुनकर बौद्ध हो गया। इसने लिच्छिवियो पर विजय प्राप्त कर उन्हें दबाने को पाटलिपुत्र नामक दुर्ग बनवाया। यह इस वंश का प्रथम सम्राट् था। इसका उत्तराधिकारी दर्शक हुआ, जिसके अनन्तर उदयाश्व या उदायी राजा हुआ। इनके अनन्तर नन्दिवर्द्धन और महानन्दि नामक दो सम्राटों का उल्लेख है। महानंदि इस वंश का अन्तिम सम्राट था, जिसकी शूद्रा स्त्री से नन्द नामक पुत्र हुआ। इसने मगध राज्य पर अधिकार करके नन्द वंश स्थापित किया।

यह अठासी वर्ष राज्य कर मर गया। इसके अनन्तर बारह वर्ष तक इसके पुत्रो के हाथ में रहकर मगध राज्य मौर्यों के हाथ में चला गया। जिस समय चाणक्य नंदों से बिगड़ खड़ा हुआ, उसी समय के आसपास सिकंदर भारत में आया और चला गया। उस समय चंद्रगुप्त पंजाब में चक्कर लगा रहा था। सिकंदर की मृत्यु पर पंजाब के राजाओं ने यवनो के शासन के विरुद्ध विद्रोह किया और चंद्रगुप्त इन बलवाइयो का मुखिया बन बैठा। इसी समय चाणक्य ने चंद्रगुप्त को नंदो के विरुद्ध उभाड़ा और पंजाब के राजाओं की सहायता से तथा प्रांतरिक षड्चक्र द्वारा मगध राज्य पर अधिकार कर चंद्रगुप्त को प्रथम मौर्य सम्राट् बनाया।

चंद्रगुप्त ने अधिकार-प्राप्ति के अनंतर कोशल तक अपना राज्य बढ़ाया। वि० सं० २४० पू० में ग्रीक राजा सिल्यूकस निकेटोर चंद्रगुप्त से परास्त होकर लौट गया। इसके उपरांत सिल्यूकस ने मेगास्थनीज को अपना राजदूत बनाकर चन्द्रगुप्त के दरबार में रखा।

इस प्रकार चौबीस वर्ष निष्कंटक राज्य कर पचास वर्ष की अवस्था में सं० २४१ पू० के निकट चंद्रगुप्त की मृत्यु हुई। इसके अनंतर इसके पुत्र बिदुसार ने पच्चीस वर्ष राज्य किया और तब परम प्रसिद्ध अशोक भारतवर्ष का सम्राट् हुआ।

ग---ग्रंथ-परिचय

मुद्राराक्षस का स्थान संस्कृत साहित्य में बहुत ऊँचा है और अन्य नाटकों से भिन्न ऐतिहासिक तथा राजनीति-विषयक होने के कारण इसका कथावस्तु पुराण, महाभारत या रामायण से नहीं लिया गया है और न कोरो कपोल-कल्पना ही है। वह शुद्ध इतिहास से लिया गया है। नाटक का मुख्य उद्देश्य है चाणक्य द्वारा स्थापित प्रथम मौर्य सम्राट् चंद्रगुप्त की राज्यश्री की स्थिरता, जिसके लिये नंद वंश के पुराने स्वामिभक्त मंत्री राक्षस को, जो मौर्य वंश से शत्रु भाव रखता था, मिलाना ध्येय रखा गया। भाषा नाटक के विषयानुकूल है। यदि इसमें महाकवि कालिदास के नाटको का माधुर्य या सौन्दर्य ढूँढ़ा जाय तो अवश्य ही न मिलेगा पर उसका न मिलना ही इस नाटक की विशेषता है। इसकी भाषा ज़ोरदार तथा व्यावहारिक है और कहीं कहीं कुछ हास्यरस का भी पुट दिया गया है।

इस नाटक में एक विचित्रता यह है कि इसमें स्त्री पात्रों का प्रभाव सा है और श्रृंगार तथा करुण रस का संसर्ग भी नहीं होने पाया है। यद्यपि अंतिम अंक में चंदनदास की स्त्री रंगमंच पर आती है, पर वह भी नीरस, कठोर कर्तव्य-पाल-नोन्मुखी तथा स्वार्थत्यागिनी के रूप में प्रदर्शित है। उसके पास भी करुण रस नहीं फटकने पाया, तब श्रृंङ्गार की कहाँ पूछ होती। नाटककार ने लिख ही दिया है कि 'कलत्रमितरे सम्पतसु चापत्सुच', ( अंक १ श्लो० १५ ) अर्थात् राजनीतिज्ञ के लिए स्त्रियाँ सुख दुःख दोनों में भार सी प्रतीत होती हैं। इस प्रकार के राजनीति-धुरंधर नाटककार के लिखे गए राजनीति-विषयक नाटक में माधुर्य या सौंदर्य का खोजना ही व्यर्थ है।

मुद्राराक्षस नाटक सात अंको में है और नाट्यकला के सभी लक्षण इसमें पूर्ण रूप से वर्तमान हैं। इस नाटक में वीर रस प्रधान है। यद्यपि आश्चर्य की मात्रा भी प्रचुर रूप से वर्तमान है पर कर्मवीरत्व या उद्योग ही का प्राधान्य सारे नाटक में है। प्रधान नायक चंद्रगुप्त धीरोदात्त है। पात्रों का विवेचन आगे दिया जायगा। प्रथम अंक में चाणक्य का मौर्य-राज्य की स्थिरता के लिए राक्षस को चंद्रगुप्त का मंत्री बनाने को दृढ़ इच्छा प्रकट करना बीज है। राक्षस की मोहर की प्राप्ति और शकटदास से पत्र लिखाकर मोहर करना तथा उसे मलयकेतु को कपट से दिखलाना विंदु है। इसी विंदु तथा कार्य से नाटक का नामकरण हुआ है। विराधगुप्त का राक्षस से उसके प्रयत्नों का निष्फल होने का संदेश कहना पताका है। चाणक्य और चंद्रगुप्त के मिथ्या कलह का संवाद राक्षस के पास लाना प्रकरी है। राक्षस का मंत्रित्व ग्रहण करना कार्य है। नाटक के कथावस्तु का निर्वाह भी विवेचनीय है। इसका प्रासंगिक कथावस्तु सर्वदा गौण तथा आधिकारिक कथावस्तु की सौंदर्य-वृद्धि में सहायक रहा। इसके दृश्य और घटनाक्रम ऐसी बुद्धिमानी और कुशलता से संगठित किए गए हैं कि वे कहीं उखड़े से या असंबद्ध नहीं ज्ञात होते। कथावस्तु का आरम्भ, मध्य की अवस्थाएँ तथा अंत भी बड़ी योग्यता से रखे गए हैं, जिससे वे कहीं बेडौल या भद्दे नहीं मालूम पड़ते। प्रथम अंक में चाणक्य का आकार कुछ पूर्वेतिहास कहना और नाटक का उद्देश बतलाना तथा उसीके साथ ही राक्षस की मुद्रा की प्राप्ति से उसे फँसाने का प्रबंध करना दिखलाकर दर्शको को नाटक की घटना का पूरा ज्ञान करा दिया गया। इसके अनंतर द्वितीय अंक में राक्षस के प्रयत्नों का निष्फल होना तथा तृतीय अंक में चंद्रगुप्त और चाणक्य का झूठा झगड़ा दिखलाना उद्देशपूर्ति का यत्न है। चतुर्थ और पंचम अक में मलयकेतु का राक्षस के प्रति शंकोत्पत्ति से लेकर अत में सत्य कलह दिखलाना प्राप्त्याशा है। छठे में राक्षस का वधस्थान को जाना नियताप्ति और सातवें में मंत्रित्व ग्रहण करना फलागम है।

इस प्रकार विवेचना करने पर स्पष्ट ज्ञात होता है कि मुद्राराक्षस रूपक का प्रथम भेद नाटक है और नाट्यकला के अनुसार नाटक के सभी लक्षणों से युक्त है।

घ---नाटकीय कथावस्तु का समय

नंदवंश के नाश, चंद्रगुप्त के राज्याधिकार, पर्वतक और सर्वार्थसिद्धि के मारे जाने तथा राक्षस के मलयकेतु के पास चले जाने से लेकर उसके फिर से चंद्रगुप्त का मंत्रित्व ग्रहण करने तक लगभग एक वर्ष का समय व्यतीत हुआ था। चतुर्थ अंक पंक्ति ४५ में मलयकेतु का कथन है कि 'अाज पिता को मरे दस महीने हुए' और पर्वतक के मारे जाने के बाद ही राक्षस मलयकेतु के पास गया था। नाटक का आरंभ उस दिन से होता है जब जीवसिद्धि पर्वतक पर विषकन्या के प्रयोग करने के दंड में राज्य से निर्वासित किया जाता है और यह दंड पर्वतक के घात के दो ही चार दिन के अनंतर दिया गया होगा। जिस दिन मलयकेतु ने पूर्वोक्त बात कही थी, उस दिन मार्गशीर्ष की पूर्णिमा थी। इससे दस मास पिछले गिनने से फाल्गुन की पूर्णिमा अाती है, जिसके दो एक दिन इधर या उधर पर्वतक की मृत्यु हुई होगी।

तीसरे अंक का दृश्य चातुर्मास के अनंतर आश्विन शुक्ल पूर्णिमा का है। इसका वर्णन उसी अंक में है।

चौथे अंक का दृश्य मार्गशीर्ष की पूर्णिमा का है।

पाँच अंक का भी पूर्वोक्त तिथि के एक मास बाद का होना संभव है, क्योंकि मलयकेतु की सेना करभक की कथित दूरी को ( अंक ४ पृ० ३६४ ) तैकर कुसुमपुर के पास पहुँच गई थी। ( अंक ५ पृ० ३८२ )।

अंतिम दो अंको की घटना का समय लेने पर नाटक की कथावस्तु का समय एक वर्ष के भीतर ही होता है।

ङ---पात्रों का विवेचना

इस नाटक के प्रधान पात्र चाणक्य उपनाम कौटिल्य है और इनके प्रतिद्वंद्वी नंदवंश के मंत्री राक्षस हैं। नाटक के नायक मौर्य वंश के प्रथम सम्राट चंद्रगुप्त तथा प्रतिनायक मलयकेतु हैं। अन्य पात्रों में चंदनदास, शकटदास और भागुरायण उल्लेखनीय हैं। चाणक्य और चंद्रगुप्त ऐतिहासिक पुरुष है। राक्षस भी ऐतिहासिक पुरुष होंगे क्योकि ऐसे प्रधान पात्र को कल्पित मानना उचित नहीं। यदि ये कोरे कवि कल्पना मात्र होते तो क्या कवि राक्षस से अच्छे नाम की कल्पना नहीं कर सकता था। मलयकेतु भी ऐतिहासिक हो सकता है। अन्य पात्र कल्पित है।

इस नाटक में प्रथम पात्र-युगल के जीवन का केवल वही अंश दिखलाया गया है, जो राज्य के षड्यंत्रों में व्यतीत होता था। दोनों ही में स्वार्थ का चिन्ह भी नहीं देख पड़ता। चाणक्य ने इतने परिश्रम से, केवल अपनी प्रतिज्ञा को पूरी करने के लिये चंद्रगुप्त को राज्य का अधिकारी बनाया और अंत में उस राज्य को दृढ़ कर मत्रित्व का पद तक न ग्रहण किया वरन् स्वस्थापित राज्य की भलाई के लिए उसे अपने प्रतिद्वंद्वी राक्षस को सौंप दिया। राक्षस भी निःस्वार्थ भाव से ही अपने गत स्वामिवंश का बदला लेने को प्राणपण से लगा था। निःस्वार्थता ही तक दोनों समान हैं, पर इससे परे वे कहाँ तक एक दूसरे से भिन्न है, यह स्पष्टतया दिखला दिया गया है। चाणक्य दूरदर्शी, दृढ़प्रतिज्ञ और कुटिल नीति में पारंगत था। उन्हे अपने ऊपर पूर्ण विश्वास था और उनकी मेधा तथा स्मरण शक्ति बलवती थी। इन्हीं गुणो के कारण उन्होने शत्रु के षड्यंत्रो को निष्फल करते हुए उनसे स्वयं लाभ उठाया और निज उद्देशसिद्धि के लिये उन्हीं का प्रयोग ठीक समय पर कर वे सफल प्रयत्न हुए। इनमें मनुष्यों के पहचानने की शक्ति भी अपूर्व थी पर इसके विपरीत राक्षस ने अंत तक अपने विश्वस्त मनुष्यों से ही धोखा खाया। शत्रु के यहाँ से भाग आने को इन्होने उत्तम प्रमाण तथा प्रशंसा-पत्र मान लिया था। एक बार इन्हें इस विषय पर शंका हुई थी ( देखिए अं० ५ पृ० ३९३ ) पर वह भी अन्तिम समय में। राक्षस वीर सैनिक थे पर राजनीति के कुटिल मार्गों के वे अच्छे ज्ञाता नहीं थे, जिस से कभी कभी भूल करते थे। ( देखिए अंक २ पृ० ३२४ ) ये स्वभाव से मृदुल थे और उदार हृदय होने के कारण किसी पर अविश्वास नहीं करते थे। स्वामी के सर्वस्व नाश हो जाने के दुःख तथा उनका बदला लेने के उत्कट उत्साह से भी उनकी मेधाशक्ति आच्छादित हो रही थी। घटनाओ के वर्णन में यह विशेषता भी है कि सब बातें ठीक वैसी ही होती थीं जैसा कि चाणक्य चाहता था। कहीं भी उनकी इच्छा के विपरीत कोई घटना नहीं हुई। ऐसा जान पड़ता है कि चाणक्य घटनाओं का अनुशासन उसी प्रकार करता था जैसे काठ की पुतली नचाने वाला सूत्रों को हाथ में पकड़कर इच्छानुकूल उनसे कार्य कराता है। इस अवस्था में या तो हम चाणक्य की बहुज्ञता और दूरदर्शिता का परिचय पाते हैं अथवा कवि पर अस्वाभाविकता का दोष लगा सकते हैं। कभी कभी अनुकूल घटनाएँ ठीक समय पर हो जाती है पर आदि से अन्त तक चाणक्य द्वारा प्रेरित सब घटनाओ का सरोतर उतरना नाटक की स्वाभाविकता में वाधक होता है।

चाणक्य पक्षपात का नाम भी नहीं था और शत्रु के उत्तम गुणो की प्रशंसा करने में भी नहीं चूकते थे ( देखिए अंक १ पृ० २६५ अं० ७ पृ० ४२४ ) । स्वस्थापित साम्राज्य के प्रधान अमात्य होने पर भी साधु के समान जीवन व्यतीत करना इनके विराग का अत्युत्कृष्ट प्रमाण है ( देखिए कंचुकी का वर्णन अंक ३ पृ० ३४७ ) । इनका अपने शिष्यों पर बड़ा प्रेम रहता था ( देखिए अं० १ पृ० २९४ की टि० ) । इनमें क्रोध, उग्रता तथा हठ की मात्रा भी पूर्ण रूप से वर्तमान थी। इसी से सब उनसे डरते थे और यदि इन पर आत्मश्लाघा का दोषारोपण किया जाय तो अनुचित है क्योंकि इन्होने असंभव कार्य को भी संभव कर दिखाया था। 'दैव देव आलसी पुकारा' कहने वाले थे जैसा अंक ३ पृ० ३६१ में चंद्रगुप्त से कहा है।

इतिहास से राक्षस के बारे में कुछ नहीं ज्ञात होता। ऐसा कहा जाता है कि सुबुद्धिशर्मा नामक ब्राह्मण चंदनदास के पड़ोस में बसता था और उसकी तीव्र बुद्धि पर प्रसन्न होकर नंद ने उसे मंत्री बना दिया था। राक्षस में मित्रस्नेह अधिक था और उन्होंने भी शत्रु की योग्यता की प्रशंसा कर हृदय की महत्ता दिखलाई है ( अं० ७ पृ० ४२७ ) । ये दैव, अशकुन और शुभाशुभ का विचार रखते थे। इनके सेवकों पर इनका रोब नहीं पड़ता था। चाणक्य मार्ग की कठिनाइयों को कुचलते हुए उन्नत मस्तक होकर चले चलते थे, पर राक्षस दैव को दोष देकर चित्त को शांत कर लेते थे ( अं० ६ पृ० ४०९ ) ।

अन्य पात्र-युगल, चंद्रगुप्त और मलयकेतु, नाटक के नायक तथा प्रतिनायक हैं। चंद्रगुप्त चाणक्य में पूज्य भाव रखता था और उसे उनकी योग्यता तथा नीति कुशलता पर पूर्ण विश्वास था। मलयकेतु राक्षस पर पहले ही से शंका करता था ( अंक० ४ पृ० ३६९ ) और अंत में अविश्वास योग्य पुरुषों के कहने सुनने पर विश्वास कर उसने उन्हें निकाल भी दिया। इसमें चंद्रगुप्त के समान योग्यता नहीं थी। यह बिना विचार किए मनमाना कर बैठता था, जैसे कि पॉच राजाओं का मार डालना ( अंक० ५ पृ० ४०२ ) । दृढ प्रकृति का न होने से यह शत्रु के भेदियों की बातों में आ गया।

अन्य पात्रों में चन्दनदास मित्रस्नेह का आदर्श रूप है। धन-प्राण आदि सभी को तिलांजलि देकर इसने उसका निर्वाह किया। शकटदास ने भी मित्रता निबाही। भागुरायण ने मलयकेतु से स्नेह हो जाने पर भी स्वामिभक्ति का मार्ग नहीं छोड़ा ( अं० ५ पृ० ३८३ ) । अन्य पात्रो में भी यह गुण वर्तमान था।

च---कथावस्तु

नाटक का कथावस्तु बड़ी सफलता तथा बुद्धिमानी से संगठित किया गया है और उसकी मुख्य घटनाएँ इस प्रकार हैं। प्रथम अंक---( १ ) राक्षस की मुहर की अँगूठी का दैवात् चाणक्य को मिल जाना ( २ ) शकटदास से जाली पत्र लिखवाना तथा उसको सन्देश सहित सिद्धार्थक को सौंपना ( ३ ) जीवसिद्धि का देशनिर्वासन, शकटदास का भागना तथा चन्दनदास का कैद होना। द्वितीय अंक---( ४ ) शकटदास का चाणक्य के चर सिद्धार्थक के साथ भागना और सिद्धार्थक का राक्षस की सेवा में नियुक्त हा होना ( ५ ) मलयकेतु के गहनो को सिद्धार्थक को देना और सिद्धार्थक का मुहर लौटाना ( ६ ) पर्वतक के गहनों को धोखे से राक्षस के हाथ बेचना। तृतीय अंक---( ७ ) चंद्रगुप्त और चाणक्य का झूठा कलह। चतुर्थ अंक---( ८ ) मलयकेतु का राक्षस पर शंका करना और चाणक्य के चर भागुरायण पर विश्वास। पंचम अक---( ९ ) मलयकेतु का राक्षस से कलह कर पॉच सहायक राजाओ को मरवा डालना ( १० ) मलयकेतु का युद्ध करने जाना तथा कैद होना। छठा अंक---( ११ ) चंदनदास के रक्षार्थ चन्द्रगुप्त की अधीनता मानने के लिए चाणक्य के चर का चतुरता से राक्षस को वाध्य करना। सातवॉ अंक---( १२ ) अंत में राक्षस का मंत्रित्व ग्रहण करना।

आरम्भ में दर्शकों को सभी बातों का पूरा पूरा ज्ञान कराते हुए जो उत्सुकता उत्पन्न की गई है, वह प्रायः अन्त तक बढ़ती गई है और इसके दृश्य इतने सजीव और स्वाभाविक हैं कि कहीं जी नहीं ऊबता।

कहा जाता है कि इस नाटक से कोई उत्तम शिक्षा नहीं मिलती और इसके दोनों प्रधान पात्र अवसर पड़ने पर मित्रों तथा शत्रुओं को मार्ग से हटाने के लिए किसी उपाय को घृणित नहीं समझते थे। अस्तु, इसमें आदर्श सामने रखकर दैव पर भरोसा करने वालों को उद्योग या कर्मवीरत्व को उचित शिक्षा दी गई है। कर्म का ही फल दैव या निज कर्म है। कर्म में जो कुछ लिखा जाता है वह पुस्तकाकार किसी के साथ संसार में नहीं आता पर जो कुछ कर्म किया जाता है वही पुस्तक स्वरूप में जाते समय यहीं छोड़ जाना पड़ता है। कर्मवीरत्व को यदि कुशिक्षा समझा जाय तो इस पर मेरा कुछ कथन नहीं है। प्रधान पात्रों पर जो कटाक्ष है उस पर कुछ लिखने के पहले इस गौण बात पर विचार करना उचित है। यदि कोई दस पाँच शस्त्रधारी पुरुष साथ लेकर किसी के गृह पर आक्रमण करता है तो कहा जाता है कि वह डॉका डालता है पर जब कोई लाख दो लाख सेना लेकर किसी दूसरे के राज्य पर आक्रमण करता है तो वह जगद्विजयी, दिग्विजयी या चक्रवर्ती की उपाधियों से विभूषित किया जाता है। एक में केवल स्वार्थ है तो दूसरे में स्वार्थ के साथ, यशोलिप्सा की मात्रा भी प्रचुरता से विद्यमान है। पर इस नाटक के इन दोनों पात्रो में यह दिखलाया जा चुका है कि स्वार्थ का लेश भी नहीं है। तात्पर्य यह है कि व्यक्तिगत दोष तथा समाज के लिए किए गए दोष एक ही बॉट से नहीं तौले जाते।

नन्द-वंश की राज्यलक्ष्मी चन्द्रगुप्त के वशीभूत होकर भी अस्थिर हो रही थी। चाणक्य ने यह विचार कर कि साम्राज्य के दो भाग होने से पड़ोस में दो प्रबल साम्राज्यों का शान्तिपूर्वक रहना असंभव है और आपस के झगड़े में सहस्रों सैनिकों का रक्तपात होगा, इससे वह बँटवारे के विरुद्ध हो गया। इधर राक्षस ने बदला लेने के लिये चन्द्रगुप्त पर विषकन्या का प्रयोग किया। चाणक्य ने अच्छा अवसर पाकर उस विषकन्या का पर्वतक पर प्रयोग करा दिया, जिससे बँटवारे का प्रश्न ही मिट गया। इसके अनन्तर जब राक्षस पर्वतक के पुत्र मलयकेतु से मिलकर राज्य में षड्यन्त्र रचने लगा और उसने अनेक राजाओं को सहायतार्थ उभाड़ा तब चाणक्य को भविष्य में होने वाले युद्ध की आशङ्का हुई। चाणक्य ने राक्षस को मिलाना ही उत्तम समझा और सहस्रों मनुष्यों के रक्तपात से उन्होने एक जाली पत्र बना लेना या दो चार मानुष्यों का मारा जाना अधिक उचित माना। तृतीय अंक में नाटककार ने चाणक्य ही द्वारा इस विषय पर बहुत कुछ कहलाया है। मलयकेतु अंत में छोड़ दिया गया और शकटदास तथा चन्दनदास की शूली दिखावट मात्र थी। बधिकों का मारा जाना केवल राक्षस से शस्त्र फेंकवाने के लिये झूठ ही कहा गया था।

पूर्वोक्त विचारों से चाणक्य तथा राक्षस पर आरोपित दोषों का मार्जन हो जाता है। राजनीतिज्ञो का कार्य कितना कठिन है, यह नाटककार ने स्वयं ही कहा है ( देखिए अंक ४ पृ० ३६५ )।

इस नाटक का अनुवाद भारतेंदुजी ने राजा शिवप्रसाद के अाग्रह से लिखा था और उन्होने इसको कोर्स में चलाने का विशेष प्रयत्न किया था। यह नाटक राजा लक्ष्मणसिंह की शकुंतला के समान ही कोर्स में उसी समय से अब तक प्रचलित थी और है। यह पहिले पहिल बाला-बोधिनी में प्रकाशित हुई थी। इसकी प्रस्तावना व० २ नं० २ फाल्गुन सं० १९३१ ( फरवरी सन् १८७५ ई० ) में प्रकाशित हुई और फिर यह क्रमशः सन् १८७७ तक छपती रही। कहा जाता है कि मुद्राराक्षस का एक अनुवाद महामना पं० मदनमोहन मालवीय जी के पितृव्य पं० गदाधर भट्ट मालवीय जी कर रहे थे पर जब उन्हें मालूम हुआ कि भारतेंदु जी ने उसका अनुवाद किया है तब उन्होंने उसे प्रकाशित नहीं किया कि अब इसकी आवश्यकता नहीं है।

भा० ना० भू०---७

वह समय कुछ और था नहीं तो अब एक अनुवाद से सहायता

लेकर दूसरा प्रकाशित कर पैसा कमाना ही कितने लेखकों और प्रकाशकों का काम रह गया है। तुर्रा यह कि सहायक अनुवाद का कहीं उल्लेख भी न रहेगा।

छ---निर्माण-काल

मुद्राराक्षस के निर्माण-काल के निश्चित करने का पहिले पहिल प्रो० विलसन ने प्रयास किया था। इन्होंने नाटक के म्लेच्छ से मुसलमान का तात्पर्य लिया है और गजनवी तथा गोरी का समय निश्चित किया है । पुनः पाँचवें अंक के आरंभ के श्लोक को लेकर कहा है कि इस प्रकार की अलंकृत शैली हिंदू अपने पड़ोसियो से ग्रहण कर रहे थे। इस प्रकार पूर्वोक्त तर्कों के आधार पर मुद्राराक्षस का निर्माण काल ग्यारहवीं या बारहवीं शताब्दि निश्चित किया गया। पूर्वोक्त निश्चय के विरुद्ध पहिले पहिल बंबई हाईकोर्ट के जज पं० काशीनाथ तैलंग ने लेखनी उठाई और विद्वत्तापूर्ण विवेचना कर दिखलाया कि उसकी भित्ति निर्मूल है। प्रो० विलसन जैन क्षपणक जीवसिद्धि के नाटक में पात्र होने को नवीनता मानने का एक कारण बतलाते हैं क्योंकि वे जैनों के समय को बहुत आधुनिक मानते हैं। आधुनिक खोज से उनकी यह युक्ति भी निर्भ्रान्त नहीं रह गई। प्रो० विलसन की खंडनात्मक आलोचना करने पर विद्वद्वर पं० तैलंग ने अन्य कारणों से समय निकालने का भी प्रयत्न किया है। दशरूप में मुद्राराक्षस का तीन बार उल्लेख है। सरस्वती- कंठाभरण में मुद्राराक्षस के नाम का उल्लेख नहीं है, पर एक विशेष अंश दोनों में समान रूप से है। दूसरा मुद्राराक्षस के एक प्राकृत श्लोक का संस्कृत अनुवाद है, जिनकी दूसरी पंक्तियों में कुछ भिन्नता है। दशरूपक के लेखक धनंजय परमार-वंशीय राजा मुंज के समय में हुए, जिनकी सरस्वती-कंठाभरण कृति है। मुंज की मृत्यु सम्वत् १०५० और १०५४ के बीच में हुई, इससे यह निश्चित हो गया कि मुद्राराक्षस नाटक सम्वत् १०४४ वि० के पूर्व की कृति है।

मिस्टर तैलंग के बतलाए पूर्वोक्त दोनों ग्रन्थों के सिवा हितोपदेश में एक श्लोक तथा शागंधर-पद्धति में मुद्राराक्षस ( अंक ७ श्लोक ३ ) के एक श्लोक के भावार्थ की नकल मुक्तापीड़ कृत कह कर उद्धृत है। यह मुक्तापीड़ या ललितादित्य काश्मीर के राजा थे और इनका काल सन् ७२६-७५३ ई० है। विशाखदत्त कृत दो अनुष्टुभ श्लोक वल्लभ देव के सुभाषित में संग्रहीत हैं, जिनका काल पंद्रहवीं शताब्दि का पूर्वार्द्ध है। इधर हाल में विशाखदत्त कृत एक नाटक देवीचन्द्र गुप्तम् का पता चला है जिसके उद्धरण उक्त नाटककार के नाम सहित रामचन्द्र-गुणचन्द्र कृत नाट्यदर्पण तथा भोज कृत श्रृंगार प्रकाश में दिए गए हैं। मि० काशीप्रसाद जायसवाल ने भरतवाक्य के 'म्लेच्छैरुद्विज्यमाना, अधुना और चन्द्रगुप्तः' शब्दों पर विचार करते हुए निश्चित किया था कि नाटककार ने अपने समय के राजा गुप्तवंशीय चन्द्रगुप्त द्वितीय का उल्लेख किया है, 'जो हूणों को परास्त करेंगे'। मिस्टर वी० जे अंतानी ने इन विचारो का खंडन किया है। यह सब ऐतिहासिक तर्क वितर्क केवल 'अधुना' शब्द पर उठाया गया था, पर राक्षस मंत्री के कहने का तात्पर्य है कि 'अब राजा चंद्रगुप्त राज्य करें'। ग्रंथ-निर्माण का समय कुछ भी हो पर चंद्रगुप्त से भरतवाक्य में मौर्य चन्द्रगुप्त ही का भास होता है। नाटककार विशाखदत्त ने अपने आश्रयदाता का नाटक में कहीं उल्लेख नहीं किया है और यदि उस आश्रयदाता का नाम भी चन्द्रगुप्त हो और वह भी मौर्य सम्राट् ही सा प्रतापी रहा हो, तो उसका भी उल्लेख इसमें मान लेना समीचीन हो सकता है।

मुद्राराक्षस की एक हस्तलिखित प्रति में चंद्रगुप्त के स्थान पर अवतिधर्मा पाठ है। इस नाम के दो राजाओ का पता चलता है। एक काश्मीर नरेश थे, दूसरे कान्यकुब्जाधिपति हर्षवर्द्धन के बहनोई मौखरीवंश के ग्रहवर्मा के पिता थे। नाटककार ने अवंतिवर्मा का नाम अपने आश्रयदाता की कोर्ति बढ़ाने के लिए ही लिखा होगा पर उसे काश्मीर-नरेश पुष्कराक्ष के रूप में मलयकेतु के अधीन तथा उसी के द्वारा उसकी अपमृत्यु कराकर मलिन न करते। इस विचार से काश्मीर के अवंतिवर्मा का उल्लेख श्लोक में होना अग्राह्य है । अब दूसरे अवंतिवर्मा के संबंध में विचार करना चाहिए। थानेश्वर के वैसवंशी राजा प्रभाकरवर्द्धन की पुत्री राज्यश्री से कन्नौज के राजा अवंतिवर्मा के पुत्र ग्रहवर्मा का विवाह हुआ था। अवंतिवर्मा के सिक्कों पर गु० स० २५० ( वि० सं० ६१२ ) मिला है, जिससे ज्ञात होता है कि ये गुप्त वंश के आधीन थे। विशाखदत्त का इन अवंतिवर्मा के समय में नाटक रचना संभव हो सकता है। इन विचारों से कवि विशाखदत्त का समय ईसवी छठी शताब्दि का उत्तरार्द्ध निश्चित होता है। प्रतिवर्मा के सिवा दंतिवर्मा और रंतिवर्मा भी पाठ मिलता है पर लिपि के कारण चन्द्रगुप्त के स्थान पर इन अन्य नामों का लिखा जाना अधिक संगत ज्ञात होता है। उक्त श्लोक में चन्द्रगुप्त के दो विशेषण पार्थिवः और श्रीमद्वंधुभृत्यः हैं। सम्राट चन्द्रगुप्त विक्रमादित्य अपने बड़े भाई सम्राट् रामगुप्त के अत्यंत अनुयायी थे और उन्हीं के लिए यह पद आया है। नाटककार इस पद में विष्णु तथा चन्द्रगुप्त में समानता बतला रहा है और चन्द्रगुप्त नाम से मौर्य सम्राट् तथा अपने आश्रयदाता दोनो का स्मरण कर रहा है। राक्षस के मुख से कहलाने से यह मौर्य सम्राट का द्योतक हुआ और साथ ही कवि अपने आश्रयदाता चन्द्रगुप्त विक्रमादित्य पर भी इसे घटाता है।

निर्माण काल के निरूपण का एक अन्य मार्ग पाटलिपुत्र नगर की स्थिति है। नाटक में पाटलिपुत्र का जो भूगोल मिलता है, वह मौर्य सम्राट् चन्द्रगुप्त के समय की स्थिति के अनुकूल न होगा प्रत्युत् नाटककार के समय ही के अनुकूल होगा क्योंकि नाटककार ने भौगोलिक स्थिति का जो कुछ वर्णन किया है, उसका नाटक में अन्य तात्पर्य से ही उल्लेख हो गया है। नाटक से ज्ञात होता है कि पाटलिपुत्र सोन नदी के दक्षिण में था और सुगांगप्रासाद गंगाजी पर था। चीनी यात्री फाहियान पाटलिपुत्र को मगध की राजधानी लिखता है पर सुएनच्वांग इसे उजड़ा हुआ लिखता है। आधुनिक पटना शेरशाह का बसाया हुआ है। पाटलिपुत्र की स्थिति के बारे में अन्य विद्वानों ने जो कुछ तर्क किया है, उसमें वे प्रोफेसर विलसन के अनुसार मुद्राराक्षस का रचनाकाल ग्यारहवीं शताब्दि मानकर चले हैं अतः उक्त विवेचना से कोई फल नहीं निकला। मौर्य सम्राट् चंद्रगुप्त के समय के पाटलिपुत्र की स्थिति या अवस्था सेल्यूकस के भेजे हुए राजदूत मेगास्थनीज़ के विररण में दी हुई है। उससे तथा मुद्राराक्षस नाटक के वर्णित पाटलिपुत्र की स्थितियों में यह विभिन्नता है कि पहले समय में वह गंगाजी तथा सोन नदी के मध्य में था पर दूसरे समय सोन के दक्षिण और गंगाजी के तट पर था। इस कारण यह निश्चित रूप से कहा जा सकता है कि कवि ने अपने ही समय की स्थिति का नाटक में समावेश किया है। अब यह विचारणीय है कि यह स्थिति-परिवर्तन कब हुआ। फाहियान ने पाँचवीं शताब्दि के आरंभ के पाटलिपुत्र का जो वर्णन दिया है, यह नाटककार के समय के पाटलिपुत्र का चित्र सा ज्ञात होता है।

ऊपर लिखे गए अनेक विद्वानों के सिद्धान्तों तथा तर्कों पर विचार करने से जो सार निकलता है, वह संक्षेपतः इस प्रकार है। प्रो० विलसन के सिद्धान्तों की खंडनात्मक आलोचना करने पर जस्टिस तैलंग ने लिखा है कि यदि इसे निस्सार न माना जाय तो यह आठवीं शताब्दि का द्योतक हा सकता है। मुद्राराक्षस से जो अश अन्य ग्रंथों में उद्धृत किए गए हैं, उनसे यह निश्चित हो जाता है कि यह सं० १०४४ से पूर्व की रचना है। भरतवाक्य के विषय में तर्क करते हुए उसका निर्माणकाल एक प्रकार निश्चित सा किया गया है। पाटलिपुत्र की स्थिति पर विचार करते हुए जस्टिस तैलंग ने आठवीं शताब्दि में निर्माण-काल का होना संभवित माना है पर अन्य प्रकार से विचार करने पर उसका चौथी शताब्दि के आसपास होना अधिक संभव है। नाटकोल्लिखित स्थानों तथा जातियो के विचार से भी ज्ञात होता है कि इन सबका उल्लेख मौर्य कालीन होने के नाते नहीं है प्रत्युत् नाटककार-कालीन होने से है। काश्मीर-नरेश पुष्कराक्ष का समय चौथी-पाँचवी शताब्दि है। कांबोज, खस, मलय आदि जातियों का उल्लेख भी जिस प्रकार हुआ है, उससे उन्हीं शताब्दियों का द्योतन होता है। शक जाति विक्रम शाका के कुछ ही पहिले भारत में आई और चन्द्रगुप्त विक्रमादित्य के समय सन् ३९४ ई० के लगभग उसका उत्तर भारत से लोप हो गया। ऐसी हालत में उक्त जाति का उल्लेख इस नाश के आसपास ही होना चाहिए, बहुत बाद का नहीं। हूणों का उल्लेख भी उनके प्रबल होने के पहिले का है अर्थात् गुप्तकाल के प्रथम तीन सम्राटों के समय का है, स्कंदगुप्त आदि के समय का नहीं है। अतः इन सबसे नाटक का निर्माण काल चौथी शताब्दि ही ज्ञात होता है।




९–भारत दुर्दशा

९---भारत दुर्दशा

भारतेन्दु जी ने भारतवर्ष के प्राचीन गौरव तथा वर्तमान दुरवस्था को दृष्टि में रखकर तथा भारतोदय की हार्दिक इच्छा रखते हुए भी दासता-प्रेमी भारतीयों के हृदय में स्थायी प्रभाव डालने के लिए यह दुखांत रूपक लिखा था। यह छ अंकों में विभक्त है। पहिले में एक योगी आकर एक लावनी गाता है और उसमें अत्यंत संक्षेप में भारत के प्राचीन गौरव का तथा वर्तमान दुर्दशा का उल्लेख करते हुए कहता है कि अब भारत की दुर्दशा नहीं देखी जाती। दूसरे अंक में 'भारत' स्वयं आता है और अपना रोना रोता है। कहता है कि जिस देश के लोग अपनी मातृभूमि की 'सूच्यग्रं नैव दास्यामि विना युद्धन केशव' कहते थे और उसी के लिए मर मिटते थे वहीं के लोगों की आज क्या दशा है। अंग्रेजो का राज्य होने पर सोचा था कि 'हम अपने दुखी मन को पुस्तकों से बहलावेंगे और सुख मानकर जन्म बितावेंगे' पर यहाँ भी निराशा ही है। इस वाक्य के एक एक शब्द पर ध्यान दीजिए तब मर्म-व्यथा का स्पष्टीकरण आप ही हो जाएगा। अंत में ईश्वर की याद करता है पर वह भी नहीं करने पाता तब डर कर मूर्च्छित हो जात है। निर्लज्जता और आशा ( एक दिग्गज विद्वान भी सम्पति में 'भारतोदय करने की दृढ़ता का भाव' ) आती हैं तथा उसे ले जाती हैं। तीसरे अक में भारतदुर्दैव आता है और उसके मुख से बड़ी खूबी के साथ भारत की दुर्दशा का पूरा विवरण दिलाया गया है। अँग्रेजी राज्य तक के उन दोषो का, जिन्हें वे मानते थे, प्रशंसा में लपेट कर खूब वर्णन किया है। अकाल, मँहगी, रोग, अनावृष्टि, फूट-बैर के साथ साथ नवागंतुको का अनुगमन करते प्लेग आदि रोग, टिकस, काफिर-काला आदि अपमानजनक संबोधन भी आ पहुँचे। 'अँग्रेजी अमलदारी में भी हिंदू न सुधरे। लिया भी तो अँग्रेजो से औगुन।' आज भी प्रायः पंचानबे प्रतिशत हिंदू निरक्षर हैं। साक्षरों में कुछ ही सुशिक्षित हैं। ये 'मिलकर देश सुधारा चाहते हैं। हा! हा! एक चने से भाड़ फोड़ेंगे'। इसके लिखे जाने के पचास वर्ष बाद आज भी एक चना से भाड़ फोड़वाने की कोशिश हो रही है। भारत- दुर्दैव के फौजदार सत्यानाश जी आते हैं और अपनी तारीफ में कहते हैं कि 'नादिरशाह, चंगेज, तैमूर आदि उसके साधारण सैनिक हैं।' इसके अनंतर भारत के निजी दोषों का भारत-दुर्दैव के सैनिकों के रूप में विवरण है। पहिला स्थान धर्म को दिया जाता है, जिसकी ओट में भारत की बहुत कुछ दुर्दशा हुई है। मतमतांतर का आधिक्य, वर्ण-व्यवस्था की खींचातानी, बालविवाह, विधवा विवाह-निषेध, वृद्ध विवाह, बहुविवाह, समुद्रयात्रा-निषेध आदि से देश की अवनति में बहुत सहायता पहुँची। करोड़ो देवी देवताओं के रहते हुए अन्य लोगो के पीर, गाजीमियाँ आदि की पूजा की जाती है, निमाज पढ़कर निकलते हुए उन म्लेच्छों से अपने बच्चे फूँकवाते हैं, जिनके छुए हुए पानी को भूल से भी पी लेने वाले को अधर्म-भीरु हिंदू हिन्दुत्व से च्युत कर देते थे। वेदांत की कुछ बातें इधर उधर सुनकर भी कितने महाज्ञानी बन जाते हैं और इह लोक की अर्थात् स्वदेश की चिंता छोड़ देते हैं। इसके अनंतर संतोष और बेकारी की पारी आती है, 'थोड़ा कमाना थोड़ा खाना, संतोष परमं सुखं' इस देश वालो की कुछ पालिसी सी रही है, रोटी दाल का जुगाड़ कर लेना ही यहाँ का परम पुरुषार्थ हो रहा है। भारत के पास धन की जो सेना बच गई थी, क्योंकि उसपर बहुत काल से छापे पड़ते रहे है, उसे जीतने के लिए अदालत ( बाजी ), फैशन, घूस, चंदा, तुहफे आदि रास्ते निकाले गए। आपस में ईर्ष्या, द्वेष, स्वार्थपरता, पक्षपात आदि का तो पूरा दौरा दौर है। भारत को दूसरी शक्ति कृषि थी, वह भी निर्बल हो रही है।

चौथे अंक में भारतदुर्दैव रोग, आलस्य, मदिरा और अंधकार को क्रमशः भारतवर्ष में भेजते हैं। रोग आकर अपनी प्रशंसा करता है और यहाँ के लोगों की उस मूर्खता पर हँसी लेता है जो रोग की दवा आदि व्यवस्था न कर झाड़ फूँक ही में लगे रह कर प्राण खोते हैं। वैद्यक शास्त्र प्रगतिशील न रहा और रोगों की संख्या बढ़ती गई। अफीमची, मदकची आदि की भारत में कमी नहीं और बालस्य का इसमें निवास ही है। कर्मण्यता तथा पुरुषार्थ आलस्य से बहुत दूर रहते हैं। मदिरासक्ति भारतीयों में कितनी है, यह अभी हाल की पिकेटिंग आंदोलन से सब पर विदित है और इसके प्रेमी कितनी प्रकार से तर्क वितर्क कर इसका समर्थन करते है, यह भी विनोदपूर्ण शैली से दिखलाया गया है। इसके अनंतर अज्ञान रूपी अंधकार आता है और भारत भेजा जाता है। भारत अभी तक इतना अविद्या-प्रेमी है कि वह शिक्षा, पठन-पाठन आदि को केवल जीविका का एक साधन मात्र समझता है और इसी से बी० ए०, एम० ए० पास किए हुए युवकगण अपने को विद्वान, आचार्य आदि समझ कर किसी भी व्यवसाय आदि की ओर जाना अपमानजनक मान बैठते हैं।

पाँचवे अंक में एक कमीटी का दृश्य है, जिसमें एक सभापति तथा छ सभ्य हैं। इनमें एक बंगाली, एक महाराष्ट्री, दो देशी, एक कवि तथा एक पत्र-संपादक है। कमीटी का मूल उद्देश्य भारतदुर्दैव की चढ़ाई को रोकना है। 'हुज्जते बंगाला' प्रसिद्ध है, इससे बंगाली सभ्य खूब गोलमाल मचाने की पहिले राय देते हैं पर यह कितना उपहासास्पद है यह उसी सभ्य के दूसरे उपाय से ज्ञात हो जाता है जैसे स्वेज नहर को पिसान से पाटना। कवि जी नायिका बनकर तथा अंग्रेजों का स्वाँग बनाकर अपनी रक्षा करना चाहते हैं। संपादक जी अपने आर्टिकिलबाजी की प्रशंसा में लगे हुए हैं। महाराष्ट्री सज्जन स्वदेशी वस्त्र पहिनना, कल आदि व्यवसाय बढ़ाना तथा सार्वजनिक संस्थाएँ स्थापित करना बतलाते हैं। देशी सभ्य कुछ नहीं बतला सकते, केवल अपना चापलूसी-प्रेम दिखलाते दूसरों की खिल्ली उड़ाते हैं पर विद्योन्नति, एकता, कला शिक्षण की ओर भी दृष्टि देते हैं। इसी समय डिसलायल्टी रूपी पुलीस आती है और सबको साथ लिवा जाती है।

छठे अंक में भारत-भाग्य आता है और प्राचीन गौरव तथा वर्तमान दुर्दशा का संक्षेप में परन्तु अत्यंत ओजपूर्ण भाषा में दिग्दर्शन कराता हुआ कहता है कि एक समय था कि यही भारत सारे संसार का केंद्र हो रहा था और इसकी समता करने की संसार के किसी देश में क्षमता नहीं था पर नहीं मालूम कि इसने विधि का क्या कसूर किया कि उसने रुष्ट होकर इसे मिट्टी में मिला दिया। यदि यह देश मिट भी जाता तो भी कुछ ताष होता पर नहीं यह परतंत्रता, ईर्ष्या-द्वेष आदि संसार के यावत् कलंको से लांछित होते हुए अभी मिटा नहीं। ऐसे निर्जीव शक्तिहीन देश का मिट जाना ही श्रेयस्कर है। भारत सागर को संबोधित कर कहता है कि---

घेरि छिपावहु विंध्य हिमालय।
करहु सकल जल भीतर तुम लय॥
धोवहु भारत अपजस-पंका।
मेटहु भारत भूमि कलंका॥

अंत में भारत भाग्य आत्मघात कर लेता है।

'यह दुःखांत कर दिया गया है। इसमें अंत में नैराश्य का भाव उत्पन्न होता है पर होना चाहिए भारतोदय करने की दृढ़ता का भाव।' यह एक प्रसिद्ध विद्वान का कथन है पर नहीं कह सकता कि उन्होने देश-दशा पर कहाँ तक विचार किया है। इस रूपक को लिखे साठ वर्ष के ऊपर हो गए पर देश की दशा उस समय से कितनी ऊँची उठी है या कितने नीचे गिरी है कोई शांत हृदय से बैठकर सोचे तो सिवा नैराश्य के आशा की झलक नहीं दिखाई पड़ती। 'आशावादिहिं हरिअरै सूझै' पर फल कुछ नहीं। अपना दोष, अपनी कमी, अपनी कमजोरी पहिले देखना चाहिए। 'हिंदी, हिंदू, हिंदुस्थान' में पहिले किसकी रक्षा करनी है? 'शस्त्रेण रक्षितं राष्ट्र शास्त्रविद्याम् प्रयुज्यते' पर शस्त्र से रक्षा करेगा कौन? जब रक्षक हिंदू रह जायँगे तभी हिदी तथा हिन्दुस्थान भी रहेगा, नहीं ता इनमें से एक भी न रहेगा। मूल रहेगा तभी शाखा पल्लवित रहेगी। आज हिंदुत्व का कितना पतन हो रहा है, हिंदू बने रहते तथा अपने को हरिजन कहते हुए हिंदू ही अपने धर्मशास्त्र जला सकते हैं। अन्य धर्म ग्रहण कर लेने पर हिंदू जो न कर डालें वह अकथ्य है। एक मुसलमान या ईसाई अन्य धर्म ग्रहण कर लेने के बाद भी अपने पूर्व धर्म के मान्य ग्रंथों की अप्रतिष्ठा नहीं करेगा। हिंदू ही संसार भर में ऐसे मिलेंगे जो स्वधर्म से साधारण कारण से भी रुष्ट होकर उसके विरुद्ध सब कुछ करने को तैयार हो जाते हैं, हिंदू ही हैं जो हिंदू रहते हुए अपनी मातृभाषा हिंदी नहीं बत- लाते हुए उस पर गर्व करते हैं और हिंदुओं ही में अभी प्रांतीयता की बदबू नहीं मिट पाई है। क्या ये आशावादी बतलाएँगे कि उस समय से अब तक कितने प्रतिशत हिंदू अधिक साक्षर हो गए हैं। हाँ, अवश्य इतने दिन में हिंदुओ ही की संख्या प्रतिशत घट गई है इसलिए कोरे हिसाब ही से साक्षर आप ही बढ़ गए होगे। ईश्वर न करे पर यदि इस दृष्टि-कोण से साक्षर बढ़े तो जहाँ तक न यह प्रतिशत गणना पहुँच जाय।

भारतेन्दु जी ने देश-काल-समाज के अनुसार साहित्य को प्राचीन रूढिगत विषयों में संकुचित न रखकर, नए नए क्षेत्र जोड़कर अधिक विस्तृत किया था। इन सभी नए पुराने क्षेत्रों में देश भक्ति के रंग ही का प्राधान्य था। राजभक्ति, लोक-हित, समाज-सेवा सभी में देशभक्ति व्याप्त थी वा यों कहा जाय कि इनकी देशभक्ति मूल थी तथा राजभक्ति, लोक-हित, मातृभाषा-हितचिंतन आदि उसी की शाखाएँ थीं। यही कारण है कि उनकी समग्र कृति में देश के प्रति उनका जो प्रेम था वह किसी न किसी रूप में स्पष्ट होता रहता है। भारत की कथा के तीन स्पष्ट विभाग है और इन तीनों की भारतेन्दु जी ने जो मार्मिक व्यंजना की है उसे पढकर सहृदयों के हृदय में अतीत के प्रति गर्व, वर्तमान के लिए क्षोभ और भविष्य के लिए मंगल-कामना एक के बाद दूसरी उठकर उन्हे उद्वेलित कर देती है।

किसी स्थान विशेष की दुर्दशा का वर्णन तभी किया जाता है जब वह पहिले बहुत ही समुन्नत अवस्था में रहा हो। भारत पहिले कितनी उन्नत अवस्था में था, इसका कवि ने बहुत उदात्त पूर्ण वर्णन किया है पर साथ ही ध्यान रहे कि वह सब कविता भारत की दुर्दशा देखकर कवि के दग्ध हृदय से निकली है। देखिए---'ये कृष्ण-वरन जब मधुर तान' इस पंक्ति का 'कृष्ण बरन' कितने अर्थों से गर्भित है और कैसा क्षोभ-पूर्ण है। ये काले हैं, ऐसा कहकर आज हमें घृणा की दृष्टि से देखते हो। पर इन्हीं कृष्णकाय पुरुषों के दिग्विजय से पृथ्वी किसी समय थर्रा उठती थी, कपिलदेव, बुद्ध आदि इसी वर्ण के थे और भास, कालिदास, माघ आदि कवि गण भी काले कलूटे थे। इन लोगों के विजय-यात्रा-वर्णन, उपदेश तथा काव्यामृत काले ही अक्षरों में लिखे जाते हैं, पर फल क्या? अाज---

हाय वहै भारत भुव भारी। सब ही विधि सों भयो दुखारी॥

भारत का स्वातंत्र्य-सूर्य पृथ्वीराज चौहान के साथ साथ अस्त हो गया और यह देश दूर देश से आए हुए यवनों से पादाक्रांत होकर परतंत्रता की बेड़ी में जकड़ गया। जाति का वैरही जाति बन बैठा और कई शताब्दियों तक उनका प्रभुत्व जमा रहा। हिंदुओं ने स्वातंत्र्य के लिए घोर प्रयत्न किया और स्यात् वे उसमें सफल भी होते पर नई वाह्य शक्तियों ने आकर उनके उस प्रयास को विफल कर दिया और उसकी वही दशा ज्यो की त्यों बनी रह गई। स्वभावतः समान दुःख के साथी मिलने से दुःखी हृदय को कुछ धैर्य मिल जाता है। भारत ही के समान ग्रीस और रोम भी पहिले बहुत उन्नत थे, पर बाद को अर्वाचीनकाल में इनकी अवस्था बहुत खराब हो गई थी। इन दोनों ने पुनः उन्नति कर ली है पर भारत वैसा ही बना रह गया, जिससे उसे---

रोम ग्रीस पुनि निज बल पायो। सब बिधि भारत दुखी बनायो॥


१०–नीलदेवी

१०---नीलदेवी

नीलदेवी एक ऐतिहासिक नाटक है, जो सं० १९३८ में लिखा गया है पर इसकी ऐतिहासिकता के विषय में निश्चित रूप से कुछ नहीं कहा जा सकता। कहा जाता है कि भारतेन्दु जी ने जिस अंग्रेजी काव्य की कुछ पंक्तियाँ आरंभ में उद्धृत की हैं उसी के कथानक के आधार पर इस नाटक का निर्माण किया है। पर ये पंक्तियाँ किस काव्य की हैं इसका भी उल्लेख नहीं हुआ है इसलिए उस काव्य को देखकर भी इसके आधार का पता नहीं लगाया जा सका। इन पंक्तियों से केवल इतना पता लगता है कि शरीफ को मारकर सूर्यदेव की रानी उसका सिर काट कर लाती है और पति के शव के पैरो के पास उसे फेंककर सती होने की तैयारी करती है। नाटक का कथानक संक्षेप में यही है कि अब्दुल् शरीफ सूर पंजाब-नरेश सूर्यदेव पर चढ़ाई करता है, सम्मुख युद्ध में परास्त होने पर धोखे से रात्रि में धावा कर उसे कैद कर लेता है। उसके पुत्र आदि सम्मुख युद्ध की राय देते हैं पर रानी नीलदेवी ने यह राय नहीं स्वीकार की और स्वयं गायिका का रूप धारण कर शरीफ के दरबार में गई और वहाँ उसको मारकर पति का शव ले आई और सती हो गई। शरीफ की सेना भाग गई। तात्पर्य यह कि वह अँग्रेजी काव्य अवश्य ही इस रूपक का एक आधार रहा है, पर पूरे काव्य के पता लगने पर तुलनात्मक दृष्टि से दोनों पर विचार किया जासकेगा।

आरम्भ में दुर्गा सप्तशती के कुछ श्लोक उद्धृत कर उस देवी का आह्वान सा किया गया है, जिन्होंने दिखला दिया था कि शक्ति अपनी शक्ति नहीं भूली है और उसने प्रचंड वीरो को भी ललकार कर मारा है। इसके अनंतर मातृ-भगिनी-सखी-तुल्या आर्य ललनाओं को संबोधन कर नाटककार उनसे बहुत कुछ कहता है। संबोधन के शब्दो ही में कवि के हृदय के कितने भाव टपक रहे हैं। बड़े दिनों में यूरोपियन महिलाओं को पुरुषों के साथ स्वच्छंदता से घूमते फिरते देखकर कवि-हृदय में स्वदेश की स्त्रियो के प्रति सहानुभूति उत्पन्न होती है कि उनकी कैसी हीन अवस्था है। यह बात आज से साठ वर्ष पहिले की है, जब लड़कों को भी स्कूलों में भेजना उन्हें ईसाई बनाना समझा जाता था। स्कूल का इस कुल कर कहा जाता था कि ये लड़के इस कुल जाकर इस कुल के न रहेंगे। उस समय लड़कियों को शिक्षा देने का विचार भी जल्दी नहीं उठता था। ऐसे समय इन शिक्षा से हीन, बाल-वृद्ध-विवाह आदि कुप्रथाओं से ग्रस्त भारतीय स्त्रियों के प्रति प्रत्येक देश-प्रेमी की दृष्टि समवेदना से बरबस आकृष्ट हो जाती थी। 'जिस भॉति अँग्रेजी स्त्रियाँ सावधान होती हैं, लिखी पढ़ी होती हैं, घर का काम काज सँभालती हैं, अपने संतानगण को शिक्षा देती हैं, अपना स्वत्व पहचानती हैं, अपनी जाति और अपने देश की संपत्ति विपत्ति को समझती हैं, उसमें सहायता देती हैं और इतने समुन्नत मनुष्य-जीवन को व्यर्थ गृहदास्य और कलह ही में नहीं खोतीं, उसी भाँति हमारी गृह-देवता भी वर्तमान हीनावस्था को उल्लंघन करके कुछ उन्नति प्राप्त करें, यही लालसा है। इस उन्नतिपथ का अवरोधक हम लोगो की वर्तमान कुल परंपरा-मात्र है और कुछ

नहीं है। आर्य जन मात्र को विश्वास है कि हमारे यहाँ सर्वदा

स्त्रीगण इसी अवस्था में थीं। इस विश्वास के भ्रम को दूर करने ही के हेतु यह ग्रंथ विरचित होकर आप लोगो के कोमल कर- कमलों में समर्पित होता है। निवेदन यही है कि आप लोग इन्हीं पुण्य रूप स्त्रियों के चरित्र को पढ़ें-सुनें और क्रम से यथा-शक्ति अपनी वृद्धि करें।'

उक्त उद्धरण से यह स्पष्ट है कि यह नाटक स्त्रियों को लक्ष्य कर लिखा गया है और इसमें दिखलाया गया है कि वीर क्षत्राणियाँ अवसर प्राने पर कैसा साहस कर सकती हैं। भारत की स्त्रियाँ सदा इस प्रकार गृह की चहार दीवारी में बंद रहती थीं, ऐसा भ्रम फैला हुआ था और है, उसी को दूर करने के लिए नीलदेवी का चरित्र इसमें वर्णित है। वह अपने पति तथा पुत्र को युद्धादि विषय में सम्मति देती थीं तथा अपने सैनिको को प्रोत्साहित करती थीं। समय आने पर उन्होंने अवसर बना कर पति को अधर्म से मारने वाले शत्रु को उसी के शस्त्र 'शठं प्रति शाठ्यं' की नीति से मार डालो। यही चरित्र इसमें चित्रित किया गया है। इसपर एक सज्जन लिखते है कि 'केवल प्रतिहिंसा के भाव को उत्तेजना मिलती है।' ठीक ही है, हिंसा-प्रतिहिंसा से दूर रहना ही हम भारतीयों की मूल प्रवृत्ति हो गई है। 'जान थोड़े ही भारी पड़ी है,' मारपीट को दूर से नमस्कार और अब तो वास्तव में हमें अपनी हॉड़ी पुरवे की ही रक्षा करना है, उसके लिए तलवार, कटार, बंदूक, तोप से हिंसा-प्रतिहिंसा करने की आवश्यकता ही क्या? छटांक भर को कड़ी काफी है, बजा लिया जायगा और उससे भी डर लगे तो घर के भीतर। इस नाटक में वीर रस प्रधान है पर करुण तथा हास्य का भी अच्छा पुट है। क्षत्रिय वीरो का धर्म-युद्ध के लिए तैयार रहना और अपने राजा के कैद हो जाने पर भी देश पर बलिदान होने के लिए तत्परता दिखलाने में उत्साह भरा हुआ है। प्रतिपक्षियों का भी येन केन प्रकारेण शत्रु को परास्त करने का उत्साह उन्हीं के योग्य है। देश की दुर्दशा के वर्णन तथा ईश्वर के आह्वान में कितनी करुणा भरी है यह उसे पढ़कर सहृदय ही बतला सकता है। चपरगट्टू तथा पीकदान अली की बाते और पागल के प्रलाप से हँसी आ ही जाती है। इस प्रकार देखा जाता है कि इन रसों का नाटक में अच्छा परिपाक हुआ है।

भारतेन्दु जी में देश-प्रेम पराकाष्ठा को पहुँच चुका था। वे रोते थे तो देश के लिए और हँसते थे तो देश के लिए। उनका नैराश्य भी देश की दुर्दशा और देश के सुपुत्रों की उत्साह-हीनता देखकर ही हुई थी और इसी से कह दिया कि---

सब भॉति दैव प्रतिकूल होइ एहि नासा।
दुख ही दुख करिहै चारहु ओर प्रकासा॥

और भी कहते है---

वीरता एकता ममता दूर सिधरिहै।
तजि उद्यम सब ही दास वृत्ति अनुसरिहै।
निज चाल छोड़ि गहिहै औरन की धाई।
रहे हमहुँ कबहुँ स्वाधीन आर्य बलधारी।
यह दै हैं जिय सो सब ही बात बिसारी॥

इनमें क्या एक भी बात असत्य है? वीरता, एकता, देश के प्रति ममता क्या हममें बढ़ती जा रही है? क्या दासवृत्ति छोड़कर औद्योगिक व्यापार की ओर लोग टूटे पड़ रहे हैं? क्या अपनी चाल छोड़कर विदेशी चाल ग्रहण करने में लोग कमी कर रहे हैं? किसी समय हम लोग भी स्वाधीन थे और भारतीय वीरों की हुँकार से दूर दूर देश के वीर भी एक बार थर्रा उठते थे, इसको क्या हम लोग एक दम भूल नहीं बैठे हैं? तब किस बात की आशा कवि दिलाता। वह अंत में अशरणशरण दयानिधि ईश्वर की शरण में जाता है, उपालभ देता है, अपनी दुर्दशा कहता है और सहायता की प्रार्थना करते हुए उसे पाने को आशा करता है---

कहाँ करुनानिधि केसव सोए!
जागत नेक न जदपि बहुत बिधि भारतवासी रोए॥
इक दिन वह हो जब तुम छिन नहिं भारत हित बिसराए।
इतके पशु गज को आरत लखि आतुर प्यादे धाए॥
इक इक दीन हीन नर के हित तुम दुख सुनि अकुलाई।
अपनी संपति जानि इनहि तुम रछ्यौ तुरतहि धाई॥
प्रलयकाल सम जौन सुदरसन असुर-प्रान-संहारी।
ताकी धार भई अब कुंठित हमरी बेर मुरारी॥
दुष्ट जवन बरबर तुव संतति घास साग सम काटे।
एक एक दिन सहस-सहस नर-सीस काटि भुव पाटै॥
है अनाथ भारत कुल-विधवा बिलपहिं दीन दुखारी।
बल करि दासी तिनहिं बनावहिं तुम नहिं लजत खरारी॥
कहाँ गए सब शास्त्र कही जिन भारी महिमा गाई।
भक्तबछल करुनानिधि तुम कहँ गाया बहुत बनाई॥

हाय सुनत नहिं निठुर भये क्यो परम दयाल कहाई।
सब विधि बूड़त लखि निज देसहि लेहु न अबहुँ बचाई।।

इसको पढ़कर किस सहृदय का हृदय न पसीज उठेगा। सुदर्शन चक्र की धार क्या अब हम लोगो के लिए कुंठित हो गई है जब इसी भारत के पशुओं की रक्षा करने में वह नहीं हुई थी। कैसी मर्म-भेदी चुनौती है पर दुर्भाग्य ! इस एक पद में ही भारत की सारी अंतर्व्यथा कह दी है और कितनी सुंदर व्यंजना के साथ । शास्त्रों द्वारा कथित ईश्वर की महिमा पर आक्षेप कर व्यथा की तीव्रता का कितना मार्मिक प्रदर्शन किया गया है।

इस नाटक के नायक सूर्यदेव, नायिका नीलदेवी तथा प्रतिनायक अब्दुश्शरीफ खॉ सूर है और तीनों के विषय में ऊपर लिखा जा चुका है। नाटककार ने इनके चरित्र-चित्रण में पूरी सफलता प्राप्त की है और जिस उद्देश से इसे लिखा है उसकी पूर्ति अच्छी तरह हो गई है।


११–अंधेर नगरी

_______

११-अंधेरनगरी

यह छ अंको का एक प्रहसन है, जो किसी ऐसे ही आचरण के मूर्ख राजा को लक्ष्य करके लिखा गया है। कहा जाता है कि इस नाटक का उनपर प्रभाव भी पड़ा था । यह 'नैशनल थियेटर' नामक किसी मंडली के लिए एक ही दिन में लिखा गया था और अभिनीत भी हुआ था। इस प्रकार की कहानी

को लेकर पहिले भी खेल होते थे पर वे इस प्रकार सुव्यवस्थित नहीं थे। इंशा ने एक शैर में लिखा है-

न होगा राज में हरबोंग के लेकिन।
कहीं हज़रत सलामत आप के इंसाफ का जोड़ा।

कहानी है कि एक ग्राम ही ऐसा था जहाँ मूर्ख ही बसे थे और जिनका राजा यही हरबोंग था। जिसकी लाठी उसकी भैस' आदि से उसके न्याय के उदाहरण दिए जाते हैं । अस्तु, भारतेंदु जी ने इन्हीं सब कहानी को लेकर यह विनोद-पूर्ण प्रहसन रच डाला और उसमें बहुत लोगों पर सच्चा तत्वपूर्ण आक्षेप भी किया है।

आरंभ में उद्धृत श्लोक तथा समर्पण के छ रोलाओ में कारुण्य के साथ साथ स्वार्थीधता को छोड़कर सच्चा गुण-ग्रहण करने तथा देश और देशवासियों की सेवा में निरत रहने का मार्मिक उपदेश दिया गया है। 'अंत धर्म जय' कितना सत्य है । पाप-पुण्य, परपीडन-परोपकार, देशद्रोह-देशसेवा सभी का फल अंत होते ही स्पष्ट हो जाता है। मृत्यु के बाद जिसका जिस प्रकार स्मरण किया जाता है उसी से उसके जीवित काल के कर्म प्रगट होते हैं । धन तथा शक्ति के बल जीवित रहते कोई सब कुछ कर ले और अपनी प्रशंसा भी कराले पर अंत सबसे प्रबल है उस पर किसी की नहीं चली और न चलेगी।

प्रथम अंक में गुरु जी दो चेलों के साथ आते हैं और भोजन के प्रबंध की बातचीत 'जो है सो'वाली साधु भाषा में होती है। गोवर्द्धनदास को भिक्षा के लिए 'लोभ पाप का मूल" उपदेश देकर भेजते हैं। भारतेन्दु जी के एक दरबारी इसी नाम के थे, जिनमें मुटाई ताजगी के साथ लोभ की मात्रा भी प्रचुरता से थी। यह हर फन मौला भी थे और स्यात् उन्हीं को दृष्टि में रखकर यह चित्रण हुआ है।

दूसरे अंक में बाजार का दृश्य है । हर एक विक्रेता अपनी अपनी वस्तु की प्रशंसा कर अंत में कहता है कि टके सेर है। काशी का घासीराम का चना प्रसिद्ध है । चना बेंचने वाला काशी की तत्कालीन प्रसिद्ध वेश्याओं तौकी, मैना, गफूरन और मुन्नी का नाम लेता है। इनमें प्रथम दो प्रसिद्ध गायिका थीं। तीसरी पटने के किसी नवाब साहब के हरम में चली गई। चना खाते समय डाढ़ी का हिलना भी खूब रहा । दूना टिकस का मत पूछिए । अभी भूकंप के ठीक बाद काशी के नए पुराने मकानों की कीमत डेवढ़ी दूनी असेस की गई है। मकानो की मालियत बढ़ाने का यह अनूठा नुस्खा स्यात् इसी चना के खाने के बाद सूझा रहा होगा । नारंगी वाली भी नौ रंग की बात कह गई, अश्लील बात भी रंगीन होकर श्लील रह गई।

कुंजड़िन द्वारा हिन्दुस्तान के मेवा फूट और बैर की की गई प्रशंसा सच्ची ही है, क्योकि यह प्रतिदिन अनुभूत हो रही है। मुगल भी टके सेर के मेवे की तारीफ करते हुए हिंदुस्तान पर आक्षेप कर रहा है । क्यो न करे ? पाचकवाला बहुत कुछ कह गया है । अमले रिश्वत क्यों न खायँ ? देने वाला कह नहीं सकता, क्योंकि देना स्वयं स्वीकार करते ही वह तो फँस जायग और लेना साबित करना कठिन । महाजन जमा की रकम इसी के जोर पर हजम कर जाते हैं पर क्या वे ऐसा करने पर महा+जन रह जायेगे ? पहिले और अब भी अदालतों में लाला लोगों की भरमार है और इसी कारण इन्हें बुद्धि का अजीर्ण रहना स्वाभाविक है। संपादक लोग बात पचा नहीं सकते, यह ठीक ही लिखा गया है। अभी ठाकुर-चतुर्वेदी की कथा नई ही है। साहब लोग चार सहस्र मील से क्या यहाँ तीर्थ करके तथा परोपकार करके पुण्य संचित करने आए हैं। अपने परिश्रम का फल लूट रहे हैं, इसमें हिंदू छीजें या सीझें। पुलिस वालों को कानून से क्या ? वे न कानूनदाँ, न कानूनगो । उन्हें अपने काम से काम । जात वाला खूब कह गया, पक्का अनुभवी था पर पचास साठ वर्ष पहिले ही का न था, अब उसने बहुत उन्नति कर ली है। टका लेना दूर अब कुछ देकर भी जाति बदलने को तैयार है । कुएँ पर पानी पीने न दो, मंदिर में जाकर पैसा चढ़ाने को मना करो, बस जाति धर्म सब कुछ देने को तैयार । धर्म भी क्या बच्चों की लंगोटी हो गई, जब चाहा उतार कर नंगे हो गए । अस्तु, इस प्रकार गोबरधनदास जी बाजार घूमकर, आवाजे सुनकर तथा भाव पूरी तौर जाँचकर मिठाई लेकर चल दिए।

तीसरे अंक में गुरु जी ने अंधेरनगरी का हाल देखकर वहाँ न रहना निश्चय किया पर गोबर्द्धनदास ने उपदेश न सुना और वहीं रह गया।

चौथे अंक में उसी प्रकार दरबार का तमाशा दिखलाया गया, जिस प्रकार आज कल सिनेमा चित्रपटों में अदालत का तमाशा होता है । बकरी दबने के कारण किसी को फाँसी दी जानी चाहिए इसलिए कोतवाल ही उसके लिए योग्य पात्र चुने गए । जैसा दावा वैसा फैसला ।

पाँचवें अंक में गोवर्द्धनदास गाते हुए आते हैं । इस गान में कुछ मर्म की बाते हैं, जो अत्यंत स्पष्ट रूप से कही गई है। इसके अनंतर टके सेर की मिठाई खाकर खूब तैयार हुए बलिपशु के समान गोवर्द्धनदास पकड़े जाते हैं । कारण केवल इतना ही बतलाया गया कि फॉसी का फंदा बड़ा है और कोतवाल हैं दुबले अतः न फॉसी का फंदा छोटा हो सकता है और न बकरी की जान के बदले किसी का जान लेना रुक सकता है। राजा की न्याय-विभीषिका से कोई मुटाता नहीं था इसलिए यही बाबा जी मुफ्त के मिले।

छठे अंक में गोवर्द्धनदास रोता चिल्लाता है, गुरुजी आ पहुँचते हैं और एक चाल चलते है कि स्वर्ग जाने का ठीक यही मुहूर्त है, इस समय जो मरेगा वह सीधा स्वर्ग पहुँच जायगा। अंधेर नगरी के सभी मूर्खों के इस अवसर का लाभ उठाकर स्वर्ग सिधारने का प्रयास करने के साथ यह प्रहसन समाप्त होता है।


१२–सतीप्रताप

________

१२-सतीप्रताप

यह एक गीति-रूपक है, जिसे भारतेन्दु जो ने सं०.१९४१ के लगभग लिखना आरम्भ किया था। इसके प्रथम कुछ दृश्य नवोदिता हरिश्चन्द्र-चन्द्रिका सन् १८८४ ई० के अंकों में प्रकाशित हुए थे परन्तु भारतेन्दु जी के अस्त हो जाने से यह पूरा न हो सका । बा० राधा कृष्णदास ने अंतिम तीन दृश्य लिखकर इसे पूरा किया था। इसमें उस सती सावित्री के उपाख्यान को नाटक रूप दिया गया है जिसका प्रतिवर्ष ज्येष्ठ महीने की अमावास्या को स्त्रियाँ उत्सव मनाती हैं । लाला श्रीनिवासदास तप्ता- संवरण नाटक इसी पातिव्रत्य-महात्म्य घर लिख चुके थे और वह हरिश्चन्द्र मैगजीन में प्रकाशित भी हो चुका था परन्तु कहा जाता है कि भारतेन्दु जी को यह पसंद नहीं आया अतः उन्होंने इस गीति रूपक को लिखा था।

प्रथम दृश्य मंगल पाठ मात्र है, जिसमें हिमालय की तराई में तीन अप्सराएँ गाती हुई दिखलाई गई हैं। तीन गान हैं, प्रथम दो में पातिव्रत्य का गुण-गायन है और तीसरे में प्रकृति का वर्णन है । दूसरा दृश्य सत्यवान के तपोवन का है। दूर से गान सुनकर युवक तपस्वी के हृदय पर उसका कुछ असर होता है पर वह शीघ्र ही दूसरी चिंता में पड़ जाता है । गाते हुए सावित्री सखियों के साथ आती है, धन, ऋतु तथा आश्रम की बात हो रही है कि वह सत्यवान को देखती है। उधर सत्यवान भी सावित्री को देखता है और दोनों में आकर्षण उत्पन्न हो जाता है। सखी द्वारा वे एक दूसरे का परिचय पाते हैं और वह दृश्य समाप्त होता है।

तीसरा दृश्य वैतालिकों के गाने से आरंभ होता है । चार कवित्तों में एक महाकवि देव का है और तीन भारतेंदुजी के हैं। दो में प्रेमयोगिनी पर वसंत का सुंदर रूपक बांधा गया है और तीसरे में वियोगिनी को योगिनी से बढ़कर सिद्ध किया गया है। 'ध्यान करती हुई सावित्री आँखें खोलती है और अपने विचार स्पष्ट रूप में प्रकट करती है। उसके एक एक शब्द में एक उच्च आदर्श की पत्नी का चित्रण किया गया है। पातिव्रत्य की निर्मल उपदेश धारा प्रवाहित को गई है। सखियाँ आती हैं और उसको सत्यवान के प्रेम के विरुद्ध समझाते हुए उसे इस मनोर्थ से निवृत्त करना चाहती हैं पर इस पर उसे क्रोध आ जाता है और आवेश में कहती है "निवृत्त करोगी? धर्म पथ से? सत्य प्रेम से? और इसी शरीर में? "कैसे शब्द चुनकर रखे गए हैं कि हृदय पर चोट पर चोट देते है और उपदेशक को एक दम निरुत्तर कर देते हैं। चौथे दृश्य में सत्यवान के पिता, माता तथा ऋषि गण दिखलाई पड़ते हैं। नम्रता, दान, औदार्य के विषय में बातचीत होती है और सावित्री-सत्यवान का विवाह निश्चित होता है। भारतेन्दु जी ने यहीं तक लिखा था। इसके अनंतर पाँचवे दृश्य में धन देवी तथा वन देवता आते हैं और सावित्री-सत्यवान के निवास से धन को शोभा-वृद्धि की सूचना देते हैं। छठे दृश्य में सावित्री तथा सत्यवान का प्रेमालाप होता है, सत्यवान लकड़ी लेने जाता है और उसके अनंतर अशकुन होने से सावित्री घबड़ा कर खोजने जाती है। सातवे दृश्य में मूर्च्छित सत्यवान को पाकर सावित्री उसका उपचार करती है, यमदूत पाते हैं पर पातिव्रत्य के तेज से डर कर चले जाते हैं और तब धर्मराज स्वयं पाते हैं। सावित्री धर्मराज से कई वर माँगती है, जिसे देने के अनंतर उन्हें वाध्य हो सत्यवान को जीवित छोड़ना पड़ता है और यह रूपक यहीं समाप्त होता है। इस रूपक में सावित्री तथा सत्यवान का अच्छा चरित्र चित्रण हुआ है। यह उपाख्यान साधारण प्रेम-वासना पूर्ण नहीं है पर उस अलौकिक प्रेम से भरा हुआ है जो सदा अमर रहेगा। वास्तव में पुरुष की शक्ति ही कितनी है, जो शक्तिरूपिणी सती के सम्मुख आँख उठा सके। आँखे तो आप ही उसके चरण की ओर वंदना के लिए झुक जायँगी। इस रूपक में बहुत से अनूठे पद सतीत्व-माहात्म्य पर दिए गए हैं, जिनकी विवेचना के लिए स्थानाभाव है।




१–धनंजयविजय

धनंजय-विजय

व्यायोग

संवत् १९३०

प्यारे!

निश्चय इस ग्रंथ से तुम बड़े प्रसन्न होगे; क्योंकि अच्छे लोग अपनी कीर्ति से बढ़कर अपने जन की कीर्त्ति से संतुष्ट होते हैं। इस हेतु इस होली के आरंभ के त्योहार माघी-पूर्णिमा में हे धनंजय और निधनंजय के मित्र ! यह धनंजय-विजय तुम्हे समर्प्पित है, स्वीकार करो।

तुम्हारा

ह--

विदित हो कि यह जिस पुस्तक से अनुवाद किया गया है वह संवत् १५३७ की लिखी है और इसी से बहुत प्रामाणिक है, इससे इसके सब पाठ उसी के अनुसार रखे हैं।

धनंजय-विजय

व्यायोग

――――●――――

हरेलींलावराहस्य, दंष्ट्रादण्डः स पातु वः।
हेमाद्रिकलशा यत्र, धात्री छत्रश्रियं दधौ॥

(सूत्रधार आता है)

सू०-(चारों ओर देखकर) वाह ! वाह ! प्रातः काल की कैसी शोभा है!

(भैरव)

भोर भयो लखि काम-मातु श्रीरुकमिनि महलन जागीं।

बिकसे कमल, उदय भयो रवि को, चकई अति अनुरागीं॥
हंस-हंसिनी पंख हिलावत, सोइ पटह सुखदाई।
आँगन धाइ धाइ कै भँवरी, गावत केलि बधाई॥

(आगे देखकर) अहा शरद ऋतु कैसी सुहावनी है!

सब को सुखदाई अति मन भाई शरद सुहाई आई।

कूजत हंस कोकिला, फूले कमल सरनि सुखदाई॥
सूखे पंक, हरे भए तरुवर, दुरे मेघ, मग भूले।
अमल इंदु तारे भए, सरिता-कूल कास-तरु फूले॥
निर्मल जल भयो, दिसा स्वच्छ भइँ, सो लखि अति अनुरागे।

जानि परत हरि शरद विलोकत रतिश्रम आलस जागे॥

(नेपथ्य की ओर देखकर) अरे ! यह चिट्ठी लिए कौन आता है?

(एक मनुष्य चिट्ठी लाकर देता है, सूत्रधार खोलकर पढ़ता है।

“परम प्रसिद्ध श्रीमहाराज जयदेवजी--

दान देन मैं, समर मैं, जिन न लही कहुँ हारि।
केवल जग में विमुख किय, जाहि पराई नारि।
जाके जिय में तूल सो, तुच्छ दोय निरधार॥

खीझे अरि को प्रबल दल, रीझे कनक पहार।

वह प्रसन्न होकर रंगमंडन नामक नट को आज्ञा करते है।

अलसाने कछु सुरत-श्रम, अरुन अधखुले नैन।

जगजीवन जागे लखहु, दैन रमा चित चैन॥
शरद देखि जब जग भयो, चहुँ दिसि महा उछाह।

तौ हमहूँ को चाहिए मंगल करन सचाह॥

इससे तुम वीर रस का कोई अद्भुत रूपक खेलकर मेरे गदाधर इत्यादि साथियो को प्रसन्न करो।" ऐसा कौन सा रूपक है? (स्मरण करके) अरे जाना।

कवि मुनि के सब सिसुन को धारि धाय सी प्रीति।

सिखवत आप सरस्वती नित बहु विधि की नीति॥
ताही कुल में प्रगट भे नारायन गुनधाम।
लह्यो जीति बहु वादिगन जिन वादीश्वर नाम॥
अभय दियो जिन जगत को धारि जोग-संन्यास।
पै भय इक रवि को रही मंडल भेदन त्रास॥
तिनके सुत सब गुन भरे कविवर कांचन नाम।

जाकी रसना मनु सकल विद्यागन की धाम॥

तो उस कवि का बनाया धनंजय-विजय खेलै। (नेपथ्यय की ओर देखकर) यहाँ कोई है?

(पारिपार्श्वक आता है)

पा०-कौन नियोग है कहिए?

सू०-धनंजय-विजय के खेलने में कुशल नटवर्ग को बुलायो।

पा०-जो आज्ञा।[जाता है

सू०-(पश्चिम की ओर देखकर)

सत्य प्रतिज्ञा करन कों छिप्यौ निसा अज्ञात।
तेजपुंज अरजुन सोई रवि सों कढ़त लखात॥

(विराट के अमात्य के साथ अर्जुन आता है)

अ०-(उत्साह से) दैव अनुकूल जान पड़ता है क्योकि-

जो औषध खोजत रहै मिलै सु पगतल आइ।
बिना परिश्रम तिमि मिल्यौ कुरुपति आपुहि धाइ॥

सू०-(हर्ष से देखकर) अरे यह शामलक तो अर्जुन का भेस लेकर आ पहुँचा, तो अब मैं और पात्रो को भी चलकर बनाऊँ।

[जाता है

इति प्रस्तावना।

अ०-(हर्ष से)

गोरक्षन, रिपु-मान-बध, नृप विराट को हेत।

समर हेत इक बहुत सब भाग मिल्यौ या खेत॥
और भी
वहै मनोरथ फल सुफल, वहै महोत्सव हेत।

जो मानी निज रिपुन सो अपुनो बदलो लेत॥

अमा०-देव, यह आपके योग्य संग्राम-भूमि नहीं है।

जिन निवात-कवचन बध्यौ, कालकेय दिय दाहि।
शिव तोष्यौ रनभूमि जिन, ये कौरव कहँ ताहि॥

अ०-वाह सुयोधन वाह ! क्यों न हो।

लह्यौ बाहुबल जीति कै जो तुव पुरुखन राज।
सो तुम जूआ खेलि कै जीत्यौ सहित समाज॥

अब भीलन की भाँति इमि छिपिकै चोरत गाय।
कुल-गुरु-ससि, तुव नीचपन, लखि कै रह्मौ लजाय॥

अमा०-देव!

जदपि चरित कुरुनाथ के ससि-सिर देत झुकाय।
तऊ रावरो विमल जस राखत ताहि उचाय॥

अ०-(कुछ सोचकर) कुमार नगर के पास घरे हुए शस्त्रों को लेने रथ पर बैठकर गया है, सो अब तक क्यो नहीं आया?

(उत्तर कुमार आता है)

कु०-देव, आपकी आज्ञानुसार सब कुछ प्रस्तुत है, अब आप रथ पर विराजिए।

अ०-(शस्त्र बाँधकर रथ पर चढना नाट्य करता है)

अमा०-(विस्मय से अर्जुन को देखकर)

रनभूषन भूषित सुतन, सुषन सब गात।
सग्द सूर सम धन-रहित सूर प्रचंड लखात॥

(नायक से)

दच्छिन खुर महि मरदि हय गरजहिं मेघ-समान।
उड़ि रथ-धुज आगे बढ़हिं तुव बस व़िजय-निसान॥

अ०-अमात्य ! अब हम लोग गऊ छुड़ाने जाते हैं। आप नगर में जाकर गोहरण व्याकुल नगरवासियों को धीरज दीजिए। अमा०-महाराज जो आज्ञा।[जाता है

अ०-(कुमार से) देखो, गऊ दूर न निकल जाने पावै, घोड़ों को कसके हॉको।

कु०-(रथ हॉकना नाट्य करता है)

अ०-(रथ का वेग देखकर)

लीकहु नहिं लखि परत चक्र की, ऐसे धावत।

दूर रहत तरु-वृंद छनक मैं आगे आवत॥
जदपि वायु-बल पाइ धूरि आगे गति पावत।
पै हय, निज-खुर-वेग पीछहीं मारि गिरावत॥
खुर-मरदित महि चूमहिं मनहु धाइ चलहिं जब बेगि गति।

मनु होड़ जीत-हित चरन सो आगेहि मुख बढि जात अति॥

(नेपथ्य की ओर देखकर) अरे अरे अहीरो! सोच मत करो, क्योंकि-

जब लौं बछरा करुना करि महि तृन नहिं खैहैं।

जब लौं जननी बाट देखिकै नहिं डकरैहै॥
जब लौं पय पीयन हित वे नहिं व्याकुल ह्वैहैं॥

ताके पहिलेहि गाय जीतिक हम ले ऐहैं॥

(नेपथ्य में) बड़ी कृपा है।

कु०-महाराज ! अब ले लिया है कौरवों की सेना को, क्योकि-

हय-खुर-रज सों नभ छयो वह आगे दरसात।
मनु प्राचीन कपोत गल सांद्र सुरुचि सरसात॥

करिवर मद-धारा तिया रमत रसिक जो पौन।
सेाई केलिमद गंध लै, करत इतैही गौन॥

अ०-वह देखो कौरवो की सेना दिखा रही है।

चपल चवँर चहुँ ओर चलहिं सित छत्र फिराहीं।

उड़हिं गीधगन गगन जबै भाले चमकाहीं॥
घोर संख के शब्द भरत बन मृगन डरावति।
यह देखौ कुरुसैन सामने धावति आवति॥
(बाँह की ओर देखकर उत्साह से)

बन-बन धावत सदा धूर धूसर जो सेाहीं।
पंचाली-गल-मिलन-हेतु अब लौं ललचौहीं॥
जो जुवती-जन-बाहु-बलय मिलि नाहि लजाहीं।
रिपुगन ! ठाढ़े रहौ सोई मम भुज फरकाहीं॥
(नेपथ्य में)

फेरत धनु टंकारि दरप शिव-सम दरसावत।
साहस को मनु रूप काल-सम दुसह लखावत॥
जय-लक्ष्मी सम वीर धनुष धरि रोष बढ़ावत।
को यह जो कुरुपतिहि गिनत नहिं इतही आवत॥

(दोनों कान लगाकर सुनते हैं)

कु०-महाराज ! यह किसके बड़े गंभीर वचन है?

अ०-हमारे प्रथम गुरु कृपाचार्य के।

(फिर नेपथ्य में)

शिव-ताषन खांडव-दहन सेाई पांडवनाथ।
धनु खींचत घट्टा पडे दूजे काके हाथ॥
छूटि गए सब शस्त्र तबौं धीरज उर धारे।
बाहु-मात्र अवशेष दुगुन हिय क्रोध पसारे॥
जाहि देखि निज कपट भूलि ह्वै प्रगट पुरारी।

साहस पै बहु रीझि रहे आपुनपौ हारी॥

अरे यह निश्चय अर्जुन ही है, क्योकि--

सागर परम गँभीर नध्यो गोपद-सम छिन मैं।

सीता-विरह-मिटावन की अद्भुत मति जिन मैं॥
जारी जिन तृन फूस हूस सी लंका सारी।
रावन-गरब मिटाइ हने निसिचर-बल भारी॥
श्रीराम-प्रान-सम, बीर-वर, भक्तराज, सुग्रीव-प्रिय।
सोइ वायुतनय धुज बैठि कैगरजि डरावत शत्रु-हिय॥

(दोनों सुनते हैं)

कु०-आयुष्मान्,

भरो बोर रस सों कहत चतुर गूढ अति बात।
पक्षपात सुत सों करत को यह तुम पै तात॥

अ०-कुमार ! यह तो ठीक ही है, पुत्र सा पक्षपात करता है, यह क्यों कहते हो ! मैं आचार्य का तो पुत्र ही हैं।

(नेपथ्य में)

करन ! गहौ धनु वेग, जाहु कृप ! आगे धाई।

द्रोन ! अस्त्र भृगुनाथ-लहे सब रहौ चढ़ाई॥
अश्वत्थामा ! काज सबै कुरुपति को साधहु।
दुरमुख ! दुस्सासन ! विकर्ण ! निज ब्यूहन बाँधहु॥
गंगासुत शांतनु-तनय बर भीष्म क्रोध सों धनु गहत।

लखि शिव-शिक्षित रिपु सामुहें तानि बान छॉड़ो चहत॥

अ०-(आनंद से) अहा ! यह कुरुराज अपनी सैन्य को बढावा दे रहा है।

कु०-देव ! मैं कौरव योधओ का स्वरूप और बल जानना चाहता हूँ।

अ०-देखो इसके ध्वजा के सर्प के चिह्न ही से इसकी टेढाई प्रगट होती है।

चंद्र-वंश को प्रथम कलह-अंकुर एहि मानो।

जाके चित सौजन्य भाव नहिं नेकु लखानो॥
विष जल अगिन अनेक भॉति हमको दुख दीनो।

सो देह आवत ढीठ लखौ कुरुपति मतिहीनो॥

कु०-और यह उसके दाहिनी ओर कौन है?

अ०-(आश्चर्य से)

जिन हिडंब-अरि रिसि भरे लखत लाज-भय खोय।
कृष्णा-पट खींच्यौ निलज यह दुस्सासन सोय॥

कु०-अब इससे बढ़कर और क्या साहस होगा?

अ०-इधर देखो (हाथ जोड़कर प्रणाम करके)

कंचन-वेदी बैठि बड़ोपन प्रगट दिखावत।

सूरज को प्रतिबिंब जाहि मिलि जाल तनावत॥
अस्त्र उपनिषद भेद जानि भय दूर भजावत।

कौरव-कुल-गुरु पूज्य द्रौन आचारज आवत॥

कु०-यह तो बड़े महानुभाव से जान पड़ते है।

अ०-इधर देखो।

सिर पै बाँकी जटा-जूट-मंडित, छवि धारी।

अस्त्र-रूप मनु आप, दूसरो दुसह पुरारी॥
सत्रुन कों नित अजय मित्र को पूरनकामा।

गुरु-सुत मेरो मित्र लखौ यह अश्वत्थामा॥

कु०-हाँ और बताइए।

अ०-

धनुर्वेद को सार जिन घट भरि पूरि प्रताप।
कनक-कलस धरि धुज धस्यौ, सो कृप कुरु-गुरु आप॥

कु०-और यह कुरुराज के सामने लड़ाई के हेतु फेट कसे कौन खड़ा है?

अ०-(क्रोध से)

सब कुरुगन को अनय-बीज अनुचित अभिमानी।

भृगुपति छलि लहि अस्त्र वृथा गरजत अघखानी॥
सूत-सुअन बिनु बात दरप अपनो प्रगटावत।

इंद्रशक्ति लहि गर्व-भरो रन कों इत आवत॥

कु०-(हँसकर) इनका सब प्रभाव घोष-यात्रा में प्रगट हो चुका है। (दूसरी ओर दिखाकर) यह किसका ध्वज है?

अ०-(प्रणाम करके)

परतिय जिन कबहूँ न लखी निज ब्रतहिं दृढ़ाई।

श्वेत केस मिस सो कीरति मनु तन लपटाई॥
परशुराम को तोष भयो जा सर के त्यागे।

तौन पितामह भीष्म लखौ यह आवत आगे॥

सूत ! घोड़ो को बढ़ाओ।

(नेपथ्य में)

समर बिलोकन को जुरे चढि बिमान सुर धाइ।
निज-बल बाहु-विचित्रता, अरजुन देहु दिखाइ॥

(इंद्र, विद्याधर और प्रतिहारी आते हैं)

इंद्र-आश्चर्य से

बातहु सो झगरै बली तौ निबलन भय होय।

तो यह दारुन युद्ध लखि, क्यो न डरै जिय खोय॥
एक रथी इक ओर उत बली रथी समुदाय।

तौहू सुत तू धन्य अरि इकलो देत भजाय॥

कु०-(आगे देखकर) देव, कौरव-राज यह चले आते हैं।

अ०-तो सब मनोरथ पूरे हुए।

(रथ पर बैठा दुर्योधन आता है)

दु०-(अर्जुन को देखकर क्रोध से)

बहु दुख सहि बनबास करि, जीवन सों अकुलाय।
मरन-हेतु आयो इतै इकलो गरब बढ़ाय॥

अ०-(हँसकर)

कालकेय बधि के, निवात-कवचन कहँ मार्यौ।

इकले खांडव दाहि, उमापति जुद्ध प्रचार्यौ॥
इकले ही बल कृष्ण लखत भगिनी हरि द्यौनी।

अरजुन की रन नाहिं नई इकली गति लीनी॥

दु०-अब हँसने का समय नहीं है; क्योकि अंधाधुंध घोर संग्राम का समय है।

अ०-(हँसकर)

दूर रहौ कुरुनाथ नाहिं यह छल जूआ इत।

पापीगन मिल द्रौपदि को दासी कीनी जित॥
यह रन-जूआ जहाँ बान-पासे हम डारै।

रिपुगन सिर की गोट जीति अपुने बल मारै॥

दु०-(क्रोध से)

चूड़ी पहिरन सों गयो, तेरो सर-अभ्यास।
नर्त्तनसाला जाव किन, इत पौरुष परकास॥

कु०-(मुँह चिढ़ाकर) आर्य ! यह आप ठीक कहते है कि इनका बहुत दिन से धनुष चलाने का अभ्यास छूट गया है।

जब बन मैं गंधर्व-गनन तुम को कसि बाँध्यौ।
तब करि अग्रज-नेह गरजि जिन तहँ सर साध्यौ॥

लीन्हें तुम्हैं छुड़ाइ जीति सुरगन छिन माहीं।
तब तुम सर-अभ्यास लख्यो बिहवल ह्वै नाहीं॥

विद्या०–देव ! यह बालक बड़ा ढीठा है।

इंद्र-क्यों न हो ! राजा का लड़का है।

दु०-सूत ! गुणों की भाँति इस कोरी बकवाद से फल क्या है? यह पृथ्वी ऊँची-नीची है इससे तुम अब समान पृथ्वी पर रथ ले चलो।

अ०-जो कुरुराज की इच्छा। (दोनों रथ जाते हैं)

विद्या०—(अर्जुन का रथ देख कर) देव० !

तुव सुत-रथ-हय-खुर बढ़ी, समय-धूरि नभ जौन।
अरि-अरनी मंथन अगिनि-धूम-लेख सी तौन॥

इंद्र-क्यों न हो तुम महाकवि हो।

विद्या०-देव! देखिए अर्जुन के पास पहुँचते ही कौरवों में कैसा कोलाहल पड़ गया, देखिए-

हय हिनहिनात अनेक गज सर खाइ घोर चिकारहीं।

बहु बजहिं बाजे मारु धरु धुनि दपटि बीर उचारहीं॥
टंकार धनु की होत घंटा बजहिं सर संचारहीं।

सुनि सबद रन को बरन पति सुरबधू तन सिंगारहीं॥

प्रति०-देव! केवल कोलाहल ही नहीं हुआ वरन् आपके पुत्र के उधर जाते ही सब लोग लड़ने को भी एक संग उठ दौड़े। देव ! देखिए, अर्जुन ने कान तक खींच-खींचकर जो बान चलाए हैं, उनसे कौरव-सेना में किसी

भा० ना०-२ के अंग-भंग हो गए हैं, किसी के धनुष दो टुकड़े हो गए हैं, किसी के सिर कट गए हैं, किसी की आँखें फूट गई हैं, किसी की भुजा टूट गई है, किसी की छाती घायल हो रही है।

इंद्र-(हर्ष से) वाह बेटा ! अब ले लिया है।

विद्या०-देव ! देखिए देखिए।

गज-जूथ सोई घन-घटा मद-धार-धारा सरत जे।

तरवार-चमकनि बीजु की दमकनि, गरज बाजन बजे॥
गोली चलें जुगनू सोई, बकवृन्द ध्वज बहु सोहई।
कातर बियोगिन दुखद रन की भूमि पावस नभ भई॥
तुव सुत-सर सहि, मद-गलित, दंत केतकी खोय।

धावत गज, जिनके लखें, हथिनी को भ्रम होय॥

इंद्र-(संतोष से)

हर-सिच्छित सर-रीति जिन कालकेय दिय दाहि।
जो जदुनाथ सनाथ कह कौरव जीतन ताहि॥

प्रति०-महाराज देखें।

कटे कुंड सुंडन के रुंड मैं लगाय तुंड,

झुंड मुंड पान करै लोहू भूत चेटी हैं।
घोड़न चबाइ, चरबीन सों अघाय, मेटी
भूख सब मरे मुरदान मैं समेटी हैं॥
लाल अंग कीने सीस हाथन में लीने अस्थि,

भूखन नवीने आँत जिन पै लपेटी हैं।

हरष बढ़ाय ऑगुरीन को नचाय पिधैं,
सोनित-पियासी सी पिसाचन की बेटी हैं॥

विद्या०-देव ! देखिए-

हिलन धुजा सिर ससि चमक मिलिकै व्यूह लखात।
तुव सुत-सर लगि घूमि जब गज-गन मंडल खात॥

इंद्र-(आनंद से देखता है)

प्रति०-देव, देखिए ! देखिए ! आपके पुत्र के धनुष से छूटे हुए बानो से मनुष्य और हाथियों के अंग कटने से जो लहू की धारा निकलती है उसे पी-पीकर यह जोगिनिएँ आपके पुत्र ही की जीत मनाती हैं।

इंद्र-तो जय ही है, क्योंकि इनकी असीस सच्ची है।

विद्या०-(देखकर) देव ! अब तो बड़ा ही घोर युद्ध हो रहा है। देखिए-

बिरचि नली गजसुंड की काटि काटि भट सीस।

रुधिर पान करि जोगिनी विजयहि देहि असीस॥
टूटि गई दोउ भौंह स्वेद सों तिलक मिटाए।
नयन पसारे लाल क्रोध सों ओठ चबाए॥
कटे कुंडलन मुकुट बिना श्रीहत दरसाए।
वायु वेग बस केस मूछ दाढ़ी फहराए॥
तुव तनय-बान लगि बैरि-सिर एहि बिधि सों नभ में फिरत।

तिन संग काक अरु कंक बहु रंक भए धावत गिरत॥

बड़े (आश्चर्य से इधर-उधर देखकर) देव ! देखिए

सीस कटे भट सोहहीं नैन जुगल बल लाल।
बरहिं तिनहिं नाचहिं हँसहिं गावहिं नभ सुरबाल॥

इंद्र-(हर्ष से) मैं क्या-क्या देखूँ? मेरा जी तो बावला हो रहा है।

इत लाखन कुरु सँग लरत इकलो कुंतीनंद।
उत बीरन कों बरन को लरहि अप्सरावृंद॥

विद्या०-ठीक है (दूसरी ओर देखकर) देव ! इधर देखिए-

लपटि दपटि चहुँ दिसन बाग बन जीव जरावत।

ज्वाला-माला लोल लहर धुज सी फहरावत॥
परम भयानक प्रगट प्रलय सम समय लखावत।

गंगा-सुत कृत अगिन-अस्त्र उमग्यो ही आवत॥

प्रति०-देव ! मुझे तो इस कड़ी आँँच से डर लगती है।

विद्या०-भद्र ! व्यर्थ क्यों डरता है, भला अर्जुन के आगे यह क्या है? देख-

अर्जुन ने यह वरुन अस्त्र जो बेगि चलायो।

तासों नभ में घोर घटा को मंडल छायो॥
उमड़ि उमड़ि करि गरज बीजुरी चमकि डरायो।

मुसलधार जल बरसि छिनक मैं ताप बुझायो॥

इंद्रर-बालक बड़ा ही प्रतापी है।

प्रति०-देव ! राधेय ने यह भुजंगास्त्र छोड़ा है, देखिए अपने मुखों से आग सा विष उगलते हुए, अपने सिर के मणियों से चमकते हुए इंद्रधनुष से पृथ्वी को व्याकुल करते हुए, देखने ही से वृक्षों को जलाते हुए, ये कैसे-कैसे डरावने साँप निकले चले आते हैं।

विद्या-दुष्ट मनोरथ सरिस लसैं लॉबे दुखदाई।

टेढ़े जिंमि खल-चित्त भयानक रहत सदाई॥
बमत बदन विष निंदक सो मुख कारिख लाए।

अहिगन नभ मैं लखहु धाइ कै चहुँ दिस छाए॥

इंद्र-क्या खांडव वन का बैर लेने आते हैं?

विद्या -आप शोच क्यों करते हैं; देखिए, अर्जुन ने गारुड़ास्त्रर छोड़ा है।

निज कुल गुरु तुव पुत्र सारथिहि तोष बढ़ावत।

झपटि दपटि गहि अहिन टूक करि नास मिलावत॥
बादर से उड़ि खींचि खींचि दोउ पंख हिलावत।

गरुड़न को धन गगन छयो अहि हियो डरावत॥

इंद्र-(हर्ष से) हाँ तब।

प्रति०-देखिए, यह दुर्योधन के वाक्य से पीड़ित होकर द्रोणाचार्य ने आपके पुत्र पर वारणास्त्र छोड़ा है।

विद्या०-(देखकर) वैनायक-अस्त्र चल चुका, देखिए--

रँगे गंड सिंदूर सों, घहरत घंटा घोर।

निज मद सो सींचत धरनि, गरजि चिकारहिं जोर॥
सँड़ फिरावत सीकरन धावत भरे उमंग।

छावत धावत घन सरिस मरदत मनुज मतंग॥

इंद्र-तब, तब। विद्या-तब अर्जुन ने नरसिंहास्त्र छोड़ा है, देखिए-

गरजि गरजि जिन छिन मैं गर्भिनि गर्भ गिरायो।

काल सरिस मुख खोलि दॉत बाहर प्रगटायो॥
मारि थपेड़न गंड सुंड को मॉस चबायो।
उदर फारि चिक्कारि रुधिर पौसरा चलायो॥
करि नैन अगिनि सम मोछ फहराइ पोंछ टेढ़ी करत।

गल-केसर लहरावत चल्यौ क्रोधि सिंह-दल दल दलत॥

इंद्र-तो अब जय होने में थोड़ी ही देर है।

विद्या०-देव ! कहिए कि कुछ भी देर नहीं है।

गंगा-सुत के बधि तुरग, द्रोन-सूत हति खेत।

करन-रथहि करि खंड बहु, कृप कहँ कियो अचेत॥
और भजाई सैन सब, द्रोनसुवन-धनु काट।

तुब सुत जोहत अब खड़ो, दुरजोधन की बाट॥

प्रति०-दुर्योधन का तो बुरा हुआ।

विद्या-नहीं।

व्याकुल तुव सुत-बान सों विमुख भयो रन-काज।
मुकुट गिरन सों क्रोध करि फिर्यो फेर कुरुराज॥

(नेपथ्य में)

सुन-सुन कर्ण के मित्र!

सभा मॉहि लखि द्रौपदिहिं क्रोध अतिहि जिय लेत।
अग्रज परतिज्ञा करी तुव उरु तोड़न हेत॥

ताही सों तोहि नहिं बध्यो, न तरु अबै कुरु-ईस।
जा सर सों तोर्यो मुकुट तासों हरतो सीस॥

प्रति०-देव अपने पुत्र का वचन सुना?

इंद्र-(विस्मय से)

दैव भए अनुकूल तें सब ही करत सहाय।
भीम-प्रतिज्ञा सों बच्यो अनायास कुरुराय॥

विद्या०—देव ! दुर्योधन के मुकुट गिरने से सब कौरवों ने क्रोधित होकर अर्जुन को चारों ओर से घेर लिया है।

इंद्र-तो अब क्या होगा?

विद्या०—देव अब आपके पुत्र ने प्रस्थापनास्त्र चलाया है।

नाक बोलावत, धनु किए तकिया, मूँँदे नैन।
सब अचेत सोए, भई मुरदा सी कुरु-सैन॥

इंद्र-युद्ध से थके वीरों को सोना योग्य ही है। हाँ फिर-

विद्या-

एक पितामह छोड़ि के सबको नॉगो कीन।

बॉधि अँधेरी आँख मैं, मूँड़ि तिलक सिर दीन॥
अब जागे भागे लखौ रह्यो न कोऊ खेत।
गोधन लै तुव सुत अबै ग्वालन देखौ देत॥
शत्रु जीति निज मित्र को काज साधि सानंद।

पुरजन सों पूजित लखौ पुर प्रविसत तुव नंद॥

इंद्र-जो देखना था वह देखा।

(रथ पर बैठे अर्जुन और कुमार आते हैं)

अ०-(कुमार से) कुमार!

जो मो कहँ आनँद भयो करि कौरव बिनु सेस।
तुव तन को बिनु घाव लखि तासों माद बिसेस॥

कु०-जब आप सा रक्षक हो तो यह कौन बड़ी बात है।

इंद्र-(आनंद से) जो देखना था वह देख चुके।

(विद्याधर और प्रतिहारी समेत जाता है)

अ०-(संतोष से) कुमार !

करी बसन बिनु द्रौपदी इन सब सभा बुलाय।
सो हम इनको वस्त्र हरि बदलो लीन्ह चुकाय॥

कु०-आपने सब बहुत ठीक ही किया क्योंकि-

बरु रन मैं मरनो भलो पाछे सब सुख सींव।
निज अरि सो अपमान हिय खटकत जब लौं जीव॥

अ०-(आगे देखकर) अरे अपने भाइयों और राजा विराट समेत आर्य धर्मराज इधर ही आते हैं।

(तीनों भाई समेत धर्मराज और विराट आते हैं)

धर्म-मत्स्यराज! देखिए -

धूर धूसरित अलक सब मुख श्रमकन झलकात।
असम समर करि थकित पै, जय सोभा प्रगटात॥

विरा०-सत्य है।

द्विज सोहत विधा पढ़ें, छत्री रन जय पाय।
लक्ष्मी सोहत दान सों, तिमि कुलबधू लजाय॥

अ०-(घबड़ाकर) अरे क्या भैया आ गए? (रथ से उतरकर दंडवत् करता है)

सब-(आनंद से एक ही साथ) कल्याण हो-जीते रहो।

धर्म-

इकले सिव रिपुपुर दह्यो, निसचर मारे राम।
तुम इकले जीत्यो कुरुन, नहि अब चौथे नाम॥

अ०-(सिर झुकाकर हाथ जोड़कर) यह केवल आपकी कृपा है।

विरा०—(नेपथ्य की ओर हाथ से दिखाकर) राजपुत्र! देखो।

मिलि बछरन सों धेनु सब श्रवहिं दूध की धार।

तुव उज्जल कीरति मनहुँ फैलत नगर मँझार॥
और,
खींच्यो कृष्णाकेस जो सभा मॉहि कुरुराज।

सो तुम मुकुट गिराइ कै बदलो लीन्हो आज॥

भीम०-(सुनकर क्रोध से) राजन् ! अभी बदला नहीं चुका, क्योकि-

तोरि गदा सों हृदय दुष्ट दुस्सासन केरो।

तासों ताजो सद्य रुधिर करि पान घनेरो॥
ताही कर सो कृष्णा को बेनी बँधवाई।

भीमसेन ही सो बदलो लैहै चुकवाई॥

धर्म-बेटा, तुम्हारे आगे यह क्या बड़ी बात है।

लही बधू सुत-हित भयो सुख अज्ञात निवास।
तौ अब का नहिं हम लह्यो जाकी राखैं आस॥

तौ भी यह भरतवाक्य सत्य हो-

राजवर्ग मद छोड़ि निपुन विद्या में होई।

आलस मूरखतादि तजैं भारत* सब कोई॥
पंडितगन पर कृति लखि कै मति दोष लगावैैं।
छुटै राज-कर, मेघ समै पै जल बरसावें॥
कजरी ठुमरिन सों मोरि मुख सत कविता सब कोउ कहै।
हिय भोगवती सम गुप्त हरि प्रेम धार नितही बहै+
और भी
"सौजन्यामृतसिन्धवः परहितप्रारब्ध वीरव्रताः
वाचालाः परवर्णने निजगुणालापे च मौनव्रताः।
आपत्स्वप्यविल्लुप्तधैर्य्ययनिचया सम्पत्स्वनुत्सेकिनो

मा भूवन् खलवक्र्तनिर्ग्गतविषम्लानाननाः सज्जनाः"+॥

विरा०-तथास्तु।

(सब जाते हैं)


२–सत्य हरिश्चंद्र

सत्यहरिश्चंद्र

नाटक

संवत् १९३१

उपक्रम

मेरे मित्र बाबू बालेश्वरप्रसाद बी० ए० ने मुझसे कहा कि आप कोई ऐसा नाटक भी लिखे जो लड़कों के पढने-पढ़ाने के योग्य हों, क्योकि शृङ्गाररस के आपने जो नाटक लिखे हैं वे बड़े लोगों के पढ़ने के हैं, लड़को को उनसे कोई लाभ नहीं। उन्हीं के इच्छानुसार मैंने यह सत्यहरिश्चंद्र नामक रूपक लिखा है। इसमें सूर्यकुल-संभूत राजा हरिश्चंद्र की कथा है। राजा हरिश्चंद्र सूर्यवंश का अठ्ठाइसवााँ राजा रामचंद्रर से ३५ पीढ़ी पहले त्रिशंकु का पुत्र था। इसने शौभपुर नामक एक नगर बसाया था और बड़ा ही दानी था। इसकी कथा शास्त्रों में बहुत प्रसिद्ध है और संस्कृत में राजा महिपालदेव के समय में आर्य क्षेमीश्वर कवि ने चंडकौशिक नामक नाटक इन्हीं हरिश्चंद्र के चरित्र में बनाया है। अनुमान होता है कि इस नाटक को बने चार सौ बरस से ऊपर हुए क्योकि विश्ववनाथ कविराज ने अपने साहित्य-ग्रंथ में इसका नाम लिखा है। कौशिक विश्वामित्र का नाम है। हरिश्चंद्र और विश्वामित्र दोनों शब्द व्याकरण की रीति से स्वयंसिद्ध हैं। विश्वामित्र कान्यकुब्ज का क्षत्रिय राजा था। यह एक बेर संयोग से वशिष्ठ के आश्रम में गया और जब वशिष्ठ ने सैन-समेत उसकी जाफत अपनी शबला नाम की कामधेनु गऊ के प्रताप से बड़े धूमधाम से की तो विश्वामित्र ने वह कामधेनु लेनी चाही। जब हजारों हाथी, घोड़े और ऊँट के बदले भी वशिष्ठ ने गऊ न दी तो विश्वामित्र ने गऊ छीन लेनी चाही। वशिष्ठ की आज्ञा से कामधेनु ने विश्वामित्र की सब सेना का नाश कर दिया और विश्वामित्र के सौ पुत्र भी वशिष्ठ ने शाप से जला दिए। विश्वामित्र इस पराजय से उदास होकर तप करने लगे और महादेवजी से वरदान में सब अस्त्र पाकर फिर वशिष्ठ से लड़ने आए। वशिष्ठ ने मंत्र के बल से एक ऐसा ब्रह्मदंड खड़ा कर दिया कि विश्वामित्र के सब अस्त्र निष्फफल हुए। हारकर विश्वामित्र ने सोचा कि अब तप करके ब्राह्ममण होना चाहिए और तप करके अंत में ब्राह्मण और ब्रह्मर्षि हो गए। यह वाल्मीकीय रामायण के बालकांड* के ५२ से ६० सर्ग तक सविस्तर वर्णित है।

जब हरिश्चंद्र के पिता त्रिशंकु ने इसी शरीर से स्वर्ग जाने के हेतु वशिष्ठजी से कहा तो उन्होंने उत्तर दिया कि वह अशक्य काम हमसे न होगा। तब त्रिशंकु वशिष्ठ के सौ पुत्रों के पास गया और जब उनसे भी कोरा जबाब पाया तब कहा कि तुम्हारे पिता और तुम लोगो ने हमारी इच्छा पूरी नहीं की और हमको कोरा जवाब दिया इससे अब हम दूसरा पुरोहित करते हैं। वशिष्ठ के पुत्रों ने इस बात से रुष्ट होकर त्रिशंकु
को शाप दिया कि तू चांडाल हो जा। बिचारा त्रिशंकु चांडाल बनकर विश्वामित्र के पास गया और दुखी होकर अपना सब हाल वर्णन किया। विश्वामित्र ने अपने पुराने बैर का बदला लेने का अच्छा अवसर सोचकर राजा से प्रतिज्ञा किया कि इसी देह से तुमको स्वर्ग भेजेंगे और सब मुनियों को बुलाकर यज्ञ करना चाहा। सब ऋषि तो आए, पर वशिष्ठ के सौ पुत्र नहीं आए और कहा कि जहाँ चांडाल यजमान और क्षत्रिय पुरोहित वहाँ कौन जाय। क्रोधी विश्वामित्र ने इस बात से रुष्ट होकर शाप से वशिष्ठ के उन सौ पुत्रो को भस्म कर दिया। यह देखकर और बिचारे ऋषि मारे डर के यज्ञ करने लगे। जब मंत्रो से बुलाने से देवता लोग यज्ञ-भाग लेने न आए तो विश्वामित्र ने क्रोध से श्रुवा उठाकर कहा कि त्रिशंकु ! यज्ञ से कुछ काम नहीं, तुम हमारे तपोबल से स्वर्ग जाओ। त्रिशंकु इतना कहते ही आकाश की ओर उड़ा। जब इंद्र ने देखा कि त्रिशंकु सशरीर स्वर्ग में आया चाहता है तो पुकारा कि अरे तू यहाँ आने के योग्य नहीं है, नीचे गिर। त्रिशंकु यह सुनते ही उलटा होकर नीचे गिरा और विश्वामित्र को त्राहि-त्राहि पुकारा। विश्वामित्र ने तप-बल से उसको वहाँ बीच ही में स्थिर रखा। कर्मनाशा नामक नदी त्रिशंकु के ही लार से बनी है। फिर देवताओ पर क्रोध करके विश्वामित्र ने सृष्टि ही दूसरी करनी चाही। दक्षिणध्रुव के समीप सप्तर्षि और नक्षत्र इन्होंने नए बनाए और बहुत से जीव-जंतु-फल-मूल बनाकर जब इंद्रादिक देवता भी दूसरे बनाने चाहे तब देवता लोग डरकर इनसे क्षमा माँगने गए। इन्होने अपनी बनाई सृष्टि स्थिर रखकर और दक्षिणाकाश में त्रिशंकु को ग्रह की भाँति प्रकाशमान स्थिर रख क्षमा किया। यह सब भी रामायण ही में है। फिर एक बेर पानी नहीं बरसा, इससे बड़ा काल पड़ा। विश्वामित्र एक चांडाल के घर भीख माँगने गए और जब कुत्ते का मांस पाया तो उसी से देवताओं को बलि दिया। देवता लोग इनके भय से काँप गए और इंद्र ने उस समय पानी बरसाया। यह प्रसंग महाभारत के शांतिपर्व के १४१ अध्याय में है। फिर हरिश्चंद्र की विपत्ति सुनकर क्रोध से वशिष्ठजी ने उनको शाप दिया कि तुम बकुला हो जाओ और विश्वामित्र ने यह सुनकर वशिष्ठ को शाप दिया कि तुम आड़ी* हो जाओ। पक्षी बनकर दोनों ने बड़ा घोर युद्ध किया, जिससे त्रैलोक्यय काँप गया। अंत में ब्रह्मा ने दोनों से मेल कराया। यह उपाख्यान मार्कंडेय पुराण के नवे अध्याय में है। इनकी उत्पत्ति यों है-भृगु ने जब अपने पुत्र च्यवन ऋषि को ब्याह किए देखा तो बड़े प्रसन्न हुए और बेटा-बहू देखने को उनके घर आए। उन दोनों ने पिता की पूजा की और हाथ जोड़कर सामने खड़े हो गए। भृगु ने बहू से कहा कि बेटी, वर माँग। सत्यवती ने यह वर माँगा कि मुझे तो वेदशास्त्र जाननेवाला और मेरी माता को युद्धविद्या-विशारद पुत्र हो। भृगु ने एवमस्तु कहकर ध्यान दे प्राणायाम किया और उनके श्वास से दो चरु उत्पन्न हुए। भृगु ने वह बहू को देकर कहा कि यह लाल चरु तो तुम्हारी माता प्रति ऋतु समय में अश्वत्थ का आलिंगन करके खाय और तुम यह सफेद चरु उसी भाँति उदुंबर का आलिंगन करके खाना। भृगु के वाक्यानुसार सत्यवती ने कन्नौज के राजा गाधि की स्त्री अपनी माता से सब कहा। उसकी माता ने यह समझकर कि ऋषि ने अपनी पतोहू को अच्छा बालक होने को चरु दिया होगा, जब ऋतु-काल आया तब लाल चरु तो कन्या को खिलाया और सफेद आप खाया। भगवान् भृगु ने तपोबल से जब यह बात जानी तो आकर बहू से कहा कि तुमने चरु को उलट-पुलट किया इससे तुम्हारा लड़का ब्राह्मण होकर भी क्षत्रियकर्मा होगा और तुम्हारा भाई क्षत्रिय होकर भी ब्राह्मण हो जायगा। सत्यवती ने जब ससुर से इस अपराध की क्षमा चाही तब उन्होंने कहा कि अच्छा तुम्हारे पुत्र के बदले पौत्र क्षत्रियकर्म्मा होगा। वही राजा गाधि को तो विश्वामित्र हुए और च्यवन को जमदग्नि और जमदग्नि को परशुराम हुए। यह उपाख्यान कालिका-पुराण के ८४ अध्याय में स्पष्ट है। इन उपाख्यानों के जानने से इस नाटक के पढ़नेवालो को बड़ी सहायता मिलेगी। इस भारतवर्ष में उत्पन्न और इन्हीं हम लोगो के पूर्व पुरुष महाराज हरिश्चंद्र भी थे। यह समझकर इस नाटक के पढ़नेवाले कुछ भी अपना चरित्र सुधारेंगे तो कवि का परिश्रम सुफल होगा।



समर्पण

नाथ!

यह एक नया कौतुक देखो। तुम्हारे सत्यपथ पर चलनेवाले कितना कष्ट उठाते हैं, यही इसमें दिखाया है। भला हम क्या कहें? जो हरिश्चंद्र ने किया वह तो अब कोई भी भारतवासी न करेगा, पर उस वंश ही के नाते इनको भी मानना। हमारी करतूत तो कुछ भी नहीं, पर तुम्हारी तो बहुत कुछ है। बस, इतना ही सही। लो सत्यहरिश्चंद्र तुम्हे समर्पित है, अंगीकार करो। छल मत समझना। सत्य का शब्द सार्थ है, कुछ पुस्तक के बहाने समर्पण नहीं है।

तुम्हारा

हरिश्चंद्र


मंगलाचरण

सत्यहरिश्चंद्र



मंगलाचरण

दोहा

सत्यासक्त दयाल द्विज प्रिय अघहर सुखकद।
जनहित कमलातजन जय शिव नृप कवि हरिचन्द*॥

( नांदी के पीछे सूत्रधार+ आता है )

सूत्र०---अहा! आज की संध्या भी धन्य है कि इतने गुणज्ञ और रसिक लोग एकत्र हैं और सबकी इच्छा है कि हिंदी भाषा का कोई नवीन नाटक देखें। धन्य है विद्या का प्रकाश कि जहाँ के लोग नाटक किस चिड़िया का नाम है इतना भी नहीं जानते थे, भला वहाँ अब लोगो की इच्छा इधर प्रवृत्त तो हुई। परंतु हा! शोच की बात है कि जो बड़े-बड़े लोग हैं और जिनके किए कुछ हो सकता है वे ऐसी अंध-परंपरा में फँसे हैं और ऐसे बेपरवाह और अभिमानी हैं कि सच्चे गुणियों की कहीं पूछ ही नहीं है। केवल उन्हीं की चाह और उन्हीं की बात है जिन्हें झूठी खैरखाही दिखाना वा लंबा-चौड़ा गाल बजाना आता है। ( कुछ सोचकर ) क्या हुआ, ढँग पर चला जायगा तो यो भी बहुत कुछ हो रहेगा। काल बड़ा बली है, धीरे-धीरे सब आप ही कर देगा। पर भला आज इन लोगो को लीला कौनसी दिखाऊँ। ( सोचकर ) अच्छा, उनसे भी तो पूछ लें? ऐसे कौतुकों में पुरुषो की अपेक्षा स्त्रियों की बुद्धि विशेष लड़ती है। ( नेपथ्य की ओर देखकर ) मोहना! अपनी भाभी को जरा इधर तो भेजना।

( नेपथ्य में से, 'मैं तो आप ही आती थी' कहती हुई नटी * आती है )

नटी---मैं तो आप हो आती थी। वह एक मनिहारिन आ गई थी, उसी के बखेड़े में लग गई, नहीं तो अब तक कभी की आ चुकी होती। कहिए, आज जो लीला करनी हो



महाराष्ट्री वेष, कमर पर पेटी कसे वा मर्दाना कंपड़ा पहिने पर

जेवर सब जनाने। वह पहिले ही से जानी रहे तो मैं और सभी से कह के सावधान कर दूँ।

सूत्र०---आज का नाटक तो हमने तुम्हारी ही प्रसन्नता पर छोड़ दिया है।

नटी---हम लोगों को तो सत्यहरिश्चंद्र आजकल अच्छी तरह याद है और उसका खेल भी सब छोटे-बड़े को मँज रहा है।

सूत्र०---ठीक है, यही हो। भला इससे अच्छा और कौन नाटक होगा। एक तो इन लोगो ने उसे अभी देखा नहीं है, दूसरे आख्यान भी करुणा-पूर्ण राजा हरिश्चंद्र का है, तीसरे उसका कवि भी हम लोगों का एकमात्र जीवन है।

नटी---( लंबी साँस लेकर ) हा! प्यारे हरिश्चंद्र का संसार ने कुछ भी गुण-रूप न समझा। क्या हुआ "कहैंगे सबै ही नैन नीर भरि भरि पाछे प्यारे हरिचंद की कहानी रहि जायगी"।

सूत्र०---इसमें क्या संदेह है। काशी के पंडितो ही ने कहा है--

सब सज्जन के मान को कारन इक हरिचंद।
जिमि सुभाव दिन रैन को, कारन नित हरि-चंद॥



विद्वज्जनप्रतिष्ठाकारणमेको हरिश्चन्द्रः।
स्वभावगत्या दिनरात्र्योर्वा हरिश्चन्द्रः॥

नटी---और फिर उनके मित्र पंडित शीतलाप्रसादजी ने इस नाटक के नायक से उनकी समता भी की है इससे उनके बनाए नाटको में भी सत्यहरिश्चंद्र ही आज खेलने को जी चाहता है।

नटी---कैसी समता, मैं भी सुनूँ।

सूत्र०---

जो गुन नृप हरिचंद मैं, जग हित सुनियत कान।
सो सब कवि हरिचंद मैं, लखहु प्रतच्छ सुजान* ॥३॥

( नेपथ्य में )

अरे!

यहाँ सत्य-भय एक के, कॉपत सब सुरलोक।
यह दूजो हरिचंद को, करन इंद्र उर सोक॥

सूत्र०---( सुनकर और नेपथ्य की ओर देखकर ) यह देखो! हम लोगों को बात करते देर न हुई कि मोहना इंद्र बन कर आ पहुँचा, तो अब चलो हम लोग भी तैयार हों।

( दोनों जाते हैं )

इति प्रस्तावना





"श्रूयंते ये हरिश्चन्द्रे जगदाह्वादिनो गुणाः।"

दृश्यंते ते हरिश्चन्द्रे चन्द्रवतप्रियदर्शने॥"


प्रथम अंक

प्रथम अंक

( जवनिका उठती है )

स्थान---इंद्रसभा

( बीच में गद्दी तकिया धरा हुआ, घर सना हुआ, इंद्र * आता है )

( इंद्र "यहाँ सत्य-भय एक के" यह दोहा फिर से पढ़ता हुआ इधर-उधर घूमता है )

( द्वारपाल आता है )

द्वार०---महाराज! नारदजी आते हैं।

इंद्र---आने दो, अच्छे अवसर पर आए।

द्वार०---जो आज्ञा।

[ जाता है

इंद्र---( आप ही आप ) नारदजी सारी पृथ्वी पर इधर-उधर फिरा करते हैं, इनसे सब बातो का पक्का पता लगेगा। हमने माना कि राजा हरिश्चंद्र को स्वर्ग लेने की इच्छा न हो, तथापि उसके धर्म की एक बेर परीक्षा तो लेनी चाहिए।



जामा, क्रीट, कुंडल और गहने पहने हुए, हाथ में वज्र ( कई फल का छोटा भाला ) लिए हुए।

छज्जेदार पगड़ी, चपकन, घेरदार पाजामा पहने, कमरबद कसे और हाथ में आसा लिए हुए।

( नारदजी* आते हैं )

इंद्र---( हाथ जोड़कर दंडवत् करता है ) आइए आइए, धन्य भाग्य, आज किधर भूल पड़े?

नारद---हमें और भी कोई काम है? केवल यहाँ से वहाँ और वहाँ से यहाँ; यही हमें है कि और भी कुछ?

इंद्र---साधु स्वभाव ही से परोपकारी होते हैं, विशेष करके आप ऐसे जो हमारे से दीन गृइस्थो को घर बैठे दर्शन देते हैं। क्योकि जो लोग गृहस्थ और कामकाजी हैं वे स्वभाव ही से गृहस्थी के बंधनो से ऐसे जकड़ जाते हैं कि साधुसंगम तो उनको सपने में भी दुर्लभ हो जाता है, न वे अपने प्रबंधो से छुट्टी पावेंगे न कहीं जायँगे।

नारद---आपको इतना शिष्टाचार नहीं सोहता। आप देवराज हैं और आपके संग को तो बड़े-बड़े ऋषि-मुनि इच्छा करते हैं, फिर आपको सत्संग कौन दुर्लभ है? केवल जैसा राजा लोगों में एक सहज मुँहदेखा व्यापार होता है वैसी ही बातें आप इस समय कर रहे हैं।

इंद्र---हमको बड़ा शोच है कि आपने हमारी बातों को



धोती की लाँग कसे, गाँती बाँधे, सिर से पाँव तक चन्दन का

खौर दिए, पैर में घुँघरू, सिर के बाल छुटे और हाथ में बीन लिए हुए। आने और जाने के समय "रामकृष्ण गोविंद" की ध्वनि नेपथ्य में से हो। शिष्टाचार समझा। क्षमा कीजिए, आपसे हम बनावट नहीं करते। भला विराजिए तो सही, यह बातें तो होती ही रहेंगी।

नारद---विराजिए। ( दोनो बैठते हैं )

इंद्र---कहिए, इस समय कहाँ से आना हुआ?

नारद---अयोध्या से। अहा! राजा हरिश्चंद्र धन्य है। मैं तो उसके निष्कपट और अकृत्रिम स्वभाव से बहुत ही संतुष्ट हुआ। यद्यपि इसी सूर्य-कुल में अनेक बड़े-बड़े धाम्मिक हुए पर हरिश्चंद्र तो हरिश्चंद्र ही है।

इंद्र---( आप ही आप ) यह भी तो उसी का गुण गाते है।

नारद---महाराज! सत्य की तो मानो हरिश्चंद्र मूर्ति है। निस्संदेह ऐसे मनुष्यो के उत्पन्न होने से भारतभूमि का सिर केवल इनके स्मरण से उस समय भी ऊँचा रहेगा जब यह पराधीन होकर हीनावस्था को प्राप्त होगी।

इंद्र---( आप ही आप ) अहा! हृदय भी ईश्वर ने क्या ही वस्तु बनाई है! यद्यपि इसका स्वभाव सहज ही गुणग्राही हो, तथापि दूसरो की उत्कट कीर्ति से इसमें ईर्षा होती है, उसमें भी जो जितने बड़े है उनकी ईर्षा उतनी ही बड़ी है। हमारे ऐसे बड़े पदाधिकारियों को शत्रु उतना संताप नहीं देते जितना दूसरो की संपत्ति और कीर्ति।

नारद---आप क्या सोच रहे है? इंद्र---कुछ नहीं। योही, मैं यह सोचता था कि हरिश्चंद्र की कीर्ति आजकल छोटे-बड़े सबके मुँह से सुनाई पड़ती है, इससे निश्चय होता है कि नहीं, हरिश्चंद्र निस्संदेह बड़ा मनुष्य है।

नारद---क्यो नहीं, बड़ाई उसी का नाम है जिसे छोटे-बड़े सब मानें और फिर नाम भी तो उसी का रह जायगा जो ऐसा दृढ़ होकर धर्म साधन करेगा। ( आप ही आप ) और उसकी बड़ाई का यह भी तो एक बड़ा प्रमाण है कि आप ऐसे लोग उससे बुरा मानते हैं, क्योकि जिससे बड़े-बड़े लोग डाह करें, पर उसका कुछ बिगाड़ न सकें, वह निस्संदेह बहुत बड़ा मनुष्य है।

इंद्र---भला! उसके गृह-चरित्र कैसे है?

नारद---दूसरों के लिये उदाहरण बनाने के योग्य। भला पहले जिसने अपने निज के और अपने घर के चरित्र ही नहीं शुद्ध किए हैं उसकी और बातों पर क्यों विश्वास हो सकता है। शरीर में चरित्र ही मुख्य वस्तु है। वचन से उपदेशक और क्रियादिक से कैसा भी धर्मनिष्ठ क्यों न हो, पर यदि उसके चरित्र शुद्ध नहीं हैं तो लोगों में वह टकसाल न समझा जायगा और उसकी बातें प्रमाण न होंगी। महात्मा और दुरात्मा में इतना ही भेद है कि उनके मन, वचन और कर्म एक रहते हैं, इनके भिन्न-भिन्न। निस्संदेह हरिश्चंद्र महाशय है। उसके आशय बहुत उदार है, इसमें कोई संदेह नहीं।

इंद्र---भला! आप उदार वा महाशय किसको कहते हैं?

नारद---जिसका भीतर-बाहर एक सा हो और विद्यानुरागिता, उपकारप्रियता आदि गुण जिसमें सहज हों, अधिकार में क्षमा, विपत्ति में धैर्य, संपत्ति में अनभिमान और युद्ध में जिसकी स्थिरता है, वह ईश्वर की सृष्टि का रत्न है और उसी की माता पुत्रवती है। हरिश्चंद्र में ये सहज हैं। दान करके उसको प्रसन्नता होती है और कितना भी दे पर संतोष नहीं होता, यही समझता है कि अभी कुछ नहीं दिया।

इंद्र---( आप ही आप ) हृदय! पत्थर के होकर तुम यह सब कान खोल के सुनो।

नारद---और इन गुणो पर ईश्वर की निश्चला भक्ति उसमें ऐसी है जो सबका भूषण है, क्योंकि उसके बिना किसी की शोभा नहीं। फिर इन सब बातों पर विशेषता यह है कि राज्य का प्रबंध ऐसा उत्तम और दृढ़ है कि लोगों को संदेह होता है कि इन्हे राजकाज देखने की छुट्टी कब मिलती है। सच है, छोटे जी के लोग थोड़े ही कामों में ऐसे घबड़ा जाते हैं मानो सारे संसार का बोझ इन्हीं पर है, पर जो बड़े लोग हैं उनके सब काम महारंभ होते है तब भी उनके मुख पर कहीं से व्याकुलता नहीं झलकती, क्योकि एक तो उनके उदार चित्त में धैर्य और अवकाश बहुत है, दूसरे उनके समय व्यर्थ नहीं जाते और ऐसे यथायोग्य बँटे रहते है जिससे उन पर कभी भीड़ पड़ती ही नहीं।

इंद्र---भला महाराज! यह ऐसे दानी है तो उनकी लक्ष्मी कैसे स्थिर है?

नारद---यही तो हम कहते हैं। निस्संदेह वह राजा कुल का कलंक है, जिसने बिना पात्र विचारे दान देते-देते सब लक्ष्मी का क्षय कर दिया, आप कुछ उपार्जन किया ही नहीं, जो था वह नाश हो गया और जहाँ प्रबंध है वहाँ धन की क्या कमती है। मनुष्य कितना धन देगा और याचक कितना लेंगे?

इंद्र---पर यदि कोई अपने वित्त के बाहर माँगे या ऐसी वस्तु माँगे जिससे दाता की सर्वस्व-हानि होती हो, तो वह दे कि नहीं?

नारद---क्यों नहीं। अपना सर्वस्व वह क्षण भर में दे सकता है, पात्र चाहिए। जिसको धन पाकर सत्पात्र में उसके त्याग की शक्ति नहीं है वह उदार कहाँ हुआ!

इंद्र---( आप ही आप ) भला देखेगे न। नारद---राजन्! मानियो के आगे प्राण और धन तो कोई वस्तु ही नहीं है। वे तो अपने सहज सुभाव ही से सत्य और विचार तथा दृढता में ऐसे बँधे है कि सत्पात्र मिलने या बात पड़ने पर उनको स्वर्ण का पर्वत भी तिल सा दिखाई देता है। और उसमें भी हरिश्चंद्र---जिसका सत्य पर ऐसा स्नेह है जैसा भूमि, कोष, रानी और तलवार पर भी नहीं है। जो सत्यानुरागी ही नहीं है, भला उससे न्याय कब होगा, और जिसमें न्याय नहीं है, वह राजा ही काहे का है? कैसी भी विपत्ति या संकट पड़े और कैसी ही हानि वा लाभ हो, पर न्याय न छोड़े, वही धीर और वही राजा। और उस न्याय का मूल सत्य है।

इंद्र---तो भला वह जिसे जो देने को कहेगा देगा वा जो करने को कहेगा वह करेगा?

नारद---क्या आप उसका परिहास करते है? किसी बड़े के विषय में ऐसी शंका ही उसकी निंदा है। क्या आपने उसका यह सहज साभिमान वचन नहीं सुना है?

चंद टरै सूरज टरै, टरै जगतब्यौहार।
पै दृढ़ श्री हरिचंद को, टरै न सत्यविचार॥

इंद्र---( आप ही आप ) तो फिर इसी सत्य के पीछे नाश भी होंगे, हमको भी अच्छा उपाय मिला। ( प्रगट )

हाँ, पर आप यह भी जानते है कि क्या वह यह सब धर्म स्वर्ग लेने को करता है?

नारद---वाह! भला जो ऐसे हैं उनके आगे स्वर्ग क्या वस्तु है? क्या बड़े लोग धर्म स्वर्ग पाने को करते हैं? जो अपने निर्मल चरित्र से संतुष्ट हैं उनके आगे स्वर्ग कौन वस्तु है? फिर भला जिनके शुद्ध हृदय और सहज व्यवहार हैं, वे क्या यश वा स्वर्ग की लालच से धर्म करते हैं? वे तो आपके स्वर्ग को सहज में दूसरे को दे सकते हैं और जिन लोगो को भगवान के चरणारविद में भक्ति है वे क्या किसी कामना से धर्माचरण करते हैं? यह भी तो एक क्षुद्रता है कि इस लोक में एक देकर परलोक में दो की आशा रखना।

इंद्र---( आप ही आप ) हमने माना की उसको स्वर्ग लेने की इच्छा न हो, तथापि अपने कर्मों से वह स्वर्ग का अधिकारी तो हो जायगा।

नारद---और जिनको अपने किए शुभ अनुष्ठानों से आप संतोष मिलता है उनके उस असीम आनंद के आगे आपके स्वर्ग का अमृतपान और अप्सरा तो महातुच्छ हैं। क्या अच्छे लोग कभी किसी शुभ कृत्य का बदला चाहते है?

इंद्र---तथापि एक बेर उनके सत्य की परीक्षा होती तो अच्छा होता। नारद---राजन्! आपको यह सब सोचना बहुत अयोग्य है। ईश्वर ने आपको बड़ा किया है, तो आपको दूसरों की उन्नति और उत्तमता पर संतोष करना चाहिए। ईर्षा करना तो क्षुद्राशयों का काम है। महाशय वही है जो दूसरो की बड़ाई से अपनी बड़ाई समझे।

इंद्र---( आप ही आप ) इनसे काम न होगा। ( बात बहलाकर प्रगट ) नहीं नहीं, मेरी यह इच्छा थी कि मैं भी उनके गुणो को अपनी आँखो से देखता। भला मैं ऐसी परीक्षा थोड़े लेना चाहता हूँ जिससे उन्हें कुछ कष्ट हो।

नारद---( आप ही आप ) अहा! बड़ा पद मिलने से कोई बड़ा नहीं होता। बड़ा वही है जिसका चित्त बड़ा है। अधिकार तो बड़ा है, पर चित्त में सदा क्षुद्र और नीच बातें सूझा करती हैं, वह आदर के योग्य नहीं है; परंतु जो कैसा भी दरिद्र है पर उसका चित्त उदार और बड़ा है वही आदरणीय है।

( द्वारपाल आता है )

द्वार०---महाराज! विश्वामित्रजी आए हैं।

इंद्र---( आप ही आप ) हॉ, इनसे यह काम होगा। अच्छे अवसर पर आए। जैसा काम हो वैसे ही स्वभाव के लोग भी चाहिएँ। ( प्रगट ) हाँ हाँ, लिवा लाओ। द्वार०---जो आज्ञा।

[ जाता है

( विश्वामित्रजी* आते हैं )

इंद्र---( प्रणामादि शिष्टाचार करके ) अाइए भगवन्, विराजिए।

( विश्वामित्र नारदजी को प्रणाम करके और इंद्र को आशीर्वाद देकर बैठते हैं )

नारद---तो अब हम जाते हैं, क्योकि पिता के पास हमें किसी आवश्यक काम को जाना है।

विश्वा०---यह क्या? हमारे आते ही आप चले, भला ऐसी रुष्टता किस काम की?

नारद---हरे हरे! आप ऐसी बात सोचते हैं---राम-राम, भला आपके आने से हम क्यों जायँगे? मैं तो जाने ही को था कि इतने में आप आ गए।

इंद्र---( हँसकर ) आपकी जो इच्छा।

नारद---( आप ही आप ) हमारी इच्छा क्या, अब तो आप ही की यह इच्छा है कि हम जायँ, क्योंकि अब आप तो विश्व के अमित्रजी से राजा हरिश्चंद्र को दुःख देने की सलाह कीजिएगा, तो हम उसके बाधक क्यों हों? पर इतना निश्चय रहे कि सज्जन को दुर्जन लोग जितना कष्ट



मृगचर्म दाढ़ी, जटा, हाथों में पवित्री और कमंडल, खड़ाऊँपर चढ़े।

समर्पण

मान्य योग्य नहिं होत कोऊ कोरो पद पाए।
मान्य योग्य नर ते, जे केवल परहित जाए॥
जे स्वारथ-रत धूर्त हंस से काक-चरित-रत।
ते औरन इति बंचि प्रभुहि नित होहिं समुन्नत॥
जदपि लोक की रीति यही पै अंत धर्म जय।
जौ नाहीं यह लोक तदपि छलियन अति जम भय॥
नरसरीर में रत्न वही जो परदुख साथी।
खात पियत अरु स्वसत स्वान मंडुक अरु भाथी॥
तासो अब लौं करी, करी सो, पै अब जागिय।
गो श्रुति भारत देस समुन्नति मैं नित लागिय॥
साँच नाम निज करिय कपट तजि अंत बनाइय।
नृप तारक हरि-पद भजि साँच बड़ाई पाइय॥

ग्रंथकार।

देते हैं, उतनी ही उनकी सत्य कीर्ति तपाए सोने की भॉति और भी चमकती है, क्योंकि विपत्ति बिना सत्य की परीक्षा नहीं होती। ( प्रगट ) यद्यपि "जो इच्छा" आपने सहज भाव से कहा है तथापि परस्पर में ऐसे उदासीन वचन नहीं कहते, कोंकि इन वाक्यों से रूखापन झलकता है। मैं कुछ इसका ध्यान नहीं करता,

केवल मित्रभाव से कहता हूँ। लो, जाता हूँ और यही आशीर्वाद देकर जाता हूँ कि तुम किसी को कष्टदायक मत होओ, क्योकि अधिकार पाकर कष्ट देना यह बड़ों की शोभा नहीं, सुख देना शोभा है।

( इद्र कुछ लज्जित होकर प्रणाम करता है। नारदजी जाते हैं )

विश्वा०---यह क्यों? अाज नारद भगवान ऐसी जली-कटी क्यों बोलते थे? क्या तुमने कुछ कहा था?

इंद्र---नहीं तो, राजा हरिश्चंद्र का प्रसंग निकला था सो उन्होने उसकी बड़ी स्तुति की और हमारा उच्चपद का आदरणीय स्वभाव उस परकीर्ति को सहन न कर सका, इसमें कुछ बात ही बात ऐसा संदेह होता है कि वे रुष्ट हो गए।

विश्वा०---तो हरिश्चंद्र में कौन से ऐसे गुण हैं?

( सहज ही भृकुटी चढ़ जाती है )

इंद्र---( ऋषि का भ्रूभंग देखकर चित्त में संतोष करके उनका

क्रोध बढ़ाता हुआ ) महाराज! सिपारसी लोग चाहे जिसको बढ़ा दे, चाहे घटा दें। भला सत्यधर्म-पालन क्या हँसी-खेल है? यह आप ऐसे महात्माओं ही का काम है, जिन्होंने घरबार छोड़ दिया है। भला राज करके और घर में रहके मनुष्य क्या धर्म का हठ करेगा! और फिर कोई परीक्षा लेता तो मालूम पड़ती। इन्हीं बातों से तो नारदजी बिना बात ही अप्रसन्न हुए।

विश्वा---मैं अभी देखता हूँ न। जो हरिश्चंद्र को तेजोभ्रष्ट न किया तो मेरा नाम विश्वामित्र नहीं। भला मेरे सामने वह क्या सत्यवादी बनेगा और क्या दानीपने का अभिमान करेगा!

( क्रोधपूर्वक उठकर चला चाहते हैं कि परदा गिरता है )


द्वितीय अंक

द्वितीय अंक

स्थान---राजा हरिश्चंद्र का राजभवन

( रानी शैव्या * बैठी हैं और एक सहेली बगल में खड़ी है )

रानी---अरी! आज मैंने ऐसे बुरे-बुरे सपने देखे हैं कि जब से सोके उठी हूँ कलेजा कॉप रहा है। भगवान् कुशल करें।

सखी---महाराज के पुण्य-प्रताप से सब कुशल ही होगा, आप कुछ चिंता न करें। भला क्या सपना देखा है, मैं भी सुनूँ।

रानी---महाराज को तो मैंने सारे अंग में भस्म लगाए देखा है और अपने को बाल खोले, और ( आँखों में आँसू भरकर ) रोहिताश्व को देखा है कि उसे सॉप काट गया है।

सखी---राम! राम! भगवान् सब कुशल करेगा। भगवान् करे रोहिताश्व जुग-जुग जिए और जब तक गंगा-यमुना में पानी है, आपका सोहाग अचल रहे। भला आपने इसकी शांति का भी कुछ उपाय किया है?



लहँगा, साडी, सब जनाना गहिना, बंदी, बेना इत्यादि।

साड़ी, सादा सिंगार। रानी---हॉ, गुरुजी से तो सब समाचार कहला भेजा है। देखो, वह क्या करते हैं।

सखी---हे भगवान्! हमारे महाराज, महारानी, कुँवर सब कुशल से रहें, मैं आँचल पसार के यह वरदान माँगती हूँ।

( ब्राह्मण * आता है )

ब्रा०---( आशीर्वाद देता है )

स्वस्त्यस्तु ते कुशलमस्तु चिरायुरस्तु
गोवाजिहस्तिधनधान्यसमृद्धिरस्तु।
ऐश्वर्यमस्तु कुशलोस्तु रिपुक्षयोस्तु।
संतानवृद्धिसहिता हरिभक्तिरस्तु॥

( रानी हाथ जोड़कर प्रणाम करती है )

ब्रा०---महाराज! गुरुजी ने यह अभिमंत्रित जल भेजा है। इसे महारानी पहिले तो नेत्रों से लगा ले और फिर थोड़ा सा पान भी कर ले और यह रक्षाबंधन भेजा है, इसे कुमार रोहिताश्व की दहनी भुजा पर बाँध दें, फिर इस जल से मैं मार्जन करूँगा।

रानी---( नेत्रों में जल लगाकर और कुछ मुँह फेरकर आचमन करके ) मालती! यह रक्षाबंधन तू सम्हाल के



धोती, उपरना, सिर पर चुंदी वा सिर पर बाल, डाढ़ी, हाथों

में पवित्री, तिलक, खड़ाऊँ। अपने पास रख, जब रोहिताश्व मिले उसके दहिने हाथ पर बाँध दीजिओ।

सखी---जो आज्ञा। ( रक्षाबंधन अपने पास रखती है )

ब्रा०---तो अब आप सावधान हो जायँ, मैं मार्जन कर लूँ।

रानी---( सावधान होकर ) जो आज्ञा।

ब्रा०---( दूर्वा से मार्जन करता है )

देवास्त्वामभिषिञ्चन्तु ब्रह्मविष्णुशिवादयः।
गन्धर्वाः किन्नरा नागा रक्षां कुर्वन्तु ते सदा॥
पितरो गुह्यका यक्षा देव्यो भूताश्च मातरः।
सर्वे त्वामभिषिञ्चन्तु रक्षां कुर्वन्तु ते सदा॥
भद्रमस्तु शिवश्चास्तु महालक्ष्मीः प्रसीदतु।
पतिपुत्रयुता साध्वी जीव त्वं शरदां शतम्॥

( मार्जन का जल पृथ्वी पर फेंककर )

यत्पापं रोगमशुभं तद्दूरे प्रतिहतमस्तु।

( फिर रानी पर मार्जन करके )

यन्मङ्गलं शुभं सौभाग्यं धनधान्यमारोग्यम्बहुपुत्रत्वं तत्सर्वमीशप्रसादात् ब्राह्मणवचनात् त्वय्यस्तु॥

( मार्जन करके फूल-अक्षत रानी के हाथ में देता है )

रानी---( हाथ जोड़कर ब्राह्मण को दक्षिणा देती है ) महाराज, गुरुजी से मेरी ओर से विनती करके दंडवत् कह दीजिएगा।

ब्रा०---जो आज्ञा।

[ आशीर्वाद देकर जाता है

रानी---आज महाराज अब तक सभा में नहीं आए?

सखी---अब आते होगे, पूजा में कुछ देर लगी होगी।

( नेपथ्य में बैतालिक गाते हैं )

[ राग भैरव ]

प्रगटहु रवि-कुल-रवि निसि बीती प्रजा-कमल-गन फूले।
मंद परे रिपुगन तारा सम जन-भय-तम उनमूले॥
नसे चोर लंपट खल लखि जग तुव प्रताप प्रगटायो।
मागध-बंदी-सूत-चिरैयन मिलि कल रोर मचायो॥
तुव जस-सीतल-पौन परसि चटकी गुलाब की कलियाँ।
अति सुख पाइ असीस देत सोइ करि अँगुरिन चट अलियाँ॥
भए धरम मैं थित सब द्विजजन प्रजा काज निज लागे।
रिपु-जुवती-मुख-कुमुद मंद, जन-चक्रवाक अनुरागे॥
अरघ सरिस उपहार लिए नृप ठाढे तिन कहें तोखौ।
न्याय कृपा सों ऊँच नीच सम समुझि परसि कर पोखौ॥

( नेपथ्य में से बाजे की धुनि सुन पड़ती है )

रानी---महाराज ठाकुरजी के मंदिर से चले, देखो बाजों का शब्द सुनाई देता है और बंदी लोग भी गाते आते हैं। सखी---आप कहती हैं चले? वह देखिए आ पहुँचे, कि चले?

( रानी घबड़ाकर आदर के हेतु उठती है )

( *परिकर-सहित महाराज हरिश्चन्द्र आते हैं। रानी प्रणाम करती है और सब लोग यथास्थान बैठते हैं )

हरि०---( रानी मे प्रीतिपूर्वक ) प्रिये! आज तुम्हारा मुखचंद्र मलिन क्यों हो रहा है?

रानी---पिछली रात मैंने कुछ दुःस्वप्न ऐसे देखे हैं जिनसे चित्त व्याकुल हो रहा है।

हरि०---प्रिये! यद्यपि स्त्रियो का स्वभाव सहज ही भीरु होता है, पर तुम तो धीर-कन्या, वीर-पत्नी और वीर माता हो, तुम्हारा स्वभाव ऐसा क्यो?

रानी---नाथ! मोह से धीरज जाता रहता है।

हरि०---तो गुरुजी से कुछ शांति करने को नहीं कहलाया!

रानी---महाराज! शांति तो गुरुजी ने कर दी है।



राजा के परिकर में प्रथम मत्री नीमा, पैजामा, कमरबंद, दुशाला, पगडी, सिरपेच सजे। दो मुसाहिब साधारण सभ्यों के वेष में। एक निशानवाला सेवक के भेष में। निशान पर सूर्य के नीचे "सत्ये नास्ति भयं क्वचित्" लिखा हुआ। चार शस्त्रधारी अंगरक्षक, दो सेवक।

सफेद वा केसरी जामा, पैजामा, कमरबंद, मर्दाना सब गहना, सिर पर किरीट वा पगड़ी, सिरपंच, तुर्रा, हाथ मे तलवार, दुशाला या कोई चमकता रूमाल ओढ़े। हरि०---तब क्या चिंता है? शास्त्र और ईश्वर पर विश्वास रखो, सब कल्याण होगा। सदा सर्वदा सहज मंगल-साधन करते भी जो आपत्ति आ पड़े तो उसे निरी ईश्वर की इच्छा ही समझ के संतोष करना चाहिए।

रानी---महाराज! स्वप्न के शुभाशुभ का विचार कुछ महाराज ने ग्रंथो में देखा है?

हरि०---( रानी की बात अनसुनी करके ) स्वप्न तो कुछ हमने भी देखा है। ( चिंतापूर्वक स्मरण करके ) हॉ, यह देखा है कि एक क्रोधी ब्राह्मण विद्यासाधन करने को सब दिव्य महाविद्याओ को खींचता है और जब मैं स्त्री जानकर उनको बचाने गया हूँ तो वह मुझी से रुष्ट हो गया है और फिर जब बड़े विनय से मैंने उसे मनाया है तो उसने मुझसे मेरा सारा राज्य माँगा है, मैंने उसे प्रसन्न करने को अपना सब राज्य दे दिया।

( इतना कहकर अत्यत व्याकुलता नाट्य करता है )

रानी---नाथ! आप एक साथ ऐसे व्याकुल क्यो हो गए?

हरि०---मैं यह सोचता हूँ कि अब मैं उस ब्राह्मण को कहाँ पाऊँगा और बिना उसकी थाती उसे सौंपे भोजन कैसे करूँगा?

रानी---नाथ! क्या स्वप्न के व्यवहार को भी आप सत्य मानिएगा? हरि०---प्रिये! हरिश्चंद्र की अर्द्धांगिनी गिनी होकर तुम्हे ऐसा कहना उचित नहीं है। हा! भला तुम ऐसी बात मुँह से निकालती हो! स्वप्न किसने देखा है? मैंने न। फिर क्या? स्वप्नसंसार अपने काल में असत्य है, इसका कौन प्रमाण है? और जो अब असत्य कहो, तो मरने के पीछे तो यह संसार भी असत्य है, फिर उसमें परलोक के हेतु लोग धर्माचरण क्यो करते हैं? दिया सो दिया, क्या स्वप्न में, क्या प्रत्यक्ष?

रानी---( हाथ जोड़कर ) नाथ! क्षमा कीजिए, स्त्री की बुद्धि ही कितनी!

हरि---( चिंता करके ) पर मैं अब करूँ क्या! अच्छा! प्रधान! नगर में डौंड़ी पिटवा दो कि राज्य को सब लोग आज से अज्ञातनाम-गोत्र ब्राह्मण का समझे, उसके अभाव में हरिश्चंद्र उसके सेवक की भॉति उसकी थाती समझके राजकार्य करेगा और दो मुहर राजकाज के हेतु बनवा लो, एक पर "अज्ञातनाम-गोत्र ब्राह्मण महाराज का सेवक हरिश्चंद्र" और दूसरे पर "राजाधिराज अज्ञात-नाम-गोत्र ब्राह्मण महाराज" खुदा रहे और आज से राज-काज के सब पत्रों पर भी यही नाम रहे। देश के राजाओ और बड़े-बड़े कार्याधीशों को भी आज्ञापत्र भेज दो कि महाराज हरिश्चंद्र ने स्वप्न में अज्ञातनाम-गोत्र ब्राह्मण को पृथ्वी दी है, इससे आज से उसका राज्य हरिश्चंद्र मंत्री की भॉति सँभालेगा।

( द्वारपाल आता है )

द्वार०---महाराजाधिराज! एक बड़ा क्रोधी ब्राह्मण दरवाजे पर खड़ा है और व्यर्थ हम लोगों को गाली देता है।

हरि०---( घबड़ाकर ) अभी आदरपूर्वक ले आओ।

द्वार०---जो आज्ञा।

[ जाता है

हरि०---यदि ईश्वरेच्छा से यह वही ब्राह्मण हो तो बड़ी बात है।

( द्वारपाल के साथ विश्वामित्र * आते हैं )

हरि०---( आदरपूर्वक आगे से लेकर और प्रणाम करके ) महाराज! पधारिए, यह आसन है।

विश्वा०---बैठे, बैठे, बैठ चुके, बोल, अभी तैने मुझे पहिचाना कि नहीं?

हरि०---( घबड़ाकर ) महाराज! पूर्वपरिचित तो आप ज्ञात होते हैं।

विश्वा०---( क्रोध से ) सच है रे क्षत्रियाधम! तू काहे को पहि- चानेगा। सच है रे सूर्यकुलकलंक! तू क्यो पहिचानेगा, धिक्कार है तेरे मिथ्या-धर्माभिमान को, ऐसे ही लोग



जटा और डाढ़ी बढ़ाए, खडाऊँ पहने, गले में मृगछाला बाँधे,

धोती पर बाध की मोटी करधनी, एक हाथ में कुश और कमंडल। पृथ्वी को अपने बोझ से दबाते हैं। अरे दुष्ट! तै भूल गया; कल पृथ्वी किसको दान दी थी? जानता नहीं कि मैं कौन हूँ?

"जातिस्वयंग्रहणदुर्ललितैकविप्रं
दूप्यद्वशिष्ठसुतकाननधूमकेतुम्।
सर्गान्तराहरणभीतजगत्कृतान्त
चाण्डालयाजिनमवैषि न कौशिकं माम्॥"

हरि०---( पैरों पर गिरके बड़े विनय से ) महाराज! भला आपको त्रैलोक्य में ऐसा कौन है जो न जानेगा?

"अन्नक्षयादिषु तथा विहितात्मवृत्ति
राजप्रतिग्रहपराङ्मुखमानसं त्वाम्।
आडीबकप्रधनकम्पितजीवलोकं
कस्तेजसां च तपसां च निधिं न वेत्ति॥"

विश्वा०---( क्रोध से ) सच है रे पाप पाषंड, मिथ्यादानवीर! तू क्यों न मुझे "राज-प्रतिग्रह-पराङ्मुख" कहेगा; क्योंकि तैंने तो कल सारी पृथ्वी मुझे दान दी है, ठहर, ठहर देख, इस झूठ का कैसा फल भोगता है। हा! इसे देखकर क्रोध से जैसे मेरी दाहिनी भुजा शाप देने को उठती है वैसे ही जातिस्मरण संस्कार से बाईं भुजा फिर से कृपाण ग्रहण किया चाहती है। ( अत्यंत क्रोध से लंबी साँस लेकर और बॉह उठाकर ) अरे ब्रह्मा! सम्हाल अपनी सृष्टि को, नहीं तो परम तेजपुंज दीर्घ-तपोवर्द्धित मेरे आज इस असह्य क्रोध से सारा संसार नाश हो जायगा, अथवा संसार के नाश ही से क्या? ब्रह्मा का तो गर्व उसी दिन मैंने चूर्ण किया जिस दिन दूसरी सृष्टि बनाई, आज इस राजकुलांगार का अभि- मान चूर्ण करूँगा जो मिथ्या अहंकार के बल से जगत्में दानी प्रसिद्ध हो रहा है।

हरि०---( पैरों पर गिरके ) महाराज! क्षमा कीजिए, मैंने इस बुद्धि से नहीं कहा था, सारी पृथ्वी आपकी, मैं आपका, भला आप ऐसी क्षुद्र बात मुँह से निकालते हैं! ( ईषत् क्रोध से ) और आप बारंबार मुझे झूठा न कहिए। सुनिए, मेरी यह प्रतिज्ञा है---

"चंद टरै सूरज टरै, टरै जगत ब्यौहार।
मै दृढ़ श्री हरिचंद को, टरै न सत्य विचार॥"

विश्वा०---( क्रोध और अनादरपूर्वक हँसकर ) हहहह! सच है, सच है रे मूढ़। क्यों नहीं, आखिर सूर्यवंशी है। तो दे हमारी पृथ्वी।

हरि०---लीजिए, इसमें विलंब क्या है। मैंने तो आपके आगमन

के पूर्व ही से अपना अधिकार छोड़ दिया है। ( पृथ्वी की और देखकर )

जेहि पाली इक्ष्वाकु सों अबलौं रवि-कुल-राजा।
ताहि देत हरिचंद नृप विश्वामित्रहिं आज॥
वसुधे! तुम बहु सुख कियो मम पुरुषन की होय।
धरमबद्ध हरिचंद को छमहु सु परबस जोय॥

विश्वा०---( आप ही आप ) अच्छा! अभी अभिमान दिखा ले। तो मेरा नाम विश्वामित्र, जो तुझको सत्य-भ्रष्ट करके न छोड़ा और लक्ष्मी से तो हो ही चुका है। ( प्रगट ) स्वस्ति अब इस महादान की दक्षिणा कहाँ है?

हरि०---महाराज! जो आज्ञा हो वह दक्षिणा अभी आती है।

विश्वा०---भला दस सहस्र स्वर्णमुद्रा से कम इतने बड़े दान की दक्षिणा क्या होगी!

हरि०---जो अाज्ञा। ( मंत्री से ) मंत्री! दस हजार स्वर्ण मुद्रा अभी लाओ।

विश्वा---( क्रोध से ) "मंत्री! दस हजार स्वर्णमुद्रा अभी लाओ" मंत्री कहाँ से लावेगा? क्या अब खजाना तेरा है? झूठा कहीं का! देना नहीं था तो मुँह से कहा क्यो? चल, मैं नहीं लेता ऐसे मनुष्य की दक्षिणा।

हरि०---( हाथ जोड़ कर विनय से ) महाराज, ठीक है। खजाना अब सब आपका है, मैं भूला, क्षमा कीजिए। क्या हुआ खजाना नहीं है तो मेरा शरीर तो है।

भा० ना०---५


तृतीय अंक में अंकावतार

तृतीय अंक में अंकावतार

स्थान---वाराणसी का बाहरी प्रांत तालाब

( पाप * आता है )

पाप---( इधर-उधर दौड़ता और हॉफता हुआ ) मरे रे मरे! जले रे जले!! कहाँ जायँ, सारी पृथ्वी तो हरिश्चंद्र के पुण्य से ऐसी पवित्र हो रही है कि कहीं हम ठहर ही नहीं सकते। सुना है कि राजा हरिश्चंद्र काशी गए हैं, क्योंकि दक्षिणा के वास्ते विश्वामित्र ने कहा कि सारी पृथ्वी तो हमको तुमने दान दे दी है, इससे पृथ्वी में जितना धन है सब हमारा हो चुका और तुम पृथ्वी में कहीं भी अपने को बेचकर हमसे उऋण नहीं हो सकते। यह बात जब हरिश्चंद्र ने सुनी तो बहुत ही घबराए और सोच-विचारकर कहा कि बहुत अच्छा महाराज, हम काशी में अपना शरीर बेचेंगे, क्योकि शास्त्रो में मिला है कि काशी पृथ्वी के बाहर शिव के त्रिशूल पर है। यह सुनकर हम भी दौड़े कि चलो हम भी काशी चलें, क्योकि जहाँ हरिश्चंद्र का राज्य न होगा वहाँ हमारे



काजल सा रंग, लाल नेत्र, महाकुरूप, हाथ में नंगी तलवार

लिए, नीला काछा काछे। प्राण बचेगे, सो यहाँ और भी उत्पात हो रहा है। जहाँ देखो वहाँ स्नान, पूजा, जप, पाठ, दान, धर्म होम, इत्यादि में लोग ऐसे लगे रहते हैं कि हमारी मानो जड़ ही खोद डालेंगे। रात-दिन शंख, घंटा की घनघोर ध्वनि के साथ वेद की धुनि मानो ललकार-ललकार के हमारे शत्रु धर्म की जय मनाती है और हमारे ताप से कैसा भी मनुष्य क्यों न तपा हो, भगवती भागीरथी के जलकण मिले वायु से उसका हृदय एक साथ ही शीतल हो जाता है। इसके उपरांत शिशिशि......ध्वनि अलग मारे डालती है। हाय! कहाँ जायँ क्या करे? हमारी तो संसार से मानो जड़ ही कटी जाती है, भला और जगह तो कुछ हमारी चलती भी है, पर यहाँ तो मानो हमारा राज ही नहीं, कैसा भी बड़ा पापी क्यों न हो यहाँ आया कि गति भई!

( नेपथ्य में )

सच है "येषां क्वापि गतिर्नास्ति तेषां वाराणसी गतिः"

पाप---अरे रे! यह कौन महा भयंकर भेष अंग में भभूत पोते, एड़ी तक जटा लटकाए, लाल-लाल आँख निकाले साक्षात् काल की भॉति त्रिशूल घुमाता चला आता है। प्राण! तुम्हें जो अपनी रक्षा करनी हो तो भागो पाताल में, अब इस समय भूमंडल में तुम्हारा ठिकाना लगना कठिन ही है।

( भागता हुआ जाता है )

( भैरव * आते हैं )

भैरव---सच है "येषां क्वापि गतिनास्ति तेषां वाराणसी गतिः"। देखो इतना बड़ा पुण्यशील राजा हरिश्चंद्र भी अपनी आत्मा और पुत्र बेचने को यहीं आया है! अहा! धन्य है सत्य! आज जब भगवान् भूतनाथ राजा हरिश्चंद्र का वृत्तांत भवानी से कहने लगे तो उनके तीनों नेत्र अश्रु से पूर्ण हो गए और रोमांच होने से सब शरीर के भस्मकण अलग-अलग हो गए। मुझको आज्ञा भी हुई है कि अलक्ष रूप से तुम सर्वदा राजा हरिश्चंद्र की अंगरक्षा करना, इससे चलूँ मैं भी भेस बदलकर भगवान् की आज्ञापालन में प्रवृत्त होऊँ।

( जाते हैं। जवनिका गिरती है )





महादेवजी का सा सिगार, तीन नेत्र, नीला रग, एक हाथ में

त्रिशूल, दूसरे में प्याला।


तृतीय अंक

तृतीय अंक

स्थान---काशी के घाट-किनारे की सड़क

( महाराज हरिश्चंद्र घूमते हुए दिखाई पड़ते हैं )

हरि०---देखो काशी भी पहुँच गए। अहा! धन्य है काशी! भगवति वाराणसि! तुम्हें अनेक प्रणाम है। अहा! काशी की कैसी अनुपम शोभा है!

"चारहु आश्रम बर्न बसै मनि
कंचन धाम अकासविभासिका।
सोभा नहीं कहि जाय कछू बिधिनै
रची मानो पुरीन की नासिका॥
पापु बसै 'गिरिधारन जू' तट
देवनदी बर बारि बिलासिका।
पुन्य-प्रकासिका पाप-बिनासिका
हीय-हुलासिका सोहत कासिका॥"
"बसै बिंदुमाधव बिसेसरादि देव सबै
दरसन ही ते लागै जममुख मसी है।
तीरथ अनादि पंचगंगा मनिकर्निकादि
सात आवरण मध्य पुन्यरूपी धसी है॥

'गिरिधरदास' पास भागीरथी सोभा देत
जाकी धार तोरैं आसु कर्मरूप रसी है।
ससी सम जसी असी बरना में बसी पाप
खसी हेतु असी ऐसी लसी बारानसी है॥"
"रचित प्रभा सी भासी अवलि मकानन की
जिनमें अकासी फबै रतन-नकासी है।
फिरै दास-दासी बिप्र गृही औ संन्यासी लसै
बर गुनरासी देवपुरी हू न जासी है॥
'गिरिधरदास' बिस्व कीरति बिलासी रमा
हासी लौं उजासी जाकी जगत हुलासी है।
खासी परकासी पुनवॉसी चंद्रिका सी जाके
बासी अबिनासी अघनासी ऐसी कासी है॥"

देखो! जैसा ईश्वर ने यह सुंदर अँगूठी के नगीने सा नगर बनाया है वैसी ही नदी भी इसके लिये दी है। धन्य गंगे!

जम की सब त्रास बिनास करी मुख ते निज नाम उचारन में।
सब पाप प्रतापहिं दूर दर्यो तुम आपन आप निहारन में॥
अहो गंग अनंग के शत्रु करे बहु, नेक जलै मुख डारन में।
गिरिधारनजू' कितने बिरचे गिरिधारन धारन धारन में॥"

कुछ महात्म ही पर नहीं, गंगाजी का जल भी ऐसा ही उत्तम और मनोहर है! अहा!

नव उज्वल जलधार, हार हीरक सी सोहति।
बिच-बिच छहरति बूँद मध्य मुक्ता-मनि पोहति॥
लोल लहर लहि पवन एक पै इक इमि आवत।
जिमि नर-गन मन बिबिध मनोरथ करत मिटावत॥
सुभग-स्वर्ग-सोपान-सरिस सबके मन भावत।
दरसन मज्जन पान त्रिविध भय दूर मिटावत॥
श्रीहरिपद-नख-चंद्रकांत-मनि-द्रवित सुधारस।
ब्रह्म-कमंडल-मंडन, भव-खंडन सुर-सरवस॥
शिव-सिर-मालति-माल, भगीरथ-नृपति-पुन्य-फल।
ऐरावत-गज गिरि-पति-हिम-नग-कंठहार कल॥
सगर-सुवन सठ सहस परस जल मात्र उधारन।
अगनित धारा रूप धारि सागर संचारन॥
कासी कहँ प्रिय जानि ललकि भेंट्यो जग धाई।
सपने ह नहिं तजी, रही अंकम लपटाई॥
कहूँ बँधे नव घाट उच्च गिरिवर-सम सोहत।
कहुँ छतरी, कहुँ मढ़ी, बढ़ी मन मोहत जोहत॥
धवल धाम चहुँ ओर फरहरत धुजा पताका।
घहरत घंटा धुनि धमकत धौंसा करि साका॥
मधुरी नौबत बजत, कहूँ नारी-नर गावत।
वेद पढ़त कहुँ द्विज, कहुँ जोगी ध्यान लगावत॥

कहुँ सुंदरी नहात नीर कर-जुगल उछारत।
जुग अंबुज मिलि मुक्तगुच्छ मनु सुच्छ निकारत॥
धोवत सुंदरि बदन करन अति ही छबि पावत।
बारिधि नाते ससि कलंक मनु कमल मिटावत॥
सुंदरि-ससि-मुख-नीर मध्य इमि सुंदर सोहत।
कमलबेलि लहलही नवल कुसुमन मन मोहत॥
दीठि जहीं जहँ जात रहत तितही ठहराई।
गंगा छबि हरिचंद कछु बरनी नहिं जाई॥

( कुछ सोचकर ) पर हा! जो अपना जी दुखी होता है तो संसार सूना जान पड़ता है।

"अशनं वसनं वासो येषां चैवाविधानतः।
मगधेन समा काशी गंगाप्यंगारवाहिनी॥"

विश्वामित्र को पृथ्वी दान करके जितना चित्त प्रसन्न नहीं हुआ उतना अब बिना दक्षिणा दिए दुखी होता है। हा! कैसे कष्ट की बात है, राज-पाट, धन-धाम सब छूटा, अब दक्षिणा कहाँ से देगे। क्या करें! हम सत्य-धर्म कभी छोड़ेहीगे नहीं और मुनि ऐसे क्रोधी हैं कि बिना दक्षिणा मिले शाप देने को तैयार होगे और जो वह शाप न भी देंगे तो क्या? हम ब्राह्मण का ऋण चुकाए बिना शरीर भी तो नहीं त्याग सकते। क्या करें? कुबेर को जीतकर धन लावें? पर कोई शस्त्र भी तो नहीं है; तो क्या किसी से माँगकर दें? पर क्षत्रिय का तो धर्म नहीं कि किसी के आगे हाथ पसारे, हिर ऋण काढ़ें? पर देंगे कहाँ से? हा! देखो, काशी में आकर लोग संसार के बंधन से छूटते हैं, पर हमको यहाँ भी हाय हाय मची है। हा! पृथ्वी! तू फट क्यों नहीं जाती कि मैं अपना कलंकित मुँह फिर किसी को न दिखाऊँ! ( आतंक से ) पर यह क्या? सूर्यवंश में उत्पन्न होकर हमारे ये कर्म हैं कि ब्राह्मण का ऋण दिए बिना पृथ्वी में समा जाना सेाचें। ( कुछ सोचकर ) हमारी तो इस समय कुछ बुद्धि ही नहीं काम करती। क्या करें? हमें तो संसार सूना देख पड़ता है। ( चिंता करके एक साथ हर्ष से ) वाह अभी तो स्त्री, पुत्र और हम तीन-तीन मनुष्य तैयार हैं। क्या हम लोगो के बिकने से दस सहस्त्र स्वर्णमुद्रा भी न मिलेगी? तब फिर किस बात का इतना सोच? न जाने बुद्धि इतनी देर तक कहाँ सोई थी; हमने तो पहले ही विश्वामित्र से कहा था---

बेचि देह दारा सुअन, होय दास हूँ मंद।
रखिहै निज बच सत्य करि, अभिमानी हरिचंद॥

( नेपथ्य में ) तो क्यों नहीं जल्दी अपने को बेचता? क्या हमें और काम नहीं है कि तेरे पीछे-पीछे दक्षिणा के वास्ते लगे फिर?

हरि०---अरे मुनि तो आ पहुँचे। क्या हुआ आज उनसे एक-दो दिन की अवधि और लेगे।

( विश्वामित्र आते हैं )

विश्वा०---( आप ही आप ) हमारी विद्या सिद्ध हुई भी इसी दुष्ट के कारण सब बहक गई। कुछ इंद्र के कहने ही पर नहीं, हमारा इस पर स्वतः भी क्रोध है, पर क्या करें, इसके सत्य, धैर्य और विनय के आगे हमारा क्रोध कुछ काम नहीं करता। यद्यपि यह राज्यभ्रष्ट हो चुका, पर जब तक इसे सत्यभ्रष्ट न कर लूँगा तब तक मेरा संतोष न होगा। ( आगे देखकर ) अरे! यही दुरात्मा ( कुछ रुककर ) वा, महात्मा हरिश्चंद्र हैं? ( प्रगट ) क्यों रे! आज महीने में कै दिन बाकी हैं? बोल कब दक्षिणा देगा?

हरि०---( घबड़ाकर ) अहा! महात्मा कौशिक भगवन्! प्रणाम करता हूँ। ( दंडवत् करता है )

विश्वा०---हुई प्रणाम, बोल तैने दक्षिणा देने का क्या उपाय किया? आज महीना पूरा हुआ, अब मैं एक क्षण भर भी न मानूँगा। दे अभी, नहीं तो---( शाप के वास्ते कमंडल से जल हाथ में लेते हैं ) हरि०---( पैरों पर गिरकर ) भगवन्! क्षमा कीजिए। यदि आज सूर्यास्त के पहिले मैं न दूँ तो जो चाहे कीजिएगा। मैं अभी अपने को बेचकर मुद्रा ले आता हूँ।

विश्वा०---( आप ही आप ) वाह रे महानुभावता ( प्रगट ) अच्छा अाज सॉझ तक और सही। सॉझ को न देगा तो मैं शाप ही न दूँगा, वरंच त्रैलोक्य में आज ही विदित कर दूँगा कि हरिश्चंद्र सत्य-भ्रष्ट हुआ।

[ जाते हैं

हरि०---भला किसी तरह मुनि से प्राण बचे। अब चलें अपना शरीर बेचकर दक्षिणा देने का उपाय सोचें। हा! ऋण भी कैसी बुरी वस्तु है, इस लोक में वही मनुष्य कृतार्थ है जिसने ऋण चुका देने को कभी क्रोधी और क्रूर लहनदार की लाल-लाल ऑखें नहीं देखी है। ( आगे चलकर ) अरे क्या बाजार में आ गए, अच्छा, ( सिर पर तृण* रखकर ) अरे सुनो भाई सेठ, साहूकार, महाजन, दूकानदारो, हम किसी कारण से अपने को पाँच हजार मोहर पर बेचते हैं, किसी को लेना हो तो लो। ( इसी तरह कहता हुआ इधर-उधर फिरता है ) देखो कोई दिन वह था कि इसी मनुष्य-विक्रय को अनुचित जानकर हम



उस काल में जब कोई दास्य स्वीकार करता था तो सिर पर तृण रखता था। दूसरे को दंड देते थे पर आज वही कर्म हम आप करते हैं। दैव बली है। ( 'अरे सुनो भाई' इत्यादि कहता हुआ इधर-उधर फिरता है। ऊपर देखकर ) क्या कहा? "क्यो तुम ऐसा दुष्कर कर्म करते हो?" आर्य यह मत पूछो, यह सब कर्म की गति है। ( ऊपर देखकर ) क्या कहा? "तुम क्या कर सकते हो, क्या समझते हो, और किस तरह रहोगे? इसका क्या पूछना है। स्वामी जो कहेगा वह करेंगे; समझते सब कुछ हैं, पर इस अवसर पर समझना कुछ काम नहीं आता, और जैसे स्वामी रखेगा वैसे रहेंगे। जब अपने को बेच ही दिया तब इसका क्या विचार है। ( ऊपर देखकर ) क्या कहा?" कुछ दाम कम करो।" आर्य हम लोग तो क्षत्रिय हैं, हम दो बात कहाँ से जाने। जो कुछ ठीक था कह दिया।

( नेपथ्य में से )

आर्यपुत्र! ऐसे समय में हमको छोड़े जाते हो! तुम दास होगे तो मैं स्वाधीन रहके क्या करूँगी? स्त्री को अर्द्धांगिनी कहते हैं, इससे पहिले बायाँ अंग बेच लो तब दहिना अंग बेचो।

हरि---( सुनकर बड़े शोक से ) हा! रानी की यह दशा इन

आँखों से कैसे देखी जायगी?

( सड़क पर शैव्या और बालक फिरते हुए दिखाई पड़ते हैं )

शैव्या---कोई महात्मा कृपा करके हमको मोल ले तो बड़ा उपकार हो।

बालक---अमको बी कोई माल ले तो बला उपकाल ओ।

शैव्या---( आँखों में आँसू भरकर ) पुत्र! चंद्र-कुल-भूषण महाराज वीरसेन का नाती और सूर्यकुल की शोभा महाराज हरिश्चंद्र का पुत्र होकर तू क्यों ऐसे कातर वचन कहता है। मैं अभी जीती हूँ। ( रोती है )

बालक---( मॉ का अंचल पकड़ के ) माँ! तुमको कोई मोल लेगा तो अमको बी मोल लेगा। आँ आँ माँ लोती काए को औ। ( कुछ रोना सा मुँह बनाके शैव्या का आँचल पकड़के झूलने लगता है )

शैव्या---( आँसू पोंछकर ) मेरे भाग्य से पूछ।

हरि०---अहह! भाग्य! यह भी तुम्हे देखना था? हा! अयोध्या की प्रजा रोती रह गई, हम उनको कुछ धीरज भी न दे आए। उनकी अब कौन गति होगी। हा! यह नहीं कि राज छूटने पर भी छुटकारा हो। अब यह देखना पड़ा। हृदय! तुम इस चक्रवर्ती की सेवायोग्य बालक और स्त्री को बिकता देखकर टुकड़े-टुकड़े क्यो नहीं हो जाते? ( बारंबार लंबी साँस लेकर आँसू बहाता है ) शैव्या---( 'कोई महात्मा' इत्यादि कहती हुई ऊपर देखकर ) क्या कहा? "क्या-क्या करोगी?" पर-पुरुष से संभाषण और उच्छिष्ट भाजन छोड़कर और सब सेवा करूँगी। ( ऊपर देखकर ) क्या कहा? "इतने माल पर कौन लेगा?" आर्य! कोई साधु ब्राह्मण महात्मा कृपा करके ले ही लेंगे।

( उपाध्याय और बटुक आते हैं )

उपा०---क्यो रे कौंडिन्य, सच ही दासी बिकती है?

बटु०---हाँ गुरुजी, क्या मैं झूठ कहूँगा? आप ही देख लीजिएगा।

उपा०---तो चल, आगे-आगे भीड़ हटाता चल। देख, धारा-प्रवाह की भाँति कैसे सब कामकाजी लोग इधर से उधर फिर रहे हैं, भीड़ के मारे पैर धरने की जगह नहीं है। और मारे कोलाहल के कान नहीं दिया जाता।

बटु०---( आगे-आगे चलता हुआ ) हटो भाई हटो। ( कुछ आगे बढ़कर ) गुरुजी, यह जहाँ भीड़ लगी है वहीं होगी।

उपा०---( शैव्या को देखकर ) अरे यही दासी बिकती है?

( शैव्या 'अरे कोई हमको मोल ले' इत्यादि कहती और रोती है। बालक भी माता की भाँति तोतली बोली से कहता है )

उपा०---पुत्रो! कहो तुम कौन-कौन सेवा करोगी? शैव्या---पर-पुरुष से संभाषण और उच्छिष्ट-भोजन छोड़कर और जो-जो कहिएगा, सब सेवा करूँगी।

उपा०---वाह! ठीक है। अच्छा, लो यह सुवर्ण। हमारी ब्राह्मणी अग्निहोत्र की अग्नि की सेवा से घर के कामकाज नहीं कर सकती सो तुम सम्हालना।

शैव्या---( हाथ फैलाकर ) महाराज! आपने बड़ा उपकार किया।

उपा०---( शैव्या को भली भॉति देखकर आप ही आप ) अहा! यह निस्संदेह किसी बड़े कुल की है। इसका मुख सहज लज्जा से ऊँचा नहीं होता और दृष्टि बराबर पैर ही पर है। जो बोलती है वह धीरे-धीरे और बहुत सम्हाल के बोलती है। हा! इसकी यह गति क्यों हुई! ( प्रगट ) पुत्री! तुम्हारे पति हैं न?

( शैव्या राजा की ओर देखती है )

हरि०---( आप ही आप दुःख से ) अब नहीं हैं। पति के होते भी ऐसी स्त्री की यह दशा हो!

उपा०-( राजा को देखकर आश्चर्य से ) अरे यह विशालनेत्र, प्रशस्त वक्षःस्थल, और संसार की रक्षा करने के योग्य लंबी-लंबी भुजावाला कौन मनुष्य है, और मुकुट के योग्य सिर पर तृण क्यों रखा है? ( प्रगट ) महात्मा तुम हमको अपने दुख का भागी समझो और कृपापूर्वक अपना सब वृत्तांत कहो।

हरि०---भगवन्! और तो विदित करने का अवसर नहीं है, इतना ही कह सकता हूँ कि ब्राह्मण के ऋण के कारण यह दशा हुई।

उपा०--–तो हमसे धन लेकर आप शीघ्र ही ऋण-मुक्त हूजिए!

हरि०---( दोनो कानो पर हाथ रखकर ) राम-राम! यह तो ब्राह्मण की वृत्ति है। आपसे धन लेकर हमारी कौन गति होगी!

उपा०---तो पाँच हज़ार मोहर पर आप दोनों में से जो चाहे से हमारे संग चले।

शैव्या---( राजा से हाथ जोड़कर ) नाथ! हमारे आछत आप मत बिकिए, जिसमें हमको अपनी आँख से यह न देखना पड़े, हमारी इतनी विनती मानिए। ( रोती है )

हरि०---( ऑसू रोककर ) अच्छा! तुम्हीं जाओ। ( आप ही आप ) हा! यह वज्रहृदय हरिश्चंद्र ही का है कि अब भी नहीं विदीर्ण होता!

शैव्या---( राजा के कपड़े में सोना बाँधती हुई ) नाथ! अब तो दर्शन भी दुर्लभ होगे। ( रोती हुई उपाध्याय से ) आर्य! आप क्षण भर क्षमा करें तो मैं आर्यपुत्र का

भली भाँति दर्शन कर लूँ। फिर यह मुख कहाँ और मैं कहाँ।

उपा---हाँ! हाँ! मैं जाता हूँ। कौंडिन्य यहाँ है, तुम उसके साथ आना।

[ जाता है

शैव्या---( रोकर ) नाथ! मेरे अपराधो को क्षमा करना।

हरि०---( अत्यंत घबड़ाकर ) अरे अरे विधाता! तुझे यही करना था! ( आप ही आप ) हा! पहिले महारानी बना कर अब दैव ने इसे दासी बनाया। यह भी देखना बदा था। हमारी इस दुर्गति से आज कुलगुरु भगवान् सूर्य का भी मुख मलिन हो रहा है। ( रोता हुआ प्रगट रानी से ) प्रिये! सर्व भाव से उपाध्याय को प्रसन्न रखना और सेवा करना।

शैव्या---( रोकर ) नाथ! जो आज्ञा।

बटु०---उपाध्यायजी गए, अब चलो जल्दी करो।

हरि०---(ऑखो में ऑसू भरके ) देवी! ( फिर रुककर अत्यंत सोच से आप ही आप ) हाय! अब मैं देवी क्यों कहता हूँ, अब तो विधाता ने इसे दासी बनाया। ( धैर्य से ) देवी, उपाध्याय की आराधना भली भॉति करना और उनके सब शिष्यो से भी सुहृद्-भाव रखना, ब्राह्मण की स्त्री की प्रीतिपूर्वक सेवा करना, बालक का यथासंभव पालन करना और अपने धर्म और प्राण की रक्षा करना। विशेष हम क्या समझा, जो-जो दैव दिखावे उसे धीरज से देखना। ( आँसू बहते हैं )

शैव्या---जो आज्ञा। ( राजा के पैरो पर गिर के रोती है )

हरि०---( धैर्यपूर्वक ) प्रिये, देर मत करो, बटुक घबड़ा रहे हैं।

( शैव्या उठकर रोती और राजा की ओर देखती हुई धीरे-धीरे चलती है )

बालक---( राजा से ) पिता, मा कआँ जाती ऐं?

हरि०---( धैर्य से ऑसू रोककर ) जहाँ हमारे भाग्य ने उसे दासी बनाया है।

बालक---( बटुक से ) अले मा को मत ले जा। ( माँ का आँचल पकड़के खींचता है )

बटु०---( बालक को ढकेलकर ) चल-चल देर होती है।

( बालक ढकेलने से गिरकर रोता हुआ उठकर अत्यत क्रोध और करुणा से माता-पिता की ओर देखता है )

हरि०---ब्राह्मण देवता, बालकों के अपराध से नहीं रुष्ट होना चाहिये। ( बालक को उठाकर धूर पोछ के मुँह चूमता हुआ ) पुत्र, मुझ चॉडाल का मुख इस समय ऐसे क्रोध से क्यो देखता है? ब्राह्मण का क्रोध तो सभी दशा में सहना चाहिए। जाओ माता के संग, मुझ भाग्यहीन के साथ रहकर क्या करोगे? ( रानी से ) प्रिये, धैर्य धरो। अपना कुल और जाति स्मरण करो। अब जाओ, देर होती है।

( रानी और बालक रोते हुए बटुक के साथ जाते है )

हरि०---धन्य हरिश्चंद्र! तुम्हारे सिवाय और ऐसा कठोर हृदय किसका होगा? संसार में धन और जन छोड़कर लोग स्त्री की रक्षा करते हैं, पर तुमने उसका भी त्याग किया।

( विश्वामित्र आते हैं और हरिश्चन्द्र पैर पर गिरकर प्रणाम करता है )

विश्वा०---ला, दे दक्षिणा! अब सॉझ होने में कुछ देर नहीं है।

हरि०---( हाथ जोड़कर ) महाराज, आधी लीजिए आधी अभी देता हूँ। ( सोना देता है )

विश्वा०---हम आधी दक्षिणा लेके क्या करे, दे चाहे जहाँ से सब दक्षिणा।

( नेपथ्य में )

धिक् तपो धिक् व्रतमिदं धिक् ज्ञानं धिक् बहुश्रुतम्।
नीतवानसि यद्वह्मन् हरिश्चंद्रमिमां दशाम्॥

विश्वा०---( बड़े क्रोध से ) आ: हमको धिक्कार देने वाला यह कौन दुष्ट है? है? ( ऊपर देखकर ) अरे विश्वेदेवा, ( क्रोध से जल हाथ में लेकर ) अरे क्षत्रिय के पक्षपातियो, तुम अभी विमान से गिरो और क्षत्रिय के कुल में तुम्हारा जन्म हो और वहाँ भी लड़कपन हो में ब्राह्मण के हाथ मारे जाओ*। ( जल छोड़ते है )

( नेपथ्य में हाहाकार के साथ बडा शब्द होता है )

( सुनकर और ऊपर देखकर आनंद से ) हहहह! अच्छा हुआ! यह देखो, किरीट-कुंडल बिना मेरे क्रोध से विमान से छूटकर विश्वेदेवा उल्टे हो होकर नीचे गिरते हैं। और हमको धिक्कार दे।

हरि०---( ऊपर देखकर भय से ) वाह रे तप का प्रभाव!( आप ही आप ) तब तो हरिश्चंद्र को अब तक शाप नहीं दिया है यह बड़ा अनुग्रह है! ( प्रगट ) भगवन्, स्त्री बेचकर यह आधा धन पाया है सो लें, और आधा हम अपने को बेचकर अभी देते हैं।

( नेपथ्य में )

अरे, अब तो नहीं सही जाती।

विश्वा०---हम आधा न लेंगे, चाहे जहाँ से अभी सब दे।

( हरिश्चन्द्र 'अरे सुनो भाई सेठ साहूकार' इत्यादि पुकारता हुआ घूमता है। चांडाल के वेष में धर्म और सत्य आते हैं )



यही पाँचो विश्वेदेवा विश्वामित्र के शाप से द्वापर में द्रौपदी के

पाँच पुत्र हुए थे, जिन्हें अश्वत्थामा ने बालकपन ही में मार डाला।

काँछा कछे, काला रंग, लाल नेत्र, सिर पर छोटे छोटे घुँघराले बाल और शरीर नंगा, बातों से मतवालापन झलकता हुआ। धर्म---( आप ही आप )

हम प्रतच्छ हरिरूप जगत हमरे बल चालत।
जल-थल-नभ थिर मो प्रभाव मरजाद न टालत॥
हमहीं नर के मीत सदा साँचे हितकारी।
इक हमहीं सँग जात, तजत जब पितु सुत नारी॥

सो हम नित थित सत्य में जाके बल सब जग जियो।
सेाइ सत्य-परिच्छन नृपति को आजु भेष हम यह कियो॥

( आश्चर्य से आप ही आप ) सचमुच इस राजर्षि के समान दूसरा अाज त्रिभुवन में नहीं है।

( आगे बढ़कर प्रगट ) अरे! हरजनवाँ! मोहर का संदूक ले आवा है न?

सत्य---क चौधरी! मोहर ले के का करबो?

धर्म---तोह से का काम पूछै से?

( दोनों आगे बढ़ते हुए फिरते हैं )

हरि०---('अरे सुनो भाई सेठ साहूकार' इत्यादि दो-तीन बेर पुकार के इधर-उधर घूमकर ) हाय! कोई नहीं बोलता और कुलगुरु भगवान् सूर्य भी आज हमसे रुष्ट होकर शीघ्र ही अस्ताचल जाया चाहते हैं। ( घबराहट दिखाता है )

धर्म---( आप ही आप ) हाय हाय! इस समय इस महात्मा को बड़ा ही कष्ट है। तो अब चलें आगे। ( आगे बढकर ) अरे! अरे! हम तुमको मोल लेंगे, लेव यह पचास सै मोहर लेव।

हरि---( आनंद से आगे बढ़कर ) वाह कृपानिधान! बड़े अवसर पर आए। लाइए। ( उसको पहिचानकर ) आप मोल लोगे?

धर्म---हाँ, हम मोल लेगे। ( सोना देना चाहता है )

हरि---आप कौन हैं?

धर्म---

हम चौधरी डोम सरदार। अमल हमारा दोनों पार॥
सब मसान पर हमरा राज। कफन माँगने का है काज॥
फूलमती देवी* के दास। पूजै सती मसान निवास॥
धनतेरस औ रात दिवाली। बलि चढ़ाय के पूजैं काली॥
सो हम तुमको लेंगे मोल। देंगे मुहर गॉठ से खोल॥

( मत्त की भाँति चेष्टा करता है )

हरि०---( बड़े दुःख से ) अहह! बड़ा दारुण व्यसन उपस्थित हुआ है। ( विश्वामित्र से ) भगवन्! मैं पैर पड़ता हूँ, मैं जन्म भर आपका दास होकर रहूँगा, मुझे चांडाल होने से बचाइए।



प्राचीन काल में चांडालों की कुलदेवी चंडकात्यायनी थीं, परंतु

इस काल में फूलमती इन लोगों की कुलदेवी हैं। विश्वा०---छिः मूर्ख! भला हम दास लेके क्या करेंगे? "स्वयं दासास्तपस्विनः" ।

हरि०---( हाथ जोड़कर ) जो आज्ञा कोजिएगा हम सब करेंगे।

विश्वा०---सब करेगा न? ( ऊपर हाथ उठाकर ) धर्म के साक्षी देवता लोग सुनें, यह कहता है कि जो आप कहेंगे मैं सब करूँगा।

हरि०---हाँ हाँ, जो आप आज्ञा कीजिएगा सब करूँगा।

विश्वा०---तो इसी गाहक के हाथ अपने को बेचकर अभी हमारी शेष दक्षिणा चुका दे।

हरि०---जो आज्ञा। ( आप ही आप ) अब कौन सोच है। ( प्रगट धर्म से ) तो हम एक नियम पर बिकेंगे!

धर्म---वह कौन?

हरि०---

भीख असन कंबल बसन, रखिहैं दूर निवास।
जो प्रभु आज्ञा होइहै, करिहैं सब ह्वै दास॥

धर्म---ठीक है, लेव सोना। (दूर से राजा के आँचल में मोहर देता है)

हरि०--( लेकर हर्ष से आप ही आप )

ऋण छूट्यो पूरयो बचन, द्विजहु न दीनो साप।
सत्य पालि चंडाल हू होइ आजु मोहि दाप॥

( प्रगट विश्वामित्र से ) भगवन्, लीजिए यह मोहर।

विश्वा०---( मुँह चिढ़ाकर ) सचमुच देता है? हरि०―हॉ हॉ, यह लीजिए! (मोहर देते हैं)

विश्वा०―(लेकर) स्वस्ति। (आप ही आप) बस अब चलो, बहुत परीक्षा हो चुकी। (जाना चाहते है)

हरि०―(हाथ जोड़कर) भगवन्! दक्षिणा देने में देर होने का अपराध क्षमा हुआ न?

विश्वा०—हॉ, क्षमा हुआ। अब हम जाते हैं।

हरि०―भगवन्! प्रणाम करता हूँ।

(विश्वामित्र आशीर्वाद देकर जाते हैं)

हरि०―अब चौधरीजी, (लजा से रुककर) स्वामी की जो आज्ञा हो वह करे।

धर्म―(मत्त की भॉति नाचता हुआ)

जावो अभी दक्खिनी मसान। लेव वहाँ कफ्फन का दान॥
जो कर तुमको नहीं चुकावे। सेा किरिया करने नहिं पावे॥
चलो घाट पर करो निवास। भए आज से हमरे दास॥

हरि०-जो आज्ञा।

(जवनिका गिरती है)

______


चतुर्थ अंक

चतुर्थ अंक

स्थान---दक्षिण श्मशान

[ नदी, पीपल का बडा पेड, चिता, मुरदे, कौए, सियार, कुत्ते, हड्डी इत्यादि ]

( कंबल ओढ़े और एक मोटा लट्ठ लिए हुए राजा हरिश्चंद्र दिखाई पड़ते हैं )

हरि०---(लंबी सॉस लेकर ) हाय! अब जन्म भर यही दुख भोगना पड़ेगा।

जाति दास चंडाल की, घर घनघोर मसान।
कफन खसोटी को करम, सब ही एक समान॥

न जाने विधाता का क्रोध इतने पर भी शांत हुआ कि नहीं। बड़ो ने सच कहा है कि दुःख से दुःख जाता है। दक्षिणा का ऋण चुका, तो यह कर्म करना पड़ा। हम क्या सोचें? अपनी अनाथ प्रजा को, या दीन नातेदारो को, या अशरण नौकरों को, या रोती हुई दासियो को, या सूनी अयोध्या को, या दासी बनी महारानी को, या उस अनजान बालक को, या अपने ही इस चांडालपने को। हा! बटुक के धक्के से गिरकर रोहिताश्व ने क्रोध-भरी और रानी ने जाते समय करणा-भरी दृष्टि से जो मेरी ओर देखा था वह अब तक नहीं भूलती। ( घबड़ाकर ) हा देवी! सूर्यकुल की बहू और चंद्रकुल की बेटी होकर तुम बेची गईं और दासी बनीं। हा! तुम अपने जिन सुकुमार हाथों से फूल की माला भी नहीं गूंथ सकती थीं उनसे बरतन कैसे मॉजोगी? ( मोह प्राप्त होने चाहता है पर सम्हलकर ) अथवा क्या हुआ? यह तो कोई न कहेगा कि हरिश्चंद्र ने सत्य छोड़ा।

बेचि देह दारा सुअन, होइ दास हू मंद।
राख्यो निज बच सत्य करि, अभिमानी हरिचंद॥

( आकाश से पुष्पवृष्टि होती है )

अरे यह असमय में पुष्पवृष्टि कैसी? किसी पुण्यात्मा का मुरदा आया होगा। तो हम सावधान हो जायँ। [ लट्ठ कंधे पर रख कर फिरता हुआ ] खबरदार! खबरदार! बिना हमसे कहे और बिना हमें आधा कफन दिए कोई संस्कार न करे। [ यही कहता हुआ निर्भय मुद्रा उधर देखता फिरता है। नेपथ्य में कोलाहल सुन कर ] हाय-हाय! कैसा भयंकर श्मशान है! दूर से मंडल बाँध-बाँधकर चोच बाए, डैना फैलाए, कंगालो की तरह मुर्दों पर गिद्ध कैसे गिरते हैं और कैसा मांस नोच-नोचकर आपस में लड़ते और चिल्लाते हैं। इधर अत्यंत कर्णकटु अमंगल के नगाड़े की भॉति एक के शब्द की लाग से दूसरे सियार कैसे रोते हैं। उधर चिर्राइन फैलाती हुई चट-चट करती चिताएँ कैसी जल रही हैं, जिनमें कहीं से मांस के टुकडे उड़ते हैं, कहीं लोहू वा चरबी बहती है। आग का रंग मांस के संबंध से नीला-पीला हो रहा है, ज्वाला घूम-घूमकर निकलती है, कभी एक साथ धधक उठती है, कभी मंद हो जाती है। धुआँ चारो ओर छा रहा है। [ आगे देखकर आदर से ] अहा! यह वीभत्स व्यापार भी बड़ाई के योग्य है। शव! तुम धन्य हो कि इन पशुओं के इतने काम आते हो; अतएव कहा है---

"मरनो भलो विदेश को, जहाँ न अपुनो कोय।
माटी खॉय जनावरॉ, महा महोच्छव होय॥"

अहा! देखो।

सिर पै बैठ्यो काग अॉख दोउ खात निकारत।
खींचत जीभहि स्यार अतिहि आनँद उर धारत॥
गिद्ध जाँघ कहँ खोदि खोदि कै मांस उचारत।
स्वान आँगुरिन काटि काटि के खान बिचारत॥

बहु चील नोचि लै जात तुच माद मढ़यो सबको हियो।
मनु ब्रह्मभोज जिजमान कोउ आजु भिखारिन कहँ दियो॥

अहा! शरीर भी कैसी निस्सार वस्तु है!

साई मुख सोई उदर, सोई कर पद दोय।
भयो आजु कछु और ही, परसत जेहि नहिं कोय॥
हाड़ मॉस लाला रकत, बसा तुचा सब सेाय।
छिन्न भिन्न दुर्गंध-मय, मरे मनुस के होय॥
कादर जेहि लखि कै डरत, पंडित पावत लाज।
अहो! व्यर्थ संसार को, विषय बासना साज॥
अहो! मरना भी क्या वस्तु है।

सोई मुख जेहि चंद बखान्यौ।
सोई अंग जेहि प्रिय करि जान्यौ॥
सोई भुज जे प्रिय गर डारें।
सोई भुज जिन नर बिक्रम पारें॥
सोई पद जिहि सेवक बंदत।
साई छबि जेहि देखि अनंदत॥
सोइ रसना जहँ अमृत बानी।
जेहि सुन के हिय नारि जुड़ानी॥
सोइ हृदय जहँ भाव अनेका।
सोई सिर जहँ निज बच टेका॥
सोई छबि-मय अंग सुहाए।
आज जीव बिनु धरनि सुहाए॥
कहाँ गई वह सुंदर सोभा।
जीवत जेहि लखि सब मन लोभा॥

प्रानहुँ ते बढि जा कहँ चाहत।
ता कहँ आजु सबै मिलि दाहत॥
फूल बोझ हू जिन न सहारे।
तिन पै बोझ काठ बहु डारे॥
सिर पीड़ा जिनकी नहिं हेरी।
करत कपाल-क्रिया तिन केरी॥
छिनहूँ जे न भए कहुँ न्यारे।
तेउ बंधुगन छोड़ि सिधारे॥
जो दृगकोर महीप निहारत।
आजु काक तेहि भोज बिचारत॥
भुजबल जे नहिं भुवन समाए।
ते लखियत मुख कफन छिपाए॥
नरपति प्रजा भेद बिनु देखे।
गने काल सब एकहि लेखे॥
सुभग कुरूप अमृत विष साने।
आजु सबै इक भाव बिकाने॥
पुरु दधीच कोऊ अब नाहीं।
रहे नामही ग्रंथन मॉहीं॥

अहा! देखो वही सिर, जिस पर मंत्र से अभिषेक होता था, कभी नवरत्न का मुकुट रखा जाता था, जिसमें इतना अभिमान था कि इंद्र को भी तुच्छ गिनता था, और जिसमें बड़े-बड़े राज जीतने के मनोरथ भरे थे, आज पिशाचों का गेंद बना है और लोग उसे पैर से छूने में भी घिन करते हैं। ( आगे देखकर ) अरे यह श्मशान-देवी हैं। अहा! कात्यायनी को भी कैसा वीभत्स उपचार प्यारा है? यह देखो, डोम लोगों ने सूखे गले सड़े फूलों की माला गंगा में से पकड़-पकड़कर देवी को पहिना दी है और कफन की ध्वजा लगा दी है। मरे बैल और भैसो के गले के घंटे पीपल की डार में लटक रहे हैं, जिनमें लोलक की जगह नली की हड्डी लगी है। घंटे के पानी से चारों ओर से देवी का अभिषेक होता है और पेड़ के खंभे में लोहू के थापे लगे हैं। नीचे जो उतारों की बलि दी गई है उसके खाने को कुत्ते और सियार लड़-लड़कर कोलाहल मचा रहे हैं। ( हाथ जोड़कर )

"भगवति! चंडि! प्रेते! प्रेतविमाने! लसत्प्रेते! प्रेता-स्थिरौद्ररूपे! प्रेताशिनि! भैरवि! नमस्ते"॥

( नेपथ्य में )

राजन्! हम केवल चांडालो के प्रणाम के योग्य हैं। तुम्हारे प्रणाम से हमें लज्जा आती है। माँगो क्या वर माँगते हो? हरि०---( सुनकर आश्चर्य से ) भगवति! यदि आप प्रसन्न हैं तो हमारे स्वामी का कल्याण कीजिए।

( नेपथ्य में )

साधु महाराज हरिश्चंद्र साधु!

हरि०---( ऊपर देखकर ) अहा! स्थिरता किसी को भी नहीं है। जो सूर्य उदय होते ही पद्मिनीवल्लभ और लौकिक वैदिक दोनों कर्म का प्रवर्तक था, जो दोपहर तक अपना प्रचंड प्रताप क्षण-क्षण बढाता गया, जो गगनांगन का दीपक और कालसर्प का शिखामणि था, वह इस समय परकटे गिद्ध की भॉति अपना सब तेज गॅवाकर देखो समुद्र में गिरा चाहता है।

अथवा

सॉझ सोई पट लाल कसे कटि सूरज खप्पर हाथ लह्यो है।
पच्छिन के बहु शब्दन के मिस जीव उचाटन मंत्र कह्यो है॥
मद्य भरी नरखोपरी सो ससि को नव बिंबहु धाइ गह्यो है।
दै बलि जीव पसू यह मत्त है काल-कपालिक नाचि रह्यो है॥
सूरज धूम बिना की चिता सोई अंत में लै जल मॉहि बहाई।
बोलैं घने तरु बैठि बिहंगम रोअत सो मनु लोग-लोगाई॥
धूम अँधार, कपाल निसाकर, हाड़ नछत्र लहू सी ललाई।
आनँद हेतु निशाचर के यह काल मसान सो सॉझ बनाई॥

अहा! यह चारों ओर से पक्षी सब कैसा शब्द करते हुए अपने-अपने घोंसलों की ओर चले आते हैं। वर्षा से नदी का भयंकर प्रवाह, सॉझ होने से श्मशान के पीपल पर कौओ का एक संग अमंगल शब्द से कॉव-कॉव करना और रात के आगमन से सन्नाटे का समय चित्त में कैसी उदासी और भय उत्पन्न करता है। अंधकार बढता ही जाता है। वर्षा के कारण इन श्मशानवासी मंडूकों का टर-टर करना भी कैसा डरावना मालूम होता है।

रुरुआ चहुँ दिसि ररत डरत सुनि के नर-नारी।
फटफटाइ दोउ पंख उलूकहु रटत पुकारी॥
अंधकारबस गिरत काक अरु चील करत रव।
गिद्ध-गरुड़-हड़गिल्ल भजत लखि निकट भयद रव॥

रोअत सियार, गरजत नदी, स्वान झूँकि डरपावहीं।
सँग दादुर झींगुर रुदन-धुनि मिलि स्वर तुमुल मचावहीं॥

इस समय ये चिता भी कैसी भयंकर मालूम पड़ती हैं। किसी का सिर चिता के नीचे लटक रहा है, कहीं आँच से हाथ-पैर जलकर गिर पड़े हैं, कहीं शरीर आधा जला है, कहीं बिलकुल कच्चा है, किसी को वैसे ही पानी में बहा दिया है, किसी को किनारे ही छोड़ दिया है, किसी का मुँह जल जाने से दाँत निकला हुआ भयंकर हो

भा० ना०---७

रहा है और कोई भाग में ऐसा जल गया है कि कहीं पता भी नहीं है। वाह रे शरीर, तेरी क्या-क्या गति होती है!! सचमुच मरने पर इस शरीर को चटपट जला ही देना योग्य है, क्योकि ऐसे रूप और गुण जिस शरीर में थे उसको कीड़ों पा मछलियो से नुचवाना और सड़ाकर दुर्गधमय करना बहुत ही बुरा है। न कुछ

शेष रहेगा न दुर्गति होगी। हा! चलो आगे चलें। ( खबरदार इत्यादि कहता हुआ इधर-उधर घूमता है )

( पिशाच और डाकिनीगण परस्पर आमोद करते और गाते-बजाते हुए आते हैं )

पि०---

और डा० हैं भूत प्रेत हम, डाइन हैं छमाछम,
हम सेवै मसान शिव को भजै बोलै बम बम बम।

पि०---

हम कड़ कड़ कड़ कड़ कड़ कड़ हड्डी को तोड़ेगे।
हम भड़ भड़ धड़ धड़ पड़ पड़ सिर सबका फोड़ेंगे।

डा०---

हम घुट घुट घुट घुट घुट घुट लोहू पिलावेंगी।
हम चट चट चट चट चट चट ताली बजावेंगी॥

सब---हम नाचें मिलकर थेई थेई थेई थेई कूदें धम् धम् नम्र। हैं भूत०--

पि०---

हम काट काट कर शिर का गेंदा उछालेंगे।
हम खींच खींच कर चरबी पंशाखा बालेंगे॥

डा०---

हम माँग में लाल-लाल लोहू का सेंदुर लगावेगी।
हम नस के तागे चमड़े का लहँगा बनावेंगी॥

सब---हम धज से सज के बज के चलेंगे चमकेंगे चम चम चम।

पि०---

लोहू का मुँह से फर्र फर्र फुहारा छोड़ेंगे।
माला गले पहिरने को अँतड़ी को जोड़ेंगे॥

डा०---

हम लाद के औंधे मुरदे चौकी बनावेंगी।
कफन बिछा के लड़कों को उस पर सुलावेंगी॥

सब---हम मुख से गावेंगे ढोल बजावेगे ढम ढम ढम ढम ढम।

( वैसे ही कूदते हुए एक ओर से चले जाते हैं )

हरि०---( कौतुक से देखकर ) पिशाचो की क्रीड़ा-कुतूहल भी देखने के योग्य है। अहा! यह कैसे काले-काले झाड़ू से सिर के बाल खड़े किए लंबे-लंबे हाथ-पैर विकराल दाँत लंबी जीभ निकाले इधर-उधर दौड़ते और परस्पर किलकारी मारते हैं मानो भयानक रस की सेना मूर्तिमान होकर यहाँ स्वच्छंद विहार कर रही है। हाय-हाय! इनका खेल और सहज ब्यौहार भी कैसा भयंकर है। कोई कटाकट हड्डी चबा रहा है, कोई खोपड़ियों में लहू भर-भर करके पीता है, कोई सिर का गेंद बनाकर खेलता है, कोई अँतड़ी निकाल गले में डाले है और चंदन की भॉति चरबी और लहू शरीर में पोत रहा है, एक दूसरे से मांस छीनकर ले भागता है, एक जलता मांस मारे तृष्णा के मुँह में रख लेता है, पर जब गरम मालूम पड़ता है तो थू थू करके थूक देता है, और दूसरा उसी को फिर झट से खा जाता है। हा! देखो यह चुडैल एक स्त्री की नाक नथ समेत नोच लाई है, जिसे देखने को चारों ओर से सब भुतने एकत्र हो रहे हैं और सभों को इसका बड़ा कौतुक हो गया है। हँसी में परस्पर लोहू का कुल्ला करते हैं और जलती लकड़ी और मुरदो के अंगों से लड़ते हैं और उनको ले-लेकर नाचते हैं। यदि तनिक भी क्रोध में आते हैं तो श्मशान के कुत्तों को पकड़-पकड़कर खा जाते हैं। अहा! भगवान् भूतनाथ ने बड़े कठिन स्थान पर योगसाधन किया है। ( खबरदार

इत्यादि कहता हुआ इधर-उधर फिरता है। ऊपर देखकर ) आधी रात हो गई, वर्षा के कारण अँधेरी बहुत ही छा रही है, हाथ से हाथ नहीं सूझता! चांडाल कुल की भॉति श्मशान पर तम का भी आज राज हो रहा है। ( स्मरण करके ) हा! इस दुःख की दशा में भी हमसे प्रिया अलग पड़ी है। कैसी भी हीन अवस्था हो, पर अपना प्यारा जो पास रहे तो कुछ कष्ट नहीं मालूम पड़ता। सच है--

"टूट ठाट घर टपकत खटियौ टूट।
पिय कै बॉह उसिसवाँ सुख कै लूट॥"

बिधना ने इस दुःख पर भी वियोग दिया। हा! यह वर्षा और यह दुःख! हरिश्चंद्र का तो ऐसा कठिन कलेजा है कि सब सहेगा, पर जिसने सपने में भी दुःख नहीं देखा वह महारानी किस दशा में होगी। हा देवि! धीरज धरो, धीरज धरो! तुमने ऐसे ही भाग्यहीन से स्नेह किया है, जिसके साथ सदा दुःख ही दुःख है। ( ऊपर देखकर ) पानी बरसने लगा। अरे! ( घोघी भली भॉति अोढ़कर ) हमको तो यह वर्षा और श्मशान दोनों एक ही से दिखाई पड़ते हैं। देखो---

चपला की चमक चहूँघा सों लगाई चिता
चिनगी चिलक पटबीजना चलायो है।
हेती बगमाल स्याम बादर सु भूमि कारी
बीरबधू लहूबूँद भुव लपटायो है॥
'हरीचंद' नीर-धार आँसू सी परत जहाँ
दादुर को सोर रोर दुखिन मचायो है।
दाहन बियोग दुखियान को मरे हू यह
देखो पापी पावस मसान बनि आयो है॥

( कुछ देर तक चुप रहकर ) कौन है? ( खबरदार इत्यादि कहता हुआ इधर-उधर फिर कर )

इंद्र काल हू सरिस जो आयसु लॉघै कोय।
यह प्रचंड भुजदंड मम प्रतिभट ताको होय॥

अरे कोई नहीं बोलता। ( कुछ आगे बढ़कर ) कौन है?

( नेपथ्य में )

हम है।

हरि०---अरे हमारी बात का यह उत्तर कौन देता है? चलें, जहाँ से आवाज आई है वहाँ चलकर देखें। ( आगे बढ़कर नेपथ्य की ओर देखकर ) अरे यह कौन है?

चिता-भस्म सब अंग लगाए। अस्थि-अभूषन बिबिध बनाए॥
हाथ कपाल मसान जगावत। को यह चल्यो रुद्र सम आवत॥

( कापालिक के वेष में धर्म* आता है )

धर्म---अरे, हम हैं।

वृत्ति अयाचित आत्म-रति करि जग के सुख त्याग।
फिरहिं मसान मसान हम धारि अनंद बिराग॥

( आगे बढ़कर महाराज हरिश्चंद्र को देखकर आप ही आप )



गेरुए वस्त्र का काला काछे, गेरुआ कफनी पहिने, सिर के बाल खोले, सेंदुर का अर्द्धचंद्र किए, नंगी तलवार गले में लटकती हुई, एक हाथ में खप्पड़ बलता हुआ, दूसरे हाथ में चिमटा, अंग में भभूत पोते, नशे से आँखें लाल, लाल फूल की माला और हड्डी के आभूषण पहिने।

हम प्रतच्छ हरि-रूप जगत हमरे बल चालत।
जल-थल-नभ थिर मम प्रभाव मरजाद न टालत॥
हमहीं नर के मीत सदा साँचे हितकारी।
इक हमहीं सँग जात तजत जब पितु सुत नारी॥

सो हम नित थित इक सत्य में जाके बल सब जग जियो।
सोइ सत्य-परिन्छन नृपति को आजु भेष हम यह कियो॥

( कुछ सोचकर ) राजर्षि हरिश्चंद्र की दुःखपरंपरा अत्यंत शोचनीय और इनके चरित्र अत्यंत आश्चर्य के हैं। अथवा महात्माओ का यह स्वभाव ही होता है।

सहत बिबिध दुख मरि मिटत, भोगत लाखन सोग।
पै निज सत्य न छाँड़ाहीं, जे जग साँचे लोग॥
बरु सूरज पच्छिम उगे, बिंध्य तरै जल माहिं।
सत्यबीर जन पै कबहुँ निज बच टारत नाहिं॥

अथवा उनके मन इतने बड़े हैं कि दुःख को दुःख सुख को सुख गिनते ही नहीं। चलें उनके पास चलें। ( आगे बढ़कर और देखकर ) अरे! यही महात्मा हरिश्चंद्र हैं? ( प्रगट ) महाराज, कल्याण हो।

हरि०---( प्रणाम करके ) आइए योगिराज!

धर्म---महाराज, हम अर्थी हैं।

( हरिश्चन्द्र लज्जा और विकलता नाट्य करता है )

उस दिन पृथ्वी किसके बल से ठहरेगी? ( प्रत्यक्ष ) महाराज! इसमें धर्म न जायगा, क्योंकि स्वामी की आज्ञा तो आप उल्लंघन करते ही नहीं। सिद्धि का आकर इसी श्मशान के निकट ही है और मैं अब पुरश्चरण करने जाता हूँ, आप विघ्नों का निषेध कर दीजिए।

[ जाता है

हरि०---( ललकार कर ) हटो रे हटो विघ्नो! चारों ओर से तुम्हारा प्रचार हमने रोक दिया।

( नेपथ्य में )

महाराजाधिराज! जो आज्ञा। आपसे सत्य वीर की आज्ञा कौन लॉघ सकता है!

खुल्यो द्वार कल्यान को, सिद्ध जोग तप आज।
निधि सिधि विद्या सब करहिं अपने मन को काज॥

हरि०---( हर्ष से ) बड़े आनंद की बात है कि विघ्नों ने हमारा कहना मान लिया।

( विमान पर बैठी हुई तीनों महाविद्याएँ* आती हैं )

महावि०---महाराज हरिश्चंद्र! बधाई है। हमी लोगों को सिद्ध करने को विश्वामित्र ने बड़ा परिश्रम किया था,



ब्रह्मा, विष्णु, महेश के वेश में पर स्त्री का श्रृंगार। खेलने में

चित्रपट द्वारा परदे के उपर इनको दिखलावेंगे और इनकी ओर से बोलने वाला नेपथ्य में से बोलेगा। तब देवताओं ने माया से आपको स्वप्न में हमारा रोना सुनाकर हमारा प्राण बचाया।

हरि०---( आप ही आप ) अरे यही सृष्टि की उत्पन्न, पालन और नाश करनेवाली महाविद्याएँ हैं, जिन्हें विश्वामित्र भी न सिद्ध कर सके। ( प्रगट हाथ जोड़कर ) त्रिलोक-विजयिनी महाविद्याओं को नमस्कार है।

महावि०---महाराज! हम लोग तो आपके वश में हैं। हमारा ग्रहण कीजिए।

हरि०---देवियो, यदि हम पर प्रसन्न हो तो विश्वामित्र मुनि की वशवर्तिनी हों, उन्होंने आप लोगो के वास्ते बड़ा परिश्रम किया है।

महावि०---धन्य महाराज! धन्य! जो आज्ञा।

[जाती है

( धर्म एक बैताल के सिर पर पिटारा रखवाए हुए आता है )

धर्म---महाराज का कल्याण हो, आपकी कृपा से महानिधान* सिद्ध हुआ। आपको बधाई है। अब लीजिए इस रसेंद्र को।

याही के परभाव सो अमर देव-सम होइ।
जोगी जन बिहरहिं सदा मेरु-शिखर भय खोइ॥



महानिधान बुभुक्षित धातुभेदी पारा, जिसे बावन तोला पाव रत्ती

कहते हैं। "हरि०---प्रणाम करके ) महाराज! दासधर्म के यह विरुद्ध है। इस समय स्वामी से कहे बिना मेरा कुछ भी लेना स्वामी को धोखा देना है।

धर्म---( आश्चर्य से आप ही आप ) वाह रे महानुभावता!( प्रगट ) तो इससे स्वर्ण बनाकर आप अपना दास्य छुड़ा लें।

हरि०---यह ठीक है, पर मैंने तो विनती की न कि जब मैं दूसरे का दास हो चुका तो इस अवस्था में मुझे जो कुछ मिले सब स्वामी का है। क्योकि मैं तो देह के साथ ही अपना स्वत्वमात्र बेच चुका, इससे आप मेरे बदले कृपा करके मेरे स्वामी ही को यह रसेंद्र दीजिए।

धर्म---( आश्चर्य से आप ही आप ) धन्य हरिश्चंद्र! धन्य तुम्हारा धैर्य! धन्य तुम्हारा विवेक! और धन्य तुम्हारी महानुभावता! या---

चलै मेरु बरु प्रलय जल पवन झकोरन पाय।
पै बीरन के मन कबहुँ चलहिं नहीं ललचाय॥

तो हमें भी इसमें कौन हठ है। ( प्रत्यक्ष ) बैताल! जाओ, जो महाराज की आज्ञा है वह करो।

बैताल---जो रावलजी की आज्ञा।

[ जाता है

धर्म---महाराज! ब्राह्ममुहूर्त निकट आया, अब हमको भी आज्ञा हो। हरि०---योगिराज! हमको भूल न जाइएगा, कभी-कभी स्मरण कीजिएगा।

धर्म---महाराज! बड़े-बड़े देवता आपका स्मरण करते हैं और करेंगे, मैं क्या कहूँ।

[ जाता है

हरि०---क्या रात बीत गई! आज तो कोई भी मुरदा नया नहीं आया। रात के साथ ही श्मशान भी शांत हो चला, भगवान् नित्य ही ऐसा करे।

( नेपथ्य में घंटा नूपुरादि का शब्द सुनकर )

अरे! यह बड़ा कोलाहल कैसा हुआ?

( विमान पर अष्ट महासिद्धि, नव निधि और बारहों प्रयोग आदि देवता* आते हैं )

हरि०---( आश्चर्य से ) अरे ये कौन देवता बड़े प्रसन्न होकर श्मशान पर एकत्र हो रहे है?

देवता---महाराज हरिश्चंद्र की जय हो। आपके अनुग्रह से



साधारण देवी-देवताओं के वेश में। अष्ट महासिद्धि, यथा अणिमा, महिमा, लघिमा, गरिमा, प्राप्ति, प्राकाम्य, ईशित्व

और वशित्व। नवनिधि, यथा---पद्म, महापद्म, शंख, मकर, कच्छप, मुकुंद, कुंद, नील और वच्र्चस्। बारह प्रयोग, यथा---मारण, मोहन, उच्चाटन, कीलन, विद्वेषण और कामनाशन---ये छः बुरे और स्तभन, वशीकरण, आकर्षण, बदीमोचन, कामपूरण और वाक्प्रसारण---ये छः अच्छे। ये भी चित्रपट में दिखलाए जायँगे। हम लोग विघ्नों से छूटकर स्वतंत्र हो गए, अब हम आपके वश में हैं। जो आज्ञा हो, करें। हम लोग अष्ट महासिद्धि, नव निधि और बारह प्रयोग सब आपके हाथ में हैं।

हरि०---( प्रणाम करके ) यदि हम पर आप लोग प्रसन्न हों तो महासिद्धि योगियों के, निधि सजनों के और प्रयोग साधकों के पास जाओ।

देवता---( आश्चर्य से ) धन्य राजर्षि हरिश्चंद्र! तुम्हारे बिना और ऐसा कौन होगा जो घर आई लक्ष्मी का त्याग करे। हमी लोगों की सिद्धि को बड़े-बड़े योगी मुनि पच मरते हैं। पर तुमने तृण की भाँति हमारा त्याग करके जगत् का कल्याण किया।

हरि०---आप लोग मेरे सिर आँखों पर हैं पर मैं क्या करूँ क्योकि मैं पराधीन हूँ। एक बात और भी निवेदन है। वह यह कि छः अच्छे प्रयोगों की तो हमारे समय में सद्य:- सिद्धि होय पर बुरे प्रयोगों की सिद्धि विलंब से हो।

देवता---महाराज! जो आज्ञा। हम लोग जाते हैं। आज अपके सत्य ने शिवजी के कीलन* को भी शिथिल कर दिया। महाराज का कल्याण हो।

[ जाते हैं



शिवजी ने साधनमात्र को कील दिया है जिसमें जल्दी न सिद्ध

( नेपथ्य में इस भाँति मानो राजा हरिश्चंद्र नहीं सुनता‌ )

( एक स्वर से ) तो अप्सरा को भेजें। ( दूसरे स्वर से ) छिः मूर्ख! जिसको अष्ट सिद्धि नव निधियों ने नहीं डिगाया उसको अप्सरा क्या डिगावेंगी? ( एक स्वर से ) तो अब अंतिम उपाय किया जाय? ( दूसरे स्वर से ) हाँ, तक्षक को आज्ञा दे। अब और कोई उपाय नहीं है!

हरि०---अहा! अरुण उदय हुआ चाहता है। पूर्व दिशा ने अपना मुँह लाल किया। ( सॉस लेकर )

"वा चकई को भयो चित चीतो चितोति चहूँ दिसि चाय सों नाँची।
ह्वै गई छीन कलाधर की कला जामिनि जोति मनों जम जाँची॥
बोलत बैरी बिहंगम 'देव' सँजोगिन की भई संपति कॉची।
लोहू पियो जो बियोगिन को सो कियो मुख लाल पिशाचिनि प्राची॥"

हा! प्रिये! इन बरसात की रातों को तुम रो-रो के बिताती होगी! हा! वत्स रोहिताश्व, भला हम लोगों ने तो अपना शरीर बेचा तब दास हुए, तुम बिना बिके ही क्यों दास बन गए?

जेहि सहसन परिचारिका राखत हाथहिं हाथ।
सो तुम लोटत धूर में दास-बालकन साथ॥



हों सो राजा हरिश्चंद्र ने विघ्नों को जो रोक दिया इसमें वह कीलन

भी शिवजी की इच्छापूर्वक उस समय दूर हो गया था, क्योंकि यह भी तो एक सबमें बड़ा विघ्न था।

जाकी आयसु जग नृपति सुनतहि धारत सीस।
तेहि द्विज-बटु आज्ञा करत, अहह कठिन अति ईस॥
बिनु तन बेचे बिनु दिए, बिनु जग ज्ञान बिबेक।
द्वैव-सर्प दंशित भए, भोगत कष्ट अनेक॥

( घबड़ाकर ) नारायण! नारायण! मेरे मुख से क्या निकल गया? देवता उसकी रक्षा करें। ( बाईं अॉख का फड़कना दिखाकर ) इसी समय में यह महा अपशकुन क्यों हुआ? ( दाहिनी भुजा का फड़कना दिखाकर ) अरे और साथ ही यह मंगल-शकुन भी!न जाने क्या होनहार है! वा अब क्या होनहार है? जो होना था सो हो चुका। अब इससे बढ़कर और कौन दशा होगी? अब केवल मरणमात्र बाकी है। इच्छा तो यही है कि सत्य छूटने और दीन होने के पहले ही शरीर छूटे, क्योकि इस दुष्ट चित्त का क्या ठिकाना है, पर वश क्या है?

( नेपथ्य में )

पुत्र हरिश्चंद्र! सावधान। यही अंतिम परीक्षा है। तुम्हारे पुरुषा इक्ष्वाकु से लेकर त्रिशंकु पर्यंत आकाश में नेत्र भरे खड़े एकटक तुम्हारा मुख देख रहे हैं। अाज तक इस वंश में ऐसा कठिन दुःख किसी को नहीं हुआ था। ऐसा न हो कि इनका सिर नीचा हो। अपने धैर्य का स्मरण करो। हरि०---( घबड़ाकर ऊपर देखकर ) अरे यह कौन है? कुलगुरु भगवान् सूर्य अपना तेज समेटे मुझे अनुशासन कर रहे हैं। ( ऊपर देखकर ) पितः, मैं सावधान हूँ। सब दुःखों को फूल की माला की भाँति ग्रहण करूँगा।

( नेपथ्य में रोने की आवाज सुन पडती है )

हरि०---अरे अब सबेरा होने के समय मुरदा आया! अथवा चांडाल-कुल का सदा कल्याण हो, हमें इससे क्या?( खबरदार इत्यादि कहता हुआ फिरता है )

( नेपथ्य में )

हाय! कैसी भई! हाय बेटा! हमें रोती छोड़ के कहाँ चले गए! हाय-हाय रे!

हरि०---अहह! किसी दीन स्त्री का शब्द है, और शोक भी इसको पुत्र का है। हाय हाय! हमको भी भाग्य ने क्या ही निर्दय और बीभत्स कर्म सौंपा है! इससे भी वस्त्र मॉगना पडेगा।

( रोती हुई शैव्या रोहिताश्व का मुरदा लिए आती है )

शैव्या---( रोती हुई ) हाय बेटा! अब बाप ने छोड़ दिया, तब तुम भी छोड़ चले! हाय! हमारी बिपत और बुढ़ौती की ओर भी तुमने न देखा! हाय! हाय रे! अब हमारी कौन गति होगी! ( रोती है ) हरि०---हाय-हाय! इसके पति ने भी इसको छोड़ दिया है। हा! इस तपस्विनी को निष्करुण विधि ने बड़ा ही दुःख दिया है।

शैव्या---( रोती हुई ) हाय बेटा! अरे आज मुझे किसने लूट लिया! हाय मेरी बोलती चिड़िया कहाँ उड़ गई! हाय, अब मैं किसका मुँह देख के जीऊँगी! हाय, मेरी अंधी की लकड़ी कौन छीन ले गया! हाय, मेरा ऐसा सुंदर खिलौना किसने तोड़ डाला! अरे बेटा, तै तो मरे पर भी सुंदर लगता है! हाय रे! अरे बोलता क्यों नहीं! बेटा जल्दी बोल, देख, मा कब की पुकार रही है! बच्चा! तू तो एक ही दफे पुकारने में दौड़ कर गले से लपट जाता था, क्यो नहीं बोलता? ( शव को बार-बार गले लगाती, देखती और चूमती है )

हरि०---हाय-हाय! इस दुखिया के पास तो खड़ा नहीं हुआ जाता।

शैव्या---( पागल की भॉति ) अरे यह क्या हो रहा है? बेटा, कहाँ गये हो आओ जल्दी। अरे अकेले इस मसान में मुझे डर लगता है, यहाँ मुझको कौन ले आया है रे? बेटा जल्दी आओ! अरे क्या कहते हो, मैं गुरु को लेने गया था, वहाँ काले साँप ने मुझे काट लिया। हाय! हाय रे!! अरे कहाँ काट लिया? अरे कोई

दौड़ के किसी गुनी को बुलाओ जो जिलावे बच्चे को। अरे वह सॉप कहाँ गया, हमको क्यों नहीं काटता? काट रे काट, क्या उस सुकुँआर बच्चे ही पर बल दिखाना था? हमें काट। हाय! हमको नहीं काटता। अरे यहाँ तो कोई सॉप-वॉप नहीं है। मेरे लाल झूठ बोलना कब से सीखे? हाय-हाय! मैं इतना पुकारती

हूँ और तुम खेलना नहीं छोड़ते? बेटा, गुरुजी पुकार रहे हैं, उनके होम की बेला निकली जाती है। देखो, बड़ी देर से वह तुम्हारे आसरे बैठे है। दो जल्दी उनको दूब और बेलपत्र। हाय! हमने इतना पुकारा, तुम कुछ नहीं बोलते! ( जोर से ) बेटा, सॉझ भई, सब विद्यार्थी लोग घर फिर आए; तुम अब तक क्यों नहीं आए? (आगे शव देखकर) हाय-हाय रे! अरे मेरे लाल को सॉप ने सचमुच डस लिया! हाय लाल! हाय रे! मेरे अॉखों के उजियाले को कौन ले गया! हाय मेरा बोलता हुआ सुग्गा कहाँ उड़ गया! बेटा! अभी तो बोल रहे थे, अभी क्या हो गया! हाय मेरा बसा घर अाज किसने उजाड़ दिया! हाय मेरी कोख में किसने आग लगा दी! हाय, मेरा कलेजा किसने निकाल लिया! ( चिल्ला-चिल्लाकर रोती है ) हाय, लाल कहाँ गये? अरे! अब मैं किसका मुँह देखके जिऊँगी रे? हाय! अब मा कहके मुझको कौन पुकारेगा? अरे आज किस बैरो की छाती ठंढी भई रे? अरे, तेरे सुकुँआर अंगों पर भी काल को तनिक दया न आई! अरे बेटा! अॉख खोलो। हाय! मैं सब बिपत तुम्हारा ही मुँह देख कर सहती थी, सो अब कैसे जीती रहूँगी। अरे लाल! एक बेर तो बोलो! ( रोती है )

हरि०---न जाने क्यो इसके रोने पर मेरा कलेजा फटा जाता है।

शैव्या---( रोती हुई ) हा नाथ! अरे अपने गोद के खेलाए बच्चे की यह दशा क्यों नहीं देखते? हाय! अरे तुमने तो इसको हमें सौंपा था कि इसे अन्छी तरह पालना, सो हमने इसकी यह दशा कर दी। हाय! अरे ऐसे समय में भी आकर नहीं सहाय होते! भला एक बार लड़के का मुँह तो देख जाओ! अरे मैं अब किसके भरोसे जीऊँगी!

हरि०–--हाय-हाय! इसकी बातो से तो प्राण मुँह को चले आते हैं और मालूम होता है कि संसार उलटा जाता है। यहाँ से हट चलें। ( कुछ दूर हट कर उसकी ओर देखता खड़ा हो जाता है )

शैव्या---( रोती हुई ) हाय! यह बिपत का समुद्र कहाँ से उमड़ पड़ा। अरे छलिया मुझे छल कर कहाँ भाग गया! ( देखकर ) अरे आयुष की रेखा तो इतनी लंबी है, फिर अभी से यह बज्र कहाँ से टूट पड़ा। अरे ऐसा सुंदर मुँह, बड़ी-बड़ी आँख, लंबी-लंबी भुजा, चौड़ी छाती, गुलाब सा रंग! हाय, मरने के तुझमें कौन लच्छन थे जो भगवान् ने तुझे मार डाला! हाय लाल! अरे, बड़े-बड़े जोतसी गुनी लोग तो कहते थे कि तुम्हारा बेटा बड़ा प्रतापी चक्रवर्ती राजा होगा, बहुत दिन जिएगा सो सब झूठ निकला! हाय! पोथी, पत्रा, पूजा, पाठ, दान, जप, होम कुछ भी काम न आया! हाय! तुम्हारे बाप का कठिन पुण्य भी तुम्हारा सहाय न हुआ और तुम चल बसे! हाय!

हरि०--–अरे! इन बातो से तो मुझे बड़ी शंका होती है! ( शव को भली भांति देखकर ) अरे! इस लड़के में तो सब लक्षण चक्रवर्ती के से दिखाई पड़ते हैं! हाय न-जाने किस बड़े कुल का दीपक आज इसने बुझाया है, और न जाने किस नगर को आज इसने अनाथ किया है। हाय! रोहिताश्व भी इतना बड़ा हुआ होगा। ( बड़े सोच से ) हाय! हाय! मेरे मुँह से क्या अमंगल निकल गया! नारायण! ( सोचता है )

शैव्या---भगवन् विश्वामित्र! आज! तुम्हारे सब मनोरथ पूरे हुए! हाय! (घबराकर) हाय-हाय! यह क्या? ( भली भाँति देखकर रोता हुआ ) हाय! अब तक मैं संदेह ही में पड़ा हूँ! अरे! मेरी ऑखें कहाँ गई थीं, जिनने अब तक पुत्र रोहिताश्व को न पहिचाना, और कान कहाँ गए थे जिनने अब तक महारानी की बोली न सुनी! हा पुत्र! हा लाल! हा सूर्यवंश के अंकुर! हा हरिश्चंद्र की विपत्ति के एकमात्र अवलंब! हाय! तुम ऐसे कठिन समय में दुखिया मा को छोड़कर कहाँ गए? अरे! तुम्हारे कोमल अंगो को क्या होगया? तुमने क्या खेला, क्या खाया, क्या सुख भोगा कि अभी से चल बसे? पुत्र! स्वर्ग ऐसा ही प्यारा था तो मुझसे कहते, मैं अपने बाहुबल से तुमको इसी शरीर से स्वर्ग पहुँचा देता। अथवा अब इस अभिमान से क्या? भगवान् इस अभिमान का फल यह सब दे रहा है। हाय पुत्र! ( रोता है )

अाह! मुझसे बढ कर और कौन मंदभाग्य होगा! राज्य गया, धन-जन-कुटुंब सब छूटा, उस पर भी यह दारुण पुत्रशोक उपस्थित हुआ। भला अब मैं रानी को क्या मुँह दिखाऊँ? निस्संदेह मुझसे अधिक अभागा और कौन होगा? न-जाने हमारे किस जन्म के पाप उदय हुए हैं! जो कुछ हमने आज तक किया, वह यदि पुण्य होता तो हमें यह दुःख न देखना पड़ता। हमारा धर्म का अभिमान सब झूठा था, क्योंकि कलियुग नहीं है कि अच्छा करते बुरा फल मिले। निस्संदेह मैं महा-अभागा और बड़ा पापी हूँ। ( रंगभूमि की पृथ्वी हिलती है और नेपथ्य में शब्द होता है ) क्या प्रलयकाल आ गया? नहीं, यह बड़ा भारी असगुन हुआ है, इसका फल कुछ अच्छा नहीं; वा अब बुरा होना ही क्या बाकी रह गया है जो होगा? हा! न-जाने किस अपराध से दैव इतना रूठा है। ( रोता है ) हा, सूर्य-कुल-बाल-बाल-प्रवाल! हा हरिश्चंद्र-हृदयानंद! हा शैव्यावलंब! हा वत्स रोहिताश्व! हा मातृ-पितृ-विपत्ति-सहचर! तुम हम लोगो को इस दशा में छोड़कर कहाँ गए! आज हम सचमुच चांडाल हुए। लोग कहेंगे कि इसने न-जाने कौन दुष्कर्म किया था कि पुत्रशोक देखा। हाय! हम संसार को क्या मुँह दिखावेनगे! ( रोता है ) वा संसार में इस बात के प्रगट होने के पहले ही हम भी प्राणत्याग करें? हा निर्लज्ज प्राण! तुम अब भी क्यों नहीं निकलते? हा वज्र-हृदय! इतने पर भी तू क्यो नहीं फटता? अरे नेत्रो! अब और क्या देखना बाकी है कि तुम अब तक खुले हो? या इस व्यर्थ प्रलाप का फल ही क्या है, समय बीता जाता है। इसके पूर्व कि किसी से सामना हो, प्राणत्याग करना ही उत्तम बात है। ( पेड़ के पास जाकर फाँसी देने के योग्य डाल खोजकर उसमें दुपट्टा बाँधता है ) धर्म! मैंने अपने जान सब अच्छा ही किया, परंतु न-जाने किस कारण मेरा सब आचरण तुम्हारे विरुद्ध पड़ा सो मुझे क्षमा करना! ( दुपट्टे की फाँसी गले में लगाना चाहता है कि एक साथ चौंक कर ) गोविंद! गोविंद! यह मैंने क्या अनर्थ अधर्म विचारा! भला मुझ दास को अपने शरीर पर क्या अधिकार था कि मैंने प्राण---त्याग करना चाहा! भगवान् सूर्य इसी क्षण के हेतु अनुशासन करते थे। नारायण! नारायण! इस इच्छा-कृत मानसिक पाप से कैसे उद्धार होगा? हे सर्वेतर्यामी जगदीश्वर! क्षमा करना। दुःख से मनुष्य की बुद्धि ठिकाने नहीं रहती। अब तो मै चांडाल कुल का दास हूँ। न अब शैव्या मेरी स्त्री है और न रोहिताश्व मेरा पुत्र! चलूँ, अपने स्वामी के काम पर सावधान हो जाऊँ, वा देखूँ, अब दुःखिनी शैव्या क्या करती है। ( शैव्या के पीछे जाकर खड़ा होता है )

शैव्या---( पहले की तरह बहुत रोकर ) हाय! अब मैं क्या करूँ! अब मैं किसका मुँह देखकर संसार में जीऊँगी! हाय! मैं आज से निपूती भई! पुत्रवती स्त्रियाँ अपने बालकों पर अब मेरी छाया न पड़ने देंगी! हा! नित्य सबेरे उठकर अब मैं किसकी चिंता करूँगी! खाने के समय मेरी गोद में बैठकर और मुझसे मॉग-मॉगकर अब कौन खायगा! मैं परोसी थाली सूनी देख कर कैसे प्राण रखूँगी! ( रोती है ) हाय! खेलते-खेलते आकर मेरे गले से कौन लपट जायगा और मा-मा कहकर तनक-तनक बातो पर कौन हठ करेगा! हाय! मैं अब किसको अपने आँचल से मुँह की धूल पोछकर गले लगाऊँगी और किसके अभिमान से बिपत्ति में भी फूली-फूली फिरूँगी! ( रोती है ) या जब रोहिताश्व ही नहीं तो मैं ही जीके क्या करूँगी!( छाती पीटकर ) हाय प्राण! तुम अब भी क्यो नहीं निकलते? हाय! मैं ऐसी स्वारथी हूँ कि आत्महत्या के नरक के भय से अब भी अपने का नहीं मार डालती! नहीं-नहीं, अब मैं न जीऊँगी। या तो इस पेड़ में फॉसी लगाकर मर जाऊँगी या गंगा में कूद पडूँगी। ( उन्मत्ता की भाँति उठकर दौड़ना चाहती है )

हरि०---( आड़ में से )

तनहिं बेचि दासी कहवाई।
मरत स्वामि-पायसु बिनु पाई॥
करु न अधर्म सोच जिय माहीं।
"पराधीन सपने सुख नाहीं"॥

शैव्या---( चौकन्नी होकर ) अहा! यह किसने इस कठिन समय में धर्म का उपदेश किया। सच है, मैं अब इस देह की कौन हूँ जो मर सकूँ! हाय दैव! तुझसे यह भी न देखा गया कि मैं मर कर भी सुख पाऊँ! ( कुछ धीरज धरकर ) तो चलूँ छाती पर वज्र धरके अब लोकरीति करूँ। ( रोती और लकड़ी चुनकर चिता बनाती हुई ) हाय! जिन हाथों से ठोक-ठोक कर रोज सुलाती थी, उन्हीं हाथो से आज चिता पर कैसे रखूँगी, जिसके मुँह में छाला पड़ने के भय से कभी मैंने गरम दूध भी नहीं पिलाया उसे---( बहुत ही रोती है )

हरि०---धन्य देवी, आखिर तो चंद्र-सूर्यकुल की स्त्री हो, तुम न धीरज धरोगी तो कौन धरेगा।

( शैव्या चिता बनाकर पुत्र के पास आकर उठाना चाहती और रोती है )

हरि०---तो अब चलें उससे आधा कफन माँगें। ( आगे बढकर और बलपूर्वक आँसुओ को रोक कर शैव्या से ) महाभागे! श्मशानपति की आज्ञा है कि आधा कफन दिए बिना कोई मुरदा फूँकने न पावे सो तुम भी पहले हमें कपड़ा दे लो तब क्रिया करो। ( कफन मॉगने को हाथ फैलाता है, आकाश से पुष्पवृष्टि होती है )

( नेपथ्य में )

अहो धैर्यमहो सत्यमहो दानमहो बलम्।
त्वया राजन् हरिश्चंद्र सर्वे लोकोत्तरं कृतम्॥

( दोनों आश्चर्य से ऊपर देखते हैं )

शैव्या---हाय! इस कुसमय में आर्यपुत्र की यह कौन स्तुति करता

है! वा इस स्तुति ही से क्या है, शास्त्र सब असत्य हैं, नहीं तो आर्यपुत्र से धर्मी की यह गति हो! यह केवल देवताओ और ब्राह्मणों का पाखंड है।

हरि०---( दोनों कानो पर हाथ रखकर ) नारायण! नारायण! महाभागे! ऐसा मत कहो। शास्त्र, ब्राह्मण और देवता त्रिकाल में सत्य हैं। ऐसा कहोगी तो प्रायश्चित्त होगा। अपना धर्म विचारो। लामो मृतकम्बल हमें दो और अपना काम आरंभ करो। ( हाथ फैलाता )

शैव्या---( महाराज हरिश्चंद्र के हाथ में चक्रवर्ती का चिह्न देखकर और कुछ स्वर कुछ प्राकृति से अपने पति को पहचानकर ) हा आर्यपुत्र! इतने दिन तक कहाँ छिपे थे? देखो अपने गोद के खेलाए दुलारे पुत्र की दशा। तुम्हारा प्यारा रोहिताश्व देखो अब अनाथ की भाँति मसान में पड़ा है। ( रोती है )

हरि०---प्रिये! धीरज धरो, यह रोने का समय नहीं है। देखो सबेरा हुआ चाहता है, ऐसा न हो कि कोई आ जाय और हम लोगों को जान ले, और एक लज्जामात्र बच गई है वह भी जाय। चलो कलेजे पर सिल रख कर अब रोहिताश्व की क्रिया करो और आधा कंबल हमको दो। शैव्या---( रोती हुई ) नाथ! मेरे पास तो एक भी कपड़ा नहीं था, अपना आँचल फाड़कर इसे लपेट लाई हूँ, उसमें से भी जो अाधा दे दूँगी तो यह खुला रह जायगा! हाय! चक्रवर्ती के पुत्र को आज कफन नहीं मिलता! ( बहुत रोती है )

हरि०---( बलपूर्वक आँसुओ को रोककर और बहुत धीरज धर- कर ) प्यारी! रो मत। ऐसे समय में तो धीरज और धरम रखना काम है। मैं जिसका दास हूँ उसकी आज्ञा है कि बिना आधा कफन लिए क्रिया मत करने दो। इससे मैं यदि अपनी स्त्री और अपना पुत्र समझकर तुमसे इसका आधा कफन न लूँ तो बड़ा अधर्म हो। जिस हरिश्चंद्र ने उदय से अस्त तक की पृथ्वी के लिये धर्म न छोड़ा उसका धर्म आध गज कपड़े के वास्ते मत छुड़ाओ और कफन से जल्दी आधा कपड़ा फाड़ दो। देखो, सबेरा हुआ चाहता है, ऐसा न हो कि कुलगुरु भगवान् सूर्य अपने वंश की यह दुर्दशा देखकर चित्त में उदास हों। ( हाथ फैलाता है )

शैव्या---( रोती हुई ) नाथ! जो आज्ञा।

( रोहिताश्व का मृतकंबल फाड़ा चाहती है कि रगभूमि की पृथ्वी हिलती है, तोप छूटने का सा बडा शब्द और बिजली का सा उजाला होता है। नेपथ्य में बाजे की और बस धन्य और जय जय की ध्वनि होती है, फूल बरसते हैं, और भगवान् नारायण प्रगट होकर राजा हरिश्चन्द्र का हाथ पकड़ लेते हैं )

भग०---बस महाराज बस! धर्म और सत्य सबकी परमावधि हो गई। देखो, तुम्हारे पुण्य-भय से पृथ्वी बारंबार कॉपती है, अब त्रैलोक्य की रक्षा करो। ( नेत्रो से ऑसू बहते हैं )

हरि०---( साष्टांग दंडवत् करके रोता हुआ गद्गद् स्वर से ) भगवन्! मेरे वास्ते आपने परिश्रम किया! कहाँ यह श्मशान-भूमि-कहाँ यह मर्त्यलोक, कहाँ मेरा मनुष्य शरीर, और कहाँ पूर्ण परब्रह्म सच्चिदानंदधन साक्षात् आप! ( प्रेम के आँसुओं से और गद्गद् कंठ होने से कुछ कहा नहीं जाता )

भग०---( शैव्या से ) पुत्री! अब सोच मत कर। धन्य तेरा सौभाग्य कि तुझे राजर्षि हरिश्चंद्र ऐसा पति मिला है। ( रोहिताश्व की ओर देखकर ) वत्स रोहिताश्व! उठो। देखो, तुम्हारे माता-पिता देर से तुम्हारे मिलने को व्याकुल हो रहे हैं।

( रोहिताश्व उठ खडा होता है और आश्चर्य से भगवान् को प्रणाम करके माता-पिता का मुँह देखने लगता है, आकाश से फिर पुष्पवृष्टि होती है। हरिश्चन्द्र और शैव्या आश्चर्य, आनन्द, करुणा और प्रेम से कुछ कह नहीं सकते। आँखों से आँसू बहते हैं और एकटक भगवान् के मुखारविंद की ओर देखते हैं। श्रीमहादेव, पार्वती, भैरव, धर्म, सत्य, इंद्र और विश्वामित्र आते हैं )*

सब---धन्य महाराज हरिश्चंद्र धन्य! जो आपने किया सो किसी ने न किया, न करेगा।

( राजा हरिश्चन्द्र, शैव्या और रोहिताश्व सब को प्रणाम करते हैं )

विश्वा०---महाराज! यह केवल चंद्र-सूर्य तक आपकी कीर्ति स्थिर रखने के हेतु मैंने छल किया था, सो क्षमा कीजिए और अपना राज्य लीजिए।

( हरिश्चन्द्र भगवान् और धर्म का मुँह देखते हैं )

धर्म---महाराज! राज्य आपका है, इसका में साक्षी हूँ, आप निस्संदेह लीजिए।

सत्य---ठीक है, जिसने हमारा अस्तित्व संसार में प्रत्यक्ष कर दिखाया उसी का पृथ्वी का राज्य है।

श्रीमहादेव---पुत्र हरिश्चंद्र! भगवान् नारायण के अनुग्रह से ब्रह्मलोक-पर्येत तुमने पाया, तथापि मैं आशीर्वाद देता हूँ कि तुम्हारी कीर्ति जब तक पृथ्वी है तब तक स्थिर रहे और रोहिताश्व दीर्घायु, प्रतापी और चक्रवर्ती हो।



श्रीमहादेव, पार्वती और भैरव का ध्यान सबको 'विदित है। इंद्र

और विश्वामित्र का लिख चुके हैं। धर्म चतुर्भुज, श्याम रंग, पीतांबर, दंड, पत्र और कमल हाथ में। सत्य शुक्ल वर्ण, श्वेत वस्त्राभरण, नारायण के चारों शस्त्र हाथ में। पार्वती---पुत्री शैव्या! तुम्हारे पति के साथ तुम्हारी कीर्ति स्वर्ग की स्त्रियाँ गावें। तुम्हारी पुत्रवधू सौभाग्यवती हो और लक्ष्मी तुम्हारे घर का कभी त्याग न करें।

( हरिश्चन्द्र और शैन्या प्रणाम करते हैं )

भैरव---और जो तुम्हारी कीर्ति कहे-सुने और उसका अनुसरण करे उसको भैरवी यातना न हो।

इंद्र---( राजा को आलिंगन करके और हाथ जोड़ के ) महाराज! मुझे क्षमा कीजिए। यह सब मेरी दुष्टता थी। परंतु इस बात से आपका तो कल्याण ही हुआ; स्वर्ग कौन कहे, आपने अपने सत्यबल से ब्रह्मपद पाया। देखिए, आपकी रक्षा के हेतु श्रीशिव जी ने भैरवनाथ को आज्ञा दी थी, आप उपाध्याय बने थे, नारदजी बटु बने थे, साक्षात् धर्म ने आपके हेतु चांडाल और कापालिक का वेष लिया, और सत्य ने आप ही के कारण चांडाल के अनुचर और बैताल का रूप धारण किया। न आप बिके न दास हुए, यह सब चरित्र भगवान् नारायण की इच्छा से केवल आप के सुयश के हेतु किया गया।

हरि०---( गद्गद् स्वर से ) अपने दासों का यश बढ़ाने वाला और कौन है?

भग०---महाराज! और भी जो इच्छा हो, माँगो। हरि०---( प्रणाम करके गद्गद् स्वर से ) प्रभु! आपके दर्शन से सब इच्छा पूर्ण हो गई, तथापि आपके आज्ञानुसार यह वर माँगता हूँ कि मेरी प्रजा भी मेरे साथ वैकुंठ जाय और सत्य सदा पृथ्वी पर स्थिर रहे।

भग०---एवमस्तु, तुम ऐसे ही पुण्यात्मा हो कि तुम्हारे कारण अयोध्या के कीट-पतंग जीव-मात्र सब परमधाम जायँगे, और कलियुग में धर्म के सब चरण टूट जायँगे, तब भी वह तुम्हारे इच्छानुसार सत्य-मात्र एक पद से स्थित रहेगा। इतना ही देकर मुझे संतोष नहीं हुआ; कुछ और भी मॉगो। मैं तुम्हें क्या-क्या दूँ? क्योकि मैं तो अपने ही को तुम्हें दे चुका। तथापि मेरी इच्छा यही है कि तुमको और कुछ वर दूँ। तुम्हे वर देने में मुझे संतोष नहीं होता।

हरि०---( हाथ जोड़कर ) भगवन्! मुझे अब कौन इच्छा है? मैं और क्या घर मागूँ? तथापि भरत का यह वाक्य सुफल हो---

खलगनन सो सज्जन दुखी मत होइँ, हरिपद रति रहै।
उपधर्म छुटै, सत्त्व निज भारत गहै, कर-दुख बहै॥
बुध तजहिं मत्सर, नारि-नर सम होहिं, सब जग सुख लहै।
तजि ग्रामकविता सुकविजन की अमृतबानी सब कहै॥

( पुष्पवृष्टि और बाजे की ध्वनि के साथ जवनिका गिरती है )




३–प्रेमजोगिनी

प्रेमजोगिनी

नाटिका

संवत् १९३२

भा० ना०---९

बैठ कर सैर मुल्क की करना।
यह तमाशा किताब में देखा॥

प्रेमजोगिनी

नाटिका

( नांदी पाठ )

भरित नेह नव नीर नित बरसत सुरस अथोर।
जयति अपूरब घन कोऊ लखि नाचत मन मोर॥

और भी---

जिन तृन सम किय जानि जिय कठिन जगत-जंजाल।
जयतु सदा सो ग्रंथ कवि प्रेमजोगिनी बाल॥

( मलिन मुख किए सूत्रधार और पारिपार्श्वक आते हैं )

सूत्र--( नेत्र से आँसू पोंछ और ठंढी सॉस भरकर ) हा! कैसे ईश्वर पर विश्वास आवे!

पारि०---मित्र, आज तुम्हें क्या हो गया है और क्या बकते हो और इतने उदास क्यों हो?

( सूत्रधार के नेत्र से जल की धारा बहती है और रोकने से भी नहीं रुकती )

पारि०---( अपने गले से सूत्रधार को लगाकर और आँसू पोंछकर ) मित्र, आज तुम्हें हो क्या गया है? यह क्या सूझी है? क्या आज लोगों को यही तमाशा दिखाओगे? सूत्र०---हो क्या गया है? क्या मैं झूठ कहता हूँ? इससे बढ़कर और दुःख का विषय क्या होगा कि मेरा आज इस जगत् के कर्ता और प्रभु पर से विश्वास उठा जाता है और सच है क्यों न उठे, यदि कोई हो तब न न उठे। हा! क्या ईश्वर है तो उसके यही काम हैं जो संसार में हो रहे हैं? क्या उसकी इच्छा के बिना भी कुछ होता है? क्या लोग दीनबन्धु दयासिंधु उसको नहीं कहते? क्या माता-पिता के सामने पुत्र की, स्त्री के सामने पति की और बंधुओं के सामने बन्धुओं की मृत्यु उसकी इच्छा बिना ही होती है? क्या सज्जन लोग विद्यादि सुगुण से अलंकृत होकर भी उसकी इच्छा बिना ही दुखी होते हैं और दुष्ट मूर्खों के अपमान सहते हैं? केवल प्राणमात्र नहीं त्याग करते, पर उनकी सब गति हो जाती है। क्या इस कमल-धन-रूप भारतभूमि को दुष्ट गजों ने उसकी इच्छा बिना ही छिन्न-भिन्न कर दिया? क्या जब नादिर-चंगेजखाँ ऐसे निर्दयों ने लाखों निर्दोषी जीव मार डाले तब वह सोता था? क्या अब भरतखंड के लोग ऐसे कापुरुष और दीन उसकी इच्छा के बिना ही हो गये? हा! ( आँसू बहते हैं ) लोग कहते हैं कि यह उसके खेल हैं। छि! ऐसे निर्दय को भी लोग दयासमुद्र किस मुँह से पुकारते हैं?

पारि०---इतना क्रोध एक साथ मत करो। यह संसार तो दुःखरूप आप ही है, इसमें सुख का तो केवल आभासमात्र है।

सूत्र०---आभास-मात्र है---तो फिर किसने यह बखेड़ा बनाने और पचड़ा फैलाने को कहा था? उस पर भी न्याय करने और कृपालु बनने का दावा! ( आँख भर आती है )

पारि०---आज क्या है? किस बात पर इतना क्रोध किया है? भला यहाँ ईश्वर का निर्णय करने आए हो कि नाटक खेलने आए हो?

सूत्र०---क्या नाटक खेलें, क्या न खेलें, लो इसी खेल ही में देखो। क्या सारे संसार के लोग सुखी रहें और हम लोगों का परमबन्धु, पिता-मित्र-पुत्र सब भावनाओं से भावित, प्रेम की एकमात्र मूर्ति, सत्य का एकमात्र आश्रय, सौजन्य का एकमात्र पात्र, भारत का एकमात्र हित, हिंदी का एकमात्र जनक, भाषा नाटकों का एकमात्र जीवनदाता, हरिश्चंद्र ही दुखी हो! ( नेत्र में जल भरकर )---हा सज्जनशिरोमणे! कुछ चिंता नहीं, तेरा तो बाना है कि 'कितना भी दुख हो उसे सुख ही मानना'। लोभ के परित्याग के समय नाम और कीर्ति तक का परित्याग कर दिया है और जगत् से विपरीत गति चलके तूने प्रेम की टकसाल खड़ी की है। क्या हुआ जो निर्दय ईश्वर तुझे प्रत्यक्ष आकर अपने अंक में रखकर आदर नहीं देता और खल लोग तेरी नित्य एक नई निंदा करते हैं और तू संसारी वैभव से सूचित नहीं है; तुझे इससे क्या, प्रेमी लोग जो तेरे और तू जिन्हें सरबस है वे जब जहाँ उत्पन्न होंगे तेरे नाम को आदर से लेगे और तेरी रहन-सहन को अपनी जीवनपद्धति समझेंगे। ( नेत्रों से आँसू गिरते हैं ) मित्र, तुम तो दूसरों का अपकार और अपना उपकार दोनो भूल जाते हो; तुम्हें इनकी निंदा से क्या? इतना चित्त क्यों तुब्ध करते हो? स्मरण रक्खो ये कीड़े ऐसे ही रहेंगे और तुम लोकवहिष्कृत होकर भी इनके सिर पर पैर रखके विहार करोगे। क्या तुम अपना वह कवित्त भूल गए---"कहेंगे सबै ही नैन नीर भरि-भरि पाछे प्यारे हरिचंद की कहानी रहि जायगी।" मित्र मैं जानता हूँ कि तुम पर सब आरोप व्यर्थ है; हा! बड़ा विपरीत समय है। ( नेत्र से ऑसू बहते हैं )

पारि०---मित्र, जो तुम कहते हो सो सब सत्य है, पर काल भी तो बड़ा प्रबल है, कालानुसार कर्म किए बिना भी तो काम नहीं चलता।

सूत्र०---हॉ, न चले तो हम लोग काल के अनुसार चलेंगे, कुछ वह लोकोत्तर-चरित्र थोड़े ही काल के अनुसार चलेगा!!

पारि०---पर उसका परिणाम क्या होगा? सूत्र०---क्या कोई परिणाम होना अभी बाकी है? हो चुका जो होना था।

पारि०---तो फिर आज जो ये लोग आए हैं सो यही सुनने आए हैं।

सूत्र०---तो ये सब सभासद तो उसके मित्रवर्गों में हैं और जो मित्रवर्गों में नहीं हैं उनका जी भी तो उसी की बातों में लगता है। ये क्यों न इन बातों को आनन्दपूर्वक सुनेंगे?

पारि०---परन्तु मित्र बातों ही से तो काम न चलेगा न! देखो ये हिन्दी भाषा में नाटक देखने की इच्छा से आए हैं, इन्हें कोई खेल दिखाओ।

सूत्र०---आज मेरा चित्त तो उन्हीं के चरित्र में मगन है। आज मुझे और कुछ नहीं अच्छा लगता।

पारि०---तो उनके चरित्र के अनुरूप ही कोई नाटक करो।

सूत्र०---ऐसा कौन नाटक है? यो तो सभी नायकों के चरित्र किसी-किसी विषय में उनसे मिलते हैं, पर आनुपूर्वी चरित्र कैसे मिलेगा?

पारि०---मित्र! मृच्छकटिक हिन्दी में खेलो, क्योकि उसके नायक चारुदत्त का चरित्रमात्र उनसे सब मिलता है, केवल वसंत-सेना और राजा की हानि है।

सूत्र०---तो फिर भी आनुपूर्वी न हुआ और पुराने नाटक खेलने में इनका जी भी न लगेगा, कोई नया खेलें। पारि०---( स्मरण करके ) हाँ हॉ, वह नाटक खेलो जो तुम उस दिन उद्यान में उनसे सुनते थे। वह उनके और इस घोर काल के बड़ा ही अनुरूप है। उसके खेलने से लोगो को वर्तमान समय का ठीक नमूना दिखाई पड़ेगा और वह नाटक भी नई-पुरानी दोनों रीति मिलके बना है।

सूत्र०---हाँ हां प्रेमजोगिनी---अच्छी सुरत पड़ी---तो चलो योंही सही, इसी बहाने उनका स्मरण करें।

पारि०---चलो।

[ दोनों जाते हैं

( आधी जवनिका गिरती है )




पहिला अंक

पहिला अंक

पहिला गर्भांक

स्थान---मंदिर का चौक

( झपटिया इधर-उधर देख रहा है )

झपटिया---आज अभी तक कोई दरसनी-परसनी नाहीं आए और कहाँ तक अभहिंन तक मिसरो नहीं आए, अभहीं तक नींद न खुली होइहै। खुलै कहाँ से? आधी रात तक बाबू किहाँ बैठ के ही-ही ठी-ठी करा चाहैं, फिर सबेरे नींद कैसे खुलै।

( दोहर माथे में लपेटे अाँखें मलते मिश्र आते हैं---देखकर )

भप०---का हो मिसिरजी, तोरी नींद नाहीं खुलती? देखो शंखनाद होय गवा, मुखियाजी खोजत रहे।

मिश्र---चले तो आईथे, अधियै रात के शंखनाद होय तो हम का करें! तोरे तरह से हमहू के घर में से निकस के मंदिर में घुस आवना होता तो हमहू जल्दी अउते। हियाँ तो दारा-नगर से आवना पड़त है। अबहीं सुरजौ नाहीं उगे।

झप०---भाई, सेवा बड़े कठिन है, लोहे का चना चबावे के पड़थै, फोकटै थोरे होथी। मिश्र---भवा चलो अपना काम देखो। ( बैठ गया )

( स्नान किए तिलक लगाए दो गुजराती आते हैं )

प० गुज०---मिसिरजी, जय श्रीकृष्ण। कहो का समय है?

मिश्र---अच्छी समय है, मंगला की आधी समय है। बैठो।

प० गुज०---अच्छा मथुरादासजी बसी जाओ। ( बैठते हैं )

( धोती पहिने एक बहा ओढ़े छक्कूजी आते हैं और उसी वेष से माखनदास भी आए )

छक्कूजी---( माखनदास की ओर देखकर ) काहो! माखनदास एहर आवो।

माखन०---( आगे बढ़कर हाथ जोड़ कर ) जै श्रीकृष्ण साहब।

छक्कूजी---जै श्रीकृष्ण, बैठो। कहो अाजकल बाबू रामचंद का क्या हाल है?

माखन---हाल जौन है तौन आप जनतै हौ, दिन दूना रात चौगुना। अभईं कल्है हम ओ रस्ते रात के आवत रहे तो तबला ठनकत रहा। बस रात-दिन हा-हा ठी-ठी, बहुत भवा दुइ-चार कवित्त बनाय लिहिन बस होय चुका।

छक्कूजी---अरे कवित्त तो इनके बापौ बनावत रहे। कवित्त बनावै से का होथै और कवित्त बनावना कुछ अपने लोगन का काम थोरै हय, ई भॉटन का काम है। माखन---ई तो हई है पर उन्है तो ऐसी सेखी है कि सारा जमाना मूरख है औ मैं पंडित। थोड़ा सा कुछ पढ़ वढ़ लिहिन हैं।

छक्कूजी---पढिन का है, पढ़ा-वढा कुछ भी नहिनी, एहर-ओहर की दुइ-चार बात सीख लिहिन किरिस्तानी मते की, अपने मारग की बात तो कुछ जनबै नाहीं कतैं, अबहीं कल के लड़का हैं।

माखन०---और का।

( बालमुकुन्द और मलजी आते हैं )

दोनों---( छक्कू की ओर देखकर ) जय श्रीकृष्ण बाबू साहब।

छक्कूजी---जय श्रीकृष्ण, आओ बैठो, कहो नहाय आयो?

बालमु०---जी, भय्याजी का तो नेम है कि बड़े सबेरे नहा कर फूलघर में जाते हैं तब मंगला के दर्शन करके तब घर में जायकर सेवा में नहाते हैं और मैं तो आजकल कार्तिक के सबब से नहाता हूँ, तिस पर भी देर हो जाती है। रोकड़ मेरे जिम्मे काकाजी ने कर रखा है इस्से बिध-विध मिलाते देर हो जाती है, फिर कीर्तन होते प्रसाद बँटते ब्यालू-वालू कर्ते बारह कभी एक बजते हैं।

छक्कूजी---अच्छी है जो निबही जाय; कहो कातिक नहाये बाबू रामचंद जाथें कि नाहीं?

बालमु०---क्यों, जाते क्यों नहीं? अब की दोनों भाई जाते हैं, कभी दोनों साथ, कभी आगे-पीछे, कभी इनके साथ मसाल, कभी उनके, मुझको अक्सर करके जब मैं जाता हूँ तब वह नहाकर आते रहते हैं।

छक्कूजी---मसाल काहे ले जाथै मेहरारुन का मुँह देखै के?

बलमु०---( हॅस कर ) यह मैं नहीं कह सकता।

छक्कूजी---कहो मलजी, आज फूलघर में नाहीं गयो हिंअई बैठ गयो?

मलजी---अाज देर हो गई, दर्शन करके जाऊँगा।

छक्कूजी---तोरे हियाँ ठाकुरजी जागे होहिंहै कि नाहीं?

मलजी---जागे तो न होगे पर अब तैयारी होगी। मेरे हियाँ तो स्त्रियें जगाकर मंगल भोग धर देती हैं। फिर जब मैं दर्शन करके जाता हूँ तो भोग धराकर आरती करता हूँ।

कक्कूजी---कहो तोसे रामचंद से बोलाचाली है कि नाहीं?

मलजी---बोलचाल तो है, पर अब वह बात नहीं है। आगे तो दर्शन करने का सब उत्सवों पर बुलावा आता था अब नहीं आता, तिस्में बड़े साहब तो ठीक-ठीक, छोटे चित्त के बड़े खोटे हैं।

( नेपथ्य में )

गरम जल की गागर लाओ।

झप०---( गली की ओर देखकर जोर से ) अरे कौन जलघरिया है? एतनी देर भई अभहीं तोरे गागर लिआवै की बखत नाहीं भई?

(सड़सी से गरम जल की गगरी उठाए सनिया लपेटे जलघरिया आता है)

झप०---कहो जगेसर, ई नाही कि जब शंखनाद होय तब झटपट अपने काम से पहुँच जावा करो।

जलपरिया---अरे चल्ले तो आवई का भहराय पड़ीं? का सुत्तल थोड़े रहली? हमहूँ के झापट कंधे पर रखके एहर-ओहर घूमै के होत तब न। इहाँ तो गगरा ढोवत-ढोवत कंधा छिल जाला। (यह कहकर जाता है)

( मैली धोती पहिने दोहर सिर में लपेटे टेकचंद आए )

टेकचंद---( मथुरादास की ओर देखकर ) कहो मथुरादास जी, रूडा छो?

मथुरा०–--हाँ साहेब, अच्छे हैं। कहिए तो सही आप इतने बड़े उच्छव में कलकत्ते से नहीं आए! हियाँ बड़ा सुख हुआ था, बहुत से महाराज लोग पधारे थे। षट रुत छप्पन भोग में बड़े आनन्द हुए।

टेक०---भाई साहब, अपने लोगन का निकास घर से बड़ा मुसकिल है। एक तो अपने लोगन का रेल के सवारी से बड़ा बखेड़ा पड़ता है, दुसरे जब जौन काम के वास्ते जाओ जब तक अोका सब इंतजाम न बैठ जाय तब तक हुँवा जाए से कौन मतलब और सुख तो भाई साहब श्रीगिरराजजी महाराज के आगे जो-जो देखा है सो अब सपने में भी नहीं है। अह! वह श्रीगोविन्दाय जी के पधारने का सुख कहाँ तक कहें।

( धनदास और बनितादास आते हैं )

धनदास---कहो यार का तिगथो?

बनितादास---भाई साहेब, बड़ी देर से देख रहे हैं, कोई पंछी नजर नाहीं अावा।

धन०---भाई साहेब, अपने तो ऊ पंछी काम का जे भोजन सोजन दूनो दे।

बनिता---तोहरे सिद्धान्त से भाई साहेब हमरा काम तो नाहीं चलता।

धन०---तबै न सुरमा घुलाय के आँख पर चरणामृत लगाये हौ जे में पलकबाजी खूब चलै, हाँ एक पलक एहरो।

बनिता०---( हँसकर ) भाई साहेब अपने तो वैष्णव आदमी हैं, वैष्णविन से काम रक्खित है।

धन०---तो भला महाराज के कबौं समर्पन किये हौ कि नाही?

बनिता०---कौन चीज?

धन०---अरे कोई चौकाली ठल्ली मावड़ी पामरी ठोमली अपने घरवाली।

बनिता०---अरे भाई गोसँइयन पर तो ससुरी सब आपै भहराई। पड़थीं पवित्र होवै के वास्ते, हम का पहुँचैबे । बनिता०---भाग होय तो ऐसियौ मिल जायँ। देखो लाड़ली-प्रसाद के और बच्चू के ऊ नागरनी और बम्हनिया मिली हैं कि नाहीं!

धन०---गुरु, हियाँ तो चाहे मूड़ मुड़ाये हो चाहे मुँह में एक्को दाँत न होय पताली खोल होय, पर जो हथफेर दे सो काम की।

बनिता---तोहरी हमरी राय ई बात में न मिलिए।

( रामचन्द ठीक उन दोनों के पीछे का किवाड़ खोलकर आता है )

छक्कू जी---( धीरे से मुँह बना के ) ई आएँ। ( सब लोगों से जय श्रीकृष्ण होती है )

बालमु०---( रामचंद को अपने पास बैठा कर ) कहिए बाबू साहब, आजकल तो आप मिलते ही नहीं क्या खबगी रहती है?

रामचंद---भला आप ऐसे मित्र से कोई खफा हो सकता है? यह आप कैसी बात कहते हैं?

बालमु०---कार्तिक नहान होता न है?

रामचंद---( हँसकर ) इसमें भी कोई सन्देह है!

बालमु०---हँहँहँ फिर आप तो जो काम करेंगे एक तजवीज के

साथ ऐं।

( रामचन्द का हाथ पकड़ के हँसता है )

रामचंद---भाई ये दोनो ( धनदास और बनितादास को दिखा कर ) बड़े दुष्ट हैं। मैं किवाड़ी के पीछे खड़ा सुनता था। घंटों से ये स्त्रियो ही की बात करते थे।

बालमु०---यह भवसागर है। इसमें कोई कुछ बात करता है, कोई कुछ बात करता है। आप इन बातों का कहाँ तक खयाल कीजिएगा ऐं! कहिए कचहरी जाते हैं कि नहीं?

रामचंद---जाते हैं कभी-कभी---जी नहीं लगता, मुफत की बेगार और फिर हमारा हरिदास बाबू का साथ कुकुर-झौंझौं, हुज्जते-बंगाल, माथा खाली कर डालते हैं। खॉव-खॉव करके, थूँक-थूँक के, वीभत्स रस के आलंबन, सूर्यनंदन---

बालमु०---( हँसकर ) उपमा आप ने बहुत अच्छी दी और कहिए। और अंधरी मजिस्टरों* का क्या हाल है?

रामचंद---हाल क्या है सब अपने-अपने रंग में मस्त हैं। काशी परसाद अपना कोठीवाली ही में लिखते हैं, सहजादे



'आनरेरी मैजिस्ट्रेट का पद और अधिकार दिया है, उनका नाम

यों है---कुँअर शंभूनारायण सिंह, बा० ऐश्वर्यनारायण सिंह, बा० गुरुदास मित्र, बा० हरिश्चद्र, राय नारायणदास, बा० विश्वेश्वर दास, डा० लाज़रस, मुं० बेणीलाल और दीवान कृष्ण कुँअर।' ( कवि-वचन-सुधा भाद्रपद शु० १५ सं० १९२३ )

भा० ना०---१०

साहब तीन घंटे में एक सतर लिखते हैं, उसमें भी सैकड़ों गलती। लक्ष्मीसिंह और शिवसिंह अच्छा काम करते हैं और अच्छा प्रयाग लाल भी करते हैं; पर वह पुलिस के शत्रु हैं। और विष्णुदास बड़े Cunning chap हैं। दीवानराम हई नहीं, बाकी रहे फिजिशियन सो वे तो अँगरेज ही हैं, पर भाई कई मूर्खों को बड़ा अभिमान हो गया है, बात-बात में तपाक दिखाते और छः महीने को

भेज दूँगा कहते हैं।

बालमु०---मैं कनमचाप नहीं समझा।

रामचंद---कनिङचैप माने कुटीचर।

( नेपथ्य में )

श्री गोविन्दराय जी की श्री मंगला खुली। ( सब दौड़ते हैं )

( जवनिका गिरती है )

इति मन्दिरादर्श-नामक प्रथम गर्भांक




दूसरा गर्भांक

दूसरा गर्भांक

स्थान---गैबी, पेड़, कूँवा, पास बावली

( दलाल, गंगापुत्र, दूकानदार भडेरिया और भूरीसिह बैठे हैं )

दलाल---कहो गहन यह कैसा बीता? ठहरा भोग बिलासी। माल-वाल कुछ मिला, या हुआ कोरा सत्यानासी? कोई चूतिया फँसा या नहीं? कोरे रहे उपासी?

गंगा---

मिलै न काहे भैया, गंगा मैया दौलत दासी॥
हम से पूत कपूत की दाता मनकनिका सुखरासी।
भूखे पेट कोई नहिं सुतता, ऐसी है ई कासी॥

दूकान०---परदेसियौ बहुत रहे पाए?

गंगा---और साल से बढकर।

भंडे०---पितर-सौंदनी रही न-अमसिया,

झूरी०---रंग है पुराने झंझर॥

खूब बचा ताड़यो, का कहना,

तूँ हौ चूतिया हंटर।

भंडे०---हम न तड़बै तो के तड़िए? यही किया जनम भर॥

दलाल---जो हो, अब की भली हुई यह अमावसी पुनवासी।

गंगा०---भूखे पेट कोई नहिं सुतता, ऐसी है ई कासी॥ झूरी०---यार लोग तो रोजै कड़ाका करथै ऐ पैजामा।

गंगा०---ई तो झूठ कहथौ, सिंहा,

झूरी०---तू सच बोल्यो, मामा॥

गंगा---

तौ हैं का, तू मार-पीट के करथौ अपना कामा।
कोई का खाना, कोई की रंडी, कोई का पगड़ी-जामा॥

झूरी०---ऊ दिन खीपट दूर गए अब सोरहो दंड एकासी।

गंगा०---भूखे पेट कोई नहीं सुतता, ऐसी है ई कासी॥

झूरी०---जब से आए नए मजिस्टर तब से आफत आई। जान छिपावत फिरीथै खटमल---

दूकान०---ई तो सच है भाई॥

झूरी०---

ई है ऐसा तेज गुरू बरसन के देथै लदाई।
गोविंद पालक मेकलौडो से एकी जबर दोहाई॥
जान बचावत विपत फिरीथै घुस गइ सब बदमासी।

गंगा०---भूखे पेट तो कोइ नहीं सुतता, ऐसी है ई कासी॥

झूरी०---

तोरे आँख में चरबी छाई माल न पायो गोजर।
कैसी दून की सूझ रही है असमानों के उप्पर॥
तर न भए हौ पैदा करके, धर के माल चुतरे तर।
बछिया के बाबा पँडिया के ताऊ, घुसनि के घुसघुस झरझर॥
कहाँ की ई तूँ बात निकास्यो खासी सत्यानासी।
भूखे पेट कोई नहिं सुतता, ऐसी है ई कासी॥

( गाता हुआ एक परदेसी आता है )

पर०---

देखी तुमरी कासी, लोगो, देखी तुमरी कासी।
जहाँ बिराजै विश्वनाथ विश्वेश्वरजी अविनासी॥
आधी कासी भाट-भँडेरिया ब्राह्मन औ संन्यासी।
आधी कासी रंडी मुंडी रॉड खानगी खासी॥
लोग निकम्मे भंगी गंजड़ लुच्चे बे-बिसवासी।
महा आलसी झूठे शुहदे बे-फिकरे बदमासी॥
आप काम कुछ कभी करै नहिं कोरे रहैं उपासी।
और करे तो हँसैं बनावैं उसको सत्यानासी॥
अमीर सब झूठे औ निंदक करें घात विश्वासी।
सिपारसी डरपुकने सिट्टू बोलैं बात अकासी॥
मैली गली भरी कतवारन सड़ी चमारिन पासी।
नीचे नल से बदबू उबलै मनो नरक चौरासी॥
कुत्ते भुंकत काटन दौड़ै सड़क सॉड़ सों नासी।
दौड़ें बंदर बने मुछंदर कूदैं चढ़े अगासी॥
घाट जाओ तो गंगापुत्तर नोचै दै गल फाँसी।
करै घाटिया बस्तर-मोचन दे देके सब झाँसी॥
राह चलत भिखमंगे नोचै बात करै दाता सी।
मंदिर बीच भँड़ेरिया नोचै करै धरम की गाँसी॥
सौदा लेत दलालो नोचै देकर लासालासी।
माल लिए पर दुकनदार नोचै कपड़ा दे रासी॥

चोरी भए पर पूलिस नौचै हाथ गले बिच ढॉसी।
गए कचहरी अमला नोचै मोचि बनावै घासी॥
फिरै उचक्का दे दे धक्का लूटै माल मवासी।
कैद भए की लाज तनिक नहिं बे-सरमी नंगा सी॥
साहेब के घर दौड़े जावै चंदा देहिं निकासी।
चरै बुखार नाम मंदिर का सुनतहि होय उदासी॥
घर की जोरू-लड़के भूके बने दास औ दासी।
दाल की मंडी रंडी पूजें मानो इनकी मासी॥
आप माल कचरै छानै उठि भोरहिं कागाबासी।
बापके तिथि दिन बाह्मन आगे धरै सड़ा औ बासी॥
करि बेवहार साक बाँधै बस पूरी दौलत दासी।
घालि रुपैया काढि दिवाला माल डेकारैं ठॉसी॥
काम-कथा अमृत सो पीयै समुझै ताहि विलासी।
रामनाम मुँह से नहिं निकलै सुनतहि आवै खाँसी॥
देखी तुमरी कासी भैया, देखो तुमरी कासी॥

भूरी०---कहो ई सरवा अपने सहर की एतनी निंदा कर गवा; तूँ लोग कुछ बोलत्यौ नाहीं?

गंगा०---भैया, अपना तो जिजमान है अपने न बोलैंगे चाहे दस गारी दे ले।

भंडे०---अपनो जिजमानै ठहरा। दलाल---और अपना भी गाहकै है।

दूकान०---और भाई हमहूँ चार पैसा एके बदौलत पावा है। भूरी०---तू सब का बोलबो, तू सब निरे दब्बू चप्पू हौ, हम बोलबै। ( परदेसी से ) ए चिड़ियाबावली के परदेसी फरदेसी! कासी की बहुत निंदा मत करो। मुँह बस्सैये, का कहैं के साहिब मजिस्टर हैं नाहीं तो निंदा करना निकास देते।

पर०---निकास क्यों देते? तुमने क्या किसी का ठीका लिया है?

झूरी०---हाँ हाँ, ठीका लिया है मटियाबुर्ज।

पर०---तो क्या हम झूठ कहते हैं?

झूरी०---राम राम, तू भला कबौं झूठ बोलबो, तू तो निरे पोथी के बेठन हौ।

पर०---बेठन क्या?

भूरी०---बे ते मत करो गप्पो के, नाहीं तो तोरो अरबी-फारसी घुसेड़ देबै।

पर०---तुम तो भाई अजब लड़ाके हो, लड़ाई मोल लेते फिरते हो। बे ते किसने किया है? यह तो अपनी-अपनी राय है; कोई किसी को अच्छा कहता है, कोई बुरा कहता है, इससे बुरा क्या मानना।

झूरी०---सच है पनचोरा, तू कहै सो सञ्च, बुड्ढी तू कहे सो सच्च। पर०---भाई अजब शहर है, लोग बिना बात ही लड़े पड़ते हैं।

( सुधाकर आता है )

( सब लोग आशीर्वाद, दंडवत्, आओ-आओ शिष्टाचार करते हैं )

गंगा–--भैया इनके दम के चैन है। ई अमीरन के खेलउना हैं।

झूरी०---खेलउना का हैं दाल, खजानची, खिदमतगार सबै कुछ हैं।

सुधाकर---तुम्हें साहब चर्रियै बूकना आता है।

भूरी०---चर्री का, हमहन झूठ बोलीलः; अरे बखत पड़े पर तूँ रंडी ले आवः, मंगल के मुजरा मिले ओमें दस्तूरी काटः, पैर दाबः, रुपया-पैसा अपने पास रक्खः, यारन के दूरे से झॉसा बतावः। ऐ! ले गुरु तोही कहः हम झूठ कहथई।

गंगा---अरे भैया बिचारे ब्राह्मण कोई तरह से अपना कालक्षेप करथै, ब्राह्मण अच्छे हैं।

भंडे०–--हाँ भाई न कोई के बुरे में, न भले में और इनमें एक बड़ी बात है कि इनकी चाल एक-रंगै हमेसा से देखी थै।

गंगा---और साहेब एक अमीर के पास रहै से इनकी चार जगह जान-पहिचान होय गई। अपनी बात अच्छी बनाय लिहिन है।

दूकान०---हों भाई, बजार में भी इनकी साक बँधी है।

सुधाकर---भया भया, यह पचड़ा जाने दो; कहो यह नई मूरत

कौन है? झूरी०---

गुरू साहब, हम हियाँ भाँग का रगड़ा लगा
बीच में गहन के मारे-पीटे ई धूआँकस आय गिरे।
आके पिंजड़े में फँसा अब तो पुराना चंडूल।
लगी गुलसन की हवा, दुम का हिलाना गया भूल॥

( परदेसी के मुँह के पास चुटकी बजाता है और नाक के पास से उँगली लेकर दूसरे हाथ की उँगली पर घुमाता है )

पर०---भाई तुम्हारे शहर सा तुम्हारा ही शहर है, यहाँ की लीला ही अपरंपार है।

झूरी०---तोहूँ लीला करथौ।

पर०---क्या?

झूरी०---नहीं ई जे तोहूँ रामलीला में जाथौ कि नाहीं?

( सब हँसते हैं )

पर०---( हाथ जोड़कर ) भाई, तुम जीते हम हारे, माफ करो।

झूरी०---( गाता है ) तुम जीते हम हारे साधो, तुम जीते हम हारे।

सुधा०---( आप ही आप ) हा! क्या इस नगर की यही दशा रहेगी? जहाँ के लोग ऐसे मूर्ख हैं वहाँ आगे किस बात की वृद्धि की संभावना करें! केवल यह मूर्खता छोड़ इन्हें कुछ आता ही नहीं! निष्कारण किसी को बुरा-भला कहना! बोली ही बोलने में इनका परम पुरुषार्थ! अनाबशनाब जो मुँह में आया बक उठे, न पढ़ना न लिखना! हाय! भगवान् इनका कब उद्धार करेगा!!

भूरी०---गुरु, का गुड़बुड़-गुड़बुड़ जपथौ?

सुधा०---कुछ नाहीं भाई यही भगवान का नाम।

भूरी०---हाँ भाई, संझा भई एह बेरा टें टें न किया चाहिए, राम-राम की बखत भई, तो चलो न गुरू।

सब---चलो भाई।

( जवनिका गिरती है )

इति गैबी-ऐबी नामक दृश्य




तीसरा गर्भांक

तीसरा गर्भांक

स्थान---मुगलसराय का स्टेशन

( मिठाईवाले, खिलौनेवाले, कुली और चपरासी इधर-उधर फिरते हैं। सुधाकर, एक विदेशी पंडित और दलाल बैठे हैं )

दलाल---( बैठके पान लगाता है ) या दाता राम! कोई भागवान से भेट कराना।

विदेशी पंडित---( सुधाकर से ) आप कौन हैं? कहाँ से आते हैं?

सुधाकर---मैं ब्राह्मण हूँ, काशी में रहता हूँ और लाहोर से आता हूँ।

वि० पंडित---क्या आप का घर काशीजी ही में है?

सुधा०---जी हाँ।

वि० पंडित---भला काशी कैसा नगर है?

सुधा०---वाह! आप काशी का वृत्तांत अब तक नहीं जानते? भला त्रैलोक्य में और दूसरा ऐसा कौन नगर है जिसको काशी की समता दी जाय?

वि० पंडित---भला कुछ वहाँ की शोभा हम भी सुने।

सुधा०---सुनिए, काशी का नामांतर वाराणसी है, जहाँ भगवती जह्यु-नंदिनी उत्तरवाहिनी होकर धनुषाकार तीन ओर से ऐसी लपटी हैं, मानो इसको शिव की प्यारी जानकर गोद में लेकर आलिंगन कर रही हैं, और अपने पवित्र जलकण के स्पर्श से तापत्रय दूर करती हुई मनुष्यमात्र को पवित्र करती हैं। उसी गंगा के तट पर पुण्यात्माओं के बनाए बड़े-बड़े घाटों के ऊपर दोमंजिले, चौमंजिले, पँचमंजिले और सतमंजिले ऊँचे-ऊँचे घर आकाश से बातें कर रहे हैं, मानो हिमालय के श्वेत श्रृंग सब गंगा-सेवन करने को एकत्र हुए हैं। उसमें भी माधोराय के दोनों धरहरे तो ऐसे दूर से दिखाई देते हैं मानो बाहर के पथिकों को काशी अपने दोनों हाथ ऊँचे कर के बुलाती है। सॉझ-सबेरे घाटो पर असंख्य स्त्री-पुरुष नहाते हुए, ब्राह्मण लोग संध्या वा शास्त्रार्थ करते हुए, ऐसे दिखलाई देते हैं मानो कुबेरपुरी की अलकनंदा में किन्नरगण और ऋषिगण अवगाहन करते हैं; और नगाड़ा-नफीरी, शंख-घंटा, झांझ-स्तव और जय का तुमुल शब्द ऐसा गूंजता है मानो पहाड़ों की तराई में मयूरों की प्रतिध्वनि हो रही है; उसमें भी जब कभी दूर से साँझ को वा बड़े सबेरे नौबत की सुहानी धुन कान में आती है तो कुछ ऐसी भली मालूम पड़ती है कि एक प्रकार की झपकी सी आने लगती है। और घाटों पर सबेरे धूप की झलक ओर सॉझ को जल में घाटो की परछाही की शोभा भी देखते ही बन आती है। जहाँ ब्रज-ललना-लालित चरण-युगल पूर्ण परब्रह्म सच्चिदानंदघन वासुदेव आप ही श्री गोपाललाल रूप धारण करके प्रेमियो को दर्शन-मात्र से कृत-कृत्य करते हैं और भी बिदुमाधवादि अनेक रूप से अपने नाम-धाम के स्मरण, दर्शन, चिंतनादि से पतितों को पावन करते हुए विराजमान हैं।

जिन मंदिरों में प्रातःकाल संध्या समय दर्शको की भीड़ जमी हुई है, कहीं कथा, कहीं हरिकीर्तन, कहीं नाम-कीर्तन, कहीं नाटक, कहीं भगवत-लीला-अनुकरण इत्यादि अनेक कौतुको के मिस से भी भगवान के नाम-गुण में लोग मग्न हो रहे है।

जहाँ तारकेश्वर विश्वेश्व रादि नामधारी भगवान भवानी--पति तारकब्रह्म का उपदेश करके तनत्याग मात्र से ज्ञानियों को भी दुर्लभ अपुनर्भव परम मोक्षपद---मनुष्य, पशु, कीट, पतंगादि आपामर जीवमात्र को देकर उसी क्षण अनेक कल्पसंचित महापापपुंज भस्म कर देते हैं।

जहाँ अंधे, लँगड़े, लूले, बहरे, मूर्ख और निरुद्यम आलसी जीवों को भी भगवती अन्नपूर्णा अन्न-वस्त्रादि देकर माता की भाँति पालन करती है।

जहाँ अब तक देव, दानव, गंधर्व, सिद्ध, चारण, विद्या-धर, देवर्षि, राजर्षिगण और सब उत्तम-उत्तम तीर्थ--कोई मूत्तिमान, कोई छिपकर और कोई रूपांतर करके नित्य निवास करते हैं।

जहाँ मूर्त्तिमान सदाशिव प्रसन्न-वदन अाशुतोष सकल-सद्गुणैकरत्नाकर, विनयैकनिकेतन, निखिल विद्याविशारद, प्रशांतहृदय, गुणिजनसमाश्रय, धार्मिकप्रवर, काशी-नरेश महाराजाधिराज श्रीमदीश्वरीप्रसाद नारायणसिंह बहादुर और उनके कुमारोपम कुमार श्री प्रभुनारायण-सिंह बहादुर दान धर्मसभा रामलीलादि के मिस से धर्मोन्नति करते हुए और असत् कर्म नीहार को सूर्य की भॉति नाशते हुए पुत्र की तरह अपनी प्रजा का पालन करते हैं।

जहाँ श्रीमती चक्रवर्तिनिचयपूजितपादपीठा श्रीमती महारानी विक्टोरिया के शासनानुवर्ती अनेक कमिश्नर, जज, कलेक्टरादि अपने-अपने काम में सावधान प्रजा को हाथ पर लिए रहते हैं और प्रजा उनके विकट दंड के सर्वदा जागने के भरोसे नित्य सुख से सोती है।

जहाँ राजा शंभूनारायणसिंह, बाबू फतहनारायणसिंह, बाबू गुरुदास, बाबू माधवदास, विश्वेश्वरदास, राय नारायणदास इत्यादि बड़े-बड़े प्रतिष्ठित और धनिक तथा श्री बापूदेव शास्त्री, श्रीबाल शास्त्री से प्रसिद्ध पंडित, श्रीराजा शिवप्रसाद, सैयद अहमद खाँ बहादुर ऐसे योग्य पुरुष, मनिकचंद्र मिस्तरी से शिल्पविद्या-निपुण, वाजपेयी जी से तन्त्रीकार, श्री पंडित बेचनजी, शीतलजी, श्रीताराचरण से संस्कृत के और सेवक तथा श्रीबाबू गोपाल चंद्र से पूर्व में और अब हरिश्चंद्र से भाषा के कवि, बाबू अमृतलाल, मुंशी गन्नूलाल, मुंशी श्यामसुंदरलाल से शास्त्रव्यसनी और एकांतसेवी,श्रीस्वामी विश्वरूपानंद से यति, श्रीस्वामी विशुद्धानंद से धर्मोपदेष्टा, दातृगणैकाग्रगण्य श्रीमहाराजाधिराज विजयनगराधिपति से विदेशी सर्वदा निवास करके नगर की शोभा दिन दूनी रात चौगुनी करते रहते हैं।

जहाँ क्वींस कालिज ( जिसके भीतर-बाहर चारों ओर श्लोक और दोहे खुदे हैं ), जयनारायण कालिज से बड़े, बंगाली टोला, नार्मल और लंडन मिशन से मध्यम, तथा हरिश्चंद्र स्कूल से छोटे तथा महाराज काश्मीर और महाराज दरभंगा की पाठशालादि अनेक विद्यामंदिर हैं, जिनमें संस्कृत, अँगरेजी, हिंदी, फारसी, बँगला, महाराष्ट्री की शिक्षा पाकर प्रति वर्ष अनेक विद्यार्थी विद्योत्तीर्ण होकर प्रतिष्ठालाभ करते हैं; इनके अतिरिक्त पंडितों के घर में तथा हिंदी-फारसी पाठकों की निज शाला में अलग ही लोग शिक्षा पाते है, और राय संकटाप्रसाद के परिश्रमोत्पन्न पबलिक लाइब्रेरी, मुंशी सीतलप्रसाद का सरस्वती-भवन, कार्माइ केल लाइब्रेरी, बंगसाहित्य-समाज, बाल सरस्वती भवन, हरिश्चंद्र का सरस्वती-भंडार इत्यादि अनेक पुस्तक-मंदिर हैं, जिनमें साधारण लोग सब विद्या की पुस्तकें देखने पाते हैं।

जहाँ मानमंदिर ऐसे यंत्रभवन, सारनाथ की धमेख से प्राचीनावशेष चिह्न, विश्वनाथ के मंदिर का वृषभ और स्वर्णशिखर, राजा चेतसिंह के गंगा-पार के मंदिर, कश्मीरी-मल की हवेली और क्वींस कालिज की शिल्पविद्या और माधोराय के धरहरे की उँचाई देखकर विदेशी जन सर्वदा चकित रहते हैं।

जहाँ महाराज विजयनगर के तथा सरकार के स्थापित स्त्री-विद्यामंदिर, औषधालय, अंधभवन, उन्मत्तागार इत्यादिक लोकद्वय-साधक अनेक कीर्तिकर कार्य हैं, वैसे ही चूड़-वाले इत्यादि महाजनो का सदावर्त्त और श्री महाराजाधिराज सेधिया आदि के अटल सत्र से ऐसे अनेक दीनों के आश्रयभूत स्थान हैं जिनमें उनको अनायास ही भोजनाच्छादन मिलता है।

जहाँ नारायण भट्ट जी का और शेष और धर्माधिकारी पंडितो का वंश, अहोबल शास्त्री, जगन्नाथ शास्त्री, गोस्वामी श्री गिरिधर जी, पंडित काकाराम, पंडित मायादत्त, पंडित हीरानंद चौबे, काशीनाथ शास्त्री, पंडित भवदेव, पंडित सुखलाल और भी जिनका नाम इस समय मुझे स्मरण नहीं आता, अनेक ऐसे-ऐसे धुरंधर पंडित हुए हैं, जिनकी विद्या मानो मंडन मिश्र की परंपरा पूरी करती थी।

जहाँ विदेशी अनेक तत्ववेत्ता धामिक धनीजन घर-बार कुटुंब देश-विदेश छोड़कर निवास करते हुए तत्त्वचिंता में मग्न सुख-दुःख भुलाए संसार को यथारूप में देखते सुख से निवास करते हैं। आत्मानंद हंस जी को देख लीजिए।

जहाँ पंडित लोग विद्यार्थियो को ऋक्, यजुः, साम, अथर्ष, महाभारत, रामायण, पुराण, उपपुराण, स्मृति, न्याय, व्याकरण, सांख्य, पातंजल, वैशेषिक, मीमांसा, वेदांत, शैव, वैष्णव, अलंकार, साहित्य, ज्योतिष इत्यादि शास्त्र सहज में पढ़ाते हुए मूर्तिमान गुरु और व्यास से शोभित काशी की विद्यापीठता सत्य करते हैं।

जहाँ भिन्न देशनिवासी आस्तिक विद्यार्थीगण परस्पर देवमंदिरों में, घाटों पर, अध्यापकों के घर में, पंडित-सभाओ में वा मार्ग में मिलकर शास्त्रार्थ करते हुए अनर्गल धारा-प्रवाह संस्कृत-भाषण से सुननेवालों का चित्त हरण करते हैं।

जहाँ स्वर लय छंद मात्रा, हस्तकंपादि से शुद्ध वेदपाठ की ध्वनि से जो मार्ग में चलते वा घर बैठे सुन पड़ती है, तपोवन की शोभा का अनुभव होता है।

जहाँ द्रविड़, मगध, कान्यकुब्ज, महाराष्ट्र, बंगाल, पंजाब,

गुजरात इत्यादि अनेक देश के लोग परस्पर मिले हुए अपना-अपना काम करते दिखाते हैं और वे एक-एक जाति के लोग जिन मुहल्लो में बसे हैं वहाँ जाने से ऐसा ज्ञात होता हैं मानो उसी देश में आए हैं, जैसे बंगाली टोले में ढाके का, लहौरी टोले में अमृतसर का और ब्रह्माघाट में पूने का भ्रम होता है।

जहाँ निराहार, पयाहार, यताहार, भिक्षाहार, रक्ताम्बर, श्वेताम्बर, नीलाम्बर, चार्माम्बर, दिगम्बर, दंडी, संन्यासी, ब्रह्मचारी, योगी, यती, सेवड़ा, फकीर, सुथरेसाई, कनफटे, ऊर्ध्वबाहु, गिरी, पुरी, भारती, वन, पर्वत, सरस्वती, किनारामी, कबीरी, दादूपंथी, नान्हकसाही, उदासी, रामानंदी, कौल, अघोरी, शैव, वैष्णव, शाक्त, गाणपत्य, सौर इत्यादि हिंदू और ऐसे ही अनेक भॉति के मुसलमान फकीर नित्य इधर से उधर भिक्षा उपार्जन करते फिरते हैं और इसी भॉति सब अंधे, लँगड़े, लूले, दीन, पंगु, असमर्थ लोग भी भिक्षा पाते हैं, यहाँ तक कि आधी काशी केवल दाता लोगो के भरोसे नित्य अन्न खाती है।

जहाँ हीरा, मोती, रुपया, पैसा, कपड़ा, अन्न, घी, तेल, अतर, फुलेल, पुस्तक, खिलौने इत्यादि की दूकानों पर हजारों लोग काम करते हुए माल लेते बेंचते दलाली करते दिखाई पड़ते हैं। जहाँ की बनी कमखाब, बाफता, हमरू, समरू, गुलबदन, पोत, बनारसी साड़ी, दुपट्टे, पीताम्बर, उपरने, चोलखंड, गोंटा, पट्टा इत्यादि अनेक उत्तम वस्तुएँ देश-विदेश जाती हैं और जहाँ की मिठाई, खिलौने, चित्र, टिकुली, बीड़ा इत्यादि और भी अनेक सामग्री ऐसी उत्तम होती हैं कि दूसरे नगर में कदापि स्वप्न में भी नहीं बन सकतीं।

जहाँ प्रसादी तुलसी-माला फूल से पवित्र और स्नायी स्त्री-पुरुषो के अंग के विविध चंदन, कस्तूरी, अतर इत्यादि सुगंधि-द्रव्य के मादक आमोद-संयुक्त परम शीतल तापत्रय-विमोचक गंगाजी के कण स्पर्श मात्र से अनेक लौकिक अलौकिक ताप से तापित मनुष्यों का चित्त सर्वदा शीतल करते हैं।

जहाँ अनेक रंगो के कपड़े पहने, सोरहो सिंगार, बत्तीसो आभरण सजे, पान खाए, मिस्सी की धड़ी जमाए, जोबन-मदमाती झमझमाती हुई बारबिलासिनी देव-दर्शन वैद्य-ज्योतिषी-गुणीगृहगमन, जार-मिलन, गान-श्रावण, उपवन-भ्रमण इत्यादि अनेक बहानो से राजपथ में इधर-उधर झूमती-घूमती नैनों के पटे फेरती बिचारे दीन पुरुषों को ठगती फिरती हैं और कहाँ तक कहैं काशी काशी ही है। काशी सी नगरी त्रैलोक्य में दूसरी नहीं है। आप देखिएगा तभी जानिएगा, बहुत कहना व्यर्थ है।

वि० पंडत---वाह-वाह! आपके वर्णन से मेरे चित्त का काशी- दर्शन का उत्साह चतुर्गुण हो गया। यो तो मैं सीधा कलकत्ते जाता, पर अब काशी बिना देखे कहीं न जाऊँगा। आपने तो ऐसा वर्णन किया मानो चित्र सामने खड़ा कर दिया। कहिए वहाँ और कौन-कौन गुणी और दाता लोग हैं जिनसे मिलूँ।

सुधा०---मैं तो पूर्व ही कह चुका हूँ कि काशी गुणी और धनियों की खान है, यद्यपि यहाँ के बड़े-बड़े पंडित जो स्वर्गवासी हुए उनसे अब होने कठिन हैं, तथापि अब भी जो लो हैं दर्शनीय और स्मरणीय हैं। फिर इन व्यक्तियों के दर्शन भी दुर्लभ हो जायँगे, और यहाँ के दाताओ का तो कुछ पूछना ही नहीं। चूड़ की कोठीवालों ने पंडित काकाराम जी के ऋण के हेतु एक साथ बीस सहस्र मुद्रा दीं। राजा पटनीमल के बाँधे धर्मचिन्ह कर्मनाशा का पुल और अनेक धर्मशाला, कूएँ, तालाब, पुल इत्यादि भारत-वर्ष के प्रायः सब तीर्थों पर विद्यमान हैं। साह गोपालदास के भाई साह भवानीदास की भी ऐसी ही उज्ज्वल कीर्ति है और भी दीवान केवलकृष्ण, चम्पतराय अमीन इत्यादि बड़े-बड़े दानी इसी सौ वर्ष के भीतर हुए हैं। बाबू राजेन्द्र मित्र की बॉधी देवी---पूजा बाबू गुरु दास मित्र के यहाँ अब भी बड़े धूम से प्रतिवर्ष होती है। अभी राजा देवनारायणसिंह ही ऐसे गुणज्ञ हो गए है कि उनके यहाँ से कोई खाली हाथ नहीं फिरा। अब भी बाबू हरिश्चंद्र इत्यादि गुणग्राहक इस नगर की शोभा की भॉति विद्यमान हैं। अभी लाला बिहारीलाल और मुंशी रामप्रताप जी ने कायस्थ जाति का उद्धार करके कैसा उत्तम कार्य किया। आप मेरे मित्र रामचंद्र ही को देखिएगा। उसने बाल्यावस्था ही में लक्षावधि मुद्रा व्यय कर दी हैं। * अभी बाबू हरखचंद मरे हैं जो एक गोदान नित्य करके जलपान करते थे। कोई भी फकीर यहाँ से खाली नहीं गया। दस पंद्रह रामलीला इन्हीं काशी-वालो के व्यय से प्रति वर्ष होती है और भी हजारो पुण्यकार्य यहाँ हुआ ही करते हैं। आपको सबसे मिलाऊँगा आप काशी चलैं तो सही।

वि० पंडित---लाहोर क्यों गए थे?

सुधा०---( लम्बी सॉस लेकर ) कुछ न पूछिए योंही सैर को गया था।

दलाल---( सुधाकर से ) का गुरू। कुछ पंडितजी से बोहनी वाड़े का तार होय तो हम भी साथै चलूँचैं।

सुधा०---तार तो पंडित वाड़ा है कुछ विशेष नहीं जान पड़ता।



इतना विषय मैंने सत्य होने के कारण स्वयं दे दिया है। ( राधा कृष्णदास ) दलाल---तब भी फोंक सऊड़े का मालवाड़ा कहाँ तक न लेऊचियै।

सुधा०---अब जो पलते पलते पलै।

वि० पंडित---यह इन्होंने किस भाषा में बात की?

सुधा०---यह काशी ही की बोली है, ये दलाल हैं, सो पूछते थे कि पंडितजी कहाँ उतरेंगे।

वि० पंडित---तो हम तो अपने एक संबंधी के यहाँ नीलकंठ पर उतरेंगे।

सुधा०---ठीक है, पर मैं आपको अपने घर अवश्य ले जाऊँगा

वि० पंडित---हॉ हॉ, इसमें कोई संदेह है? मैं अवश्य चलूँगा।

( स्टेशन का घंटा बजता है और जवनिका गिरती है )

इति प्रतिच्छवि--वाराणसी नामक दृश्य




चौथा गर्भांक

चौथा गर्भांक

स्थान---बुभुक्षित दीक्षित की बैठक

( बुभुक्षित दीक्षित, गप्प पडित, रामभट्ट, गोपाल शास्त्री, चंबूभट्ट, माधव शास्त्री आदि लोग पान-बीडा खाते और भाँग-बूटी की तजवीज करते बैठे हैं; इतने में महाश कोतवाल अर्थात् निमत्रण करने वाला आकर चौक में से दीक्षित को पुकारता है )

महाश---काहो, बुभुक्षितदीक्षित आहेत?

बुभुक्षित---( इतना सुनते ही हाथ का पान रख कर ) कोण आहे? ( महाश आगे बढता है ) वाह महाश तु आहेश काय? काय बाबा आज किती ब्रह्मण अामन्या तड़ांत देतोस? सरदारांनी किती सांगीतलेत? ( थोड़ा ठहरकर ) कायरे ठोक्याच्या कमरयांय सहस्रभोजन कुणाच्या यजमानाचे चाल्ले आहे?

महाश---दीक्षितजी! आज ब्राह्मणाची अशी मारामार झाली कि मी माँही सांगूँ शकत नाहीं---कोण तो पचड़ा!!

बुभु०---खरें, काय मारामार झाली? अच्छा ये तर बैठकेंत पण आखेरीस आमचे तड़ाची काय व्यवस्था? ब्राह्मण आणलेस की नाही? कॉ हात हलवीतच आलास? महाश---( बैठक में बैठकर जल माँगता है ) दीक्षितजी थोड़ेंसें पाणी द्या, तहान बहुत लागली आहे।

बुभु०---अच्छा भाई, थोड़ा सा ठहर अत्ता उनातून आला आहेस, बूटी ही बनतेच आहे। पाहिजे तर बूटीचेंच पाणी पी। अच्छा सॉग तर कसे काय ब्राह्मण किती मिलाले?

महाश---गुरु, ब्राह्मण तो आज २५ निकाले, यार लोग आपके शागिर्द हैं कि और किसके?

चंबूभट्ट---( बड़े आनंद से ) क्या भाई सच कहो---२५ ब्राह्मण मिलाले?

महाश---हो गुरु! २५ ब्राह्मण तर नुसते सहस्त्रभोजनाचे, परन्तु आजचे वसंतपूजेचे तर शिवाय च---आणखी सभेकरतां तर पेष लावलाच आहे पण---

गोपाल, माधव शास्त्री---( घबड़ाकर ) काय महाश पण कॉ? सभेचें काम कुणाकड़े आहे? अणखी सभा कधीं होणार? ऑ?

महाश---पण-इतकेच कीं हा यजमान पाप नगरांत रहतो, आणि याला एक कन्या आहे ती गत-भर्तृका असून सकेशा आहे आणि तीर्थस्थलीं तर तौर करणें अवश्य पण क्षौरेकरून कन्येंची शोभा जाईल या करितां जर कोणी असा शास्त्रीय आधार दाखवील तर एक हजार रुपयांची सभाकरण्याचा त्यांचा विचार आहे व या कामांत धनतुंदिल शास्त्रीनी हात घातला आहे।

गप्प पंडित---अं:, तो ऐसी क्षुल्लक बात के हेतु शास्त्राधार का क्या काम है? इसमें तो बहुत से आधार मिलेंगे।

माधव शास्त्री---हॉ पंडितजी आप ठीक कहते हैं, क्योंकि हम लोगों का वाक्य और ईश्वर का वाक्य समान ही समझना चाहिए "विप्रवाक्ये जनार्दनः" "ब्राह्मणो मम दैवतं" इत्यादि।

गोपाल---ठीकच आहे, आणि जरि कदाचित् असल्या दुर्घट कामानी अाम्ही लोकदृष्टया निन्द्य झालों तथापि वन्धच आहों, कारण श्रीमद्भागवतांत ही लिहलें आहे "विप्रंकृतागसमपि नैव द्रुह्येत कश्चनेत्यादि"।

गप्प पंडित---हॉजी, और इसमें निन्द्य होने का भी क्या कारण? इसमें शास्त्र के प्रमाण बहुत से हैं और युक्ति तो हुई है। पहिले यही देखिए कि इस तौर कर्म से दो मनुष्यों को अर्थात् वह कन्या और उसके स्वजन इनको बहुत ही दुःख होगा और उसके प्रतिबंध से सबको परम आनंद होगा। तब यहाँ इस वचन को देखिए---

"येन केनाप्युपायेन यस्य कस्यापि देहिनः।
संतोष जनयेत् प्राज्ञस्तदेवेश्वरपूजनं॥"

बुभु०---और ऐसे बहुत से उदाहरण भी इसी काशी में होते आए हैं। दूसरा काशीखंड ही में कहा है "येषां क्वापि गतिर्नास्ति तेषां वाराणसीगतिः।"

चंबूभट्ट---मूर्खतागार का भी यह वाक्य है "अधवा वाललवनं जीवनार्द्दनवद्भवेत्"। संतोषसिंधु में भी "सकेशैव हि संस्थाप्या यदि स्यात्तोषदा नृणां"।

महाश---दीक्षितजी! बूटी झाली---अब छने जल्दी कारण बहुत प्यासा जीव होऊन गेला अणखी अझून पुष्कल ब्राह्मण सांगायचे आहेत।

बुभु०---( भॉग की गोली और जल, बरतन, कटोरा, साफी लेकर ) शास्त्रीजी! थोड़े से बढ़ा तर।

माधव शास्त्री---दीक्षितजी! हे मॉझें काम नह्वें, कारण मी अपला खाली पीण्याचा मालिक आहे, मला छानतां येत नाहीं। ( गोपाल शास्त्री की अोर दिखलाकर ) ये इसमें परम प्रवीण हैं।

गोपाल शास्त्री---अच्छा दीक्षितजी, मीच आलों सही।

चंबूभट्ट---( इन सबों को अपने काम में निमग्न देखकर ) बरें मग महाश अखेरीस तड़ाचे किती ब्राह्मण सहस्रभोजनाचे व वसंतपूजेचे किती?

महाश---दीक्षिताचे तड़ांत आज एकंदर २५ ब्राह्मण; पैकीं १५ सहस्रभोजनाकड़े आणि १० वसंतपूजेकड़े--माधव शास्त्री---आणि सभेचे?

महाश---सभेचे तर मी सांगीतलेंच की धनतुंदिल शास्त्रीचे अधिकारांत आहे, आणि दोन तीन दिवसाँत ते बंदोबस्त करणार आहेत।

गप्प पंडित---क्यों महाश! इस सभा में कोई गौड़ पंडित भी हैं वा नहीं?

महाश---हॉ पंडित जी, वह बात छोड़ दीजिए, इसमें तो केवल दाक्षिणात्य, द्राविड़ और क्वचित् तैलंग भी होगे, परंतु सुना है कि जो इसमें अनुमति करेंगे वे भी अवश्य सभासद होंगे।

गप्प पंडित---इतना ही न, तब तो मैंने पहिले ही कहा है, माधव शास्त्री! अब भाई यह सभा दिलवाना आप के हाथ में है।

माधव---हाँ पंडित जी, मैं तो अपने शक्तयनुसार प्रयत्न करता हूँ, क्योंकि प्रायः काका ( धनतुंदिल शास्त्री ) जो कुछ करते हैं उसका सब प्रबंध मुझे ही सौंप देते हैं। ( कुछ ठहर कर ) हॉ, पर पंडित जो, अच्छा स्मरण हुआ, आप से और न्यू फांड ( New fond ) शास्त्री से बहुत परिचय है, उन्हीं से आप प्रवेश कीजिए, क्योकि उनसे और काका जी से गहरी मित्रता है। गप्प पंडित---क्या क्या शास्त्री जी? न्यू---क्या? मैंने यह कहीं सुना नहीं।

गोपाल---कभी सुना नहीं इसी हेतु न्यू फांड।

गप्प पंडित---मित्र! मेरा ठट्ठा मत करो। मैं यह तुम्हारी बोली नहीं समझता। क्या यह किसी का नाम है? मुझे मालूम होता है कि कदाचित् यह द्रविड़ त्रिलिंग आदि देश के मनुष्य का नाम होगा। क्योंकि उधर की बोली मैंने सुनी है उसमें मूर्द्धन्य वर्ण प्रायः बहुत रहते हैं।

माधव शास्त्री---ठीक पंडित जी, अब आप का तर्कशास्त्र पढ़ना आधा सफल हुआ। अस्तु ये उधर ही के हैं जो आप के साथ रामनगर गए थे, जिन्होने घर में तमाशे वाले की बैठक की थी---

गप्प पंडित--–हाँ हाँ, अब स्मरण हुआ, परंतु उनका नाम परोपकारी शास्त्री है और तुम क्या भांड कहते हो?

गोपाल शास्त्री---वाह पंडित जी, भांड नहीं कहा फांड कहा--- न्यू फांड अर्थात् नये शौखीन। सारांश प्राचीन शौखीन लोगों ने जो-जो कुछ पदार्थ उत्पन्न किए, उपभुक्त किए उन ही उनके उच्छिष्ट पदार्थ का अवलम्बन करके वा प्राचीन रसिको की चाल-चलन को अच्छी समझ हम को भी लोक वैसा ही कहें आदि से खींच-खींच के रसिकता लाना, क्या शास्त्री जी ऐसा न इसका अर्थ? माधव शास्त्री---भाई, मुझे क्यों नाहक इसमें डालते हो---

गप्प पंडित---अच्छा, जो होय मुझे उसके नाम से क्या काम। व्यक्ति मैंने जानी परन्तु माधव जी आप कहते हैं और मुझसे उनसे भी पूर्ण परिचय है और उनको उनका नाम सच शोभता है, परन्तु भाई वे तो बडे आढ्य मान्य हैं और कंजूस भी हैं---और क्या तुमसे उनसे मित्रता मुझसे अधिक नहीं है। यहाँ तक शयनासन तक वे तुमको परकीय नहीं समझते।

माधव शास्त्री---पंडित जी! वह सर्व ठीक है, परन्तु अब वह भूतकालीन हुई। कारण 'अति सर्वत्र वर्जयेत्'---

बुभु०---हाँ पंडित जी! अब क्षण भर इधर बूटी को देखिए, लीजिए। ( एक कटोरा देकर पुनः दूसरा देते हैं )

गप्प पंडित---वाह दीक्षित जी, बहुत ही बढिया हुई।

चंबूभट्ट---( सब को बूटी देकर अपनी पारी आई देख कर ) हाँ हॉ दीक्षित जी, तिकड़ेच खतम करा मी आज काल पीत नाहीं।

गोपाल, माधव---कॉ भटजी! पुरे आतां, हे नखरे कुठे शिक- लात, या---प्या---हवेने व्यर्थ थंडी होते।

चंबूभट्ट---नाहीं भाई मी सत्य साँगतों, मला सोसत नाहीं। तुम्हाला माझे नखरे वाटतात पण हे प्रायः इथले काशी-तलेच आहेत, व अपल्या सारख्यांच्या परम प्रियतम सफेत खड़खड़ीत उपर्णा पाँघरणार अनाथा वालानींच शिकविलेंत बरें।

( सब आग्रह करके उसको पिलाते हैं )

महाश---कां गुरु दीक्षित जी अब पलेती जमविली पाहिजे।

बुभु०---हाँ भाई, घे तो बंटा आणि लाव तर एक दोन चार।

महाश---( इतने में अपना पान लगाकर खाता है और दीक्षित जी से ) दीक्षित जी, १५ ब्राह्मण ठोक्याच्या कमरयांत पाठवा; दाहा बाजतां पानें मॉडलो जातील, आणि आज रात्री वसंतपूजेस १० ब्राह्मण लवकर पाठवा कारण मग दूसरे तड़ाचे ब्राह्मण येतील। ( ऐसा कहता हुआ चला जाता है )

बुभु०---( उसको पुकारते हुए जाते हैं ) महाश! दक्षिणा कितनी?

( महाश वहीं से चार अंगुली दिखा कर गडा कहकर गया )

माधव---दीक्षित जी! क्या कहीं बहरी ओर चलिएगा?

गोपाल---( दीक्षित से ) हाँ गुरु, चलिए आज बड़ी वहाँ लहरा है।

बुभु०---भाई बहरीवर मी जाऊन इकडचा बंदोबस्त कोण करील?

गोपाल---गुरु इतके १५ ब्राह्मणांत घबड़ावता। सर्वभक्षास साँगीतले ब्राह्मण जे झाले। श्राज न्यूफांड की पत्ती है। गप्प पंडित---क्या परोपकारी की पत्ती है? खाली पत्ती दी है कि और भी कुछ है? नाहीं तो मैं भी चलूँ।

माधव शास्त्री---पत्ती क्या बड़ी-बड़ी लहरा है, एक तो बड़ा भारी प्रदर्शन होगा और नाना रीति के नाच, नए-नए रंग देख पड़ेंगे।

गप्प पंडित---क्यो शास्त्री जी, मुझे यह बड़ा आश्चर्य ज्ञात होता है और इस से परिहासोक्ति सी देख पड़ती है। क्योकि उसके यहाँ नाच-रंग होना सूर्य का पश्चिमाभिमुख उगना है।

गोपाल---पंडितजी! इसी कारण इनका नाम न्यू फांड है। और तिस पर यह एक गुह्य कारण से होता है। वह मैं और कभी आप से निवेदन करूँगा, वा मार्ग में---

बुभु०---( सर्वभक्ष नाम अपने लड़के को सब व्यवस्था कहकर आप पान-पलेती और रस्सी-लोटा और एक पंखी लेकर )हाँ भाई मेरी सब तैयारी है।

माधव, गोपाल---चलिए पंडितजी, वैसे ही धनतुंदिल शास्त्री जी के यहाँ पहुँचेंगे। ( सब उठकर बाहर आते हैं )

चंबूभट्ट---मैं तो भाई जाता हूँ क्योकि संध्या समय हुआ।

[ चला जाता है

गप्प पंडित---किधर जाना पड़ेगा? माधव शास्त्री---शंखोद्धारा क्योंकि आजकल श्रावण मास में और कहाँ लहरा? घराऊ कजरी, श्लोक, लावनी, ठुमरी, कटौवल, बोली-ठोली सब उधर ही।

गप्प पंडित---ठीक शास्त्रीजी, अब मेरे भ्यान में पहुँचा, आज- काल शंखोद्धारा का बड़ा माहात्म्य है। भला घर पर यह अब कहाँ सुनने में आवेगा? क्योंकि इसमें घराऊ विशेषण दिया है।

गोपाल---आ: हमारा माधव शास्त्री जहाँ है वहाँ सब कुछ ठीक ही होगा, इसका परम आश्रय प्राणप्रिय रामचंद्र बाबू आप को विदित है कि नहीं? उसके यहाँ ये सब नित्य कृत्य हैं।

गप्प पंडित---रामचंद्र हम ही को क्या परंतु मेरे जान प्रायः यह जिसको विदित नहीं ऐसा स्वल्प ही निकलेगा। विशेष करके रसिको को; उसको तो मैं खूब जानता हूँ।

गोपाल---कुछ रोज हमारे शास्त्री जी भी थे, परंतु हमारा क्या उनका कहिए ऐसा दुर्भाग्य हुआ कि अब वर्ष-वर्ष दर्शन नहीं होने पाता। रामचंद्र जी तो इनको अपने भ्राता के समान पालन करते थे और इनसे बड़ा प्रेम रखते थे। अस्तु सारांश पंडित जी वहाँ रामचंद्र जी के बगीचे में जायँगे। वहाँ सब लहरा देख पड़ेगी और इस मिस से तो भी उनका दर्शन होगा। बुभु०---अरे पहिले नवे शौखिनाचे इथे जाऊँ तिथे काय आहे हें पाहू आणि नंतर रामचंद्राकड़े झुकूँ।

माधव शास्त्री---अच्छा तसेच होय अाजकल न्यू फांड शास्त्री यानी ही बहुत उदारता धरली आहे बहुत सी पाखरें ही पालली आहेत तो सर्व दृष्ट्रीस पड़तील पण भाई मी आँत यायचा नाहीं। कारण मला पाहून त्यांना त्रास होतो।

गोपाल---अच्छा तिथ वर तर चलशील आगे देखा जायगा।

( सब जाते हैं और जवनिका गिरती है )

घिस्सघिसद्विज कृत्य विकर्तनों नामक दृश्य




४–श्रीचंद्रावली

श्रीचंद्रावली

नाटिका

संवत् १९३३

काव्य, सुरस सिंगार के दोउ दल, कविता नेम।
जग-जन सों के ईस सों कहियत जेहि पर प्रेम॥
हरि-उपासना, भक्ति, वैराग, रसिकता, ज्ञान।
सोधै जग-जन मानि या चंद्रावलिहि प्रमान॥

समर्पण

प्यारे!

लो, तुम्हारी चंद्रावली तुम्हें समर्पित है। अंगीकार तो किया ही है, इस पुस्तक को भी उन्हीं की कानि से अंगीकार करो। इसमें तुम्हारे उस प्रेम का वर्णन है, इस प्रेम का नहीं जो संसार में प्रचलित है। हाँ, एक अपराध तो हुआ जो अवश्य क्षमा करना होगा। वह यह कि यह प्रेम की दशा छापकर प्रसिद्ध की गई। वा प्रसिद्ध करने ही से क्या जो अधिकारी नहीं हैं उनकी समझ ही में न आवेगा।

तुम्हारी कुछ विचित्र गति है। हमीं को देखो। जब अपराधों को स्मरण करो तब ऐसे कि कुछ कहना ही नहीं। क्षण भर जीने के योग्य नहीं। पृथ्वी पर पैर धरने को जगह नहीं। मुँह दिखाने के लायक नहीं। और जो यों देखो तो ये लंबे-लंबे मनोरथ। यह बोलचाल। यह ढिठाई कि तुम्हारा सिद्धांत कह डालना। जो हो, इस दूध खटाई की एकत्र स्थिति का कारण तुम्हीं जानो। इसमें कोई संदेह नहीं कि जैसे हों तुम्हारे बनते हैं। अतएव क्षमासमुद्र! क्षमा करो। इसी में निर्वाह है। बस—

भाद्रपद कृष्ण १४

हरिश्चंद्र

सं॰ १९३३

सा नाटक करने का विचार है और उसमें ऐसा कौन सा रस है कि फूले नहीं समाते?

सूत्र---आ:, तुमने अब तक न जाना? आज मेरा विचार है कि इस समय के बने एक नए नाटक की लीला करूँ, क्योंकि संस्कृत नाटको को अपनी भाषा में अनुवाद करके तो हम लोग अनेक बार खेल चुके हैं, फिर बारंबार उन्हीं के खेलने को जी नहीं चाहता।

पारि०---तुमने बात तो बहुत अच्छी सोची, वाह क्यों न हो, पर यह तो कहो कि वह नाटक बनाया किसने है?

सूत्र०---हम लोगो के परम मित्र हरिश्चंद्र ने।

पारि०---( मुँह फेर कर ) किसी समय तुम्हारी बुद्धि में भी भ्रम हो जाता है। भला वह नाटक बनाना क्या जाने। वह तो केवल आरंभशूर है। और अनेक बड़े-बड़े कवि हैं, कोई उनका प्रबंध खेलते।

सूत्र---( हँसकर ) इसमें तुम्हारा दोष नहीं, तुम तो उससे नित्य नहीं मिलते। जो लोग उसके संग में रहते हैं वे तो उसको जानते ही नहीं, तुम बिचारे क्या हो।

पारि०---( आश्चर्य से ) हाँ, मैं तो जानता ही न था, भला कहो उनके दो-चार गुण मैं भी सुन सकता हूँ?

सूत्र०---क्यों नहीं, पर जो श्रद्धा से सुनो तो। यारि०---मैं प्रति रोम को कर्ण बना कर महाराज पृथु हो रहा हूँ, आप कहिए।

सूत्र०---( आनंद से ) सुनो---

परम-प्रेम-निधि रसिक-बर, अति-उदार गुन-खान।
जग-जन-रंजन आशु-कवि, को हरिचंद-समान॥
जिन श्रीगिरिधरदास कबि, रचे ग्रंथ चालीस।
ता-सुत श्रीहरिचंद कों, को न नवावै सीस॥
जग जिन तृन-सम करि तज्यौ, अपने प्रेम-प्रभाव।
करि गुलाब सो आचमन, लीजत वाको नाँव॥
चंद टरै सूरज टरै, टरैं जगत के नेम।
यह दृढ़, श्रीहरिचंद को, टरै न अविचल प्रेम॥

पारि०---वाह-वाह! मैं ऐसा नहीं जानता था, तब तो इस प्रयोग में देर करनी ही भूल है।

( नेपथ्य में )

स्त्रवन-सुखद भव-भय-हरन, त्यागिन को अत्याग।
नष्ट-जीव बिनु कौन हरि-गुन सों करै विराग?
हम सौंहू तजि जात नहिं, परम पुन्य फल जौन।
कृष्णकथा सौं मधुरतर जग मैं भाखौ कौन?

सूत्र०---( सुनकर आनंद से ) अहा! वह देखो मेरा प्यारा छोटा भाई शुकदेव जी बनकर रंगशाला में आता है और हम लोग बातों ही से नहीं सुलझे। तो अब मारिष! चलो, हम लोग भी अपना-अपना वेष धारण करें।

पारि०---क्षण भर और ठहरो, मुझे शुकदेव जी के इस वेष की शोभा देख लेने दो, तब चलूँगा।

सूत्र०---सच कहा, अहा कैसा सुंदर बना है, वाह मेरे भाई वाह! क्यों न हो, आखिर तो मुझ रंगरंजक का भाई है।

अति कोमल सब अंग रंग सॉवरो सलोना।
घूँघरवाले बालन पै बलि वारौं टोना॥
भुज बिसाल, मुख चंद झलमले, नैन लजौहैं।
जुग कमान सी खिंची गड़त हिय में दोउ भौहैं॥

छबि लखत नैन छिन नहिं टरत शोभा नहिं कहि जात है।
मनु प्रेमपुंज ही रूप धरि आवत आजु लखात है॥

तो चलो, हम भी अपने-अपने स्वाँग सजकर आवें।

( दोनों जाते हैं )




अथ विष्कम्भक

और हम लोग बातों ही से नहीं सुलझे। तो अब मारिष! चलो, हम लोग भी अपना-अपना वेष धारण करें।

पारि०---क्षण भर और ठहरो, मुझे शुकदेव जी के इस वेष की शोभा देख लेने दो, तब चलूँगा।

सूत्र०---सच कहा, अहा कैसा सुंदर बना है, वाह मेरे भाई वाह! क्यों न हो, आखिर तो मुझ रंगरंजक का भाई है।

अति कोमल सब अंग रंग सॉवरो सलोना।
घूँघरवाले बालन पै बलि वारौं टोना॥
भुज बिसाल, मुख चंद झलमले, नैन लजौहैं।
जुग कमान सी खिंची गड़त हिय में दोउ भौहैं॥

छबि लखत नैन छिन नहिं टरत शोभा नहिं कहि जात है।
मनु प्रेमपुंज ही रूप धरि आवत आजु लखात है॥

तो चलो, हम भी अपने-अपने स्वाँग सजकर आवें।

( दोनों जाते हैं )



अथ विष्कम्भक

( आनंद में झूमते हुए डगमगी चाल से शुकदेवजी आते हैं )

शुक०---( सपन-सुखद इत्यादि फिर से पढ़कर ) अहा! संसार के जीवों की कैसी विलक्षण रुचि है, कोई नेम धर्म में चूर है, कोई ज्ञान के ध्यान में मस्त, कोई मत-मतांतर के झगड़े में मतवाला हो रहा है, एक दूसरे को दोष देता है, अपने को अच्छा समझता है, कोई संसार ही को सर्वस्व मानकर परमार्थ से चिढ़ता है, कोई परमार्थ ही को परम पुरुषार्थ मानकर घर-बार तृण सा छोड़ देता है। अपने-अपने रंग में सब रँगे है। जिसने जो सिद्धांत कर लिया है वही उसके जी में गड़ रहा है और उसी के खंडन-मंडन में जन्म बिताता है, पर वह जो परम प्रेम अमृत-मय एकांत भक्ति है, जिसके उदय होते ही अनेक प्रकार के आग्रह-स्वरूप ज्ञान-विज्ञा-नादिक अंधकार नाश हो जाते हैं और जिसके चित्त में आते ही संसार का निगड़ आपसे आप खुल जाता है--- वह किसी को नहीं मिली; मिले कहाँ से? सब उसके अधिकारी भी तो नहीं हैं। और भी, जो लोग धार्मिक कहाते हैं उनका चित्त, स्वमत-स्थापन और पर-मत-निराकरण-रूप वादविवाद से, और जो विचारे विषयी हैं उनका अनेक प्रकार की इच्छा-रूपी तृष्णा से, अवसर तो पाता ही नहीं कि इधर झुके। ( सोचकर ) अहा! इस मदिरा को शिवजी ने पान किया है और कोई क्या पिएगा? जिसके प्रभाव से अर्द्धांग में बैठी पार्वती भी उनको विकार नहीं कर सकतीं, धन्य हैं, धन्य हैं और दूसरा ऐसा कौन है। ( विचारकर ) नहीं नहीं, व्रज की गोपियों ने उन्हें भी जीत लिया है। अहा! इनका कैसा विलक्षण प्रेम है कि अकथनीय और अकरणीय है; क्योंकि जहाँ माहात्म्य-ज्ञान होता है वहाँ प्रेम नहीं होता और जहाँ पूर्ण प्रीति होती है वहाँ माहात्म्य-ज्ञान नहीं होता। ये धन्य हैं कि इनमें दोनों बातें एक संग मिलती हैं, नहीं तो मेरा सा निवृत्त मनुष्य भी रात-दिन इन्हीं लोगो का यश क्यों गाता।

( नेपथ्य में वीणा बजती है )

( आकाश की ओर देखकर और वीणा का शब्द सुनकर )

आहा! यह आकाश कैसा प्रकाशित हो रहा है और वीणा के कैसे मधुर स्वर कान में पड़ते हैं। ऐसा संभव होता है कि देवर्षि भगवान् नारद यहाँ आते हैं। आहा! वीणा कैसे मीठे सुर से बोलती है। ( नेपथ्य-पथ की ओर देखकर ) अहा वही तो हैं, धन्य हैं, कैसी सुंदर शोभा है।

पिंग जटा को भार सीस पै सुंदर सोहत।
गल तुलसी की माल बनी जोहत मन मोहत॥

कटि मृगपति को चरम चरन मैं घुँघरू धारत।
नारायण गोविंद कृष्ण यह नाम उचारत॥
लै बीना कर बादन करत तान सात सुर सों भरत।
जग अघ छिन मैं हरि कहि हरत जेहि सुनि नर भवजल तरत॥
जुग तूँबन की बीन परम सेोभित मनभाई।
लय अरु सुर की मनहुँ जुगल गठरी लटकाई॥
आरोहन अवरोहन के कै द्वै फल सेाहैं।
कै कोमल अरु तीब्र सुर भरे जग-मन मोहैं॥
कै श्रीराधा अरु कृष्ण के अगनित गुन गन के प्रगट।
यह अगम खजाने द्वै भरे नित खरचत तो हू अघट॥
मनु तीरथ-मय कृष्णचरित की काँवरि लीने।
कै भूगोल खगोल दोउ कर-अमलक कीने॥
जग-बुधि तौलन हेत मनहुँ यह तुला बनाई।
भक्ति-मुक्ति की जुगल पिटारी कै लटकाई॥
मनु गावन सों श्रीराग के बीना हू फलती भई।
कै राग-सिंधु के तरन हित, यह दोऊ तूँबी लई॥
ब्रह्म-जीव, निरगुन-सगुन, द्वैताद्वैत-बिचार।
नित्य-अनित्य विवाद के द्वै तूँबा निरधार॥
जो इक तूँबा लै कढै, सो बैरागी होय।
क्यों नहिं ये सबसो बढै, लै तूंबा कर दोय॥
तो अब इनसे मिलके आज मैं परमानंद लाभ करूँगा।

( नारदजी आते हैं )

शुक०---( आगे बढ़कर और गले से मिलकर ) आइए आइए, कहिए कुशल तो है? किस देश को पवित्र करते हुए आते हैं?

नारद---आप से महापुरुष के दर्शन हों और फिर भी कुसल न हो, यह बात तो सर्वथा असंभव है; और आप से तो कुशल पूछना ही व्यर्थ है।

शुक०---यह तो हुआ, अब कहिए आप आते कहाँ से हैं?

नारद---इस समय तो मैं श्रीवृंदावन से आता हूँ।

शुक०---अहा! आप धन्य हैं जो उस पवित्र भूमि से आते हैं। ( पैर छूकर ) धन्य है उस भूमि की रज, कहिए वहाँ क्या-क्या देखा?

नारद---वहाँ परम प्रेमानंदमयी श्रीब्रजवल्लभी लोगों का दर्शन करके अपने को पवित्र किया और उनकी विरहावस्था देखता बरसो वहीं भूला पड़ा रहा। अहा, ये श्रीगोपीजन धन्य हैं। इनके गुणगण कौन कह सकता है---

गोपिन की सरि कोऊ नाहीं।
जिन तृन-सम कुल-लाज-निगड़ सब तोखो हरिरस माहीं॥
जिन निज बस कीने नँदनंदन बिहरीं दै गलबॉहीं।
सब संतन के सीस रहौ चरन-छन की छाँहीं॥

व्रज की लता पता मोहि कीजै
गोपी-पद-पंकज-पावन की रज जामैं सिर भींजै॥
आवत जात कुंज की गलियन रूप-सुधा नित पीजै।
श्रीराधे राधे मुख, यह बर मुँहमाँग्यौ हरि दीजै॥

( प्रेम-अवस्था में आते हैं और नेत्रों से आँसू बहते हैं )

शुक०---( अपने आँसू पोछकर ) हा धन्य हैं आप, धन्य हैं, अभी जो मैं न सम्हालता तो वीणा आपके हाथ से छूटके गिर पड़ती। क्यों न हो, श्रीमहादेवजी की प्रीति के पात्र होकर आप ऐसे प्रेमी हों इसमें आश्चर्य नहीं।

नारद---( अपने को सम्हालकर ) अहा! ये क्षण कैसे आनंद से बीते हैं, यह आप से महात्मा की संगत का फल है।

शुक०---कहिए, उन सब गोपियों में प्रेम विशेष किसका है?

नारद---विशेष किसका कहूँ और न्यून किसका कहूँ, एक से एक बढ़कर हैं। श्रीमती की कोई बात ही नहीं, वे तो श्रीकृष्ण ही हैं, लीलार्थ दो हो रही हैं; तथापि सब गोपियों में श्रीचंद्रावलीजी के प्रेम की चर्चा आजकल ब्रज के डगर-डगर में फैली हुई है। अहा! कैसा विलक्षण प्रेम है, यद्यपि माता-पिता, भाई-बन्धु सब निषेध करते हैं और उधर श्रीमतीजी का भी भय है, तथापि श्रीकृष्ण से जल में दूध की भाँति मिल रही है। लोकलाज-गुरुजन कोई बाधा नहीं कर सकते। किसी न किसी उपाय से श्रीकृष्ण से मिल ही रहती हैं।

शुक०---धन्य हैं, धन्य हैं! कुल को, वरन् जगत् को अपने निर्मल प्रेम से पवित्र करनेवाली हैं।

( नेपथ्य में वेणु का शब्द होता है )

अहा! यह वंशी का शब्द तो और भी ब्रजलीला की सुधि दिलाता है। चलिए, चलिए अब तो ब्रज का वियोग सहा नहीं जाता; शीघ्र ही चलके उनका प्रेम देखें, उस लीला के बिना देखे आँखें व्याकुल हो रही है।

( दोनों जाते हैं )

इति प्रेममुख नामक विष्कंभक


पहिला अंक

पहिला अंक

( जवनिका उठी )

स्थान–--श्रीवृंदावन, गिरिराज दूर से दिखाता है

( श्रीचंद्रावली और ललिता आती हैं )

ललिता---प्यारी, व्यर्थ इतना शोच क्यो करती है?

चंद्रा०---नहीं सखी! मुझे शोच किस बात का है।

ललिता---ठीक है, ऐसी ही तो हम मूर्ख हैं कि इतना भी नहीं समझतीं।

चंद्रा०---नहीं सखी! मैं सच कहती हूँ, मुझे कोई शोच नहीं।

ललिता---बलिहारी सखी! एक तू ही तो चतुर है, हम सब तो निरी मूर्ख हैं।

चंद्रा०---नहीं सखी! जो कुछ शोच होता तो मैं तुझसे कहती न। तुझसे ऐसी कौन बात है जो छिपाती?

ललिता---इतनी ही तो कसर है, जो तू मुझे अपनी प्यारी सखी समझती तो क्यों छिपाती?

चंद्रा०---चल मुझे दुख न दे, भला मेरी प्यारी सखी तू न होगी तो और कौन होगी?

ललिता---पर यह बात मुख से कहती है, चित्त से नहीं।

चंद्रा०---क्यों?

भा० ना०---१३

ललिता---जो चित्त से कहती तो फिर मुझसे क्यों छिपाती?

चंद्रा०---नहीं सखी, यह केवल तेरा झूठा संदेह है।

ललिता---सखी, मैं भी इसी व्रज में रहती हूँ और सब के रंग- ढंग देखती ही हूँ। तू मुझसे इतना क्यों उड़ती है? क्या तू यह समझती है कि मैं यह भेद किसी से कह दूँगी? ऐसा कभी न समझना। सखी, तू तो मेरी प्राण है। मैं तेरा भेद किससे कहने जाऊँगी?

चंद्रा०---सखी, भगवान् न करे कि किसी को किसी बात का संदेह पड़ जाय; जिसको जो संदेह पड़ जाता है वह फिर कठिनता से मिटता है।

ललिता---अच्छा, तू सौगंद खा।

चंद्रा०---हॉ सखी, तेरी सौगंद।

ललिता---क्या मेरी सौगंद?

चंद्रा०---तेरी सौगंद कुछ नहीं है।

ललिता---क्या कुछ नहीं है, फिर तू चली न अपनी चाल से? तेरी छलविद्या कहीं नहीं जाती। तू व्यर्थ इतना क्यों छिपाती है! सखी, तेरा मुखड़ा कहे देता है कि तू कुछ न कुछ सोचा करती है।

चंद्रा०---क्यों सखी, मेरा मुखड़ा क्या कहे देता है?

ललिता---यही कहे देता है कि तू किसी की प्रीति में फँसी है।

चंद्रा०---बलिहारी सखी, मुझे अच्छा कलंक दिया। ललिता---यह बलिहारी कुछ काम न आवेगी, अंत में फिर मैं ही काम आऊँगी और मुझी से सब कुछ कहना पड़ेगा, क्योंकि इस रोग का वैद्य मेरे सिवा दूसरा कोई न मिलेगा।

चंद्रा०---पर सखी जब कोई रोग हो तब न?

ललिता---फिर वही बात कहे जाती है। अब क्या मैं इतना भी नहीं समझती! सखी, भगवान् ने मुझे भी ऑखें दी हैं और मेरे भी मन है और मैं कुछ ईट-पत्थर की नहीं हूँ।

चंद्रा०---यह कौन कहता है कि तू ईट-पत्थर की बनी है, इससे क्या?

ललिता---इससे यह कि इस ब्रज में रहकर उससे वही बची होगी जो ईट-पत्थर की होगी।

चंद्रा०---किससे?

ललिता---जिसके पीछे तेरी यह दशा है।

चंद्रा०---किसके पीछे मेरी यह दशा है?

ललिता---सखी, तू फिर वही बात कहे जाती है। मेरी रानी, ये अॉखें ऐसी बुरी हैं कि जब किसी से लगती हैं तब कितना भी छिपाओ नहीं छिपतीं।

छिपाए छिपत न नैन लगे।
उधरि परत, सब जानि जात हैं घूँघट मैं न खगे॥
कितनो करौ दुराव, दुरत नहीं जब ये प्रेम-पगे।
निडर भए उघरे से डोलत मोहनरंग रँगे॥

चंद्रा०---वाह सखी क्यों न हो, तेरी क्या बात है। अब तू ही

तो एक पहेली बूझनेवालों में बची है। चल, बहुत झूठ न बोल, कुछ भगवान् से भी डर।

ललिता---जो तू भगवान् से डरती तो झूठ क्यों बोलती? वाह सखी! अब तो तू बड़ी चतुर हो गई है। कैसा अपना दोष छिपाने को मुझे पहिले ही से झूठी बना दिया। ( हाथ जोड़ कर ) धन्य है, तू दंडवत् करने के योग्य है। कृपा करके अपना बॉयाँ चरण निकाल तो मैं भी पूजा करूँ। चल मैं आज पीछे तुझसे कुछ न पूछूँगी।

चंद्रा०---( कुछ सकपकानी सी होकर ) नहीं सखी, तू क्यो झूठी है, झूठी तो मैं हूँ, और जो तू ही बात न पूछेगी तो कौन बात पूछेगा? सखी, तेरे ही भरोसे तो मैं ऐसी निडर रहती हूँ और तू ऐसी रूसी जाती है!

ललिता---नहीं, बस अब मैं कभी कुछ नहीं पूछने की। एक बेर पूछ कर फल पा चुकी।

चंद्रा०---( हाथ जोड़कर ) नहीं सखी, ऐसी बात मुँह से मत निकाल। एक तो मैं आप ही मर रही हूँ, तेरी बात सुनने से और भी अधमरी हो जाऊँगी। ( अॉखों में आँसू भर लेती है )

ललिता---प्यारी, तुझे मेरी सौगंद। उदास न हो, मैं तो सब भाँति तेरी हूँ और तेरे भले के हेतु प्राण देने को तैयार हूँ। यह तो मैंने हँसी की थी। क्या मैं नहीं जानती कि तू मुझसे कोई बात न छिपावेगी और छिपावेगी तो काम कैसे चलेगा, देख!

हम भेद न जानिहै जो पै कछू
औ दुराव सखी हम मैं परिहै।
कहि कौन मिलैहै पियारे पियै
पुनि कारज कासों सबै सरिहै॥
बिन मोसो कहै न उपाय कछु
यह बेदन दूसरी को हरिहै।
नहिं रोगी बताइहै रोगहि जौ
सखी बापुरो बैद कहा करिहै॥

चंद्रा०---तो सखी, ऐसी कौन बात है जो तुझसे छिपी है? तू जान-बूझ के बार-बार क्यो पूछती है? ऐसे पूछने को तो मुँह चिढ़ाना कहते हैं और इसके सिवा मुझे व्यर्थ याद दिलाकर क्यो दुःख देती है? हा!

ललिता---सखी, मैं तो पहिले ही समझी थी, यह तो केवल तेरे हठ करने से मैंने इतना पूछा, नहीं तो मैं क्या नहीं जानती?

चंद्रा---सखी, मैं क्या करूँ, मैं कितना चाहती हूँ कि यह ध्यान भुला दूँ, पर उस निठुर की छबि भूलती नहीं, इसी से सब जान जाते हैं।

ललिता---सखी, ठीक है।

लगौंही चितवनि औरहि होति।
दुरत न लाख दुराओ कोऊ प्रेम झलक की जोति॥
घूँघट मैं नहिं थिरत तनिक हूँ अति ललचौंहीं बानि।
छिपत न कैसहुँ प्रीति निगोड़ी अंत जात सब जानि॥

चंद्रा०---सखी, ठीक है। जो दोष है वह इन्हीं नेत्रो का है। यही रीझते, यही अपने को छिपा नहीं सकते और यही दुष्ट अंत में अपने किए पर रोते हैं।

सखी ये नैना बहुत बुरे।
तब सों भए पराये, हरि सो जब सों जाइ जुरे॥
मोहन के रस बस कै डोलत तलफत तनिक दुरे।
मेरी सीख प्रीति सब छॉड़ी ऐसे ये निगुरे॥
जग खीझ्यौ बरज्यौ पै ये नहिं हठ सो तनिक मुरे।
अमृत-भरे देखत कमलन से विष के बुते छुरे॥

ललिता---इसमें क्या संदेह है। मुझ पर तो सब कुछ बीत चुकी है। मैं इनके व्यवहारो को अच्छी रीति से जानती हूँ। ये निगोड़े नैन ऐसे ही होते हैं।

होत सखि ये उलझौंहैं नैन।
उरझि परत, सुरझ्यौ नहिं जानत, सोचत समुझत हैं न॥
कोऊ नहिं बरजै जो इनको बनत मत्त जिमि गैन।
कहा कहौं इन बैरिन पाछे होत लैन के दैन॥

चंद्रा०---और फिर इनका हठ ऐसा है कि जिसकी छबि पर

रीझते हैं उसे भूलते नहीं, और कैसे भूलें, क्या यह भूलने के योग्य है, हा!

नैना वह छबि नाहिंन भूले।
दया-भरी चहुँ दिसि की चितवनि नैन कमल-दल फूले॥
वह भावनि, वह हँसनि छबीली, वह मुसकनि चित चोरै।
वह बतरानि, मुरनि हरि की वह, वह देखन चहुँ कोरैं॥
वह धीरी गति कमल फिरावन कर लै गायन पाछे।
वह बीरी मुख बेनु बजावनि पीत पिछौरी काछे॥
परबस भए फिरत हैं नैना इक छन टरत न टारे।
हरि-ससि-मुख ऐसी छबि निरखत तनमन धन सब हारे॥

ललिता---सखी मेरी तो यह विपति भोगी हुई है, इससे मैं तुझे कुछ नहीं कहती; दूसरी होती तो तेरी निंदा करती और तुझे इससे रोकती।

चंद्रा०---सखी, दूसरी होती तो मैं भी तो उससे यों एक संग न कह देती। तू तो मेरी आत्मा है। तू मेरा दुःख मिटावेगी कि उलटा समझावेगी?

ललिता---पर सखी, एक बड़े आश्चर्य की बात है कि जैसी तू इस समय दुखी है वैसी तू सर्वदा नहीं रहती।

चंद्रा---नहीं सखी, ऊपर से दुखी नहीं रहती पर मेरा जी जानता है जैसे रातें बीतती हैं।

मनमोहन तें बिछुरी जब सो
तन आँसुन सों सदा धोवती हैं।
'हरिचंद जू' प्रेम के फंद परी
कुल की कुल लाजहि खोवती हैं॥
दुख के दिन कों कोउ भॉति बितै
बिरहागम रैन सँजोवती हैं।
हमही अपुनी दशा जानै सखी,
निसि सोवती हैं किधौं रोवती हैं॥

ललिता---यह हो पर मैंने तुझे जब देखा तब एक ही दशा में देखा और सर्वदा तुझे अपनी आरसी वा किसी दर्पण में मुँह देखते पाया पर वह भेद अाज खुला।

हौं तो याही सोच मैं बिचारत रही री काहे
दरपन हाथ तें न छिन बिसरत है।
त्यौंही 'हरिचंद जू' बियोग औ सॅजोग दोऊ
एक से तिहारे कछु लखि न परत है॥
जानी आज हम ठकुरानी तेरी बात
तू तौ परम पुनीत प्रेम पथ बिचरत है।
तेरे नैन मूरति पियारे की बसति, ताहि
पारसी मैं रैन-दिन देखिबो करत है॥

सखी! तू धन्य है, बड़ी भारी प्रेमिन है और प्रेम शब्द को सार्थ करनेवाली और प्रेमियों की मंडली की शोभा है। चंद्रा०---नहीं सखी! ऐसा नहीं है। मैं जो आरसी देखती थी उसका कारण कुछ दूसरा ही है। हा! ( लंबी सॉस लेकर ) सखी! मैं जब पारसी में अपना मुँह देखती और अपना रंग पीला पाती थी तब भगवान् से हाथ जोड़कर मनाती थी कि भगवान्, मैं उस निर्दयी को चाहूँ पर वह मुझे न चाहे, हा! ( ऑसू टपकते हैं )

ललिता---सखी, तुझे मैं क्या समझाऊँगी, पर मेरी इतनी बिनती है कि तू उदास मत हो। जो तेरी इच्छा हो, पूरी करने को उद्यत हूँ।

चंद्रा०---हा! सखी यही तो आश्चर्य है कि मुझे कुछ इच्छा नहीं है और न कुछ चाहती हूँ। तौ भी मुझको उसके वियोग का बड़ा दुख होता है।

ललिता---सखी, मैं तो पहिले ही कह चुकी कि तू धन्य है। संसार में जितना प्रेम होता है, कुछ इच्छा लेकर होता है और सब लोग अपने ही सुख में सुख मानते हैं, पर उसके विरुद्ध तू बिना इच्छा के प्रेम करती है और प्रीतम के सुख से सुख मानती है। यह तेरी चाल संसार से निराली है। इसी से मैंने कहा था कि तू प्रेमियों के मंडल को पवित्र करने वाली है।

( चंद्रावली नेत्रों में जल भर कर मुख नीचा कर लेती है )

( दासी आकर )

दासी---अरी, मैया खीझ रही है के वाहि घर के कछू और हू काम-काज हैं के एक हाहा ठीठी ही है, चल उठि, भोर सों यहीं पड़ी रही।

चंद्रा०---चल आऊँ, बिना बात की बकवाद लगाई। ( ललिता से ) सुन सखी, इसकी बातें सुन, चल चलें। ( लंबी सॉस लेकर उठती है )

( तीनों जाती हैं )

स्नेहालाप नामक पहिला अंक समाप्त।




दूसरा अंक

दूसरा अंक

स्थान---केले का वन

समय संध्या का, कुछ बादल छाए हुए

( वियोगिनी बनी हुई श्रोचद्रावलीजी आती हैं )

चंद्रा०---( एक वृक्ष के नीचे बैठकर ) वाह प्यारे! वाह! तुम और तुम्हारा प्रेम दोनों विलक्षण हैं; और निश्चय बिना तुम्हारी कृपा के इसका भेद कोई नहीं जानता; जानें कैसे? सभी उसके अधिकारी भी तो नहीं हैं। जिसने जो समझा है उसने वैसा ही मान रखा है। हा! यह तुम्हारा जा अखंड परमानंदमय प्रेम है और जो ज्ञान वैराग्यादिकों को तुच्छ करके परम शांति देने वाला है उसका कोई स्वरूप ही नहीं जानता, सब अपने ही सुख में और अभिमान में भूले हुए हैं; कोई किसी स्त्री से वा पुरुष से उसको सुंदर देखकर चित्त लगाना और उससे मिलने के अनेक यत्न करना इसी को प्रेम कहते हैं, और कोई ईश्वर को बड़ी लंबी-चौड़ी पूजा करने को प्रेम कहते हैं---पर प्यारे! तुम्हारा प्रेम इन दोनों से विलक्षण है, क्योंकि यह अमृत तो उसीको मिलता है जिसे तुम आप देते हो। ( कुछ ठहरकर ) हाय! किससे कहूँ, और क्या कहूँ, और क्यों कहूँ, और कौन सुने और सुने भी तो कौन समझे---हा!

जग जानत कौन है प्रेम-बिथा,
केहि सों चरचा या बियोग की कीजिए।
पुनि को कही मानै कहा समुझै कोउ
क्यौं बिन बात की रारहि लीजिए॥
नित जो 'हरिचंद जू' बीतै सहै,
बकिकै जग क्यौं परतीतहि छीजिए।
सब पूछत मौन क्यौं बैठि रही,
पिय प्यारे कहा इन्है उत्तर दीजिए॥

क्योकि---

मरम की पीर न जानत कोय।
कासों कहौं कौन पुनि मानै बैठि रहीं घर रोय॥
कोऊ जरनि न जाननहारी बे-महरम सब लोय।
अपुनी कहत सुनत नहिं मेरी केहि समुझाऊँ सोय॥
लोक-लाज कुल की मरजादा दीनी है सब खोय।
'हरीचंद' ऐसेहि निबहैगी होनी होय सो होय॥

परंतु प्यारे, तुम तो सुननेवाले हो? यह आश्चर्य है कि तुम्हारे होते हमारी यह गति हो। प्यारे! जिनको नाथ नहीं होते वे अनाथ कहाते हैं। ( नेत्रों से आँसू गिरते हैं ) प्यारे! जो यही गति करनी थी तो अपनाया क्यों?

पहिले मुसुकाइ लजाइ कछु
क्यौं चितै मुरि मो तन छाम कियो।
पुनि नैन लगाइ बढाइकै प्रीति
निबाहन को क्यौं कलाम कियो।
'हरिचंद' भए निरमोही इते निज
नेह को यो परिनाम कियो।
मन मॉहि जो तोरन ही की हुती,
अपनाइकै क्यों बदनाम कियो॥

प्यारे, तुम बड़े निरमोही हो। हा! तुम्हें मोह भी नहीं आता? ( अॉख में ऑसू भरकर ) प्यारे, इतना तो वे नहीं सताते जो पहिले सुख देते हैं, तो तुम किस नाते इतना सताते हो? क्योकि--

जिय सूधी चितौन की साधै रही,
सदा बातन मैं अनखाय रहे।
हँसिकै 'हरिचंद' न बोले कभूँ,
जिय दूरहि सो ललचाय रहे॥
नहिं नेकु दया उर आवत है,
करिके कहा ऐसे सुभाय रहे।
सुख कौन सो प्यारे दियो पहिले,
जिहिके बदले यों सताय रहे।

हा! क्या तुम्हें लाज भी नहीं आती? लोग तो सात पैर संग चलते हैं उसका जन्म भर निबाह करते हैं और तुमको नित्य की प्रीति का निबाह नहीं है! नहीं-नहीं, तुम्हारा तो ऐसा सुभाव नहीं था, यह नई बात है, यह बात नई है या तुम आप नये हो गए हो? भला कुछ तो लाज करो।

कित को ढरिगो वह प्यार सबै,
क्यों रुखाई नई यह साजत हौ।
'हरिचंद' भए हौ कहा के कहा,
अनबोलिबे में नहिं छाजत हौ॥
नित को मिलनो तो किनारे रह्यो,
मुख देखत ही दुरि भावत हौ॥
पहिले अपनाइ बढ़ाइकै नेह
न रूसिबे में अब लाजत हौ॥

प्यारे, जो यही गति करनी थी तो पहिले सोच लेते। क्योंकि--

तुम्हरे तुम्हरे सब कोऊ कहैं,
तुम्हैं सा कहा प्यारे सुनात नहीं।
बिरुदावली आपुनी राखौ मिलौ,
मोहि सोचिबे की कोउ बात नहीं॥

"हरिचंद जू' होनी हुती सो भई,
इन बातन सो कछू हात नहीं।
अपनावते सोच बिचारि तबै,
जलपान कै पूछनी जात नहीं॥

प्राणनाथ!---( आँखो में ऑसू उमड़ उठे ) अरे नेत्रो! अपने किए का फल भोगो।

धाइकै आगे मिलीं पहिले तुम,
कौन सो पूछिकै सो मोहि भाखौ।
त्यौं सब लाज तजी छिन मैं,
केहिके कहे एतौ कियो अभिलाखौ॥
काज बिगारि सबै अपना
'हरिचंद जू' धीरज क्यों नहिं राखौ।
क्यौं अब रोइकै प्रान तजौ,
अपने किए को फल क्यों नहिं चाखौ॥

हा!

इन दुखियान को न सुख सपने हू मिल्यौ,
योही सदा व्याकुल बिकल अकुलायँगी।
प्यारे 'हरिचंद जू' की बीती जानि औध जौ पैं
जैहै प्रान तऊ ये तो साथ न समायँगी॥
देख्यौ एक बार हू न नैन भरि तोहि यातें
जौन-जौन लोक जैहैं तहीं पछितायँगी।

हा! क्या तुम्हें लाज भी नहीं आती? लोग तो सात पैर संग चलते हैं उसका जन्म भर निबाह करते हैं और तुमको नित्य की प्रीति का निबाह नहीं है! नहीं-नहीं, तुम्हारा तो ऐसा सुभाष नहीं था, यह नई बात है, यह बात नई है या तुम आप नये हो गए हो? भला कुछ तो लाज करो।

कित कों ढरिगो वह प्यार सबै,
क्यो रुखाई नई यह साजत हौ।
'हरिचंद' भए हौ कहा के कहा,
अनबोलिबे में नहिं छाजत हौ।
नित को मिलनो तो किनारे रह्यो,
मुख देखत ही दुरि भाजत हौ।
पहिले अपनाइ बढ़ाइकै नेह
न रूसिबे में अब लाजत है॥

प्यारे, जो यही गति करनी थी तो पहिले सोच लेते। क्योंकि---

तुम्हरे तुम्हरे सब कोऊ कहैं,
तुम्हैं सा कहा प्यारे सुनात नहीं।
बिरुदावली आपुनी राखौ मिलौ,
मोहि सोचिबे की कोउ बात नहीं॥

'हरिचंद जू' होनी हुती सो भई,
इन बातन सो कछू हात नहीं।
अपनावते सोच बिचारि तबै
जलपान कै पूछनी जात नहीं॥

प्राणनाथ!---( आँखो में ऑसू उमड़ उठे ) अरे नेत्रो! अपने किए का फल भोगो।

धाइकै आगे मिलीं पहिले तुम,
कौन सों पूछिकै सो मोहि भाखौ।
त्यौं सब लाज तजी छिन मैं,
केहिके कहे एतौ किया अभिलाखौ॥
काज बिगारि सबै अपनो
'हरिचंद जू' धीरज क्यौं नहिं राखौ।
क्यौं अब रोइकै प्रान तजौ,
अपुने किए को फल क्यौं नहिं चाखौ॥

हा!

इन दुखियान को न सुख सपने हू मिल्यौ,
योही सदा व्याकुल बिकल अकुलायँगी।
प्यारे 'हरिचंद जू' की बीती जानि औध जौ पै
जैहैं प्रान तऊ ये तो साथ न समायँगी॥
देख्यौ एक बार हू न नैन भरि तोहि यातें
जौन-जौन लोक जैहैं तहीं पछितायँगी।

बिना प्रानप्यारे भए दरस तुम्हारे हाय,
देखि लीजौ अॉखै ये खुली ही रहि जायँगी॥

परंतु प्यारे, अब इनको दूसरा कौन अच्छा लगेगा जिसे देखकर यह धीरज धरेंगी, क्योकि अमृत पीकर फिर छाछ कैसे पियेंगी।

बिछुरे पिय के जग सूनो भयो,
अब का करिए कहि पेखिए का।
सुख छोड़िके संगम को तुम्हरे,
इन तुच्छन को अब लेखिए का॥
'हरिचंद जू' हीरन को व्यवहार कै
कॉचन कों लै परेखिए का।
जिन आँखिन में तुव रूप बस्यो,
उन आँखिन सों अब देखिए का॥

इससे नेत्र! तुम तो अब बंद ही रहो। ( आँचल से नेत्र छिपाती है )

( बनदेवी *, संध्या और वर्षा आती हैं )

संध्या---अरी बनदेवी! यह कौन ऑखिनैं मूँदिकै अकेली या निरजन बन मैं बैठि रही है?



हरा कपड़ा, पत्ते का किरीट, फूलों की माला।

गहिरा नारंजी कपड़ा।

रंग साँवला, लाल कपड़ा। बन०---अरी का तू याहि नॉयँ जानै? यह राजा चंद्रभानु की बेटी चंद्रावली है।

वर्षा---तौ यहाँ क्यों बैठी है?

बन०---राम जानै। ( कुछ सोचकर ) अहा जानी! अरी, यह तो सदा ह्यॉई बैठी बक्यौ करैहै और यह तो या बन के स्वामी के पीछे बावरी होय गई है।

वर्षा---तौ चलौ यासूँ कछू पूछैं।

बन०---चल।

( तीनों पास जाती हैं )

बन०---( चंद्रावली के कान के पास ) अरी मेरी बन की रानी चंद्रावली! ( कुछ ठहरकर ) राम! सुनैहू नहीं है! ( और ऊँचे सुर से ) अरी मेरी प्यारी सखी चंद्रावली! ( कुछ ठहरकर ) हाय! यह तो अपुने सों बाहर होय रही है। अब काहे को सुनैगी। ( और ऊँचे सुर से ) अरी! सुनै नॉयनै री मेरी अलख लड़ैती चंद्रावली!

चंद्रा०---( आँख बंद किए ही ) हाँ हाँ अरी क्यों चिल्लाय है? चोर भाग जायगो---

बन०---कौन सो चोर?

चंद्रा०---माखन को चोर, चीरन को चोर और मेरे चित्त को चोर।

भा० ना०---१४

बन०---सो कहाँ सों भाग जायगो?

चंद्रा०---फेर बके जाय है, अरी मैंने अपनी ऑखिन मैं मूंदि राख्यौ है सो तू चिल्लायगी तो निकसि भागैगो।

( बनदेवी चंद्रावली की पीठ पर हाथ फेरती है )

चंद्रा०---( जल्दी से उठ, बनदेवी का हाथ पकड़कर ) कहो प्राणनाथ! अब कहाँ भागोगे?

( बनदेवी हाथ छुडाकर एक ओर वर्षा-संध्या दूसरी ओर वृक्षों के पास हट जाती हैं )

चंद्र०---अच्छा क्या हुआ, योंही हृदय से भी निकल जाओ तो जानूँ, तुमने हाथ छुड़ा लिया तो क्या हुआ मैं तो हाथ नहीं छोड़ने की। हा! अच्छी प्रीति निबाही!

( बनदेवी सीटी बजाती है )

चंद्रा०---देखो दुष्ट का, मेरा तो हाथ छुड़ाकर भाग गया, अब

न जानें कहाँ खड़ा बंसी बजा रहा है। अरे छलिया कहाँ छिपा है? बोल बोल कि जीते जी न बोलेगा! ( कुछ ठहरकर ) मत बोल, मैं आप पता लगा लूँगी। ( बन के वृक्षों से पूछती है ) अरे वृक्षो, बताओ तो मेरा लुटेरा कहाँ छिपा है? क्यों रे मोरो, इस समय नहीं बोलते? नहीं तो रात को बोल-बोल के प्राण खाए जाते थे। कहो न वह कहाँ छिपा है? ( गाती है )

अहो अहो बन के रूख कहूँ देख्यौ पिय प्यारो।
मेरो हाथ छुड़ाइ कहौ वह कितै सिधारो॥
अहो कदंब अहो अंब-निंब अहो बकुल-तमाला।
तुम देख्यौ कहुँ मनमोहन सुंदर नँदलाला॥
अहो कुंज बन लता बिरुध तृन पूछत तोसों।
तुम देखे कहुँ श्याम मनोहर कहहु न मोसो॥
अहो जमुना अहो खग मृग हो अहो गोबरधन गिरि।
तुम देखे कहुँ प्रानपियारे मनमोहन हरि॥

( एक एक पेड़ से जाकर गले लगती है। बनदेवी फिर सीटी बजाती है )

चंद्रा०---अहा! देखो उधर खड़े प्राणप्यारे मुझे बुलाते हैं, तो चलो उधर ही चलें। ( अपने आभरण सँवारती है )

( वर्षा और संध्या पास आती हैं )

व०---( हाथ पकड़कर )

कहाँ चली सजि कै?---

चंद्रा०---पियारे सो मिलन काज,---

व०---कहाँ तू खड़ी है?---

चंद्रा०---प्यारे ही को यह धाम है।

व०---कहा कहै मुख सों?---

चंद्रा०---पियारे प्रान प्यारे--व०---कहा काज है?---

चंदा०---पियारे सो मिलन मोहि काम है॥

व०---मैं हूँ कौन बोल तौ?---

चंद्रा०---हमारे प्रानप्यारे हो न?---

व०---तू है कौन?---

चंद्रा०---पीतम पियारे मेरो नाम है।

संध्या---( आश्चर्य से ) पूछत सखी कै एकै उत्तर बतावति जकी सी एक रूप आज श्यामा भई श्याम है॥

( बनदेवी आकर चंद्रावली की पीछे से अँखि बंद करती है )

चंद्रा०---कौन है कौन है?

बन०---मैं हूँ।

चंद्रा०---कौन तू है?

बन०---( सामने आकर ) मैं हूँ, तेरी सखी वृंदा।

चंद्रा०---तो मैं कौन हूँ?

बन०---तू तो मेरी प्यारी सखी चंद्रावली है न? तू अपने हू को भूल गई।

चंद्रा०---तो हम लोग अकेले बन में क्या कर रही है?

बन०---तू अपने प्राणनाथै खोजि रही है न?

चंद्रा०---हा! प्राणनाथ! हा! प्यारे! प्यारे अकेले छोड़के कहाँ चले गए? नाथ! ऐसी ही बदी थी! प्यारे यह धन इसी बिरह का दुःख करने के हेतु बना है कि तुम्हारे साथ बिहार करने को? हा!

जो पै ऐसिहि करन रही।
तो फिर क्यों अपने मुख सों तुम रस की बात कही॥
हम जानी ऐसिहि बीतैगी जैसी बीति रही।
सो उलटी कीनी बिधिना ने कछू नाहिं निबही॥
हमैं बिसारि अनत रहे मोहन औरै चाल गही।
'हरीचंद' कहा को कहा वै गयो कछु नहिं जात कही॥

( रोती है )

बन०---( आँखों में आँसू भरके ) प्यारी! अरी इतनी क्यों घबराई जाय है, देख तो यह सखी खड़ी हैं सो कहा कहैंगी।

चंद्रा०---ये कौन हैं?

बन०---( वर्षा को दिखाकर ) यह मेरी सखी वर्षा है।

चंद्रा०---यह वर्षा है तो हा! मेरा वह आनंद का धन कहाँ है? हा! मेरे प्यारे! प्यारे कहाँ बरस रहै हौ? प्यारे गरजना इधर और बरसना और कहीं?

बलि सॉवरी सूरत मोहनी मूरत
ऑखिन को कबौं आइ दिखाइए।
चातक सी मरै प्यासी परीं
इन्हैं पानिप रूप सुधा कबौं प्याइए॥

पीत पटै बिजुरी से कबौं
'हरिचंद जू' धाइ इतै चमकाइए।
इतहू कबौं आइकै आनंद के धन
नेह को मेह पिया बरसाइए॥

प्यारे! चाहे गरजो चाहे लरजो, इन चातकों की तो तुम्हारे बिना और गति ही नहीं है, क्योंकि फिर यह कौन सुनेगा कि चातक ने दूसरा जल पी लिया; प्यारे! तुम तो ऐसे करुणा के समुद्र हो कि केवल हमारे एक जाचक के मॉगने पर नदी-नद भर देते हो तो चातक के इस छोटे चंचु-पुट भरने में कौन श्रम है क्योंकि प्यारे हम दूसरे पक्षी नहीं हैं कि किसी भॉति प्यास बुझा लेंगे हमारे तो हे श्याम घन, तुम्ही अवलंब हौ; हा!

( नेत्रों में जल भर लेती है और तीनों परस्पर चकित होकर देखती हैं )

बन०---सखी, देखि तौ कछू इनकी हू सुन कछू इनकी हू लाज कर। अरी, यह तो नई आई हैं ये कहा कहैंगी?

संध्या---सखी, यह कहा कहैहै हम तो याको प्रेम देखि बिन मोल की दासी होय रही हैं और तू पंडिताइन बनिकै ज्ञान छॉटि रही है।

चंद्रा०---प्यारे! देखो ये सब हँसती हैं---तो हँसें, तुम आओ, कहाँ बन में छिपे हो? तुम मुँह दिखलायो, इनको हँसने दो।

धोरन दीजिए धीर हिए कुलकानि को आजु बिगारन दीजिए।
मार दीजिए लाज सबै 'हरिचंद' कलंक पसारन दीजिए॥
चार चवाइन कों चहुँ ओर सों सोर मचाइ पुकारन दीजिए।
छॉडि सँकोचन चंद-मुखै भरि लोचन आजु निहारन दीजिए॥

क्योंकि---

ये दुखियों सदा रोयो करै बिधना इनको कबहूँ न दियो सुख।
झूठहीं चार चवाइन के डर देख्यौ कियो उनहीं को लिये रुख॥
छॉड़यौ सबै 'हरिचंद' तऊ न गयो जिय सों यह हाय महा दुख।
प्रान बचै केहि भॉतिन सो तरसै जब दूर सों देखिबे कों मुख॥

( रोती है )

बन०---( ऑसू अपने आँचल से पोछकर ) तौ ये यहाँ नाँय रहिबे की, सखी एक घड़ी धीरज धर जब हम चली जाँय तब जो चाहियो सो करियो।

चंद्रा०---अरी सखियो मोहि छमा करियो, अरी देखौ तो तुम मेरे पास आईं और हमने तुमारो कछू सिस्टाचार न कियो। ( नेत्रों में ऑसू भरकर हाथ जोड़कर ) सखी, माहि छमा करियो और जानियो कि जहाँ मेरी बहुत सखी हैं उनमैं एक ऐसी कुलच्छिनी हू है।

संध्या और वर्षा---नहीं नहीं सखी, तू तो मेरी प्रानन सों हू प्यारी है, सखी हम सच कहैं तेरी सी सॉची प्रेमिन एक हू न देखी, ऐसे तो सबी प्रेम करै पर तू सखी धन्य है। चंद्रा०---हाँ सखी, और ( संध्या को दिखाकर ) या सखी को नाम का है?

बन०---याको नाम संध्या है।

चंद्रा०---( घबड़ाकर ) संध्यावली आई? क्या कुछ सँदेसा लाई? कहो कहो प्राणप्यारे ने क्या कहा? सखी बड़ी देर लगाई। ( कुछ ठहर कर ) संध्या हुई? संध्या हुई? तो वह बन से आते होंगे। सखियो, चलो झरोखों में बैठें, यहाँ क्यों बैठी हौ।

( नेपथ्य में चंद्रोदय होता है; चंद्रमा को देखकर )

अरे अरे वह देखो आया

( उँगली से दिखाकर )

देख सखी देख अनमेख ऐसो भेख यह
जाहि पेख तेज रबिहू को मंद ह्वै गयो।
'हरीचंद' ताप सब जिय को नसाइ चित
आनँद बढाइ भाइ अति छबि सों छयो॥
ग्वाल-उडुगन बीच बेनु को बजाइ सुधा---
रस बरखाइ मान-कमल लजा दयो।
गोरज-समूह-घन-पटल उघारि वह
गोप-कुल-कुमुद-निसाकर उदै भयो।

चलो चलो उधर चलो। ( उधर दौड़ती है ) बन०---( हाथ पकड़कर ) अरी बावरी भई है, चंद्रमा निकस्यो है कै वह बन सों आवै है? चद्रा०---( घबड़ाकर ) का सूरज निकस्यो? भोर भयो। हाय! हाय! हाय! या गरमी में या दुष्ट सूरज की तपन कैसें सही जायगी। अरे भोर भयो, हाय भोर भयो! सब रात ऐसे ही बीत गई, हाय फेर वही घर के ब्यौहार चलेंगे, फेर वही नहानो, वही खानो, वेई बातें, हाय!

केहि पाप सो पापी न प्रान चलै,
अटके कित कौन बिचार लयो।
नहिं जानि परै 'हरिचंद' कछू
बिधि ने हम सों हठ कौन ठयो॥
निसि आजहू की गई हाय बिहाय
पिया बिनु कैसे न जीव गयो।
हत-भागिनी आँखिन को नित के
दुख देखिबे कों फिर भोर भयो।

तो चलो घर चलें। हाय हाय! मॉ सो कौन बहाना करूँगी, क्योंकि वह जात ही पूछैगी कि सब रात अकेली बन मैं कहा करती रही। ( कुछ ठहर कर ) पर प्यारे! भला यह तो बताओ कि तुम आज की रात कहाँ रहे? क्यों देखो तुम हमसे झूठ बोले न! बड़े झूठे हौ, हा! अपनों से तो झूठ मत बोला करो, आओ आओ अब तो आओ। आओ मेरे झूठन के सिरताज।

छल के रूप कपट की मूरत मिथ्याबाद-जहाज॥

क्यौं परतिज्ञा करी रह्यौ जो ऐसो उलटो काज।
पहिले तो अपनाइ न आवत तजिबे में अब लाज॥
चलो हटो बड़े झूठे हो।
आओ मेरे मोहन प्यारे झूठे।
अपनी टारि प्रतिज्ञा कपटी उलटे हम सो रूठे॥
मति परसौ तन रँगे और के रंग अधर तुव जूठे।
ताहू पै तनिकौ नहिं लाजत निरलज अहो अनूठे॥

पर प्यारे बताओ तो तुम्हारे बिना रात क्यो इतनी बढ़ जाती है?

काम कछु नहिं यासों हमैं,
सुख सों जहाँ चाहिए रैन बिताइए।
पै जो करें बिनती 'हरिचन्द जू'
उत्तर ताको कृपा कै सुनाइए॥
एक मतो उनसों क्यों कियो तुम
सोऊ न आवै जो आप न आइए।
रूसिबे सों पिय प्यारे तिहारे
दिवाकर रूसत है क्यों बताइए॥

जाओ जाओ मैं नहीं बोलती। ( एक वृक्ष की आड़ में दौड़ जाती है)

तीनों---भई यह तो बावरी सी डोले, चलो हम सब वृक्ष की छाया में बैठें। ( किनारे एक पास ही तीनों बैठ जाती हैं )

हे कोकिल-कुल श्याम रंग के तुम अनुरागी।
क्यौं नहिं बोलहु तहीं जाय जहँ हरि बड़भागी॥
हे पपिहा तुम पिउ पिउपिय पिय रटत सदाई।
अाजहु क्यौं नहिं रटि रटि के पिय लेहु बुलाई॥
अहे भानु तुम तो घर-घर में किरिन प्रकासो।
क्यौं नहिं पियहिं मिलाइ हमारो दुख-तम नासा॥

हाय!

कोउ नहिं उत्तर देत भए सबही निरमोही।
प्रानपियारे अब बोलौ कहाँ खोजौं तोही॥

( चंद्रमा बदली की ओट हो जाता है और बादल छा जाते हैं )

( स्मरण करके ) हाय! मैं ऐसी भूली हुई थी कि रात को दिन बतलाती थी, अरे मैं किसको ढूँढ़ती थी? हा! मेरी इस मूर्खता पर उन तीनों सखियो ने क्या कहा होगा। अरे यह तो चंद्रमा था जो बदली की ओट में छिप गया। हा! यह हत्यारिन बरषा रितु है, मैं तो भूल ही गई थी। इस अँधेरे में मार्ग तो दिखाता ही नहीं, चलूँगी कहाँ और घर कैसे पहुँचूँगी? प्यारे देखो, जो-जो तुम्हारे मिलने में सुहावने जान पड़ते थे वही अब भयावने हो गए। हा! जो बन आँखों से देखने में कैसा भला दिखाता था वही अब कैसा भयंकर दिखाई पड़ता है। देखो सब कुछ है एक तुम्हीं नहीं हौ। ( नेत्रों से आँसू गिरते हैं ) प्यारे! छोड़ के कहाँ चले गए? नाथ! ऑखें बहुत प्यासी हो रही हैं इनको रूप-सुधा कब पिलाओगे? प्यारे, बेनी की लट बँध गई है इन्हें कब सुलझाओगे? ( रोती है ) नाथ, इन आँसुत्रों को तुम्हारे बिना और कोई पोछनेवाला भी नहीं है। हा! यह गत तो अनाथ की भी नहीं होती। अरे बिधिना! मुझे कौन सा सुख दिया था जिसके बदले इतना दुःख देता है, सुख का तो मैं नाम सुनके चौंक उठती थी और धीरज धर के कहती थी कि कभी तो दिन फिरेंगे सेा अच्छे दिन फिरे। प्यारे, बस बहुत भई अब नहीं सही जाती। मिलना हो तो जीते जी मिल जाओ। हाय! जो भर ऑखों देख भी लिया होता तो जी का उमाह निकल गया होता। मिलना दूर रहे, मैं तो मुंह देखने को तरसती थी, कभी सपने में भी गले न लगाया, जब सपने में देखा तभी घबड़ा कर चौंक उठी। हाय! इन घरवालों और बाहरवालो के पीछे कभी उनसे रो-रोकर अपनी बिपत भी न सुनाई कि जी भर जाता। लो घरवालो और बाहरवालो! व्रज को सम्हालो मैं तो अब यहीं....( कंठ गद्गद होकर रोने लगती है ) हाय रे निठुर! मैं ऐसा निरमोही नहीं समझी थी, अरे इन बादलो की ओर देख के तो मिलता। इस ऋतु में तो परदेसी भी अपने घर आ जाते हैं पर तू न मिला। हा! मैं इसी दुख को देखने को जीती हूँ कि बरषा आवे और तुम न आओ। हाय! फेरे बरषा आई, फेर पत्ते हरे हुए, फेर कोइल बोली, पर प्यारे तुम न मिले। हाय! सब सखियाँ हिंडोले झूलती होंगी, पर मैं किसके संग भूलूँ, क्योकि हिंडोला मुलाने वाले मिलेंगे, पर आप भींजकर मुझे बचाने वाला और प्यारी कहनेवाला कौन मिलेगा? ( रोती है ) हा! मैं बड़ी निर्लज हूँ। अरे प्रेम! मैंने प्रेमिन बनकर तुझे भी लज्जित किया कि अब तक जीती हूँ, इन प्रानो को अब न जाने कौन लाहे लूटने हैं कि नहीं निकलते। अरे कोई देखो, मेरी छाती वज्र की तो नहीं है कि अब तक ( इतना कहते ही मूर्छा खाकर ज्योही गिरा चाहती है उसी समय तीनो सखियाँ आकर सम्हालती हैं )

( जवनिका गिरती है )

प्रियान्वेषण नामक दूसरा अंक समाप्त




अंकावतार

दूसरे अंक के अंतर्गत

अंकावतार

स्थान---बीथी, वृक्ष

( संध्यावली दौड़ी हुई आती है )

संध्या राम राम! मैं तो दौरत-दौरत हार गई, या व्रज की गऊ का हैं सॉड़ हैं; कैसी एक साथ पूँछ उठाय कै मेरे संगदौरी हैं, तापैं वा निपूते सुवल को बुरो होय, और हू तूमड़ी बजाय कै मेरी ओर उन सबन को लहकाय दीना, अरे जो मैं एक संग प्रान छोड़ि कै न भाजती तो उनके रपट्टा में कब की आय जाती। देखि आज वा सुवल की कौन गति कराऊँ, बड़ो ढीठ भयो है, प्रानन की हॉसी कौन काम की। देखो तो आज सोमवार है नंदगॉव में हाट लगी होयगी मैं वहीं जाती, इन सबन ने बीच ही आय धरी, मैं चंद्रावली की पाती वाके यारैं सौंप देती तो इतनो खुटकोऊ न रहतो। ( घबड़ाकर ) अरे आई ये गौवें तो फेर इतैही कूँ अरराई।

( दौड़कर जाती है और चोली में से पत्र गिर पड़ता है। चंपकलता आती है )

चंपक०---( पत्र गिरा हुआ देखकर ) अरे! यह चिट्ठी किसकी पड़ी है, किसी की हो देखूँ तो इसमें क्या लिखा है। ( उठाकर देखती है ) राम राम! न जाने किस दुखिया की लिखी है कि ऑसुओं से भींजकर ऐसी चिपट गई है कि पढ़ी ही नहीं जाती और खोलने में फटी जाती है। ( बड़ी कठिनाई से खोलकर पढ़ती है )

प्यारे!

क्या लिखू! तुम बड़े दुष्ट हो, चलो, भला सब अपनी वीरता हमी पर दिखानी थी। हाँ! भला मैंने तो लोक-वेद, अपना-बिराना सब छोड़कर तुम्हें पाया, तुमने हमें छोड़ के क्या पाया? और जो धर्म उपदेश करो धर्म से फल होता है, फल से धर्म नहीं होता। निर्लज्ज, लाज भी नहीं आती, मुँह ढको फिर भी बोलने बिना डूबे जाते हो। चलो वाह! अच्छी प्रीति निबाही। जो हो, तुम जानते ही हौ, हाय कभी न करूँगी योंही सही, अंत मरना है, मैंने अपनी ओर से खबर दे दी, अब मेरा दोष नहीं, बस।

केवल तुम्हारी"

( लंबी सॉस लेकर ) हा! बुरा रोग है, न करै कि किसी के सिर बैठे-बिठाए यह चक्र घहराय। इस चिट्ठी के देखने से कलेजा कॉपा जाता है। बुरा! तिसमें स्त्रियो की बड़ी बुरी दशा है, क्योकि कपोतब्रत बुरा होता है कि गला घोट डालो मुँह से बात न निकले। प्रेम भी इसी का नाम है। राम-समे उस मुँह से जीभ खींच ली जाय जिससे हाय निकले। इस व्यथा को मैं जानती हूँ और कोई क्या जानेगा क्योंकि "जाके पॉव न भई बिवाई सो क्या जाने पीर पराई"। यह तो हुआ पर यह चिट्ठी है किसकी? यह न जान पड़ी, ( कुछ सोचकर ) अहा जानी! निश्चय यह चंद्रावली ही की चिट्ठी है, क्योंकि अक्षर भी उसी के से हैं और इस पर चंद्रावली का चिह्न भी बनाया है। हा! मेरी सखी वुरी फँसी। मैं तो पहिले ही उसके लच्छनो से जान गई थी, पर इतना नहीं जानती थी; अहा गुप्त प्रीति भी विलक्षण होती है, देखो इस प्रीति में संसार की रीति से कुछ भी लाभ नहीं। मनुष्य न इधर का होता न उधर का। संसार के सुख छोड़कर अपने हाथ आप मूर्ख बन जाता है। जो हो, यह पत्र तो मैं आप उन्हें जाकर दे आऊँगी और मिलने की भी बिनती करूँगी।

( नेपथ्य में बूढ़ों के से सुर से )

हाँ तू सब करेगी।

चंप०---( सुनकर और सोचकर ) अरे यह कौन है। ( देखकर ) न जानै कोऊ बूढ़ी फूस सी डोकरी है। ऐसा न होय कै यह बात फोड़ि कै उलटी आग लगावै, अब तो पहिलै याहि समझावनो परयो, चलूँ।

[ जाती है

भेद प्रकाशन नामक अङ्कावतार

भा० ना०---१५


तीसरा अंक

तीसरा अंक

स्थान-तालाब के पास एक बगीचा

( समय तीसरा पहर, गहिरे बादल छाए हुए )

[ झूला पड़ा है, कुछ सखी भूलती, कुछ इधर-उधर फिरती हैं ]

( चंद्रावली माधवी, काममंजरी, विलासिनी इत्यादि एक स्थान पर बैठी हैं, चंद्रकांता, वल्लभा, श्यामला, भामा झूले पर हैं, कामिनी और माधुरी हाथ में हाथ दिए घूमती हैं। )

कामिनी---सखी, देख बरसात भी अब की किस धूमधाम से आई है मानो कामदेव ने अबलाओ को निर्बल जानकर इनके जीतने को अपनी सेना भिजवाई है। धूम से चारों ओर से घूम-घूमकर बादल परे के परे जमाए बगपंगति का निशान उड़ाए लपलपाती नंगी तलवार सी बिजली चमकाते गरज-गरज कर डराते बान के समान पानी बरखा रहे हैं और इन दुष्टों का जी बढ़ाने को मोर बरखा सा कुछ अलग पुकार-पुकार गा रहे हैं। कुल की मऱजाद ही पर इन निगोड़ों की चढ़ाई है। मनोरथों से कलेजा उमगा आता है अौर काम की उमंग जो अंग-अंग में भरी हैं उनके निकले बिना जी तिलमिलाता है। ऐसे बादलो को देखकर कौन लाज की चद्दर रख सकती है और कैसे पतिव्रत पाल सकती है!

माधुरी---विशेष कर वह जो आप कामिनी हो। ( हॅसती है )

कामिनी---चल तुझे हंसने ही की पड़ी है। देख, भूमि चारों ओर हरी-हरी हो रही है। नदी-नाले बावली-तालाब सब भर गए। पच्छी लोग पर समेटे पत्तों की आड़ में चुपचाप सकपके से होकर बैठे हैं। बीरबहूटी और जुगुनूँ पारी-पारी रात और दिन को इधर-उधर बहुत दिखाई पड़ते हैं। नदियों के करारे धमाधम टूटकर गिरते हैं। सर्प निकल-निकल अशरण से इधर-उधर भागे फिरते हैं। मार्ग बंद हो रहे हैं। परदेसी जो जिस नगर में हैं वहीं पड़े-पड़े पछता रहे हैं, आगे बढ़ नहीं सकते। वियोगियों को तो मानो छोटा प्रलय-काल ही आया है।

माधुरी---छोटा क्यों बड़ा प्रलयकाल आया है। पानी चारों ओर से उमड़ ही रहा है। लाज के बड़े-बड़े जहाज गारद हो चुके, भया फिर वियोगियों के हिसाब तो संसार डूबा ही है, तो प्रलय ही ठहरा।

कामिनी---पर तुझको तो बटेकृष्ण का अवलंब है न, फिर तुझे क्या, भांडीर घट के पास उस दिन खड़ी बात कर ही रही थी, गए हम--माधुरी---और चंद्रावली?

कामिनी---हॉ, चंद्रावली बिचारी तो आप ही गई बीती है, उसमें भी अब तो पहरे में है, नजरबंद रहती है, झलक भी नहीं देखने पाती, अब क्या--

माधुरी---जाने दे नित्य का झंखना। देख, फिर पुरवैया झकोरने लगी और वृक्षों से लपटी लताएँ फिर से लरजने लगीं। साड़ियों के आँचल और दामन फिर उड़ने लगे और मोर लोगों ने एक साथ फिर शोर किया। देख यह घटा अभी गरज गई थी पर फिर गरजने लगी।

कामिनी---सखी वसंत का ठंढा पवन और सरद की चाँदनी से राम राम करके वियोगियो के प्राण बच भी सकते हैं, पर इन काली-काली घटा और पुरवैया के झोंके तथा पानी के एकतार झमाके से तो कोई भी न बचेगा।

माधुरी---तिसमें तू तो कामिनी ठहरी, तू बचना क्या जाने।

कामिनी---चल ठठोलिन। तेरी आँखो में अभी तक उस दिन की खुमारी भरी है, इसी से किसी को कुछ नहीं समझती। तेरे सिर बीते तो मालूम पड़े।

माधुरी---बीती है मेरे सिर। मैं ऐसी कच्ची नहीं कि थोड़े में बहुत उबल पडूँ।

कामिनी---चल, तू हई है क्या कि न उबल पड़ेगी। स्त्री की बिसात ही कितनी। बड़े-बड़े जोगियों के ध्यान इस बरसात में छूट जाते हैं, कोई जोगी होने ही पर मन ही मन पछताते हैं, कोई जटा पटककर हाय-हाय चिल्लाते हैं, और बहुतेरे तो तूमड़ी ताड़-तोड़कर जोगी से भोगी हो ही जाते हैं।

माधुरी---तो तू भी किसी सिद्ध से कान फुँकवाकर तुमड़ी तोड़वा ले।

कामिनी---चल! तू क्या जाने इस पीर को। सखी, यही भूमि और यही कदम कुछ दूसरे ही हो रहे हैं और यह दुष्ट बादल मन ही दूसरा किए देते हैं। तुझे प्रेम हो तब सूझे। इस आनंद की धुनि में संसार ही दूसरा एक बिचित्र शोभावाला और सहज काम जगानेवाला मालूम पड़ता है।

माधुरी---कामिनी पर काम का दावा है इसी से हेरफेर उसी को बहुत छेड़ा करता है।

( नेपथ्य में बारंबार मोर कूकते हैं )

कामिनी---हाय-हाय! इस कठिन कुलाहल से बचने का उपाय एक विषपान ही है। इन दईमारों का कूकना और पुरवैया का झकोरकर चलना यह दो बातें बड़ी कठिन हैं। धन्य हैं वे जो ऐसे समय में रंग रंग के कपड़े पहिने ऊँची-ऊँची अटारियों पर चढ़ी पीतम के संग घटा और हरियाली देखती हैं वा बगीचों, पहाड़ों और मैदानों में गलबाहीं डाले फिरती हैं। दोनो परस्पर पानी बचाते हैं और रंगीन कपड़े निचोड़ कर चौगुना रंग बढ़ाते हैं। झूलते हैं, झुलाते हैं, हँसते हैं, हँसाते हैं, भीगते हैं, भिगाते हैं, गाते हैं, गवाते हैं, और गले लगते हैं, लगाते हैं।

माधुरी---और तेरो न कोई पानी बचानेवाला, न तुझे कोई निचोड़नेवाला, फिर चौगुने की कौन कहे ड्योढ़ा सवाया तो तेरा रंग बदेहीगा नहीं।

कामिनी---चल लुच्चिन! जाके पायँ न भई बिवाई सो क्या जानै पीर पराई।

( बात करती-करती पेड़ की आड़ में चली जाती है )

माधवी---( चंद्रावली से ) सखी, श्यामला का दर्शन कर, देख कैसी सुहावनी मालूम पड़ती है। मुखचंद्र पर चूनरी चुई पड़ती है। लटें सगबगी होकर गले में लपट रही हैं। कपड़े अंग में लपट गए हैं। भींगने से मुख का पान और काजल सबकी एक विचित्र शोभा हो गई है।

चंद्रा०---क्यों न हो। हमारे प्यारे की प्यारी है। मैं पास होती तो दोनों हाथों से इसकी बलैया लेती और छाती से लगाती।

का० मं०---सखी, सचमुच आज तो इस कदंब के नीचे रंग बरस रहा है। जैसा समा बँधा है वैसी ही झूलनेवाली हैं। झूलने में रंग-रंग की साड़ी की अर्द्ध-चंद्राकार रेखा इंद्रधनुष की छबि दिखाती है। कोई सुख से बैठी झूले की ठंढी-ठंढी हवा खा रही है, कोई गाँती बाँधे लॉग कसे पेंग मारती है, कोई गाती है, कोई डरकर दूसरी के गले में लपट जाती है, कोई उतरने को अनेक सौगंद देती है, पर दूसरी उसको चिढ़ाने को झूला और भी झोके से झुला देती है।

माधवी---हिंडोरा ही नहीं भूलता। हृदय में प्रीतम को झुलाने के मनोरथ और नैनो में पिया की मूर्ति भी झूल रही है। सखी, आज सॉवला ही की मेंहदी और चूनरी पर तो रंग है। देख बिजुली की चमक में उसकी मुख-छबि कैसी सुंदर चमक उठती है और वैसे पवन भी बार-बार घूँघट उलट देता है। देख---

हूलति हिये में प्रानप्यारे के बिरह-सूल
फूलति उमंगभरी झूलति हिंडोरे पै।
गावति रिझावति हँसावति सबन 'हरि-
चंद' चाव चौगुनो बढ़ाइ घन घोरे पै॥
वारि वारि डारौं प्रान हँसनि मुरनि बत-
रान मुँह पान कजरारे दृग डोरे पै।

ऊनरी घटा मैं देखि दूनरी लगी है आहा
कैसी आजु चूनरी फबी है मुख गोरे पै॥

चंद्रा०---सखियो, देखो कैसो अंधेर और गजब है कि या रुत मैं सब अपनो मनोरथ पूरो करै और मेरी यह दुरगत होय! भलो काहुवै तो दया आवती। ( आँखों में आँसू भर लेती है )

माधवी---सखी, तू क्यों उदास होय है। हम सब कहा करें, हम तो आज्ञाकारिणी दासी ठहरीं, हमारो का अखत्यार है तऊ हममैं सों तो कोऊ कछू तोहि नायँ कहै।

का०मं०---भलो सखी, हम याहि कहा कहैंगी! याहू तो हमारी छोटी स्वामिनी ठहरी।

विला०---हाँ सखी, हमारी तो दोऊ स्वामिनी हैं। सखी, बात यह है कै खराबी तो हम लोगन की है, ये दोऊ फेर एक की एक होयँगी। लाठी मारवे सों पानी थोरों हूँ जुदा होयगो, पर अभी जो सुन पावैं कि ढिमकी सखी ने चंद्रावलियै अकेलि छोड़ि दीनी तो फेर देखो तमासा।

माधवी---हम्बै बीर। और फेर कामहू तौ हमीं सब बिगारैं। अब देखि कौन नै स्वामिनी सों चुगली खाई। हमारेई तुमारे में सो बहू है। सखी चंद्रावलियै जो दुःख देयगी वह आप दुःख पावैगी।

चंद्रा०---( आप ही आप ) हाय! प्यारे, हमारी यह दशा होती है और तुम तनिक नहीं ध्यान देते। प्यारे, फिर यह शरीर कहाँ और हम-तुम कहाँ? प्यारे, यह संजोग हमको तो अब की ही बना है, फिर यह बातें दुर्लभ हो जायँगी। हाय नाथ! मैं अपने इन मनोरथों को किसको सुनाऊँ और अपनी उमंगें कैसे निकालूँ! प्यारे, रात छोटी है और स्वॉग बहुत हैं। जीना थोड़ा और उत्साह बड़ा। हाय! मुझ सी माह में डूबी को कहीं ठिकाना नहीं। रात-दिन रोते ही बीतते हैं। कोई बात पूछनेवाला नहीं, क्योंकि संसार में जी कोई नहीं देखता, सब ऊपर ही की बात देखते हैं। हाय! मैं तो अपने-पराए सब से बुरी बनकर बेकाम हो गई। सब को छोड़कर तुम्हारा आसरा पकड़ा था सो तुमने यह गति की। हाय! मैं किसको होके रहूँ, मैं किसका मुँह देखकर जिऊँ। प्यारे, मेरे पीछे कोई ऐसा चाहनेवाला न मिलेगा। प्यारे, फिर दीया लेकर मुझको खोजोगे। हा! तुमने विश्वासघात किया। प्यारे, तुम्हारे निर्दयीपन की भी कहानी चलेगी। हमा तो कपोतव्रत है। हाय! स्नेह लगाकर दगा देने पर भी सुजान कहलाते हो। बकरा जान से गया, पर खानेवाले को स्वाद न मिला। हाय! यह न समझा था कि यह परिणाम करोगे। वाह! खूब निबाह किया। बधिक भी बधकर सुध लेता है, पर तुमने न सुध ली। हाय! एक बेर तो आकर अंक में लगा जाओ। प्यारे, जीते जी आदमी का गुन नहीं मालूम होता। हाय! फिर तुम्हारे मिलने को कौन तरसेगा और कौन रोएगा। हाय! संसार छोड़ा भी नहीं जाता। सब दुःख सहती हूँ, पर इसी में फँसी पड़ी हूँ। हाय नाथ! चारों ओर से जकड़कर ऐसी बेकाम क्यों कर डाली है। प्यारे, योंही रोते दिन बीतेंगे। नाथ! यह हौस मन की मन ही में रह जायगी। प्यारे, प्रगट होकर संसार का मुँह क्यों नहीं बंद करते और क्यों शंकाद्वार खुला रखते हो? प्यारे, सब दीनदयालुता कहाँ गई! प्यारे, जल्दी इस संसार से छुड़ाओ। अब नहीं सही जाती। प्यारे, जैसी हैं, तुम्हारी हैं। प्यारे, अपने कनौड़े को जगत की कनौड़ी मत बनाओ। नाथ, जहाँ इतने गुन सीखे वहाँ प्रीति निबाहना क्यों न सीखा? हाय! मँझधार में डुबाकर ऊपर से उतराई माँगते हो; प्यारे सो भी दे चुकी, अब तो पार लगाओ। प्यारे, सबकी हद होती है। हाय! हम तड़पें और तुम तमाशा देखो। जन-कुटुंब से छुड़ाकर यों छितर-बितर करके बेकाम कर देना यह कौन बात है। हाय! सबकी आँखो में हलकी हो गई। जहाँ जाओ वहाँ दुर दुर, उस पर यह गति। हाय! "भामिनी तें भौंड़ी करी, मानिनी तें मौड़ी करी, कौड़ी करी हीरा ते, कनौड़ी करी कुल तें।" तुम पर बड़ा क्रोध आता है और कुछ कहने को जी चाहता है। बस अब मैं गाली दूँगी। और क्या कहूँ, बस आप आप ही हौ; देखो गाली में भी तुम्हे मैं मर्मवाक्य कहूँगी---झूठे, निर्दय, निघृण, "निर्दय हृदय कपाट", बखेड़िये और निर्लज, ये सब तुम्हें सच्ची गालियाँ है; भला जो कुछ करना ही नहीं था तो इतना क्यों झूठ बके? किसने बकाया था? कूद-कूदकर प्रतिज्ञा करने बिना क्या डूबी जाती थी? झूठे! झूठे!! झूठे!!! झूठे ही नहीं वरंच विश्वासघातक! क्यो इतनी छाती ठोक और हाथ उठा-उठाकर लोगों को विश्वास दिया? आप ही सब मरते चाहे जहन्नुम में पड़ते, और उस पर तुर्रा यह है कि किसी को चाहे कितना भी दुखी देखें आपको कुछ घृणा तो होती ही नहीं। हाय-हाय! कैसे-कैसे दुखी लोग हैं---और मजा तो यह है कि सब धान बाइस पसेरी। चाहे आपके वास्ते दुखी हो, चाहे अपने संसार के दुःख से; आपको दोनों उल्लू फँसे हैं। इसी से तो "निर्दय हृदय कपाट" यह नाम है। भला क्या काम था कि इतना पचड़ा किया? किसने इस उपद्रव और जाल करने को कहा था? कुछ न होता, तुम्हीं तुम रहते बस चैन था, केवल आनंद था, फिर क्यों यह विषमय संसार किया। बखेड़िये! और इतने बड़े कारखाने पर बेहयाई परले सिरे की। नाम बिके, लोग झूठा कहें, अपने मारे फिरें, आप भी अपने मुँह झूठे बनें, पर वाह रे शुद्ध बेहयाई और पूरी निर्लजता! बेशरमी हो तो इतनी तो हो। क्या कहना है! लाज को जूतों मार के पीट-पीट के निकाल दिया है। जिस मुहल्ले में आप रहते हैं उस मुहल्ले में लाज की हवा भी नहीं जाती। जब ऐसे हो तब ऐसे हो। हाय! एक बैर भी मुँह दिखा दिया होता तो मत-वाले मत-वाले बने क्यों लड़-लड़कर सिर फोड़ते। अच्छे खासे अनूठे निर्लज्ज हो, काहे को ऐसे बेशरम मिलेंगे, हुकमी बेहया हो, कितनी गाली दूँ, बड़े भारी पूरे हो, शरमाओगे थोड़े ही कि माथा खाली करना सुफल हो, जाने दो---हम भी तो वैसी ही निर्लज और झूठी हैं। क्यो न हो। जस दूलह तस बनी बराता। पर इसमें भी मूल उपद्रव तुम्हारा ही है, पर यह जान रखना कि इतना और कोई न कहेगा, क्योंकि सिपारसी नेति नेति कहेंगे, सच्ची थोड़े ही कहेंगे। पर यह तो कहा कि यह दुःखमय पचड़ा ऐसा ही फैला रहेगा कि कुछ तै भी होगा, वा न तै होय। हमको क्या? पर हमारा तो पचड़ा छुड़ाओ। हाय मैं किससे कहती हूँ। कोई सुनने वाला है। जंगल में मोर नाचा किसने देखा। नहीं नहीं, वह सब देखता है, वा देखता होता तो अब तक मेरी खबर न लेता। पत्थर होता तो वह भी पसीजता। नहीं नहीं, मैंने प्यारे को इतना दोष व्यर्थ दिया। प्यारे, तुम्हारा दोष कुछ नहीं। यह सब मेरे करम का दोष है। नाथ, मैं तो तुम्हारी नित्य की अपराधिनी हूँ। प्यारे छमा करो। मेरे अपराधों की ओर न देखो, अपनी ओर देखो। ( रोती है )

माधवी---हाय-हाय सखियो! यह तो रोय रही है।

काममं०---सखी प्यारी रोवै मती। सखी तोहि मेरे सिर की सौंह जो रोवै।

माधवी---सखी, मैं तेरे हाथ जोड़ूँ मत रोवै। सखी हम सबन को जीव भरयो आवै है।

विला०---सखी, जो तू कहेगी हम सब करैगी। हम भले ही प्रियाजी की रिस सहैंगी, पर तोसूँ हम सब काहू बात सों बाहर नहीं।

माधवी---हाय-हाय! यह तो मानै ही नहीं। ( ऑसू पोंछकर ) मेरी प्यारी, मैं हाथ जोड़ूँ हा हा खाऊँ मानि जा।

काममं०---सखी यासों मति कछू कहौ। आओ हम सब मिलि कै विचार करैं जासों याको काम होय। पिला०---सखी, हमारे तो प्रान ताइ यापैं निछावर हैं पर जो कछू उपाय सूझै।

चंद्रा०---( रोकर ) सखी, एक उपाय मुझे सूझा है जो तुम मानो।

माधवी---सखी, क्यों न मानैगी तू कहै क्यों नहीं।

चंद्रा०---सखी, मुझे यहाँ अकेली छोड़ जाओ।

माधवी---तो तू अकेली यहाँ का करेगी?

चंद्रा०---जो मेरी इच्छा होगी।

माधवी---भलो तेरी इच्छा का होयगी हमहूँ सुनै?

चंद्रा०---सखी, वह उपाय कहा नहीं जाता।

माधवी---तौ का अपनो प्रान देगी। सखी, हम ऐसी भोरी नहीं हैं कै तोहि अकेली छोड़ जायँगी।

विला०---सखी, तू व्यर्थ प्रान देने को मनोरथ करै है तेरे प्रान तोहि न छोड़ैगे। जौ प्रान तोहि छोड़ जायँगे तो इनको ऐसा सुंदर शरीर फेर कहाँ मिलैगो।

काममं०---सखी, ऐसी बात हम तूं मति कहै, और जो कहै सो सो हम करिबे कों तयार हैं, और या बात को ध्यान तू सपने हू मैं मति करि। जब ताई हमारे प्रान हैं तब ताई तोहि न मरन देंयगी। पीछे भलेई जो होय सो होय।

चंद्रा---( रोकर ) हाय! मरने भी नहीं पाती। यह अन्याय! माधवी---सखी, अन्याय नहीं, यही न्याय है। काममं०---जान दै माधवी वासो मति कछु पूछै। आओ हम तुम मिलकै सल्लाह करै के अब का करनो चाहिए।

विला०---हॉ माधवी, तू ही चतुर है तू ही उपाय सोच।

माधवी---सखी, मेरे जी में तौ एक बात आवै। हम तीनि हैं सो तीनि काम बॉटि लें। प्यारीजू के मनाइबे को मेरो जिम्मा। यही काम सबमें कठिन है और तुम दोउन मैं सो एक याके घरकेन सो याकी सफाई करावै और एक लालजू सो मिलिबे की कहै।

काममं०---लालजी सों मैं कहूँगी। मै विन्नै बहुती लजाऊँगी और जैसे होयगो वैसे यासों मिलाऊँगी।

माधवी---सखी, वेऊ का करैं। प्रियाजी के डर सों कछू नहीं कर सकै।

विला०---सो प्रियाजी को जिम्मा तेरो हुई है।

माधवी---हाँ हाँ, प्रियाजी को जिम्मा मेरो।

विला०---तौ याके घर को मेरो।

माधवी---भयो, फेर का। सखी काहू बात को सोच मति करै। उठि।

चंद्रा०---सखियो! व्यर्थ क्यों यत्न करती हौ। मेरे भाग्य ऐसे नहीं हैं कि कोई काम सिद्ध हो।

माधवी---सखी, हमारे भाग्य तो सीधे हैं। हम अपने भाग्यबल सों सब काम करैंगी। काममं०---सखी, तू व्यर्थ क्यों उदास भई जाय है। जब तक सॉसा तब तक आसा।

माधवी---तौ सखी बस अब यह सलाह पक्की भई। जब ताई काम सिद्ध न होय तब ताई काहुवै खबर न परे।

विला०---नहीं, खबर कैसे परैगी?

काममं०---( चंद्रावली का हाथ पकड़कर ) लै सखी, अब उठि। चलि हिंडोरें झूलि।

माधवी---हॉ सखी, अब तौ अनमनोपन छोड़ि।

चंद्रा०---सखी, छूटा ही सा है, पर मैं हिंडोरे न झूलूँगी। मेरे तो नेत्र आप ही हिंडोरे झूला करते हैं।

पल-पटुली पै डोर-प्रेम की लगाय चारु
आसा ही के खंभ दोय गाढ़ कै धरत हैं।
झुमका ललित काम पूरन उछाह भरयौ
लोक बदनामी झूमि झालर झरत है॥
'हरीचंद' ऑसू दृग नीर बरसाइ प्यारे
पिया-गुन-गान सो मलार उचरत है।
मिलन मनोरथ के झोंटन बढ़ाइ सदा
बिरह-हिंडोरे नैन झूल्योई करत हैं॥

और सखी, मेरा जी हिंडोरे पर और उदास होगा।

माधवी---तौ सखी, तेरी जो प्रसन्नता होय! हम तौ तेरे सुख की गाहक हैं। चंद्रा---हा! इन बादलो को देखकर तो और भी जी दुखी होता है।

देखि धन स्याम घनस्याम की सुरति करि
जिय मैं बिरह घटा घहरि-घहरि उठै।
त्यौंही इंद्रधनु-बगमाल देखि बनमाल
मोतीलर पी की जिय लहरि-लहरि उठै॥
'हरीचंद' मोर-पिक-धुनि सुनि बंसीनाद
बाँकी छबि बार बार छहरि-छहरि उठै।
देखि-देखि दामिनी की दुगुन दमक पीत-
पट-छोर मेरे हिय फहरि-फहरि उठै॥

हाय! जो बरसात संसार को सुखद है वह मुझे इतनी दुखदायिनी हो रही है।

माधवी---तौ न दुखदायिनी होयगी। चल उठि घर चलि।

काममं०---हाँ चलि।

[ सब जाती हैं

( जवनिका गिरती है )

वर्षा-वियोग-विपत्ति नामक तृतीय अंक

भा० ना०---१६


चौथा अंक

चौथा अंक

स्थान---चंद्रावलीजी की बैठक

( खिड़की में से यमुनाजी दिखाई पड़ती हैं। पलँग बिछा हुआ, परदे पड़े हुए, इतरदान पानदान इत्यादि सजे हुए )

[ जोगिन * आती है ]

जोगिन---अलख! अलख! आदेश आदेश गुरू को! अरे कोई है इसघर में? कोई नहीं बोलता। क्या कोई नहीं है? तो अब मैं क्या करूँ? बैठूँ। क्या चिंता है। फकीरों को कहीं कुछ रोक नहीं। उसमें भी हम प्रेम के जोगी, तो अब कुछ गावै।

( बैठकर गाती है )

"कोई एक जोगिन रूप कियै।
भौंहैं बंक छकोहैं लोयन चलि-चलि कोयन कान छियैं॥
सोभा लखि मोहत नारीनर बारि फेरि जल सबहि पियैं।
नागर मनमथ अलख जगावत गावत काँधे बीन लियैं"॥



गेरूआ सारी, गहना सब जनाना पहिने, रंग साँवला। सेंदुर का

लंबा टीका बेंडा। बाल खुले हुए। हाथ में सरंगी लिए हुए। नेत्र लाल। अत्यंत सुंदर। जब-जब गावेगी सरंगी बनाकर गावेगी।

काफी।

बनी मनमोहिनी जोगिनियाँ।
गल सेली तन गेरुआ सारी केस खुले सिर बैदी सोहिनियाँ॥
मातै नैन लाल रँग डोरे मद बोरे मोहै सबन छलिनियाँ।
हाथ सरंगी लिए बजावत गाय जगावत बिरह-अगिनियाँ॥*
जोगिन प्रेम की आई।
बड़े-बड़े नैन छुए कानन लौं चितवन-मद अलसाई॥
पूरी प्रीति रीति रस-सानी प्रेमी-जन मन भाई।
नेह-नगर मैं अलख जगावत गावत बिरह बधाई॥
जोगिन-अॉखन प्रेम-खुमारी।
चंचल लोयन-कोयन खुभि रही काजर रेख ढरारी॥
डोरे लाल लाल रस बोरे फैली मुख उँजियारी।
हाथ सरंगी लिए बजावत प्रेमिन-प्रानपियारी॥
जोगिन मुख पर लट लटकाई।
कारी घूँघरवारी प्यारी देखत सब मन भाई॥
छूट केस गेरुआ बागे सोभा दुगुन बढ़ाई।
साँचे ढरी प्रेम की मूरति अँखियाँ निरखि सिराई॥

( नेपथ्य में से पैंजनी की झनकार सुनकर )

अरे कोई आता है। तो मैं छिप रहूँ। चुपचाप सुनूँ। देखूँ यह सब क्या बातें करती हैं।

( जोगिन जाती है, ललिता आती है )



चैती गौरी वा पीलू खेमटा। ललिता---हैं अब तक चंद्रावली नहीं आई। साँझ हो गई, न घर में कोई सखी है न दासी, भला कोई चोर-चकार चला आवै तो क्या हो। ( खिड़की की ओर देखकर ) अहा! जमुनाजी की कैसी शोभा हो रही है। जैसा वर्षा का बीतना और शरद का आरंभ होना वैसा ही वृंदावन के फूलों की सुगंधि से मिले हुए पवन की झकोर से जमुनाजी का लहराना कैसा सुंदर और सुहावना है कि चित्त को मोहे लेता है। आहा! जमुनाजी की शोभा तो कुछ कही ही नहीं जाती। इस समय चंद्रावली होती तो यह शोभा उसे दिखाती। वा वह देख ही के क्या करती, उलटा उसका

विरह और बढता। ( यमुनाजी की ओर देखकर ) निस्संदेह इस समय बड़ी ही शोभा है।

तरनि-तनूजा-तट तमाल तरुवर बहु छाए।
झुके कूल सों जल-परसन-हित मनहुँ सुहाए॥
कि मुकुर मैं लखत उझकि सब निज-निज सोभा।
कै प्रनवत जल जानि परम पावन फल लोभा॥
मनु आतप बारन तीर कों सिमिटि सबै छाए रहत।
कै हरि-सेवा-हित नै रहे निरखि नैन मन सुख लहत॥
कहूँ तीर पर कमल अमल सोभित बहु भॉतिन।
कहुँ सैवालन मध्य कुमुदिनी लगि रहि पाँतिन॥

मनु दूग धारि अनेक जमुन निरखत ब्रज सोभा।
कै उमगे पिय-प्रिया-प्रेम के अनगिन गोभा॥
कै करिकै कर बहु पीय को टेरत निज ढिग साहई।
कै पूजन को उपचार लै चलति मिलन मन मोहई॥

कै पियपद उपमान जानि एहि निज उर धारत।
मुख करि बहु भृंगन मिस अस्तुति उच्चारत॥
कै ब्रज-तियगन-बदन-कमल की झलकत झाई।
कै ब्रज हरिपद-परस हेत कमला बहु आईं॥
कै सात्विक अरु अनुराग दोउ ब्रजमंडल बगरे फिरत॥
कै जानि लच्छमी-भौन एहि करि सतधा निज जल धरत॥

तिन पै जेहि छिन चंद-जोति राका निसि आवति।
जल मैं मिलिकै नभ अवनी लौं तान तनावति॥
होत मुकुरमय सबै तबै उज्जल इक ओभा।
तन मन नैन जुड़ात देखि सुंदर सो सोभा॥
सो को कबि जो छबि कहि सकै ता छन जमुना नीर की।
मिलि अवनि और अंबर रहत छबि इकसी नभ तीर की॥

परत चंद्र-प्रतिबिंब कहूँ जल मधि चमकायो।
लोल लहर लहि नचत कबहुँ साई मन भायो॥
मनु हरि-दरसन हेत चंद जल बसत सुहायो।
कै तरंग कर मुकुर लिए सोभित छबि छायो॥

के रास-रमन मैं हरि-मुकुट-आभा जल दिखरात है।
कै जल-उर हरि-मूरति बसति ताप्रतिबिंब लखात है॥

कबहुँ होत सत चंद कबहुँ प्रगटत दुरि भाजत।
पवन गवन बस बिंब रूप जल मैं बहु साजत॥
मनु ससि भरि अनुराग जमुनजल लोटत डोलै।
कै तरंग की डोर हिंडोरन करत कलोलै॥
कै बालगुड़ी नभ मैं उड़ी सेाहत इत-उत धावती।
कै अवगाहत डोलत कोऊ ब्रजरमनी जल आवती॥

मनु जुग पच्छ प्रतच्छ होत मिटि जात जमुन जल।
कै तारागन ठगन लुकत प्रगटत ससि अविकल॥
कै कालिंदी नीर तरंग जितो उपजावत।
तितनो ही धरि रूप मिलन हित तासों धावत॥
कै बहुत रजत चकई चलत कै फुहार जल उच्छरत।
कै निसिपति मल्ल अनेक बिधि उठि बैठत कसरत करत!

कूजत कहुँ कलहंस कहूँ मज्जत पारावत।
कहुँ कारंडव उड़त कहूँ जलकुक्कुट धावत॥
चक्रवाक कहुँ बसत कहूँ बक ध्यान लगावत।
सुक पिक जल कहुँ पियत कहूँ भ्रमरावलि गावत॥
कहुँ तट पर नाचत मोर बहु रोर बिबिधि पच्छी करत।
जलपान न्हान करि सुख भरे तट सोभा सब जिय धरत॥

कहूँ बालुका बिमल सकल कोमल बहु छाई।
उज्जल झलकत रजत सिढी मनु सरस सुहाई॥
पिय के आगम हेत पॉवड़े मनहुँ बिछाए।
रत्नरासि करि चूर कूल मैं मनु बगराए॥
मनु मुक्त मॉग सोभित भरी श्यामनीर चिकुरन परसि।
सतगुन छायो कै तीर मैं ब्रज निवास लखि हिय हरसि॥

( चंद्रावली अचानक आती है )

चंद्रा०---वाह वाहरी बैहना अाजु तो बड़ी कबिता करी। कबिताई की मोट की मोट खोलि दीनी। मैं सब छिपेंछिपें सुनती थी।

( दबे पाँव से जोगिन आकर एक कोने में खड़ी हो जाती है )

ललिता०---भलो-भलो बीर, तोहि कबिता सुनिबे की सुधि तौ आई, हमारे इतनोई बहुत है।

चंद्रा०---( सुनते ही स्मरणपूर्वक लंबी सॉस लेकर )

सखी री क्यौं सुधि माहि दिवाई।
हौं अपने गृह-कारज भूली भूलि रही बिलमाई॥
फेर वहै मन भयो जात अब मरिहौं जिय अकुलाई।
हौं तबही लौं जगत-काज की जब लौं रहौं भुलाई॥

ललिता---चल जान दे, दूसरी बात कर।

जोगिन---( आप ही आप ) निस्संदेह इसका प्रेम पक्का है, देखो मेरी सुधि आते ही इसके कपोलों पर कैसी एक साथ जरदी दौड़ गई। नेत्रों में आँसुओं का प्रवाह उमग आया। मुँह सूखकर छोटा सा हो गया। हाय! एक ही पल में यह तो कुछ की कुछ हो गई। अरे इसकी तो यही गति है---

छरी सी छकी सी जड़ भई सी जकी सी घर
हारी सी बिकी सी सो तो सबही घरी रहै।
बोले तें न बोलै दूग खोलै नाहिं डोलै बैठी
एकटक देखै सो खिलौना सी धरी रहे॥
'हरीचंद' औरौ घबरात समुझाएँ हाय
हिचकि-हिचकि रोवै जीवति मरी रहै।
याद आएँ सखिन रोवावै दुख कहि-कहि
तौ लौं सुख पावै जौ लौं मुरछि परी रहै॥

अब तो मुझसे रहा नहीं जाता। इससे मिलने को अब तो सभी अंग व्याकुल हो रहे हैं।

चंद्रा०---( ललिता की बात सुनी-अनसुनी करके बाएँ अंग का फरकना देखकर आप ही आप ) अरे यह असमय में अच्छा सगुन क्यों होता है। ( कुछ ठहरकर ) हाय आशा भी क्या ही बुरी वस्तु है और प्रेम भी मनुष्य को कैसा अंधा कर देता है। भला वह कहाँ और मैं कहाँ--पर जी इसी भरोसे पर फूला जाता है कि अच्छा सगुन हुआ है तो जरूर आवेंगे। ( हँसकर ) हूँ---उनको हमारी इस बखत फिकिर होगी। "मान न मान मैं तेरा मेहमान," मन को अपने ही मतलब की सूझती है। "मेरो पिय मोहि बात न पूछै तऊ सोहागिन नाम"। ( लम्बी साँस लेकर ) हा! देखो प्रेम की गति! यह कभी आशा नहीं छोड़ती। जिसको आप चाहो वह चाहे झूठमूठ भी बात न पूछे पर अपने जी को यह भरोसा रहता है कि वे भी जरूर इतना ही चाहते होगे। ( कलेजे पर हाथ रखकर ) रहो रहो, क्यों उमगे आते हो, धीरज धरो, वे कुछ दीवार में से थोड़े ही निकल आवेंगे।

जोगिन---( आप ही आप ) होगा प्यारी, ऐसा ही होगा। प्यारी, मैं तो यही हूँ। यह मेरा ही कलेजा है कि अंतर्यामी कहलाकर भी अपने लोगो से मिलने में इतनी देर लगती है। ( प्रगट सामने बढकर ) अलख! अलख!

( दोनों आदर करके बैठाती हैं )

ललिता---हमारे बड़े भाग जो आपुसी महात्मा के दरसन भए।

चंद्रा०---( आप ही आप ) न जाने क्यो इस जोगिन की ओर मेरा मन आपसे आप खिंचा जाता है।

जोगिन---भलो हम अतीतन को दरसन कहा, योही नित्य ही घर-घर डोलत फिरै। ललिता-कहाँ तुम्हारो देस है?

जोगिन-प्रेम नगर पिय गॉव।

ललिता-कहा गुरू कहि बोलहीं?

जोगिन-प्रेमी मेरो नॉव॥

ललिता-जोग लियो केहि कारनैं?

जोगिन-अपने पिय के काज।

ललिता-मंत्र कौन?

जोगिन-पियनाम इक,

ललिता-कहा तज्यो?

जोगिन-जग-लाज॥

ललिता-आसन कित?

जोगिन-जितही रमे,

ललिता-पंथ कौन?

जोगिन-अनुराग।

ललिता-साधन कौन?

जोगिन-पिया-मिलन,

ललिता-गादी कौन?

जोगिन-सुहाग॥

नैन कहें गुरु मन दियो बिरह सिद्धि उपदेस।
तब सों सब कुछ छोड़ि हम फिरत देस-परदेस॥

चंद्रा०---( आप ही आप ) हाय! यह भी कोई बड़ी भारी बियोगिन है तभी इसकी ओर मेरा मन आपसे आप खिंचा

जाता है।

ललिता---तौ संसार को जोग तो और ही रकम को है और आप को तो पंथ ही दूसरो है। तो भला हम यह पूछैं कि का संसार के और जोगी लोग वृथा जोग साधै हैं?

जोगिन---यामैं का संदेह है, सुनो। ( सारंगी छेड़कर गाती है )

पचि मरत वृथा सब लोग जोग सिर धारी।
साँची जोगिन पिय बिना बियोगिन नारी॥
बिरहागिन धूनी चारो ओर लगाई।
बंसी धुनि की मुद्रा कानो पहिराई॥
अँसुअन की सेली गल में लगत सुहाई।
तन धूर जमी साइ अंग भभूत रमाई॥
लट उरझि रहीं सोइ लटकाई लट कारी।
सॉची जोगिन पिय बिना बियोगिन नारी॥
गुरु बिरह दियो उपदेस सुनो ब्रजबाला।
पिय बिछुरन दुख को बिछानो तुम मृगछाला॥
मन के मनके की जपो पिया की माला।
बिरहिन की तो हैं सभी निराली चाला॥
पीतम से लगि लौ अचल समाधि न टारी।
सॉची जोगिन पिय बिना बियोगिन नारी॥

यह है सुहाग का अचल हमारे बाना।
असगुन की मूरति खाक न कभी चढ़ाना॥
सिर सेंदुर देकर चोटी गूँथ बनाना।
कर चूरी मुख में रंग तमोल जमाना॥
पीना प्याला भर रखना वही खुमारी।
साँची जोगिन पिय बिना बियोगिन नारी॥
है पंथ हमारा नैनो के मत जाना।
कुल लोक वेद सब औ परलोक मिटाना॥
शिवजी से जोगी को भी जोग सिखाना।
'हरिचंद' एक प्यारे से नेह बढ़ाना॥
ऐसे बियोग पर लाख जोग बलिहारी।
साँची जोगिन पिय बिना बियोगिन नारी॥

चंद्रा०---( आप ही आप ) हाय-हाय इसका गाना कैसा जी को बेधे डालता है। इसके शब्द का जी पर एक ऐसा विचित्र अधिकार होता है कि वर्णन के बाहर है। या मेरा जी ही चोटल हो रहा है। हाय-हाय! ठीक प्रानप्यारे की सी इसकी आवाज है। ( बलपूर्वक आँसुओ को रोककर और जी बहलाकर ) कुछ इससे और गवाऊँ। ( प्रगट ) जोगिन जी कष्ट न हो तो कुछ और गाओ। ( कहकर कभी चाव से उसको ओर देखती है और कभी नीचा सिर करके कुछ सोचने लगती है ) जोगिन---( मुसकाकर ) अच्छा प्यारी! सुनो। ( गाती है )

जोगिन रूप-सुधा की प्यासी।
बिनु पिय मिलें फिरत बन ही बन छाई मुखहि उदासी॥
भोग छोड़ि धन-धाम काम तजि भई प्रेम-बनबासी।
पिय-हित अलख अलख रट लागी पीतम-रूप उपासी॥
मनमोहन प्यारे तेरे लिये जोगिन बन बन-बन छान फिरी।
कोमल से तन पर खाक मली ले जोग स्वॉग सामान फिरी॥
तेरे दरसन कारन डगर-डगर करती तेरा गुन-गान फिरी।
अब तो सूरत दिखला प्यारे 'हरिचंद' बहुत हैरान फिरी॥

चंद्रा०---( आप ही आप ) हाय यह तो सभी बातें पते की कहती है। मेरा कलेजा तो एक साथ ऊपर को खिंचा आता है। हाय! 'अब तो सूरत दिखला प्यारे।'

जोगिन---तो अब तुमको भी गाना होगा। यहाँ तो फकीर हैं। हम तुम्हारे सामने गावें तुम हमारे सामने न गाओगी। ( आप ही आप ) भला इसी बहाने प्यारी की अमृत बानी तो सुनेंगे। ( प्रगट ) हाँ! देखो हमारी यह पहिली भिक्षा खाली न जाय, हम तो फकीर हैं हमसे कौन लाज है?

चंद्रा०---भला मैं गाना क्या जानूँ। और फिर मेरा जी भी आज अच्छा नहीं है, गला बैठा हुआ है। ( कुछ ठहरकर नीची अॉख करके ) और फिर मुझे संकोच लगता है। जोगिन---( मुसक्याकर ) वाह रे संकोचवाली! भला मुझसे कौन संकोच है? मैं फिर रूठ जाऊँगी जो मेरा कहना न करेगी।

चंद्रा०---( आप ही आप ) हाय-हाय! इसकी कैसी मीठी बोलन है जो एक साथ जी को छीने लेती है। जरा से झूठे क्रोध से जो इसने भौंहे तनेनी की हैं वह कैसी भली मालूम पड़ती हैं। हाय! प्राननाथ कहीं तुम्हीं तो जोगिन नहीं बन पाए हो। ( प्रगट ) नहीं-नहीं, रूठो मत, मैं क्यों न गाऊँगी। जो भला बुरा आता है सुना दूँगी, पर फिर भी कहती हूँ आप मेरे गाने से प्रसन्न न होंगी। ऐ मैं हाथ जोड़ती हूँ मुझे न गवाओ। ( हाथ जोड़ती है )

ललिता---वाह, तुझे नए पाहुने की बात अवश्य माननी होगी। ले मैं तेरे हाथ जोड़ें हूँ, क्यौं न गावैगी। यह तो उससे बहाली बता जो न जानती हो।

चंद्रा---तो तू ही क्यों नहीं गाती। दूसरों पर हुकुम चलाने को तो बड़ी मुस्तैद होती है।

जोगिन---हाँ हाँ, सखी तू ही न पहिले गा। ले मैं सरंगी से सुर की आस देती जाती हूँ।

ललिता---यह देखो। जो बोले सो घी को जाय। मुझे क्या, मैं अभी गाती हूँ।

( राग बिहाग-गाती है )

अलख गति जुगल पिया-प्यारी की।
को लखि सकै लखत नहिं आवै तेरी गिरिधारी की॥
बलि बलि बिछुरनि मिलनि हँसनि रूठनि नित हीं यारी की।
त्रिभुवन की सब रति गति मति छबि या पर बलिहारी की॥

चंद्रा०---( आप ही आप ) हाय! यहाँ आज न जाने क्या हो रहा है, मैं कुछ सपना तो नहीं देखती। मुझे तो आज कुछ सामान ही दूसरे दिखाई पड़ते हैं। मेरे तो कुछ समझ ही नहीं पड़ता कि मैं क्या देख-सुन रही हूँ। क्या मैंने कुछ नशा तो नहीं पिया है! अरे यह जोगिन कहीं जादूगर तो नहीं है। ( घबड़ानी सी होकर इधर उधर देखती है )

( इसकी दशा देखकर ललिता सकपकाती और जोगिन हँसती है )

ललिता---क्यों, आप हँसती क्यों हैं?

जोगिन---नहीं, योही मैं इसको गीत सुनाया चाहती हूँ पर जो यह फिर गाने का करार करे।

चंद्रा०---( घबड़ाकर ) हाँ, मैं अवश्य गाऊँगी, आप गाइए। ( फिर ध्यानावस्थित सी हो जाती है )

( जोगिन सारंगी बजाकर गाती है )

( संकरा )

नू केहि चितवति चकित मृगी सी?
केहि ढूँढ़त तेरो कहर खोयो क्यौं अकुलाति लखाति ठगी सी॥

तन सुधि करु उधरत री आँचर कौन ख्याल तू रहति खगी सी।
उतरु न देत जकी सी बैठी मद पीया कै रैन जगी सी॥
चौंकि चौंकि चितवति चारहु दिस सपने पिय देखति उमगी सी।
भूलि बैखरी मृगछौनी ज्यौं निज दल तजि कहुँ दूर भगी सी॥
करति न लाज हाट घर बर की कुलमरजादा जाति डगी सी।
'हरीचंद' ऐसिहि उरझी तौ क्यौं नहिं डोलत संग लगी सी॥
तू केहि चितवति चकित मृगीसी?

चंद्रा०---( उन्माद से ) डोलूँगी-डोलूँगी संग लगी। ( स्मरण करके लजाकर आप ही आप ) हाय-हाय! मुझे क्या हो गया है। मैंने सब लज्जा ऐसो धो बहाई कि पाए गए भीतर बाहर वाले सबके सामने कुछ बक उठती हूँ। भला यह एक दिन के लिए आई बिचारी जोगिन क्या कहेगी? तो भी धीरज ने इस समय बड़ी लाज रखी नहीं तो मैं-राम-राम-नहीं नहीं, मैंने धीरे से कहा था किसी ने सुना न होगा। अहा! संगीत और साहित्य में भी कैसा गुन होता है कि मनुष्य तन्मय हो जाता है। उस पर जले पर नोन। हाय नाथ! हम अपने उन अनुभवसिद्ध अनुरागों और बढ़े हुए मनोरथों को किस को सुनावें जो काव्य के एक-एक तुक और संगीत की एक-एक तान से लाख-लाखगुन बढ़ते हैं और तुम्हारे मधुर रूप और चरित्र के ध्यान से अपने आप ऐसे उज्ज्वल सरस और प्रेममय हो जाते हैं, मानो सब ललिता---( बड़े आनंद से ) सखी बधाई है, लाखन बधाई है। ले होस में आ जा। देख तो कौन तुझे गोद में लिए हैं!

चंद्रा०---( उन्माद की भाँति भगवान् के गले में लपटकर )।

पिय तोहि राखौंगी भुजन मैं बॉधि।
जान न देहौं तोहि पियारे धरौंगी हिए सो नॉधि॥
बाहर गर लगाइ राखौंगी अंतर करौंगी समाधि।
'हरीचंद' छूटन नहिं पैहौ लाल चतुरई साधि॥
पिय तोहि कैसे हिये राखौं छिपाय?
सुंदर रूप लखत सब कोऊ यहै कसक जिय आय॥
नैनन में पुतरी करि राखौं पलकन ओट दुराय।
हियरे में मनहूँ के अंतर कैसे लेउँ लुकाय॥
मेरो भोग रूप पिय तुमरो छीनत सौतै हाय।
'हरीचंद' जीवनधन मेरे छिपत न क्यौं इत धाय॥
पिय तुम और कहूँ जिन जाहु।
लेन देहु किन मो रंकिन कों रूप-सुधा-रस-लाहु॥
जो-जो कहौ करौं सोइ-सोई धरि जिय अमित उछाहु।
राखौं हिये लगाइ पियारे किन मन माहिं समाहु॥
अनुदिन सुंदर बदन-सुधानिधि नैन चकोर दिखाहु।
'हरीचंद' पलकन की ओटैं छिनहु न नाथ दुराहु॥
पिय तोहि कैसे बस करि राखौं।
तुव दूग मै दूग तुप हिय मैं निज हियरो केहि बिधि नाखौं॥

कहा करौं का जतन बिचारौं बिनती केहि बिधि भाखौं।
'हरीचंद' प्यासी जनमन की अधरसुधा किमि चाखौं॥

भगवान्---तौ प्यारी मैं तोहि छोड़िके कहाँ जाउँगो, तू तौ मेरी स्वरूप ही है। यह सब प्रेम की शिक्षा करिबे को तेरी लीला है।

ललिता---अहा! इस समय जो मुझे आनंद हुआ है उसका अनुभव और कौन कर सकता है। जो आनंद चंद्रावली को हुआ है वही अनुभव मुझे भी होत है। सच है, जुगल के अनुग्रह बिना इस अकथ आनंद का अनुभव और किसको है?

चंद्रा०---पर नाथ, ऐसे निठुर क्यों हौ? अपनो को तुम कैसे दुखी देख सकते हो? हा! लाखों बातें सोची थीं कि जब कभी पाऊँगी तो यह कहूँगी, यह पूछूँगी, पर अाज सामने कुछ नहीं पूछा जाता!

भग०---प्यारी! मैं निठुर नहीं हूँ। मैं तो अपुने प्रेमिन को बिना मोल को दास हूँ। परंतु मोहि निहचै है के हमारे प्रेमिन को हम सों हूँ हमारो बिरह प्यारो है। ताही सो मैं हूँ बचाय जाऊँ हूँ। या निठुरता मैं जे प्रेमी हैं विन को तो प्रेम और बढ़े और जे कच्चे हैं विनकी बात खुल जाय। सो प्यारी यह बात हू दूसरेन की है। तुमारो का, तुम और हम तो एक ही हैं। न तुम हमसौं जुदी हो न प्यारीजू सो। हमने तो पहिले ही कही कै यह सब लीला है। ( हाथ जोड़कर ) प्यारी, छिमा करियौ, हम तौ तुम्हारे सबन के जनम जनम के रिनियाँ हैं। तुमसे हम कभू उरिन होइवेई के नहीं। ( अॉखों में आँसू भर आते है )

चंद्रा०---( घबड़ाकर दोनों हाथ छुड़ाकर ऑसू भर के ) बस बस नाथ, बहुत भई, इतनी न सही जायगी। आपकी आँखों में आँसू देखकर मुझसे धीरज न धरा जायगा। ( गले लगा लेती है )

( विशाखा आती है )

विशाखा---सखी! बधाई है। स्वामिनी ने आज्ञा दई है के प्यारे सों कही दै चंद्रावली की कुंज मैं सुखेन पधारौ।

चंद्रा०---( बड़े आनंद से घबड़ाकर ललिता-विशाखा से ) सखियो, मैं तो तुम्हारे दिए पीतम पाए है। ( हाथ जोड़कर ) तुमारो गुन जनम-जनम गाऊँगी।

विशाखा---सखी, पीतम तेरो तू पीतम की, हम तौ तेरी टहलनी हैं। यह सब तौ तुम सबन की लीला है। यामैं कौन बोलै और बोलै हू कहा जौ कछू समझै तौ बोलै---या प्रेम की तौ अकथ कहानी है। तेरे प्रेम को परिलेख तो प्रेम की टकसार होयगो और उत्तम प्रेमिन को छोड़ि और काहू की समझ ही मैं न आवैगो। तू धन्य, तेरो प्रेम धन्य, या प्रेम के समझिवेवारे धन्य और तेरे प्रेम को चरित्र जो पढ़ै सो धन्य। तो मैं और स्वामिनी मैं भेद नहीं है, ताहू मैं तू रस की पोषक ठैरी। बस, अब हमारी दोउन की यही बिनती है कै तुम दोऊ गलबाहीं दै कै बिराजौ और हम जुगलजोड़ी को दर्शन करि आज नेत्र सफल करै।

( गलबाही देकर जुगल स्वरूप बैठते हैं )

दोनों--

नीके निरखि निहारि नैन भरि नैनन को फल आजु लहौरी।
जुगल रूप छबि अमित माधुरी रूप-सुधा-रस-सिंधु बहौरी॥
इनहीं सौं अभिलाख लाख करि इक इनहीं कों नितहि चहौरी।
जो नर-तनहि सफल करि चाहौ इनहीं के पद-कंज गहौरी॥
करम-ज्ञान-संसार-जाल तजि बरु बदनामी कोटि सहौ री।
इनहीं के रस-मत्त मगन नित इनहीं के ह्वै जगत रहौ री॥
इनके बल जग-जाल कोटि अघ तृन सम प्रेम प्रभाव उमहौ री।
इनहीं को सरबस करि जानौ यहै मनोरथ जिय उमहौ री॥
राधा-चंद्रावली-कृष्ण-व्रज-जमुना-गिरिवर मुखहिं कहौ री।
जनम-जनम यह कठिन प्रेमव्रत 'हरीचंद' इकरस निबहौ री।

भग०---प्यारी! और जो इच्छा होय सो कहौ। काहे सों के जो तुम्हें प्यारो है सोई हमैं हूँ प्यारो है।

चंद्रा०---नाथ! और कोई इच्छा नहीं, हमारी तो सब इच्छा की

अवधि आपके दर्शन ही ताईं है तथापि भरत को यह वाक्य सफल होय--

परमारथ स्वारथ दोउ कँह सँग मेलि न सानै।
जे आचारज होइँ धरम निज तेह पहिचानै॥
बृंदाबिपिन बिहार सदा सुख सों थिर होई।
जन बल्लभी कहाइ भक्ति बिनु होइ न कोई॥
जगजाल छाँड़ि अधिकार लहि कृष्णचरित सबही कहै।
यह रतन-दीप हरि-प्रेम को सदा प्रकाशित जग रहै॥

( फूल की वृष्टि होती है, बाजे बजते हैं और जवनिका गिरती है )

इति परमफलचतुर्थ अंक


५–मुद्राराक्षस

मुद्राराक्षस

नाटक

संवत् १९३५

परमश्रद्धास्पद

श्रीयुक्त राजा शिवप्रसाद बहादुर, सी० एस० आई०

के

चरण-कमलों में

केवल उन्ही के उत्साहदान से

उनके

वात्सल्यभाजन छात्र-द्वारा बना हुआ

यह ग्रंथ

सादर समर्पित हुआ।

पूर्व कथा

पूर्व काल में भारतवर्ष में मगधराज एक बड़ा भारी जनस्थान था। जरासंध आदि अनेक प्रसिद्ध पुरुवंशी राजा यहाँ बड़े प्रसिद्ध हुए है। इस देश की राजधानी पाटलिपुत्र अथवा पुष्पपुर थी। इन लोगो ने अपना प्रताप और शौर्य इतना बढाया था कि अाज तक इनका नाम भूमंडल पर प्रसिद्ध है। किंतु कालचक्र बड़ा प्रबल है कि किसी को भी एक अवस्था में रहने नहीं देता। अंत में नंदवंश* ने पौरवो को निकाल कर वहाँ अपनी जयपताका उड़ाई। वरंच सारे भारतवर्ष में अपना प्रबल प्रताप विस्तारित कर दिया।

इतिहास ग्रंथो में लिखित है कि एक सौ अड़तीस बरस नंदवंश ने मगध देश का राज्य किया। इसी वंश में महानंद का जन्म हुआ। यह बड़ा प्रसिद्ध और अत्यंत प्रतापशाली राजा हुआ। जब जगद्विजयी सिकंदर ( अलक्षेद्र ) ने भारतवर्ष पर चढ़ाई की थी तब असंख्य हाथी, बीस हजार सवार और दो लाख पैदल लेकर महानंद ने उसके



नंदवंश सम्मिलित क्षत्रियों का वंश था। ये लोग शुद्ध क्षत्रीय नहीं थे। विरुद्ध प्रयाण किया था। सिद्धांत यह कि भारतवर्ष में उस समय महानंद सा प्रतापी और कोई राजा न था।

महानंद के दो मंत्री थे। मुख्य का नाम शकटार और दूसरे का राक्षस था। शकटार शूद्र और राक्षसा ब्राह्मण था। ये दोनो अत्यन्त बुद्धिमान् और महा प्रतिभासंपन्न थे। केवल भेद इतना था कि राक्षस धीर और गंभीर था, उसके विरुद्ध शकटार अत्यंत उद्धतस्वभाव था, यहाँ तक कि अपने प्राचीनपने के अभिमान से कभी-कभी यह राजा पर भी अपना प्रभुत्व जमाना चाहता। महाचंद भी अत्यंत उग्रस्वभाव, असहनशील और क्रोधी था, जिसका परिणाम यह हुआ कि महानंद ने अंत को शकटार को क्रोधांध होकर बड़े निबिड़ बंदीखाने में कैद किया और सपरिवार उसके भोजन को केवल दो सेर सत्तू देता था।



सिकंदर के कान्यकुब्ज से आगे न बढ़ने से महानंद से उससे

मुकाबिला नहीं हुआ।

बृहत्कथा में राक्षस मंत्री का नाम कही नहीं है, केवल वररुचि ने एक सच्चे राक्षस से मैत्री की कथा यों लिखी है---एक बडा प्रचंड राक्षस पाटलिपुत्र में फिरा करता था। वह एक रात्रि वररुचि से मिला और पूछा कि "इस नगर में कौन स्त्री सुंदर है?" वररुचि ने उत्तर दिया---"जो जिसको रुचे वही सुंदर है।" इस पर प्रसन्न होकर राक्षस ने उससे मित्रता की और कहा कि हम सब बात में तुम्हारी सहायता करेंगे और फिर सदा राजकाज में ध्यान में प्रत्यक्ष होकर राक्षस वररुचि की सहायता करता।

बृहत्कथा में यह कहानी और ही चाल पर लिखी है। वररुचि, शकटार ने बहुत दिन तक महामात्य का अधिकार भोगा था, इससे यह अनादर उसके पक्ष में अत्यंत दुखदाई हुआ। नित्य सत्तू का बरतन हाथ में लेकर अपने परिवार से कहता कि जो एक भी नंदवंश को जड़ से नाश करने में समर्थ हो वह यह सत्तू खाय। मंत्री के इस वाक्य से दुखित होकर उसके परिवार का कोई भी सत्तू न खाता। अंत में कारागार की पीड़ा से एक-एक करके उसके परिवार के सब लोग मर गए।



ब्याड़ि और इद्रदत्त तीनों को गुरुदक्षिणा देने के हेतु करोडों रुपए के सोने की आवश्यकता हुई। तब इन लोगों ने सलाह की कि नंद ( सत्यनद ) राजा के पास चलकर उससे सोना लें। उन दिनों राजा का डेरा अयोध्या में था, ये तीनों ब्राह्मण वहाँ गए, किंतु संयोग से उन्ही दिनों राजा मर गया। तब आपस में सलाह करके इद्रदत्त योगबल से अपना शरीर छोडकर राजा के शरीर में चला गया, जिससे राजा फिर जी उठा। तभी से उसका नाम योगानंद हुआ। योगानद ने वररुचि को करोड रुपए देने की आज्ञा की। शकटार बड़ा बुद्धिमान् था; उसने सोचा कि राजा का मर कर जीना और एक बारगी एक अपरिचित को करोड रुपया देना इसमें हो न हो कोई भेद है। ऐसा न हो कि अपना काम करके फिर राजा का शरीर छोडकर यह चला जाय, यह सोचकर शकटार ने राज्य भर में जितने मुरदे मिले उनको जलवा दिया, उसी में इंद्रदत्त का भी शरीर जल गया। जब व्याडि ने यह वृत्तांत योगानंद से कहा तो यह सुनकर वह पहिले तो दुखी हुआ पर फिर वररुचि को अपना मत्री बनाया। वह अंत में शकटार की उग्रता से सतप्त होकर उसको अधे कुएँ में कैद किया। बृहत्कथा में शकटार के स्थान पर शकटाल नाम लिखा है। एक तो अपमान का दुःख, दूसरे कुटुंब का नाश, इन दोनों कारणों से शकटार अत्यंत तनछीन मनमलीन दीन-हीन हो गया। किंतु अपने मनसूबे का ऐसा पक्का था कि शत्रु से बदला लेने की इच्छा से अपने प्राण नहीं त्याग किए और थोड़े-बहुत भोजन इत्यादि से शरीर को जीवित रखा। रात दिन इसी सोच में रहता कि किस उपाय से वह अपना बदला ले सकेगा।

कहते हैं कि राजा महानंद एक दिन हाथ-मुँह धोकर हँसते-हँसते जनाने में आ रहे थे। विचक्षणा नाम की एक दासी, जो राजा के मुँह लगने के कारण कुछ धृष्ट हो गई थी, राजा को हँसता देखकर हँस पड़ी। राजा उसकी ढिठाई से बहुत चिढ़े और उससे पूछा---तू क्यों हँसी? उसने उत्तर दिया---"जिस बात पर महाराज हँसे उसी पर मैं भी हँसी।" महानंद इस बात पर और भी चिढ़ा और कहा कि अभी बतला मैं क्यों हँसा, नहीं तो तुझको प्राणदंड होगा। दासी से और कुछ उपाय न बन पड़ा और उसने घबड़ाकर इसके उत्तर देने को एक महीने की मुहलत चाही। राजा ने कहा---आज से ठीक एक महीने के भीतर जो उत्तर न देगी तो कभी तेरे प्राण न बचेंगे।

विचक्षणा के प्राण उस समय तो बच गए, परंतु महीने के जितने दिन बीतते थे, मारे चिंता के वह मरी जाती थी। कुछ सोच-विचार कर वह एक दिन कुछ खाने-पीने की सामग्री लेकर शकटार के पास गई और रो-रोकर अपनी सब विपत्ति कहने लगी। मंत्री ने कुछ देर तक सोचकर उस अवसर की सब घटना पूछी और हँसकर कहा---" मैं जान गया राजा क्यों हँसे थे। कुल्ला करने के समय पानी के छोटे छीटो पर राजा को वटबीज की याद आई, और यह भी ध्यान हुआ कि ऐसे बड़े बड़ के वृक्ष इन्हीं छोटे बीजों के अंतर्गत हैं। किंतु भूमि पर पड़ते ही वह जल के छोटे नाश हो गए। राजा अपनी इसी भावना को याद करके हँसते थे।" विचक्षणा ने हाथ जोड़कर कहा---"यदि आप के अनुमान से मेरे प्राण की रक्षा होगी तो मैं जिस तरह से होगा आपको कैदखाने से छुड़ाऊँगी और जन्म भर आपकी दासी होकर रहूँगी।"

राजा ने विचक्षणा से एक दिन फिर हँसने का कारण पूछा, तो विचक्षणा ने शकटार से जैसा सुना था कह सुनाया। राजा ने चमत्कृत होकर पूछा---"सच बता, तुझसे यह भेद किसने कहा?" दासी ने शकटार का सब वृत्त कहा और राजा को शकटार की बुद्धि की प्रशंसा करते देख अवसर पाकर उसके मुक्त होने की प्रार्थना भी की। राजा ने शकटार को बंदी से छुड़ाकर राक्षस के नीचे मंत्री बनाकर रखा।

ऐसे अवसर पर राजा लोग बहुत चूक जाते हैं। पहले तो किसी की अत्यंत प्रतिष्ठा बढ़ानी ही नीतिविरुद्ध है। यदि संयोग से बढ़ जाय तो उसकी बहुत सी बातों को तरह देकर टालना चाहिए, और जो कदाचित् बड़े प्रतिष्ठित मनुष्य का राजा अनादर करे तो उसकी जड़ काटकर छोड़े, फिर उसका कभी विश्वास न करे। प्रायः अमीर लोग पहले तो मुसाहिब या कारिंदो को बेतरह सिर चढ़ाते हैं, और फिर छोटी-छोटी बातों पर उनकी प्रतिष्ठा हीन कर देते हैं। इसी से ऐसे लोग राजाओ के प्राण के गाहक हो जाते हैं और अंत में नंद की भांति उनका सर्वनाश होता है।

शकटार यद्यपि बंदीखाने से छूटा और छोटा मंत्री भी हुआ, किंतु अपनी अप्रतिष्ठा और परिवार के नाश का शोक उसके चित्त में सदा पहिले ही सा जागता रहा। रात-दिन वह यही सोचता कि किस उपाय से ऐसे अव्यवस्थित-चित्त उद्धत राजा का नाश करके अपना बदला ले। एक दिन वह घोड़े पर हवा खाने जाता था। नगर के बाहर एक स्थान पर देखता है कि एक काला सा ब्राह्मण अपनी कुटी के सामने मार्ग की कुशा उखाड़-उखाड़ कर उसकी जड़ में मठा डालता जाता है। पसीने से लथपथ है, परंतु कुछ भी शरीर की ओर ध्यान नहीं देता। चारो ओर कुशा के बड़े-बड़े ढेर लगे हुए हैं। शकटार ने आश्चर्य से ब्राह्मण से इस श्रम का कारण पूछा। उसने कहा---"मेरा नाम विष्णुगुप्त चाणक्य है। मैं ब्रह्मचर्य में नीति, वैद्यक, ज्योतिष, रसायन आदि संसार की उपयोगी सब विद्या पढ़कर विवाह की इच्छा से नगर की ओर आया था, किंतु कुश गड़ जाने से मेरे मनोरथ में विघ्न हुआ, इससे जब तक इन बाधक कुशाओं का सर्वनाश न कर लूँगा और काम न करूँगा। मठा इस वास्ते इनकी जड़ में देता हूँ जिससे पृथ्वी के भीतर इनका मूल भी भस्म हो जाय।"

शकटार के जी में यह बात आई कि ऐसा पक्का ब्राह्मण जो किसी प्रकार राजा से क्रुद्ध हो जाय तो उसका जड़ से नाश करके छोड़े। यह सोचकर उसने चाणक्य से कहा कि जो आप नगर में चलकर पाठशाला स्थापित करें तो मैं अपने को बड़ा अनुगृहीत समझूँ। मैं इसके बदले बेलदार लगाकर यहाँ को सब कुशाओं को खुदवा डालूँगा। चाणक्य इस पर सम्मत हुआ और उसने नगर में आकर एक पाठशाला स्थापित की। बहुत से विद्यार्थी लोग पढने आने लगे और पाठशाला बड़े धूमधाम से चल निकली।

अब शकटार इस सोच में हुआ कि चाणक्य से राजा से किस चाल से बिगाड़ हो। एक दिन राजा के घर में श्राद्ध था। उस अवसर को शकटार अपने मनोरथ सिद्ध होने का अच्छा समय सोचकर चाणक्य को श्राद्ध का न्योता देकर अपने साथ ले आया और श्राद्ध के आसन पर बिठला कर चला गया, क्योंकि वह जानता था कि चाणक्य का रंग

काला, ऑखे लाल और दाँत काले होने के कारण नंद उसको

आसन पर से उठा देगा, जिससे चाणक्य अत्यंत क्रुद्ध होकर उसका सर्वनाश करेगा।

और ठीक ऐसा ही हुआ---जब राक्षस के साथ नंद श्राद्धशाला में आया और एक अनिमंत्रित ब्राह्मण को आसन पर बैठा हुआ और श्राद्ध के अयोग्य देखा तो चिढ़कर आज्ञा दी कि इसको बाल पकड़ कर यहाँ से निकाल दो। इस अपमान से ठोकर खाए हुए सर्प की भाँति अत्यंत क्रोधित होकर शिखा खोलकर चाणक्य ने सब के सामने प्रतिज्ञा की कि जब तक इस दुष्ट राजा का सत्यानाश न कर लूँगा तब तक शिखा न बाधूँगा। यह प्रतिज्ञा करके बड़े क्रोध से राजभवन से चला गया।

शकटार अवसर पाकर चाणक्य को मार्ग में से अपने घर ले आया और राजा की अनेक निंदा करके उसका क्रोध और भी बढ़ाया और अपनी सब दुर्दशा कहकर नंद के नाश में सहायता करने की प्रतिज्ञा की। चाणक्य ने कहा कि जब तक हम राजा के घर का भीतरी हाल न जानें कोई उपाय नहीं सोच सकते। शकटार ने इस विषय में विचक्षणा की सहायता देने का वृत्तांत कहा और रात को एकांत में बुलाकर चाणक्य के सामने उससे सब बात का करार ले लिया।

महानंद को नौ पुत्र थे। पाठ विवाहिता रानी से और एक चंद्रगुप्त मुरा नाम को नाइन स्त्री से। इसी से चंद्रगुप्त को मौर्य और वृषल भी कहते हैं। चंद्रगुप्त बड़ा बुद्धिमान था इसी से और आठो भाई इससे भीतरी द्वेष रखते थे। चंद्रगुप्त को बुद्धिमानी की बहुत सी कहानियाँ हैं। कहते हैं कि एक बेर रूम के बादशाह ने महानंद के पास एक कृत्रिम सिंह लोहे की जाली के पिंजड़े में बंद करके भेजा और कहला दिया कि पिंजड़ा टूटने न पावे और सिंह इसमें से निकल जाय। महानंद और उसके आठ औरस पुत्रो ने इसको बहुत कुछ सोचा, परंतु बुद्धि ने कुछ काम न किया। चंद्रगुप्त ने विचारा कि यह सिंह अवश्य किसी ऐसे पदार्थ का बना होगा जो या तो पानी से या आग से गल जाय, यह सोच कर पहले उसने उस पिंजड़े को पानी के कुंड में रखा और जब वह पानी से न गला तो उस पिंजड़े के चारो तरफ आग जलवाई, जिसकी गर्मी से वह सिंह, जो लाह और राल का बना था, गल गया। एक बेर ऐसे ही किसी बादशाह ने एक अँगीठी में दहकती हुई आग *, एक बोरा सरसो और



दहकती आग की कथा---'जरासंधमहाकाव्य" ( सर्ग ६ पद ६---१२ ) में भी है कि जरासघ ने उग्रसेन के पास अंगीठी भेजी थी शायद उसी से यह कथा निकाली गई हो।

सवैया---

रूप की रूपनिधान अनूप अँगीठी नई गढ़ि मोन मँगाई।
ता मधि पावकपुंज धरयो गिरिधारन बामें प्रभा अधिकाई॥

एक मीठा फल महानंद के पास अपने दूत के द्वारा भेज दिया।

राजा की सभा का कोई भी मनुष्य इसका आशय न समझ सका; किंतु चंद्रगुप्त ने सोचकर कहा कि अँगीठी यह दिखलाने को भेजी है कि मेरा क्रोध अग्नि है और सरसो यह



तेज सों ताके ललाई भई रज मैं मिलि आसु सबै रजताई।
मानो प्रबाल की थाल बनाय के लाल की रास बिसाल लगाई॥१॥
ढाँकि कै पावक दूत के हाथ दै बात कही इहि भाँति बुझाय कै।
भैम भुआल सभा महँ सनमुख राखि कै यों कहियो सिर नाय कै॥
याहि पठायो जरासुत नै अवलोकहु नीके अधीरज लाय कै।
पुन सुखाय के नातिन पाय कै जीहो जै पाय कै कौन उपाय कै॥२॥

दोहा---

सुनत चार तिहि हाथ लै, गयो भैम दरबार।
बासव ऐसे कैक सब, जहँ बैठे सरदार॥३॥

अड़िल्ल---

जाय जरासुत-दूत भैमपति-पद परयौ।
देखि जराऊ जगह हिये सभ्रम भरयौ॥
जगत जरावन-द्रव्यपात्र आगे धरयौ।
सोच जरा ह्वै अभय हाल बरनन करयौ॥४॥
सुनि बिहँसे जदुबीर जीत की चाय सों।
हँसि बोले गोविंद कहहु यह राय सों॥
उचित ससुरपन कीन क्षत्रकुल-न्याय सों।
दही दमाद सहाय सुता की हाय सों॥५॥

सोरठा---

इमि कहि द्रुत गहि चाय, आप आप सिखि मैं दियो।
तुरतहि गयो बुझाय, ज्ञान पाय मन भ्रांत जिमि॥६॥
बिदा कियो नृप दूत, उर मैं सर को अक करि।
निरखि बृहदरथ-पूत, सबन सहित कोप्यो अतिहि॥७॥

सूचना कराती है कि मेरी सेना असंख्य है और फल भेजने का आशय यह है कि मेरी मित्रता का फल मधुर है। इनके उत्तर में चंद्रगुप्त ने एक घड़ा जल और एक पिंजड़े में थोड़े से तीतर और एक अमूल्य रत्न भेजा, जिसका आशय यह था कि तुम्हारी सेना कितनी भी असंख्य क्यों न हो हमारे बीर उसको भक्षण करने में समर्थ हैं और तुम्हारा क्रोध हमारी नीति से सहज ही बुझाया जा सकता है और हमारी मित्रता सदा अमूल्य और एक रस है। ऐसे ही तीन पुतलीवाली कहानी भी इसी के साथ प्रसिद्ध है। इसी बुद्धिमानी के कारण चंद्रगुप्त से उसके भाई लोग बुरा मानते थे; और महानंद भी अपने औरस पुत्रो का पक्ष करके इससे कुढ़ता था। यह यद्यपि शूद्रा के गर्भ से था, परंतु ज्येष्ठ होने के कारण अपने को राज का भागी समझता था; और इसी से इसका राज-परिवार से पूर्ण वैमनस्य था। चाणक्य और शकटार ने इसी से निश्चय किया कि हम लोग चन्द्रगुप्त को राज का लोभ देकर अपनी ओर मिला ले और नंदो का नाश करके इसी को राजा बनावें।

यह सब सलाह पक्की हो जाने के पीछे चाणक्य तो अपनी पुरानी कुटी में चला गया और शकटार ने चन्द्रगुप्त और विचक्षणा को तब तक सिखा-पढ़ाकर पक्का करके अपनी ओर फोड़ लिया। चाणक्य ने कुटी में जाकर हलाहल विष मिले हुए कुछ ऐसे पकवान तैयार किए जो परीक्षा करने में न पकड़े जायँ, किंतु खाते ही प्राण नाश हो जाय। विचक्षणा ने किसी प्रकार से महानंद को पुत्रो समेत यह पकवान खिला दिया, जिससे बेचारे सब के सब एक साथ परमधाम को सिधारे *।



भारतवर्ष की कथाओं मे लिखा है कि चाणक्य ने अभिचार से मारण का प्रयोग करके इन सभों को मार डाला। विचक्षणा ने उस

अभिचार का निर्माल्य किसी प्रकार इन लोगों के अग में छुला दिया था। किंतु वर्तमान काल के विद्वान् लोग सोचते हैं कि उस निर्माल्य में मंत्र का बल नहीं था, चाणक्य ने कुछ औषधि ऐसे विषमिश्रित बनाए थे कि जिनके भोजन वा स्पर्श से मनुष्य का सद्यः नाश हो जाय। भट्ट सोमदेव के कथा सरित्सागर के पीठलबक के चौथे तरग में लिखा है---योगानद को ऊँची अवस्था मे नए प्रकार की कामवासना उत्पन्न हुई। वररुचि ने यह सोचकर कि राजा को तो भोगविलास से छुट्टी ही नही है, इससे राजकाज का काम शकटार से निकाला जाय तो अच्छी तरह से चले। यह विचार कर और राजा से पूछकर शकटार को अंधे कुएँ से निकाल कर वररुचि ने मंत्रीपद पर नियत किया। एक दिन शिकार खेलने में गंगा में राजा ने अपनी पाँचों उँगली की परछाई वररुचि को दिखलाई। वररुचि ने अपनी दो उंगलियों की परछाईं ऊपर से दिखाई, जिससे राजा के हाथ की परछाई छिप गई। राजा ने इन सज्ञाओं का कारण पूछा। वररुचि ने कहा---आपका यह आशय था कि पाँच मनुष्य मिल कर सब कार्य साध सकते हैं। मैंने यह कहा कि जो दो चित्त एक हो जायँ तो पाँच का बल व्यर्थ है। इस बात पर राजा ने वररुचि की बडी स्तुति की। एक दिन राजा ने अपनी रानी को एक ब्राह्मण से खिड़की में से बात करते देखकर उस ब्राह्मण को मारने की आज्ञा की, किंतु अनेक कारणों से वह बच गया। वररुचि ने कहा कि आपके सब महल की यही दशा है। अनेक स्त्री-वेषधारी पुरुष महल में रहते हैं और चन्द्रगुप्त इस समय चाणक्य के साथ था। शकटार अपने दु:ख और पापों से संतप्त होकर निविड़ वन में चला गया और



उन सबों को पकड कर दिखला दिया। इसी से उस ब्राह्मण के प्राण बचे। एक दिन योगानद की रानी के एक चित्र में, जो महल में लगा हुआ था, वररुचि ने जॉघ में तिल बना दिया। योगानन्द को गुप्त स्थान में वररुचि के तिल बनाने से उस पर भी संदेह हुश्रा और शकटार को आज्ञा दी कि तुम वररुचि को आज ही रात को मार डालो। शकटार ने उसको अपने घर में छिपा रखा और किसी और को उसके बदले मार कर उसका मारना प्रकट किया। एक बेर राजा का पुत्र हिरण्यगुप्त जंगल में शिकार खेलने गया था, वहाँ रात को सिंह के भय से एक पेड पर चढ़ गया। उस वृक्ष पर एक भालू था, कितु इसने उसको अभय दिया। इन दोनों में यह बात ठहरी कि आधी रात तक कुँवर सोवे भालू पहरा दे, फिर भालू सोवे कुँवर पहरा दें। भालू ने अपना मित्रधर्म निबाहा और सिह के बहकाने पर भी कुँवर की रक्षा की। किंतु अपनी पारी में कुँवर ने सिह के बहकाने से भालू को ढकेलना चाहा, जिस पर उसने जागकर मित्रता के कारण कुँवर को मारा तो नहीं कितु कान में मूत दिया, जिससे कुँअर गूँगा और बहिरा हो गया। राजा को बेटे की इस दुर्दशा पर बडा सोच हुआ और कहा कि वररुचि जीता होता तो इस समय उपाय सोचता। शकटार ने यह अवसर समझकर राजा से कहा कि वररुचि जीता है और लाकर राजा के सामने खडा कर दिया। वररुचि ने कहा--कुँवर ने मित्रद्रोह किया है उसी का यह फल है। यह वृत्त कह कर उसको उपाय से अच्छा किया। राजा ने पूछा---तुमने यह सब वृत्तांत किस तरह जाना? वररुचि ने कहा---योगबल से, जैसे रानी का तिल। ( ठीक यही कहानी राजा भोज, उसकी रानी भानुमती और उसके पुत्र और कालिदास की भी प्रसिद्ध है ) यह सब कह कर और उदास होकर वररुचि जङ्गल मे चला गया। वररुचि से शकटार ने राजा को मारने को कहा था, किंतु वह अनशन करके प्राण त्याग किए। कोई-कोई इतिहास-लेखक कहते हैं कि चाणक्य ने अपने हाथ से शस्त्र द्वारा नंद का वध किया और फिर क्रम से उसके पुत्रों को भी मारा, कितु इस विषय का कोई दृढ़ प्रमाण नहीं है। चाहे जिस प्रकार से हो चाणक्य ने नंदों का नाश किया, किंतु केवल पुत्र सहित राजा के मारने ही से वह चंद्रगुप्त को राजसिंहासन पर न बैठा सका, इससे अपने अंतरंग मित्र जीवसिद्धि को क्षपणक के वेष में राक्षस के पास छोड़कर आप राजा लोगो से सहायता लेने की इच्छा से विदेश निकला। अंत में अफगानिस्तान वा उसके उत्तर ओर के निवासी पर्वतक नामक लोभ-परतंत्र एक राजा से मिलकर और उसको जीतने के पीछे मगध राज्य को प्राधा भाग देने के नियम पर उसको पटने पर चढा लाया। पर्वतक के भाई का नाम वैरोधक * और पुत्र का मलयकेतु था। और भी पाँच म्लेच्छ राजाओं को पर्वतक अपनी सहायता को लाया था। इधर राक्षस मंत्री राजा के मरने से दुखी होकर उसके भाई सर्वार्थसिद्धि को सिंहासन पर बैठाकर राजकाज चलाने लगा। चाणक्य ने पर्वतक की सेना लेकर कुसुमपुर को चारों ओर से घेर लिया। पंद्रह दिन



धर्मिष्ठ था इससे सम्मत न हुआ। वररुचि के चले जाने पर शकटार ने अवसर पाकर चाणक्य द्वारा कृत्या से नद को मारा।

लिखी पुस्तकों मे यह नाम विरोधक, वैरोधक, वैरोचक, बैबोधक विरोध, वैराध इत्यादि कई चाल से लिखा है। तक घोरतर युद्ध हुआ। राक्षस की सेना और नागरिक लोग लड़ते-लड़ते शिथिल हो गए; इसी समय में गुप्त रीति से जीवसिद्धि के बहकाने से राजा सर्वार्थसिद्धि बैरागी होकर बन में चला गया। इस कुसमय में राजा के चले जाने से राक्षस और भी उदास हुआ। चंदनदास नामक एक बड़े धनी जौहरी के घर में अपने कुटुंब को छोड़ कर और शकटदास कायस्थ तथा अनेक राजनीति जाननेवाले विश्वासपात्र मित्रो को और कई आवश्यक काम सौंपकर राजा सर्वार्थसिद्धि के फेर लाने को आप तपोधन की ओर गया।

चाणक्य ने जीवसिद्धि-द्वारा यह सब सुनकर राक्षस के पहुँचने के पहले ही अपने मनुष्यो से राजा सर्वार्थसिद्धि को मरवा डाला। राक्षस जब तपोवन में पहुँचा और सर्वार्थसिद्धि को मरा देखा तो अत्यंत उदास होकर वहीं रहने लगा। यद्यपि सर्वार्थसिद्धि के मार डालने से चाणक्य की नंदकुल के नाश की प्रतिज्ञा पूरी हो चुकी थी, किंतु उसने सोचा कि जब तक राक्षस चंद्रगुप्त का मंत्री न होगा तब तक राज्य स्थिर न होगा। वरंच बड़े विनय से तपोवन में राक्षस के पास मंत्रित्व स्वीकार करने का संदेसा भेजा, पंरतु प्रभुभक्त राक्षस ने उसको स्वीकार नहीं किया।

तपोवन में कई दिन रहकर राक्षस ने यह सोचा कि जब तक पर्वतक को हम न फोड़ेगे, काम न चलेगा। यह सोच-कर वह पर्वतक के राज्य में गया और वहाँ उसके बूढ़े मंत्री से कहा कि चाणक्य बड़ा दगाबाज है, वह आधा राज कभी न देगा। आप राजा को लिखिए, वह मुझसे मिले तो मैं सब राज्य उनको दूँ। मंत्री ने पत्रद्वारा पर्वतक को यह सब वृत्त और राक्षस की नीतिकुशलता लिख भेजा और यह भी लिखा कि मैं अत्यंत वृद्ध हूँ, आगे से मंत्री का काम राक्षस को दीजिए। पाटलिपुत्र विजय होने पर भी चाणक्य आधा राज्य देने में विलंब करता है, यह देखकर सहज लोभी पर्वतक ने मंत्री की बात मान ली और पत्रद्वारा राक्षस को गुप्त रीति से अपना मुख्य अमात्य बनाकर इधर ऊपर के चित्त से चाणक्य से मिला रहा।

जीवसिद्धि के द्वारा चाणक्य ने राक्षस का सब हाल जान-कर अत्यंत सावधानतापूर्वक चलना आरंभ किया। अनेक भाषा जानने वाले बहुत से धूर्त पुरुषों को वेष बदल-बदलकर भेद लेने को चारो ओर नियुक्त किया। चंद्रगुप्त को राक्षस का कोई गुप्तचर धोखे से किसी प्रकार की हानि न पहुँचावे इसका भी पक्का प्रबंध किया और पर्वतक की विश्वासघात-कता का बदला लेने का छढ़ संकल्प से, परंतु अत्यंत गुप्त रूप से, उपाय सोचने लगा।

राक्षस ने केवल पर्वतक की सहायता से राज के मिलने की आशा छोड़कर कुलूत*, मलय, काश्मीर, सिंधु और पारस इन पाँच देशो के राजा से सहायता ली। जब इन पॉचों देश के



कुलूत देश किलात वा कुल्लू देश। राजाओं ने बड़े आदर से राक्षस को सहायता देना स्वीकार किया तो वह तपोवन के निकट फिर से लौट आया और वहाँ से चद्रगुप्त के मारने को एक विषकन्या भेजी और अपना विश्वासपात्र समझ कर जीवसिद्धि को उसके साथ कर दिया। चाणक्य ने जीवसिद्धि द्वारा यह सब बात जान कर और पर्वतक की धूर्तता और विश्वासघातकता से कुढ कर प्रकट में इस उपहार को बड़ी प्रसन्नता से ग्रहण किया और लाने वाले को बहुत सा पुरस्कार देकर बिदा किया। सॉझ होने के पीछे धूर्ताधिराज चाणक्य ने इस कन्या को पर्वतक के पास भेज दिया और इंद्रियलोलुप पर्वतक उसी रात को उस कन्या के संग से मर गया। इधर चाणक्य ने

यह सोचा कि मलयकेतु यहाँ रहेगा तो उसको राज्य का हिस्सा देना पड़ेगा, इससे किसी तरह इसको यहाँ से भगावें तो काम चले। इस कार्य के हेतु भागुरायण नामक एक प्रतिष्ठित विश्वासपात्र पुरुष को मलयकेतु के पास सिखा-पढ़ा कर भेज दिया। उसने पिछली रात को मलयकेतु से जा-



विषकन्या शास्त्रों में दो प्रकार की लिखी हैं। एक तो थोड़े से ऐसे बुरे योग हैं कि उस लग्न में उस प्रकार के ग्रहों के समय जो कन्या उत्पन्न हो उसके साथ जिसका विवाह हो वा जो उसका साथ करे वह साथ ही वा शीघ्र ही मर जाता है। दूसरे प्रकार की विषकन्या वैद्यक रीति से बनाई जाती थी। छोटेपन से बरन गर्भ से कन्या को दूध में वा भोजन में थोडा-थोडा विष देते-देते बडी होने पर उसका शरीर ऐसा विषमय हो जाता था कि जो उसका अंग-संग करता वह मर जाता। कर उसका बड़ा हितू बनकर उससे कहा कि आज चाणक्य ने विश्वासघातकता करके आपके पिता को विषकन्या के प्रयोग से मार डाला और अवसर पाकर आपको भी मार डालेगा। मलयकेतु बेचारा इस बात के सुनते ही सन्न हो गया और पिता के शयनागार में जाकर देखा तो पर्वतक को बिछौने पर मरा हुआ पाया। इस भयानक दृश्य के देखते ही मुग्ध मलयकेतु के प्राण सूख गए और वह भागुरायण की सलाह से उस रात को छिपकर वहाँ से भागकर अपने राज्य की ओर चला गया। इधर चाणक्य के सिखाए भद्रभट इत्यादि चंद्रगुप्त के कई बड़े-बड़े अधिकारी प्रगट में राजद्रोही बनकर मलयकेतु और भागुरायण के साथ ही भाग गए।

राक्षस ने मलयकेतु से पर्वतक के मारे जाने का समाचार सुनकर अत्यंत सोच किया और बड़े आग्रह और सावधानी से चंद्रगुप्त और चाणक्य के अनिष्टसाधन में प्रवृत्त हुआ।

चाणक्य ने कुसुमपुर में दूसरे दिन यह प्रसिद्ध कर दिया कि पर्वतक और चंद्रगुप्त दोनो समान बंधु थे, इससे राक्षस ने विषकन्या भेजकर पर्वतक को मार डाला और नगर के लोगों के चित्त पर, जिनको कि यह सब गुप्त अनुसंधि न मालूम थी, इस बात का निश्चय भी करा दिया।

इसके पीछे चाणक्य और राक्षस के परस्पर नीति की जो चोटें चली हैं, उसी का इस नाटक में वर्णन है।


नांदी-पाठ

महाकवि विशाखदत्त का बनाया

मुद्राराक्षस

स्थान---रंगभूमि

रंगशाला में नांदी-मंगलपाठ

भरित नेह नव नीर नित, बरसत सुरस अथोर।
जयति अपूरब घन कोऊ, लखि नाचत मन मोर॥
'कौन है सीस पैं' 'चंद्रकला' 'कहा याको है नाम यही त्रिपुरारी'।
'हाँ यही नाम है, भूल गईं किमि जानत हू तुम प्रान-पियारी'॥
'नारिहि पूछत चंद्रहिं नाहि, 'कहै बिजया जदि चंद्र लबारी'।
यो गिरिजै छलि गंग छिपावत ईस हरौ सब पीर तुम्हारी॥
पाद-प्रहार सों जाइ पताल न भूमि सबै तनु-बोझ के मारे।
हाथ नचाइबे सों नभ मैं इत के उत टूटि परै नहिं तारे॥
देखन सो जरि जाहिं न लोक न खोलत नैन कृपा उर धारे।
यो थल के बिनु,कष्ट सो नाचत शर्व हरौ दुख सर्व तुम्हारे॥*



संस्कृत का मंगलाचरण---

धन्या केय स्थिता ते शिरसि शशिकला, किन्नु नामैतदस्या
नामैवास्यास्तदेतत्; परिचितमपि ते विस्मृत कस्य हेतो।
नारी पृच्छामि नेन्दु; कथयतु विजया न प्रमाणं यदीन्दु-
र्देव्या निनोतुमिच्छोरिति सुरसरित शाठ्यमव्याद्विभोर्वः॥१॥

नांदी-पाठ के अनंतर*

सूत्रधार---बस! बहुत मत बढ़ाओ, सुनो, आज मुझे सभासदो की आज्ञा है कि सामंत वटेश्वरदत्त के पौत्र और महाराज पृथु के पुत्र विशाखदत्त कवि का बनाया मुद्राराक्षस नाटक खेलो। सच है , जो सभा काव्य के गुण



और भी

पादस्याविर्भवन्तीमवनतिमवनेरक्षतः स्वैरपातै
सकोचेनैव दोष्णां मुहुरभिनयता सर्वलोकातिगानाम्।
दृष्टि लक्ष्येषु नेग्रिज्वलनकणमुचं बघ्नतो दाहभीते
रित्याधारानुरोधात् त्रिपुरविजयिनः पातु वो दुःखनृत्तम्॥२॥

अर्थ

'यह आपके सिर पर कौन बड़भागिनी है?' 'शशिकला' है। क्या इसका यही नाम है?' 'हाँ, यही तो, तुम तो जानती हो फिर क्यों भूल गई?' 'अजी हम स्त्री को पूछती हैं, चद्रमा को नहीं पूछती', 'अच्छा चंद्र की बात का विस्वास न हो तो अपनी सखी विजया से पूछ लो।' योंही बात बनाकर गंगाजी को छिपाकर देवी पार्वती को ठगने की इच्छा करने वाले महादेवजी का छल तुम लोगों की रक्षा करै।

दूसरा

पृथ्वी झुकने के डर से इच्छानुसार पैर का बोझ नहीं दे सकते, ऊपर के लोकों के इधर-उधर हो जाने के भय से हाथ भी यथेच्छ नहीं फेक सकते, और उसके अग्निकण से जल जायँगे इसी ध्यान से किसी की ओर भर दृष्टि देख भी नहीं सकते, इससे आधार के संकोच से महादेवजी का कष्ट से नृत्य करना तुम्हारी रक्षा करै।

नाटकों में पहले मगलाचरण करके तब खेल आरंभ करते हैं। और दोष को सब भॉति समझती है, उसके सामने खेलने में मेरा भी चित्त संतुष्ट होता है।

पाछे खेत में, मूरखहू के धान।
सघन होन मैं धान के, चहिय न गुनी किसान॥

तो अब मैं घर से सुघर घरनी को बुलाकर कुछ गाने-बजाने का ढंग जमाऊँ। ( घूमकर ) यही मेरा घर है, चलूँ। ( आगे बढ़कर ) अहा! आज तो मेरे घर में कोई उत्सव जान पड़ता है, क्योकि घरवाले सब अपने-अपने काम में चूर हो रहे है।

पीसत कोऊ सुगंध कोऊ जल भरि कै लावत।
कोऊ बैठि कै रंग रंग की माल बनावत॥
कहुँ तिय-गन हुंकार सहित अति स्रवन सोहावत।
होत मुशल को शब्द सुखद जिय को सुनि भावत॥

जो हो घर से स्त्री को बुलाकर पूछ लेता हूँ ( नेपथ्य की ओर )

री गुनवारी सब उपाय की जाननवारी।
घर की राखनवारी सब कुछ साघनवारी॥



इस मगलाचरण को नाटकशास्त्र में नांदी कहते हैं। किसी का मत है कि नांदी पहले ब्राह्मण पढ़ता है, कोई कहता है सूत्रधार ही और किसी का मत है कि परदे के भीतर से नांदी पढ़ी या गाई जाय।

मो गृह नीति सरूप काज सब करन सँवारी।
बेगि आउ रीनटी बिलंब न करु सुनि प्यारी॥

( नटी आती है )

नटी---आर्यपुत्र*! मैं आई, अनुग्रहपूर्वक कुछ आज्ञा दीजिए।

सूत्र०---प्यारी, आज्ञा पीछे दी जायगी, पहिले यह बता कि आज ब्राह्मणों का न्यौता करके तुमने इस कुटुंब के लोगों पर क्यो अनुग्रह किया है? या आप ही से आज अतिथि लोगों ने कृपा किया है कि ऐसे धूम से रसोई चढ़ रही है?

नटी---आर्य! मैंने ब्राह्मणों को न्यौता दिया है।

सूत्र०---क्यों? किस निमित्त से?

नटी---चंद्रग्रहण लगने वाला है।

सूत्र०---कौन कहता है?

नटी---नगर के लोगो के मुँह सुना है।

सूत्र०---प्यारी! मैंने ज्योतिःशास्त्र के चौंसठो अंगो में बड़ा परिश्रम किया है। जो हो, रसोई तो होने दो पर आज तो गहन है यह तो किसी ने तुझे धोखा ही दिया है क्योंकि---

चंद्र बिंब पूर न भए क्रूर केतु हठ दाप॥



संस्कृत मुहाविरे में पति को स्त्रियाँ आर्यपुत्र कहकर पुकारती हैं।

होरा मुहूर्त जातक ताजक रमल इत्यादि।

अर्थात् ग्रहण का योग तो कदापि नहीं है। खैर रसोई हो।

केतु अर्थात् राक्षस मंत्री। राक्षस मंत्री ब्राह्मण था और केवल नाम उसका राक्षस था किंतु गुण उसमें देवताओं के थे।

इस श्लोक का यथार्थ तात्पर्य्य जानने को काशी संस्कृत विद्यालय बल सों करिहै ग्रास कह---

( नेपथ्य में )

हैं! मेरे जीते चंद्र को कौन बल से ग्रस सकता है?

सूत्र०----जेहि बुध रच्छत आप॥



के अध्यक्ष जगद्विख्यात पंडितवर बापूदेव शास्त्री को मैंने पत्र लिखा। क्योंकि टीकाकारों ने "चन्द्रमा पूर्ण होने पर" यही अर्थ किया है और इस अर्थ से मेरा जी नहीं भरा। कारण यह कि पूर्ण चन्द्र में तो ग्रहण लगता ही है, इसमें विशेष क्या हुआ? शास्त्रीजी ने जो उत्तर दिया है वह यहाँ प्रकाशित होता है।

श्रीयुत बाबू साहिब को बापूदेव का कोटिशः आशीर्वाद, आपने प्रश्न लिख भेजे उनका संक्षेप से उत्तर लिखता हूँ।

१ सूर्य के अस्त हो जाने पर जो रात्रि में अंधकार होता है यही पृथ्वी की छाया है और पृथ्वी गोलाकार है और सूर्य से छोटी है इसलिये उसकी छाया सूच्याकार शंकु के आकार की होती है और यह आकाश में चन्द्र के भ्रमणमार्ग को लाँघ के बहुत दूर तक सदा सूर्य से छ राशि के अंतर पर रहती है और पूर्णिमा के अंत में चन्द्रमा भी सूर्य से छ राशि के अंतर पर रहता है। इसलिए जिस पूर्णिमा में चन्द्रमा पृथ्वी की छाया में आ जाता है अर्थात् पृथ्वी की छाया चन्द्रमा के बिम्ब पर पड़ती है तभी वह चन्द्र का ग्रहण कहलाता है और छाया जो चन्द्रबिंब पर देख पड़ती है वही ग्रास कहलाता है। और राहु नामक एक दैत्य प्रसिद्ध है वह चन्द्रग्रहणकाल में पृथ्वी की छाया में प्रवेश करके चन्द्र की ओर प्रजा को पीड़ा करता है, इसी कारण से लोक में राहुकृत ग्रहण कहलाता है और उस काल में स्नान, दान, जप, होम इत्यादि करने से वह राहुकृत दूर होती है और बहुत पुण्य होता है।

भा० ना०---१९

नटी---आर्य! यह पृथ्वी ही पर से चंद्रमा को कौन बचाना चाहता?



२ पूर्णिमा में चन्द्रग्रहण होने का कारण ऊपर लिखा ही है और पूर्णिमा में चन्द्रबिंब भी संपूर्ण उज्ज्वल होता है तभी चन्द्रग्रहण होता है।

३ जब कि पूर्णिमा के दिन चन्द्रग्रहण होता है, इससे पूर्णिमा में चन्द्रमा का और बुध का योग कभी नहीं होता ( क्योंकि बुध सर्वदा सूर्य के पास रहता है और पूर्णिमा के दिन सूर्य चन्द्रमा से छ राशि के अंतर पर रहता है, इसलिये बुध भी उस दिन चन्द्र से दूर ही रहता है )। यों बुध के योग में चन्द्रग्रहण कभी नहीं हो सकता। इति शिवम् सवत् १९३७ ज्येष्ठ शुक्ल १५ मंगल दिने, मगलं मंगले भूयात्।

शास्त्रीजी से एक दिन मुझे इस विषय में फिर वार्ता हुई। शास्त्री जी को मैंने मुद्राराक्षस की पुस्तक भी दिखलाई। इस पर शास्त्रीजी ने कहा कि मुझको ऐसा मालूम होता है कि यदि उस दिन उपराग का संभव होगा तो सूर्यग्रहण का क्योंकि बुधयोग अमावस्या के पास होता भी है। पुराणों में स्पष्ट लिखा है कि राहु चन्द्रमा का ग्रास करता है और केतु सूर्य का, और इस श्लोक में केतु का नाम भी है। इससे भी संभव होता है कि सूर्य-उपराग रहा हो। तो चाणक्य का कहना भी ठीक हुआ कि केतु हठपूर्वक क्यों चन्द्र को ग्रसा चाहता है अर्थात् एक तो चन्द्रग्रहण का दिन नहीं, दूसरे केतु का चन्द्रमा ग्रास का विषय नहीं क्योंकि नंद-वीर्यजात होने से चन्द्रगुप्त राक्षस का वध्य नहीं है। इस अवस्था में 'चंद्रम् असंपूर्णमंडलं' चन्द्रमा का अधूरा मंडल यह अर्थ करना पड़ेगा। तंब छंद में 'चंद बिब पूरन भए' के स्थान पर 'बिना चन्द्र पूरन भए' पढ़ना चाहिए।

बुध का बिंब प्राचीन भास्कराचार्य के मतानुसार छ कला पंद्रह विकला के लगभग है। परंतु नवीनों के मत से केवल दश विकला परम है। सूत्र०---प्यारी, मैंने भी नहीं लखा, देखो, अब फिर से वही पढता हूँ और अब जब वह फिर बोलैगा तो मैं उसकी बोली से पहिचान लूँगा कि कौन है।



परंतु इसमें कुछ सदेह नहीं कि यह ग्रह बहुत छोटा है क्योंकि प्राचीनों को इसका ज्ञान बहुत कठिनता से हुआ है, इसी लिये इसका नाम ही बुध, ज्ञ, इत्यादि हो गया। यह पृथ्वी से ६८९३७७ इतने योजन की दूरी पर मध्यम मान से रहता है और सदा सूर्य के अनुचर के समान सूर्य के पास ही रहता है, एक पाद अर्थात् तीन राशि भी सूर्य से आगे नहीं जाता। विल्सन ने केतु शब्द से मलयकेतु का ग्रहण किया है। इसमें भी एक प्रकार का अलकार अच्छा रहता है।

चमत्कृत-बुद्धिसंपन्न पंडित सुधाकरजी ने इस विषय में जो लिखा है वह विचित्र ही है। वह भी प्रकाश किया जाता है---

करत अधिक अँधियार वह, मिलि मिलि करि हरिचंद।
द्विजराजहु विकसित करता, धनि धनि यह हरिचंद॥

श्री बाबू साहब को हमारे अनेक आशीर्वाद,

महाशय!

चंद्रग्रहण का संभव भूछाया के कारण प्रति पूर्णिमा के अंत में

होता है और उस समय में केतु और सूर्य साथ रहते हैं। परंतु केतु और सूर्य का योग यदि नियत संख्या के अर्थात् पाँच राशि सोलह अंश से लेकर छ राशि चौदह अंश के वा ग्यारह राशि सोलह अंश से लेकर बारह राशि चौदह अंश के भीतर होता है तब ग्रहण होता है और यदि योग नियत संख्या के बाहर पड़ जाता है तब ग्रहण नहीं होता। इसलिये सूर्य केतु के योग ही के कारण से प्रत्येक पूर्णिमा में ग्रहण नहीं होता। तब

('अहो चंद्र पूर न भए' फिर से पढ़ता है )

( नेपथ्य में )

हैं! मेरे जीते चंद्र को कौन बल से ग्रस सकता है?

सूत्र०---( सुनकर ) जाना।

अरे अहै कौटिल्य

नटी---( डर नाट्य करती है )

सूत्र०---

दुष्ट टेढ़ी मतिवारो।
नंदवंश जिन सहजहि निज क्रोधानल जारो॥
चंद्रग्रहण को नाम सुनत निज नृप को मानी।
इतही पावत चंद्रगुप्त पै कुछ भय जानी॥
तो अब चलो हम लोग चलैं।

( दोनों जाते हैं )



क्रूरग्रहः स केतुश्चन्द्रमसं पूर्णमण्डलमिदानीम्।
अभिभवितुमिच्छति बलाद्रक्षत्येनं तु बुधयोगः॥

इस श्लोक का यथार्थ अर्थ यह है कि क्रूरग्रह सूर्य केतु के साथ चन्द्रमा के पूर्ण मंडल को न्यून करने की इच्छा करता है परंतु हे बुध! योग जो है वही बल से उस चन्द्रमा की रक्षा करता है। यहाँ बुध शब्द पंडित के अर्थ में संबोधन है, ग्रहवाची कदापि नहीं है। बुध शब्द को ग्रहार्थ में ले जाने से जो-जो अर्थ होते हैं वे सब बनौआ है। इति

सं० १९३७ वैशाख शुक्ल ५

ऊँचे है गुरु बुध कबी मिलि लरि होत विरूप।
करत समागम सबहि सों यह द्विजराज अनूप॥

आपका

प० सुधाकर


प्रथम अंक

प्रथम अंक

स्थान---चाणक्य का घर

( अपनी खुली शिखा को हाथ से फटकारता हुआ चाणक्य आता है )

चाणक्य---बता! कौन है जो मेरे जीते चंद्रगुप्त को बल से ग्रसना चाहता है?

सदा दंति के कुंभ को जो बिदारै।
ललाई नए चंद सी जौन धारै॥
अँभाई समै काल सो जौन बाढे।
भलो सिंह को दाँत सो कौन काढै?

और भी

कालसर्पिणी नंद-कुल, क्रोध धूम सी जौन।
अबहूँ बाँधन देत नहि, अहो शिखा मम कौन?
दहन नंदकुल-बन सहज, अति प्रज्वलित प्रताप।
को मम क्रोधानल-पतँग, भयो चहत अब पाप॥

शारंगरव! शारंगरव!!

( शिष्य आता है )

शिष्य---गुरुजी! क्या आज्ञा है?

चाणक्य---बेटा! मैं बैठना चाहता हूँ। शिष्य---महाराज! इस दालान में बेंत की चटाई पहिले ही से बिछी है, आप बिराजिए।

चाणक्य---बेटा! केवल कार्य में तत्परता मुझे व्याकुल करती है, न कि और उपाध्यायों के तुल्य शिष्यजन से दुःशीलता*। ( बैठकर आप ही आप ) क्या सब लोग यह बात जान गए कि मेरे नंदवंश के नाश से क्रुद्ध होकर राक्षस, पितावध से दुखी मलयकेतु से मिलकर यवनराज की सहायता लेकर चंद्रगुप्त पर चढ़ाई किया चाहता है। ( कुछ सोचकर ) क्या हुआ, जब मैं नंदवंश-वध की बड़ी प्रतिज्ञारूपी नदी से पार उतर चुका, तब यह बात प्रकाश होने ही से क्या मैं इसको न पूरा कर सकूँगा? क्योंकि---

दिसि सरिस रिपु-रमनी बदन-शशि शोक कारिख लाय कै।
लै नीति-पवनहि सचिव-बिटपन छार डारि जराय कै॥
बिनु पुर निवासी पच्छिगन नृप बंसमूल नसाय कै।
भो शांत मम क्रोधाग्नि यह कछु दहन हित नहिं पाय कै॥

और भी

जिन जनन ने अति सोच सों नृप-भय प्रगट धिक नहिं कह्यो।



अर्थात् कुछ तुम लोगों पर दुष्टता से नहीं, अपने काम की,

घबराहट से बिछी हुई चटाई नहीं देखी।

नंदवंश अर्थात् नव नंद---एक नंद और उसके आठ पुत्र।

पर्वतेश्वर राना का पुत्र।

अग्नि बिना आधार नहीं जलती।

पै मम अनादर को अतिहि यह सोच जिय जिनके रह्यो*॥
ते लखहि ,आसन सों गिरायो नंद सहित समाज कों।
जिमि शिखर तें बनराज क्रोध गिरावई गजराज को॥

सो यद्यपि मैं अपनी प्रतिज्ञा पूरी कर चुका हूँ, तो भी चन्द्रगुप्त के हेतु शस्त्र अब भी धारण करता हूँ। देखो मैने---

नव नंदन कौं मूल सहित खोद्यो छन भर में।
चन्द्रगुप्त मैं श्री राखी नलिनी जिमि सर में॥
क्रोध प्रीति सों एक नासि कै एक बसायो।
शत्रु मित्र को प्रकट सबन फल लै दिखलायो॥

अथवा जब तक राक्षस नहीं पकड़ा जाता तब तक नंदों के मारने ही से क्या और चन्द्रगुप्त को राज्य मिलने से ही क्या? ( कुछ सोचकर ) अहा! राक्षस की नंदवंश में कैसी दृढ़ भक्ति है! जब तक नंदवंश का कोई भी जीता रहेगा तब तक वह कभी शूद्र का मंत्री बनना स्वीकार न करेगा, इससे उसके पकड़ने में हम लोगों को निरुधम रहना अच्छा नहीं। यही समझकर तो नंदवंश का सर्वार्थसिद्धि बिचारा तपोवन में चला गया तो भी हमने मार डाला। देखो, राक्षस मलयकेतु को मिलाकर हमारे बिगाड़ने में यत्न करता ही जाता है। ( आकाश में देख---



नंद ने कुरूप होने के कारण चाणक्य को अपने श्राद्ध से निकाल दिया था। कर ) वाह राक्षस मंत्री वाह! क्यों न हो! वाह मंत्रियों में वृहस्पति के समान वाह! तू धन्य है, क्योंकि---

जब लौं रहै सुख राज को तब लौं सबै सेवा करै।
पुनिराज बिगड़े कौन स्वामी? तनिक नहिं चित में धरै॥
जे बिपतिहू में पालि पूरब प्रीति काज सँवारहीं।
ते धन्य नर तुम सारिखे दुरलभ अहैं संसय नहीं॥

इसी से तो हम लोग इतना यत्न करके तुम्हें मिलाया चाहते हैं कि तुम अनुग्रह करके चंद्रगुप्त के मंत्री बनो, क्योंकि---

मूरख कातर स्वामिभक्त कछु काम न आवै।
पंडित हू बिन भक्ति काज कछु नाहिं बनावै॥
निज स्वारथ की प्रीति करैं ते सब जिमि नारी।
बुद्धि भक्ति दोउ होय तबै सेवक सुखकारी॥

सो मै भी इस विषय में कुछ सोता नहीं हूँ, यथाशक्ति उसी के मिलाने का यत्न करता रहता हूँ। देखो, पर्वतक को चाणक्य ने मारा यह अपवाद न होगा, क्योंकि सब जानते हैं कि चंद्रगुप्त और पर्वतक मेरे मित्र हैं तो मैं पर्वतक को मारकर चंद्रगुप्त का पक्ष निर्बल कर दूँगा ऐसा शंका कोई न करेगा, सब यही कहेंगे कि राक्षस ने विषकन्या-प्रयोग करके चाणक्य के मित्र पर्वतक को मार डाला। पर एकांत में राक्षस ने मलयकेतु के जी में यह सब काम सिद्ध करेगा, इससे मेरा सब काम बन गया है परंतु चंद्रगुप्त सब राज्य का भार मेरे ही ऊपर रखकर सुख करता है। सच है, जो अपने बल बिना और अनेक दुःखों के भोगे बिना राज्य मिलता है वही सुख देता है।

क्योंकि---

अपने बल सों लावहीं जद्यपि मारि सिकार।
तदपि सुखी नहिं होत हैं, राजा-सिह-कुमार॥

( *यम का चिन्न हाथ में लिए योगी का वेष धारण किए दूत आता है )

दूत---

अरे, और देव को काम नहि, जम को करो प्रनाम।
जो दूजन के भक्त को, प्रान हरत परिनाम॥

और

उलटे ते हू बनत है, काज किए अति हेत।
जो जम जी सबको हरत, सोई जीविका देत।

तो इस घर में चलकर जमपट दिखाकर गावें। ( घूमता है )

शिष्य---रावलजी! ड्योढ़ी के भीतर न जाना।

दूत---अरे ब्राह्मण! यह किसका घर है?

शिष्य---हम लोगों के परम प्रसिद्ध गुरु चाणक्यजी का।

दूत---( हँसकर ) अरे ब्राह्मण, तब तो यह मेरे गुरुभाई ही का घर हैं; मुझे भीतर जाने दे, मैं उसको धर्मोपदेश करूँगा।



उस काल में एक चाल के फकीर जम का चित्र दिखलाकर

संसार की अनित्यता के गीत गाकर भीख माँगते थे। शिष्य---( क्रोध से ) छिः मूर्ख! क्या तू गुरुजी से भी धर्म विशेष जानता है?

दूत---अरे ब्राह्मण! क्रोध मत कर, सभी सब कुछ नहीं जानते, कुछ तेरा गुरु जानता है, कुछ मेरे से लोग जानते हैं।

शिष्य---( क्रोध से ) मूर्ख! क्या तेरे कहने से गुरुजी की सर्वज्ञता उड़ जायगी?

दूत---भला ब्राह्मण! जो तेरा गुरु सब जानता है तो बतलावे कि चंद्र किसको नहीं अच्छा लगता?

शिष्य---मूर्ख! इसको जानने से गुरु को क्या काम?

दूत---यही तो कहता हूँ कि यह तेरा गुरु ही समझेगा कि इसके जानने से क्या होता है? तू तो सूधा मनुष्य है, तू केवल इतना ही जानता है कि कमल को चंद्र प्यारा नहीं है। देख---

जदपि होत सुंदर कमल, उलटो तदपि सुभाव।
जो नित पूरन चंद सों, करत बिरोध बनाव॥

चाणक्य---( सुनकर आप ही आप ) अहा! "मैं चंद्रगुप्त के बैरियों को जानता हूँ" यह कोई गूढ वचन से कहता है।

शिष्य---चल मूर्ख! क्या बेठिकाने की बकवाद कर रहा है।

दूत---अरे ब्राह्मण! यह सब ठिकाने की बातें होंगी।

शिष्य---कैसे होंगी?

दूत---जो कोई सुननेवाला और समझनेवाला होय। चाणक्य---रावलजी! बेखटके चले आइए, यहाँ आपको सुनने और समझने वाले मिलेंगे।

दूत---आया। ( आगे बढ़कर ) जय हो महाराज की।

चाणक्य---( देखकर आप ही आप ) कामों की भीड़ से यह नहीं निश्चय होता कि निपुणक को किस बात के जानने के लिये भेजा था। अरे जाना, इसे लोगों के जी का भेद लेने को भेजा था। ( प्रकाश ) आओ, आओ कहो, अच्छे हो? बैठो।

दूत---जो आज्ञा। ( भूमि में बैठता है )

चाणक्य---कहो, जिस काम को गए थे उसका क्या किया? चंद्रगुप्त को लोग चाहते हैं कि नहीं?

दूत---महाराज! आपने पहिले ही से ऐसा प्रबंध किया है कि कोई चंद्रगुप्त से बिराग न करे; इस हेतु सारी प्रजा महाराज चंद्रगुप्त में अनुरक्त है, पर राक्षस मंत्री के दृढ़ मित्र तीन ऐसे हैं जो चंद्रगुप्त की वृद्धि नहीं सह सकते।

चाणक्य---( क्रोध से ) अरे! कह, कौन अपना जीवन नहीं सह सकते, उनके नाम तू जानता है?

दूत---जो नाम न जानतातो आपके सामने क्योंकर निवेदन करता?

चाणक्य---मैं सुना चाहता हूँ कि उनके क्या नाम हैं?

दूत---महाराज सुनिए। पहिले तो शत्रु का पक्षपात करनेवाला क्षपणक है। चाणक्य---( हर्ष से आप ही आप ) हमारे शत्रुओं का पक्षपाती क्षपणक है? ( प्रकाश ) उसका नाम क्या है?

दूत---जीवसिद्धि नाम है।

चाणक्य---तूने कैसे जाना कि क्षपणक मेरे शत्रुओं का पक्षपाती है?

दूत---क्योंकि उसने राक्षस मंत्री के कहने से देव पर्वतेश्वर पर विषकन्या का प्रयोग किया।

चाणक्य---( आप ही आप ) जीवसिद्धि तो हमारा गुप्त दूत है। ( प्रकाश ) हाँ, और कौन है?

दूत---महाराज! दूसरा राक्षस मंत्री का प्यारा सखा शकटदास कायथ है।

चाणक्य---( हँसकर आप ही आप ) कायथ कोई बड़ी बात नहीं है तो भी क्षुद्र शत्रु की भी उपेक्षा नहीं करनी चाहिए, इसी हेतु तो मैंने सिद्धार्थक को उसका मित्र बनाकर उसके पास रखा है। ( प्रकाश ) हॉ, तीसरा कौन है?

दूत---( हँसकर ) तीसरा तो राक्षस मंत्री का मानो हृदय ही पुष्पपुरवासी चंदनदास नामक वह बड़ा जौहरी है जिसके घर में मंत्री राक्षस अपना कुटुंब छोड़ गया है।

चाणक्य---( आप ही आप ) अरे। यह उसका बड़ा अंतरंग मित्र होगा; क्योंकि पूरे विश्वास बिना राक्षस अपना कुटुंब यो न छोड़ जाता। ( प्रकाश ) भला, तूने यह कैसे जाना कि राक्षस मंत्री वहाँ अपना कुटुंब छोड़ गया है?

दूत---महाराज! इस 'मोहर' की अँगूठी से आपको विश्वास होगा। ( अँगूठी देता है )।

चाणक्य---( अँगूठी लेकर और उसमें राक्षस का नाम बाँचकर प्रसन्न होकर आप ही आप ) अहा! मैं समझता हूँ कि राक्षस ही मेरे हाथ लगा। ( प्रकाश ) भला, तुमने यह अँगूठी कैसे पाई? मुझसे सब वृत्तांत तो कहो।

दूत---सुनिए, जब मुझे आपने नगर के लोगो का भेद लेने भेजा तब मैंने यह सोचा कि बिना भेस बदले मैं दूसरे के घर में न घुसने पाऊँगा, इससे मैं जोगी का भेस करके जमराज का चित्र हाथ में लिए फिरता-फिरता चंदनदास जौहरी के घर में चला गया और वहाँ चित्र फैलाकर गीत गाने लगा।

चाणक्य---हॉ, तब?

दूत---तब महाराज! कौतुक देखने को एक पॉच बरस का बड़ा सुंदर बालक एक परदे के आड़ से बाहर निकला। उस समय परदे के भीतर स्त्रियों में बड़ा कलकल हुआ कि "लड़का कहाँ गया।" इतने में एक स्त्री ने द्वार के बाहर मुख निकालकर देखा और लड़के को झट पकड़ ले गई, पर पुरुष की उँगली से स्त्री की उँगली पतली होती है, इससे द्वार ही पर यह अँगूठी गिर पड़ी, और मैं उस पर राक्षस मंत्री का नाम देखकर आपके पास उठा लाया।

चाणक्य---वाह-वाह! क्यों न हो। अच्छा जाओ, मैंने सब सुन लिया! तुम्हें इसका फल शीघ्र ही मिलेगा।

दूत---जो आज्ञा।

[ जाता है

चाणक्य---शारंगरव! शारंगरव!!

शिष्य---( आकर ) आज्ञा, गुरुजी।

चाणक्य---बेटा! कलम, दावात, कागज तो लाओ।

शिष्य---जो आज्ञा। ( बाहर जाकर ले आता है ) गुरुजी! ले आया।

चाणक्य---( लेकर आप ही आप ) क्या लिखूँ? इसी पत्र से राक्षस को जीतना है।

( प्रतिहारी आता है )

प्रतिहारी---जय हो, महाराज की जय हो!

चाणक्य---( हर्ष से आप ही आप ) वाह-वाह! कैसा सगुन हुआ कि कार्यारंभ ही में जय शब्द सुनाई पड़ा। ( प्रकाश ) कहो, शोणोत्तरा, क्यों आई हो?

प्रति०---महाराज! राजा चंद्रगुप्त ने प्रणाम कहा है और पूछा है कि मैं पर्वतेश्वर की क्रिया किया चाहता हूँ इससे आपकी आज्ञा हो तो उनके पहिरे आभरणों को पंडित ब्राह्मणों को दूँ।

चाणक्य---( हर्ष से आप ही आप ) वाह चंद्रगुप्त वाह, क्यों न हो; मेरे जी की बात सोचकर संदेशा कहला भेजा है। ( प्रकाश ) शोणोत्तरा! चंद्रगुप्त से कहो कि "वाह! बेटा वाह! क्यों न हो, बहुत अच्छा विचार किया! तुम व्यवहार में बड़े ही चतुर हो, इससे जो सोचा है सो करो, पर पर्वतेश्वर के पहिरे हुए आभरण गुणवान ब्राह्मणों को देने चाहिएँ, इससे ब्राह्मण मैं चुन के भेजूँगा।"

प्रति०---जो आज्ञा महाराज!

[ जाती है

चाणक्य---शारंगरव! विश्वावसु आदि तीनों भाइयों से कहो कि जाकर चंद्रगुप्त से श्राभरण लेकर मुझसे मिलें।

शिष्य---जो आज्ञा।

[ जाता है

चाणक्य---( आप ही आप ) पीछे तो यह लिखें पर पहिले क्या लिखें। ( सोचकर ) अहा! दूतो के मुख से ज्ञात हुआ है कि उस म्लेच्छराज-सेना में से प्रधान पाँच राजा परम भक्ति से राक्षस की सेवा करते हैं।

प्रथम चित्रवर्मा कुलूत को राजा भारी।
मलयदेशपति सिंहनाद दूजो बलधारी॥

तीजो पुसकरनयन अहै कश्मीर देश को।
सिंधुसेन पुनि सिंधु-नृपति अति उग्र भेष को॥

मेघाक्ष पाँचवो प्रबल अति, बहु हय-जुत पारस-नृपति।
अब चित्रगुप्त इन नाम कों मेटहिं हम जब लिखहिं हति*॥

( कुछ सोचकर ) अथवा न लिखूँ, अभी सब बात योंही रहे। ( प्रकाश ) शारंगरव! शारंगरव!!

शिष्य---( आकर ) आज्ञा गुरुजी!

चाणक्य---बेटा! वैदिक लोग कितना भी अच्छा लिखें तो भी उनके अक्षर अच्छे नहीं होते; इससे सिद्धार्थक से कहो ( कान में कहकर ) कि वह शकटदास के पास जाकर यह सब बात यो लिखवा कर और "किसी का लिखा कुछ कोई आप ही बाँचे" यह सरनामे पर नाम बिना लिखवाकर हमारे पास आवे और शकटदास से यह न कहे कि चाणक्य ने लिखवाया है।

शिष्य---जो आज्ञा।

[ जाता है

चाणक्य---( आप ही आप ) अहा! मलयकेतु को तो जीत लिया।



अर्थात् अब जब हम इनका नाम लिखते हैं तो निश्चय ये सब

मरेंगे। इससे अब चित्रगुप्त अपने खाते से इनका नाम काट दें, न ये जीते रहेंगे व चित्रगुप्त को लेखा रखना पड़ेगा।

भा० ना०---२०

( चिट्ठी लेकर सिद्धार्थक आता है )

सिद्धा०---जय हो महाराज की, जय हो, महाराज! यह शकट- दास के हाथ का लेख है।

चाणक्य---( लेकर देखता है ) वाह कैसे सुंदर अक्षर है! ( पढ़कर ) बेटा, इस पर यह मोहर कर दो।

सिद्धा०---जो आज्ञा। ( मोहर करके ) महाराज, इस पर मोहर हो गई, अब और कहिए क्या आज्ञा है।

चाणक्य---बेटा! हम तुम्हें एक अपने निज के काम में भेजा चाहते हैं।

सिद्धा०---( हर्ष से ) महाराज, यह तो आपकी कृपा है। कहिए, यह दास आपके कौन काम आ सकता है?

चाणक्य---सुनो, पहिले जहाँ सूली दी जाती है वहाँ जाकर फाँसी देनेवालों को दाहिनी ऑख दबाकर समझा देना* और जब वे तेरी बात समझकर डर से इधर-उधर भाग जायँ तब तुम शकटदास को लेकर राक्षस मंत्री के पास चले जाना। वह अपने मित्र के प्राण बचाने से तुम पर बड़ा प्रसन्न होगा और तुम्हे पारितोषक देगा, तुम उसको लेकर कुछ दिनों तक राक्षस ही के पास रहना और



चांडालों को पहले से समझा दिया था कि जो आदमी दाहिनी

आँख दबावे उसको हमारा मनुष्य समझकर तुम लोग झटपट हट जाना। जब और भी लोग पहुँच जायँ तब यह काम करना।

( कान में समाचार कहता है। )

सिद्धा०---जो आज्ञा महाराज।

चाणक्य---शारंगरव! शारंगरव!!

शिष्य---( आकर ) आज्ञा गुरुजी!

चाणक्य---कालपाशिक और दंडपाशिक से यह कह दो कि चंद्रगुप्त आज्ञा करता है कि जीवसिद्धि क्षपणक ने राक्षस के कहने से विषकन्या का प्रयोग करके पर्वतेश्वर को मार डाला, यही दोष प्रसिद्ध करके अपमानपूर्वक उसको नगर से निकाल दें।

शिष्य---जो आज्ञा। ( घूमता है )

चाणक्य---बेटा! ठहर-सुन, और वह जो शकटदास कायस्थ है वह राक्षस के कहने से नित्य हम लोगों की बुराई करता है। यही दोष प्रगट करके उसको सूली दे दें और उसके कुटुंब को कारागार में भेज दें।

शिष्य---जो आज्ञा महाराज।

[ जाता है

चाणक्य---( चिंता करके आप ही आप ) हा! क्या किसी भॉति यह दुरात्मा राक्षस पकड़ा जायगा?

सिद्धा०---महाराज! लिया।

चाणक्य---( हर्ष से आप ही आप ) अहा! क्या राक्षस को ले लिया? ( प्रकाश ) कहो, क्या पाया? सिद्धा०---महाराज! आपने जो संदेशा कहा, वह मैंने भली भाँति समझ लिया, अब काम पूरा करने जाता हूँ।

चाणक्य---( मोहर और पत्र देकर ) सिद्धार्थक! जा तेरा काम सिद्ध हो।

सिद्धा०---जो आज्ञा। ( प्रणाम करके जाता है )

शिष्य---( आकर ) गुरुजी, कालपाशिक, दंडपाशिक आपसे निवेदन करते है कि महाराज चंद्रगुप्त की आज्ञा पूर्ण करने जाते हैं।

चाणक्य---अच्छा, बेटा! मैं चंदनदास जौहरी को देखा चाहता हूँ।

शिष्य---जो आज्ञा। ( बाहर जाकर चंदनदास को लेकर आता है ) इधर आइए सेठजी!

चंदन०---( आप ही आप ) यह चाणक्य ऐसा निर्दय है कि यह जो एकाएक किसी को बुलावे तो लोग बिना अपराध भी इससे डरते हैं, फिर कहाँ मैं इसका नित्य का अपराधी, इसी से मैंने धनसेनादिक तीन महाजनों से कह दिया है कि दुष्ट चाणक्य जो मेरा घर लूट ले तो आश्चर्य नहीं, इससे स्वामी राक्षस का कुटुंब और कहीं ले जाओ, मेरी जो गति होनी है वह हो।

शिष्य---इघर आइए साहजी!

चंदन---आया।( दोनों घूमते हैं ) चाणक्य---( देखकर ) अाइए साहजी! कहिए, अच्छे तो हैं? बैठिए, यह आसन है।

चंदन०---( प्रणाम करके) महाराज! आप नहीं जानते कि अनु-चित सत्कार अनादर से भी विशेष दुःख का कारण होता है, इससे मैं पृथ्वी ही पर बैठूँगा।

चाणक्य---वाह! आप ऐसा न कहिए, आपको तो हम लोगों के साथ यह व्यवहार उचित ही है; इससे आप आसन ही पर बैठिए।

चंदन०---( आप ही आप ) कोई बात तो इस दुष्ट ने जानी। ( प्रकाश ) जो आज्ञा। ( बैठता है )

चाणक्य---कहिए साहजी! चंदनदास जी! आपको व्यापार में लाभ तो होता है न?

चंदन०---महाराज, क्यों नहीं, आपकी कृपा से सब बनज- व्यापार अच्छी भॉति चलता है।

चाणक्य---कहिए साहजी! पुराने राजाओं के गुण, चंद्रगुप्त के दोषों को देखकर, कभी लोगो को स्मरण आते हैं?

चंदन०---( कान पर हाथ रखकर ) राम! राम! शरद ऋतु के पूर्ण चंद्रमा की भॉति शोभित चंद्रगुप्त को देखकर कौन नहीं प्रसन्न होता?

चाणक्य---जो प्रजा ऐसी प्रसन्न है तो राजा भी प्रजा से कुछ अपना भला चाहते हैं। चंदन---महाराज! जो आज्ञा। मुझसे कौन और कितनी वस्तु चाहते हैं?

चाणक्य---सुनिए साहजी! यद नंद का राज* नहीं है, चंद्रगुप्त का राज्य है, धन से प्रसन्न होनेवाला तो वह लालची नंद ही था, चंद्रगुप्त तो तुम्हारे ही भले से प्रसन्न होता है।

चंदन---( हर्ष से ) महाराज, यह तो आपकी कृपा है।

चाणक्य---पर यह तो मुझसे पूछिए कि वह भला किस प्रकार से होगा?

चंदन०---कृपा करके कहिए।

चाणक्य---सौ बात की एक बात यह है कि राजा के विरुद्ध कामों को छोड़ो।

चंदन०---महाराज! वह कौन अभागा है जिसे आप राज-विरोधी समझते हैं?

चाणक्य---उनमें पहिले तो तुम्हीं हो।

चंदन०---( कान पर हाथ रखकर ) राम! राम! राम! भला तिनके से और अग्नि से कैसा विरोध?

चाणक्य---विरोध यही है कि तुमने राजा के शत्रु राक्षस मंत्री का कुटुंब अब तक घर में रख छोड़ा है।



यहाँ तुच्छता प्रगट करने के लिये 'राज्य' का अपभ्रंश "राज"

लिखा गया है। चंदन०---महाराज! यह किसी दुष्ट ने आपसे झूठ कह दिया है।

चाणक्य---सेठजी! डरो मत। राजा के भय से पुराने राजा के सेवक लोग अपने मित्रों के पास बिना चाहे भी कुटुंब छोड़कर भाग जाते हैं, इससे इसके छिपाने ही में दोष होगा।

चंदन०---महाराज! ठीक है। पहिले मेरे घर पर राक्षस मंत्री का कुटुंब था।

चाणक्य---पहिले तो कहा कि किसी ने झूठ कहा है। अब कहते हो था, यह गबड़े की बात कैसी?

चंदन०---महाराज! इतना ही मुझसे बातों में फेर पड़ गया।

चाणक्य---सुनो, चंद्रगुप्त के राज्य में छल का विचार नहीं होता, इससे राक्षस का कुटुंब दो, तो तुम सच्चे हो जाओगे।

चंदन०---महाराज! मैं कहता हूँ न, पहिले राक्षस का कुटुंब था।

चाणक्य---तो अब कहाँ गया?

चंदन०---न जाने कहाँ गया।

चाणक्य---( हँसकर ) सुनो सेठजी! तुम क्या नहीं जानते कि सॉप तो सिर पर बूटी पहाड़ पर। और जैसा चाणक्य ने नंद को ( इतना कह कर लाज से चुप रह जाता है।)

चंदन---( आप ही आप )

प्रिया दूर, घन गरजहीं, अहो दुःख अति घोर।
औषधि दूर हिमाद्रि पै, सिर पै सर्प कठोर॥

चाणक्य---चंद्रगुप्त को अब राक्षस मंत्री राज पर से उठा देगा यह आशा छोड़ो, क्योंकि देखो---

नृप नंद जीवत नीतिबल सों मति रही जिनकी भली।
ते "वक्रनासादिक" सचिव नहिं थिर सके करि, नसि चली॥
सो श्री सिमिटि अब आय लिपटी चंद्रगुप्त नरेस सो।
तेहि दूर को करि सकै? चाँदनि छुटत कहुँ राकेस सों? ॥

और भी

"सदा दंति के कुंभ को" इत्यादि फिर से पढता है।

चंदन०---( आप ही आप ) अब तुमको सब कहना फबता है।

( नेपथ्य में ) हटो हटो-

चाणक्य---शारंगरव! यह क्या कोलाहल है देखो तो?

शिष्य---जो आज्ञा ( बाहर जाकर फिर आकर ) महाराज, राजा चंद्रगुप्त की आज्ञा से राजद्वेषी जीवसिद्धि क्षपणक निरादरपूर्वक नगर से निकाला जाता है।

चाणक्य---क्षपणक! हा! हा! अथवा राजविरोध का फल भोगै। सुनो चंदनदास! देखो, राजा अपने द्वषियों को कैसा कड़ा दंड देता है। मैं तुम्हारे भले की कहता हूँ, सुनो, और राक्षस का कुटुंब देकर जन्म भर राजा की कृपा से सुख भोगो।

चंदन---महाराज! मेरे घर राक्षस मंत्री का कुटुंब नहीं है।

( नेपथ्य में कलकल होता है )

चाणक्य---शारंगरव! देख तो यह क्या कलकल होता है?

शिष्य---जो आज्ञा। ( बाहर जाकर फिर आता है ) महाराज! राजा की आज्ञा से राजद्वेषी शकटदास कायस्थ को सूली देने ले जाते है।

चाणक्य---राजविरोध का फल भोगे। देखो, सेठजी! राजा अपने विरोधियों को कैसा कड़ा दंड देता है, इससे राक्षस का कुटुंब छिपाना वह कभी न सहेगा; इसी से उसका कुटुंब देकर तुमको अपना प्राण और कुटुंब बचाना हो तो बचाओ।

चंदन०---महाराज! क्या आप मुझे डर दिखाते हैं! मेरे यहाँ अमात्य राक्षस का कुटुंब हई नहीं है, पर जो होता तो भी मैं न देता।

चाणक्य---क्या चंदनदास! तुमने यही निश्चय किया है?

चंदन०–--हाँ! मैंने यही दृढ़ निश्चय किया है।

चाणक्य---( आप ही आप ) वाह चंदनदास! वाह! क्यों न हो!

दूजे के हित प्रान दै, करै धर्म प्रतिपाल।
को ऐसो शिवि के बिना, दूजो है या काल॥

( प्रकाश ) क्या चंदनदास, तुमने यही निश्चय किया है?

चंदनदास०---हाँ! हाँ! मैंने यही निश्चय किया है।

चाणक्य---( क्रोध से ) दुरात्मा दुष्ट बनिया! देख राजकोप का कैसा फल पाता है।

चंदन---( बॉह फैलाकर ) मैं प्रस्तुत हूँ, आप जो चाहिए अभी दंड दीजिए।

चाणक्य---( क्रोध से ) शारंगरव! कालपाशिक, दंडपाशिक से मेरी आज्ञा कहो कि अभी इस दुष्ट बनिये को दंड दें। नहीं, ठहरो, दुर्गपाल विजयपाल से कहो कि इसके घर का सारा धन ले लें और इसको कुटुंब-समेत पकड़ कर बाँध रखें, तब तक मै चंद्रगुप्त से कहूँ, वह आप ही इसके सर्वस्व और प्राण के हरण की आज्ञा देगा।

शिष्य---जो आज्ञा महाराज। सेठजी इधर आइए।

चंदन०---लीजिए महाराज! यह मैं चला। ( उठकर चलता है, आप ही आप ) अहा! मैं धन्य हूँ कि मित्र के हेतु मेरे प्राण जाते हैं, अपने हेतु तो सभी मरते हैं।

( दोनों बाहर जाते हैं )

चाणक्य---( हर्ष से ) अब ले लिया है राक्षस को, क्योंकि

जिमि इन तृन सम प्रान तजि कियो मित्र को त्रान।
तिमि साहू निज मित्र अरु कुल रखिहै दै प्रान॥

( नेपथ्य में कलकल )

चाणक्य---शारंगरव!

शिष्य---( आकर ) आज्ञा गुरुजी!

चाणक्य---देख तो यह कैसी भीड़ है।

शिष्य---( बाहर जाकर फिर आश्चर्य से आकर ) महाराज! शकटदास को सूली पर से उतारकर सिद्धार्थक लेकर भाग गया।

चाणक्य--( आप ही आप ) वाह सिद्धार्थक। काम का आरंभ तो किया। ( प्रकाश ) हैं क्या ले गया? ( क्रोध से ) बेटा! दौड़कर भागुरायण से कहो कि उसको पकड़े।

शिष्य---( बाहर जाकर आता है, विषाद से ) गुरुजी! भागु- रायण तो पहिले ही से कहीं भाग गया है।

चाणक्य---( आप ही आप ) निज काज साधने के लिये जाय। ( क्रोध से प्रकाश ) भद्रभट, पुरुषदत्त, हिंगुराज, बलगुप्त, राजसेन, रोहिताक्ष और विजयवर्मा से कहो कि दुष्ट भागुरायण को पकड़ें।

शिष्य---जो आज्ञा। ( बाहर जाकर फिर आकर विषाद से ) महाराज! बड़े दुःख की बात है कि सब बेड़े का बेड़ा हलचल हो रहा है। भद्रभट इत्यादि तो सब पिछली ही रात भाग गए।

चाणक्य---( आप ही आप ) सब काम सिद्ध करें। ( प्रकाश ) बेटा, सोच मत करो।

जे बात कछु जिय धारि भागे, भले सुख सो भागहीं।
जे रहे तेहू जाहिं, तिनको सोच मोहि जिय कछु नहीं॥
सत सैन हू सो अधिक साधिनि काज की जेहि जग कहै।
सो नंदकुल की खननहारी बुद्धि नित मो मैं रहै॥

( उठकर और आकाश की ओर देखकर ) अभी भद्र-भटादिको को पकड़ता हूँ। ( आप ही आप ) राक्षस! अब मुझसे भाग के कहाँ जायगा, देख---

एकाकी मदगलित गज, जिमि नर लावहिं बॉधि।
चंद्रगुप्त के काज मैं तिमि तोहि धरिहौं साधि॥

( सब जाते हैं---जवनिका गिरती है )




द्वितीय अंक

द्वितीय अंक

स्थान-राजपथ

( मदारी आता है )

मदारी---अललललललल, नाग लाए सॉप लाए!

तंत्र युक्ति सब जानहीं, मंडल रचहिं बिचार।
मंत्र रक्षही ते करहिं, अहि नृप को उपकार॥

(* आकाश में देखकर ) महाराज! क्या कहा? 'तू कौन है?' महाराज! मैं जीर्ण विष नाम सँपेरा हूँ। ( फिर आकाश की ओर देखकर ) क्या कहा कि 'मैं भी सॉप का मंत्र जानता हूँ खेलूँगा?' तो आप काम क्या करते हैं, यह तो कहिए? ( फिर आकाश की ओर देखकर ) क्या कहा---'मैं राजसेवक हूँ?' तो आप तो सॉप के साथ खेलते ही है। ( फिर ऊपर देखकर ) क्या कहा 'कैसे?' मंत्र और जड़ी बिन मदारी और आँकुस बिन मतवाले हाथी का हाथीवान, वैसे ही नए अधिकार के संग्राम- विजयी राजा के सेवक---ये तीनो अवश्य नष्ट होते हैं। ( ऊपर देखकर ) यह देखते-देखते कहाँ चला गया? ( फिर ऊपर देखकर ) क्या महाराज! पूछते हो कि



'आकाश में देखकर 'ऊपर देखकर' का आशय यह है कि

मानो दूसरे से बात करता है। 'इन पिटारियो में क्या है?' इन पिटरियों में मेरी जीविका के सर्प हैं। ( फिर ऊपर देखकर ) क्या कहा कि 'मै देखूँगा?' वाह-वाह महाराज! देखिए-देखिए, मेरी बोहनी हुई, कहिए इसी स्थान पर खोलूँ? परंतु यह स्थान अच्छा नहीं है। यदि आपको देखने की इच्छा हो तो आप इस स्थान में आइए मैं दिखाऊँ। ( फिर आकाश की ओर देखकर ) क्या कहा कि 'यह स्वामी राक्षस मंत्री का घर है, इसमें मैं घुसने न पाऊँगा,' तो आप जायँ, महाराज! मैं तो अपनी जीविका के प्रभाव से सभी के घर जाता-आता हूँ। अरे क्या वह गया? ( चारो ओर देखकर ) अहा, बड़े आश्चर्य की बात है, जब मैं चाणक्य की रक्षा में चंद्रगुप्त को देखता हूँ तब समझता हूँ कि चंद्रगुप्त ही राज्य करेगा, पर जब राक्षस की रक्षा में मलयकेतु को देखता हूँ तब चंद्रगुप्त का राज गया सा दिखाई देता है, क्योकि---

चाणक्य ने लै जदपि बॉधी बुद्धिरूपी डोर सों।
करि अचल लक्ष्मी मौर्यकुल में नीति के निज जोर सों।
पै तदपि राक्षस चातुरी करि हाथ में ताकों करै।
गहि ताहि खींचत आपुनी दिसि मोहि यह जानी परै।

सो इन दोनों परम नीतिचतुर मंत्रियो के विरोध में नंदकुल की लक्ष्मी संशय में पड़ी है।

दोऊ सचिव-विरोध सो, जिमि बन जुग गजराय।
हथिनी सी लक्ष्मी बिचल, इत उत झोंका खाय॥

तो चलूँ, अब मंत्री राक्षस से मिलूँ।

( जवनिका उठती है और आसन पर बैठा राक्षस और पास प्रियंबदक नामक सेवक दिखाई देते हैं )

राक्षस---( ऊपर देखकर आँखों में आँसू भरकर ) हा! बड़े कष्ट की बात है---

गुन-नीति-बल सो जीति अरि जिमि अापु जादवगन हयो।
तिमि नंद का यह बिपुल कुल बिधि बाम सो सब नसि गयो॥
एहि सोच में मोहि दिवस अरु निसि नित्य जागत बीतहीं।
यह लाखौ चित्र विचित्र मेरे भाग के बिनु भीतहीं॥

अथवा

बिनु भक्ति भूले, बिनहिं स्वारथ हेतु हम यह पन लियो।
बिनु प्रान के भय, बिनु प्रतिष्ठा-लाभ सब अब लौं कियो॥
सब छोड़ि कै परदासता एहि हेत नित प्रति हम करैं।
जो स्वर्ग में हूँ स्वामि मम निज शत्रु हत लखि सुख भरैं॥

( आकाश की ओर देखकर दुःख से ) हा! भगवती लक्ष्मी! तू बड़ी अगुणज्ञा है क्योंकि---

निज तुच्छ सुख के हेतु तजि गुनरासि नंद नृपाल कों।
अब शूद्र में अनुरक्त है लपटी सुधा मनु ब्याल को॥

ज्यो मत्त गज के मरत मद की धार ता साथहिं नसै।
त्यों नंद के साथहि नसी किन? निलज, अजहूँ जग बसे॥

अरे पापिन!

का जग में कुलवंत नृप जीवत रह्यौ न कोय।
जो तू लपटी शूद्र सो नीच-गामिनी होय?॥

अथवा

बारबधू जन को अहै सहजहिं चपल सुभाव।
तजि कुलीन गुनियन करहिं अोछे जन सो चाव॥

तो हम भी अब तेरा आधार ही नाश किए देते हैं। ( कुछ सोचकर ) हम मित्रवर चंदनदास के घर अपना कुटुंब छोड़कर बाहर चले पाए सो अच्छा ही किया। क्योंकि एक तो अभी कुसुमपुर को चाणक्य घेरा नहीं चाहता, दूसरे यहाँ के निवासी महाराज नंद में अनुरक्त हैं, इससे हमारे सब उद्योगों में सहायक होते हैं। वहाँ भी विषादिक से चंद्रगुप्त के नाश करने को और सब प्रकार से शत्रु का दॉव-घात व्यर्थ करने को बहुत सा धन देकर शकटदास का छोड़ ही दिया है। प्रतिक्षण शत्रुओं का भेद लेने को और उनका उद्योग नाश करने को भी जीव-सिद्धि इत्यादि सुहृद नियुक्त ही हैं। सो अब तो---

विष-वृक्ष-अहिसुत-सिंहपोत-समान जा दुखरास कों।
नृपनंद निज सुत जानि पाल्यौ सकुल निज असु-नास कों॥

ता चंद्रगुप्तहि बुद्धि-सर मम तुरत मारि गिराइहै।
जो दुष्ट दैव न कवच बनिकै असह आड़ै आइहै॥

( कंचुकी आता है )

कंचुकी---( आप ही आप )

नृपनंद काम-समान चानक-नीति-जर जरजर भयो।
पुनि धर्म-सम नृप चंद्र तिन तन पुरहु क्रम सो बढ़ि लयो॥
अर्धकास लहि तेहि लोभ राक्षस जदपि जीतन जाइहै।
पै सिथिल बल भे नाहिं कोऊ विधिहु सो जय पाइहै॥

( देखकर ) मंत्री राक्षस है। ( आगे बढ़कर ) मंत्री! आपका कल्याण हो।

राक्षस---जाजलक! प्रणाम करता हूँ। अरे प्रियंबदक! आसन ला।

प्रियंबदक---( आसन लाकर ) यह आसन है, आप बैठें।

कंचुकी---( बैठकर ) मंत्री, कुमार मलयकेतु ने आपको यह कहाँ है कि "आपने बहुत दिनों से अपने शरीर का सब श्रृङ्गार छोड़ दिया है इससे मुझे बड़ा दुःख होता है। यद्यपि आपको अपने स्वामी के गुण नहीं भूलते और उनके वियोग के दुःख में यह सब कुछ नहीं अच्छा लगता तथापि मेरे कहने से आप इनको पहिरें।" ( आभरण दिखाता है ) मंत्री! आभरण कुमार ने अपने अंग से उतारकर भेजे हैं, आप इन्हें धारण करें।

भा० ना०--२१

राक्षस---जाजलक! कुमार से कह दो कि तुम्हारे गुणों के आगे

मैं स्वामी के गुण भूल गया। पर---

इन दुष्ट बैरिन सो दुखी निज अंग नाहिं सँवारिहौं।
भूषन बसन सिंगार तब लौं हौं न तन कछु धारिहौं॥
जब लौं न सब रिपु नासि, पाटलिपुत्र फेर बसाइहौं।
हे कुँवर! तुमको राज दै, सिर अचल छत्र फिराइहौं॥

कंचुकी---अमात्य! आप जो न करो सो थोड़ा है, यह बात कौन कठिन है? पर कुमार की यह पहिली बिनती तो मानने ही के योग्य है।

राक्षस---मुझे तो जैसी कुमार की आज्ञा माननीय है वैसी ही तुम्हारी भी, इससे मुझे कुमार की आज्ञा मानने में कोई विचार नहीं है।

कंचुकी---( आभूषण पहिराता है ) कल्याण हो महाराज! मेरा काम पूरा हुआ।

राक्षस---मैं प्रणाम करता हूँ।

कंचुकी---मुझको जो आज्ञा हुई थी सो मैंने पूरी की। [ जाता है

राक्षस---प्रियंबदक! देख तो मेरे मिलने को द्वार पर कौन खड़ा है।

प्रियं०---जो आज्ञा। ( आगे बढकर सँपेरे के पास आकर ) आप कौन हैं?

सँपेरा---मैं जीर्णविष नामक सँपेरा हूँ और राक्षस मंत्री के साम्हने मैं साँप खेलना चाहता हूँ। मेरी यही जीविका है। प्रियं०---तो ठहरो, हम अमात्य से निवेदन कर लें। ( राक्षस के पास जाकर ) महाराज! एक सँपेरा है, वह आपको अपना करतब दिखलाया चाहता है।

राक्षस---( बाईं आँख का फड़कना दिखाकर, आप ही आप ) हैं, आज पहिले ही सॉप दिखाई पड़े। ( प्रकाश ) प्रियंबदक! मेरा सॉप देखने को जी नहीं चाहता सो इसे कुछ देकर बिदा कर।

प्रियं०---जो आज्ञा। ( सॅपेरे के पास जाकर ) लो, "मंत्री तुम्हारा कौतुक बिना देखे ही तुम्हें यह देते हैं, जाओ।

सँपेरा---मेरी ओर से यह बिनती करो कि मैं केवल सँपेरा ही नहीं हूँ किंतु भाषा का कवि भी हूँ, इससे जो मंत्रीजी मेरी कविता मेरे मुख से न सुना चाहें तो यह पत्र ही दे दो पढ लें। ( एक पत्र देता है )

प्रियं०---( पत्र लेकर राक्षस के पास आकर ) महाराज! वह सँपेरा कहता है कि मैं केवल सँपेरा ही नहीं हूँ, भाषा का कवि भी हूँ। इससे जो मंत्रीजी मेरी कविता मेरे मुख से सुनना न चाहें तो यह पत्र ही दे दो, पढ़ लें। ( पत्र देता है )

राक्षस---( पत्र पढ़ता है )

सकल कुसुम-रस पान करि मधुप रसिक-सिरताज।
जो मधु त्यागत ताहि लै होत सबै जगकाज॥

( आप ही आप ) अरे!!---"मैं कुसुमपुर का वृत्तांत

जाननेवाला आपका दूत हूँ" इस दोहे से यह ध्वनि निकलती है। अह! मैं तो कामो से ऐसा घबड़ा रहा हूँ कि अपने भेजे भेदिया लोगो को भी भूल गया। अब स्मरण आया। यह तो सँपेरा बना हुआ विराधगुप्त कुसुमपुर से आया है। ( प्रकाश ) प्रियंबदक! इसको बुलाओ यह सुकवि है, मैं भी इसकी कविता सुना चाहता हूँ।

प्रियं०---जो आज्ञा। ( सँपेरे के पास जाकर ) चलिए, मंत्रीजी आपको बुलाते हैं।

सँपेरा---( मंत्री के साम्हने जाकर और देखकर आप ही आप )

अरे यही मंत्री राक्षस है! अहा!---

लै बाम बाहु-लताहि राखत कंठ सौं खसि खसि परै।
तिमि घरे दच्छिन बाहु कोहू गोद में बिच लै गिरै॥
जा बुद्धि के डर होइ संकित नृप हृदय कुच नहिं धरै।
अजहूँ न लक्ष्मी चंद्रगुप्तहि गाढ़ आलिंगन करै॥

( प्रकाश ) मंत्री की जय हो।

राक्षस---( देखकर ) अरे विराध---( संकोच से बात उड़ाकर ) प्रियंबदक! मैं जब तक सर्पों से अपना जी बहलाता हूँ तब तक सबको लेकर तू बाहर ठहर। प्रियं०-जो आज्ञा।

( बाहर जाता है )

राक्षस---मित्र विराधगुप्त! इस आसन पर बैठो।

विराधगुप्त---जो आज्ञा। ( बैठता है )

राक्षस---( खेद-सहित निहारकर ) हा! महाराज नंद के आश्रित लोगो की यह अवस्था! ( रोता है )

विराध०---आप कुछ सोच न करें, भगवान की कृपा से शीघ्र ही वही अवस्था होगी।

राक्षस---मित्र विराधगुप्त! कहो, कुसुमपुर का वृत्तांत कहो।

विराध०---महाराज! कुसुमपुर का वृत्तांत बहुत लंबा-चौड़ा है, इससे जहाँ से आज्ञा हो वहाँ से कहूँ।

राक्षस---मित्र! चंद्रगुप्त के नगर-प्रवेश के पीछे मेरे भेजे हुए विष देनेवाले लोगो ने क्या-क्या किया यह सुना चाहता हूँ।

विराध०----सुनिए-शक, यवन, किरात, कांबोज, पारस, वाह्रीकादिक देश के चाणक्य के मित्र राजों की सहायता से, चंद्रगुप्त और पर्वतेश्वर के बलरूपी समुद्र से कुसुमपुर चारो ओर से घिर गया है।

राक्षस---( कृपाण खींचकर क्रोध से ) हैं! मेरे जीते कौन कुसुमपुर घेर सकता है? प्रवीरक! प्रवीरक!

चढ़ौ लै सरै धाइ घेरौ अटा कों।
धरौ द्वार पै कुंजरैं ज्यों घटा कों॥

कहौ जोधनै मृत्यु को जीति धावै।
चलै संग भै छाँड़ि के कीर्ति पावै॥

विराध०---महाराज! इतनी शीघ्रता न कीजिए, मेरी बात सुन लीजिए।

राक्षस---कौन बात सुनूँ? अब मैंने जान लिया कि इसी का समय आ गया है। ( शस्त्र छोड़कर आँखों में आँसू भरकर ) हा! देव नंद! राक्षस को तुम्हारी कृपा कैसे भूलेगी?

हैं जहँ झुंड खड़े गज मेघ के अज्ञा करौ तहाँ राक्षस! जायकै।
त्यों ये तुरंग अनेकन हैं, तिनहूँ के प्रबंधहि राखौ बनायकै॥
पैदल ये सब तेरे भरोसे हैं, काज करौ तिनको चित लायकै।
यों कहि एक हमैं तुम मानत हे, निज काज हजार बनायकै॥

हॉ फिर?

विराध०---तब चारो ओर से कुसुमनगर घेर लिया और नगरवासी बिचारे भीतर ही भीतर घिरे-घिरे घबड़ा गए। उनकी उदासी देखकर सुरंग के मार्ग से सर्वार्थसिद्धि तपोवन में चला गया और स्वामी के विरह से आपके सब लोग शिथिल हो गए। तब अपने जय की डौंड़ी सब नगर में शत्रु लोगों ने फिरवा दी, और आपके, भेजे हुए लोग सुरंग में इधर-उधर छिप गए, और जिस विषकन्या को आपने चंद्रगुप्त के नाश-हेतु भेजा था उससे तपस्वी पर्वतेश्वर मारा गया। राक्षस---अहा मित्र! देखो, कैसा आश्चर्य हुआ---

जो विषमयी नृप-चंद्र-वध-हित नारि राखी लाय कै।
तासो हत्यो पर्वत उलटि चाणक्य बुद्धि उपाय कै॥
जिमि करन-शक्ति अमोघ अर्जुन-हेतु धरी छिपाय कै।
पै कृष्ण के मत सो घटोत्कच पै परी घहराय कै॥

विराध०---महाराज! समय की सब उलटी गति है---क्या कीजिएगा?

राक्षस---हाँ! तब क्या हुआ?

विराध०---तब पिता का वध सुनकर कुमार मलयकेतु नगर से निकलकर चले गए और पर्वतेश्वर के भाई वैरोधक पर उन लोगो ने अपना विश्वास जमा लिया। तब उस दुष्ट चाणक्य ने चंद्रगुप्त का प्रवेश-मुहूर्त्त प्रसिद्ध करके नगर के सब बढई और लोहारो को बुलाकर एकत्र किया और उनसे कहा कि महाराज के नंद-भवन में गृहप्रवेश का मुहूर्त ज्योतिषियो ने आज ही आधी रात का दिया है, इससे बाहर से भीतर तक सब द्वारो को जॉच लो। तब उससे बढई-लोहारो ने कहा कि 'महाराज! चंद्रगुप्त का गृह-प्रवेश जानकर दारुवर्म ने प्रथम द्वार तो पहले ही सोने की तोरनों से शोभित कर रखा है, भीतर के द्वारों को हम लोग ठीक करते हैं।' यह सुनकर चाणक्य ने कहा कि बिना कहे ही दारुवर्म ने बड़ा काम किया इससे उसको चतुराई का पारितोषिक शीघ्र ही मिलेगा।

राक्षस---( आश्चर्य से ) चाणक्य प्रसन्न हो यह कैसी बात है? इससे दारुवर्म का यत्न या तो उलटा होगा या निष्फल होगा, क्योकि इसने बुद्धि-माह से या राजभक्ति से बिना समय ही चाणक्य के जी में अनेक संदेह और विकल्प उत्पन्न कराए। हाँ फिर?

विराध०---फिर उस दुष्ट चाणक्य ने बुलाकर सब को सहेज दिया कि आज आधी रात को प्रवेश होगा, और उसी समय पर्वतेश्वर के भाई वैरोधक और चंद्रगुप्त का एक आसन पर बिठाकर पृथ्वी का आधा-आधा भाग कर दिया।

राक्षस---क्या पर्वतेश्वर के भाई वैरोधक को आधा राज मिला, यह पहले ही उसने सुना दिया?

विराध०---हाँ, तो इससे क्या हुआ?

राक्षस---( आप ही आप ) निश्चय यह ब्राह्मण बड़ा धूर्त है, कि इसने उस सीधे तपस्वी से इधर-उधर की चार बात बनाकर पर्वतेश्वर के मारने के अपयश-निवारण के हेतु यह उपाय सोचा। ( प्रकाश ) अच्छा कहो तब?

विराध०---तब यह तो उसने पहले ही प्रकाश कर दिया था कि आज रात को गृह-प्रवेश होगा, फिर उसने वैरोधक को अभिषेक कराया और बड़े-बड़े बहुमूल्य स्वच्छ मोतियों का उसको कवच पहिराया और अनेक रत्नो से जड़ा सुंदर मुकुट उसके सिर पर रखा और गले में अनेक सुगंध के फूलों की माला पहिराई, जिससे वह एक ऐसे बड़े राजा की भॉति हो गया कि जिन लोगों ने उसे सर्वदा देखा है वे भी न पहिचान सकें। फिर उस दुष्ट चाणक्य की आज्ञा से लोगो ने चंद्रगुप्त की चंद्रलेखा नाम की हथिनी पर बिठाकर बहुत से मनुष्य साथ करके बड़ी शीघ्रता से नंद-मंदिर में उसका प्रवेश कराया। जब वैरोधक मंदिर में घुसने लगा तब आपका भेजा दारुवर्म बढई उसको चंद्रगुप्त समझकर उसके ऊपर गिराने को अपनी कल की बनी तोरन लेकर सावधान हो बैठा। इसके पीछे चंद्रगुप्त के अनुयायी राजा सब बाहर खड़े रह गए और जिस बर्बर को आपने चंद्रगुप्त के मारने के हेतु भेजा था वह भी अपनी सोने की छड़ी की गुप्ती जिसमें एक छोटी कृपाण थी लेकर वहाँ खड़ा हो गया।

राक्षस---दोनों ने बेठिकाने काम किया। हाँ फिर?

विराध०---तब उस हथिनी को मारकर बढाया और उसके दौड़ चलने से कल की तोरण का लक्ष, जो चंद्रगुप्त के धोखे वैरोधक पर किया गया था, चूक गया और वहाँ बर्बर जो चंद्रगुप्त का आसरा देखता था, वह बेचारा उसी कल की तोरन से मारा गया। जब दारुवर्मा ने देखा कि लक्ष तो चूक गए, अब मारे जायहींगे तब उसने उस कल के लोहे की कील से उस ऊँचे तोरन के स्थान ही पर से चंद्रगुप्त के धोखे तपस्वी वैरोधक को हथिनी ही पर मार डाला।

राक्षस---हाय! दोनो बात कैसे दुःख की हुई कि चंद्रगुप्त तो काल से बच गया और दोनो बिचारे बर्बर और वैरोधक मारे गए। ( आप ही आप ) दैव ने इन दोनों को नहीं मारा हम लोगो का मारा!! ( प्रकाश ) और वह दारुवर्म बढई क्या हुआ?

विराध०---उसको वैरोधक के साथ के मनुष्यों ने मार डाला।

राक्षस---हाय! बड़ा दुःख हुआ! हाय प्यारे दारुवर्म का हम लोगो से वियोग हो गया। अच्छा! उस वैद्य अभयदत्त ने क्या किया?

विराध०---महाराज! सब कुछ किया।

राक्षस---( हर्ष से ) क्या चंद्रगुप्त मारा गया?

विराध०---दैव ने न मरने दिया।

राक्षस---( शोक से ) तो क्या फूलकर कहते हो कि सब कुछ किया?

विराध०---उसने औषधि में विष मिलाकर चंद्रगुप्त को दिया, पर चाणक्य ने उसको देख लिया और सोने के बरतन में रखकर उसका रंग पलटा जानकर चंद्रगुप्त से कह दिया कि इस औषधि में विष मिला है, इसको न पीना।

राक्षस---अरे वह ब्राह्मण बड़ा ही दुष्ट है। हाँ, तो वह वैध क्या हुआ?

विराध०---उस वैद्य को वही औषधि पिलाकर मार डाला।

राक्षस---( शोक से ) हाय हाय! बड़ा गुणी मारा गया। भला शयनघर के प्रबंध करनेवाले प्रमोदक ने क्या किया?

विराध०---उसने सब चौका लगाया।

राक्षस---( घबड़ाकर ) क्यों?

विराध०---उस मूर्ख को जो आपके यहाँ से व्यय को धन मिला सो उससे उसने अपना बड़ा ठाट-बाट फैलाया। यह देखते ही चाणक्य चौकन्ना हो गया और उससे अनेक प्रश्न किए, जब उसने उन प्रश्नों के उत्तर अंडबंड दिए तो उस पर पूरा संदेह करके दुष्ट चाणक्य ने उसको बुरी चाल से मार डाला।

राक्षस---हा! क्या देव ने यहाँ भी उलटा हमीं लोगों को मारा! भला वह चंद्रगुप्त को सोते समय मारने के हेतु जो राजभवन में वीभत्सकादिक वीर सुरंग में छिपा रखे थे उनका क्या हुआ?

विराध०---महाराज! कुछ न पूछिए। राक्षस---( घबड़ाकर ) क्यों-क्यो! क्या चाणक्य ने जान लिया?

विराध०---नहीं तो क्या?

राक्षस---कैसे?

विराध०---महाराज! चंद्रगुप्त के सोने जाने के पहिले ही वह दुष्ट चाणक्य उस घर में गया और उसको चारो ओर से देखा तो भीतर की एक दरार से चिउँटियाँ चावल के कने लाती हैं। यह देखकर उस दुष्ट ने निश्चय कर लिया कि इस घर के भीतर मनुष्य छिपे हैं। बस, यह निश्चय कर उसने उस घर में आग लगवा दिया और धूआँ से घबड़ाकर निकल तो सके ही नहीं, इस से वे वीभत्सका- दिक वहीं भीतर ही जलकर राख हो गए।

राक्षस---( सोच से ) मित्र! देख, चंद्रगुप्त का भाग्य कि सब के सब मर गए। ( चिंता सहित ) अहा! सखा! देख दुष्ट चंद्रगुप्त का भाग्य!

कन्या जो विष की गई ताहि हतन के काज।
तासों मारयौ पर्वतक जाको आधो राज॥
सबै नसे कलबल सहित जे पठए बध हेत।
उलटी मेरी नीति सब मौर्यहि को फल देत॥

विराध०---महाराज! तब भी उद्योग नहीं छोड़ना चाहिए---

प्रारंभ ही नहिं विघ्न के भय अधम जन उद्यम सजै।
पुनि करहिं तौ कोउ विघ्न सो डरि मध्य ही मध्यम तजैं॥

धरि लात विघ्न अनेक पै निरभय न उद्यम ते टरै।
जे पुरुष उत्तम अंत में ते सिद्ध सब कारज करै॥

और भी---

का सेसहि नहिं भार पै धरती देत न डारि।
कहा दिवसमनि नहिं थकत पै नहिं रुकत विचारि॥
सजन ताको हित करत जेहि किय अंगीकार।
यहै नेम सुकृतीन को निज जिय करहु विचार॥

राक्षस---मित्र! यह क्या तू नहीं जानता कि मैं प्रारब्ध के भरोसे नहीं हूँ? हॉ, फिर।

विराध०---तब से दुष्ट चाणक्य चंद्रगुप्त की रक्षा में चौकन्ना रहता है और इधर-उधर के अनेक उपाय सोचा करता है और पहिचान-पहिचान के नंद के मित्रो को पकड़ता है।

राक्षस---( घबड़ाकर ) हाँ! कहो तो, मित्र! उसने किसे-किसे पकड़ा है?

विराध०---सबके पहिले तो जीवसिद्धि क्षपणक को निरादर करके नगर से निकाल दिया।

राक्षस---( आप ही आप ) भला, इतने तक तो कुछ चिंता नहीं, क्योंकि वह योगी है उसका घर बिना जी न घबड़ायगा। ( प्रकाश ) मित्र! उस पर अपराध क्या ठहराया?

विराध०---कि इसी दुष्ट ने राक्षस को भेजी विषकन्या से पर्वतेश्वर को मार डाला। राक्षस---( आप ही आप ) वाह रे कौटिल्य वाह! क्यो न हो?

निज कलंक हम पै धरयौ, हत्यौ अर्द्ध बँटवार।
नीतिबीज तुव एक ही फल उपजवत हजार॥

( प्रकाश ) हॉ, फिर?

विराध०---फिर चद्रगुप्त के नाश को इसने दारुर्मादिक नियत किए थे यह दोष लगाकर शकटदास को शूली दे दी।

राक्षस---( दुःख से ) हा मित्र शकटदास! तुम्हारी बड़ी अयोग्य मृत्यु हुई। अथवा स्वामी के हेतु तुम्हारे प्राण गए। इससे कुछ सोच नहीं है, सोच हमीं लोगो का है कि स्वामी के मरने पर भी जीना चाहते है।

विराध०---मत्री! ऐसा न सोचिए, आप स्वामी का काम कीजिए।

राक्षस---मित्र!

केवल है यह सोक, जीव लोभ अब लौं बचे।
स्वामि गयो परलोक, पै कृतघ्न इतही रहे॥

विराध०---महाराज! ऐसा नहीं। ('केवल है यह' ऊपर का छंद फिर से पढ़ता है )*

राक्षस---मित्र! कहो, और भी सैकड़ो मित्रों का नाश सुनने को ये पापी कान उपस्थित हैं।



अर्थात् जो लोग जीवलोम से बचे हैं, वे कृतघ्न हैं, आप तो

स्वामी के कार्य-साधन को जीते हैं, आप क्यों कृतन हैं। विराध०---महाराज! होनहार जो बचाया चाहे तो कौन मार सकता है?

राक्षस---प्रियंबदक! अरे जो सच ही कहता है तो उनको झटपट लाता क्यों नहीं?

प्रियं०---जो आज्ञा।

[ जाता है

( सिद्धार्थक के संग शकटदास आता है )

शकटदास---( देखकर आप ही आप )

वह सूली गड़ी जो बड़ी दूढ कै,
सोइ चंद्र को राज थिलो प्रन ते।
लपटी वह फॉस की डोर सोई,
मनु श्री लपटी वृषलै मन तें॥
बजी डौंड़ी निरादर की नृप नंद के,
सोऊ लख्यो इन ऑखन तें।
नहिं जानि परै इतनोहू भए,
केहि हेतु न प्रान कढ़े तन तें॥

( राक्षस को देखकर ) यह मंत्री राक्षस बैठे हैं। अहा!

नंद गए हू नहिं तजत प्रभुसेवा को स्वाद।
भूमि बैठि प्रगटत मनहुँ स्वामिभक्त-मरजाद॥

( पास जाकर ) मंत्री की जय हो।

राक्षस---( देखकर आनंद से ) मित्र शकटदास! आओ, मुझसे मिल लो, क्योंकि तुम दुष्ट चाणक्य के हाथ से बच के आए हो।

शकट०---( मिलता है )

राक्षस---( मिलकर ) यहाँ बैठो।

शकट०---जो आज्ञा। ( बैठता है )

राक्षस---मित्र शकटदास! कहो तो यह आनंद की बात कैसे हुई?

शकट०---( सिद्धार्थक को दिखाकर ) इस प्यारे सिद्धार्थक ने सूली देनेवाले लोगों को हटाकर मुझको बचाया।

राक्षस---( आनंद से ) वाह सिद्धार्थक! तुमने काम तो अमूल्य किया है, पर भला! तब भी यह जो कुछ है सो लो।

( अपने अंग से आभरण उतारकर देता है )

सिद्धा०---( लेकर आप ही आप ) चाणक्य के कहने से मैं सब करूँगा। ( पैर पर गिरके प्रकाश ) महाराज! यहाँ मैं पहिले-पहल आया हूँ, इससे मुझे यहाँ कोई नहीं जानता कि मैं उसके पास इन भूषणो को छोड़ जाऊँ। इससे आप इसी अँगूठी से इस पर मोहर करके अपने ही पास रखें, मुझे जब काम होगा ले जाऊँगा।

राक्षस---क्या हुआ? अच्छा शकटदास! जो यह कहता है वह करो।

भा० ना०--२२

शकट०---जो आज्ञा। ( मोहर पर राक्षस का नाम देखकर धीरे से ) मित्र! यह तो तुम्हारे नाम की मोहर है।

राक्षस---( देखकर बड़े सोच से आप ही आप ) हाय-हाय इसको तो जब मैं नगर से निकला था तो ब्राह्मणी ने मेरे स्मरणार्थ ले लिया था, यह इसके हाथ कैसे लगी? ( प्रकाश ) सिद्धार्थक! तुमने यह कैसे पाई?

सिद्धा०---महाराज! कुसुमपुर में जो चंदनदास जौहरी हैं उनके द्वार पर पड़ी पाई।

राक्षस---तो ठीक है।

सिद्धा०---महाराज! ठीक क्या है?

राक्षस---यही कि ऐसे धनिकों के घर बिना यह वस्तु और कहाँ मिले?

शकट०---मित्र! यह मंत्रीजी के नाम की मोहर है, इससे तुम इसको मंत्री को दे दो, तो इसके बदले तुम्हें बहुत पुरस्कार मिलेगा।

सिद्धा०---महाराज! मेरे ऐसे भाग्य कहाँ कि आप इसे लें।

( मोहर देता है )

राक्षस---मित्र शकटदास! इसी मुद्रा से सब काम किया करो।

शकट०---जो आज्ञा।

सिद्धा०---महाराज! मैं कुछ बिनती करूँ?

राक्षस---हाँ हाँ! अवश्य करो। सिद्धा०---यह तो आप जानते ही हैं कि उस दुष्ट चाणक्य की बुराई करके फिर मैं पटने में घुस नहीं सकता, इससे कुछ दिन आप ही के चरणों की सेवा किया चाहता हूँ।

राक्षस---बहुत अच्छी बात है। हम लोग तो ऐसा चाहते ही थे, अच्छा है, यहीं रहो।

सिद्धार्थक---( हाथ जोड़कर ) बड़ी कृपा हुई।

राक्षस---मित्र शकटदास! ले जाओ, इसको उतारो और सब भोजनादिक का ठीक करो।

शकट०---जो आज्ञा।

( सिद्धार्थक को लेकर जाता है )

राक्षस---मित्र विराधगुप्त! अब तुम कुसुमपुर का वृत्तांत जो छूट गया था सो कहो। वहाँ के निवासियों को मेरी बातें अच्छी लगती हैं कि नहीं?

विराध०---बहुत अच्छी लगती हैं, वरन वे सब तो आप ही के अनुयायी हैं।

राक्षस---ऐसा क्यों?

विराध०---इसका कारण यह है कि मलयकेतु के निकलने के पीछे चाणक्य को चंद्रगुप्त ने कुछ चिढ़ा दिया और चाणक्य ने भी उसकी बात न सहकर चंद्रगुप्त की आज्ञा भंग करके उसको दुःखी कर रखा है, यह मैं भली भाँति जानता हूँ। राक्षस---( हर्ष से ) मित्र विराधगुप्त! तो तुम इसी सँपेरे के भेस से फिर कुसुमपुर जाओ और वहाँ मेरा मित्र स्तनकलस नामक कवि है उससे कह दो कि चाणक्य के आज्ञाभंगादिकों के कवित्त बना-बनाकर चंद्रगुप्त को बढ़ावा देता रहे और जो कुछ काम हो जाय वह करभक से कहला भेजे।

विराध०---जो आज्ञा।

[ जाता है

( प्रियंबदक आता )

प्रियं०--जय हो महाराज! शकटदास कहते है कि ये तीन आभूषण बिकते हैं, इन्हे आप देखें।

राक्षस---( देखकर ) अहा यह तो बड़े मूल्य के गहने हैं। अच्छा शकटदास से कह दो कि दाम चुकाकर ले लें।

प्रियं०---जो आज्ञा।

[ जाता है

राक्षस---तो अब हम भी चलकर करभक को कुसमपुर भेजें। ( उठता है ) अहा! क्या उस मृतक चाणक्य से चंद्रगुप्त से बिगाड़ हो जायगा? क्यों नहीं? क्योंकि सब कामो को सिद्ध ही देखता हूँ।

चंद्रगुप्त निज तेज बल करत सबन को राज।
तेहि समझत चाणक्य यह मेरो दियो समाज॥
अपनो अपनो करि चुके काज रह्यो कछु जौन।
अब जौ अापुस में लड़ैं तो बड़ अचरज कौन॥

[ जाता है




तृतीय अंक

तृतीय अंक

स्थान---राजभवन की अटारी

( कंचुकी आता है )

कंचुकी---

हे रूप आदिक विषय जो राखे हिये बहु लोभ सों।
सो मिटे इंद्रीगन सहित ह्वै सिथिल अतिही छोम सों॥
मानत कह्यो कोउ नाहिं सब अंग अंग ढीले है गए।
तौहू न तृष्णे! क्यौं तजत तू मोहि बूढोहू भए॥

( आकाश की ओर देखकर ) अरे! अरे! सुगांगप्रासाद के लोगो! सुनो। महाराज चंद्रगुप्त ने तुम लोगों को यह आज्ञा दी है कि 'कौमुदी-महोत्सव के होने से परम शोभित कुसुमपुर को मैं देखना चाहता हूँ' इससे उस अटारी को बिछौने इत्यादि से सज रखो, देर क्यो करते हो! ( आकाश की ओर देखकर ) क्या कहा? कि क्या महाराज चंद्रगुप्त नहीं जानते कि कौमुदी-महोत्सव अब की न होगा? दुर दइमारो! क्या मरने को लगे हो? शीघ्रता करो।

सवैया

बहु फूल की माल लपेट कै खंभन धूप सुगंध सो ताहि धुपाइए।
तापैं चहूँ दिस चंद छपा से सुसोभित चौंर घने लटकाइए॥

भार सों चारु सिंहासन के मुरछा में धरा परी धेनु सी पाइए।
छींटि के तापै गुलाब मिल्यौ जल चंदन ताकहँ जाइ जगाइए॥

(आकाश की ओर देखकर ) क्या कहते हो कि 'हम लोग अपने काम में लग रहे हैं?' अच्छा-अच्छा झटपट सब सिद्ध करो। देखो! वह महाराज चंद्रगुप्त आ पहुँचे।

बहु दिन श्रम करि नंद नृप बह्यो राज-धुर जौन।
बालेपन ही में लियौ चंद्र सीस निज तौन॥
डिगत न नेकहु विषम पथ दृढ प्रतिज्ञ दृढ गात।
गिरन चहत सम्हरत बहुरि नेकु न जिय घबरात॥

( नेपथ्य में---इधर महाराज इधर। राजा और प्रतिहारी आते हैं )

राजा---( आप ही आप ) राज उसी का नाम है जिसमें अपनी आज्ञा चले, दूसरे के भरोसे राज करना भी एक बोझा ढोना है। क्योंकि---

जो दूजे को हित करै तौ खोवै निज काज।
जो खोयो निज काज तौ कौन बात को राज॥
दूजे ही को हित करै तौ वह परबस मूढ़।
कठपुतरी सो स्वाद कछु पावै कबहुँ न कूढ़॥

और राज्य पाकर भी इस दुष्ट राजलक्ष्मी को सम्हालना बहुत कठिन है। क्योंकि---

कूर सदा भाखत पियहि चंचल सहज सुभाव।
नर गुन औगुन नहिं लखति सजन खल सम भाव॥

डरति सूर सो भीरु कहँ गिनति न कछु रति-हीन।
बारनारि अरु लच्छमी कहो कौन बस कीन?॥

यद्यपि गुरु ने कहा है कि तू झूठी कलह करके स्वतंत्र होकर अपना प्रबंध आप कर ले, पर यह तो बड़ा पाप सा है। अथवा गुरुजी के उपदेश पर चलने से हम लोग तो सदा ही स्वतंत्र हैं।

जब लौं बिगारै काज नहिं तब लौं न गुरु कछु तेहि कहै।
पै शिष्य जाइ कुराह तौ गुरु सीस अंकुस है रहै॥
तासो सदा गुरु-वाक्य-वश हम नित्य पर-आधीन हैं।
निर्लोभ गुरु से संत जन ही जगत में स्वाधीन हैं॥

( प्रकाश ) अजी वैहीनर! "सुगांगप्रासाद" का मार्ग दिखाओ।

कंचुकी---इधर आइए, महाराज, इधर।

( राजा आगे बढ़ता है )

कंचुकी---महाराज! सुगांगप्रासाद की यही सीढी है।

राजा---( ऊपर चढ़कर ) अहा! शरद ऋतु की शोभा से सब दिशाएँ कैसी सुंदर हो रही हैं!

सरद बिमल ऋतु सोहई निरमल नील अकास।
निसानाथ पूरन उदित सोलह कला प्रकास॥
चारु चमेली बन रही महमह महँकि सुबास।
नदी तीर फूले लखौ सेत सेत बहु कास॥

कमल कुमोदिनि सरन में फूले सोभा देत।
भौर वृंद जापै लखौ गँजि गँजि रस लेत॥
बसन चॉदनी, चंद मुख, उडुगन मोती माल।
कास फूल मधु हास, यह सरद किधौं नव बाल॥

( चारों ओर देखकर ) कंचुको! यह क्या? नगर में "चंद्रिकोत्सव" कहीं नहीं मालूम पड़ता; क्या तूने सब लोगों से ताकीद करके नहीं कहा था कि उत्सव हो?

कंचुकी---महाराज! सबसे ताकीद कर दी थी।

राजा---तो फिर क्यों नहीं हुआ? क्या लोगों ने हमारी आज्ञा नहीं मानी?

कंचुकी---( कान पर हाथ रखकर ) राम राम! भला नगर क्या, इस पृथ्वी में ऐसा कौन है जो अपकी आज्ञा न माने?

राजा---तो फिर चंद्रिकोत्सव क्यों नहीं हुआ? देख न---

गज रथ बाजि सजे नहीं, बँधी न बंदनवार।
तने बितान न कहुँ नगर, रंजित कहूँ न द्वार॥
नर नारी डोलत न कहुँ फूल माल गल डार।
नृत्य बाद धुनि गीत नहिं सुनियत श्रवन मँझार॥

कंचुकी---महाराज! ठीक है, ऐसा ही है।

राजा---क्यों ऐसा ही है?

कंचुकी---महाराज योंही है। राजा---स्पष्ट क्यो नहीं कहता?

कंचुकी---महाराज! चंद्रिकोत्सव बंद किया गया है।

राजा---( क्रोध से )किसने बंद किया है?

कंचुकी---( हाथ जोड़कर ) महाराज! यह मैं नहीं कह सकता।

राजा---कहीं आर्य चाणक्य ने तो नहीं बंद किया?

कंचुकी---महाराज! और किसको अपने प्राणों से शत्रुता करनी थी?

राजा---( अत्यंत क्रोध से ) अच्छा, अब हम बैठेंगे।

कंचुकी---महाराज! यह सिंहासन है, बिराजिए।

राजा---( बैठकर क्रोध से ) अच्छा, कंचुकी! आर्य चाणक्य से कह कि "महाराज आपको देखा चाहते हैं।"

कंचुकी---जो आज्ञा।

[ बाहर जाता है

( एक ओर परदा उठता है और चाणक्य बैठा हुआ दिखाई पड़ता है )

चाणक्य---( आप ही आप ) दुष्ट राक्षस हमारी बराबरी करता है, वह जानता है कि---

जिमि हम नृप अपमान सों महा क्रोध उर धारि।
करी प्रतिज्ञा नंद नृप नासन की निरधारि॥
सो नृप नंदहि पुत्र सह नासि करी हम पूर्ण।
चंद्रगुप्त राजा कियो करि राक्षस-मद चूर्ण॥
तिमि सोऊ मोहि नीति-बल छलन चहत हति चंद।
पै मो आछत यह जतन वृथा तासु अति मंद॥

( ऊपर देखकर क्रोध से ) अरे राक्षस! छोड़-छोड़ यह व्यर्थ का श्रम; देख---

जिमि नृप नंदहि मारि कै वृषलहि दीनों राज।
आइ नगर चाणक्य किय दुष्ट सर्प सों काज॥
तिमि सोऊ नृप चंद्र को चाहत करन बिगार।
निज लघु मति लॉघ्यौ चहत मो बल-बुद्धि-पहार॥

( आकाश की ओर देखकर ) अरे राक्षस! मेरा पीछा छोड़। क्योकि---

राज काज मंत्री चतुर करत बिना अभिमान।
जैसो तुव नृप नंद हो चद्र न तौन समान॥
तुम कछु नहिं चाणक्य जो साधौ कठिनहु काज।
तासों हम सो बैर करि नहिं सरिहै तुव राज॥

अथवा इसमें तो मुझे कुछ सोचना ही न चाहिए। क्योंकि---

मम भागुरायन आदि भृत्यन मलय राख्यौ घेरि के।
तिमि गए सिद्धारथक ऐहै तेउ काज निबेरि कै॥
अब लखहु करि छल कलह नृप सों भेद बुद्धि उपाइ कै।
पर्बत जनन सों हम बिगारत राक्षसहिं उलटाइ कै॥

कंचुकी---हा! सेवा बड़ी कठिन होती है।

नृप सों सचिव सों सब मुसाहेब-गनन सों डरते रहौ।
पुनि विटहु जे अति पास के तिनकौं कह्यौ करते रहौ॥

मुख लखत बीतत दिवस निसि भय रहत संकित प्रान है।
निज उद-पूरन हेतु सेवा श्वान-वृत्ति समान है॥

( चारों ओर घूमकर देखकर )

अहा! यही आर्य चाणक्य का घर है तो चलूँ। ( कुछ आगे बढ़कर और देखकर ) अहाहा! यह राजाधिराज श्रीमंत्रीजी के घर की संपत्ति है। जो---

कहुँ परे गोमय शुष्क, कहुँ सिल पीर सोभा दै रही।
कहुँ तिल, कहूँ जव-रासि लागी बटुन जो भिक्षा लही॥
कहुँ कुस परे कहुँ समिध सूखत भार सो ताके नयो।
यह लखौ छप्पर महा जरजर होइ कैसो झुकि गयो॥

महाराज चंद्रगुप्त के भाग्य से ऐसा मंत्री मिला है---

बिन गुनहूँ के नृपन को धन हित गुरुजन धाइ।
सूखो मुख करि झूठहीं बहु गुन कहहिं बनाइ॥
पै जिनको तृष्णा नहीं ते न लबार समान।
तिनसो तृन सम धनिक जन पावत कबहुँ न मान॥

( देखकर डर से ) अरे आर्य चाणक्य यहाँ बैठे है, जिन्होने---

लोक ध्रषि चंद्रहि कियो राजा नंद गिराइ।
होत प्रात रवि के कढ़त जिमि ससि तेज नसाइ॥

( प्रगट दंडवत् करके ) जय हो! आर्य की जय हो!!

चाणक्य---( देखकर ) कौन है वैहीनर! क्यों आया है? कंचुकी---आर्य! अनेक राजगणो के मुकुट-माणिक्य से सर्वदा जिनके पदतल लाल रहते हैं उन महाराज चंद्रगुप्त ने आपके चरणो में दंडवत् करके निवेदन किया है कि "यदि आपके किसी कार्य में विघ्न न पड़े तो मैं आपका दर्शन किया चाहता हूँ।"

चाणक्य---वैहीनर! क्या वृषल मुझे देखा चाहता है? क्या मैंने कौमुदी-महोत्सव का प्रतिषेध कर दिया है यह वृषल नहीं जानता?

कंचुकी---अार्य, क्यों नहीं।

चाणक्य---( क्रोध से ) हैं? किसने कहा बोल तो?

कंचुकी---( भय से ) महाराज प्रसन्न हों, जब सुगांगप्रासाद की अटारी पर गए थे तो देखकर महाराज ने आप ही जान लिया कि कौमुदी-महोत्सव अब की नहीं हुआ।

चाणक्य---अरे ठहर, मैंने जाना यह तुम्हीं लोगो ने वृषल का जी मेरी ओर से फेरकर उसे चिढ़ा दिया है, और क्या।

( कचुकी भय से नीचा मुँह करके चुप रह जाता है )

चाणक्य---अरे राज के कारबारियो का चाणक्य के ऊपर बड़ा ही विद्वेष पक्षपात है। अच्छा, वृषल कहाँ है? बता।

कंचुकी---( डरता हुआ ) आर्य! सुगांगप्रासाद की अटारी पर से महाराज ने मुझे आपके चरणो में भेजा है। चाणक्य---( उठकर ) कंचुकी! सुगांगप्रासाद का मार्ग बता।

कंचुकी---इधर, महाराज। ( दोनों घूमते है )

कंचुकी---महाराज! यह सुगांगप्रासाद की सीढ़ियाँ हैं, चढ़ें।

( दोनों सुगांगप्रासाद पर चढ़ते हैं और चाणक्य के घर का परदा गिरके छिप जाता है )

चाणक्य---( चढ़कर और चंद्रगुप्त को देखकर प्रसन्नता से आप ही आप ) अहा! वृषल सिंहासन पर बैठा है---

हीन नंद सों रहित नृप चंद्र करत जेहि भोग।
परम होत संतोष लखि आसन राजा जोग॥

( पास जाकर ) जय हो वृषल की!

चंद्रगुप्त---( उठकर और पैरो पर गिरकर ) आर्य! चंद्रगुप्त दंडवत् करता है।

चाणक्य---( हाथ पकड़कर उठाकर ) उठो बेटा! उठो।

जहँ लौं हिमालय के सिखर सुरधुनी-कन सीतल रहै।
जहँ लौं विविध मणिखंड-मंडित समुद दच्छिन दिसि बहै॥
तह लौं सबै नृप आइ भय सों तोहि सीस झुकावहीं।
तिनके मुकुट-मणि-रँगे तुष पद निरखि हम सुख पावहीं॥

चंद्र०---आर्य! आपकी कृपा से ऐसा ही हो रहा है। बैठिए।

( दोनों यथास्थान बैठते हैं )

चाणक्य---वृषल! कहो, मुझे क्यो बुलाया है? चंद्रगुप्त---आर्य के दर्शन से कृतार्थ होने को।

चाणक्य---( हँसकर ) भया, बहुत शिष्टाचार हुआ, अब बताओ क्यों बुलाया है? क्योंकि राजा लोग किसी को बेकाम नहीं बुलाते।

चंद्र०---आर्य! आपने कौमुदी-महोत्सव के न होने में क्या फल सोचा है?

चाणक्य---( हँसकर ) तो यही उलाहना देने को बुलाया है न

चंद्र०---उलाहना देने को कभी नहीं।

चाणक्य---तो क्यों?

चंद्र०---पूछने को।

चाणक्य---जब पूछना ही है तब तुमको इससे क्या? शिष्य को सर्वदा गुरु की रुचि पर चलना चाहिए।

चंद्र०---इसमें कोई संदेह नहीं पर आपकी रुचि बिना प्रयोजन नहीं प्रवृत्त होती, इससे पूछा।

चाणक्य---ठीक है, तुमने मेरा आशय जान लिया, बिना प्रयोजन के चाणक्य की रुचि किसी ओर कभी फिरती ही नहीं।

चंद्र०---इसी से तो सुनने बिना मेरा जी अकुलाता है।

चाणक्य---सुनो, अर्थशास्त्रकारों ने तीन प्रकार के राज्य लिखे हैं---एक राजा के भरोसे, दूसरा मंत्री के भरोसे, तीसरा राजा और मंत्री दोनो के भरोसे; सो तुम्हारा राज तो केवल सचिव के भरोसे है, फिर इन बातो के पूछने से क्या? व्यर्थ मुँह दुखाना है, यह सब हम लोगो के भरोसे है, हम लोग जानें।

( राना क्रोध से मुँह फेर लेता है; नेपथ्य में दो वैतालिक गाते हैं )

( राग बिहाग )

प्रथम वै०---

अहो यह शरद शंभु ह्वै आई।
कास-फूल फूले चहुँ दिसि तें सोइ मनु भस्म लगाई॥
चंद उदित सोइ सीस अभूषन सोभा लगति सुहाई।
तासो रंजित घन-पटली सोइ मनु गज-खाल बनाई॥
"फूले कुसुम मुंडमाला सोइ सोहत अति धवलाई।
राजहंस सोभा सोइ मानों हास-विभव दरसाई॥
अहो यह शरद शंभु बनि आई

( राग कलिगडा )

हरौ हरि-नैन तुम्हारी बाधा।
सरद-अंत लखि सेस-अंक तें जगे जगत-सुभ-साधा॥
कछु कछु खुले मुँदे कछु सोभित आलस भरि अनियारे।
अरुन कमल से मद के माते थिर भे जदपि ढरारे॥
सेस-सीस-मनि-चमक-चकौंधन तनिकहुँ नहिं सकुचाहीं।
नींद भरे श्रम जगे चुभत जे नित कमला-उर माहीं॥
हरौ हरि-नैन तुम्हारी बाधा।

दूसरा वै०---( कड़खे की चाल में )

अहो, जिनको बिधि सब जीव सों बढ़ि दीनो जग काज।
अरे, दान-सलिल-वारे सदा जे जीतहिं गजराज॥
अहो, मुक्यो न जिनको मान ते नृपवर जग सिरताज।
अरे, सहहिं न आज्ञा-भंग जिमि इंतपात मृगराज॥
अरे, केवल बहु गहिना पहिरि राजा होइ न कोय।
अहो, जाकी नहिं आज्ञा टरै सो नृप तुम सम होय॥

चाणक्य---( सुनकर आप ही आप ) भला पहिले ने तो देवता रूप शरद के वर्णन में आशीर्वाद दिया, पर इस दूसरे ने क्या कहा? ( कुछ सोच कर ) अरे जाना, यह सब राक्षस की करतूत है। अरे दुष्ट राक्षस! क्या तू नहीं जानता कि अभी चाणक्य सो नहीं गया है?

चंद्र०---अजी वैहीनर! इन दोनो गानेवालों को लाख-लाख मोहर दिलवा दो।

वैहीनर---जो आज्ञा महाराज। ( उठकर जाना चाहता है )

चाणक्य---वैहीनर, ठहर अभी मत जा। वृषल, कुपात्र को इतना क्यों देते हो?

चन्द्र०---आप मुझे सब बातों में योंही रोक दिया करते हैं, तब यह मेरा राज क्या है वरन उलटा बंधन है।

चाणक्य---वृषल! जो राजा आप असमर्थ होते हैं उनमें इतना ही तो दोष है, इससे जो ऐसी इच्छा हो तो तुम अपने राज का प्रबंध आप कर लो।

चंद्र०---बहुत अच्छा, आज से मैंने सब काम सम्हाला।

चाणक्य---इससे अन्छी और क्या बात है, तो मैं भी अपने अधिकार पर सावधान हूँ।

चंद्र०---जब यही है तो पहिले मैं पूछता हूँ कि कौमुदी-महोत्सव का निषेध क्यों किया गया?

चाणक्य---मैं भी यही पूछता हूँ कि उसके होने का प्रयोजन क्या था?

चंद्र०---पहिले तो मेरी आज्ञा का पालन।

चाणक्य---मैंने भी आपकी आज्ञा के अपालन के हेतु ही कौमुदी-महोत्सव का प्रतिषेध किया, क्योकि---

आइ चारहू सिंधु के छोरहु के भूपाल।
जो शासन सिर मैं धरै जिमि फूलन की माल॥
तेहि हम जौ कछु टारहीं सोउ तुव हित उपदेस।
जासो तुमरो विनये गुन जग मैं बढे नरेस॥

चंद्र०---और जो दूसरा प्रयोजन है वह भी सुनूँ।

चाणक्य---वह भी कहता हूँ।

चंद्र०---कहिए।

चाणक्य---शोणोत्तरे! अचलदत्त कायस्थ से कहो कि तुम्हारे पास जो भद्रभट इत्यादिकों का लेखपत्र है यह माँगा है।

भा० ना०---२३

प्रतिहारी---जो आज्ञा। ( बाहर से पत्र लाकर देती है )

चाणक्य---वृषल, सुनो।

चंद्र---मैं उधर ही कान लगाए हूँ।

चाणक्य---( पढ़ता है ) स्वस्ति परम प्रसिद्ध नाम महाराज श्री चंद्रगुप्त देव के साथी जो अब उनको छोड़ कर कुमार मलयकेतु के आश्रित हुए हैं उनका यह प्रतिज्ञापत्र है। पहिला गजाध्यक्ष भद्रभट, अश्वाध्यक्ष पुरुषदत्त, महाप्रतिहार चंद्रभानु का भानजा हिंगुरात, महाराज के नातेदार महाराज बलगुप्त, महाराज के लड़कपन का सेवक राजसेन, सेनापति सिंहबलदत्त का छोटा भाई भागुरायण, मालव के राजा का पुत्र रोहिताक्ष और क्षत्रियो में सबसे प्रधान विजयवर्मा ( आप ही आप ) ये हम सब लोग यहाँ महाराज का काम सावधानी से साधते हैं ( प्रकाश ) यही इस पत्र में लिखा हैं। सुना?

चंद्र०---आर्य! मैं इन सबों के उदास होने का कारण सुनना चाहता हूँ।

चाणक्य---वृषल! सुनो---वे जो गजाध्यक्ष और अश्वाध्यक्ष थे वे रात-दिन मद्य, स्त्री और जुआ में डूबकर अपने काम से निरे बेसुध रहते थे। इससे मैंने उनसे अधिकार लेकर केवल निर्वाह के योग्य जीविका कर दी थी, इससे उदास होकर कुमार मलयकेतु के पास चले गए और वहाँ अपना-अपना कार्य सुनाकर फिर उसी पद पर नियुक्त हुए हैं, और हिंगुरात और बलगुप्त ऐसे लालची हैं कि कितना भी दिया पर अंत में मारे लालच के कुमार मलयकेतु के पास इस लोभ से जा रहे कि यहीं बहुत मिलेगा, और जो आपका लड़कपन का सेवक राजसेन था उसने आपकी थोड़ी ही कृपा से हाथी, घोड़ा, घर और धन सब पाया, पर इस भय से भागकर मलयकेतु के पास चला गया कि यह सब छिन न जाय, और वह जो सिंहबलदत्त सेनापति का छोटा भाई भागुरायण है उससे पर्वतक से बड़ी प्रीति थी सो उसने कुमार मलयकेतु से यह कहा कि "जैसे विश्वासघात करके चाणक्य ने तुम्हारे पिता को मार डाला वैसे ही तुम्हे भी मार डालेगा, इससे यहाँ से भाग चलो", ऐसे ही बहकाकर कुमार मलयकेतु को भगा दिया और जब आपके बैरी चंदनदासादिकों को दंड हुआ तब मारे डर के मलयकेतु के पास जा रहा। उसने भी यह समझ कर कि इसने मेरे प्राण बचाए और मेरे पिता का परिचित भी है उसको कृतज्ञता से अपना अंतरंगी मंत्री बनाया है, और वे जो रोहिताक्ष और विजयवर्मा थे वे ऐसे अभिमानी थे कि जब आप उनके और नातेदारो का आदर करते थे तब वह कुढ़ते थे, इसी से वे भी मलयकेतु के पास चले गए, बस, यही उन लोगो की उदासी का कारण है।

चंद्र०---आर्य! जब इन सबके भागने का उद्यम जानते ही थे तो क्यों न रोक रखा?

चाणक्य---ऐसा कर नहीं सके।

चंद्र०---क्या आप इसमें असमर्थ हो गए वा कुछ उसमें भी प्रयोजन था?

चाणक्य---असमर्थ कैसे हो सकते हैं? उसमें भी कुछ प्रयोजन ही था।

चंद्र०---आर्य! वह प्रयोजन मैं सुनना चाहता हूँ।

चाणक्य---सुनो और भूल मत जाओ।

चंद्र०---आर्य! मैं सुनता हई हूँ, भूलूँगा भी नहीं, कहिए।

चाणक्य---अब जो लोग उदास हो गए हैं या बिगड़ गए हैं उनके दो ही उपाय हैं, या तो फिर से उन पर अनुग्रह करें या उनको दंड दें और भद्रभट, पुरुषदत्त से जो अधिकार ले लिया गया है तो अब उन पर अनुग्रह यही है कि फिर उनको उनका अधिकार दिया जाय; और यह हो नहीं सकता, क्योंकि उनको मृगया, मद्यपानादिक का जो व्यसन है इससे इस योग्य नहीं हैं कि हाथी, घोड़ों को सम्हालें और सब सेना की जड़ हाथी घोड़े ही हैं। वैसे ही हिंगुरात, बलगुप्त को कौन प्रसन्न कर सकता है, क्योकि उनको सब राज्य पाने से भी संतोष न होगा, और राजसेन और भागुरायण तो धन और प्राण के डर से भागे हैं; ये तो प्रसन्न होई नहीं सकते, और रोहिताक्ष, विजयवर्मा का तो कुछ पूछना ही नहीं है, क्योकि वे तो और नातेदारो के मान से जलते हैं और उनका कितना भी मान करो, उन्हे थोड़ा ही दिखलाता है; तो इसका क्या उपाय है। यह तो अनुग्रह का वर्णन हुआ, अब दंड का सुनिए। यदि हम इन सबो को प्रधान पद पाकर के जो बहुत दिनो से नंदकुल के सर्वदा शुभाकांक्षी और साथी रहे दंड देकर दुखी करें तो नंदकुल के साथियो का हम पर से विश्वास उठ जाय, इससे छोड़ ही देना योग्य समझा, सो इन्हीं सब हमारे भृत्यों को पक्षपाती बनाकर राक्षस के उपदेश से म्लेच्छराज की बड़ी सहायता पाकर और अपने पिता के वध से क्रोधित होकर पर्वतक का पुत्र कुमार मलयकेतु हम लोगो से लड़ने को उद्यत हो रहा है, सो यह लड़ाई के उद्योग का समय है उत्सव का समय नहीं। इससे गढ़ के संस्कार के समय कौमुदी-महोत्सव क्या होगा, यही सोच कर उसका प्रतिषेध कर दिया।

चंद्र०---आर्य! मुझे अभी इसमें बहुत कुछ पूछना है।

चाणक्य---भली भाँति पूछो, क्योकि मुझे भी बहुत कुछ कहना है। चंद्र०---यह पूछता हूँ---

चाणक्य---हाँ! मैं भी कहता हूँ।

चंद्र०---यह कि हम लोगों के सब अनर्थों की जड़ मलयकेतु है; उसे आपने भागते समय क्यों नहीं पकड़ा?

चाणक्य---वृषल! मलयकेतु के भागने के समय भी दो ही उपाय थे---या तो मेल करते या दंड देते। जो मेल करते तो आधा राज देना पड़ता और जो दंड देते तो फिर यह हम लोगों की कृतघ्नता सब पर प्रसिद्ध हो जाती कि इन्हीं लोगों ने पर्वतक को भी मरवा डाला और जो आधा राज देकर अब मेल कर ले तो उस बिचारे पर्वतक के मारने का पाप ही पाप हाथ लगे। इससे मलयकेतु को भागते समय छोड़ दिया।

चंद्र०---और भला राक्षस इसी नगर में रहता था, उसका भी आपने कुछ न किया इसका क्या उत्तर है?

चाणक्य---सुनो, राक्षस अपने स्वामी की स्थिर भक्ति से और यहाँ बहुत दिन रहने से यहाँ के लोगों का और नंद के सब साथियों का विश्वासपात्र हो रहा है और उसका स्वभाव सब लोग जान गए हैं। उसमें बुद्धि और पौरुष भी है, वैसे ही उसके सहायक भी हैं और कोषबल भी है, इससे जो वह यहाँ रहे तो भीतर के सब लोगों को फोड़कर उपद्रव करे और जो यहाँ से दूर रहे तो वह ऊपरी जोड़-तोड़ लगावे पर उनके मिटाने में इतनी कठिनाई न हो। इससे उसके जाने के समय उपेक्षा कर दी गई।

चंद्र०---तो जब वह यहाँ था तभी उसको वश में क्यों नहीं कर लिया?

चाणक्य---वश क्या कर लें, अनेक उपायों से तो वह छाती में गड़े कॉटे की भाँति निकालकर दूर किया गया है! उसे दूर करने में और कुछ प्रयोजन ही था।

चंद्र०---तो बल से क्यों नहीं पकड़ रखा?

चाणक्य---वह राक्षस ऐसा नहीं है, उस पर जो बल किया जाता तो या तो वह आप मारा जाता या तुम्हारी सेना का नाश कर देता।

और---

हम खोवै इक महत नर जो वह पावै नास।
जो वह नासै सैन तुव तौहू जिय अति त्रास॥
तासों कल बल करि बहुत अपने बस करि वाहि।
जिमि गज पकरै सुघर तिमि बाँधैंगे हम ताहि॥

चंद्र०---मैं आप की बात तो नहीं काट सकता, पर इससे तो मंत्री राक्षस ही बढ़-चढ़ के जान पड़ता है।

चाणक्य---( क्रोध से ) 'आप नहीं' इतना क्यों छोड़ दिया? ऐसा कभी नहीं है। उसने क्या किया है कहो तो? चंद्र०---जो आप न जानते हों तो सुनिए कि वह महात्मा---

जदपि आपु जीती पुरी तदपि धारि कुशलात।
जब लौं जिय चाह्यौ रह्यौ धारि सीस पै लात॥
डौंड़ी फेरन के समय निज बल जय प्रगटाय।
मेरे दल के लोग कों दीनों तुरत हराय॥
मोहे परिजन रीति सो जाके सब बिनु त्रास।
जो मो पै निज लोकहू आनहिँ नहिँ विश्वास॥

चाणक्य---( हॅसकर ) वृषल! राक्षस ने यह सब किया?

चंद्र०---हाँ! हाँ! अमात्य राक्षस ने यह सब किया।

चाणक्य---तो हमने जाना, जिस तरह नंद का नाश करके तुम राजा हुए वैसे ही अब मलयकेतु राजा होगा।

चंद्र०---आर्य! यह उपालंभ आपको नहीं शोभा देता; करने- वाला सब दूसरा है।

चाणक्य---रे कृतघ्न!

अतिहि क्रोध करि खोलिक सिखा प्रतिज्ञा कीन।
सो सब देखत भुव करी नव नृप नंद विहीन॥
घिरी स्वान अरु गीध सों भय उपजावनिहारि।
जारि नंदहू नहिं भई सांत मसान दवारि॥

चंद्र०-यह सब किसी दूसरे ने किया।

चाणक्य---किसने?

चंद्र०---नंदकुल के द्वेषी दैव ने। चाणक्य---दैव तो मूर्ख लोग मानते हैं।

चंद्र०---और विद्वान् लोग भी यद्वा तद्वा करते हैं।

चाणक्य---( क्रोध नाट्य करके ) अरे वृषल! क्या नौकरों की तरह मुझ पर आज्ञा चलाता है?

खुली सिखाहूँ बाँधिबे चंचल भे पुनि हाथ।
( क्रोध से पैर पृथ्वी पर पटक कर )
घोर प्रतिज्ञा पुनि चरन करन चहत कर साथ॥
नंद नसे सो निरुज है तू फूल्यो गरबाय।
सो अभिमान मिटाइहौं तुरतहि तोहिं गिराय॥

चंद्र०---( घबड़ाकर ) अरे! क्या आर्य को सचमुच क्रोध आ गया!

फर फर फरकत अधर पुट, भए नयन जुग लाल।
चढी जाति भी हैं कुटिल, स्वॉस तजत जिमि ब्याल॥
मनहुँ अचानक रुद्रदूग खुल्यौ त्रितिय दिखरात।
( आवेग सहित )
धरनी धारयौ बिनु धँसे हा हा किमि पदघात॥

चाणक्य---( नकली क्रोध रोककर ) तो वृषल! इस कोरी बक-

वाद से क्या लाभ है! जो राक्षस चतुर है तो यह शस्त्र उसी को दे। ( शस्त्र फेंककर और उठकर---आप ही आप ) ह ह ह! राक्षस! यही तुमने चाणक्य को जीतने का उपाय किया।

तुम जानौ चाणक्य सो नृप चंदहि लरवाय।
सहजहि लै हैं राज हम निज बल बुद्धि उपाय॥
सो हम तुमही कहँ छलन कियो क्रोध परकास।
तुमरोई करिहै उलटि यह तुव भेद बिनास॥

( क्रोध प्रकट करता हुआ चला जाता है )

चंद्र०---आर्य वैहीनर! "चाणक्य का अनादर करके आज से चंद्रगुप्त सब काम-काज आप ही सम्हालेंगे," यह लोगों से कह दो।

कंचुकी---( आप ही आप ) अरे! आज महाराज ने चाणक्य के पहले आर्य शब्द नहीं कहा! क्यों? क्या सचमुच अधिकार छीन लिया? वा इसमें महाराज का क्या दोष है!

सचिव-दोष सों होत हैं नृपहु बुरे ततकाल।
हाथीवान-प्रमाद सों गज कहवावत ब्याल॥

चंद्र०---क्यों जी? क्या सोच रहे हो?

कंचुकी---यही कि महाराज को महाराज शब्द अब यथार्थ शोभा देता है।

चंद्र०---( आप ही आप ) इन्हीं लोगों के धोखा खाने से आर्य का काम होगा। ( प्रगट ) शोणोत्तरे! इस सूखी कलह से हमारा सिर दुखने लगा, इससे शयनगृह का मार्ग दिखलाओ। प्रतिहारी---इधर आवें, महाराज, इधर आवें।

चंद्र०---( उठकर चलता हुआ आप ही आप )

गुरु आयसु छल सों कलह करिहू जीय डराय।
किमि नर गुरुजन सों लरहिं, यहै सोच जिय हाय॥

( सब जाते हैं---जवनिका गिरती है )




चतुर्थ अंक

चतुर्थ अंक

स्थान---मंत्री राक्षस के घर के बाहर का प्रांत

( करभक घबड़ाया हुआ आता है )

करभक--अहाहा हा! अहाहा हा!

अतिसय दुरगम ठाम मैं सत जोजन सो दूर।
कौन जात है धाइ बिनु प्रभु निदेस भरपूर॥

अब राक्षस मंत्री के घर चलूँ। ( थका सा घूमकर ) अरे कोई चौकीदार है! स्वामी राक्षस मंत्री से जाकर कहो कि 'करभक काम पूरा करके पटने से दौड़ा आता है'।

( दौवारिक आता है )

दौवारिक---अजी! चिल्लाओ मत, स्वामी राक्षस मंत्री को राजकाज सोचते-सोचते सिर में ऐसी बिथा हो गई है कि अब तक सोने के बिछौने से नहीं उठे, इससे एक घड़ी भर ठहरो, अवसर मिलता है तो मैं निवेदन किए देता हूँ।

( परदा उठता है और सोने के बिछौने पर चिंता में भरा राक्षस और शकटदास दिखाई पडते हैं )

राक्षस---( आप ही आप )

कारज उलटो होत है कुटिल नीति के जोर।
का कीजै सोचत यही जागि होयहै भोर॥

और भी

आरंभ पहिले सोचि रचना वेश की करि लावहीं।
इक बात में गर्भित बहुत फल गूढ भेद दिखावहीं॥
कारन अकारन सोचि फैली क्रियन कों सकुचावहीं।
जे करहिं नाटक बहुत दुख हम सरिस तेऊ पावहीं॥

और भी वह दुष्ट ब्राह्मण चाणक्य---

दौवा०---( प्रवेश कर ) जय जय।

राक्षस--किसी भॉति मिलाया या पकड़ा जा सकता है!

दोवा०---अमात्य---

राक्षस---( बाएँ नेत्र के फड़कने का अपशकुन देखकर आप ही आप ) 'ब्राह्मण चाणक्य जय जय' और 'पकड़ा जा सकता है अमात्य' यह उलटी बात हुई और उसी समय असगुन भी हुआ। तो भी क्या हुआ, उद्यम नहीं छोड़ेंगे। ( प्रकाश ) भद्र! क्या कहता है?

दौवा०---अमात्य! पटने से करभक आया है सो आपसे मिला चाहता है।

राक्षस---अभी लाओ। दौवा०---जो आज्ञा। ( करभक के पास जाकर, उसको संग ले आकर ) भद्र! मंत्रीजी वह बैठे है, उधर जाओ।

[ जाता है

कर०---( मंत्री को देखकर ) जय हो, जय हो।

राक्षस---अजी करभक! आओ-आओ अच्छे हो?–--बैठो।

कर०---जो आज्ञा। ( पृथ्वी पर बैठ जाता है )

राक्षस---( आप ही आप ) अरे! मैंने इसको किस काम का भेद लेने को भेजा था यह भूला जाता है। ( चिंता करता है )

( बेंत हाथ में लेकर एक पुरुष आता है )

पुरुष---हटे रहना, बचे रहना---अजी दूर रहो---दूर रहो, क्या नहीं देखते?

नृप द्विजादि जिन नरन को मंगल रूप प्रकास।
ते न नीच मुखहू लखहिं, कैसा पास निवास॥*

( आकाश की ओर देखकर ) अजी क्या कहा, कि क्यों हटाते हो? अमात्य राक्षस के सिर में पीड़ा सुनकर कुमार मलयकेतु उनको देखने को इधर ही आते हैं।

[ जाता है

( भागुरायण और कंचुकी के साथ मलयकेतु आता है )

मलयकेतु---( लंबी सॉस लेकर---आप ही आप ) हा! देखो



प्राचीन काल में आचार्य, राजा आदि नीचों को नहीं देखते थे। पिता को मरे आज दस महीने हुए और व्यर्थ वीरता का अभिमान करके अब तक हम लोगों ने कुछ भी नहीं किया, वरन तर्पण करना भी छोड़ दिया। या क्या हुआ, मैंने तो पहिले यही प्रतिज्ञा की है कि

कर वलय उर ताड़त गिरे, आँचरहु की सुधि नहिं परी।
मिलि करहि आरतनाद हाहा, अलक खुलि रज सों भरी॥
जो शोक सों भइ मातुगन की दशा से उलटायहैं।
करि रिपु जुवतिगन की साई गति पितहिं तृप्त करायहैं॥

और भी---

रन मरि पितु ढिग जात हम बीरन की गति पाय।
कै माता दूग-जल धरत रिपु-जुवती मुख लाय॥

( प्रकाश ) अजी जाजले! सब राजा लोगो से कहो कि "मैं बिना कहे-सुने राक्षस मंत्री के पास अकेला जाकर उनको प्रसन्न करूँगा, इससे वे सब लोग उधर ही ठहरें।"

कंचुकी---जो आज्ञा! ( घूमते-घूमते नेपथ्य की ओर देखकर ) अजी राजा लोग! सुनो, कुमार की आज्ञा है कि मेरे साथ कोई न चले ( देखकर आनंद से ) महाराज कुमार! आप देखिए। आपकी आज्ञा सुनते ही सब राजा रुक गए---

अति चपल जे रथ चलत, ते सुनि चित्र से तुरतहि भए।
जे खुरन खोदत नभ-पथहि, ते बाजिगन झुकि रुकि गए॥

जे रहे धावत, ठिठकि ते गज मूक घंटा सह सधे।
मरजाद तुव नहिं तजहिं नृपगण जलधि से मानहुँ बँधे॥

मलय०---अजी जाजले! तुम भी सब लोगों को लेकर जाओ, एक केवल भागुरायण मेरे संग रहे।

कंचुकी---जो आज्ञा।

[ सबको लेकर जाता है

मलय०---मित्र भागुरायण! जब मैं यहाँ आता था तो भद्रभट प्रभृति लोगो ने मुझसे निवेदन किया कि "हम राक्षस मंत्री के द्वारा कुमार के पास नहीं रहा चाहते, कुमार के सेनापति शिखरसेन के द्वारा रहेगे। दुष्ट मंत्री ही के डर तो चंद्रगुप्त को छोड़कर यहाँ सब बात का सुबीता जानकर कुमार का आश्रय लिया है।" सो उन लोगों की बात का मैंने आशय नहीं समझा।

भागुल---कुमार! यह तो ठीक ही है, क्योकि अपने कल्याण के हेतु सब लोग स्वामी का आश्रय हित और प्रिय के द्वारा करते हैं।

मलय०---मित्र भागुरायण! तो फिर राक्षस मंत्री तो हम लोगों का परम प्रिय और बड़ा हित है।

भागुल---ठीक है, पर बात यह है कि अमात्य राक्षस का बैर चाणक्य से है, कुछ चंद्रगुप्त से नहीं है, इससे जो चाणक्य की बातों से रूठकर चंद्रगुप्त उससे मंत्री का काम ले ले और नंदकुल की भक्ति से "यह नंद ही के वंश का है" यह सोचकर राक्षस चंद्रगुप्त से मिल जाय और चंद्रगुप्त भी अपने बड़े लोगो का पुराना मंत्री समझकर उसको मिला ले, तो ऐसा न हो कि कुमार हम लोगो पर भी विश्वास न करे।

मलय०---ठीक है मित्र भागुरायण! राक्षस मंत्री का घर कहाँ है?

भागु०---इधर कुमार, इधर। ( दोनो घूमते है ) कुमार! यही राक्षस मंत्री का घर है---चलिए।

मलय०---चले।

[ दोनो भीतर जाते हैं

राक्षस---अहा! स्मरण आया। ( प्रकाश ) कहो जी! तुमने कुसुमपुर में स्तनकलस वैतालिक को देखा था?

कर०---क्यो नहीं?

मलय०---मित्र भागुरायण! जब तक कुसुमपुर की बातें हों तब तक हम लोग इधर ही ठहरकर सुनें कि क्या बात होती है: क्योकि---

भेद न कछु जामैं खुलै याही भय सब ठौर।
नृप सो मंत्रीजन कहहिं बात और की और॥

भागु०---जो आज्ञा। ( दोनो ठहर जाते है )

राक्षस---क्यो जी! वह काम सिद्ध हुआ?

कर०---अमात्य की कृपा से सब काम सिद्ध ही है।

मलय०---मित्र भागुरायण! वह कौन सा काम है?

भा० ना०--२४

भागु०---कुमार! मंत्री के जी की बातें बड़ी गुप्त हैं। कौन जाने?

इससे देखिए अभी सुन लेते हैं कि क्या कहते हैं।

राक्षस---अजी, भली भॉति कहो।

कर०---सुनिए---जिस समय आपने आज्ञा दिया कि करभक, तुम जाकर वैतालिक स्तनकलस से कह दो कि जब-जब चाणक्य चंद्रगुप्त की आज्ञा भंग करे तब-तब तुम ऐसे श्लोक पढ़ो जिससे उसका जी और भी फिर जाय।

राक्षस---हाँ, तब?

कर०---तब मैंने पटने में जाकर स्तनकलस से आपका संदेसा कह दिया।

राक्षस---तब?

कर०---इसके पीछे नंदकुल के विनाश से दुःखी लोगों का जी बहलाने के हेतु चंद्रगुप्त ने कुसुमपुर में कौमुदीमहोत्सव होने की डौंड़ी पिटा दी और उसको बहुत दिन से बिछुड़े हुए मित्रों के मिलाप की भॉति पुर के निवासियों ने बड़ी प्रसन्नतापूर्वक स्नेह से मान लिया।

राक्षस---( आँसू भरकर ) हा देव नंद!

जदपि उदित कुमुदन सहित पाइ चांदनी चंद।
तदपि न तुम बिन लसत हे नृपससि! जगदानंद॥

हाँ, फिर क्या हुआ? कर०---तब चाणक्य दुष्ट ने सब लोगों के नेत्र के परमानंददायक उस उत्सव को रोक दिया और उसी समय स्तनकलस ने ऐसे-ऐसे श्लोक पढ़े कि राजा का भी मन फिर जाय।

राक्षस---कैसे श्लोक थे।

कर०---('जिनको विधि सब' पढ़ता है )

राक्षस---वाह मित्र स्तनकलस, वाह क्यों न हो! अच्छे समय में भेदबीज बोया है, फल अवश्य होगा। क्योकि---

नृप रूठे अचरज कहा, सकल लोग जा संग।
छोटे हू मानै बुरो परे रंग में भंग॥

मलय०---ठीक है। ( नृप रूठे यह दोहा फिर पढ़ता है )

राक्षस---हॉ, फिर क्या हुआ?

कर०---तब आज्ञाभंग से रुष्ट होकर चंद्रगुप्त ने आपकी बड़ी प्रशंसा की और दुष्ट चाणक्य से अधिकार ले लिया।

मलय०---मित्र भागुरायण! देखो प्रशंसा करके राक्षस में चंद्रगुप्त ने अपनी भक्ति दिखाई।

भागु०---गुण-प्रशंसा से बढ़कर चाणक्य का अधिकार लेने से।

राक्षस---क्यो जी, एक कौमुदीमहोत्सव के निषेध ही से चाणक्य चंद्रगुप्त में बिगाड़ हुआ कि कोई और कारण भी है?

मलय०---क्यों मित्र भागुरायण! अब और बैर में यह क्या फल निकालेंगे?

भागु०---यह फल निकाला है कि चाणक्य बड़ा बुद्धिमान है, वह व्यर्थ चंद्रगुप्त को क्रोधित न करावेगा और चंद्रगुप्त भी उसकी बात जानता है, वह भी बिना बात चाणक्य का ऐसा अपमान न करेगा, इससे उन लोगो में बहुत झगड़े से जो बिगाड़ होगा तो पक्का होगा।

कर०---आर्य! और भी कई कारण है।

राक्षस---कौन?

कर०---कि जब पहिले यहाँ से राक्षस और कुमार मलयकेतु भागे तब उसने क्यो नहीं पकड़ा?

राक्षस---( हर्ष से ) मित्र शकटदास! अब तो चंद्रगुप्त हाथ में आ जायगा।

शकट०---अब चंदनदास छूटेगा, और आप कुटुंब से मिलेगे, वैसे ही जीवसिद्धि इत्यादि लोग क्लेश से छूटेंगे।

भागु०---( आप ही आप ) हॉ, अवश्य जीवसिद्धि का क्लेश छूटा।

मलय०---मित्र भागुरायण! अब मेरे हाथ चंद्रगुप्त आवेगा, इसमें इनका क्या अभिप्राय है?

भागु०---और क्या होगा? यही होगा कि यह चाणक्य से छूटे चंद्रगुप्त के उद्धार का समय देखते है।

राक्षस---अजी, अब अधिकार छिन जाने पर वह ब्राह्मण कहाँ है? कर०---अभी तो पटने ही में है। मलय०---( आगे बढ़कर ) मैं आप ही आपसे मिलने को आया हूँ।

राक्षस---( आसन से उठकर ) अरे कुमार आप ही आ गए! आइए, इस आसन पर बैठिए।

मलय०---मैं बैठता हूँ आप बिराजिए।

( दोनों बैठते हैं )

मलय०---इस समय सिर की पीड़ा कैसी है?

राक्षस---जब तक कुमार के बदले महाराज कहकर आपको नहीं पुकार सकते तब तक यह पीड़ा कैसे छूटेगी।

मलय०---आपने जो प्रतिज्ञा की है तो सब कुछ होईगा। परंतु सब सेना सामंत के होते भी अब आप किस बात का आसरा देखते हैं।

राक्षस---किसी बात का नहीं, अब चढाई कीजिए।

मलय०---अमात्य! क्या इस समय शत्रु किसी संकट में है?

राक्षस---बड़े।

मलय०---किस संकट में?

राक्षस---मंत्री-संकट में।

मलय०---मंत्री-संकट तो कोई संकट नहीं है।

राक्षस---और किसी राजा को न हो तो न हो, चंद्रगुप्त को तो अवश्य है। मलय०---आर्य! मेरी जान में चंद्रगुप्त को और भी नहीं है।

राक्षस---आपने कैसे जाना कि चंद्रगुप्त को मंत्री-संकट संकट नहीं है?

मलय०---क्योकि चंद्रगुप्त के लोग तो चाणक्य के कारण उससे उदास रहते हैं, जब चाणक्य ही न रहेगा तब उसके सब कामों को लोग और भी संतोष से करेंगे।

राक्षस---कुमार, ऐसा नहीं है, क्योकि वहाँ दो प्रकार के लोग हैं---एक चंद्रगुप्त के साथी, दूसरे नंदकुल के मित्र, उनमें जो चंद्रगुप्त के साथी हैं उनको चाणक्य ही से दुःख था; नंदकुल के मित्रो को कुछ दुःख नहीं है, क्योकि वह लोग तो यही सोचते हैं कि इसी कृतघ्न चंद्रगुप्त ने राज के लोभ से अपने पितृकुल का नाश किया है, पर क्या करें उनका कोई आश्रय नहीं है इससे चंद्रगुप्त के आसरे पड़े है। जिस दिन आपको शत्रु के नाश में और अपने पक्ष के उद्धार में समर्थ देखेंगे उसी दिन चंद्रगुप्त को छोड़कर आपसे मिल जायँगे, इसके उदाहरण हमी लोग है।

मलय०---आर्य! चंद्रगुप्त पर चढाई करने का एक यही कारण है कि कोई और भी है?

राक्षस---और बहुत क्या होंगे एक यही बड़ा भारी है। मलय०---क्यो आर्य! यही क्यो प्रधान है? क्या चंद्रगुप्त और मंत्रियों से या आप अपना काम करने में असमर्थ है?

राक्षस---निरा असमर्थ है।

मलय०---क्यो?

राक्षस---यो कि जो आप राज्य सँभालते है या जिनका राज राजा और मंत्री दोनो करते हैं वह राजा ऐसे हों तो हों; परंतु चंद्रगुप्त तो कदापि ऐसा नहीं है। चंद्रगुप्त एक तो दुरात्मा है, दूसरे वह तो सचिव ही के भरोसे सब काम करता है, इससे वह कुछ व्यवहार जानता ही नहीं, तो फिर वह सब काम कैसे कर सकता है? क्योकि---

लक्ष्मी करत निवास अति प्रबल सचिव नृप पाय।
पै निज बाल-सुभाव सों इकहिं तजत अकुलाय॥

और भी--

जो नृप बालक सों रहत सदा सचिव के गोद।
बिन कछु जग देखे सुने, सो नहिं पावत मोद॥

मलय०---( आप ही आप ) तो हम अच्छे हैं कि सचिव के अधिकार में नहीं। ( प्रकाश ) अमात्य! यद्यपि यह ठीक है तथापि जहाँ शत्रु के अनेक छिद्र हैं तहाँ एक इसी सिद्धि से सब काम न निकलेगा।

राक्षस---कुमार के सब काम इसी से सिद्ध होंगे। देखिए,

चाणक्य को अधिकार छूट्यौ चंद्र है राजा नए।
पुर नंद में अनुरक्त तुम निज बल सहित चढते भए॥

जब आप हम---( कहकर लज्जा से कुछ ठहर जाता है )

तुव बस सकल उद्यम सहित रन मति करी।
वह कौन सी नृप! बात जो नहिं सिद्धि ह्वै है ता घरी॥

मलय०---अमात्य! जो अब आप ऐसा लड़ाई का समय देखते हैं तो देर करके क्यो बैठे हैं? देखिए---

इनको ऊँचो सीस है, वाको उच्च करार।
श्याम दोऊ, वह जल स्त्रवत, ये गंडन मधु-धार॥
उतै भँवर को शब्द, इत भँवर करत गुंजार।
निज सम तेहि लखि नासिहैं, दंतन तोरि कछार॥
सीस सोन सिंदूर सो ते मतंग बल दाप।
सोन सहज ही सोखिहै निश्चय जानहु आप॥

और भी---

गरजि गरजि गंभीर रव, बरसि बरसि मधु-धार।
सत्रु-नगर गज घेरिहैं, घन जिमि विविध पहार॥

( शस्त्र उठाकर भागुरायण के साथ जाता है )

राक्षस---कोई है?

( प्रियंबदक आता है )

प्रियंबदक---आज्ञा। राक्षस---देख तो द्वार पर कौन भिक्षुक खड़ा है?

प्रियं०---जो आज्ञा। ( बाहर जाकर फिर आता है ) अमात्य! एक क्षपणक भिक्षुक।

राक्षस---( असगुन जानकर आप ही आप ) पहिले ही क्षपणक का दर्शन हुआ।

प्रियंक---जीवसिद्धि है।

राक्षस---अच्छा बोलाकर ले आ।

प्रियं०---जो आज्ञा।

[जाता है

( क्षपणक आता है )

क्षपणक---

पहिले कटु परिणाम मधु, औषध-सम उपदेस।
मोह व्याधि के वैद्य गुरु, तिनको सुनहु निदेस॥

( पास जाकर ) उपासक! धर्म लाभ हो!

राक्षस---ज्योतिषीजी, बताओ, अब हम लोग प्रस्थान किस दिन करें?

क्षप०---( कुछ सोचकर ) उपासक! मुहूर्त तो देखा। आज भद्रा तो पहर पहिले ही छूट गई है और तिथि भी संपूर्णचंद्रा पौर्णमासी है। आप लोगों को उत्तर से दक्षिण जाना है और नक्षत्र भी दक्षिण ही है।

अथए सूरहि, चंद के उदए गमन प्रशस्त।
पाइ लगन बुध केतु तौ उदयो हू भो अस्त॥*



भद्रा छूट गई अर्थात् कल्याण को तो आपने जब चन्द्रगुप्त का पक्ष राक्षस---अजी पहिले तो तिथि ही नहीं शुद्ध है।

क्षप०---उपासक!

एक गुनी तिथि होत है, त्यौं चौगुन नक्षत्र।
लगन होत चौंतिस गुनो, यह भाखत सब पत्र॥
लगन होत है शुभ लगन छोड़ि कूर ग्रह एक।
जाहु चंद बल देखि कै पावहु लाभ अनेक॥*



छोड़ा तभी छोडा और संपूर्ण-चंद्रा पौर्णमासी है अर्थात् चंद्रगुप्त का प्रताप पूर्ण व्याप्त है। उत्तर नाम, प्राचीन पक्ष छोड़ेकर दक्षिण अर्थात् यम की दिशा को जाना है। नक्षत्र दक्षिण है अर्थात् आपका बाम ( विरुद्ध पक्ष ) नक्षत्र और आपका दक्षिण पक्ष ( मलयकेतु ) नक्षत्र ( बिना क्षत्र के ) है। अथए इत्यादि, तुम जो सूर हो उसकी बुद्धि के अस्त के समय और चद्रगुप्त के उदय के समय जाना अच्छा है अर्थात् चाणक्य की ऐसे समय में जय होगी। लग्न अर्थात् कारण भाव में बुध चाणक्य पड़ा है इससे केतु अर्थात्म लयकेतु का उदय भी है तो भी अस्त ही होगा। अर्थात् इस युद्ध में चंद्रगुप्त जीतेगा और मलयकेतु हारेगा। सूर अथए--इस पद से जीवसिद्धि ने अमगल भी किया। आश्विन पूर्णिमा तिथि, भरणी नक्षत्र, गुरुवार, मेष के चंद्रमा मीन लग्न में उसने यात्रा बतलाई। इसमे भरणी नक्षत्र गुरुवार, पूर्णिमा तिथि यह सब दक्षिण को यात्रा में निषिद्ध हैं। फिर सूर्य मृत है, चन्द्र जीवित है यह भी बुरा है। लग्न में मीन का बुध पड़ने से नीच का होने से बुरा है। यात्रा में नक्षत्र दक्षिण होने ही से बुरा है।

अर्थात् मलयकेतु का साथ छोड़ दो तो तुम्हारा भला हो। वास्तव

में चाणक्य के मित्र होने से जीवसिद्ध ने साइत भी उलटी दी। ज्योतिष के अनुसार अत्यत क्रूर बेला, क्रूर ग्रहवेध में युद्ध आरभ होना चाहिए। उसके विरुद्ध सौम्य समय में युद्ध यात्रा कही, जिसका फल पराजय है। राक्षस---अजी, तुम और जोतिषियो से जाकर झगड़ो।

क्षप०---आप ही झगड़िए, मैं जाता हूँ।

राक्षस---क्या आप रूस तो नहीं गए?

क्षप०---नहीं, तुमसे जोतिषी नहीं रूसा है।

राक्षस---तो कौन रूसा है?

क्षप०---( आप ही आप ) भगवान्, कि तुम अपना पक्ष छोड़कर शत्रु का पक्ष ले बैठे हो।

[ जाता है

राक्षस---प्रियंबदक! देख तो कौन समय है।

प्रियं०---जो आज्ञा। ( बाहर से हो आता है ) आर्य! सूर्यास्त होता है।

राक्षस---( आसन से उठकर और देखकर ) अहा! भगवान् सूर्य अस्ताचल को चले----

जब सूरज उदयो प्रबल, तेज धारि आकास।
तब उपवन तरुवर सबै छायाजुत भे पास॥
दूर परे ते तरु सबै अस्त भए रवि-ताप।
जिमि धन-बिन स्वामिहि तजै भृत्य स्वारथी आप॥

( दोनों जाते हैं )




पंचम अंक

पंचम अंक

( हाथ में मोहर, गहिने की पेटी और पत्र लेकर सिद्धार्थक आता है )

सिद्धार्थक---अहाहा!

देशकाल के कलश में सिंची बुद्धि-जल जौन।
लता-नीति चाणक्य की बहु फल दैहै तौन॥

अमात्य राक्षस की मोहर का, आर्य चाणक्य का लिखा हुआ यह लेख और मोहर की हुई यह आभूषण की पेटिका लेकर मैं पटने जाता हूँ। ( नेपथ्य की ओर देखकर ) अरे! यह क्या क्षपणक आता है? हाय हाय! यह तो बुरा असगुन हुआ। तो मैं सूरज को देखकर इसका दोष छुड़ा लूँ।

( क्षपणक आता है )

क्षप०---नमो नमो अर्हत को, जो निज बुद्धि-प्रताप।

लोकोत्तर को सिद्धि सब करत हस्तगत आप॥

सिद्धा०---भदंत! प्रणाम।

क्षप०---उपासक! धर्म लाभ हो। ( भली भॉति देखकर ) आज तो समुद्र पार होने का बड़ा भारी उद्योग कर रखा है।

सिद्धा०---भदंत! तुमने कैसे जाना?

क्षप०---इसमें छिपी कौन बात है? जैसे समुद्र में नाव पर सब के आगे मार्ग दिखलाने वाला मॉझी रहता है, वैसे ही तेरे हाथ में यह लखौटा है।

सिद्धा---अजी भदंत! भला यह तुमने ठीक जाना कि मैं परदेश जाता हूँ, पर यह कहो कि आज दिन कैसा है?

क्षप०---( हॅसकर ) वाह श्राषक वाह! तुम मूँड़ मुँड़ाकर भी नक्षत्र पूछते हो?

सिद्धा०---भला अभी क्या बिगड़ा है? कहते क्यों नहीं? दिन अच्छा होगा जायँगे, न अच्छा होगा न जाएँगे।

क्षप०---चाहे दिन अच्छा हो या न अच्छा हो, मलयकेतु के कटक से बिना मोहर लिए कोई जाने नहीं पाता।

सिद्धा०---यह नियम कब से हुआ?

क्षप०---सुनो, पहिले तो कुछ भी रोक-टोक नहीं थी, पर जब से कुसुमपुर के पास आए हैं तब से यह नियम हुआ है कि बिना मोहर के न कोई जाय न आवे। इससे जो तुम्हारे पास भागुरायण की मोहर हो तो जाओ नहीं तो चुप बैठ रहो, क्योकि पीछे से तुम्हें हाथ-पैर न बँधवाना पड़े।

सिद्धा---क्या यह तुम नहीं जानते कि हम राक्षस के अंतरंग खेलाडी मित्र हैं? हमें कौन रोक सकता है?

क्षप०---चाहे राक्षस के मित्र हो चाहे पिशाच के, बिना मोहर के कभी न जाने पाओगे। सिद्धा०---भदंत! क्रोध मत करो, कहो कि काम सिद्ध हो।

क्षप०---जाओ, काम सिद्ध होगा, हम भी पटने जाने के हेतु भागुरायण से मोहर लेने जाते हैं।

( दोनों जाते हैं )

इति प्रवेशक

( भागुरायण और सेवक आते हैं )

भागु०---( आप ही आप ) चाणक्य की नीति भी बड़ी विचित्र है।

कहूँ बिरल, कहुँ सघन, कहुँ विफल, कहूँ फलवान।
कहुँ कृस, कहुँ अति थूल, कछु भेद परत नहिं जान॥
कहूँ गुप्त अति ही रहत, कबहूँ प्रगट लखात।
कठिन नीति चाणक्य की, भेद न जान्यो जात॥

( प्रगट ) भासुरक! मलयकेतु से मुझे क्षण भर भी दूर रहने में दुःख होता है इससे बिछौना बिछा तो बैठे।

सेवक---जो आज्ञा। बिछौना बिछा है, विराजिए।

भागु०---( आसन पर बैठकर ) भासुरक! बाहर कोई मुझसे मिलने आवे तो आने देना।

सेवक---जो आज्ञा।

[ जाता है

भागु०---( आप ही आप करुणा से ) राम राम! मलयकेतु तो

मुझसे इतना प्रेम करता है, मैं उसका बिगाड़ किस तरह करूँगा? अथवा--

जस-कुल तजि, अपमान सहि, धन-हित परबस होय।
जिन बेच्यो निज प्रान तन, सबै सकत करि सोय॥

( आगे आगे मलयकेतु और पीछे प्रतिहारी आते है )

मलय०---( आप ही आप ) क्या करे राक्षस का चित्त मेरी ओर से कैसा है यह सोचते हैं तो अनेक प्रकार के विकल्प उठते है, कुछ निर्णय नहीं होता।

नंदवंश को जानिकै ताहि चंद्र की चाह।
के अपनायो जानि निज मेरा करत निबाह॥
को हित अनहित तासु को यह नहिं जान्यो जात।
तासो जिय संदेह अति, भेद न कछू लखात॥
( प्रगट ) विजये! भागुरायण कहाँ है देख तो?

प्रतिo---महाराज! भागुरायण वह बैठे हुए आपकी सेना के जानेवाले लोगो को राह-खर्च और परवाना बॉट रहे है।

मलय०---विजये! तुम दबे पाँव से उधर से आओ, मैं पीछे से जाकर मित्र भागुरायण की ऑखें बंद करता हूँ।

प्रति०---जो आज्ञा।

( दोनों दबे पाँव से चलते हैं और भासुरक आता है )

भासुरक---( भागुरायण से ) बाहर क्षपणक पाया है, उसको परवाना चाहिए।

भागु०---अच्छा, यहाँ भेज दो। भासु०---जो आज्ञा।

[ जाता है

( क्षपणक आता है )

क्षप०---आवक को धर्म लाभ हो!

भागु०---( छल से उसकी ओर देखकर ) यह तो राक्षस का मित्र जीवसिद्धि है। ( प्रगट ) भदंत! तुम नगर में राक्षस के किसी काम से जाते होगे।

तप०---( कान पर हाथ रखकर ) छी-छी! हमसे राक्षस वा पिशाच से क्या काम?

भागु०---आज तुमसे और मित्र से कुछ प्रेम-कलह हुआ है, पर यह तो बताओ कि राक्षस ने तुम्हारा किया है?

क्षप०---राक्षस ने कुछ अपराध नहीं किया है, अपराधी तो हम हैं।

भागु०----ह ह ह ह! भदंत! तुम्हारे इस कहने से तो मुझको सुनने की और भी उत्कंठा होती है।

मलय०---( आप ही आप ) मुझको भी।

भागु०---तो भदंत! कहते क्यों नहीं?

क्षप०---तुम सुनके क्या करोगे?

भागु०---तो जाने दो, हमें कुछ आग्रह नहीं है, गुप्त हो तो मत कहो।

भा० ना०---२५ क्षप०---नहीं उपासक! गुप्त ऐसा नहीं है, पर वह बहुत बुरी बात है।

भागु०---तो जाओ, हम तुमको परवाना न देंगे।

क्षप०---( आप ही आप की भाँति ) जो यह इतना अाग्रह करता है तो कह दें। ( प्रगट ) श्रावक! निरुपाय होकर कहना पड़ा। सुनो। मैं पहिले कुसुमपुर में रहता था, तब संयोग से मुझसे राक्षस से मित्रता हो गई, फिर उस दुष्ट राक्षस ने चुपचाप मेरे द्वारा विषकन्या का प्रयोग कराके बिचारे पर्वतेश्वर को मार डाला।

मलय०---( अॉखों में पानी भर के ) हाय-हाय! राक्षस ने हमारे पिता को मारा, चाणक्य ने नहीं मारा। हा!

भागु०---हॉ, तो फिर क्या हुआ?

क्षप०---फिर मुझे राक्षस का मित्र जानकर उस दुष्ट चाणक्य ने मुझको नगर से निकाल दिया; तब मैं राक्षस के यहाँ आया, पर राक्षस ऐसा जालिया है कि अब मुझको ऐसा काम करने को कहता है जिससे मेरा प्राण जाय।

भागु०---भदंत! हम तो यह समझते हैं कि पहिले जो आधा राज देने को कहा था, वह न देने को चाणक्य ही ने यह दुष्ट कर्म किया, राक्षस ने नहीं किया।

तप०---( कान पर हाथ रखकर ) कभी नहीं, चाणक्य तो विषकन्या का नाम भी नहीं जानता; यह घोर कर्म उस दुर्बुद्धि राक्षस ही ने किया है।

भागु०---हाय-हाय! बड़े कष्ट की बात है। लो, मुहर तो तुमको देते हैं, पर कुमार को भी यह बात सुना दो।

मलय०---( आगे बढ़कर )

सुन्यो मित्र, श्रुति-भेद-कर शत्रु किया जो हाल।
पिता-मरन को मोहि दुख दुगुन भयो एहि काल॥

क्षप०---( आप ही आप ) मलयकेतु दुष्ट ने यह बात सुन ली तो मेरा काम हो गया।

[ जाता है

मलय०---( दाँत पीसकर ऊपर देखकर ) अरे राक्षस!

जिन तोपै विश्वास करि सौंप्यो सब धन धाम।
ताहि मारि दुख दै सबन साँचो किय निज नाम॥

भागु०---( आप ही आप ) आर्य चाणक्य की आज्ञा है कि "अमात्य राक्षस के प्राण की सर्वथा रक्षा करना" इससे अब बात फेरें। ( प्रकाश ) कुमार! इतना आवेग मत कीजिए। आप आसन पर बैठिए तो मैं कुछ निवेदन करुँ।

मलय०---मित्र, क्या कहते हो? कहो। ( बैठ जाता है )

भागु०---कुमार! बात यह है कि अर्थशास्त्रवालों की मित्रता और शत्रुता अर्थ ही के अनुसार होती है, साधारण लोगों की भाँति इच्छानुसार नहीं होती। उस समय सर्वार्थसिद्धि को राक्षस राजा बनाया चाहता था तब देव पर्वतेश्वर ही उस कार्य में कंटक थे तो उस कार्य की सिद्धि के हेतु यदि राक्षस ने ऐसा किया तो कुछ दोष नहीं। आप देखिए---

मित्र शत्रु कै जात हैं, शत्रु करहिं अति नेह।
अर्थ-नीति-बस लोग सब बदलहि मानहुँ देह॥

इससे राक्षस को ऐसी अवस्था में दोष नहीं देना चाहिए। और जब तक नंदराज्य न मिले तब तक उस पर प्रकट स्नेह ही रखना नीतिसिद्ध है; राज मिलने पर कुमार जो चाहेंगे करेंगे।

मलय०---मित्र! ऐसा ही होगा। तुमने बहुत ठीक सोचा है। इस समय इसके वध करने से प्रजागण उदास हो जायेंगे और ऐसा होने से जय में भी संदेह होगा।

( एक मनुष्य आता है )

मनुष्य कुमार की जय हो! कुमार के कटकद्वार के रक्षाधिकारी दीर्घचनु ने निवेदन किया है कि "मुद्रा लिए बिना एक पुरुष कुछ पत्र-सहित बाहर जाता हुआ पकडा गया है सो उसको एक बेर आप देख लें।"

भागु०---अच्छा, उसको ले आओ।

पुरुष---जो आज्ञा।

( जाता है और हाथ बँधे हुए सिद्धार्थक को लेकर आता है )

सिद्धा०---( आप ही आप )

पै रिझवति दोस सों दूर बचावति जौन।
स्वामि-भक्ति जननी सरिस, प्रनमत नित हम तौन॥

पुरुष---( हाथ जाड़कर ) कुमार! यही मनुष्य है।

भागु०---( अच्छी तरह देखकर ) यह क्या बाहर का मनुष्य है या यहीं किसी का नौकर है?

सिद्धा०---मैं अमात्य राक्षस का पासवर्ती सेवक हूँ।

भागु०---तुम क्यो मुद्रा लिए बिना कटक के बाहर जाते थे?

सिद्धा०---आर्य! काम की जल्दी से।

भागु०---ऐसा कौन काम है जिसके आगे राजाज्ञा का भी कुछ मोल नहीं गिना?

( सिद्धार्थक भागुरायण के हाथ में लेख देता है )

भागु०---( लेख लेकर देखकर ) कुमार! इस लेख पर अमात्य राक्षस की मुहर है।

मलय०---ऐसी तरह से खोलकर दो कि मुहर न टूटे।

( भागुरायण पत्र खोलकर मलयकेतु को देता है )

मलय०---( पढ़ता है ) स्वस्ति। यथास्थान में कहीं से कोई किसी पुरुष-विशेष को कहता है। हमारे विपक्ष को निराकरण करके सच्चे मनुष्य ने सचाई दिखलाई। अब हमारे पहिले के रखे हुए हमारे हितकारी मित्रों को भी जो-जो देने को कहा था वह देकर प्रसन्न करना। यह लोग प्रसन्न होंगे तो अपना आश्रय छूट जाने पर सब भॉति अपने उपकारी की सेवा करेंगे। सच्चे लोग कहीं नहीं भूलते तो भी हम स्मरण कराते हैं। इनमें से कोई तो शत्रु का कोष और हाथी चाहते हैं और कोई राज चाहते हैं। हमको सत्यवादी ने जो तीन अलंकार भेजे से मिले। हमने भी लेख अशून्य करने को कुछ भेजा है सो लेना। और जवानी हमारे अत्यंत प्रामाणिक सिद्धार्थक से सुन लेना।*

मलय०---मित्र भागुरायण! इस लेख का आशय क्या है?

भागु०---भद्र सिद्धार्थक! यह लेख किसका है?

सिद्धा०---आर्य! मैं नहीं जानता।

भागु०---धूर्त! लेख लेकर जाता है और यह नहीं जानता कि किसने लिखा है, और संदेसा किससे कहेगा?

सिद्धा०---( डरते हुए की भॉति ) आपसे।

भागु०---क्यों रे! हमसे?

सिद्धा०---आपने पकड़ लिया। हम कुछ नहीं जानते कि क्या बात है।

भागु०---( क्रोध से ) अब जानेगा। भद्र भासुरक! इसको बाहर



यह वही लेख है जिसको चाणक्य ने शकटदास से धोखा देकर

लिखवाया था और अपने हाथ से राक्षस की मुहर उस पर करके सिद्धार्थक को दिया था। ले जाकर जब तक यह सब कुछ न बतलावे तब तक खूब मारो।

पुरुष---जो आज्ञा ( सिद्धार्थक को बाहर लेकर जाता है और हाथ में एक पेटी लिए फिर आता है ) आर्य! उसको मारने के समय उसके बगल में से यह मुहर की हुई पेटी गिर पड़ी।

भागु०---( देखकर ) कुमार! इस पर भी राक्षस की मुहर है।

मलय०---यही लेख अशून्य करने को होगी। इसकी भी मुहर बचाकर हमको दिखलायो।

( भागुरायण पेटी खोलकर दिखलाता है )

मलय०--अरे! यह तो वही सब आभरण हैं जो हमने राक्षस को भेजे थे। निश्चय यह चंद्रगुप्त को लिखा है।

भागु०---कुमार! अभी सब संशय मिट जाता है। भासुरक! उसको और मारो।

पुरुष---जो आज्ञा। ( बाहर जाकर फिर आता है ) आर्य! हमने उसको बहुत मारा है। अब कहता है कि अब हम कुमार से सब कह देंगे।

मलय०---अच्छा, ले आओ।

पुरुष---जो कुमार की आज्ञा। ( बाहर जाकर सिद्धार्थक को लेकर आता है ) सिद्धा०---( मलयकेतु के पैरों पर गिरकर ) कुमार! हमको अभय-दान दीजिए।

मलय०---भद्र! उठो, शरणागत जन यहाँ सदा अभय हैं। तुम इसका वृत्तांत कहो।

सिद्धा--( उठकर ) सुनिए। मुझको अमात्य राक्षस ने यह पत्र देकर चंद्रगुप्त के पास भेजा था।

मलय०---जबानी क्या कहने को कहा था वह कहो।

सिद्धा०---कुमार! मुझको अमात्य राक्षस ने यह कहने को कहा था कि मेरे मित्र कुलूत देश के राजा चित्रवर्मा, मलयाधिपति सिंहनाद, कश्मीरेश्वर पुष्कराक्ष, सिंधु-महाराज सिंधुसेन और पारसीक-पालक मेघाक्ष इन पाँच राजाओं से आपसे पूर्व में संधि हो चुकी है। इसमें पहिले तीन तो मलयकेतु का राज चाहते हैं और बाकी दो खजाना और हाथी चाहते हैं। जिस तरह महाराज ने चाणक्य को उखाड़कर मुझको प्रसन्न किया उसी तरह इन लोगों को भी प्रसन्न करना चाहिए। यही राजसंदेश है।

मलय०---( आप ही आप ) क्या चित्रवर्मादिक भी हमारे द्रोही हैं? तभी राक्षस में उन लोगों की ऐसी प्रीति है। ( प्रकाश ) विजये! हम अमात्य राक्षस को देखा चाहते हैं।

प्रति०---जो आज्ञा।

[ जाती है

( एक परदा हटना है और राक्षस आसन पर बैठा हुआ चिंता की मुद्रा में एक पुरुष के साथ दिखाई पडता है )

राक्षस---( आप ही आप ) चंद्रगुप्त की ओर के बहुत लोग हमारी सेना में भरती हो रहे हैं इससे हमारा मन शुद्ध नहीं है। क्योंकि---

रहत साध्य नै अचित अरु विलसत निज पच्छहिं।
सोई साधन साधक जो नहिं छुअत बिपच्छहिं॥
जो पुनि आपु असिद्ध सपच्छ बिपच्छडु में सम्।
कछु कहुँ नाहे निज पच्छ मॉहि जाको है संगम॥
नरपति ऐसे साधनन कों अनुचित अंगीकार करि।
सब भांति पराजित होन हैं बादी लौं बहु बिधि बिगरि॥

वा जो लोग चंद्रगुप्त से उदास हो गए हैं वही लोग इधर मिले हैं, मैं व्यर्थ सोच करता हूँ। ( प्रगट ) प्रियंबदक! कुमार के अनुयायी राजा लोगों से हमारी ओर से कह दो कि अब कुसुमपुर दिन-दिन पास आता जाता है, इससे सब लोग अपनी सेना अलग-अलग करके जो जहाँ नियुक्त हो वहाँ सावधानी से रहें।

आगे खस अफ मगध चले जयध्वजहि उड़ाए।
यवन और गंधार रहें मधि सैन जमाए॥
चेदि - हून - सकराज लोग पीछे सो धावहिं।
कौलूतादिक नृपति कुमारहि घेरे आवहिं॥

प्रियं०--अमात्य की जो आज्ञा।

[ जाता है

( प्रतिहारी आती है )

प्रति०---अमात्य की जय हो। कुमार अमात्य को देखना चाहते हैं।

राक्षस---भद्र! क्षण भर ठहरो। बाहर कौन है?

( एक मनुष्य आता है )

मनुष्य---अमात्य! क्या आज्ञा है?

राक्षस---भद्र! शकटदास से कहो कि जब से कुमार ने हमको आभरण पहराया है तब से उनके सामने नंगे अंग जाना हमको उचित नहीं है। इससे जो तीन आभरण मोल लिए हैं उनमें से एक भेज दें।

मनुष्य---जो अमात्य की आज्ञा। ( बाहर जाता है और आभरण लेकर आता है ) अमात्य! अलंकार लीजिए।

राक्षस---( अलंकार धारण करके ) भद्रे! राजकुल में जाने का मार्ग बतलाया।

प्रति०---इधर से आइए।

राक्षस---अधिकार ऐसी बुरी वस्तु है कि निर्दोष मनुष्य का भी जी डरा करता है।

सेवक प्रभु सों डरत सदाहीं। पराधीन सपने सुख नाहीं॥
जे ऊँचे पद के अधिकारी। तिनको मनहीं मन भय भारी॥
सबही द्वेष बड़न सों करहीं। अनुछिन कान स्वामि को भरहीं॥

जिमि जे जनमे ते मरे, मिले अवसि बिलगाहिं।
तिमि जे अति ऊँचे चढ़ें, गिरिहैं संसय नाहि॥

प्रति०---( आगे बढ़ कर ) अमात्य! कुमार यह बिराजते हैं, आप जाइए।

राक्षस---अरे, कुमार यह बैठे हैं।

लखत चरन की अोर हू, तऊ न देखत ताहि।
अचल दृष्टि इक ओर ही, रही बुद्धि अवगाहि॥
कर पै धारि कपोल निज लसत झुको अवनीस।
दुसह काज के भार सों मनहुँ नमित भो सीस॥

( आगे बढ़कर ) कुमार की जय हो!

मलय०---आर्य! प्रणाम करता हूँ। श्रासन पर बिराजिए।

( राक्षस बैठता है )

मलय०---आर्य! बहुत दिनों से हम लोगो ने आपको नहीं देखा।

राक्षस कुमार! सेना को आगे बढ़ाने के प्रबंध में फँसने के कारण हमको यह उपालंभ सुनना पड़ा।

मलय०---अमात्य! सेना के प्रयाण का आपने क्या प्रबंध किया है? मैं भी सुनना चाहता हूँ।

राक्षस---कुमार! आपके अनुयायी राजा लोगों को यह आज्ञा दी है। ('आगे खस अरु मगध' इत्यादि छंद पढ़ता है )

मलय०---( आप ही आप ) हाँ, जाना; जो हमारा नाश करने के हेतु चंद्रगुप्त से मिले हैं वही हमको घेरे रहेंगे। ( प्रकाश ) आर्य, अब कुसुमपुर से कोई आता है या वहाँ जाता है कि नहीं?

राक्षस---अब यहाँ किसी के आने-जाने से क्या प्रयोजन। पाँच- छः दिन में हम लोग ही वहाँ पहुँचेंगे।

मलय०---( आप ही आप ) अभी सब खुल जाता है। ( प्रगट ) जो यही बात है तो इस मनुष्य को चिट्ठी लेकर आपने कुसुमपुर क्यों भेजा था?

राक्षस---( देखकर ) अरे! सिद्धार्थक है? भद्र! यह क्या?

सिद्धा०---( भय और लज्जा नाट्य करके ) अमात्य! हमको क्षमा कीजिए। अमात्य! हमारा कुछ भी दोष नहीं है, मार खाते-खाते हम अापका रहस्य छिपा न सके।

राक्षस---भद्र! वह कौन सा रहस्य है यह हमको नहीं समझ पड़ता।

सिद्धा०---निवेदन करते हैं, मार खाने से। ( इतना ही कह लज्जा से नीचा मुँह कर लेता है )

मलय०---भागुरायण! स्वामी के सामने लज्जा और भय से यह कुछ न कह सकेगा, इससे तुम सब बात आर्य से कहो।

भागु०---कुमार की जो आज्ञा। अमात्य! यह कहता है कि अमात्य राक्षस ने हमको चिट्ठी देकर और संदेश कह कर चंद्रगुप्त के पास भेजा है। राक्षस---भद्र सिद्धार्थक! क्या यह सत्य है?

सिद्धा०---( लज्जा नाट्य करके ) बहुत मार खाने के डर से मैंने कह दिया।

राक्षस---कुमार! यह झूठ है, मार खाने से लोग क्या नहीं कह देते?

मलय०---भागुरायण! चिट्ठी दिखला दो और संदेशा वह अपने मुँह से कहेगा।

( भागुरायण चिट्ठी खोलकर 'स्वस्ति कहीं से कोई किसी को' इत्यादि पढ़ता है )

राक्षस--कुमार! कुमार! यह सब शत्रु का प्रयोग है।

मलय०---करने को आर्य ने जो आभरण भेजे हैं वह शत्रु कैसे भेजेगा? ( आभरण दिखलाता है )।

राक्षस---कुमार! यह मैने किसी को नहीं भेजा। कुमार ने यह मुझको दिया और मैंने प्रसन्न होकर सिद्धार्थक को दिया।

भागु०---आमात्य! क्या ऐसे उत्तम आभरणो का, विशेष कर क्या अपने अंग से उतारकर कुमार की दी हुई वस्तु का यह पात्र है?

मलय०---और संदेश भी बड़े प्रामाणिक सिद्धार्थक से सुनना, यह आर्य ने लिखा है।

राक्षस---कैसा संदेश और कैसी चिट्ठी? यह हमारा कुछ नहीं है! मलय०---तो मुहर किसकी है?

राक्षस---धूर्त्त लोग कपटमुद्रा भी बना लेते हैं।

भागु०---कुमार! अमात्य सच कहते हैं! सिद्धार्थक, यह चिट्ठी किसकी लिखी है?

( सिद्धार्थक राक्षस का मुंह देखकर चुप रह जाता है )

भागु०--चुप मत रहो। जी कड़ा करके कहो।

सिद्धा०--आर्य! शकटदास ने।

राक्षस---शकटदास ने लिखा तो मानों मैंने ही लिखा।

मलय०---विजये! शकटदास को हम देखा चाहते हैं।

भागु०---( आपही आप ) आर्य चाणक्य के लोग बिना निश्चय समझे हुए कोई बात नहीं करते। जो शकटदास आकर यह चिट्ठी किस प्रकार लिखी गई है यह सब वृत्तांत कह देगा तो मलयकेतु फिर बहक जायगा। ( प्रकाश ) कुमार! शकटदास, अमात्य राक्षस के सामने लिखा होगा तो भी न स्वीकार करेंगे; इससे उनका कोई और लेख मँगाकर अक्षर मिला लिए जायँ।

मलय---विजये! ऐसा ही करो।

भागु०---और मुहर भी आवे।

मलय०---हाँ, वह भी।

कंचुकी---जो आज्ञा। ( बाहर जाती है और पत्र और मुहर लेकर आती है ) कुमार! यह शकटदास का लेख और मुहर है। मलय०---( देखकर और अक्षर और मुहर की मिलान करके ) आर्य! अक्षर तो मिलते हैं।

राक्षस---( आप ही आप ) अक्षर निःसंदेह मिलते हैं, किंतु शकटदास हमारा मित्र है, इस हिसाब से नहीं मिलते। तो क्या शकटदास ही ने लिखा, अथवा--

पुत्र-दार की याद करि स्वामि-भक्ति तजि देत।
छोड़ि अचल जस कों करत चल धन सों जन हेत॥

या इसमें संदेह ही क्या है?

मुद्रा ताके हाथ में, सिद्धार्थक हू मित्र।
ताही के कर को लिख्यौ, पत्रहु साधन चित्र॥
मिलि के शत्रुन सों करन भेद भूलि निज धर्म।
स्वामि-विमुख शकटहि कियो, निश्चय यह खल कर्म॥

मलय०---आर्य! श्रीमान् ने तीन आभरण भेजे सो मिले, यह जो आपने लिखा है सेा उसी में का एक आभरण यह भी है? ( राक्षस के पहने हुए आभरण को देखकर आप ही आप ) क्या यह पिता के पहने हुए आभरण हैं? ( प्रकाश ) आर्य, यह आभरण आपने कहाँ से पाया?

राक्षस---जौहरी से मोल लिया था।

मलय०---विजये! तुम इन आभरणों को पहचानती हौ?

प्रति०---( देख कर आँसू भर के ) कुमार! हम सुगृहीतनामधेय महाराज पर्वतेश्वर के पहिरने के आभरणों को न पहचानेंगी?

मलय०---( ऑखो में ऑसू भर के )

भूषण-प्रिय! भूषण सबै, कुल-भूषण! तुव अंग।
तुव मुख ढिग इमि सोहतो, जिमि ससि तारन-संग॥

राक्षस---( आप ही आप ) ये पर्वमेश्वर के पहिने हुए आभरण हैं? ( प्रकाश ) जाना, यह भी निश्चय चाणक्य के भेजे हुए जौहरियो ने ही बेंचा है।

मलय०---आर्य! पिता के पहने हुए आभरण और फिर चंद्रगुप्त के हाथ पड़े हुए जौहरी बेचे, यह कभी हो नहीं सकता। अथवा हो सकता है---

अधिक लाभ के लोभ सों कूर! त्यागि सब नेह।
बदले इन आभरन के तुम बेंच्यौ मम देह॥

राक्षस---( आप ही आप ) अरे! यह दॉव तो पूरा बैठ गया।

मम लेख नहिं यह किमि कहै मुद्रा छपी जब हाथ की।
विश्वास होत न शकट तजिहै प्रीति कबहूँ साथ की॥
पुनि बेचि हैं नृप चंद भूषण कौन यह पतियाइहै।
तासों भलो अब मौन रहनो कथन तें पति जाइहै॥

मलय०---आर्य! हम यह पूछते हैं।

राक्षस---जो आर्य हो उससे पूछो; हम अब पापकारी अनार्य

हो गए हैं। मलय०---

स्वामि-पुत्र तुव मौर्य, हम मित्र-पुत्र सह हेत।
पैहौ उत वाको दियो, इत तुम हमको देत॥
सचिवहु भे उत दास ही, इत तुम स्वामी आप।
कौन अधिक फिर लोभ जो, तुम कीनो यह पाप॥

राक्षस---( अॉखों में आँसू भर के ) कुमार! इसका निर्णय तो आप ही ने कर दिया---

स्वामि-पुत्र मम मौर्य, तुम मित्र-पुत्र सह हेत।
पैहैं उत वाको दियो, इत हम तुमकों देत॥
सचिवहु भे उत दास ही, इत हम स्वामी आप।
कौन अधिक फिर लोभ जो, हम कीनो यह पाप॥

मलय०---( चिट्ठी, पेटी इत्यादि दिखला कर ) यह सब क्या है?

राक्षस---( ऑखो में आँसू भर के ) यह सब चाणक्य ने नहीं किया, दैव ने किया।

निज प्रभु सो करि नेह जे भृत्य समर्पत देह।
तिन सों अपने सुत सरिस सदा निबाहत नेह॥
ते गुणगाहक नृप सबै जिन मारे छन माहि।
ताही बिधि को दोस यह औरन को कछु नाहिं॥

मलय०---( क्रोधपूर्वक ) अनार्य! अब तक छल किए जाते हो कि यह सब देव ने किया।

विषकन्या दै पितु हत्यौ प्रथम प्रीति उपजाय।
अब रिपु सों मिलि हम सबन बधन चहत ललचाय॥

भा० ना०---२६

राक्षस---( दुःख से आप ही आप ) हा! यह और जले पर नमक है। ( प्रगट कानो पर हाथ रखकर ) नारायण! देव

पर्वतेश्वर का कोई अपराध हमने नहीं किया।

मलय०---फिर पिता को किसने मारा?

राक्षस०---यह दैव से पूछो।

मलय०---दैव से पूछे, जीवसिद्धि क्षपणक से न पूछें?

राक्षस---( आप ही आप ) क्या जीवसिद्धि भी चाणक्य का गुप्तचर है! हाय! शत्रु ने हमारे हृदय पर भी अधिकार कर लिया?

मलय०---( क्रोध से ) भासुरक शिखरसेन सेनापति से कहो कि राक्षस से मिलकर चंद्रगुप्त को प्रसन्न करने को पॉच राजे जो हमारा बुरा चाहते हैं, उनमें कौलूत चित्रवर्मा, मलयाधिपति सिंहनाद और कश्मीराधीश पुष्कराक्ष ये तीन हमारी भूमि की कामना रखते हैं, सो इनको भूमि हो में गाड़ दे; और सिंधुराज सुषेण और पारसीकपति मेघाक्ष हमारी हाथी की सेना चाहते हैं सो इनको हाथी ही के पैर के नीचे पिसवा दे।

पुरुष---जो कुमार की आज्ञा।

[ जाता है

मलय०---राक्षस! हम मलयकेतु हैं, कुछ तुममे विश्वासघाती

राक्षस नहीं हैं। इससे तुम जाकर अच्छी तरह चंद्रगुप्त का आश्रय करो।

चंद्रगुप्त-चाणक्य सों मिलिए सुख सों आप।
हम तीनहुँ को नासिहैं जिमि त्रिवर्ग कहँ पाप॥

भागु०---कुमार! व्यर्थ अब कालक्षेप मत कीजि । कुसुमपुर घेरने को हमारी सेना चढ़ चुकी है।

उड़िकै तियगन गंड जुगल कहँ मलिन बनावति।
अलिकुल से कल अलकन निज कन धवल छवावति॥
चपल तुरग-खुर-घात उठी घन घुमड़ि नवीनी।
सत्रु-सीस पै धूरि परै गजमद सों भीनी॥

( अपने भृत्यों के साथ मलयकेतु जाता है )

राक्षस---( घबड़ाकर ) हाय! हाय! चित्रधर्मादिक साधु सब व्यर्थ मारे गए। हाय! राक्षस की सब चेष्टा शत्रु को नहीं, मित्रों ही के नाश करने को होती है। अब हम मंदभाग्य क्या करें?

जाहिं तपोवन, पै न मन शांत होत सह क्रोध।
प्रान देहिं रिपु के जियत यह नारिन को बोध॥
खींचि खड्ग कर पतँग समाजहिं अनल अरि-पास।
पै या साहस होइहै चंदनदास बिनास॥

( सोचता हुआ जाता है )


षष्ठ अंक

षष्ठ अंक

स्थान---नगर के बाहर सड़क

( कपडा, गहिना पहिने हुए सिद्धार्थक आता है )

सिद्धार्थक---

जलद-नील-तन जयति जय, केशव केशी-काल।
जयति सुजन-जन-दृष्टि-ससि, चंद्रगुप्त नरपाल॥
जयति आर्य चाणक्य की नीति सहज बल-भौन।
बिनही साजे सैन नित, जीतत अरि-कुल जौन॥
चलो, आज पुराने मित्र समिद्धार्थक से भेंट करे।
( घूमकर ) अरे! मित्र सिद्धार्थक आप ही इधर आता है।

( समिद्धार्थक आता है )

समिद्धार्थक---

मिटत ताप नहिं पान सो, होत उछाह बिनास।
बिना मीत के सुख सबै, औरहु करत उदास॥

सुना है कि मलयकेतु के कटक से मित्र सिद्धार्थक आ गया है। उसी को खोजने को हम भी निकले हैं कि मिले तो बड़ा आनंद हो। ( आगे बढ़कर ) अहा! सिद्धार्थक तो यहीं है। कहो मित्र! अच्छे तो हो? सिद्धा०---अहा! मित्र समिद्धार्थक आप ही आ गए। ( बढकर ) कहो मित्र! क्षेम कुशल तो है?

( दोनों गले से मिलते हैं )

समि०---भला! यहाँ कुशल कहाँ कि तुम्हारे ऐसा मित्र बहुत दिन पीछे घर भी आया तो बिना मिले फिर चला गया!

सिद्धा०---मित्र! क्षमा करो। मुझको देखते ही आर्य चाणक्य ने आज्ञा दी कि इस प्रिय वृत्तांत को अभी चंद्रमा सदृश प्रकाशित शोभावाले परम प्रिय महाराज प्रियदर्शन से जाकर कहो। मैं उसी समय महाराज के पास चला गया और उनसे निवेदन करके यह सब पुरस्कार पाकर तुमसे मिलने को तुम्हारे घर अभी जाता ही था।

समि०---मित्र! जो सुनने के योग्य हो तो महाराज प्रियदर्शन से जो प्रिय वृत्तांत कहा है वह हम भी सुनें।

सिद्धा०---मित्र! तुमसे भी कोई बात छिपी है! सुनो। आर्य चाणक्य की नीति से मोहित-मति होकर उस नष्ट मलयकेतु ने राक्षस को दूर कर दिया और चित्रवर्मादिक पाँचो प्रबल राजों को मरवा डाला। यह देखते ही और सब राजे अपने प्राण और राज्य का संशय समझकर उसको छोड़कर सेना-सहित अपने-अपने देश चले गए। जब शत्रु ऐसी निर्बल अवस्था में हुआ, तो भद्रभट, पुरुषदत्त, हिंगुरात, बलगुप्त, राजसेन, भागुरायण, रोहिताक्ष, विजयवर्मा इत्यादि लोगों ने मलयकेतु को कैद कर लिया।

समि०---मित्र! लोग तो यह जानते हैं कि भद्रभट इत्यादि लोग महाराज चंद्रश्री को छोड़कर मलयकेतु से मिल गए; तो क्या कुकवियों के नाटक की भाँति इसके मुख में और तथा निवर्हण में और बात है?

सिद्धा०---वयस्य! सुनो, जैसे देव की गति नहीं जानी जाती वैसे ही आर्य चाणक्य की जिस नीति की भी गति नहीं जानी जाती उसको नमस्कार है।

समि०---हाँ! कहो, तब क्या हुआ?

सिद्धा०---तब इधर से सब सामग्री लेकर आर्य चाणक्य बाहर निकले और विपक्ष के शेष राजाओं को निःशेष करके बर्बर लोगों की सब सामग्री लूट ली।

समि०---तो वह सब अब कहाँ हैं?

सिद्धा०---वह देखो।

स्त्रवत गंडमद गरब गज, नदत मेघ अनुहार।
चाबुक भय चितवत चपल, खड़े अस्व बहु द्वार॥

समि०--अच्छा, यह सब जाने दो। यह कहो कि सब लोगों के सामने इतना अनादर पाकर फिर भी आर्य चाणक्य उसी मंत्री के काम को क्यों करते हैं? सिद्धा०---मित्र! तुम अब तक निरे सीधे साधे बने हो। अरे, अमात्य राक्षस भी आर्य चाणक्य की जिन चालों को नहीं समझ सकते उनको हम-तुम क्या समझेंगे!

समि०---वयस्य! अमात्य राक्षस अब कहाँ है?

सिद्धा०---उस प्रलय कोलाहल के बढ़ने के समय मलयकेतु की सेना से निकलकर उंदुर नामक चर के साथ कुसुमपुर ही की ओर वह आते हैं, यह आर्य चाणक्य को समाचार मिला है।

समि०---मित्र! नंदराज्य के फिर स्थापन की प्रतिज्ञा करके स्वनाम-तुल्य-पराक्रम अमात्य राक्षस, उस काम को पूरा किए बिना फिर कैसे कुसुमपुर आते हैं?

सिद्धा०---हम सोचते है कि चंदनदास के स्नेह से।

समि०---ठीक है, चंदनदास के स्नेह ही से। किंतु तुम सोचते हो कि चंदनदास के प्राण बचेंगे?

सिद्धा०---कहाँ उस दीन के प्राण बचेंगे? हमीं दोनो को वध- स्थान में ले जाकर उसको मारना पड़ेगा।

समि०---( क्रोध से ) क्या आर्य चाणक्य के पास कोई घातक नहीं है कि ऐसा नीच काम हम लोग करें?

सिद्धा०---मित्र! ऐसा कौन है जिसको इस जीवलोक में रहना हो और वह आर्य चाणक्य की आज्ञा न माने? चलो, हम लोग चांडाल का वेष बनाकर चन्दनदास को वधस्थान में ले चलें।

( दोनों जाते हैं )

इति प्रवेशक

स्थान---बाहरी प्रांत में प्राचीन बारी

( फाँसी हाथ में लिए हुए एक पुरुष आता है )

पुरुष--

षट गुन सुदूढ गुथी मुख फॉसी।
उपाय परिपाटी गॉसी॥
रिपु-बंधन मैं पटु प्रति पोरी।
जय चाणक्य नीति की डोरी॥

आर्य चाणक्य के चर उंदुर ने इसी स्थान में मुझको अमात्य राक्षस से मिलने को कहा है। ( देखकर ) यह अमात्य राक्षस सब अंग छिपाए हुए आते हैं। तब तक इस पुरानी बारी में छिपकर हम देखे कि यह कहाँ ठहरते हैं। ( छिपकर बैठता है )

( सब अंग छिपाए हुए राक्षस आता है )

राक्षस---( आँखो में ऑसू भर के ) हाय! बड़े कष्ट की बात है

आश्रय बिनसे और पै जिमि कुलटा तिय जाय।
तजि तिमि नंदहि चञ्चला चंद्रहि लपटी धाय॥
देखादेखी प्रजहु सब कीनो ता अनुगौन।
तजि कै निज नृप-नेह सब कियो कुसुमपुर भौन॥

होइ बिफल उद्योग मैं, तजि के कारज-भार।
आप्त मित्रहू थकि रहे, सिर बिनु जिमि अहि छार॥
तजि कै निज पति भुवन-पति सुकुल-जात नृप नंद।
श्री वृषली गइ वृषल ढिग सील त्यागि करि छंद॥
जाइ तहाँ थिर है रही निज गुन सहज बिसारि।
बस न चलत जब बाम बिधि सब कछु देत बिगारि॥
नंद मरे सैलेश्वरहि देन चह्यौ हम राज।
सोऊ बिनसे तब कियो ता सुत हित सो साज॥
बिगयौ तौन प्रबंध हू, मिट्यौ मनोरथ-मूल।
दोस कहा चाणक्य को देवहि भो प्रतिकूल॥

वाह रे म्लेच्छ मलयकेतु की मूर्खता! जिसने इतना नहीं समझा कि---

मरे स्वामिह नहिं तज्यौ जिन निज-नृप-अनुराग।
लोभ छाँड़ि दै प्रान जिन करी सत्रु सों लाग॥
सोई राक्षस शत्रु सो मिलिहै यह अंधेर।
इतनो सूझ्यौ वाहि नहिं दई दैव मति फेर॥

सो अब भी शत्रु के हाथ में पड़के राक्षस नाश हो जायगा, पर चंद्रगुप्त से संधि न करेगा। लोग झूठा कहे, यह अपयश हो, पर शत्रु की बात कौन सहेगा? ( चारो ओर देखकर ) हा! इसी प्रांत में देव नंद रथ पर चढकर फिरने आते थे।

इतहि देव अभ्यास हित सर तजि धनु संघानि।
रचत रहे भुव चित्र सम रथ सुचक्र परिखानि॥
जहँ नृपगन संकित रहे इत उत थमे लखात।
सोई भुव ऊजर भई दूगन लखी नहि जात॥

हाय! यह मंदभाग्य अब कहाँ जाय? ( चारों ओर देखकर ) चलो, इस पुरानी बारी में कुछ देर ठहरकर मित्र चंदनदास का कुछ समाचार लें। ( घूमकर आप ही आप ) अहा! पुरुषो के भाग्य की उन्नति-अवनति की भी क्या-क्या गति होती है कोई नहीं जानता।

जिमि नव ससि कहँ सब लखत निज-निज करहि उठाय।
तिमि पुरजन हम को रहे लखत अनंद बढ़ाय॥
चाहत हे नृपगन सबै जासु कृपा-दूग-कोर।
सो हम इत संकित चलत मानहुँ कोऊ चोर॥

वा जिसके प्रसाद से यह सब था, जब वही नहीं है तो यह होहीगा। ( देखकर ) यह पुराना उद्यान कैसा भयानक हो रहा है।

नसे बिपुल नृप-कुल-सरिस बड़े बड़े गृह-जाल।
मित्र-नास सो साधुजन-हिय सम सूखे ताल॥
तरुवर भे फलहीन जिमि बिधि बिगरे सब नीति।
तृन सों लोपी भूमि जिमि मति लहि मूढ़ कुरीति॥

पुरुष---अब तो यह बैठे हैं तो अब आर्य चाणक्य की आज्ञा पूरी

करें। ( राक्षस की अोर न देखकर अपने गले में फॉसी लगाना चाहता है )

राक्षस---( देखकर आप ही आप ) अरे यह फॉसी क्यो लगाता है? निश्चय कोई हमारा सा दुखिया है। जो हो, पूछें तो सही। ( प्रकाश ) भद्र, यह क्या करते हो?

पुरुष---( रोकर ) मित्रो के दुःख से दुखी होकर हमारे ऐसे मंदभाग्यों का जो कर्तव्य है।

राक्षस---( आप ही आप ) पहले ही कहा था, कोई हमारा सा दुखिया है। ( प्रकाश ) भद्र, जो अति गुप्त वा किसी विशेष कार्य की बात न हो तो हमसे कहो कि तुम क्यो प्राण त्याग करते हो?

पुरुष---आर्य! न तो गुप्त ही है न कोई बड़े काम की बात है; परंतु मित्र के दुःख से मैं अब क्षण भर भी ठहर नहीं सकता।

राक्षस---( आप ही आप दुःख से ) मित्र की विपत्ति में हम पराए लोगों की भाँति उदासीन होकर जो देर करते हैं मानो उसमें शीघ्रता करने की यह अपना दुःख कहने के बहाने शिक्षा देता है। ( प्रकाश ) भद्र! जो रहस्य है तो हम सुना चाहते हैं कि तुम्हारे दुःख का क्या कारण है? पुरुष---आपको इसमें बड़ा ही हठ है तो कहना पड़ा। इस नगर में जिष्णुदास नामक एक महाजन है।

राक्षस---( आप ही आप ) वह तो चंदनदास का बड़ा मित्र है।

पुरुष---वह हमारा प्यारा मित्र है।

राक्षस---( आप ही आप ) कहता है कि वह हमारा प्यारा मित्र है। इस अति निकट संबंध से इसको चंदनदास का वृत्तांत ज्ञात होगा।

पुरुष---( रोकर ) सो दीन जनो को सब धन देकर वह अब अग्निप्रवेश करने जाता है। यह सुनकर हम यहाँ आए है कि इस दुःख-वार्ता सुनने के पूर्व ही अपने प्राण दे दें।

राक्षस---भद्र! तुम्हारे मित्र के अग्निप्रवेश का कारण क्या है?

कै तेहि रोग असाध्य भयो
कोऊ जाको न औषध नाहिं निदान है?

पुरुष---नहीं आर्य!

राक्षस---कै विष अग्निहु सो बढ़ि कै

नृपकोप महा फँसि त्यागत प्रान है?

पुरुष---राम-राम! चंद्रगुप्त के राज्य में लोगों को प्राणहिंसा का भय कहाँ?

राक्षस----कै कोउ सुंदरी पै जिय देत

लग्यो हिय मॉहि वियोग को बान है? पुरुष---राम-राम! महाजन लोगों की यह चाल नहीं, विशेष करके साधु जिष्णुदास की।

राक्षस---

तौ कहुँ मित्रहि को दुख वाहू के
नास को हेतु तुम्हारे समान है?

पुरुष---हॉ, आर्य।

राक्षस---( घबड़ाकर आप ही आप ) अरे, इसके मित्र का प्रिय मित्र तो चंदनदास ही है और यह कहता है कि सुहृदविनाश ही उसके विनाश का हेतु है इससे मित्र के स्नेह से मेरा चित्त बहुत ही घबड़ाता है। ( प्रकाश ) भद्र! तुम्हारे मित्र का चरित्र हम सविस्तर सुना चाहते हैं।

पुरुष---आर्य! अब मैं किसी प्रकार से मरने में विलंब नहीं कर सकता।

राक्षस---यह वृत्तांत तो अवश्य सुनने के योग्य है, इससे कहो।

पुरुष---क्या करें? आप ऐसा हठ करते हैं तो सुनिए।

राक्षस---हाँ! जी लगाकर सुनते हैं, कहो।

पुरुष---आपने सुना ही होगा कि इस नगर में प्रसिद्ध जौहरी सेठ चंदनदास हैं।

राक्षस---( दुःख से आप ही आप ) दैव ने हमारे विनाश का द्वार अब खोल दिया। हृदय! स्थिर हो, अभी न जाने क्या-क्या कष्ट तुमको सुनना होगा। ( प्रकाश ) भद्र! हमने भी सुना है कि वह साधु अत्यंत मित्रवत्सल है। पुरुष---वह जिष्णुदास के अत्यंत मित्र हैं।

राक्षस---( आप ही आप ) यह सब हृदय के हेतु शोक का वज्रपात है। ( प्रकाश ) हॉ, आगे।

पुरुष---सो जिष्णुदास ने मित्र की भाँति चंद्रगुप्त से बहुत विनय किया।

राक्षस---क्या-क्या?

पुरुष---कि देव! हमारे घर में जो कुछ कुटुंबपालन का द्रव्य है आप सब ले लें, पर हमारे मित्र चंदनदास को छोड़ दें।

राक्षस---( आप ही आप ) वाह जिष्णुदास! तुम धन्य हो! तुमने मित्रस्नेह का निर्वाह किया।

जा धन के हित नारि तजै पति पूत तजै पितु सीलहिं खोई।
भाई सों भाई लरै रिपु से पुनि मित्रता मित्र तजै दुख जोई॥
ता धन को बनिया है गिन्यौ न दियो दुख मीत सों आरत होई।
स्वारथ अर्थ तुम्हारोई है तुमरे सम और न या जग कोई॥

( प्रकाश ) इस बात पर मौर्य ने क्या कहा?

पुरुष---आर्य! इस पर चंद्रगुप्त ने उससे कहा कि 'जिष्णु- दास! हमने धन के हेतु चंदनदास को नहीं दंड दिया है। इसने अमात्य राक्षस का कुटुंब अपने घर में छिपाया था, और बहुत मॉगने पर भी न दिया, अब भी जो यह दे-दे तो छूट जाय, नहीं तो इसको प्राणदंड होगा। तभी हमारा क्रोध शांत होगा और दूसरे लोगों को भी इससे डर होगा'---यह कह उसको वधस्थान में भेज दिया। जिष्णुदास ने कहा कि "हम कान से अपने मित्र का अमंगल सुनने के पहिले मर जायँ तो अच्छी बात है" और अग्नि में प्रवेश करने को वन में चले गए। हमने भी इसी हेतु कि उनका मरण न सुनें यह निश्चय किया कि फॉसी लगाकर मर जायँ और इसी हेतु यहाँ आए है।

राक्षस---( घबड़ाकर ) अभी चंदनदास को मारा तो नहीं?

पुरुष---आर्य! अभी नहीं मारा है, बारंबार अब भी उनसे अमात्य राक्षस का कुटुंब मांगते हैं और वह मित्रवत्सलता से नहीं देते, इसी में इतना विलंब हुआ।

राक्षस---( सहर्ष आप ही आप ) वाह मित्र चंदनदास! वाह! धन्य! धन्य!!

मित्र---परोच्छहुँ मैं कियो सरनागत-प्रतिपाल।
निरमल जस सिबि सो लियो तुम या काल कराल॥

( प्रकाश ) भद्र! तुम शीघ्र जाकर जिष्णुदास को जलने से रोको; हम जाकर अभी चंदनदास को छुड़ाते हैं।

पुरुष---आर्य! आप किस उपाय से चंदनदास को छुड़ाइएगा?

राक्षस---( खड्ग मियान से खींचकर ) इन दुःखो में एकांत मित्र निष्कृप कृपाण से।

समर साध तन पुलकित नित साथी मम कर को।
रन महँ बारहिं बार परिछ्यौ जिन बल पर को॥

बिगत जलद नभ नील खड्ग यह रोस बढ़ावत।
मीत-कट सों दुखिहु मोहिं रनहित उमगावत॥

पुरुष---सेठ चंदनदास के प्राण बचाने का उपाय मैंने सुना किंतु ऐसे टेढ़े समय में इसका परिणाम क्या होगा, यह मैं नहीं कह सकता। ( राक्षस को देखकर पैर पर गिरता है ) आर्य! क्या सुगृहीत-नामधेय अमात्य राक्षस आप ही हैं?

यह मेरा संदेह आप दूर कीजिए।

राक्षस---भद्र! भर्तृकुल-विनाश से दुखी और मित्र के नाश का कारण यथार्थ-नामा अनार्य राक्षस मैं ही हूँ।

पुरुष---( फिरि पैर पर गिरता है ) धन्य हैं! बड़ा ही आनंद हुआ। आपने हमको आज कृतकृत्य किया।

राक्षस---भद्र! उठो। देर करने की कोई आवश्यकता नहीं। जिष्णुदास से कहो कि राक्षस चंदनदास को अभी छुड़ाता है।

( खड्ग खींचे हुए, 'समर साध' इत्यादि पढ़ता हुआ इधर-उधर टहलता है )

पुरुष---( पैर पर गिरकर ) अमात्यचरण! प्रसन्न हों। मैं यह बिनती करता हूँ कि चंद्रगुप्त दुष्ट ने पहले शकटदास के वध की आज्ञा दी थी। फिर न जाने कौन शकटदास को छुड़ाकर उसको कहीं परदेश में भगा ले गया। आर्य शकटदास के वध में धोखा खाने से चंद्रगुप्त ने

भा० ना०---२७ क्रोध करके प्रमादी समझकर उन वधिकों ही को मार डाला। तब से वधिक जो किसी को वधस्थान में ले जाते हैं और मार्ग में किसी को शस्त्र खींचे हुए देखते हैं तो छुड़ा ले जाने के भय से अपराधी को बीच ही में तुरंत मार डालते हैं। इससे शस्त्र खींचे हुए आपके वहाँ जाने से चंदनदास की मृत्यु में और भी शीघ्रता होगी।

[ जाता है

राक्षस---( आप ही आप ) उस चाणक्य बटु का नीतिमार्ग कुछ समझ नहीं पड़ता क्योंकि---

सकट बच्यौ जो ता कहे तो क्यों घातक-घात।
जाल भयो का खेल मैं कछु समझ्यौ नहिं जात।।
( सोचकर ) नहिं शस्त्र को यह काल यासों मीत-जीवन जाइहै।
जो नीति सोचैं या समय तो व्यर्थ समय नसाइहै।।
चुप रहनहू नहिं जोग जब मम हित विपति चंदन पयौ।
तासों बचावन प्रियहि अब हम देह निज विक्रय कयौ॥

( तलवार फेंककर जाता है )




सप्तम अंक

सप्तम अंक

स्थान---सूली देने का मसान

( पहिला चांडाल आता है )

चांडाल---हटो लोगो हटो, दूर हो भाइयो, दूर हो। जो अपना प्राण, धन और कुल बचाना हो तो दूर हो। राजा का विरोध यत्नपूर्वक छोड़ा।

करि कै पथ्य-विरोध इक रोगी त्यागत प्रान।
पै बिरोध नृप सो किए नसत सकुल नर जान।।

जो न मानो तो इस राजा के विरोधी को देखो जो स्त्री-पुत्र समेत यहाँ सूली देने को लाया जाता है। ( ऊपर देखकर ) क्या कहा कि 'इस चंदनदास के छूटने का कुछ उपाय भी है?' भला इस बिचारे के छूटने का कौन उपाय है। पर हॉ, जो यह मंत्री राक्षस का कुटुंब दे दे तो छूट जाय। ( फिर ऊपर देखकर ) क्या कहा कि यह 'शरणागतवत्सल प्राण देगा पर यह बुरा कर्म न करेगा।' तो फिर इसकी बुरी गति होगी क्योंकि बचने का तो वही एक उपाय है।

( कंधे पर सूली रखे मृत्यु का कपड़ा पहिने चंदनदास, उसकी स्त्री और पुत्र दूसरा चांडाल आते हैं ) स्त्री-हाय हाय! जो हम लोग नित्य अपनी बात बिगड़ने के डर से फूँ-फूँककर पैर रखते थे उन्हीं हम लोगों की चारों को भॉति मृत्यु होती है। काल देवता को नमस्कार है, जिसको मित्र उदासीन सभी एक से हैं, क्योंकि---

छोड़ि मांस-भख मरन-भय जियहिं खाइ तृन घास।
तिन गरीब मृग को करहिं निरदय ब्याधा नास॥

( चारों ओर देखकर )

अरे भाई जिणुदास! मेरी बात का उत्तर क्यो नहीं देते? हाय! ऐसे समय में कौन ठहर सकता है।

चंदन०---( ऑसू भरकर ) हाय! यह मेरे सब मित्र विचारे कुछ नहीं कर सकते, केवल रोते हैं और अपने को अकर्मण्य समझ शोक से सूखा-सूखा मुँह किए ऑसू-भरी आँखों से एकटक मेरी ही ओर देखते चले आते हैं।

दोनों चांडाल---अजी चंदनदास! अब तुम फॉसी के स्थान पर आ चुके इससे कुटुंब को बिदा करो।

चंदन०---( स्त्री से ) अब तुम पुत्र को लेकर जाओ, क्योंकि आगे तुम्हारे जाने की भूमि नहीं है।

स्त्री---ऐसे समय में तो हम लोगों को बिदा करना उचित ही है, क्योंकि आप परलोक जाते हैं, कुछ परदेश नहीं जाते।

(रोती है) चंदन०---सुनो, मैं कुछ अपने दोष से नहीं मारा जाता, एक मित्र के हेतु मेरे प्राण जाते हैं, तो इस हर्ष के स्थान पर क्यों रोती है?

स्त्री----नाथ! जो यह बात है तो कुटुंब को क्यों बिदा करते हो?

चंदन०---तो फिर तुम क्या कहती हो?

स्त्री---( आँसू भरकर ) नाथ! कृपा करके मुझे भी साथ ले चलो।

चंदन०---हा! यह तुम कैसी बात कहती हो? अरे! तुम इस बालक का मुँह देखो और इसकी रक्षा करो, क्योंकि यह बिचारा कुछ भी लोकव्यवहार नहीं जानता। यह किसका मुँह देख के जीएगा?

स्त्री---इसकी रक्षा कुलदेवी करेंगी। बेटा! अब पिता फिर न मिलेंगे इससे मिलकर प्रणाम कर ले।

बालक---( पैरो पर गिरके ) पिता! मैं आपके बिना क्या करूँगा?

चंदन०---बेटा, जहाँ चाणक्य न हो वहाँ बसना।

दोनों चांडाल---( सूली खड़ी करके ) अजो चंदनदास! देखो, सूली खड़ी हुई, अब सावधान हो जाओ।

स्त्री---( रोकर ) लोगो, बचाओ! अरे ! कोई बचाओ!

चंदन०---भाइयो, तनिक ठहरो। ( स्त्री से ) अरे! अब तुम रो-रोकर क्या नंदों को स्वर्ग से बुला लोगी? अब वे लोग यहाँ नहीं हैं जो स्त्रियों पर सर्वदा दया रखते थे। १ चांडाल---अरे वेणुवेत्रक! पकड़ इस चंदनदास को, घरवाले आप ही रो-पीटकर चले जायँगे।

२ चांडाल---अच्छा वज्रलोमक, मैं पकड़ता हूँ।

चंदन०---भाइयो! तनिक ठहरो, मैं अपने लड़के से तो मिल लूँ। ( लड़के को गले लगाकर और माथा सूँघकर ) बेटा! मरना तो था ही पर एक मित्र के हेतु मरते हैं इससे सोच मत कर।

पुत्र--पिता, क्या हमारे कुल के लोग ऐसा ही करते आए हैं? (पैर पर गिर पड़ता है)।

२ चांडाल---पकड़ रे वज्रलोमक! ( दोनों चंदनदास को पक- ड़ते हैं )

स्त्री---लोगो! बचाओ रे, बचाओ!

( वेग से राक्षस आता है )

राक्षस---डरो मत, डरो मत। सुनो सुनो, घातको! चंदनदास को मत मारना, क्योंकि----

नसत स्वामिकुल जिन लख्यौ निज चख शत्रु-समान।
मित्रदुःख हू मैं धरयौ निलज होइ जिन प्रान॥
तुम सों हारि बिगारि सब कढ़ी न जाकी सांस।
ता राक्षस के कंठ मैं डारहु यह जमफाँस॥

चंदन०---( देखकर और आँखों में आँसू भरकर ) अमात्य, यह क्या करते हो? राक्षस---मित्र, तुम्हारे सञ्चरित्र का एक छोटा सा अनुकरण।

चंदन०---अमात्य, मेरा किया तो सब निष्फल हो गया, पर आपने ऐसे समय यह साहस अनुचित किया।

राक्षस---मित्र चंदनदास! उलाहना मत दो, सभी स्वार्थी हैं। ( चांडाल से ) अजी! तुम उस दुष्ट चाणक्य से कहो।

दोनों चांडाल---क्या कहें?

राक्षस----

जिन कलि मैं हू मित्र-हित तृन-सम छोड़े प्रान।
जाके जस-रबि सामुहे सिवि-जस दीप समान॥
जाको अति निर्मल चरित, दया आदि नित जानि।
बौद्धहु सब लजित भए, परम शुद्ध जेहि मानि॥
ता पूजा के पात्र को मारत तू धरि पाप।
जाके हित सो शत्रु तुव आयो इत मैं आप॥

१ चांडाल----अरे वेणुवेत्रक! तू चंदनदास को पकड़कर इस मसान के पेड़ की छाया में बैठ, तब से मंत्री चाणक्य को मैं समाचार दूँ कि अमात्य राक्षस पकड़ा गया।

२ चांडाल---अच्छा रे वज्रलोमक! ( चंदनदास, स्त्री, बालक और सूली को लेकर जाता है )

१ चांडाल---( राक्षस को लेकर घूमकर ) अरे! यहाँ पर कौन है? नंदकुल-सेनासंचय के चूर्ण करनेवाले वज्र से, वैसे ही मौर्यकुल में लक्ष्मी और धर्म स्थापना करनेवाले, आर्य चाणक्य से कहो---

राक्षस---( आप ही आप) हाय! यह भी राक्षस को सुनना लिखा था!

१ चांडाल---कि आप की नीति ने जिसकी बुद्धि को घेर लिया है, वह अमात्य राक्षस पकड़ा गया।

( परदे में सब शरीर छिपाए केवल मुँह खोले चाणक्य आता है )

चाणक्य---अरे कहो, कहो।

किन जिन बसननि मैं धरी कठिन अगिनि की ज्वाल?
रोकी किन गति वायु की डोरिन ही के जाल?
किन गजपति-मईन प्रबल सिंह पींजरा दीन?
किन केवल निज बाहु-बल पार समुद्रहि कीन?

१ चांडाल---परमनीतिनिपुण आप ही ने तो।

चाणक्य---अजी! ऐसा मत कहो, वरन् "नंदकुलद्वेषी देने" यह कहो।

राक्षस---( देखकर आप ही आप ) अरे! क्या यही दुरात्मा पा महात्मा कौटिल्य है?

<poem>

सागर जिमि बड्ड रत्नमय तिमि सब गुन की खानि। तोष होत नहिं देखि गुन बैरी हू निज जानि॥

चाणक्य---( देखकर ) अरे! यही अमात्य राक्षस हैं?

जिस महात्मा ने---

दुख सों सोचत सदा जागत रैन बिहाय।
मेरी मति अरु चंद्र की सैनहि दई थकाय॥

( परदे से बाहर निकलकर ) अजी अजी अमात्य राक्षस! मैं विष्णुगुप्त आपको दंडवत् करता हूँ। ( पैर छूता है )

राक्षस---( आप ही आप ) अब मुझे अमात्य कहना तो केवल मुँह चिढाना है। ( प्रगट ) अजी विष्णुगुप्त! मैं चांडालों से छू गया हूँ इससे मुझे मत छूओ।

चाणक्य---अमात्य राक्षस! वह श्वपाक नहीं है, वह आपका जाना-सुना सिद्धार्थक नामा राजपुरुष है और दूसरा भी समिद्धार्थक नामा राजपुरुष हो है; और इन्हीं दोनों द्वारा विश्वास उत्पन्न करके उस दिन शकटदास को धोखा देकर मैंने वह पत्र लिखवाया था।

राक्षस---( आप ही आप ) अहा! बहुत अच्छा हुआ कि मेरा शकटदास पर से संदेह दूर हो गया।

चाणक्य---बहुत कहाँ तक कहूँ--

वे सब भद्रटादि, यह सिद्धार्थक, वह लेख।
यह भदंत, वह भूषनहु, वह नट भारत भेख॥
वह दुख चन्दनदास को, जो कछु दियो दिखाय।
से सब मम ( लज्जा से कुछ सकुचकर )
सो सब राजा चंद्र को तुम सो मिलन उपाय॥
देखिए, यह राजा भी आपसे मिलने आप ही आते हैं।

राक्षस---( आप ही आप ) अब क्या करें? ( प्रगट ) हाँ! मैं

देख रहा हूँ।

( सेवकों के संग राजा आता है )

राजा---( आप ही आप ) गुरुजी ने बिना युद्ध ही दुर्जय शत्रु का कुल जीत लिया इसमें कोई संदेह नहीं। मैं तो बड़ा लज्जित हो रहा हूँ, क्योंकि----

है बिनु काम लजाय करि नीचो मुख भरि सोक।
सोवत सदा निषंग में मम बानन के थोक॥
सोवहिं धनुष उतारि हम जदपि सकहिं जग जीति।
जा गुरु के जागत सदा नीति-निपुण गत-भीति॥

( चाणक्य के पास जाकर ) आर्य! चन्द्रगुप्त प्रणाम करता है।

चाणक्य---वृषल! अब सब असीस सच्ची हुई, इससे इन पूज्य अमात्य राक्षस को नमस्कार करो, यह तुम्हारे पिता के सब मंत्रियो में मुख्य हैं।

राक्षस---( आप ही आप ) लगाया न इसने संबंध---

राजा---( राक्षस के पास जाकर ) आर्य! चंद्रगुप्त प्रणाम करता है।

राक्षस---( देखकर आप ही आप ) अहा! यही चंद्रगुप्त है!

होनहार जाको उदय बालपने ही जोइ।
राज लह्यौ जिन बाल गज जूथाधिप सम होइ॥

( प्रगट ) महाराज! जय हो।

राजा---आर्य!

तुमरे पाछत बहुरि गुरु जागत नीति-प्रवीन।
कहहु कहा या जगत में जाहि न जय हम कीन॥

राक्षस---( आप ही आप ) देखो, यह चाणक्य का सिखाया- पढ़ाया मुझसे कैसी सेवकों की सी बात करता है! नहीं-नहीं, यह आप ही विनीत है। अहा! देखो, चंद्रगुप्त पर डाह के बदले उलटा अनुराग होता है। चाणक्य सब स्थान पर यशस्वी है, क्योंकि---

पाइ स्वामि सतपात्र जो मंत्री मूरख होइ।
तौहू पावै लाभ जस, इत तौ पंडित दोइ॥
मूरख स्वामी लहि गिरै चतुर सचिव हू हारि।
नदी-तीर-तरु जिमि नसत जीरन है लहि बारि॥

चाणक्य---क्यो अमात्य राक्षस! आप क्या चंदनदास के प्राण बचाया चाहते हैं?

राक्षस---इसमें क्या संदेह है?

चाणक्य---पर अमात्य! आप शस्त्र ग्रहण नहीं करते, इससे संदेह होता है कि आपने अभी राजा पर अनुग्रह नहीं किया, इससे जा सच ही चंदनदास के प्राण बचाया चाहते हों तो यह शस्त्र लीजिए।

राक्षस---सुनो विष्णुगुप्त! ऐसा कभी नहीं हो सकता, क्योंकि हम उस योग्य नहीं; विशेष करके जब तक तुम शस्त्र ग्रहण किए हो तब तक हमारे शस्त्र ग्रहण करने का क्या काम है?

चाणक्य---भला अमात्य! आपने यह कहाँ से निकाला कि हम योग्य हैं और आप अयोग्य हैं? क्योंकि देखिए---

रहत लगामहिं कसे अश्व की पीठ न छोड़त।
खान पान असनान भोग तजि मुख नहिं मोड़त॥
छूटे सब सुख-साज नींद नहिं आवत नयनन।
निसि दिन चौंकत रहत वीर सब भय धरि निज मन॥
वह हैादन सों सब छन कस्यो नृप-गजगन अवरेखिए।
रिपुदर्प-दूर-कर अति प्रबल निज महात्मबल देखिए॥

वा इन बातो से क्या! आपके शस्त्र ग्रहण किए बिना तो चंदनदास बचता भी नहीं।

राक्षस---( आप ही आप )

नंद-नेह छूट्यौ नहीं दास भए अरि साथ।
ते तरु कैसे काटिहैं जे पाले निज हाथ॥
कैसे करिहैं मित्र पै हम निज कर सों घात।
अहो भाग्य-गति अति प्रबल मोहिकछु जानि न जात॥

( प्रकाश ) अच्छा विष्णुगुप्त! मँगायो खड्ग "नमस्सर्व- कार्यप्रतिपत्ति हेतवे सुहृत्स्नेहाय" देखो, मैं उपस्थित हूँ।

चाणक्य---( राक्षस को खड्ग देकर हर्ष से ) राजन् वृषल! बधाई है, बधाई है! अब अमात्य राक्षस ने तुम पर अनुग्रह किया। अब तुम्हारी दिन-दिन बढ़ती ही है।

राजा---यह सब आपकी कृपा का फल है।

( पुरुष आता है )

पुरुष---जय हो महाराज की, जय हो! महाराज! भद्रभट- भागुरायणादिक मलयकेतु को हाथ-पैर बाँधकर लाए हैं और द्वार पर खड़े हैं। इसमें महाराज की क्या आज्ञा होती है?

चाणक्य---हॉ, सुना। अजी! अमात्य राक्षस से निवेदन करो, अब सब काम वही करेंगे।

राक्षस---( आप ही आप ) कैसे अपने वश में करके मुझी से कहलाता है। क्या करें? ( प्रकाश ) महाराज, चंद्रगुप्त! यह तो आप जानते ही हैं कि हम लोगों का मलयकेतु का कुछ दिन तक संबंध रहा है। इससे उसका प्राण तो बचाना ही चाहिए।

( राजा चाणक्य का मुँह देखता है )

चाणक्य---महाराज! अमात्य राक्षस की पहिली बात तो सर्वथा माननी ही चाहिए। ( पुरुष से ) अजी! तुम भद्रभटादिकों से कह दो कि "अमात्य राक्षस के कहने से महाराज चंद्रगुप्त मलयकेतु को उसके पिता का राज्य देते हैं" इससे तुम लोग संग जाकर उसको राज पर बिठा आओ। पुरुष---जो आज्ञा।

चाणक्य---अजी अभी ठहरो, सुनो! दुर्गपाल विजयपाल से यह कह दो कि अमात्य राक्षस के शस्त्र ग्रहण से प्रसन्न होकर महाराज चंद्रगुप्त यह आज्ञा करते हैं कि "चंदनदास को सब नगरों का जगत्सेठ कर दो।"

पुरुष---जो आज्ञा।

[जाता है

चाणक्य---चंद्रगुप्त! अब और मैं क्या तुम्हारा प्रिय करूँ?

राजा---इससे बढ़कर और क्या भला होगा?

मैत्री राक्षस सो भई, मिल्यो अकंटक राज।
नंद नसे सब अब कहा यासों बढ़ि सुख-साज॥

चाणक्य---( प्रतिहारी से) विजये! दुर्गपाल विजयपाल से कहो कि "अमात्य राक्षस के मेल से प्रसन्न होकर महाराज चंद्रगुप्त आज्ञा करते हैं कि हाथी, घोड़ों को छोड़कर और सब बँधुओ का बंधन छोड़ दो" वा जब अमात्य राक्षस मंत्री हुए तब अब हाथी-घोड़ों का क्या सोच है? इससे---

सब गज तुरग अब कछु मत राखौ बाँधि।
केवल हम बॉधत सिखा निज परतिज्ञा साधि॥

( शिखा बांधता है )

प्रतिहारी---जो आज्ञा।

[ जाती है

चाणक्य---अमात्य राक्षस! मैं इससे बढ़कर और कुछ भी आपका प्रिय कर सकता हूँ?

राक्षस---इससे बढकर और हमारा क्या प्रिय होगा? पर जो इतने पर भी संतोष न हो तो यह आशीर्वाद सत्य हो----

"वाराहीमात्मयोनेस्तनुमतनुबलामास्थितस्यानुरूपां
यस्य प्राग्दन्तकाटिम्प्रलयपरिगता शिश्रिये भूतधात्री।
म्लेच्छेरुद्वेज्यमाना भुजयुगमधुना पीवरं राजमूर्तेः
स श्रीमद्वन्धुभृत्यश्चिरमवतु महीम्पार्थिवश्चंद्रगुप्तः॥"

( सब जाते हैं )




उपसंहार-क

उपसंहार---( क )

इस नाटक में आदि, अंत तथा अंकों के विश्रामस्थल में रंगशाला में ये गीत गाने चाहिएँ। यथा----

सबके पूर्व मंगलाचरण में।

( ध्रुवपद चौताला )

जय जय जगदीस राम, श्याम-धाम पूर्ण-काम,
आनँदघन ब्रह्म विष्णु, सत्-चित-सुखकारी।
कंस-रावनादि-काल, सतत-प्रन्त भक्त-पाल,
सोभित - गल - मुक्तमाल, दीनतापहारी॥
प्रेमभरन पापहरन, असरन-जन-सरन-चरन,
सुखहि-करन दुखहि-दरन, वृंदावनचारी।
रमावास जगनिवास, राम रमन समनवास,
विनवत 'हरिचंद' दास, जयजय गिरिधारी॥

( प्रस्तावना के अंत में प्रथम अंक के आरंभ में। चाल लखनऊ की ठुमरी "शाहजादे आलम तेरे लिये" इस चाल की )

जिनके हितकारक पंडित हैं तिनकों कहा सत्रुन को डर है।
समुझैं जग मैं सब नीतिन्ह जो तिन्हैं दुर्ग विदेस मनो घर है।

जिन मित्रता राखी है लायक सों तिनको तिनकाहू महा सर है।
जिनकी परतिज्ञा टरै न कबौं तिनकी जय ही सब ही थर है॥

( पहले अंक की समाप्ति और दूसरे अंक के आरंभ में )

जग मैं घर की फूट बुरी।
घर के फूटहि सो बिनसाई सुबरन लंकपुरी॥
फूटहि सों सब कौरव नासे भारत जुद्ध भयो।
जाको घाटो या भारत मैं अबलौं नहिं पुजयो॥
फूटहि सो जयचंद बुलायो जवनन भारत धाम।
जाको फल अबलौं भोगत सब आरज होइ गुलाम॥
फूटहि सों नव नंद बिनासे गयो मगध को राज।
चंद्रगुप्त को नासन चाह्यौ आपु नसे सह साज॥
जो जग मैं धन मान और बल अपुनो राखन होय।
तो अपने घर मैं भूलेहू फूट करौ मति कोय॥

( दूसरे अंक की समाप्ति और तीसरे अक के आरंभ में )

जग मैं तेई चतुर कहावै।
जे सब बिधि अपने कारज को नीकी भाँति बनावै॥
पढ्यौ लिख्यौ किन होइ जु पै नहिं कारज साधन जानै।
ताही को मूरख या जग मैं सब कोऊ अनुमानै॥
छल मैं पातक होत जदपि यह शास्त्रन मैं बहु गायो।
पै अरि सों छल किए दोष नहि मुनियन यहै बतायो॥

भा० ना०---२८

( तीसरे अंक की समाप्ति और चौथे अंक के आरंभ में )

ठुमरी

तिनको न कछू कबहूँ बिगरै, गुरु लोगन को कहनो जे करैं।
जिनको गुरु पंथ दिखावत हैं ते कुपंथ पै भूलि न पाँव धरैं॥
जिनकों गुरु रच्छत आप रहैं ते बिगारे न बैरिन के बिगरैं।
गुरु को उपदेस सुनौ सब ही, जग कारज जासों सबै सँभरै॥

( चौथे अंक की समाप्ति और पाँचवें अंक के आरभ में )

पूरबी

करि मूरख मित्र मिताई, फिर पछितैहौ रे भाई।
अंत दगा खैहौ सिर धुनिहौ रहिहौ सबै गँवाई॥
मूरख जो कछु हितहु करै तो तामैं अंत बुराई।
उलटो उलटो काज करत सब दैहै अंत नसाई॥
लाख करौ हित मूरख सों पैताहि न कछु समुझाई।
अंत बुराई सिर पै पेहै रहि जैहो मुँह बाई॥

फिर पछितैहो रे भाई॥

( पाँचवे अक की समाप्ति और छठे अक के आरंभ में )

[ काफी ताल होली का ]

छलियन सों रहो सावधान नहिं तो पछताओगे।
इनकी बातन मैं फँसि रहिहौ सबहि गँवाओगे॥
स्वारथ लोभी जन सो आखिर दगा उठाओगे।
तब सुख पैहौ जब सॉचन सों नेह बढ़ायोगे॥

छलियन सो०॥

(छठे अंक की समाति और सातवें अंक के आरंभ में)

['जिनके मन में सिय राम बसें' इस धुन की]

जग सूरज चंद टरै तो टरै पै न सज्जन-नेहु कबौं बिचले।
धन संपति सर्बस गेह नसौ नहिं प्रेम की मेड़ सो एड़ टलै॥
सतवादिन को तिनका सम प्रान रहै तो रहै वा ढलै तो ढलै।
निज मीत की प्रीत प्रतीत रहौ इक और सबै जग जाउ भलै॥

(अंत में गाने को)

[विहाग—श्लोक के अर्थ के अनुसार]

हरौ हरि-रूप सबै जग-बाधा।
जा सरूप सों धरनि उधारी निज जन कारज साधा॥
जिमि तव दाढ़ अग्र लै राखी महि हति असुर गिरायो।
कनक-दृष्टि म्लेच्छन हूँ तिमि किन अब लौं मारि नसायो॥
आरज राज रूप तुम तासों मॉगत यह बरदाना।
प्रजा कुमुद्गन चंद्र नृपति को करहु सकुल कल्याना॥

[बिहाग ठुमरी]

पूरी अमी की कटोरिया सी चिरजीओ सदा विकटोरिया रानी।
सूरज चंद प्रकास करै जब लौं रहै सात हू सिंधु मैं पानी॥
राज करौ सुख सों तब लौं निज पुत्र औ पौत्र समेत सयानी।
पालौ प्रजागन कों सुख सों जग कीरति-गान करैं गुन गानी॥

[कलिंगड़ा]

लहौ सुख सब बिधि भारतवासी।
विद्या कला जगत की सीखौ तजि आलस की फाँसी॥

अपनो देस धरम कुल समुझहु छोड़ि वृत्ति निज दासी।
उद्यम करिकै होहु एकमति निज बल बुद्धि प्रकासी॥
पंचपीर की भगति छोड़ि के ह्वै हरिचरन उपासी।
जग के और नरन सम येऊ होउ सबै गुनरासी॥




उपसंहार-ख

उपसंहार----( ख )

इस नाटक के विषय में विलसन साहिब लिखते हैं कि यह नाटक और नाटकों से अति विचित्र है, क्योंकि इसमें संपूर्ण राजनीति के व्यवहारो का वर्णन है। चंद्रगुप्त ( जो यूनानी लोगो का सैद्रोकोत्तस Sandrocottus है ) और पाटलिपुत्र ( जो यूरप की पालीबोत्तरा Palibothra है ) के वर्णन का ऐतिहासिक नाटक होने के कारण यह विशेष दृष्टि देने के योग्य है।

इस नाटक का कवि विशाखदत्त, महाराज पृथु का पुत्र और सामंत वटेश्वरदत्त का पौत्र था। इस लिखने से अनुमान होता है कि दिल्ली के अंतिम हिंदूराजा पृथ्वीराज चौहान ही का पुत्र विशाखदत्त है, क्योकि अंतिम श्लोक से विदेशी शत्रु की जय की ध्वनि पाई जाती है, भेद इतना ही है कि रायसे में पृथ्वीराज के पिता का नाम सोमेश्वर और दादा का आनंद लिखा है। मैं यह अनुमान करता हूँ कि सामंत वटेश्वर इतने बड़े नाम को कोई शीघ्रता में या लघु करके कहे तो सोमेश्वर हो सकता है और संभव है कि चंद ने भाषा में सामंत वटेश्वर को ही सोमेश्वर लिखा हो। मेजर विल्फर्ड ने मुद्राराक्षस के कवि का नाम गोदावरी-तीर-निवासी अनंत लिखा है, किंतु यह केवल भ्रममात्र है। जितनी प्राचीन पुस्तके उत्तर वा दक्षिण में मिलीं, किसी में अनंत का नाम नहीं मिला है।

इस नाटक पर वटेश्वर मैथिल पंडित की एक टीका भी है। कहते हैं कि गुहसेन नामक किसी अपर पंडित की भी एक टीका है, किंतु देखने में नहीं आई। महाराज तंजौर के पुस्तकालय में व्यासराज यज्वा की एक टीका और है।

चंद्रगुप्त * की कथा विष्णुपुराण, भागवत आदि पुराणों में और बृहत्कथा में वर्णित है। कहते हैं कि विकटपल्ली के राजा चंद्रदास का उपाख्यान लोगों ने इन्हीं कथाओं से निकाल लिया है।

महानंद अथवा महापद्मनंद भी शूद्रा के गर्भ से था, और कहते हैं कि चंद्रगुप्त इसकी एक नाइन स्त्री के पेट से पैदा हुआ था। यह पूर्वपीठिका में लिख पाए है कि इन लोगो की राजधानी पाटलिपुत्र थी। इस पाटलिपुत्र ( पटने ) के विषय में यहाँ कुछ लिखना अवश्य हुआ। सूर्यवंशी सुदर्शन राजा की



प्रियदर्शी, प्रियदर्शन, चन्द्र, चंद्रगुप्त, श्रीचंद्र, चंद्रश्री, मौर्य यह

सब चद्रगुप्त के नाम हैं; और चाणक्य, विष्णुगुप्त, द्रोमिल वा द्रोहिण, अशुल, कौटिल्य यह सब चाणक्य के नाम हैं।

सुदर्शन, सहस्रबाहु अर्जुन का भी नामांतर था, किसी किसी ने भ्रम से पाटली को शूद्रक की कन्या लिखा है। पुत्री पाटली ने पूर्व में इस नगर को बसाया। कहते हैं कि कन्या को वंध्यापन के दुःख और दुर्नाम से छुड़ाने को राजा ने एक नगर बसाकर उसका नाम पाटलिपुत्र रख दिया था। वायुपुराण में "जरासंध के पूर्वपुरुष वसु राजा ने बिहार प्रांत का राज्य संस्थापन किया" यह लिखा है। कोई कहते हैं कि "वेदों में जिस वसु के यज्ञों का वर्णन है वही राज्यगिरि राज्य का संस्थापक है।" जो लोग चरणाद्रि को राज्यगृह का पर्वत बतलाते हैं उनको केवल भ्रम है। इस राज्य का प्रारंभ चाहे जिस तरह हुआ हो पर जरासंध ही के समय से यह प्रख्यात हुआ। मार्टिन साहब ने जरासंध ही के विषय में एक अपूर्व कथा लिखी है। वह कहते हैं कि जरासंध दो पहाड़ियो पर दो पैर रखकर द्वारका में जब स्त्रियाँ नहाती थीं तो ऊँचा होकर उनको घूरता था। इसी अपराध पर श्रीकृष्ण ने उसको मरवा डाला।

मगध शब्द मग से बना है। कहते है कि "श्रीकृष्ण के पुत्र सांब ने शाकद्वीप से मग जाति के ब्राह्मणो को अनुष्ठान करने को बुलाया था और वे जिस देशमें बसे उसकी मगध संज्ञा हुई।" जिन अँगरेज विद्वानो ने 'मगध देश' शब्द को मद्ध ( मध्यदेश ) का अपभ्रंश माना है उन्हे शुद्ध भ्रम हो गया है जैसा कि मेजर विल्फर्ड पालीबोत्रा को राजमहल के पास गंगा और कोसीके संगम पर बतलाते और पटने का शुद्ध नाम पद्मावती कहते हैं। यो तो पाली इस नाम के कई शहर हिंदुस्तान में प्रसिद्ध हैं किंतु पालीबोत्रा पाटलिपुत्र ही है। सोन के किनारे मावलीपुर एक स्थान है जिसका शुद्ध नाम महाबलीपुर है। महाबली नंद का नामांतर भी है, इसी से और वहाँ प्राचीन चिह्न मिलने से कोई-कोई शंका करते हैं कि बलीपुर वा बलीपुत्र का पालीबात्रा अपभ्रंश है, किंतु यह भी भ्रम ही है। राजाओ के नाम से अनेक ग्राम बसते हैं इसमें कोई हानि नहीं, किंतु इन लोगों की राजधानी पाटलिपुत्र ही थी।

कुछ विद्वानो का मत है कि मग लोग मिश्र से आए और यहाँ आकर Isiris और Osiris नामक देव और देवी की पूजा प्रचलित की। यह दोनो शब्द ईश और ईश्वरी के अपभ्रंश बोध होते हैं। किसी पुराण में "महाराज दशरथ ने शाक-द्वीपियों को बुलाया" यह लिखा है। इस देश में पहले कोल और चेरु ( चोल ) लोग बहुत रहते थे। शुनक और अजक इस वंश में प्रसिद्ध हुए। कहते हैं कि ब्राह्मणो ने लड़कर इन दोनों को निकाल दिया। इसी इतिहास से भुइँहार जाति का भी सूत्रपात होता है और जरासंध के यज्ञ से भुइँहारो की उत्पत्तिवाली किंवदंती इसका पोषण करती है। बहुत दिन तक ये युद्धप्रिय ब्राह्मण यहाँ राज्य करते रहे। किंतु एक जैन पंडित 'जो ८०० वर्ष ईसामसीह के पूर्व हुआ है' लिखता है कि इस देश के प्राचीन राजा को मग नामक राजा ने जीतकर निकाल दिया। कहते हैं कि बिहार के पास बारागंज में इसके किले का चिह्न भी है। यूनानी विद्वानो और वायु पुराण के मत से उद्याश्व ने मगधराज संस्थापन किया। इसका समय ५५० ई० पू० बतलाते हैं और चंद्रगुप्त को इससे तेरहवाँ राजा मानते हैं। यूनानी लोगो ने सेान का नाम Erannobaos ( इरन्नोबाओस ) लिखा है, यह शब्द हिरण्यवाह का अपभ्रंश है। हिरण्यवाह, स्वर्णनद और शोण का अपभ्रंश सोन है। मेगास्थनीज अपने लेख में पटने के नगर को ८० स्टेडिया ( आठ मील ) लंबा और १५ चौड़ा लिखता है, जिससे स्पष्ट होता है कि पटना पूर्वकाल ही से लंबा नगर है*| उसने उस समय नगर के चारो ओर ३० फुट गहरी खाई, फिर ऊँची दीवार और उसमें ५७० बुर्ज और ६४ फाटक लिखे हैं। यूनानी लोग जो इस देश को ( Prassi ) प्रास्सि कहते हैं वह



जिस पटने का वर्णन उस काल के यूनानियों ने उस समय इस

धूम से किया है उपकी वर्तमान स्थिति यह है। पटने का जिला २४ ५८ से ५ ४२ लैटि० और ८४ ४४ से २६ ०५ लौंगि० पृथ्वी २१०१ मील समचतुष्कोण १५५९६३८ मनुष्य-सख्या। पटने की सीमा उत्तर गंगा, पश्चिम सोन, पूर्व मुंँगेर का जिला और दक्षिण गया का जिला। नगर की बस्ती अब सवा तीन लाख मनुष्य और बावन हजार घर हैं। साढ़े आठ लाख मन के लगभग बाहर से प्रति वर्ष यहाँ माल आता और पाँच लाख मन के लगभग जाता है। हिदुओं में छः जातियाँ यहाँ विशेष हैं। यथा एक लाख अस्सी हजार ग्वाला, एक लाख सत्तर हजार कुनबी, एक लाख सत्रह हजार भुइँहार, पचासी हजार चमार, अस्सी हजार कोइरी और आठ हजार राजपूत। अब दो लाख के आसपास मुसलमान पटने के जिले में बसते हैं। पलाशी का अपभ्रंश बोध होता है, क्योकि जैनग्रंथों में उस भूमि के पलाशवृक्ष से आच्छादित होने का वर्णन देखा गया है।

जैन और बौद्धो से इस देश से और भी अनेक संबंध हैं। मसीह के छः सौ बरस पहले बुद्ध पहले पहल राजगृह ही में उदास होकर चले गए थे। उस समय इस देश की बड़ी समृद्धि लिखी है और राजा का नाम बिंबिसार लिखा है। ( जैन लोग अपने बीसवे तीर्थेकर सुर्बत स्वामी का राजगृह में कल्याणक भी मानते हैं )। बिंबिसार ने राजधानी के पास ही इनके रहने को कलद नामक बिहार भी बना दिया था। फिर अजातशत्रु और अशोक के समय में भी बहुत से स्तूप बने। बौद्धों के बड़े-बड़े धर्मसमाज इस देश में हुए। उस काल में हिंदू लोग इस बौद्ध धर्म के अत्यंत विद्वेषी थे। क्या आश्चर्य है कि बुद्धों के द्वेष ही से मगध देश को इन लोगो ने अपवित्र ठहराया हो और गौतम की निंदा ही के हेतु अहल्या की कथा बनाई हो।

भारत-नक्षत्र नक्षत्री राजा शिवप्रसाद साहब ने अपने इतिहास-तिमिरनाशक के तीसरे भाग में इस समय और देश के विषय में जो लिखा है वह हम पीछे प्रकाशित करते हैं। इससे बहुत सी बातें उस समय की स्पष्ट हो जायँगी।

प्रसिद्ध यात्री हिआनसॉग सन् ६३७ ई० में जब भारतवर्ष में आया था तब मगध देश हर्षवर्धन नामक कन्नौज के राजा के अधिकार में था। किंतु दूसरे इतिहास-लेखक सन् २०० से ४०० तक बौद्ध कर्णवंशी राजाओं को मगध का राजा बतलाते हैं और अंध्रवंश का भी राज्यचिह्न संभलपुर में दिखलाते हैं।

सन् १२९२ ई० में पहले इस देश में मुसलमानो का राज्य हुआ। उस समय पटना बनारस के बंदावत राजपूत राजा इंद्रदमन के अधिकार में था। सन् १२२५ में अलतिमश ने गयासुद्दीन को मगध प्रांत का स्वतंत्र सूबेदार नियत किया। इसके थोड़े ही काल पीछे फिर हिंदू लोग स्वतंत्र हो गए। फिर मुसलमानो ने लड़कर अधिकार किया सही, किंतु झगड़ा नित्य होता रहा, यहाँ तक कि सन् १३९३ में हिंदू लोग स्वतंत्र रूप में फिर यहाँ के राजा हो गए और तीसरे महमूद की बड़ी भारी हार हुई। यह दो सौ बरस का समय भारतवर्ष का पैलेस्टाइन का समय था। इस समय में गया के उद्धार के हेतु कई महाराणा उदयपुर के देश को छोड़कर लड़ने आए*।



गया के भूगोल में पडित शिवनारायण त्रिवेदी भी लिखते हैं---

"औरगाबाद से तीन कोस अग्निकोण पर देव बडी भारी बस्ती है। यहाँ श्रीभगवान् सूर्यनारायण का बड़ा भारी संगीन पश्चिम रुख का मंदिर है। यह मंदिर देखने से बहुत प्राचीन जान पडता है। यहाँ कातिक और चैत की छठ को बडा मेला लगता है। दूर दूर के लोग यहाँ आते और अपने लडकों के मुंडन-छेदन आदि की मनौती उतारते हैं। मदिर ये और पंजाब से लेकर गुजरात दक्षिण तक के हिंदू मगध देश में जाकर प्राणत्याग करना बड़ा पुण्य समझते थे। प्रजापाल नामक एक राजा ने सन् १४०० के लगभग बीस बरस मगध देश को स्वतंत्र रखा। किंतु आर्य्यमत्सरी दैव ने यह स्वतंत्रता स्थिर नहीं रखी और पुण्यधाम गया फिर मुसलमानों के अधिकार में चला गया। सन् १४७८ तक यह प्रदेश जौनपुर के बादशाह के अधिकार में रहा। फिर बहलूलवंश ने इसको जीत लिया था, किंतु १४९१ में हुसेनशाह ने फिर



से थोडी दूर दक्खिन बाजार के पूरब ओर सूर्यकुंड का तालाब है। इस तालाब से सटा हुआ और एक कच्चा तालाब है उसमें कमल बहुत फूलते हैं। देव राजधानी है। यहाँ के राजा महाराजा उदयपुर के घराने के मडियार राजपूत हैं। इस घराने के लोग सिपाहगरी के काम मे बहुत प्रसिद्ध होते आए हैं। यहाँ के महाराज श्रीजयप्रकाशसिह के० सी० एस० आई० बड़े शूर सुशील और उदार मनुष्य थे। यहाँ से दो कोस दक्खिन कंचनपुर में राजा साहिब का बाग और मकान देखने लायक बना है। देव से तीन कोस पूरब उमगा एक छोटी सी बस्ती है, उसके पास पहाड के ऊपर देव के सूर्यमंदिर के ढङ्ग का एक महादेव का मदिर है। पहाड के नीचे एक टूटा गढ़ भी देख पडता है। जान पडता है कि पहले राजा देव के घराने के लोग यहाँ ही रहते थे, पीछे देव में बसे। देव और उमगा दोनों इन्हीं की राजधानी थी, इससे दोनों नाम साथ ही बोले जाते हैं ( देवमूँगा )। तिल-सक्राति को उमगा में बडा मेला लगता है।" इससे स्पष्ट हुआ कि उदयपुर से जो राणा लोग आए उन्ही के खानदान में देव के राजपूत हैं। और बिहारदर्पण से भी यह बात पाई जाती है कि मड़ियार लोग मेवाड से आए हैं। जीत लिया। इसके पीछे बंगाल के पठानो से और जौनपुरवालों से कई लड़ाई हुईं और सन् १४९४ में दोनो राज्य में एक सुलहनामा हो गया। इसके पीछे सूर लोगो का अधिकार हुआ और शेरशाह ने बिहार छोड़कर पटने को राजधानी किया। सूरो के पीछे क्रमान्वय से ( १५७५ ई० ) यह देश मुग़लो के अधीन हुआ और अंत में जरासंघ और चंद्रगुप्त की राजधानी पवित्र पाटलिपुत्र ने आर्य वेश और प्रार्य नाम परित्याग करके औरंगजेब के पोते अजीमशाह के नाम पर अपना नाम अजीमाबाद प्रसिद्ध किया। ( १६९७ ई०) बंगाले के सूबेदारो में सबसे पहले सिराजुद्दौला ने अपने को स्वतंत्र समझा था किंतु १७५७ ई० की पलासी की लड़ाई में मीर जाफर अंगरेज़ो के बल से बिहार, बंगाला और उड़ीसा का अधिनायक हुआ। कितु अंत में जगद्विजयी अँगरेजों ने सन् १७६३ में पूर्व में पटना पर अधिकार करके दूसरे बरस बकसर की प्रसिद्ध लड़ाई जीतकर स्वतंत्र रूप से सिंहचिह्न की ध्वजा की छाया के नीचे इस देश के प्रांत मात्र को हिंदोस्तान के मानचित्र में लाल रंग से स्थापित कर दिया।

जस्टिन ( Justin ) कहता है---( १ ) संद्रकुत्तम महा- पराक्रमी था। असंख्य सैन्य संग्रह करके विरुद्ध लोगों का



( 1 ) Justin His. Phellipp. Lib XV Chap. IV. इसने सामना किया था। डियोडोरस सिक्यूलस ( Deodorus Siculus ) कहता है---( २ ) प्राच्य देश के राजा ज़ंद्रमा के पास २०००० अश्व, २०००० पदाति, २००० रथ और ४००० हाथी थे। यद्यपि यह Xandramas शब्द चंद्रमा का अपभ्रंश है, कितु कई भ्रांत यूनानियों ने नंद को भी इसी नाम से लिखा है। क्वितस करशिअस ( Quantus Curtius ) लिखता है---( ३ ) चंद्रमा के क्षौरकार पिता ने पहले मगधराज को फिर उसके पुत्रों को नाश करके रानी के गर्भ में अपने उत्पन्न किए हुए पुत्र को गद्दी पर बैठाया। स्ट्राबो ( Strabo ) कहता है---( ४ ) सेल्यूकस ने मेगास्थनीज को संद्रकुत्तस के निकट भेजा और अपना भारतवर्षीय समस्त राज्य देकर उससे संधि कर ली। अोरियन ( Orriun ) लिखता है---( ५ ) मेगास्थनीज अनेक बार सन्द्रकुत्तम की सभा में गया था। ( ६ ) प्लूटार्क ( Plutarch ) ने चंद्रगुप्त को दो लक्ष सेना का नायक लिखा है। इन सब लेखों को पौराणिक वर्णनों से मिलाने से यद्यपि सिद्ध होता है कि सिकंदरकृत पुरु-पराजय के



( 2 ) Deodorus Siculus XVII. 93.

( 3 ) Quintus Curtius IX. 2.

( 4 ) Strabo XV. 2. 9.

( 5 ) Orriun Indica X. 5.

( 6 ) Plutarch Vita Alexandri O. 62. पीछे मगधराज मंत्री द्वारा निहत हुए और उनके लड़के भी उसी गति को पहुँचे और उसके पीछे चंद्रगुप्त राजा हुआ; किंतु बहुत से यूनानी लेखकों ने चंद्रगुप्त को पट्टरानी के गर्भ में क्षौरकार से उत्पन्न लिखकर व्यर्थ अपने को भ्रम में डाला है। चंद्रगुप्त क्षत्रियवीर्य से दासी में उत्पन्न था यह सर्व साधारण का सिद्धांत है। ( ७ ) इस क्रम से ३२७ ई० पू० में नंद का मरण और ३१४ ई० पू० में चंद्रगुप्त का अभिषेक निश्चय होता है। पारस देश की कुमारी के गर्भ से सिल्यूकस को जो एक अति सुंदर कन्या हुई थी वही चंद्रगुप्त को दी गई। ३०२ ई० पू० में यह संधि और विवाह हुआ, इसी कारण अनेक यवनसेना चंद्रगुप्त के पास रहती थी। २९२ ई० पू० में चंद्रगुप्त २४ बरस राज्य करके मरा।

चंद्रगुप्त के इस मगधराज्य को आइनेअकबरी में मकता लिखा है। डिग्विग्नेस ( Deguignes ) कहता है कि चीनी मगध देश को मकियात कहते हैं। केंफर ( Kemfer ) लिखता है कि जापानी लोग उसको मगत् कफ कहते हैं। ( कफ शब्द जापानी में देशवाची है। ) प्राचीन फारसी लेखकों ने इस देश का नाम मावाद वा मुवाद लिखा है। मगधराज्य में अनुगांग



( ७ ) टाड आदि कई लोगों का अनुमान है कि मोरी वंश के चौहान जो बापाराव के पूर्व चित्तौर के राजा थे वे भी मौर्य थे। क्या चंद्रगुप्त चौहान था? या ये मोरा सब शूद्ध थे? प्रदेश मिलने ही से तिब्बतवाले इस देश को अनुखेक वा अनोनखेक कहते है; और तातारवाले इस देश को एनाकाक लिखते हैं।

सिसली डिउडोरस ने लिखा है कि मगधराजधानी पाली-पुत्र भारतवर्षीय हक्र्यूलस ( हरिकुल ) देवता-द्वारा स्थापित हुई। सिसिरो ने हक्र्युलस ( हरिकुल ) देवता का नामांतर बेलस ( बलः ) लिखा है। बल शब्द बलदेवजी का बोध करता है और इन्हीं का नामांतर बली भी है। कहते हैं कि निज पुत्र अंगद के निमित्त बलदेवजी ने यह पुरी निर्माण की, इसी से बलीपुत्रपुरी इसका नाम हुआ। इसी से पालीपुत्र और फिर पाटलीपुत्र हो गया। पाली भाषा, पाली धर्म, पाली देश इत्यादि शब्द भी इसी से निकले हैं। कहते है कि बाणासुर के बसाए हुए जहाँ तीन पुर थे उन्हीं को जीतकर बलदेवजी ने अपने पुत्रों के हेतु पुर निर्माण किए। यह तीनो नगर महाबलीपुर इस नाम से एक मद्रास हाते में, एक विदर्भदेश में ( मुज़फ़्फ़रपुर वर्त्तमान नाम ) और एक ( राजमहल वर्तमान नाम से ) बंगदेश में है। कोई-कोई बालेश्वर, मैसूर, पुरनियाँ प्रभृति को भी बाणासुर की राजधानी बतलाते हैं। यहाँ एक बात बड़ी विचित्र प्रकट होती है। बाणासुर भी बलीपुत्र है। क्या आश्चर्य है कि पहले उसी के नाम से बलीपुत्र शब्द निकला हो। कोई नंद ही का नामांतर महाबली कहते है और कहते है कि पूर्व में उसका नाम मुरा था। एक दिन राजा दोनों रानियों के साथ एक ऋषि के यहाँ गया और ऋषिकृत मार्जन के समय सुनंदा नौ और मुरा पर एक छीट पानी की पड़ी। मुरा ने ऐसी भक्ति से उस जल को ग्रहण किया कि ऋषि ने प्रसन्न होकर वरदान दिया। सुनंदा को एक मांसपिंड और मुरा को मौर्य उत्पन्न हुआ। राक्षस ने मांसपिंड काटकर नौ टुकड़े किया, जिससे नौ लड़के हुए। मौर्य को सौ लड़के थे, जिसमें चंद्रगुप्त सबसे बड़ा बुद्धिमान था। सर्वार्थसिद्धि ने नंदों को राज्य दिया और आप तपस्या करने लगा। नंदों ने ईर्षा से मौर्य और उसके लड़कों को मार डाला, किंतु चंद्रगुप्त चाणक्य ब्राह्मण के पुत्र विष्णुगुप्त की सहायता से नंदो को नाश करके राजा हुआ।

योंही भिन्न-भिन्न कवियों और विद्वानों ने भिन्न-भिन्न कथाएँ लिखी हैं। किंतु सबके मूल का सिद्धांत पास-पास एक ही आता है।

इतिहास-तिमिरनाशक में इस विषय में जो कुछ लिखा है वह नीचे प्रकाश किया जाता है।

बिंबिसार को उसके लड़के अजातशत्रु ने मार डाला। मालूम होता है कि यह फ़साद ब्राह्मणों ने उठाया। अजातशत्रु बौद्ध मत का शत्रु था। शाक्यमुनि गौतम बुद्ध श्रावस्ती में रहने लगा। यहाँ भी प्रसेनजित को उसके बेटे ने गद्दी से उठा दिया; शाक्यमुनि गौतम बुद्ध कपिलवस्तु में गया। अजातशत्रु की दुश्मनी बौद्ध मत से धीरे-धीरे बहुत कम हो गई। शक्यमुनि गौतम बुद्ध फिर मगध में गया। पटना उस समय एक गाँव था, वहाँ हरकारों की चौकी में ठहरा। वहाँ से विशाली * में गया। विशाली की रानी एक वेश्या थी। वहाँ से पावा गया, वहाँ से कुशीनार गया। बौद्धों के लिखने बमूजिब उसी जगह सन् ईसवी ५४३ बरस पहले ८० बरस की उमर में साल के वृक्ष के नीचे बाईं करवट लेटे हुए इसका निर्वाण हुआ। काश्यप उसका जानशीन हुआ। अजातशत्रु के पीछे तीन राजा अपने बाप को मारकर मगध की गद्दी पर बैठे, यहाँ तक कि प्रजा ने घबराकर विशाला की



जैनी महावीर के समय विशाली अथवा विशाला का राजा चेटक बतलाते हैं। यह जगह पटने के उत्तर तिरहुत में है; उजड़ गई है।

वहाँ वाले अब उसे बसहर पुकारते हैं।

जैनी यहाँ महावीर का निर्वाण बतलाते हैं, पर जिस जगह को अब पावापुर मानते हैं असल में वह नहीं है; पावा विशाली से पश्चिम और गंगा से उत्तर होने चाहिए।

जैन अपने चौबीसवें अर्थात् सबसे पिछले तीर्थकर महावीर का निर्वाण विक्रम के संवत् से ४७०, अर्थात् सन् ईसवी से ५२७ बरस पहले बतलाते हैं और महावीर के निर्वाण से २५० बरस पहले अपने तेईसवें तीर्थकर पार्श्वनाथ का निर्वाण मानते हैं।



कैसे प्राश्चर्य की बात है, चेटक रंडी के भड़वे को भी कहते हैं।( हरिश्चंद्र ) वेश्या के बेटे शिशुनाग मंत्री को गद्दी पर बैठा दिया। यह बड़ा

बुद्धिमान् था। इसके बेटे काल अशोक ने, जिसका नाम ब्राह्मणो ने काकवर्ण भी लिखा है, पटना अपनी राजधानी बनाया।

जब सिकंदर का सेनापति बाबिल का बादशाह सिल्यूकस सूबेदारों के तदारुक को आया, पटने से सिंधु किनारे तक नंद के बेटे चंद्रगुप्त के अमल दखल में पाया, बड़ा बहादुर था, शेर ने इसका पसीना चाटा था और जंगली हाथी ने इसके सामने सिर झुका दिया था।

पुराणों में बिंबिसार को शिशुनाग के बेटे काकवर्ण का परपोता बतलाया है और नंदिवर्द्धन को बिंबिसार के बेटे अजातशत्रु का परपोता; और कहा है कि नंदिवर्द्धन का बेटा महानंद और महानंद का बेटा शूद्री से महापद्मनंद और इसी महापद्मनंद और उसके आठ लड़कों के बाद, जिन्हें नवनंद कहते हैं, चंद्रगुप्त मौर्य गद्दी पर बैठा। बौद्ध कहते है कि तक्षशिला के रहनेवाले चाणक्य ब्राह्मण ने घननंद को मार के चंद्रगुप्त को राजसिंहासन पर बैठाया और वह मोरिया नगर के राजा का लड़का था और उसी जाति का था जिसमें शाक्यमुनि गौतम बुद्ध पैदा हुआ।

मेगास्थनीज लिखता है कि पहाड़ो में शिव और मैदान में विष्णु पुजाते हैं। पुजारी अपने बदन रँग* कर और सिर



*चंदन इत्यादि लगा कर। में फूलों की माला लपेटकर घंटा और झाँझ बजाते हैं। एक वर्ण का आदमी दूसरे वर्ण की स्त्री ब्याह नहीं सकता है और पेशा भी दूसरे का इख्तियार नहीं कर सकता है। हिंदू घुटने तक जामा पहनते हैं और सिर और कंधो पर कपड़ा * रखते हैं। जूते उनके रंग बरंग के चमकदार और कारचोबी के होते हैं। बदन पर अकसर गहने, भौं मिहदी से रँगते हैं और दाढ़ी मूछ पर खिजाब करते हैं। छतरी, सिवाय बड़े आदमियों के, और कोई नहीं लगा सकता। रथों में लड़ाई के समय घोड़े और मंजिल काटने के लिए बैल जोते जाते हैं। हाथियों पर भारी जर्दोजी झूल डालते हैं। सड़कों की मरम्मत होती है, पुलिस का अच्छा इंतिजाम है। चंद्रगुप्त के लशकर में औसत चोरी तीस रुपये रोज से जियादा नहीं सुनी जाती है। राजा जमीन की पैदावार से चौथाई लेता है।

चंद्रगुप्त सन् ई० के ९१ बरस पहले मरा। उसके बेटे बिंदुसार के पास यूनानी एलची दयोमेकस ( Diamachos) आया था परंतु वायुपुराण में उसका नाम भद्रसार और भागवत में बारिसार और मत्स्यपुराण में शायद बृहद्रथ लिखा है। केवल विष्णुपुराण बौद्ध ग्रंथों के साथ बिंदुसार बतलाता है। उसके १६ रानी थीं और उनसे १०१ लड़के, उनमें अशोक जो पीछे



*अर्थात् पगडी दुपट्टा।

जैनियों के ग्रथों में इसी का नाम अशोक भी लिखा है। से "धर्मअशोक" कहलाया, बहुत तेज था, उज्जैन का नाजिमथा । वहाँ के एक सेठ * की लड़की देवी उससे ब्याही थी, उसी से महेंद्र लड़का और संघमिता ( जिसे सुमित्रा भी कहते हैं) लड़की हुई थी।


६–भारत दुर्दशा

भारतदुर्दशा

नाट्यरासक वा लास्य रूपक

संवत् १९३७

भारतदुर्दशा

(मंगलाचरण)

जय सतजुग-थापन-करन, नासन म्लेच्छ-अचार।
कठिन धार तरवार कर, कृष्ण कल्कि अवतार॥

_____

पहिला अंक

स्थान--बीथी

(एक योगी गाता है)

(लावनी)

रोअहु सब मिलिकै आवहु भारत भाई।

हा हा! भारतदुर्दशा न देखी जाई॥ ध्रुव॥
सबके पहिले जेहि ईश्वर धन बल दीनो।
सबके पहिले जेहि सभ्य बिधाता कीनो॥
सबके पहिले जो रूप-रंग रस-भीनो।
सबके पहिले विद्याफल जिन गहि लीनो॥
अब सबके पीछे सोई परत लखाई।

हा हा ! भारतदुर्दशा न देखी जाई॥

जहँ भए शाक्य हरिचंदरु नहुष ययाती।

जहँ राम युधिष्ठिर बासुदेव सर्याती॥
जहँ भीम करन अर्जुन की छटा दिखाती।
तहँ रही मूढ़ता कलह अविद्या-राती॥
अब जहँ देखहु तहँ दुःखहि दुःख दिखाई।
हा हा ! भारतदुर्दशा न देखी जाई॥
लरि बैदिक जैन डुबाई पुस्तक सारी।
करि कलह बुलाई जवनसैन पुनि भारी॥
तिन नासी बुधि बल विद्या धन बहु बारी।
छाई अब आलस-कुमति-कलह-अँधियारी॥
भए अंध पंगु सब दीन हीन बिलखाई।
हा हा ! भारतदुर्दशा न देखी जाई॥
अँगरेजराज सुख साज सजे सब भारी।
पै धन बिदेस चलि जात इहै अति ख्वारी॥
ताहू पै महँगी काल रोग बिस्तारी।
दिन दिन दूने दुख ईस देत हा हा री॥
सबके ऊपर टिक्कस की ‌आफत आई।

हा हा ! भारतदुर्दशा न देखी जाई॥

(पटोत्तोलन)

—————


६–भारत दुर्दशा (दूसरा अंक)

दूसरा अंक

स्थान-–श्मशान, टूटे-फूटे मंदिर

कौआ, कुत्ता, स्यार घूमते हुए, अस्थि इधर-उधर पड़ी है।

(भारत * का प्रवेश)

भारत-हा! यह वही भूमि है जहाँ साक्षात् भगवान् श्रीकृष्ण-चंद्र के दूतत्व करने पर भी वीरोत्तम दुर्योधन ने कहा था "शूच्यग्रं नैव दास्यामि विना युद्धेन केशव" और ‌आज हम उसी भूमि को देखते हैं कि श्मशान हो रही है। अरे यहाँ की योग्यता, विद्या, सभ्यता, उद्योग, उदारता, धन, बल, मान, दृढचित्तता, सत्य सब कहाँ गए ? अरे पामर जयचंद्र ! तेरे उत्पन्न हुए बिना मेरा क्या डूबा जाता था? हाय ! अब मुझे कोई शरण देने वाला नहीं। (रोता है) मातः, राजराजेश्वरि, विजयिनि ! मुझे बचाओ। अपनाए की लाज रक्खो। अरे दैव ने सब कुछ मेरा नाश कर दिया पर अभी संतुष्ट नहीं हुआ। हाय ! मैंने जाना था कि अँगरेजो के हाथ में आकर हम अपने दुखी मन को पुस्तकों से बहलावेंगे और सुख मानकर जन्म



बितावेंगे पर दैव से वह भी न सहा गया। हाय ! कोई बचानेवाला नहीं।

(गीत)

कोऊ नहिं पकरत मेरो हाथ।
बीस कोटि सुत होत फिरत मैं हा हा होय अनाथ॥
जाकी सरन गहत सोइ मारत सुनत न कोउ दुखगाथ।
दीन बन्यौ इत सों उत डोलत टकरावत निज माथ॥
दिन-दिन बिपति बढ़त सुख छीजत देत कोऊ नहिं साथ।
सब विधि दुख सागर मैं डूबत धाइ उबारौ नाथ॥

(नेपथ्य में गभीर और कठोर स्वर से)

अब भी तुझको अपने नाथ का भरोसा है ! खड़ा तो रह। अभी मैंने तेरी आशा की जड़ न खोद डाली तो मेरा नाम नहीं।

भारत--(डरता और काँपता हुआ रोकर) अरे यह विकराल-वदन कौन मुँह बाए मेरी ओर दौड़ता चला आता है? हाय-हाय इससे कैसे बचेंगे? अरे यह तो मेरा एक ही कौर कर जायगा। हाय ! परमेश्वर वैकुंठ में और राज-राजेश्वरी सात समुद्र पार, अब मेरी कौन दशा होगी? हाय अब मेरे प्राण कौन बचावेगा? अब कोई उपाय नहीं। अब मरा, अब मरा। (मूर्छा खाकर गिरता है)

(निर्लज्जता * आती है)

निर्लज्जता--मेरे आछत तुमको अपने प्राण की फिक्र। छिः छिः !' जीओगे तो भीख माँग खाओगे। प्राण देना तो कायरों का काम है। क्या हुआ जो धन-मान सब गया “एक ज़िंदगी हज़ार नेआमत है।" (देखकर) अरे सचमुच बेहोश हो गया तो उठा ले चले। नहीं-नहीं, मुझसे अकेले न उठेगा। (नेपथ्य की ओर) आशा ! आशा ! जल्दी आओ।

(आशा † आती है)

निर्लज्जता--यह देखो भारत मरता है, जल्दी इसे घर उठा ले चलो।

आशा--मेरे आछत किसी ने भी प्राण दिया है? ले चलो, अभी जिलाती हूँ।

(दोनों उठाकर भारत को ले जाती हैं)

_____


६–भारत दुर्दशा (तीसरा अंक)

तीसरा अंक

स्थान--मैदान

(फौज के डेरे दिखाई पड़ते हैं। भारतदुर्दैव* आता है)

भारतदु०--कहाँ गया भारत मूर्ख ! जिसको अब भी परमेश्वर और राजराजेश्वरी का भरोसा है? देखो तो अभी इसकी क्या-क्या दुर्दशा होती है।

(नाचता और गाता हुआ)

अरे!
उपजा ईश्वर कोप से, औ आया भारत बीच।
छार-खार सब हिंद करूँ मैं, तो उत्तम नहिं नीच॥
मुझे तुम सहज न जानो जी, मुझे इक राक्षस मानो जी॥
कौड़ी-कौड़ी को करूँ, मैं सबको मुहताज।
भूखे प्रान निकालूँ इनका,तो मैं सच्चा राज॥ मुझे
काल भी लाऊँ महँगी लाऊँ, और बुलाऊँ रोग।
पानी उलटा कर बरसाऊँ, छाऊँ जग में सोग॥ मुझे०
फूट बैर औ कलह बुलाऊँ ल्याऊँ सुस्ती जोर।
घर-घर में आलस फैलाऊँ, छाऊँ दुख घनघोर॥ मुझे०

काफिर काला नीच पुकारूँ, तोडूँ पैर औ हाथ।
दूँ इनको संतोष खुशामद, कायरता भी साथ॥ मुझे°
मरी बुलाऊँ देस उजाडूँ, महँगा करके अन्न।
सबके ऊपर टिकस लगाऊँ, धन है मुझको धन्न॥
मुझे तुम सहज न जानो जी, मुझे इक राक्षस मानो जी।

(नाचता है)

अब भारत कहाँ जाता है, ले लिया है। एक तस्सा बाकी है, अब की हाथ में वह भी साफ है ! भला हमारे बिना और ऐसा कौन कर सकता है कि अँगरेजी अमलदारी में भी हिंदू न सुधरें ! लिया भी तो अँगरेजों से औगुन ! हहाहा ! कुछ पढ़े-लिखे मिलकर देश सुधारा चाहते हैं ! हहा हाहा ! एक चने से भाड़ फोड़ेंगे। ऐसे लोगों को दमन करने को मैं जिले के हाकिमो को न हुक्म दूंँगा कि इनको डिसलायल्टी में पकड़ो और ऐसे लोगों को हर तरह से खारिज करके जितना जो बड़ा मेरा मित्र हो उसको उतना बड़ा मेडल और खिताब दो। हैं ! हमारी पालिसी के विरुद्ध उद्योग करते हैं, मूर्ख! यह क्यों? मैं अपनी फौज ही भेजके न सब चौपट करता हूँ। (नेपथ्य की ओर देखकर) अरे कोई है? सत्यनाश फौजदार को तो भेजो।

(नेपथ्य में से "जो आज्ञा" का शब्द सुन पड़ता है)

देखो मैं क्या करता हूँ। किधर-किधर भागेंगे।

(सत्यानाश फौजदार आते हैं)

(नाचता हुआ)

सत्या० फौ०--हमारा नाम है सत्यानास। आए हैं राजा के हम पास॥
धरके हम लाखों ही भेस। किया चौपट यह सारा देस॥
बहुत हमने फैलाए धर्म। बढाया छुआछूत का कर्म॥
होके जयचंद हमने इक बार। खोल ही दिया हिंद का द्वार॥
हलाकू चंगेजो तैमूर। हमारे अदना अदना सूर॥
दुरानी अहमद नादिरसाह। फौज के मेरे तुच्छ सिपाह॥
हैं हममें तीनो कल बल छल। इसी से कुछ नहिं सकती चल॥
पिलावैगे हम खूब शराब। करैगे सबको आज खराब॥

भारतदु०--अहा सत्यानाशजी आए। आओ, देखो अभी फौज को हुक्म दो कि सब लोग मिलके चारों ओर से हिंदुस्तान को घेर लें। जो पहिले से घेरे हैं उनके सिवा औरों को भी आज्ञा दो कि बढ चलें।

सत्या० फौ०--महाराज ! "इंद्रजीत सन जो कछु भाखा, सो सब जनु पहिलहिं करि राखा।" जिनको आज्ञा हो चुकी है वे तो अपना काम कर ही चुके और जिसको जो हुक्म हो, कह दिया जाय।

भारत दु०--किसने किसने क्या क्या किया है?

सत्या० फौ०--महाराज ! धर्म ने सबके पहिले सेवा की।
रचि बहु बिधि के वाक्य पुरानन मॉहि घुसाए।
शैव शाक्त वैष्णव अनेक मत प्रगटि चलाए॥
जाति अनेकन करी नीच अरु ऊँच बनायो।
खान पान संबंध सबन सों बरजि छुड़ायो॥
जन्मपत्र बिधि मिले ब्याह नहिं होन देत अब ।
बालकपन में ब्याहि प्रीति-बल नास कियो सब॥
करि कुलीन के बहुत ब्याह बल बीरज मास्यो।
बिधवा-ब्याह निषेध कियो बिभिचार प्रचास्यो॥
रोकि विलायत-गमन कूपमंडूक बनायो।
औरन को संसर्ग छुड़ाइ प्रचार घटायो॥
बहु देवी देवता भूत प्रेतादि पुजाई।
ईश्वर सोॅ सब बिमुख किए हिंदू घबराई॥

भारतदु० -आहा ! हाहा ! शाबाश ! शाबाश ! हाँ, और भी कुछ धर्म्म ने किया?

सत्या० फौ०--हाँ महाराज।

अपरस सोल्हा छूत रचि, भोजन-प्रीति छुड़ाय।
किए तीन तेरह सबै, चौका चौका लाय॥

भारतदु०--और भी कुछ?

सत्या० फौ--हाँ,

भा० ना०--३०

रचिकै मत वेदांत को, सबको ब्रह्म बनाय।
हिंदुन पुरुषोत्तम कियो, तोरि हाथ अरु पाय॥
महाराज, वेदांत ने बड़ा ही उपकार किया। सब हिंदू
ब्रह्म हो गए। किसी को इतिकर्त्तव्यता बाकी हो न
रही। ज्ञानी बनकर ईश्वर से विमुख हुए, रुक्ष हुए,
अभिमानी हुए और इसी से स्नेहशून्य हो गए। जब
स्नेह ही नहीं तब देशोद्धार का प्रयत्न कहाँ? बस, जय
शंकर की।

भारतदु०--अच्छा, और किसने-किसने क्या किया?

सत्या० फौ०--महाराज, फिर संतोष ने भी बड़ा काम किया। राजा-प्रजा सबको अपना चेला बना लिया। अब हिंदुओं को खाने मात्र से काम, देश से कुछ काम नहीं। राज न रहा, पेनशन ही सही। रोजगार न रहा, सूद ही सही। वह भी नहीं, तो घर ही का सही, 'संतोषं परमं सुखं', रोटी ही को सराह-सराह के खाते हैं। उद्यम की ओर देखते ही नहीं। निरुद्यमता ने भी संतोष को बड़ी सहायता दी। इन दोनो को बहादुरी का मेडल जरूर मिले। व्यापार को इन्हीं ने मार गिराया।

भारतदु०--और किसने क्या किया?

सत्या० फौ०--फिर महाराज जी धन की सेना बवी थी उसको जीतने को भी मैंने बड़े बाँके वीर भेजे। अपव्यय, अदालत, फैशन और सिफारिश इन चारों ने सारी दुशमन की फौज तितिर बितिर कर दी। अपव्यय ने खूब लूट मचाई। अदालत ने भी अच्छे हाथ साफ किए। फैशन ने तो बिल और टोटल के इतने गोले मारे कि अंटाधार कर दिया और सिफारिश ने भी खूब ही छकाया। पूरब से पच्छिम और पच्छिम से पूरब तक पीछा करके खूब भगाया। तुहफे, घूस और चंदे के ऐसे बम के गोले चलाए कि "बम बोल गई बाबा की चारों दिसा" धूम निकल पड़ी। मोटा भाई बना-बनाकर मूँड़ लिया। एक तो खुद ही यह सब पँड़िया के ताऊ, उस पर चुटकी बजी, खुशामद हुई, डर दिखाया गया, बराबरी का झगड़ा उठा, धाँय धाँय गिनी गई*, वर्णमाला कंठ कराई†, बस हाथी के खाए कैथ हो गए। धन की सेना ऐसी भागी कि कब्रो में भी न बची, समुद्र के पार ही शरण मिली।

भारतदु०--और भला कुछ लोग छिपाकर भी दुश्मनो की ओर भेजे थे?

सत्या० फौ०--हाँ, सुनिए। फूट, डाह, लोभ, भय, उपेक्षा, स्वार्थपरता, पक्षपात, हठ, शोक, अश्रुमार्जन और निर्बलता इन एक दरजन दूती और दूतों को शत्रुओं की फौज में हिला-मिलाकर ऐसा पंचामृत बनाया कि सारे शत्रु बिना मारे घंटा पर के गरुड़ हो गए। फिर अंत में भिन्नता गई। इसने ऐसा सबको काई की तरह फाड़ा कि भाषा, धर्म, चाल, व्यवहार, खाना, पीना सब एक-एक योजन पर अलग-अलग कर दिया। अब आवें बचा ऐक्य ! देखें आ ही के क्या करते हैं !

भारतदु०--भला भारत का शस्य नामक फौजदार अभी जीता है कि मर गया? उसकी पलटन कैसी है?

सत्या० फौ०--महाराज ! उसका बल तो आपकी अतिवृष्टि और अनावृष्टि नामक फौज़ों ने बिलकुल तोड़ दिया। लाही, कीड़े, टिड्डी और पाला इत्यादि सिपाहियों ने खूब ही सहायता की। बीच में नील ने भी नील बन कर अच्छा लंकादहन किया।

भारतदु०--वाह ! वाह ! बड़े आनंद की बात सुनाई। तो अच्छा तुम जाओ। कुछ परवाह नहीं, अब ले लिया है। बाकी साकी अभी सपराए डालता हूँ। अब भारत कहाँ जाता है। तुम होशियार रहना और रोग, महर्घ, कर, मद्य, आलस और अंधकार को जरा क्रम से मेरे पास भेज दो।

सत्या० फौ०--जो आज्ञा।

[जाता है

भारतदु०--अब उसको कहीं शरण न मिलेगी। धन, बल और विद्या तीनों गई। अब किसके बल कूदेगा?

(जवनिका गिरती है)

पटोत्तोलन

____


६–भारत दुर्दशा (चौथा अंक)

चौथा अंक

(कमरा अँगरेजी सजा हुआ, मेज, कुरसी लगी हुई। कुरसी पर भारत दुर्दैव बैठा है)

(रोग का प्रवेश)

रोग--(गाता हुआ) जगत सब मानत मेरी आन।
मेरी ही टट्टी रचि खेलत नित सिकार भगवान॥
मृत्यु कलंक मिटावत मैं ही मो सम और न आन।
परम पिता हमहीं वैद्यन के अत्तारन के प्रान॥

मेरा प्रभाव जगत विदित है। कुपथ्य का मित्र और पथ्य का शत्रु मैं ही हूँ। त्रैलोक्य में ऐसा कौन है जिस पर मेरा प्रभुत्व नहीं। नजर, श्राप, भूत, प्रेत, टोना, टनमन, देवी-देवता सब मेरे ही नामांतर हैं। मेरी ही बदौलत ओझा, दरसनिए, सयाने, पंडित, सिद्ध लोगों को ठगते हैं। (आतंक से) भला मेरे प्रबल प्रताप को ऐसा कौन है जो निवारण करे। हह ! चुंगी की कमेटी सफाई करके मेरा निवारण करना चाहती है, यह नहीं जानती कि जितनी सड़क चौड़ी होगी उतने ही हम भी "जस जस सुरसा बदन बढ़ावा, तासु दुगुन कपि रूप दिखावा"। (भारतदुर्दैव को देख कर) महाराज! क्या आज्ञा है? भारतदु०--आज्ञा क्या है, भारत को चारों ओर से घेर लो।

रोग--महाराज! भारत तो अब मेरे प्रवेश-मात्र से मर जायगा। घेरने का कौन काम है? धन्वंतरि और काशिराज दिवोदास का अब समय नहीं है और न सुश्रुत-वाग्भट्ट-चरक ही हैं। बैदगी अब केवल जीविका के हेतु बची है। काल के बल से औषधो के गुणों और लोगों के प्रकृति में भी भेद पड़ गया। बस अब हमें कौन जीतेगा और फिर हम ऐसी सेना भेजेगे जिनका भारतवासियों ने कभी नाम तो सुना ही न होगा; तब भला वे उसका प्रतिकार क्या करेंगे! हम भेजेंगे विस्फोटक, हैजा, डेंगू, अपाप्लेक्सी। भला इनको हिंदू लोग क्या रोकेंगे? ये किधर से चढ़ाई करते हैं और कैसे लड़ते हैं जानेंगे तो हई नहीं, फिर छुट्टी हुई। वरंच महाराज, इन्हीं से मारे जायँगे और इन्हीं को देवता करके पूजेंगे, यहाँ तक कि मेरे शत्रु डाक्टर और विद्वान इसी विस्फोटक के नाश का उपाय टीका लगाना इत्यादि कहेंगे तो भी ये सब उसको शीतला के डर से न मानेंगे और उपाय आछत अपने हाथ अपने प्यारे बच्चों की जान लेंगे।

भारतदु०--तो अच्छा तुम जाओ। महर्घ और टिकस भी यहाँ आते होगे सो उनको साथ लिए जायो। अतिवृष्टि, अना वृष्टि की सेना भी वहाँ जा चुकी है। अनैक्य और अंधकार की सहायता से तुम्हे कोई भी रोक न सकेगा। यह लो पान का बीड़ा लो। (बीड़ा देता है)

(रोग बीड़ा लेकर प्रणाम करके जाता है)

भारतदु०-बस, अब कुछ चिंता नहीं, चारों ओर से तो मेरी सेना ने उसको घेर लिया, अब कहाँ बच सकता है।

(आलस्य का* प्रवेश)

आलस्य--हहा ! एक पोस्ती ने कहा, पोस्ती ने पी पोस्त नौ दिन चले अढ़ाई कोस। दूसरे ने जवाब दिया, अबे वह पोस्ती न होगा डाक का हरकारा होगा। पोस्ती ने जब पोस्त पी तो या कूँड़ी के उस पार या इस पार ठीक है। एक बारी में हमारे दो चेले लेटे थे और उसी राह से एक सवार जाता था। पहिले ने पुकारा “भाई सवार सवार, यह पक्का आम टपक कर मेरी छाती पर पड़ा है, जरा मेरे मुँह में तो डाल।" सवार ने कहा "अजी तुम बड़े आलसी हो। तुम्हारी छाती पर आम पड़ा है सिर्फ हाथ से उठा कर मुँह में डालने में यह आलस है !" दूसरा बोला "ठीक है साहब, यह बड़ा ही आलसी है। रात भर कुत्ता मेरा मुँह चाटा किया और यह पास ही पड़ा था पर इसने न हॉका।" सच है किस जिंदगी के वास्ते तकलीफ उठाना, मजे में हालमस्त पड़े रहना। सुख केवल हम में हैं "आलसी पड़े कुएँ में वहीं चैन है।"

(गाता है)

(ग़ज़ल)

दुनिया में हाथ-पैर हिलाना नहीं अच्छा।

मर जाना पै उठके कहीं जाना नहीं अच्छा॥
बिस्तर प मिस्ले लोथ पड़े रहना हमेशा।
बंदर की तरह धूम मचाना नहीं अच्छा॥
"रहने दो जमीं पर मुझे आराम यहीं है।"
छेड़ो न नक्शेपा हैं मिटाना नहीं अच्छा॥
उठ करके घर से कौन चले यार के घर तक।
"मौत अच्छी है पर दिल का लगाना नहीं अच्छा॥"
धोती भी पहिने जब कि कोई गैर पिन्हा दे।
उमरा को हाथ-पैर चलाना नहीं अच्छा॥
सिर भारी चीज है इसे तकलीफ हो तो हो।
पर जीभ बिचारी को सताना नहीं अच्छा॥
फाको से मरिए पर न कोई काम कीजिए।
दुनिया नहीं अच्छी है जमाना नहीं अच्छा॥
सिजदे से गर बिहिश्त मिले दूर कीजिए।

दोजख ही सही सिर का झुकाना नहीं अच्छा॥

मिल जाय हिंद खाक में हम काहिलों को क्या।
ऐ मीरे-फर्श रंज उठाना नहीं अच्छा॥

और क्या। काजीजी दुबले क्यों, कहैं शहर के अंदेशे से। अरे 'कोउ नृप होउ हमें का हानी, चेरि छाँड़ि नहिं होउब रानी।' आनंद से जन्म बिताना। 'अजगर करै न चाकरी, पंछी करै न काम। दास मलूका कह गए, सब के दाता राम॥' "जो पढ़तव्यं सो मरतव्यं, जो न पढ़तव्यं से भी मरतव्यं, तब फिर दंतकटाकट किं कर्तव्यं?" भई जात में ब्राह्मण, धर्म में बैरागी, रोजगार में सूद और दिल्लगी में गप सब से अच्छी। घर बैठे जन्म बिताना, न कहीं जाना और न कहीं आना। बस खाना, हगना, मूतना, सोना, बात बनाना, तान मारना और मस्त रहना। अमीर के सर पर और क्या सुरखाब का पर होता है, जो कोई काम न करे वही अमीर। 'तवंगरी बदिलस्त न बमाल।' दोई तो मस्त हैं या मालमस्त या हालमस्त। (भारतदुर्दैव को देखकर उसके पास जाकर प्रणाम करके) महाराज ! मैं सुख से सोया था कि आपकी आज्ञा पहुँची, ज्यों-त्यों कर यहाँ हाजिर हुआ। अब हुक्म?

भारतदु०--तुम्हारे और साथी सब हिंदुस्तान की ओर भेजे गए हैं, तुम भी वहीं जाओ और अपनी जोगनिद्रा से सब को अपने वश में करो। आलस्य--बहुत अच्छा। (आप ही आप) आह रे बप्पा ! अब हिंदुस्तान में जाना पड़ा। तब चलो धीरे-धीरे चलें। हुक्म न मानेंगे तो लोग कहेंगे "सरबस खाइ भोग करि नाना, समरभूमि भा दुरलभ प्राना।" अरे करने को दैव आप ही करेगा, हमारा कौन काम है, पर चलें।

(यही सब बुड़बुडाता हुआ जाता है)

(मदिरा*आती है)

मदिरा--भगवान् सोम की मैं कन्या हूँ। प्रथम वेदों ने मधु नाम से मुझे आदर दिया। फिर देवताओं की प्रिया होने से मैं सुरा कहलाई और मेरे प्रचार के हेतु श्रौत्रामणि यज्ञ की सृष्टि हुई। स्मृति और पुराणो में भी प्रवृत्ति मेरी नित्य कही गई। तंत्र तो केवल मेरे ही हेतु बने। संसार में चार मत बहुत प्रबल हैं, हिंदू, बौद्ध, मुसलमान और क्रिस्तान। इन चारों में मेरी चार पवित्र प्रतिमूर्ति विराजमान हैं। सोमपान, बीराचमन, शराबुन्तहूरा और बापटैज़िंग वाइन। भला कोई कहे तो इनको अशुद्ध? या जो पशु हैं उन्होंने अशुद्ध कहा ही तो क्या हमारे चाहने वालों के आगे वे लोग बहुत होंगे तो फी सैकड़े दस होगे, जगत् में तो हम व्याप्त है। हमारे चेले लोग सदा यही कहा करते हैं। और फिर सरकार के राज्य के तो हम एकमात्र भूषण हैं।

दूध सुरा दधिहू सुरा, सुरा अन्न धन धाम।
वेद सुरा ईश्वर सुरा, सुरा स्वर्ग को नाम॥
जाति सुरा विद्या सुरा, बिनु मद रहै न कोय।
सुधरी आजादी सुरा, जगत सुरामय होय॥
ब्राह्मण क्षत्री वैश्य अरु, सैयद सैख पठान।
दै बताइ मोहि कौन जो, करत न मदिरा पान॥
पियत भट्ट के ठट्ट अरु, गुजरातिन के वृंद।
गौतम पियत अनंद सों, पियत अग्र के नंद॥
होटल में मदिरा पियें, चोट लगे नहिं लाज।
लोट लए ठाढ़े रहत, टोटल दैवे काज॥
कोउ कहत मद नहिं पियै, तो कछु लिख्यो न जाय।
कोउ कहत हम मद्यबल, करत वकीली आय॥
मद्यहि के परभाव सो, रचत अनेकन ग्रंथ।
मद्यहि के परकास सो, लखत धरम को पंथ॥
मद पी विधि जग को करत, पालत हरि करि पान।
मद्यहि पी कै नाश सब करत शंभु भगवान॥
विष्णु बारुणी, पोर्ट पुरुषोत्तम, मद्य मुरारि।
शांपिन शिव गौड़ी गिरिश, ब्रांडी ब्रह्म बिचारी॥
मेरी तो धन बुद्धि बल, कुल लज्जा पति गेह।
माय बाप सुत धर्म सब, मदिरा ही न सँदेह॥
सोक-हरन आनँद-करन, उमगावन सब गात।

हरि मैं तप-बिनु लय-करनि, केवल मध लखात॥

सरकारहि मंजूर जो मेरो होत उपाय।
तो सब सो बढि मद्य पै देती कर बैठाया॥
हमहीं कों या राज की, परम निसानी जान।
कीर्ति-खंभ सी जग गड़ी, जब लौं थिर ससि भान॥
राजमहल के चिन्ह नहि, मिलिहै जग इत कोय।
तबहू बोतल टूक बहु, मिलिहैं कीरति होय॥

हमारी प्रवृत्ति के हेतु कुछ यत्न करने की आवश्यकता नहीं। मनु पुकारते है 'प्रवृत्तिरेषा भूतानां' और भागवत में कहा है 'लोके व्यवायामिषमद्यसेवा नित्यास्ति जंतोः।' उस पर भी वर्तमान समय की सभ्यता की तो मैं मुख्य मूलसूत्र हूँ। पंच विषयेद्रियों के सुखानुभव मेरे कारण द्विगुणित हो जाते हैं। संगीत-साहित्य की तो एकमात्र जननी हूँ। फिर ऐसा कौन है जो मुझसे विमुख हो?

(गाती है)

(राग काफी, धनाश्री का मेल, ताल धमार)

मदवा पीले पागल जोबन बीत्यौ जात।
बिनु मद जगत सार कछु नाहीं मान हमारी बात॥
पी प्याला छक छक आनँद से नितहि सॉझ औ प्रात।
झूमत चल डगमगी चाल से मारि लाज को लात॥
हाथी मच्छड़, सूरज जुगुनू जाके पिये लखात।
ऐसी सिद्धि छोड़ि मन मूरख काहे ठोकर खात॥

(राजा को देखकर) महाराज! कहिए क्या हुक्म है?

भारतदु०--हमने बहुत से अपने वीर हिंदुस्तान में भेजे हैं परंतु मुझको तुमसे जितनी आशा है उतनी और किसी से नहीं है। जरा तुम भी हिंदुस्तान की तरफ जाओ और हिंदुओं से समझो तो।

मदिरा--हिंदुओ के तो मैं मुद्दत से मुँहलगी हूँ, अब आपकी आज्ञा से और भी अपना जाल फैलाऊँगी और छोटे-बड़े सबके गले का हार बन जाऊँगी। [जाती है

(रंगशाला के दीपों में से अनेक बुझा दिए जायँगे)

(अंधकार का प्रवेश)

[आँधी आने की भाँति शब्द सुनाई पड़ता है]

अंधकार--(गाता हुआ स्खलित नृत्य करता है)

(राग काफी)

जै जै कलियुग राज की, जै महामोह महराज की।
अटल छत्र सिर फिरत थाप जग मानत जाके काज की॥
कलह अविद्या मोह मूढ़ता सबै नास के साज की॥

हमारा सृष्टि-संहार-कारक भगवान् तमोगुण जी से जन्म है। चोर, उलूक और लंपटों के हम एकमात्र जीवन है। पर्वतों की गुहा, शोकितों के नेत्र, मूर्खों के मस्तिष्क और खलों के चित्त में हमारा निवास है। हृदय के और प्रत्यक्ष, चारों नेत्र हमारे प्रताप से बेकाम हो जाते हैं। हमारे दो स्वरूप हैं, एक आध्यात्मिक और एक आधिभौतिक, जो लोक में अज्ञान और अँधेरे के नाम से प्रसिद्ध है। सुनते हैं कि भारतवर्ष में भेजने को मुझे मेरे परम पूज्य मित्र दुर्दैव महाराज ने आज बुलाया है। चलें देखें क्या कहते हैं। (आगे बढकर) महाराज की जय हो, कहिए, क्या अनुमति है?

भारतदु०--आओ मित्र ! तुम्हारे बिना तो सब सूना था। यद्यपि मैंने अपने बहुत से लोग भारतविजय को भेजे हैं पर तुम्हारे बिना सब निर्बल हैं। मुझको तुम्हारा बड़ा भरोसा है, अब तुमको भी वहाँ जाना होगा।

अंध०--आपके काम के वास्ते भारत क्या वस्तु है, कहिए मैं विलायत जाऊँ।

भारतदु०--नहीं, विलायत जाने का अभी समय नहीं, अभी वहाँ त्रेता, द्वापर है।

अंध--नहीं, मैंने एक बात कही। भला जब तक वहाँ दुष्टा विद्या का प्राबल्य है, मैं वहाँ जाही के क्या करूँगा ! गैस और मैगनीशिया से मेरी प्रतिष्ठा भंग न हो जायगी।

भारतदु०--हाँ, तो तुम हिंदुस्तान में जाओ और जिसमें हमारा हित हो सो करो। बस "बहुत बुझाइ तुमहिं का कहऊँ, परम चतुर मैं जानत अहऊँ।" अंध०--बहुत अच्छा, मैं चला। बस जाते ही देखिए क्या करता हूँ।

(नेपथ्य में बैतालिक गान और गीत की समाप्ति में क्रम से पूर्ण अंधकार और पटाक्षेप)

निहचै भारत को अब नास।
जब महराज विमुख उनसों तुम निज मति करी प्रकास॥
अब कहुँ सरन तिन्हैं नहिं मिलिहै ह्वै है सब बल चूर।
बुधि विद्या धन धान सबै अब तिनको मिलिहै धूर॥
अब नहिं राम धर्म अर्जुन नहिं शाक्यसिंह अरु ज्यास।
करिहै कौन पराक्रम इनमें को दैहै अब आस॥
सेवाजी रनजीतसिंह हू अब नहिं बाकी जौन।
करिहै कछू नाम भारत को अब तो सब नृप मौन॥
वही उदैपुर जैपुर रीवॉ पन्ना आदिक राज।
परबस भए न सोच सकहिं कछु करि निज बल बेकाज॥
अँगरेजहु को राज पाइकै रहे कूढ के कूढ।
स्वारथ-पर विभिन्न-मति-भूले हिंदू सब ह्वै मूढ़॥
जग के देस बढ़त बदि-बदि के सब बाजी जेहि काल।
ताहू समय रात इनको है ऐसे ये बेहाल॥
छोटे चित अति भीरु बुद्धि मन चंचल बिगत उछाह।
उदर-भरन-रत, ईस-बिमुख सब भए प्रजा नरनाह॥

इनसों कछू आस नहिं ये तो सब बिधि बुधि-बल-हीन।
बिना एकता-बुद्धि-कला के भए सबहि बिधि दीन॥
बोझ लादि कै पैर छानि के निज-सुख करहु प्रहार।
ये रासम से कछु नहिं कहिहैं मानहु छमा-अगार॥
"हित अनहित पशु पंछी जाना" पै ये जानहिं नाहिं।
भूले रहत आपुने रँग मैं फँसे मूढ़ता माहिं॥
जे न सुनहि हित, भलो करहिं नहि तिनसों आसा कौन।
डंका दै निज सैन साजि अब करहु उतै सब गौन॥

(जवनिका गिरती है)

____

भा० ना०--३१


६–भारत दुर्दशा (पाँचवाँ अंक)

पाँचवाँ अंक

स्थान--किताबखाना

( सात सभ्यों की एक छोटी सी कमेटी; सभापति चक्करदार टोपी पहने, चश्मा लगाए, छड़ी लिए; छ: सभ्यों में एक बंगाली, एक महाराष्ट्र, एक अखबार हाथ में लिए एडिटर, एक कवि और दो देशी महाशय)

सभापति--(खड़े होकर) सभ्यगण ! आज की कमेटी का मुख्य उद्देश्य यह है कि भारतदुर्दैव की, सुना है कि, हम लोगो पर चढाई है। इस हेतु आप लोगो को उचित है कि मिलकर ऐसा उपाय सोचिए कि जिससे हम लोग इस भावी आपत्ति से बचें। जहाँ तक हो सके अपने देश की रक्षा करना ही हम लोगों का मुख्य धर्म है। आशा है कि आप सब लोग अपनी-अपनी अनुमति प्रगट करेंगे। (बैठ गए, करतलध्वनि)

बंगाली--(खड़े होकर) सभापति साहब जो बात बोला सो बहुत ठीक है। इसका पेशतर कि भारतदुर्दैव हम लोगो का शिर पर आ पड़े कोई उसके परिहार का उपाय शोचना अत्यंत आवश्यक है। किंतु प्रश्न एई है जे हम लोग उसका दमन करने शाकता कि हमारा बोर्ज्जा-बल के बाहर का बात है। क्यों नहीं शाकता? अलबत्त शकैगा, परंतु जो शब लोग एक मत्त होगा। (करतल-ध्वनि) देखो हमारा बंगाल में इसका अनेक उपाय शाधन होते हैं। ब्रिटिश इंडियन असोसिएशन लीग इत्यादि अनेक शभा भी होते हैं। कोई थोड़ा बी बात होता हम लोग मिल के बड़ा गोल करते। गवर्नमेंट तो केवल गोल-माल शे भय खाता। और कोई तरह नहीं शोनता। ओ हुआँ का अखबारवाला सब एक बार ऐसा शोर करता कि गवर्नमेंट को अलबत्त शुनने होता। 'किंतु हेंयाँ, हम देखते है कोई कुछ नहीं बोलता। आज शब आप सभ्य लोग एकत्र है, कुछ उपाय इसका अवश्य शोचना चाहिए। (उपवेशन)

प० देशी--(धीरे से) यहीं, मगर जब तक कमेटी में है तभी तक। बाहर निकले कि फिर कुछ नहीं!

दू० देशी--(धोरे से) क्यो भाई साहब, इस कमेटी में आने से कमिश्नर हमारा नाम तो दरबार से खारिज न कर देंगे?

एडिटर--(खड़े होकर) हम अपने प्राणपण से भारतदुर्दैव को हटाने को तैयार है। हमने पहिले भी इस विषय में एक बार अपने पत्र में लिखा था परंतु यहाँ तो कोई सुनता ही नहीं। अब जब सिर पर ‌आफत आई तो आप लोग उपाय सोचने लगे। भला अब भी कुछ नहीं बिगड़ा है जो कुछ सोचना हो जल्द सोचिए। (उपवेशन) कवि--(खड़े होकर) मुहम्मदशाह से भाँड़ों ने दुश्मन की फौज से बचने का एक बहुत उत्तम उपाय कहा था। उन्होंने बतलाया कि नादिरशाह के मुकाबले में फौज न भेजी जाय। जमना-किनारे कनात खड़ी कर दी जायँ, कुछ लोग चूड़ी पहिने कनात के पीछे खड़े रहें। जब फौज इस पार उतरने लगे, कनात के बाहर हाथ निकाल कर उँगली चमकाकर कहें "मुए इधर न आइयो इधर जनाने हैं"। बस सब दुश्मन हट जायँगे। यही उपाय भारतदुर्दैव से बचने को क्यों न किया जाय?

बंगाली--(खड़े होकर) अलबत्त, यह भी एक उपाय है किंतु असभ्यगण आकर जो स्त्री लोगों का विचार न करके सहसा कनात को आक्रमण करेगा तो? ( उपवेशन )

एडि०--(खड़े होकर) हमने एक दूसरा उपाय सोचा है, एडूकेशन की एक सेना बनाई जाय। कमेटी की फौज। अखबारो के शस्त्र और स्पीचों के गोले मारे जायँ। आप लोग क्या कहते हैं? (उपवेशन)

दू० देशी--मगर जो हाकिम लोग इससे नाराज हों तो (उपवेशन)

बंगाली--हाकिम लोग काहे को नाराज होगा। हम लोग शदा चाहता कि अँगरेजों का राज्य उत्सन्न न हो, हम लोग केवल अपना बचाव करता। (उपवेशन) महा०--परंतु इसके पूर्व यह होना अवश्य है कि गुप्त रीति से यह बात जाननी कि हाकिम लोग भारतदुर्दैव की सैन्य से मिल तो नहीं जायँगे।

दू० देशी--इस बात पर बहस करना ठीक नहीं। नाहक कहीं लेने के देने न पड़ें, अपना काम देखिए। (उपवेशन और आप ही आप) हाँ, नहीं तो अभी कल ही झाड़बाजी होय।

महा०--तो सार्वजनिक सभा का स्थापन करना। कपड़ा बीनने की कल मँगानी। हिंदुस्तानी कपड़ा पहिनना। यह भी सब उपाय हैं।

दू० देशी--(धीरे से) बनात छोड़कर गजी पहिरेंगे, हें हें।

एडि०--परंतु अब समय थोड़ा है जल्दी उपाय सोचना चाहिए।

कवि--अच्छा तो एक उपाय यह सोचो कि सब हिंदू मात्र अपना फैशन छोड़कर कोट-पतलून इत्यादि पहिरे जिसमें जब दुर्दैव की फौज आवे तो हम लोगों को योरोपियन जानकर छोड़ दे।

प० देशी--पर रंग गोरा कहाँ से लावेंगे?

बंगाली--हमारा देश में भारतउद्धार नामक एक नाटक बना है। उसमें अँगरेजो को निकाल देने का जो उपाय लिखा, सोई हम लोग दुर्दैव का वास्ते काहे न अवलंबन करें। ओ लिखता पाँच जन बंगाली मिल के अँगरेजों को निकाल देगा। उसमें एक तो पिशान लेकर स्वेज का नहर पाट देगा। दूसरा बाँस काट-काट के पिवरी नामक जलयंत्र विशेष बनावेगा। तीसरा उस जलयंत्र से अँगरेजों की आँख में धूर और पानी डालेगा।

महा०--नहीं नहीं, इस व्यर्थ की बात से क्या होना है। ऐसा उपाय करना जिससे फलसिद्धि हो।

प० देशी--(आप ही आप) हाय ! यह कोई नहीं कहता कि सब लोग मिलकर एक-चित्त हो विद्या की उन्नति करो, कला सीखो, जिससे वास्तविक कुछ उन्नति हो। क्रमशः सब कुछ हो जायगा।

एडि०--आप लोग नाहक इतना सोच करते हैं, हम ऐसे-ऐसे आर्टिकिल लिखेंगे कि उसके देखते ही दुर्दैव भागेगा।

कवि--और हम ऐसी ही ऐसी कविता करेंगे।

प० देशी--पर उनके पढ़ने का और समझने का अभी संस्कार किसको है?

(नेपथ्य में से)

भागना मत, अभी मैं आती हूँ।

(सब डरके चौकन्ने से होकर इधर-उधर देखते हैं)

दू० देशी--(बहुत डरकर) बाबा रे, जब हम कमेटी में चले थे तब पहिले ही छींक हुई थी। अब क्या करें। (टेबुल के नीचे छिपने का उद्योग करता है)

(डिसलायलटी* का प्रवेश)

सभापति--(आगे से ले आकर बड़े शिष्टाचार से) आप क्यों यहाँ तशरीफ लाई हैं? कुछ हम लोग सर्कार के विरुद्ध किसी प्रकार की सम्मति करने को नहीं एकत्र हुए हैं। हम लोग अपने देश की भलाई करने को एकत्र हुए हैं।

डिसलायलटी--नहीं, नहीं, तुम सब सर्कार के विरुद्ध एकत्र हुए हो, हम तुमको पकड़ेंगे।

बंगाली--(आगे बढ़कर क्रोध से) काहे को पकड़ेगा, कानून कोई वस्तु नहीं है। सर्कार के विरुद्ध कौन बात हम लोग बोला? व्यर्थ का विभीषिका!

डिस--हम क्या करें, गवर्नमेंट की पालिसी यही है। कवि- वचनसुधा नामक पत्र में गवर्नमेंट के विरुद्ध कौन बात थी? फिर क्यो उसके पकड़ने को हम भेजे गए? हम लाचार हैं।

दू० देशी--(टेबुल के नीचे से रोकर) हम नहीं, हम नहीं, हम तमाशा देखने आए थे।

महा०--हाय-हाय ! यहाँ के लोग बड़े भीरु और कापुरुष हैं। इसमें भय की कौन बात है ! कानूनी है।

सभा०--तो पकड़ने का आपको किस कानून से अधिकार है?


६–भारत दुर्दशा (छठा अंक)

छठा अंक

स्थान--गंभीर वन का मध्यभाग

(भारत एक वृक्ष के नीचे अचेत पड़ा है)

(भारतभाग्य का प्रवेश)

भारतभाग्य--(गाता हुआ-राग चैती गौरी)

जागो जागो रे भाई!
सोअत निसि बैस गँवाई। जागो जागो रे भाई॥
निसि की कौन कहै दिन बीत्यो काल राति चलि आई।
देखि परत नहिं हित-अनहित कछु परे बैरि-बस जाई॥
निज उद्धार पंथ नहिं सूझत सीस धुनत पछिताई।
अबहूँ चेति, पकरि राखो किन जो कछु बची बड़ाई॥
फिर पछिताए कछु नहिं ह्वैहै रहि जैहौ मुँह बाई।
जागो जागो रे भाई॥

(भारत को जगाता है और भारत जब नहीं जागता तब अनेक यत्न से फिर जगाता है, अंत में हारकर उदास होकर)

हाय ! भारत को आज क्या हो गया है? क्या निस्संदेह परमेश्वर इससे ऐसा ही रूठा है? हाय क्या अब भारत के फिर वे दिन न आवेगे? हाय यह वही भारत है जो किसी समय सारी पृथ्वी का शिरोमणि गिना जाता था?

भारत के भुज-बल जग रच्छित।
भारत विद्या लहि जग सिच्छित॥
भारत तेज जगत बिस्तारा।
भारत भय कंपत संसारा॥
जाके तनिकहिं भौंह हिलाए।
थर-थर कंपत नृप डरपाए॥
जाके जय की उज्जल गाथा।
गावत सब महि मंगल साथा॥
भारत किरिन जगत उँजियारा।
भारत जीव जिअत संसारा॥
भारत वेद कथा इतिहासा।
भारत वेद प्रथा परकासा॥
फिनिक मिसिर सीरीय युनाना।
भे पंडित लहि भारत-दाना॥
रह्यौ रुधिर जब आरज-सीसा।
ज्वलित अनल समान अवनीसा॥
साहस बल इन सम कोउ नाहीं।
तबै रह्यौ महिमंडल माहीं॥
कहा करी तकसीर तिहारी।
रे बिधि रुष्ट याहि की बारी॥
सबै सुखी जग के नर-नारी।
रे बिधना भारत हि दुखारी॥

हाय रोम तू अति बड़भागी।
बर्बर तोहि नास्यो जय लागी॥
तोड़े कीरति-थंभ अनेकन।
ढाहे गढ़ बहु करि प्रण टेकन॥
मंदिर महलनि तोरि गिराए।
सबै चिह्न तुव धूरि मिलाए॥
कछु न बची तुव भूमि निसानी।
सो बरु मेरे मन अति मानी॥
भारत-भाग न जात निहारे।
थाप्यो पग ता सीस उघारे॥
तोस्यो दुर्गन महल ढहायो।
तिनहीं में निज गेह बनायो॥
ते कलंक सब भारत केरे।
ठाढ़े अजहूँ लखो घनेरे॥
काशी प्राग अयोध्या नगरी।
दीन रूप सम ठाढी सगरी॥
चंडालहु जेहि निरखि घिनाई।
रहीं सबै भुव मुँह मसि लाई॥
हाय पंचनद हा पानीपत।
अजहुँ रहे तुम धरनि बिराजत॥
हाय चितौर निलज तू भारी।
अजहुँ खरो भारतहि मँझारी॥

जा दिन तुव अधिकार नसायो।
सो दिन क्यों नहिं धरनि समायो॥
रह्यो कलंक न भारत नामा।
क्यों रे तू बारानसि धामा॥
सब तजि कै भजि के दुखभारो।
अजहुँ बसत करि भुव मुख कारो॥
अरे अग्रवन तीरथराजा।
तुमहुँ बचे अबलौं तजि लाजा॥
पापिनि सरजू नाम धराई।
अजहूँ बहत अवधतट जाई॥
तुम में जल नहिं जमुना गंगा।
बढ़हु बेग करि तरल तरंगा॥
धोबहु यह कलंक की रासी।
बोरहु किन झट मथुरा कासी॥
कुस कन्नौज अंग अरु बंगहि।
बोरहु किन निज कठिन तरंगहि॥
बोरहु भारत भूमि सबेरे।
मिटै करक जिय की तब मेरे॥
अहो भयानक भ्राता सागर।
तुम तरंगनिधि अति बल-आगर॥
बोरे बहु गिरि बन अस्थाना।
पै बिसरे भारत हित जाना॥

बढ़हु न बेगि धाइ क्यों भाई।
देहु भरत भुव तुरत डुबाई॥
घेरि छिपावहु विंध्य हिमालय।
करहु सकल जल भीतर तुम लय॥
धोवहु भारत अपजस पंका।
मेटहु भारतभूमि कलंका॥
हाय ! यहीं के लोग किसी काल में जगन्मान्य थे।
जेहि छिन बलभारे हे सबै तेग धारे।
तब सब जग धाई फेरते हे दुहाई॥
जग सिर पग धारे धावते रोस भारे।
बिपुल अवनि जीशी पालते राजनीती॥
जग इन बल कॉपै देखिकै चंड दापै।
सोइ यह प्रिय मेरे ह्वै रहे आज चेरे॥
ये कृष्ण-बरन जब मधुर तान।
करते अमृतोपम बेद-गान॥
तब मोहत सब नर-नारि-वृंद।
सुनि मधुर बरन सज्जित सुछंद॥
जग के सबही जन धारि स्वाद।
सुनते इनहीं को बीन नाद॥
इनके गुन होतो सबहि चैन।
इनहीं कुल नारद तानसैन॥

इनहीं के क्रोध किए प्रकास।
सब कॉपत भूमंडल अकास॥
इनहीं के हुंकृति शब्द घोर।
गिरि काँपत हे सुनि चारु ओर॥
जब लेत रहे कर में कृपान।
इनहीं कहॅ हो जग तृन समान॥
सुनि कै रनबाजन खेत माहिं।
इनहीं कहँ हो जिय संक नाहिं॥

याही भुव महॅ होत है हीरक आम कपास।
इतही हिमगिरि गंगजल काव्य गीत परकास॥
जाबाली जैमिनि गरग पातंजलि सुकदेव।
रहे भारतहि अंक में कबहिं सबै भुवदेव॥
याही भरत मध्य में रहे कृष्ण मुनि व्यास।
जिनके भारत-गान सों भारत-बदन प्रकास॥
याही भारत में रहे कपिल सूत दुरवास।
याही भारत में भए शाक्य सिंह संन्यास॥
याही भारत में गए मनु भृगु आदिक होय।
तब तिनसों जग में रह्यो घृना करत नहिं कोय॥
जासु काव्य सों जगत मधि अब लौं ऊँचो सीस।
जासु राज बल धर्म की तृषा करहिं अवनीस॥

सोई व्यास अरु राम के बंस सबै संतान।
ये मेरे भारत भरे सोइ गुन रूप समान॥
सोई बंस रुधिर वही सोई मन बिस्वास।
वही वासना चित वही आसय वही बिलास॥
कोटि कोटि ऋषि पुन्य तन कोटि कोटि अतिसूर।
कोटि कोटि बुध मधुर कवि मिले यहाँ की धूर॥
सोइ भारत की आज यह भई दुरदसा हाय।
कहा करै कित जायँ नहिं सूझत कछू उपाय॥

(भारत को फिर उठाने की अनेक चेष्टा करके उपाय निष्फल होने पर रोकर)

हा ! भारतवर्ष को ऐसी मोहनिद्रा ने घेरा है कि अब इस के उठने की आशा नहीं। सच है, जो जान-बूझकर सोता है उसे कौन जगा सकेगा? हा देव ! तेरे विचित्र चरित्र हैं, जो कल राज करता था वह आज जूते में टॉका उधार लगवाता है। कल जो हाथी पर सवार फिरते थे आज नंगे पाँव बन-बन की धूल उड़ाते फिरते हैं। कल जिनके घर लड़के-लड़कियो के कोलाहल से कान नहीं दिया जाता था, आज उनका नाम लेवा और पानी देवा कोई नहीं बचा और कल जो घर अन्न धन पूत लक्ष्मी हर तरह से भरे-पूरे थे आज उन घरों में तू ने दिया बालनेवाला भी नहीं छोड़ा। हा ! जिस भारतवर्ष का सिर व्यास, वाल्मीकि, कालिदास, पाणिनि, शाक्यसिंह, बाणभट्ट प्रभृति कवियों के नाममात्र से अब भी सारे संसार से ऊँचा है, उस भारत की यह दुर्दशा ! जिस भारतवर्ष के राजा चंद्रगुप्त और अशोक का शासन रूम-रूस तक माना जाता था, उस भारत की यह दुर्दशा ! जिस भारत में राम, युधिष्ठिर, नल, हरिश्चंद्र, रंतिदेव, शिवि इत्यादि पवित्र चरित्र के लोग हो गए हैं उसकी यह दशा ! हाय, भारत भैया, उठो ! देखो विद्या का सूर्य पश्चिम से उदय हुआ चला आता है। अब सोने का समय नहीं है। अँगरेज का राज्य पाकर भी न जगे तो कब जागोगे। मूर्खों के प्रचंड शासन के दिन गए, अब राजा ने प्रजा का स्वत्व पहिचाना। विद्या की चरचा फैल चली, सबको सब‌कुछ कहने-सुनने का अधिकार मिला, देश-विदेश से नई नई विद्या और कारीगरी आई। तुमको उस पर भी वही सीधी बातें, भाँग के गोले, ग्रामगीत, वही बाल्यविवाह, भूत-प्रेत की पूजा, जन्मपत्री की विधि ! वही थोड़े में संतोष, गप हाँकने में प्रीति और सत्यानाशी चालें ! हाय अब भी भारत की यह दुर्दशा ! अरे अब क्या चिता पर सम्हलेगा। भारत भाई ! उठो, देखो, अब यह दुःख नहीं सहा जाता, अरे कब तक बेसुध रहोगे? उठो, देखो तुम्हारी संतानों का नाश हो गया। छिन्न-भिन्न होकर सब नरक की यातना भोगते हैं, उसपर भी नहीं चेतते। हाय ! मुझसे तो अब यह दशा नहीं देखी जाती। प्यारे जागो । (जगाकर और नाड़ी देखकर) हाय इसे तो बड़ा ही ज्वर चढ़ा है ! किसी तरह होश में नहीं आता। हा भारत! तेरी क्या दशा हो गई ! हे करुणासागर भगवान् इधर भी दृष्टि कर। हे भगवती राजराजेश्वरी, इसका हाथ पकड़ो। (रोकर) अरे कोई नहीं जो इस समय अवलंब दे। हा ! अब मैं जी के क्या करूँगा? जब भारत ऐसा मेरा मित्र इस दुर्दशा में‌ पड़ा है और उसका उद्धार नहीं कर सकता, तो मेरे जीने पर धिक्कार है ! जिस भारत का मेरे साथ अब तक इतना संबंध था उसकी ऐसी दशा देखकर भी मैं जीता रहूँ तो बड़ा कृतघ्न हूँ ! (रोता है) हा विधाता, तुझे यही करना था ! (आतंक से) छिः छिः इतना क्लैव्य क्यो? इस समय यह अधीरजपना ! बस, अब धैर्य ! (कमर से कटार निकालकर) भाई भारत ! मैं तुम्हारे ऋण से छूटता हूँ ! मुझसे वीरो का कर्म नहीं हो सकता। इसी ‌से कातर की भाँति प्राण देकर उऋण होता हूँ। (ऊपर हाथ उठाकर) हे सर्व्वांतर्यामी ! हे परमेश्वर ! हर जन्म मुझे भारत सा भाई मिले।

संवत् १९३८

(भारत का मुँह चूमकर और गले लगाकर)

भैया, मिल लो, अब मैं बिदा होता हूँ। भैया, हाथ क्यों नहीं उठाते? मैं ऐसा बुरा हो गया कि जन्म भर के वास्ते मैं बिदा होता हूँ तब भी ललककर मुझसे नहीं मिलते। मैं ऐसा ही अभागा हूँ तो ऐसे अभागे जीवन ही से क्या, बस यह लो। (कटार का छाती में आघात और साथ ही जवनिका पतन)


७–नीलदेवी

नीलदेवी

गीतिरूपक

संवत् १९३८

'गर्ज गर्ज क्षणं मूढ मधु यावत्पिबाम्यहम्।
मया त्वयि हतेऽत्रैव गर्जिष्यन्त्याशु देवताः॥'
'त्रैलोक्यमिंद्रो लभतां देवाः सन्तु हविर्भुजः।
यूयं प्रयात पातालं यदि जीवितुमिच्छथ॥'
'इत्थं यदा यदा बाधा दानवोत्था भविष्यति।
तदा तदाऽवतीर्याहं करिष्याम्यरिसंक्षयम्॥'

'स्त्रियः समस्ताः सकला जगत्सु। त्यसैकया पूरितमंबयैतत्'

––दुर्गापाठ



"For the kiss she gave him was his first and last"
Kiss of dagger, driven to his heart and past.
At her feet he wallowed, choked with wicked blood,
In his breast the katar quivered where it stood,
At the hilt his fingers vainly-wildy-try,
Then they stiffen feeble, die! thou slayer die!
From his jewelled scabbard drew she Shureef's sword,
Cut at vain the neck-bone of the Muslim Lord,
Underneath, the star-light sooth a sight of dead!
Like the Goddess Kali, comes she with the head.
Comes to where her brothers guard their murdered Chief;
All the camp is silent but the night is brief.
At his feet she flings it, flings her burden vile;
"Suraj! I keep my promise! Brothers! Build the pile"



मातृ-भगिनी-सखी-तुल्या आर्य ललनागण!

आज बड़ा दिन है। क्रिस्तान लोगों को इससे बढ़कर कोई आनंद का दिन नहीं है। किंतु मुझको आज उलटा और दुःख है। इसका कारण मनुष्य-स्वभाव-सुलभ ईर्षा मात्र है। मैं कोई सिद्ध नहीं कि रागद्वेष से विहीन हूँ। जब मुझे अँगरेजी रमणी लोग मेदसिंचित केश-राशि, कृत्रिम कुंतलजूट, मिथ्या रत्नाभरण और विविधवर्ण वसन से भूषित, क्षीण कटिदेश कसे, निज निज पतिगण के साथ, प्रसन्नवदन इधर से उधर फर-फर कल की पुतली की भाँति फिरती हुई दिखलाई पड़ती हैं तब इस देश की सीधी-सीधी स्त्रियों की हीन अवस्था मुझको स्मरण आती है और यही बात मेरे दुःख का कारण होती है। इससे यह शंका किसी को न हो कि मैं स्वप्न में भी यह इच्छा करता हूँ कि इन गौरांगी युवती-समूह की भाँति हमारी कुललक्ष्मीगण भी लज्जा को तिलांजलि देकर अपने पति के साथ घूमें; किंतु और बातों में जिस भाँति अँगरेजी स्त्रियाँ सावधान होती हैं, पढ़ी-लिखी होती हैं, घर का काम-काज सँभालती हैं, अपने संतानगण को शिक्षा देती हैं, अपना स्वत्व पहचानती हैं, अपनी जाति और अपने देश की सम्पत्ति-विपत्ति को समझती हैं, उसमें सहायता देती हैं, और इतने समुन्नत मनुष्य जीवन को व्यर्थ गृहदास्य और कलह ही में नहीं खोतीं, उसी भाँति हमारी गृहदेवता भी वर्त्तमान हीनावस्था को उल्लंघन करके कुछ उन्नति प्राप्त करें, यही लालसा है। इस उन्नति-पथ का अवरोधक हम लोगों की वर्त्तमान कुलपरंपरा-मात्र है, और कुछ नहीं है। आर्य्य-जन-मात्र को विश्वास है कि हमारे यहाँ सर्व्वदा स्त्रीगण इसी अवस्था में थीं। इस विश्वास के भ्रम को दूर करने ही के हेतु यह ग्रंथ विरचित होकर आप लोगों के कोमल कर-कमलों में समर्पित होता है। निवेदन यही है कि आप लोग इन्हीं पुण्यरूप स्त्रियों के चरित्र को पढ़ें-सुनें, और क्रम से यथाशक्ति अपनी वृद्धि करें।

२५ दिसंबर, १८८१

ग्रंथकर्त्ता।


७–नीलदेवी (पहला दृश्य)

नीलदेवी
ऐतिहासिक गीतिरूपक
(वियोगांत)

पहला दृश्य
स्थान––हिमगिरि का शिखर
(तीन अप्सरा गान करती हुई दिखाई देती हैं)

अप्सरागण––(झिंझौटी जल्द तिताला)

धन धन भारत की छत्रानी।
वीरकन्यका वीरप्रसविनी वीरवधू जग-जानी॥
सतीसिरोमनि धरमधुरंधर बुधि-बल धीरज-खानी।
इनके जस की तिहूँ लोक में अमल धुजा फहरानी॥
सब मिलि गाओ प्रेमबधाई।
यह संसार-रतन इक प्रेमहि और बादि चतुराई॥
प्रेम बिना फीकी सब बातैं कहहु न लाख बनाई।
जोग ध्यान जप तप व्रत पूजा प्रेम बिना बिनसाई॥

हाव भाव रस रंग रीति बहु काव्य केलि कुसलाई।
बिना लोन बिंजन सो सबही प्रेम-रहित दरसाई॥
प्रेमहि सो हरि हू प्रगटत हैं जदपि ब्रह्म जगराई।
तासों यह जग प्रेमसार है और न आन उपाई॥




७–नीलदेवी (दूसरा दृश्य)

दूसरा दृश्य
स्थान––युद्ध के डेरे खड़े हैं
(एक शामियाने के नीचे अमीर अबदुश्शरीफ़ खाँ सूर बैठा
है और मुसाहिब लोग इर्द-गिर्द बैठे हैं)

शरीफ––(एक मुसाहिब से) अबदुस्समद! खूब होशियारी से रहना। यहाँ के राजपूत बड़े काफिर हैं। इन कमबख़्तों से खुदा बचाए। (दूसरे मुसाहिब से) मलिक सज्जाद! तुम शब के पहरों का इंतिजाम अपने जिम्मे रखो, ऐसा न हो कि सूरजदेव शबखून मारे। (काजी से) काजी साहब! मैं आपसे क्या बयान करूँ, वल्लाही सूरजदेव एक ही बदबला है। इहातए पंजाब में ऐसा बहादुर दूसरा नहीं।

काजी––बेशक हुजूर! सुना गया है कि वह हमेशा खेमों ही में रहता है। आसमान शामियाना और जमीन ही उसे फर्श है। हजारों राजपूत उसे हर वक्त घेरे रहते हैं।

शरीफ––वल्लाह तुमने सच कहा, अजब बदकिरदार से पाला पड़ा है, जान तंग है। किसी तरह यह कमबख़्त हाथ आता तो और राजपूत खुद बखुद पस्त हो जाते।

एक मुसाहिब––खुदावंद! हाथ आना दूर रहा, उसके खौफ से अपने खेमे में रहकर भी खाना-सोना हराम हो रहा है।

शरीफ––कभी उस बेईमान से सामने लड़कर फतह नहीं मिलनी है। मैंने तो अब जी में ठान ली है कि मौका पाकर एक शब उसको सोते हुए गिरफ़्तार कर लाना। और अगर खुदा को इस्लाम की रोशनी का जल्वा हिंदोस्तान ज़ुल्मतनिशान में दिखलाना मंजूर है तो बेशक मेरी मुराद बर आएगी।

काजी––इन्शा अल्लाह तआला।

शरीफ––कसम है कलामे शरीफ की, मेरी ख़ुराक आगे से इस तफक्कुर में आधी हो गई है। (सब लोगों से) देखो, अब मैं सोने जाता हूँ, तुम सब लोग होशियार रहना।

(गजल)
(उठकर सबकी तरफ देखकर)

इस राजपूत से रहो हुशियार खबरदार।
गफलत न जरा भी हो खबरदार खबरदार॥
ईमाँ की कसम दुश्मने जानी है हमारा।
काफिर है य पंजाब का सरदार खबरदार॥
अजदर है भभूका है जहन्नुम है बला है।
बिजली है गजब इसकी है तलवार खबरदार॥

दरबार में वह तेगे शररबार न चमके।
घरबार से बाहर से भी हर बार खबरदार॥
इस दुश्मने ईमाँ को है धोखे से फँसाना।
लड़ना न मुकाबिल कभी जिनहार खबरदार॥

[सब जाते हैं




७–नीलदेवी (तीसरा दृश्य)

तीसरा दृश्य
स्थान––पहाड़ की तराई
(राजा सूर्य्यदेव, रानी नीलदेवी और चार राजपूत बैठे हैं)

सूर्य्य॰––कहो भाइयो! इन मुसलमानों ने तो अब बड़ा उपद्रव मचाया है।

प॰ रा॰––तो महाराज! जब तक प्राण है तब तक लड़ेंगे।

दू॰ रा॰––महाराज! जय-पराजय तो परमेश्वर के हाथ है परंतु हम अपना धर्म तो प्राण रहे तक निबाहेंगे ही।

सूर्य्य॰––हाँ हाँ, इसमें क्या संदेह है। मेरा कहने का मतलब यह है कि सब लोग सावधान रहें।

ती॰ रा॰––महाराज! सब सावधान हैं। धर्म-युद्ध में तो हमको जीतनेवाला कोई पृथ्वी पर नहीं है।

नीलदेवी––पर सुना है कि ये दुष्ट अधर्म से बहुत लड़ते हैं।

सूर्य्य॰––हे प्यारी! वे अधर्म से लड़ें, हम तो अधर्म नहीं कर सकते। हम आर्यवंशी लोग धर्म छोड़कर लड़ना क्या जानैं? यहाँ तो सामने लड़ना जानते हैं। जीते तो निज भूमि का उद्धार और मरे तो स्वर्ग। हमारे तो दोनों हाथ लड्डू है; और यश तो जीतें तो भी हमारे साथ है और मरें तो भी।

चौ॰रा॰––महाराज! इसमें क्या संदेह है, और हम लोगों को एकाएकी अधर्म से भी जीतना कुछ दाल-भात का गस्सा नहीं है।

नीलदेवी––तो भी इन दुष्टों से सदा सावधान ही रहना चाहिए। आप लोग सब तरह चतुर हो, मैं इसमें विशेष क्या कहूँ। स्नेह कुछ कहलाए बिना नहीं रहता।

सूर्य्य॰––(आदर से) प्यारी! कुछ चिंता नहीं है, अब तो जो कुछ होगा देखा ही जायगा न। (राजपूतों से)

सावधान सब लोग रहहु सब भाँति सदा हीं।
जागत ही सब रहै रैन हूँ सोअहिं नाहीं॥
कसे रहैं कटि रात-दिवस सब बीर हमारे।
अस्वपीठ सों होंहिं चारजामें जिनि न्यारे॥
तोड़ा सुलगत चढ़े रहै घोड़ा बंदूकन।
रहैं खुली ही म्यान प्रतंचे नहिं उतरें छन॥
देखि लेहिंगे कैसे पामर यवन बहादुर।
आवहिं तो चढ़ि सनमुख कायर कूर सबै जुर॥
दैहै रन को स्वाद तुरंतहि तिनहिं चखाई।
जो पै इक छन हू सनमुख ह्वै करहिं लराई॥

(जवनिका पतन)




७–नीलदेवी (चौथा दृश्य)

चौथा दृश्य
स्थान––सराय
(भठियारी, चपरगट्टू खाँ और पीकदानअली)

चपर॰––क्यों भाई अब आज तो जशन होगा न? आज तो वह हिंदू न लड़ेगा न?

पीक॰––मैंने पक्की खबर सुनी है। आज ही तो पुलाव उड़ने का दिन है।

चपर॰––भाई, मैं तो इसी से तीन-चार दिन दरबार में नहीं गया। सुना वे लोग लड़ने जायँगे। मैंने कहा जान थोड़ी ही भारी पड़ी है। यहाँ तो सदा भागतों के आगे मारतों के पीछे। जबान की तेग कहिए दस हजार हाथ झारूँ।

पीक॰––भई, इसी से तो कई दिन से मैं भी खेमों की तर्फ नहीं गया। अभी एक हफ्ता हुआ, मैं उस गाँव में एक खानगी है उसके यहाँ से चला आता था कि पाँच हिंदुओं के सवारों ने मुझे पकड़ लिया और तुरक-तुरक करके लगे चपतियाने। मैंने देखा कि अब तो बेतरह फँसे मगर वल्लाह मैंने भी अपनी कौम और दीन की इतनी मजम्मत और हिंदुओं की इतनी तारीफ की कि उन लोगों से छोड़ते ही बन आई। ले ऐसे मौके और क्या करता? मुसलमानी के पीछे अपनी जान देता?

चपर॰––हाँ जी, किसकी मुसलमानी और किसका कुफ्र। यहाँ अपने माँड़े-हलुए से काम है।

भठि॰––तो मियाँ आज जशन में जाना तो देखो मुझको भूल मत जाना। जो कुछ इनाम मिले उसमें से भी कुछ देना। हाँ! देखो मैंने कई दिन खिदमत की है।

पीक॰––जरूर-जरूर जानछल्ला। यह कौन बात है। तुम्हारे ही वास्ते तो जी पर खेलकर यहाँ उतरे हैं। (चपरगट्टू से कान में) यह सुनिए, जान झोकें हम माल चाभें बी भठियारी। यह नहीं जानतीं कि यहाँ इनकी ऐसी-ऐसी हजारों चराकर छोड़ दी हैं।

चपर॰––(धीरे से) अजी कहने दो, कहने से कुछ दिए ही थोड़े देते हैं। भठियारी हो चाहे रंडी, आज तक तो किसी को कुछ दिया नहीं है, उलटा इन्हीं लोगों का खा गए हैं। (भठियारी से) वाह जान साहब! तुम जब माँगोगी तब देंगे। रुपया-पैसा कौन चीज है, जान तक हाजिर है। जब कहो गरदन काटकर सामने रख दूँ। (खूब घूरता है)

भठि॰––(आँखें नचाकर) तो मैं भी तो मियाँ की खिदमत से किसी तरह बाहर नहीं हूँ।

(दोनों गाते हैं)

पिकदानो चपरट्‌टू है बस नाम हमारा।
इक मुल्क का खाना है सदा काम हमारा॥
उमरा जो कहैं रात तो हम चाँद दिखा दें।
रहता है सिफारिश से भरा जाम हमारा॥
कपड़ा किसी का खाना कहीं सोना किसी जा।
गैरों ही से है सारा सरंजाम हमारा॥
हो रंज जहाँ पास न जाएँ कभी उसके।
आराम जहाँ हो है वहाँ काम हमारा॥
जर दीन है कुरआन है ईमाँ है नबी है।
जर ही मेरा अल्लाह है जर राम हमारा॥

भठि॰––ले मैं तो मियाँ के वास्ते खाना बनाने जाती हूँ।

पीक॰––तो चलो भाई हम लोग भी तब तक जरा 'रहे लाखों बरस साकी तेरा आबाद मैखाना'।

चपर॰––चलो।

(जवनिका पतन)




७–नीलदेवी (पाँचवाँ दृश्य)

पाँचवाँ दृश्य
स्थान––सूर्य्यदेव के डेरे का बाहरी प्रांत
[रात्रि-समय देवीसिंह सिपाही पहरा देता हुआ घूमता है]
(नेपथ्य में गान)
(राग कलिंगड़ा)

सोओ सुख-निंदिया प्यारे ललन।
नैनन के तारे दुलारे मेरे बारे,
सोओ सुख-निंदिया प्यारे ललन।
भई आधी रात बन सनसनात,
पथ पंछी कोउ आवत न जात,
जग प्रकृति भई मनु थिर लखात,
पातहु नहिं पावत तरुन हलन॥
झलमलत दीप सिर धुनत आय,
मनु प्रिय पतंग हित करत हाय,
सतरात अंग आलस जनाय,
सन-सन लगी सीरी पवन चलन।
सोए जग के सब नींद घोर,
जागत कामी चिंतित चकोर,
बिरहिन बिरही पाहरू चोर,
इन कहँ छन रैन हूँ हाय कल न॥

सिपाही––बरसों घर छूटे हुए। देखें कब इन दुष्टो का मुँह काला होता है। महाराज घर फिरकर चलें तो देस फिर से बसे। रामू की माँ को देखे कितने दिन हुए। बच्चा की तो खबर तक नहीं मिली। (चौंककर ऊँचे स्वर से) कौन है? खबरदार जो किसी ने झूठमूठ भी इधर देखने का विचार किया। (साधारण स्वर से) हाँ––कोई यह न जाने कि देवीसिंह इस समय जोरू-लड़कों की याद करता है, इससे भूला है। क्षत्री का लड़का है। घर की याद आवे तो और प्राण छोड़कर लड़े। (पुकारकर) खबरदार। जागते रहना।

(इधर-उधर फिरकर एक जगह बैठकर गाता है)
(कलिंगडा)

प्यारी बिन कटत न कारी रैन।
पल छिन न परत जिय हाय चैन॥
तन पीर बढ़ी सब छुट्यो धीर,
कहि आवत नहिं कछु मुखहु बैन।
जिय तड़फड़ात सब जरत गात,
टप टप टपकत दुख भरे नैन॥
परदेस परे तजि देस हाय,
दुख मेटनहारो कोउ है न।

सजि बिरह सैन यह जगत जैन,
मारत मरोरि मोहि पापी मैन॥
प्यारी बिन कटत न कारी रैन।

(नेपथ्य में कोलाहल)

कौन है! यह कैसा शब्द आता है! खबरदार।

(नेपथ्य में विशेष कोलाहल)

(घबड़ाकर) हैं! यह क्या है? अरे क्यों एक साथ इतना कोलाहल हो रहा है। बीरसिंह! बीरसिंह! जागो। गोविंदसिंह दौड़ो!

(नेपथ्य में बड़ा कोलाहल और मार-मार का शब्द। शस्त्र खींचे हुए अनेक यवनों का प्रवेश। अल्ला अकबर का शब्द। देवीसिंह का युद्ध और पतन। यवनों का डेरे में प्रवेश।)

(पटाक्षेप)




७–नीलदेवी (छठा दृश्य)

छठा दृश्य
स्थान––अमीर का खेमा
(मसनद पर अमीर अबदुश्शरीफखाँ सूर बैठा है,
इधर-उधर मुसलमान लोग हथियार बाँधे मोछ
पर ताव देते बड़ी शान से बैठे हैं)

अमीर––अलहम्‌दुलिल्लाह! इस कम्बख्त काफिर को तो किसी तरह गिरफ्तार किया। अब बाकी फौज भी फतह हो जायगी।

एक सर्दार––ऐ हुजूर! जब राजा ही कैद हो गया तो फौज क्या चीज है। खुदा और रसूल के हुक्म से इसलाम की हर जगह फतह है। हिदू हैं क्या चीज। एक तो खुदा की मार दूसरे बेवकूफ आनन्-फानन् में सब जहन्नुम रसीद होंगे।

दू॰ सर्दार––खुदावंद! इसलाम के आफताब के आगे कुफ्र की तारीकी कभी ठहर सकती है? हुजूर अच्छी तरह से यकीन रक्खें कि एक दिन ऐसा आवेगा जब तमाम दुनिया में ईमान का जिल्वा होगा। कुफ्फार सब दाखिले-दोजख होंगे और पयगम्बरे आखिरुल् जमाँ सल्लल्लाह अल्लेहुसल्लम का दीन तमाम रूए जमीन पर फैल जायगा।

अमीर––आमीं आमीं।

काजी––मगर मेरी राय है कि और गु्फ्तगू के पेश्तर शुक्रिया अदा किया जाय, क्योंकि जिस हकतआला की मिहरबानी से यह फतह हासिल हुई है सबके पहले उस खुदा का शुक्र अदा करना जरूर है।

सब––बेशक, बेशक।

(काजी उठकर सबके आगे घुटने के बल झुकता है और फिर अमीर आदि भी उसके साथ झुकते हैं)

काजी––(हाथ उठाकर) काफिर प मुसल्माँ को फतहयाब बनाया।

सब––(हाथ उठाकर) अलहम्द् उलिल्लाह।

काजी––की मेह्र बड़ी तूने य बस मेरे खुदाया।

सब––अलहम्द् उलिल्लाह।

काजी––सदके में नबी सैयदे मक्की मदनी के, अतफाले अली के, असहाब के, लश्कर मेरा दुश्मन से बचाया।

सब––अलहम्द् उलिल्लाह।

काजी––खाली किया इक आन में दैरों को सनम से, शमशीर दिखाके, बुतखानः गिरा करके हरम तू ने बनाया।

सब––अलहम्द् उलिल्लाह।

काजी––इस हिंद से सब दूर हुई कुफ़्र की जुल्मत, की तूने व रहमत, नक्कारए ईमाँ को हरेक सिम्त बजाया।

सब––अलहम्द् उलिल्लाह।

काजी––गिरकर न उठे काफिरे बदकार जमीं से, ऐसे हुए गारत। आमीं कहो––।

सब––आमीं।

काजी––मेरे महबूब खुदाया।

सब––अलहम्द् उलिल्लाह।

(जवनिका गिरती है)




७–नीलदेवी (सातवाँ दृश्य)

सातवाँ दृश्य
स्थान––कैदखाना
(महाराज सूर्य्यदेव एक लोहे के पिंजड़े में मूर्छित पड़े हैं।
एक देवता सामने खड़ा होकर गाता है)

देवता––

(लावनी)

सब भाँति दैव प्रतिकूल होइ एहि नासा।
अब तजहु बीर-बर भारत की सब आसा॥
अब सुख-सूरज को उदय नहीं इत ह्वैहै।
सो दिन फिर इत अब सपनेहूँ नहिं ऐहै॥
स्वाधीनपनो बल धीरज सबहि नसैहै।
मंगलमय भारत भुव मसान ह्वै जैहै॥
दुख ही दुख करिहै चारहु और प्रकासा।
अब तजहु बीर-बर भारत की सब आसा॥
इत कलह विरोध सबन के हिय घर करिहै।
मूरखता को तम चारहु ओर पसरिहै॥
वीरता एकता ममता दूर सिधरिहै।
तजि उद्यम सब ही दासवृत्ति अनुसरिहै॥
ह्वै जैहैं चारहु बरन शूद्र बनि दासा।
अब तजहु बीर-बर भारत की सब आसा॥

ह्वैहैं इतके सब भूत-पिशाच-उपासी।
कोऊ बनि जैहैं आपुहि स्वयं प्रकासी॥
नसि जैहैं सगरे सत्य धर्म अविनासी।
निज हरि सों ह्वैहैं बिमुख भरत-भुवबासी॥
तजि सुपथ सबहि जन करिहैं कुपथ बिलासा।
अब तजहु बीर-बर भारत की सब आसा॥
अपनी वस्तुन कहँ लखिहैं सबहि पराई।
निज चाल छोड़ि गहिहैं औरन की धाई॥
तुरकन हित करिहैं हिंदू संग लराई।
यवनन के चरनहिं रहिहैं सीस चढ़ाई॥
तजि निज-कुल करिहैं नीचन संग निवासा।
अब तजहु बीर-बर भारत की सब आसा॥
रहे हमहुँ कबहुँ स्वाधीन आर्य बलधारी।
यह दैहैं जिय सो सब ही बात बिसारी॥
हरि-बिमुख, धरम बिनु, धन-बलहीन दुखारी।
आलसी मंद तन छीन छुधित संसारी॥
सुख सों सहिहैं सिर यवनपादुका त्रासा।
अब तजहु बीर-बर भारत की सब आसा॥

(जाता है)

सूर्य्य॰––(सिर उठाकर) यह कौन था? इस मरते शरीर पर इसने अमृत और विष दोनों एक साथ बरसाया? अरे अभी तो यहाँ खड़ा गा रहा था अभी कहाँ चला गया? निस्संदेह यह कोई देवता था। नहीं तो इस कठिन पहरे में कौन आ सकता है। ऐसा सुंदर रूप और ऐसा मधुर सुर और किसका हो सकता है। क्या कहता था? 'अब तजहु बीर-बर भारत की सब आसा'। ऐं! यह देववाक्य क्या सचमुच सिद्ध होगा? क्या अब भारत का स्वाधीनता-सूर्य फिर न उदय होगा? क्या हम क्षत्रिय राजकुमारों को भी अब दासवृत्ति करनी पड़ेगी? हाय! क्या मरते-मरते भी हमको यह वज्र शब्द सुनना पड़ा? और क्या कहा, 'सुख सों सहिहैं सिर यवनपादुका त्रासा।' हाय! क्या अब यहाँ यही दिन आवेंगे? क्या भारतजननी अब एक भी वीर पुत्र न प्रसव करेगी? क्या दैव को अब इस उत्तम भूमि की यही नीच गति करनी है? हा! मैं यह सुनकर क्यों नहीं मरा कि आर्यकुल की जय हुई और यवन सब भारतवर्ष से निकाल दिए गए। हाय!

(हाय-हाय करता और रोता हुआ मूर्छित हो जाता है)
(जवनिका पतन)




७–नीलदेवी (आठवाँ दृश्य)

आठवाँ दृश्य
स्थान––मैदान, वृक्ष
(एक पागल आता है)

पागल––मार मार मार––काट काट काट––ले ले ले––ईबी––सीबी––बीबी––तुरक तुरक तुरक––अरे आया आया आया––भागो भागो भागो। (दौड़ता है) मार मार मार––और मार दे मार––जाय न जाय न––दुष्ट चांडाल गोभक्षी जवन––अरे हाँ रे जवन लाल डाढ़ी का जवन––बिना चोटी का जवन––हमारा सत्यानाश कर डाला। हमारा हमारा हमारा। इसी ने इसी ने––लेना, जाने न पावे। दुष्ट म्लेच्छ––हुँ! हम को राजा बनावेगा। छत्र चँवर मुरछल सिंहासन सब––पर जवन का दिया––मार मार मार––शस्त्र न हो तो मंत्र से मार। मार मार मार। ह्रां ह्रीं ह्रूं फट चट पट––जवन पट––चट––छट पट अ ई ऊँ आकास बाँध पाताल––चोटी कटा निकाल। फः––हां हीं हौं––जवन जवन मारय मारय उच्चाटय उच्चाटय...बेधय बेधय...नाशय नाशय...फाँसय फाँसय––त्रासय त्रासय...स्वाहा फूः सब जवन स्वाहा फूः अब भी नहीं गया? मार मार मार। हमारा देश––हम राजा हम रानी। हम मंत्री। हम प्रजा। और कौन? मार मार मार। तलवार तलवार। टूट गई टूटी। टूटी से मार। ढेले से मार। हाथ से मार। मुक्का जूता लात लाठी सोटा ईंटा पत्थर-पानी सबसे मार। हम राजा हमारा देश हमारा भेस हमारा पेड़-पत्ता कपड़ा-लत्ता छाता-जूता सब हमारा। ले चला ले चला। मार मार मार––जाय न जाय न––सूरज में जाय चंद्रमा में जाय तारा में जाय उतारा में जाय पारा में जाय जहाँ जाय वहीं पकड़––मार मार मार। मींयाँ मींयाँ मींयाँ चींयाँ चींयाँ चींयाँ। अल्ला अल्ला अल्ला हल्ला हल्ला हल्ला। मार मार मार। लोहे के नाती की दुम से मार। पहाड़ की स्त्री के दीए से मार––मार मार––अंड का बंड का संड का खंड––धूप छाँह चना मोती अगहन पूस माघ कपड़ा लत्ता डोम चमार मार मार। ईंट की आँख में हाथी का बान––बंदर की थैली में चूने की कमान––मार मार मार––एक एक एक मिल मिल मिल छिप छिप छिप––खुल खुल खुल––मार मार मार––

(एक मियाँ को आता देखकर)

मार मार मार––मुसल मुसल मुसल––मान मान मान––सलाम सलाम सलाम कि मार मार मार––नबी नबी नबी––सबी सबी सबी––ऊँट के अंडे की चरबी का खर। कागज के धप्पे कर सप्पे की सर––मार मार मार।

(मियाँ के पास जाकर)

तुरुक तुरुक तुरुक––घुरुक घुरुक घुरुक––मुरुक मुरुक मुरुक––फुरुक फुरुक फुरुक––याम शाम लीम लाम ढाम––

(मियाँ को पकड़ने दौड़ता है)

मियाँ––(आप ही आप) यह तो बड़ी हत्या लगी। इससे कैसे पिंड छुटेगा। (प्रगट) दूर दूर।

पागल––दूर दूर दूर––चूर चूर चूर––मियाँ की डाढ़ी में दोजख की हूर––दन तड़ाक छू मियाँ की माईं में मोयीं की मूँ––मार मार मार––मियाँ छार खार––

(मियाँ के पास जाकर अट्टहास करके)

रावण का साला दुर्योधन का भाई अमरूत के पेड़ की पसेरी बनाता है––अच्छा अच्छा––नहीं नहीं तैने तो हमको उस दिन मारा था न! हाँ हाँ यही है यही––जाने न पावे। मार मार––

(मियाँ की गरदन पकड़कर पटक देता है और छाती पर चढ़ कर बैठता है)

रावण का साला दिल्ली का नवाब वेद की किताब––बोल हम राजा कि तू राजा––(मियाँ की डाढ़ी पकड़कर खींचने से कृत्रिम डाढ़ी निकल आती है। विष्णुशर्मा को पहिचानकर अलग हो जाता है) रावण का साला मियाँ का भेस विष्णु के कान में सरमा का केस। मेरी शक्ति गुरु की भक्ति फुरो मंत्र ईश्वरोवाच डाढ़ी जगावे तो मियाँ साँच।

(आँख से इगित करता है)

मियाँ––(फिर डाढ़ी लगाकर) लाहौल वला कूवत क्या बेखबर पागल है। इसके घर के लोग इसके लौटने के मुन्तजिर हैं यह यहीं पड़ा है।

पागल––पड़ा घड़ा सड़ा––घूम घाम जड़ा––एक एक बात––जात सात धात––नास नास नास––घास छास फास।

मियाँ––क्या सचमुच––दरहकीकत––यह बड़ा भारी पागल है। पागल––सचमुच नास––राजा अकास––ढाल बे ढाल मियाँ मतवाल।

(आँख से दूर जाने को इंगित करता है। मियाँ आगे बढ़ते हैं––यह पीछे धूल फेकता दौड़ता है)

मार मार मार। बरसा की धार। लेना जाने न पावे। मियाँ का खच्चर। (दोनों एकांत में जाकर खड़े होते हैं)

मियाँ––(चारों ओर देखकर) अरे वसंत! क्या सचमुच सर्वनाश हो गया?

पागल––पंडितजी! कल सबेरी रात ही महाराज ने प्राण त्याग किए। (रोता है)

मियाँ––हाय! महाराज, हम लोगों को आप किसके भरोसे छोड़ गए! अब हमको इन नीचों का दासत्व भोगना पड़ैगा! हाय हाय! (चारों ओर देखकर) हाँ, समाचार तो कहो क्या हुआ।

पागल––कल उन दुष्ट यवनों ने महाराज से कहा कि तुम जो मुसलमान हो जाओ तो हम तुमको अब भी छोड़ दें। इस समय वह दुष्ट अमीर भी वहीं खड़ा था। महाराज ने लोहे के पिंजड़े में से उसके मुँह पर थूक दिया, और क्रोध कर के कहा कि दुष्ट! हमको पिंजड़े में बंद और परवश जानकर ऐसी बात कहता है। छत्री कहीं प्राण के भय से दीनता स्वीकार करते हैं। तुझपर थू और तेरे मत पर थू।

मियाँ––(घबड़ाकर) तब तब।

पागल––इसपर सब यवन बहुत बिगड़े। चारों ओर से पिंजड़े के भीतर शस्त्र फेंकने लगे। महाराज ने कहा इस बंधन में मरना अच्छा नहीं। बड़े बल से लोहे के पिंजड़े का डंडा खींचकर उखाड़ लिया और पिंजड़े से बाहर निकल उसी लोहे के डंडे से सत्ताईस यवनों को मारकर उन दुष्टों के हाथ से प्राण त्याग किए। हाय! (रोता है)

मियाँ––(चारों ओर देखकर) और अब क्या होता है? महाराज का शरीर कहाँ है? तुमने यह सब कैसे जाना?

पागल––सब इन्हीं दुष्टों के मुख से सुना। इसी भेष में घूमते हैं। महाराज का शरीर अभी पिंजड़े में रक्खा है। कल जशन होगा। कल सब शराब पीकर मस्त होंगे। (चारों ओर देखकर) कल ही अवसर है।

मियाँ––तो कुमार सोमदेव और महारानी से हम जाकर यह वृत्त कह देते हैं, तुम इन्हीं लोगों में रहना।

पागल––हाँ, हम तो यहीं हई है। (रोकर) हम अब स्वामी के बिना वहाँ जाकर ही क्या करेंगे!

मियाँ––हाय! अब भारतवर्ष की कौन गति होगी? अब त्रैलोक्य-ललाम सुता भारत-कमलिनी को यह दुष्ट यवन यथासुख दलन करेंगे। अब स्वाधीनता का सूर्य हम लोगों में फिर न प्रकाश करेगा। हाय! परमेश्वर तू कहाँ सो रहा है। हाय! धार्मिक वीर पुरुष की यह गति!

(उदास स्वर से गाता है)
(विहाग)

कहाँ करुनानिधि केसव सोए!
जागत नेक न जदपि बहुत बिधि भारतवासी रोए॥
इक दिन वह हो जब तुम छिन नहिं भारतहित बिसराए।
इतके पशु गज को आरत लखि आतुर प्यादे धाए॥
इक इक दीन हीन नर के हित तुम दुख सुनि अकुलाई।
अपनी संपति जानि इनहि तुम रछ्‌यौ तुरतहि धाई॥
प्रलयकाल सम जौन सुदरसन असुर-प्रानसंहारी।
ताकी धार भई अब कुंठित हमारी बेर मुरारी॥

दुष्ट जवन बरबर तुव संतति घास साग सम काटैं।
एक-एक दिन सहस-सहस नर-सीस काटि भुव पाटै॥
ह्वै अनाथ आरत कुल-विधवा बिलपहिं दीन दुखारी।
बल करि दासी तिनहिं बनावहिं तुम नहिं लजत खरारी॥
कहाँ गए सब शास्त्र कही जिन भारी महिमा गाई।
भक्तबछल करुनानिधि तुम कहँ गायो बहुत बनाई॥
हाय सुनत नहिं निठुर भए क्यों परम दयाल कहाई।
सब बिधि बूड़त लखि निज देसहि लेहु न अबहुँ बचाई॥

(दोनों रोते हैं)
(जवनिका पतन)




७–नीलदेवी (नवाँ दृश्य)

नवाँ दृश्य
स्थान––राजा सूर्य्यदेव के डेरे
(एक भीतरी डेरे में रानी नीलदेवी बैठी हैं और बाहरी
डेरे में क्षत्री लोग पहरा देते हैं)

नील॰––(गाती और रोती हुई)

तजी मोहि काके ऊपर नाथ!
मोहि अकेली छोड़ि गए तजि बालपने को साथ॥
याद करहु जो अगिनि साखि दै पकर्‌यो मेरो हाथ।
सो सब मोह आज तजि दीना कीनो हाय अनाथ॥
प्यारे क्यों सुधि हाय बिसारी?
दीन भईं बिड़री हम डोलत हा हा होय तुमारी॥
कबहुँ कियो आदर जा तन को तुम निज हाथ पियारे।
ताही की अब दीन दसा यह कैसे लखत दुलारे॥
आदर के धन सम जा तन कहँ निज अंकम तुम धार्‌यौ।
ताही कहँ अब पर्‌यौ धूर में कैसे नाथ निहार‌यौ॥
प्यारे कितै गई सो प्रीति?
निठुर होइ तजि मोहि सिधारे नेह निबाहन रीति॥
कह्यो रह्यो जो छिन नहिं तजिहैं मानहु बचन प्रतीति।
सो मोहि जीवन लौं दुख दीनो करी हाय विपरीति॥

(कुमार सोमदेव चार राजपूतों के साथ बाहरी डेरे में आते हैं)

सोम॰––भाइयो! महाराज का समाचार तो आप लोगों ने सुना। अब कहिए क्या कर्त्तव्य है? मेरी तो शोक से मति विकल हो रही है। आप लोगों की जो अनुमति हो, किया जाय।

प॰ राज॰––कुमार! आप ऐसी बात कहेंगे कि शोक से मति विकल हो रही है तो भारतवर्ष किसका मुँह देखेगा! इस शोक का उत्तर हम लोग अश्रुधारा से न देकर कृपाणधारा से देंगे।

दू॰ राज॰––बहुत अच्छा!!! उन्मत्त सिंह, तुमने बहुत अच्छा कहा। इन दुष्ट चांडाल यवनो के रुधिर से हम जब तक अपने पितरों का तर्पण न कर लेंगे, हम कुमार की शपथ करके प्रतिज्ञा करके कहते हैं कि हम पितृ-ऋण से कभी उऋण न होंगे।

ती॰ राज॰––शाबाश! विजयसिंह, ऐसा ही होगा। चाहे, हमारा सर्वस्व नाश हो जाय परंतु आकल्पांत लोहलेखनी से हमारी यह प्रतिज्ञा दुष्ट यवनों के हृदय पर लिखी रहेगी। धिक्कार है उस क्षत्रियाधम को जो इन चांडालों के मूलनाश में न प्रवृत्त हो।

चौ॰ राज॰––शत बार धिक्कार है सहस्र बार धिक्कार है उसको जो मनसा, वाचा, कर्मणा किसी तरह इन कापुरुषों से डरे। लक्ष बार कोटि बार धिक्कार है उसको जो इन चांडालों के दमन करने में तृण-मात्र भी त्रुटि करे। (बायाँ पैर आगे बढ़ाकर) म्लेच्छ-कुल के और उसके पक्षपातियो के सिर पर यह मेरा बायाँ पैर है, जो शरीर के हजार टुकड़े होने तक ध्रुव की भाँति निश्चल है, जिस पामर को कुछ भी सामर्थ्य हो हटावे।

सोम॰––धन्य आर्यवीर पुरुषगण! तुम्हारे सिवा और कौन ऐसी बात कहेगा। तुम्हारी ही भुजा के भरोसे हम लोग राज्य करते है। यह तो केवल तुम लोगों का जी देखने को मैंने कहा था। पिता की वीरगति का शोच किस क्षत्रिय को होगा? हाँ, जो हम लोग इन दुष्ट यवनों का दमन न करके दासत्व स्वीकार करें तो निस्संदेह दुःख हो। (तलवार खींचकर) भाइयो! चलो इसी क्षण हम लोग उस पामर नीच यवन के रक्त से अपने आर्य पितरों को तृप्त करें।

चलहु बीर उठि तुरत सबै जय-ध्वजहि उड़ाओ।
लेहु म्यान सों खड्ग खींचि रनरंग जमाओ॥
परिकर कसि कटि उठो धनुष पै धरि सर साधौ।
केसरिया बानो सजि सजि रनकंकन बाँधौ॥
जौ आरजगन एक होइ निज रूप सम्हारै।
तजि गृहकलहहिं अपनी कुल-मरजाद विचारैं॥

तौ ये कितने नीच कहा इनको बल भारी।
सिंह जगे कहुँ स्वान ठहरिहै समर मँझारी॥
पदतल इन कहँ दलहु कीट त्रिन सरिस जवनचय।
तनिकहु संक न करहु धर्म जित जय तित निश्चय॥
आर्य वंश को बधन पुन्य जा अधम धर्म मैं।
गोभक्षन द्विज-श्रुति-हिंसन नित जासु कर्म मैं॥
तिनको तुरितहिं हतौ मिलै रन कै घर माहीं।
इन दुष्टन सों पाप कियेहूँ पुन्य सदाहीं॥
चिउँटिहु पदतल दबे डसत ह्वै तुच्छ जंतु इक।
ये प्रतच्छ अरि इनहिं उपेछै जौन ताहि धिक॥
धिक तिन कहँ जे आर्य होइ जवनन को चाहैं।
धिक तिन कहँ जे इनसो कछु संबंध निबाहै॥
उठहु बीर तरवार खींचि मारहु घन संगर।
लोह-लेखनी लिखहु आर्य-बल जवन-हृदय पर॥
मारू बाजे बजै कहौ धौंसा घहराहीं।
उड़हिं पताका सत्रुहृदय लखि-लखि थहराहीं॥
चारन बोलहिं आर्य-सुजस बंदी गुन गावैं।
छुटहिं तोप घनघोर सबै बंदूक चलावै॥
चमकहिं असि भाले दमकहिं ठनकहिं तन बखतर।
हींसहिं हय झनकहिं रथ गज चिक्करहिं समर थर॥
छन महँ नासहिं आर्य नीच जवनन कहँ करि छय।
कहहु सबै भारत जय भारत जय भारत जय॥

सब वीर––भारतवर्ष की जय––आर्यकुल की जय––महाराज सूर्य्यदेव की जय––महारानी नीलदेवी की जय––कुमार सोमदेव की जय––क्षत्रियवंश की जय।

(आगे-आगे कुमार उसके पीछे तलवार खींचकर क्षत्रिय लोग चलते हैं। रानी नीलदेवी बाहर के घर में आती हैं)

नील॰––पुत्र की जय हो। क्षत्रिय-कुल की जय हो। बेटा, एक बात हमारी सुन लो तब युद्ध-यात्रा करो।

सोम॰––(रानी को प्रणाम करके) माता! जो आज्ञा हो।

नील॰––कुमार, तुम अच्छी तरह जानते हो कि यवन-सेना कितनी असंख्य है और यह भी भली भाँति जानते हो कि जिस दिन महाराज पकड़े गए उसी दिन बहुत राजपूत निराश होकर अपने-अपने घर चले गए। इससे मेरी बुद्धि में यह बात आती है कि इनसे एक ही बेर सम्मुख युद्ध न करके कौशल से लड़ाई करना अच्छी बात है।

सोम॰––(कुछ क्रोध करके) तो क्या हम लोगों में इतनी सामर्थ्य नहीं कि यवनों को युद्ध में लड़कर जीतें?

सब क्षत्री––क्यों नहीं?

नील॰––(शांत भाव से) कुमार, तुम्हारी सर्वदा जय है। मेरे आशीर्वाद से तुम्हारा कहीं पराजय नहीं है। किंतु माँ की आज्ञा मानना भी तो तुमको योग्य है।

सब क्षत्री––अवश्य, अवश्य।

सोम॰––(हाथ जोड़कर) माँ, जो आज्ञा होगी वही करूँगा!

नील॰––अच्छा सुनो। (पास बुलाकर कान में सब विचार कहती है)

(एक ओर से कुमार और दूसरी ओर से रानी जाती हैं)
(पटाक्षेप)


७–नीलदेवी (दसवाँ दृश्य)

दसवाँ दृश्य
स्थान––अमीर की मजलिस
(अमीर गद्दी पर बैठा है। दो-चार सेवक खड़े हैं। दो-चार
मुसाहिब बैठे हैं। सामने शराब के पियाले, सुराही,
पानदान, इतरदान रखा है। दो गवैए सामने
गा रहे हैं। अमीर नशे में झूमता है)

गवैए––

आज यह फत्ह का दरबार मुबारक होए।
मुल्क यह तुझको शहरयार मुबारक होए॥
शुक्र सद शुक्र कि पकड़ा गया वह दुश्मने-दीन।
फत्ह अब हमको हरेक बार मुबारक होए॥
हमको दिन-रात मुबारक हो फत्ह ऐशोउरूज।
काफिरों को सदा फिटकार मुबारक होए॥
फत्हे पंजाब से सब हिंद की उम्मीद हुई।
मोमिनो नेक य आसार मुबारक होए॥
हिंदू गुमराह हों बेजर हो बनें अपने गुलाम।
हमको ऐशो तरबोतार मुबारक होए॥

अमीर––आमीं आमीं। वाह-वाह वल्लाही खूब गाया। कोई है? इन लोगो को एक-एक जोड़ा दुशाला इनआम दो। (मद्यपान)

(एक नौकर आता है)

नौकर––खुदावंद निआमत! एक परदेस की गानेवाली बहुत ही अच्छी खेमे के दरवाजे पर हाजिर है। वह चाहती है कि हुजूर को कुछ अपना करतब दिखलाए। जो इरशाद हो बजा लाऊँ।

अमीर––जरूर लाओ। कहो साज मिलाकर जल्द हाजिर हो।

नौकर––जो इरशाद। [जाता है

अमीर––आज के जशन का हाल सुनकर दूर-दूर से नाचने-गानेवाले चले आते हैं।

मुसाहिब––बजा इरशाद है, और उनको इनआम भी तो बहुत जियादः मिलता है, न क्यो आवें?

(चार समाजियों के साथ एक गायिका का प्रवेश)

अमीर––(आप ही आप) यह तायफा तो बहुत ही खूबसूरत है! (प्रगट) तुम्हारा क्या नाम है? (मद्यपान)

गायिका––मेरा नाम चंडिका है। मैं बड़ी दूर से आपका नाम सुनकर आती हूँ।

अमीर––बहुत अच्छी बात है। जल्द गाना शुरू करो। तुम्हारा गाना सुनने को मेरा इश्तियाक हर लहजे बढ़ता जाता है। जैसी तुम खूबसूरत हो वैसा ही तुम्हारा गाना भी खूबसूरत होगा। (मद्यपान)

गायिका––जो हुकुम। (गाती है)

(ठुमरी तिताला)

हाँ, मोसे सेजिया चढ़लि नहिं जाई हो।
पिय बिनु साँपिन सी डसै बिरह रैन॥
छिन-छिन बढ़त बिथा तन सजनी,
कटत न कठिन बियोग की रजनी।
बिनु हरि अति अकुलाई हो॥

अमीर––वाह-वाह क्या कहना है! (मद्यपान) क्यों फिदा हुसैन! कितना अच्छा गाया है।

मुसाहिब––सुबहानअल्लाह! हुजूर क्या कहना है। वल्लाह मेरा तो क्या जिक्र है मेरे बुजुर्गों ने ख्वाब में भी ऐसा गाना नहीं सुना था।

(अमीर अँगूठी उतारकर देना चाहता है)

गायिका––मुझको अभी आपसे बहुत कुछ लेना है। अभी आप इसको अपने पास रखें, अखीर में एक साथ मैं सब ले लूँगी।

अमीर––(मद्यपान करके) अच्छा! कुछ परवाह नहीं। हाँ, इसी धुन की एक और हो; मगर उसमें फुरकत का मजमून न हो क्योंकि आज खुशी का दिन है।

गायिका––जो हुकुम। (उसी चाल में गाती है)

जाओ जाओ काहे आओ प्यारे कतराए हो।
काहे चलो छाँह से छाँह मिलाए हो॥
जिय को मरम तुम साफ कहत किन काहे फिरत मँड़राए हो।
एहो हरि देखि यह नयो मेरो जोबन हम जानी तुम जो लुभाए हो॥

अमीर––(मद्यपान करके अत्यंत रीझना नाट्य करता है) कसम खुदा की ऐसा गाना मैंने आज तक नहीं सुना था। दर-हकीकत हिंदोस्तान इल्म का खजाना है। वल्लाह, मैं बहुत ही खुश हुआ।

(मुसाहिबगण वल्लाह, बजा इरशाद, बेशक इत्यादि सिर और दाढ़ी हिला-हिलाकर कहते हैं)

अमीर––तुम शराब नहीं पीतीं?

गायिका––नहीं हुजूर।

अमीर––तो आज हमारी खातिर से पीओ।

गायिका––अब तो आपके यहाँ आई ही हूँ। ऐसी जल्दी क्या है। जो-जो हुजूर कहेंगे सब करूँगी।

अमीर––अच्छा कुछ परवाह नहीं। (मद्यपान) थोड़ा और आगे बढ़ आओ।

(गायिका आगे बढ़कर बैठती है)

अमीर––(खूब घूरकर स्वगत) हाय-हाय! इसको देखकर मेरा दिल बिलकुल हाथ से जाता रहा। जिस तरह हो, आज ही इसको काबू में लाना जरूर है। (प्रगट) वल्लाह, तुम्हारे गाने ने मुझको बेअख्तियार कर दिया है। एक चीज और गाओ इसी धुन की। (मद्यपान)

गायिका––जो हुकुम। (गाती है)

हाँ गरवा लगावै गिरधारी हो, देखो सखी लाज सरम सब जग की,
छोड़ि चट निपट निलज मुख चूमै बारी बारी।
अति मदमातो हरि कछु न गिनत छैल बरजि रही मैं होइ होइ बलिहारी।
अब कहाँ जाऊँ कहा करूँ लाज की मैं मारी!

अमीर––(मद्यपान करके उन्मत्त की भाँति) वाह-वाह! क्या कहना है। (गिलास हाथ में उठाकर) एक गिलास तो अब तुमको जरूर ही पीना होगा। लो तुमको मेरी कसम, वल्लाह मेरे सिर की कसम जो न पी जाओ।

गायिका––हुजूर, मैंने आज तक शराब नहीं पी है। मैं जो पीऊँगी तो बिल्कुल बेहोश हो जाऊँगी।

अमीर––कुछ परवाह नहीं, पीओ।

गायिका––(हाथ जोड़कर) हुजूर, एक दिन के वास्ते शराब पीकर मैं क्यों अपना ईमान छोड़ूँ?

अमीर––नहीं-नहीं, तुम आज से हमारी नौकर हुई, जो तुम चाहोगी तुमको मिलेगा। अच्छा, हमारे पास आओ। हम तुमको अपने हाथ से शराब पिलावेंगे।

(गायिका अमीर के अति निकट बैठती है)

अमीर––लो जान साहब!

(पियाला उठाकर अमीर जिस समय गायिका के पास ले जाता है उसी समय गायिका बनी हुई नीलदेवी चोली से कटार निकालकर अमीर को मारती है और चारों समाजी बाजा फेंककर शस्त्र निकालकर मुसाहिब आदि को मारते हैं।)

नीलदेवी––ले चांडाल पापी! मुझको जान साहब कहने का फल ले, महाराज के वध का बदला ले। मेरी यही इच्छा थी कि मैं इस चांडाल का अपने हाथ से वध करूँ। इसी हेतु मैंने कुमार को लड़ने से रोका, सो इच्छा पूर्ण हुई। (और आघात) अब मैं सुखपूर्वक सती हूँगी।

अमीर––(मृतावस्था में) दगा––वल्लाह चंडिका––

(रानी नीलदेवी ताली बजाती है। तंबू फाड़कर शस्त्र खींचे हुए कुमार सोमदेव राजपूतों के साथ आते हैं। मुसलमानों को मारते और बाँधते हैं। क्षत्री लोग भारतवर्ष की जय; आर्यकुल की जय; क्षत्रियवंश की जय; महाराज सूर्यदेव की जय; महारानी नीलदेवी की जय; कुमार सोमदेव की जय; इत्यादि शब्द करते हैं)

(पटाक्षेप)
–– • ––


८–अंधेर नगरी

अंधेर-नगरी

चौपट्ट राजा

टके सेर भाजी टके सेर खाजा

प्रहसन

संवत् १९३८

छेदश्चंदनचूतचम्पकवने रक्षा करीरद्रुमे
हिंसा हंसमयूरकोकिलकुले काकेषुलीलारतिः।
मातङ्गेन खरक्रयः समतुला कर्पूरकासियोः
एषा यत्र विचारणा गुणिगणे देशाय तस्मैनमः॥*



अंधेर-नगरी

चौपट राजा

टके सेर भाजी टके सेर खाजा



पहला अंक

स्थान––बाह्य प्रांत
(महंतजी दो चेलों के साथ गाते हुए आते हैं)

सब––राम भजो राम भजो राम भजो भाई।

राम के भजे से गनिका तर गई,
राम के भजे से गीध गति पाई।
राम के नाम से काम बनै सब,
राम के भजन बिनु सबहि नसाई।
राम के नाम से दोनों नयन बिनु,
सूरदास भए कविकुल-राई॥
राम के नाम से घास जंगल की,
तुलसीदास भए भजि रघुराई॥

महँत––बच्चा नारायणदास, यह नगर तो दूर से बड़ा सुंदर

दिखलाई पड़ता है! देख, कुछ भिच्छा-उच्छा मिले तो ठाकुरजी को भोग लगै। और क्या।

नारायण॰––गुरुजी महाराज, नगर तो नारायण के आसरे से बहुत ही सुंदर है जो है सो, पर भिच्छा सुंदर मिले तो बड़ा आनंद होय।

महंत––बच्चा गोबरधनदास, तू पच्छिम की ओर से जा और नारायणदास पूरब की ओर जायगा। देख, जो कुछ सीधा-सामग्री मिले तो श्रीशालग्रामजी का बालभोग सिद्ध हो।

गोबरधन॰––गुरुजी, मैं बहुत सी भिच्छा लाता हूँ। यहाँ के लोग तो बड़े मालवर दिखलाई पड़ते हैं। आप कुछ चिंता मत कीजिए ।..

महंत––बहुत लोभ मत करना। देखना, हाँ––

लोभ पाप को मूल है, लोभ मिटावत मान।
लोभ कभी नहिं कीजिए, यामैं नरक निदान॥

(गाते हुए सब जाते हैं)




८–अंधेर नगरी (दूसरा अंक)

दूसरा अंक

स्थान—बाजार

कबाबवाला––कबाब गरमागरम मसालेदार––चौरासी मसाला बहत्तर आँच का––कबाब गरमागरम मसालेदार––खाय सो होंठ चाटै, न खाय सो जीभ काटै। कबाब लो, कबाब का ढेर––बेचा टके सेर।

घासीराम––चने जोर गरम––

चने बनावै घासीराम। जिनकी झोली में दूकान॥
चना चुरमुर चुरमुर बोले। बाबू खाने को मुंह खोलै॥
चना खाधैं तौकी, मैना। बोलैं अच्छा बना चबैना॥
चना खायँ गफूरन, मुन्ना। बोलैं और नहीं कुछ सुन्ना॥
चना खाते सब बंगाली। जिनकी धोती ढीली-ढाली॥
चना खाते मियाँ जुलाहे। डाढ़ी हिलती गाह बगाहे॥
चना हाकिम सब जो खाते। सब पर दूना टिकस लगाते॥
चने जोर गरम-टके सेर।

नरंगीवाली––नरंगी ले नरंगी––सिलहट की नरंगी, बुटवल की नरंगी। रामबाग की नरंगी, आनंदबाग की नरंगी। भई नीबू से नरंगी। मैं तो पिय के रंग न रंगी। मैं तो भूली लेकर संगी। नरंगी ले नरंगी। कँवला नीबू, मीठा नीबू, रंगतरा, संगतरा। दोनों हाथों लो––नहीं पीछे हाथ ही मलते रहोगे। नरंगी ले नरंगी। टके सेर नरंगी।

हलवाई––अलेबियाँ गरमागरम। ले सेव इमरती लड्डु, गुलाब जामुन खुरमा बुंदिया बरफी समोसा पेड़ा कचौड़ी दालमोट पकौड़ी घेघर गुपचुप। हलुबा ले हलुा मोहनभोग। मोयनदार कचौड़ी कचाका हलुआ नरम चभाका। घी में गरक चीनी में तरातर चासनी में चभाचभ। ले भूर का लड्डु। जो खाय सो भी पछताय। जो न खाय सो भी पछताय। रेवड़ी कड़ाका। पापड़ पड़ाका। ऐसी जात हलवाई जिसके छत्तिस कौम हैं भाई। जैसे कलकत्ते के विलसन मंदिर के भितरिए, वैसे अंधेर-नगरी के हम। सब सामान ताजा। खाजा ले खाजा। टके सेर खाजा।

कुँजडिन––ले धनिया मेथी सोप्रा-पालक चौराई बथुषा करेमू नोनियाँ कुलफा कसारी चना सरसों का साग। मरसा ले मरसा। ले बैगन लौना कोहड़ा आलू अरुई बंडा नेनुऑ सूरन रामतरोई तरोई मुरई। ले आदी मिरचा लहसुन पियाज टिकोरा। ले फालसा खिरनी आम अमरूत निबुधा मटर होरहा। जैसे काजी वैसे पाजी। रैयत राजी टके सेर भाजी। ले हिंदुस्तान का मेवा फूट और बैर। मुगल––बादाम पिस्ते अखरोट अनार बिहीदाना मुनक्का किश मिश अंजीर श्राबजोश पालूबोखारा चिलगोजा सेब नाशपाती बिही सरदा अंगूर का पिटारी। प्रामारा ऐसा मुल्क जिसमें अँगरेज का भी दॉत कट्टा औ गया। नाहक को रुपया खराब किया बेवकूफ बना*‌।हिंदोस्तान का आदमी लक-लक हमारे यहाँ का आदमी बुंबक बुंबक। लो सब मेवा टके सेर।

पाचकवाला––

चूरन अलमबेद का भारी। जिसको खाते कृष्ण मुरारी॥
मेरा पाचक है पचलोना। जिसको खाता श्याम सलोना॥
चूरन बना मसालेदार। जिसमें खट्टे की बहार॥
मेरा चूरन जो कोइ खाय। मुझको छोड़ कहीं नहिं जाय॥
हिंदू चूरन इसका नाम। बिलायत पूरन इसका काम॥
चूरन जब से हिंद में पाया। इसका धन बल सभी घटाया॥
चूरन ऐसा हट्टा-कट्टा। कीना दॉत सभी का खट्टा॥
चूरन चला डाल की मंडी। इसको खाएँगी सब रंडी॥
चूरन अमले सब जो खावै। दूनी रिशवत तुरत पचावै॥
चूरन नाटकवाले खाते। इसकी नकल पचाकर लाते॥
चूरन सभी महाजन खाते। जिससे जमा हजम कर जाते॥
चूरन खाते लाला लोग । जिनको अकिल अजीरन रोग॥



चूरन खावै एडिटर जात। जिनके पेट पचै नहिं बात॥
चूरन साहेब लोग जो खाता। सारा हिंद हजम कर जाता॥
चूरन पूलिसवाले खाते। सब कानून हजम कर जाते॥
ले चूरन का ढेर, बेचा टके सेर।

मछलीवाली––मछरी ले मछरी।

मछरिया एक टके कै बिकाय।
लाख टका कै बाला जोबन, गॉहक सब ललचाय॥
नैन-मछरिया रूप-जाल में, देखत ही फँसि जाय।
बिनु पानी मछरी सो बिरहिया, मिले बिना अकुलाय॥

जातवाला (ब्राह्मण)––जात ले जात, टके सेर जात। एक टका दो, हम अभी अपनी जात बेचते है। टके के वास्ते ब्राह्मण से धोबी हो जायँ और धोबी को ब्राह्मण कर दें, टके के वास्ते जैसी कहो वैसी व्यवस्था दें। टके के वास्ते झूठ को सच करें। टके के वास्ते ब्राह्मण से मुसलमान, टके के वास्ते हिंदू से क्रिस्तान। टके के वास्ते धर्म और प्रतिष्ठा दोनों बेचें, टके के वास्ते झूठी गवाही दें। टके के वास्ते पाप को पुण्य माने, टके के वास्ते नीच को भी पितामह बनायें। वेद धर्म कुल-मरदी सचाई-बड़ाई सब टके सेर। लुटाय दिया अनमोल माल। ले टके सेर।

बनियाँ––आटा दाल लकड़ी नमक घी चीनी मसाला चावल ले टके सेर। (बाबाजी का चेला गोबरधनदास पाता है और सब बेचनेवालों की आवाज सुन-सुनकर खाने के आनंद में बडा प्रपन्न होता है)

गोबरधन०––क्यों भाई बनिये, आटा कितने सेर?

बनियाँ––टके सेर।

गोबरधन०––औ चावल?

बनियाँ––टके सेर।

गोबरधन०––औ चीनी?

बनियाँ––टके सेर।

गोबरधन०––औ धी?

बनिया––टके सेर।

गोबरधन––सब टके सेर! सचमुच।

बनियाँ––हॉ महाराज, क्या झूठ बोलूँगा?

गोबरधन०––(कुंजड़िन के पास जाकर) क्यो माई, भाजी क्या भाव?

कुंजडिन––बाबाजी, के सेर। निनुआ मुरई धनियाँ मिरचा साग सब टके सेर।

गोबरधन०––सब भाजी टके सेर! वाह-वाह! बड़ा आनंद है। यहाँ सभी चीज टके सेर। (हलवाई के पास जाकर) क्यों भाई हलवाई! मिठाई कितने सेर?

हलवाई––बाबाजी! लडुआ हलुआ जलेबी गुलाबजामुन खाजा सब टके सेर। गोबरधन०––वाह! वाह!! बड़ा आनंद है। क्यों बच्चा, मुझसे मसखरी तो नहीं करता? सचमुच सब टके सेर?

हलवाई––हाँ बाबाजी, सचमुच सब टके सेर। इस नगरी की चाल ही यही है। यहाँ सब चीज टके सेर बिकती है।

गोबरधन०––क्यों बच्चा! इस नगरी का नाम क्या है? हलवाई-अंधेरनगरी।

गोबरधन०––और राजा का क्या नाम है?

हलवाई––चौपट्ट राजा।

गोबरधन०––वाह! वाह! अंधेर नगरी चौपट्ट राजा, टका सेर भाजी टका सेर खाजा। ( यही गाता है और प्रानंद से बगल बजाता है)

हलवाई––तो बाबाजी, कुछ लेना-देना हो तो लो-दो।

गोबरधन०––बच्चा, भिक्षा मांगकर सात पैसे लाया हूँ, साढ़े तीन सेर मिठाई दे दे, गुरु-चेले सब आनंदपूर्वक इतने में छक जायँगे।

(हलवाई मिठाई तौलता है––बाबाजी मिठाई लेकर खाते हुए और अंधेरनगरी गाते हुए जाते हैं)

(जवनिका गिरती है)




८–अंधेर नगरी (तीसरा अंक)

तीसरा अंक

स्थान-जंगल

(महंतजी और नारायणदास एक ओर से "राम
भनो" इत्यादि गाते हुए आते हैं और दूसरी
ओर से गोबरधनदास 'अधेरनगरी'
गाते हुए पाते हैं)

महंत––बच्चा गोबरधनदास! कह, क्या भिक्षा लाया? गठरी तो भारी मालूम पड़ती है।

गोबरधन०-बाबाजी महाराज! बड़े माल लाया हूँ, साढ़े तीन सेर मिठाई है।

महंत––देखू बच्चा! (मिठाई की झोली अपने सामने रखकर खोलकर देखता है) वाह! वाह! बच्चा! इतनी मिठाई कहाँ से लाया? किस धर्मात्मा से भेंट हुई?

गोबरधन०––गुरुजी महाराज! सात पैसे भीख में मिले थे, उसी से इतनी मिठाई मोल ली है।

महंत––बच्चा! नारायणदास ने मुझसे कहा था कि यहाँ सब चीज टके सेर मिलती है, तो मैंने इसकी बात का विश्वास नहीं किया। बच्चा, यह कौन सी नगरी है और इसका कौन सा राजा है, जहाँ टके सेर भाजी और टके ही सेर खाजा है? गोबरधन०––अंधेरनगरी चौपट्ट राजा, टके सेर भाजी टके सेर खाजा।

महंत––तो बच्चा! ऐसी नगरी में रहना उचित नहीं है, जहाँ टके सेर भाजी और टके ही सेर खाजा हों।

दोहा

सेत सेत सब एक से, जहाँ कपूर कपास।
ऐसे देस कुदेस में, कबहुँ न कीजै बास॥
कोकिल बायस एकसम, पंडित मूरख एक।
इंद्रायन दाडिम विषय जहाँ न नेकु बिबेक॥
बसिए ऐसे देस नहि, कनक-वृष्टि जो होय।
रहिए तो दुख पाइए, प्रान दीजिए रोय॥

से बच्चा चलो यहाँ से। ऐसी अंधेरनगरी में हजार मन मिठाई मुरू को मिले तो किस काम की? यहाँ एक छन नहीं रहना।

गोबरधन०––गुरुजी, ऐसा तो संसार भर में कोई देस ही नहीं है। दो पैसा पास रहने ही से मजे में पेट भरता है। मैं तो इस नगर को छोड़कर नहीं जाऊँगा। और जगह दिन भर मॉगो तो भी पेट नहीं भरता। वरंच बाजे-बाजे दिन उपास करना पड़ता है। सो मैं तो यहीं रहूँगा।

महंत––देख बच्चा, पीछे पछतायगा। गोबरधन०––आपकी कृपा से कोई दुख न होगा; मैं तो यही कहता हूँ कि आप भी यहीं रहिए।

महंत––मैं तो इस नगर में अब एक क्षण भर नहीं रहूँगा। देख, मेरी बात मान, नहीं पीछे पछताएगा। मैं तो जाता हूँ, पर इतना कहे जाता हूँ कि कभी संकट पड़े तो हमारा स्मरण करना।

गोबरधन०––प्रणाम गुरुजी, मैं आपका नित्य ही स्मरण करूँगा। मैं तो फिर भी कहता हूँ कि आप भी यहीं रहिए।

(महंतनी नारायणदास के साथ जाते हैं, गोबरधनदास बैठकर मिठाई। खाता है)

(जवनिका गिरती है)

_____


८–अंधेर नगरी (चौथा अंक)

चौथा अंक

स्थान––राजसभा
(राजा, मंत्री और नौकर लोग यथास्थान स्थित है)

एक सेवक––(चिल्लाकर) पान खाइए, महाराज।

राजा––(पीनक से चौंक के घबड़ाकर उठता है) क्या कहा? सुपनखा आई ए महाराज। (भागता है)।

मंत्री––(राजा का हाथ पकड़कर) नहीं नहीं, यह कहता है कि पान खाइए महाराज।

राजा––दुष्ट लुच्चा पाजी। नाहक हमको डरा दिया। मंत्री इसको सौ कोड़े लगें। मंत्री-महाराज! इसका क्या दोष है? न तमोली पान लगाकर देता, न यह पुकारता।

राजा––अच्छा, तमोली को दो सौ कोड़े लगें।

मंत्री––पर महाराज, आप पान खाइए सुनकर थोड़े ही डरे हैं, आप तो सुपनखा के नाम से डरे हैं, सुपनखा की सजा हो।

राजा––(घबड़ाकर) फिर वही नाम? मंत्री तुम बड़े खराब आदमी हो। हम रानी से कह देंगे कि मंत्री बेर-बेर तुमको सौत बुलाने चाहता है। नौकर! नौकर! शराब–– दूसरा नौकर––(एक सुराही में से एक गिलास में शराब उमलकर देता है) लीजिए महाराज। पीजिए महाराज।

राजा––(मुँह बना-बनाकर पीता है) और दे।

(नेपथ्य में––'दुहाई है दुहाई का शब्द होता है)

कौन चिल्लाता है-पकड़ लाभो।

(दो नौकर एक फर्यादी को पकड़ लाते हैं)

फ०––दोहाई है महाराज दोहाई है। हमारा न्याव होय।

राजा––चुप रहो। तुम्हारा न्याव यहाँ ऐसा होगा कि जैसा जम के यहाँ भी न होगा––बोलो क्या हुआ?

फ०––महाराज! कल्लू बनियाँ की दीवार गिर पड़ी सो मेरी बकरी उसके नीचे दब गई। दोहाई है महाराज, न्याव हो।

राजा––(नौकर से) कल्लू बनिये की दीवार को अभी पकड़ लाओ।

मंत्री––महाराज, दीवार नहीं लाई जा सकती।

राजा––अच्छा, उसका भाई, लड़का, दोस्त, प्राशना जो हो उसको पकड़ लाओ।

मंत्री––महाराज! दीवार ईट-चूने की होती है, उसको भाई बेटा नहीं होता।

राजा––अच्छा, कल्लू बनिये को पकड़ लाभो। (नौकर लोग दौड़कर बाहर से बनिये को पकड़ लाते हैं) क्यों बे बनिये! इसकी लरकी, नहीं बरकी क्यो दबकर मर गई?

मंत्री––बरकी नहीं महाराज, बकरी।

राजा––हॉ हॉ, बकरी क्यो मर गई––बोल, नहीं अभी फॉसी देता हूँ।

कल्लू––महाराज! मेरा कुछ दोष नहीं। कारीगर ने ऐसी दीवार बनाई कि गिर पड़ी।

राजा––अच्छा, इस मल्लू को छोड़ दो, कारीगर को पकड़ लायो। (कल्लू जाता है, लोग कारीगर को पकड़कर लाते है) क्यो बे कारीगर! इसकी बकरी किस तरह मर गई?

कारीगर––महाराज, मेरा कुछ कसूर नहीं, चूनेवाले ने ऐसा बोदा चूना बनाया कि दीवार गिर पड़ी।

राजा––अच्छा, इस कारीगर को बुलाओ, नहीं नहीं निकालो, उस चूनेवाले को बुलायो। (कारीगर निकाला जाता है, चूनेवाला पकड़कर लाया जाता है) क्यों बे खैर-सुपाड़ी चूनेवाले! इसकी कुबरी कैसे मर गई?

चूनेवाला––महाराज! मेरा कुछ दोष नहीं; भिश्ती ने चूने में पानी ढेर दे दिया, इसी से चूना कमजोर हो गया होगा। राजा––अच्छा, चुन्नीलाल को निकालो, भिश्ती को पकड़ो (चूनेवाला निकाला जाता है, भिश्ती लाया जाता है) क्यों बे भिश्ती! गंगा-जमुना की किश्ती! इतना पानी क्यो दिया कि इसकी बकरी गिर पड़ी और दीवार दब गई?

भिश्ती––महाराज! गुलाम का कोई कसूर नहीं, कस्साई-मसक इतनी बड़ी बना दी कि उसमें पानी जादे आ गया।

राजा––अच्छा, कस्साई को लाआ, भिश्ती निकालो। (लोग भिश्ती को निकालते हैं कस्साई को लाते हैं) क्यो बे कस्साई, मशक ऐसी क्यो बनाई कि दीवार लगाई बकरी दबाई?

कस्साई––महाराज! गँड़ेरिया ने टके पर ऐसी बड़ी भेड़ मेरे हाथ बेची कि उसकी मशक बड़ी बन गई।

राजा––अच्छा कस्साई को निकालो, डँगेरिए को लाओ। (कस्साई निकाला जाता है, गड़ेरिया आता है) क्यों बे ऊख पौंड़े के गँड़ेरिये, ऐसी बड़ी भेड़ क्यों बेचा कि बकरी मर गई?

गो गॅडेरिया––महाराज! उधर से कोतवाल साहब की सवारी ॐ आई, सो उसके देखने में मैंने छोटी बड़ी भेड़ का खयाल नहीं किया, मेरा कुछ कसूर नहीं।

.ना०-३६ राजा––अच्छा, इसको निकालो, कोतवाल को अभी सरब-मुहर पकड़ लायो। (गँड़ेरिया निकाला जाता है, कोत-वाल पकड़ा आता है) क्यो बे कोतवाल! तैने सवारी ऐसी धूम से क्यों निकाली कि गॅड़ेरिए ने घबड़ाकर बड़ी भेड़ बेची, जिससे बकरी गिरकर कल्लू बनियाँ दब गया?

तवाल––महाराज महाराज! मैंने तो कोई कसूर नहीं किया, मैं तो शहर के इंतजाम के वास्ते जाता था।

(आप ही आप) यह तो बड़ा गजब हुआ, ऐसा न हो कि यह बेवकूफ इस बात पर सारे नगर को फूँक दे या फॉसी दे। (कोतवाल से) यह नहीं, तुमने ऐसे धूम से सवारी क्यो निकाला?

राजा––हाँ हाँ, यह नहीं, तुमने ऐसे धूम से सवारी क्यों निकाला कि उसकी बकरी दबी?

कोतवाल––महाराज महाराज––

राजा––कुछ नहीं, महाराज महाराज ले जाओ, कोतवाल को अभी फॉसी दो। दरबार बरखास्त।

(लोग एक तरफ से कोतवाल को पकडकर ले जाते हैं, दूसरी ओर से मंत्री को पकडकर राजा जाते हैं)

(जवनिका गिरती है)


८–अंधेर नगरी (पाँचवाँ अंक)

पाँचवाँ अंक

स्थान––अरण्य

(गोबरधनदास गाते हुए पाते हैं)
(राग काफी)

अंधेर नगरी अनबूझ राजा। टका सेर भाजी टका सेर खाजा॥
नीच ऊँच सब एकहि ऐसे। जैसे भँडुए पंडित तैसे॥
कुल-मरजाद न मान बड़ाई। सबै एक से लोग-लुगाई॥
जात-पॉत पूछै नहिं कोई। हरि को भजै सो हरि का होई॥
बेश्या जोरू एक समाना। बकरी गऊ एक करि जाना॥
साँचे मारे मारे डोलैं। छली दुष्ट सिर चढ़ि चढ़ि बोले॥
प्रगट सभ्य अंतर छलधारी। साई राजसभा बल भारी॥
साँच कहैं ते पनही खावै। झूठे बहु बिधि पदवी पावैं॥
छलियन के एका के आगे। लाख कहै एकहु नहिं लागे॥
भीतर होइ मलिन की कारो। चहिए बाहर रँग चटकारो॥
धर्म अधर्म एक दरसाई। राजा करे सो न्याष सदाई॥
भीतर स्वाहा बाहर सादे। राज करहिं अमले अरु प्यादे॥
अंधाधुंध मच्यौ सब देसा। मानहुँ राजा रहत बिदेसा॥
गो द्विज श्रुति आदर नहिं होई। मानहुँ नृपति विधर्मी कोई॥
ऊँच नीच सब एकहि सारा। मानहुँ ब्रह्म-ज्ञान विस्तारा॥

अंधेर नगरी अनबूझ राजा। टका सेर भाजी टका सेर खाजा॥

(बैठकर मिठाई खाता है)

––गुरुजी ने हमको नाहक यहाँ रहने को मना किया था। माना कि देस बहुत बुरा है, पर अपना क्या? अपने किसी राजकाज में थोड़े हैं कि कुछ डर है, रोज मिठाई चाभना, मजे में आनंद से रामभजन करना।

(मिठाई खाता है चार प्यादे चार ओर से आकर उसको पकड लेते हैं)

प० प्या०––चल बे चल, बहुत मिठाई खाकर मुटाया है। आज पूरी हो गई।

दू० प्याo––बाबाजी चलिए, नमोनारायन कीजिए।

गोबरधन०––(घबड़ाकर) हैं! यह आफत कहाँ से आई! अरे भाई, मैने तुम्हारा क्या बिगाड़ा है जो मुझको, पकड़ते हो?

प० प्या०––आपने बिगाड़ा है या बनाया है इससे क्या मतलब, अब चलिए। फॉसी चढ़िए।

गोबरधन०––फॉसी! अरे बाप रे बाप फॉसी! मैंने किसकी जमा लूटी है कि मुझको फॉसी! मैंने किसके प्राण मारे कि मुझको फाँसी!

दू० या––आप बड़े मोटे हैं, इस वास्ते फॉसी होती है।

गोबरधन०––मोटे होने से फॉसी? यह कहाँ का न्याय है! अरे, हँसी फकीरों से नहीं करनी होती। प० प्या०––जब सूली चढ लीजिएगा तब मालूम होगा कि हँसी है कि सच। सीधी राह से चलते है। कि घसीट कर ले चलें?

गोबरधन०––अरे बाबा, क्यो बेकसूर का प्राण मारते हो? भग वान के यहाँ क्या जवाब दोगे?

प० प्या०––भगवान को जवाब राजा देगा। हमको क्या मतलब। हम तो हुक्मी बंदे हैं।

गोबरधन०––तब भी बाबा बात क्या है कि हम फकीर आदमी को नाहक फॉसी देते हो?

प० प्याo-बात यह है कि कल कोतवाल को फॉसी का हुकुम हुआ था। जब फॉसी देने को उसको ले गए, तो फॉसी का फंदा बड़ा हुआ, क्योंकि कोतवाल साहब दुबले है। हम लोगो ने महाराज से अर्ज किया, इस पर हुक्म हुअा कि एक मोटा आदमी पकड़ कर फॉसी दे दो, क्योकि बकरी मारने के अपराध में किसी न किसी को सजा होनी जरूर है, नहीं तो न्याय न होगा। इसी वास्ते तुमको ले जाते हैं कि कोतवाल के बदले तुमको फॉसी दें।

गोषरधन०––तो क्या और कोई मोटा आदमी इस नगर भर में नहीं मिलता जो मुझ अनाथ फकीर को फाँसी देते हैं?

प० प्या०––इसमें दो बात है––एक तो नगर भर में राजा के न्याव के डर से कोई मुटाता ही नहीं, दूसरे और किसी को पकड़ें तो वह न-जानें क्या बात बनावे कि हमीं लोगों के सिर कहीं न घहराय और फिर इस राज में साधू महात्मा इन्हीं लोगो की तो दुर्दशा है, इससे तुम्ही को फांसी देंगे।

गोबरधन०––दुहाई परमेश्वर की, अरे मैं नाहक मारा जाता हूँ! अरे यहाँ बड़ा ही अंधेर है, अरे गुरुजी महाराज का कहा मैंने न माना उसका फल मुझको भोगना पड़ा। गुरुजी कहाँ हो! आओ, मेरे प्राण बचाओ, अरे मैं बेअपराध मारा जाता हूँ। गुरुजी गुरुजी––

(गोबरधनदास चिल्लाता है, प्यादे उसको पकडकर ले जाते हैं)

(जवनिका गिरती हैं)


८–अंधेर नगरी (छठा अंक)

छठा अंक

स्थान––श्मशान

(गोबरधनदास को पकड़े हुए चार सिपाहियों का प्रवेश)

गोबरधन०––हाय बाप रे! मुझे बेकसूर ही फॉसी देते हैं। अरे भाइयो, कुछ तो धरम बिचारो! अरे मुझ गरीब को फॉसी देकर तुम लोगों को क्या लाभ होगा? अरे मुझे छोड़ दो। हाय! हाय! (रोता है और छुड़ाने का यत्न करता है)

प० सिपाही––अबे, चुप रह––राजा का हुकुम भला कहीं टल सकता है? यह तेरा आखरी दम है, राम का नाम ले–– बेफाइदा क्यो शोर करता है? चुप रह––

गोबरधन०––हाय! मैंने गुरुजी का कहना न माना, उसी का यह फल है। गुरुजी ने कहा था कि ऐसे नगर में न रहना चाहिए, यह मैंने न सुना! अरे! इस नगर का नाम ही अंधेरनगरी और राजा का नाम चौपट्ट है, तब बचने की कौन आशा है। अरे! इस नगरी में ऐसा कोई धर्मात्मा नहीं है जो इस फकीर को बचावे। गुरुजी कहाँ हो? बचाओ-बचाओ––गुरुजी––गुरुजी–– गोबरधन०––नहीं गुरुजी, हम फाँसी पड़ेंगे।

गुरु––नहीं बच्चा हम। इतना समझाया नहीं मानता, हम बूढ़े भए, हमको जाने दे।

गोबरधन०––स्वर्ग जाने में बूढा जवान क्या? आप तो सिद्ध हो, आपको गति-अगति से क्या? मैं फॉसी चढूँगा।

(इसी प्रकार दोनों हुज्जत करते हैं––सिपाही लोग परस्पर चकित होते हैं)

प० सिपाही––भाई! यह क्या माजरा है, कुछ समझ नहीं पड़ता।

दू० सिपाही––हम भी नहीं समझ सकते कि यह कैसा गबड़ा है।

(राजा, मंत्री, कोतवाल आते हैं)

राजा––यह क्या गोलमाल है?

प० सिपाही––महाराज! चेला कहता है मैं फाँसी पडूॅगा, गुरु कहता है मैं पडूँगा, कुछ मालूम नहीं पड़ता कि क्या बात है।

राजा––(गुरु से) बाबाजी! बोलो। काहे को आप फाँसी चढ़ते हैं?

गुरु––राजा! इस समय ऐसी साइत है कि जो मरेगा सीधा बैकुंठ जायगा।

मंत्री––तब तो हमीं फाँसी चढेंगे। गोबरधन॰––हम हम। हमको तो हुकुम है।

कोतवाल––हम लटकेंगे। हमारे सबब तो दीवार गिरी।

राजा––चुप रहो, सब लोग। राजा के आछत और कौन बैकुंठ जा सकता है! हमको फाँसी चढ़ाओ, जल्दी, जल्दी।

गुरु––जहाँ न धर्म्म न बुद्धि नहिं नीति न सुजन-समाज। ते ऐसहि आपुहि नसै, जैसे चौपटराज॥

(राजा को लोग टिकठी पर खड़ा करते हैं)
(पटाक्षेप)

पहला दृश्य

स्थान--हिमालय का अधोभाग

(तृण-लता-वेष्टित एक टीले पर बैठी हुई तीन अप्सरा गाती हैं

प० अप्सरा--

(राग झिझौटी)

जय जय श्री रुकमिन महरानी।
निज पति त्रिभुवन-पति हरिपद में छाया सी लपटानी॥
सती-सिरोमनि रूपरासि करुनामय सब गुनखानी।

आदिशक्ति जगकारनि पालनि निज भक्तन सुखदानी॥

दू० अप्सरा--

(राग जगला या पीलू)

जग में पतिव्रत सम नहिं आन।
नारि हेतु कोउ धर्म न दूजो जग में यातु समान॥
अनसूया सीता सावित्री इनके चरित प्रमान।

पति-देवता तीय जगधन--धन गावत बेद-पुरान॥

धन्य देस कुल जहॅ निबसत हैं नारी सती सुजान।
धन्य समय सब जन्म लेत ये धन्य ब्याह असथान॥
सब समर्थ पतिबरता नारी इन सम और न आन।

याही ते स्वर्गहु में इनको करत सबै गुन-गान॥

ती० अप्सरा--

(रागिनी बहार)

नवल बन फूली द्रुम-बेली।
लहलह लहकहिं महमह महकहिं मधुर सुगंधहि रेली॥
प्रकृति नवोढा सजे खरी मनु भूषन बसन बनाई।
आँचर उड़त बात-बस फहरत प्रेम-धुजा लहराई॥
गँजहि भॅवर बिहंगम डोलहिं बोलहिं प्रकृति बधाई।
पुतली सी जित-तित तितली-गन फिरहिं सुगंध लुभाई॥
लहरहिं जल लहकहिं सरोजगन हिलहिं पात तरु डारी।

लखि रितुपति आगम सगरे जग मनहुँ कुलाहल भारी॥

(जवनिका गिरती है)


९–सतीप्रताप (दूसरा दृश्य)

दूसरा दृश्य

स्थान--तपोवन, लतामंडप में सत्यवान बैठा हुआ है।

(रग गीति--पीलू--धमार)

(नेपथ्य में गान)

"क्यो फकीर बन आया बे मेरे बारे जोगी।
नई बैस कोमल अंगन पर काहे भभूत रमाया बे॥
किन वे मात-पिता तेरे जोगी जिन तोहि नाहि मनाया बे।

काँचे जिय कहु काके कारन प्यारे जोग कमाया बे॥"

(चैती गौरी--तिताला)

विदेसिया बे प्रीति की रीति न जानी।

प्रीति की रीति कठिन अति प्यारे कोई बिरले पहिचानी॥

सत्यवान--यह कोमल स्वर कहाँ से कान में आया? प्रति-ध्वनि के साथ यह स्वर ऐसा गूँज रहा है कि मेरी सारी कदंबखंडी शब्द-ब्रह्ममय हो गई। बीच-बीच में मोर कुहुक-कुहुक कर और भी गूँज दूनी कर देते है। (कुछ सोचकर) हाय ! मेरा मन इस समय भी स्थिर नहीं। हाय ! प्रासादों में स्फटिक की छत पर चलने में जिनके चरण को कष्ट होता था आज वह कंटकमय पथ में नंगे पॉवों फिर रहे हैं और दुग्ध-फेन सी सेज के बदले आज मृगचर्म पर सोते हैं। हाय ! हमारे माता-पिता बुढापे से सामर्थ्यहीन तो थे ही ऊपर से दैव ने उन्हें अंधा भी बनाया। हाय ! अभागे सत्यवान से भी कभी माता-पिता की सेवा न बन पड़ी! कभी उनके वात्सल्य-पूर्ण प्रेमामृत-वचन ने मेरे कान न शीतल किए। और न ऐसा होना है। जनमते ही तो तपस्या करनी पड़ी। धन्य विधाता ! दरिद्र को धनवान् और धनवान् को दरिद्र करना तो तुम्हे एक खेल है। किंतु दरिद्र बना के फिर क्यों कर देते हो ! दरिद्र ही सही, पर मन को तो शांति दो। भला दो घड़ी भी वृद्ध माता-पिता की सेवा करने पावें। (चिंता)

(सावित्री को घेरे हुए गाते-गाते मधुकरी, सुरबाला और लवंगी का आना और फूल बीनना)

(गौरी)

सखीजन--

भौंरा रे बौरान्यो लखि बौर।
लुबध्यौ उतहि फिरत मडरान्यौ जात कहूँ नहिं और--

भौंरा रे बौरान्यो।

(चैती गौरी)

फूलन लागे राम बन नवल गुलबवा।
फूलन लागे राम--महुआ फले आम बौराने डारहि डार

भँवरवा झूलन लागे राम।

(गौरी)

पवन लगि डोलत बन की पतियाँ।

मानहुँ पथिकन निकट बुलावहिं कहन प्रेम की बतियाँ॥
अलक हिलत फहरत तन सारी होत हैं सीतल छतियाँ।

यह छबि लखि ऐसी जिय आवत इतहि बितैये रतियाँ॥

सुरबाला--सखी, कैसा सुंदर वन है।

लवंगी--और यह बारी भी कैसी मनोहर है।

मधुकरी--आहा ! तपोवन ऋषि-मुनि लोगो को कैसा सुखदायक होता है।

सावित्री--सखी, ऋषि-मुनि क्या, तपोवन सभी को सुख देता है।

सुर०--क्योकि यहाँ सदा वसंत ऋतु रहती है न।

सावित्री--वसंत ही से नहीं तपोवन ऐसा हई है।

मधु०--अहा ! यह कुंज कैसा सुंदर है। सखी, देखो माधवी लता इस कंज पर कैसी घनघोर छाई हुई है।

सावित्री--सहज वस्तुएँ सभी मनोहर होती हैं। देखो, इस पर फूल कैसे सुंदर फूले हैं जैसे किसी ने देवता की फूल-मंडली बनाई हो।

सुर०--और उधर से हवा कैसी ठंढी आती है।

लवंगी--और हवा में सुगंध कैसी है।

मधु०--सखी! एक-टक उधर ही क्यों देख रही हो! सुर०--सच तो सखी। वहाँ क्या है जो उधर ही ऐसी दृष्टि गड़ा रही हो?

लवंगी--तू क्या जाने। तपोवन में सैकड़ों वस्तुएँ ऐसी होती हैं।

(राग सोरठ)

सावित्री--

लखो सखि भूतल चंद खस्यो।
राहु-केतु-भय छोड़ि रोहिनिहि या बन आइ बस्यो॥
कैसिव-जय-हित करत तपस्या मनसिज इत निबस्यो।

कै कोऊ बनदेव कुंज में बनबिहार बिलस्यो॥

मधु०--सच तो, तपसियों में ऐसा रूप !

सुर०--जाने दे। वनवासी तपस्वी में ऐसा रूप कहाँ?

सावित्री--यह मत कहो। बिधना की कारीगरी जैसी नगर में वैसी ही वन में।

(सत्यवान की ओर सतृष्ण दृष्टिपात)

सुर०--देखती हो? एक-मन एक-प्रान होकर कैसा सोच रही है?

लवंगी--(परिहास से) आज जो यह तापस-कुमार के बदले राजकुमार होते तो घर बैठे गंगा बही थी।

मधु०--सखी, इसका कुछ नेम नहीं है कि राजकुमारी का ब्याह राजकुमार ही से हो।

सावित्री--विधाता ने जिस भाव में राजपुत्र को सिरजा है उसी भाव में मुनि-पुत्र को। और फिर राजघन से तपेाघन कुछ कम नहीं होता।

सत्य०--(आप ही आप) यह क्या घनदेवी आई हैं !

मधु०--हम उनके पास जाकर प्रणाम तो कर आवें।

(मधुकरी का कुञ्ज की ओर बढ़ना और सत्यवान का लतामंडप से निकलकर बाहर बैठना)

मधु०--(सत्यवान के पास जाकर) प्रणाम (हाथ जोड़ कर सिर झुकाना)

सत्य०--आयुष्मती भव। आप लोग कौन हैं ?

मधु०--हम लोग अपनी सखी मद्र देश के जयंतीनगर के राजा अश्वपति की कुमारी सावित्री के साथ फूल बीनने आई हैं।

सत्य०--(स्वगत) राजकुमारी ! वामन को चंद्रस्पर्श।

मधु०--कृपानिधान ! आप सदा यहीं निवास करते हैं ?

सत्य०--जब तक दैव अनुकूल न हो, यहीं निवास है।

मधु०-इससे तो बोध होता है कि किसी राजभवन को सूना करके आप यहाँ आए हैं।

सत्य०--सखी ! उन बातों को जाने दो।

मधु०--हमारे अनुरोध से कहना ही होगा। दयालु सजनगण अतिथि की यांचा व्यर्थ नहीं करते, विशेष करके पहले ही पहल। सत्य०--हम शाल्व देश के राजा द्युमत्सेन के पुत्र हैं। हमारा नाम चित्राश्व वा सत्यवान् है। इस मेध्यारण्य नामक वन में पिता की सेवा करते हैं।

मधु०--(आप ही आप) तभी ! गंगा समुद्र छोड़कर और जलाशय की ओर नहीं झुकती। (प्रगट) तो आज्ञा हो तो अब प्रणाम करूँ।

सत्य०--(कुछ उदास होकर) यह क्यो ? बिना आतिथ्य स्वीकार किए हुए?

मधु०--इसका तो मैं सखी से पूछ लूँ तो उत्तर दूँ। (सावित्री के पास आकर) सखी ! कुमार तापस कहते हैं कि आतिथ्य स्वीकार करना होगा।

(सावित्री सखियों का मुख देखती है)

लवंगी--(परिहास से) अवश्य अवश्य। इसमें क्या हानि है।

सावित्री--(कुछ लज्जा करके) सखी, उनसे निवेदन कर दे कि हम लोग माता-पिता की आज्ञा लेकर तब किसी दिन आतिथ्य स्वीकार करेंगे, आज विलंब भी हुआ है।

मधु०--(सत्यवान के पास जाकर) कुमारी कहती हैं कि किसी दिन माता-पिता की आज्ञा लेकर हम आवेगे तब आतिथ्य, स्वीकार करेंगे। आप तो जानते ही हैं कि आर्यकुल की ललनागण किसी अवस्था में भी स्वतंत्र नहीं हैं। इससे आज क्षमा कीजिए। सत्य०--(कुछ उदास होकर) अच्छा। (सखियों के साथ सावित्री का प्रस्थान। उधर ही देखता है) यह क्या ? चित्त में ऐसा विकार क्यों ? क्या स्वर्ण और रत्न में भी मलिनता ? क्या अग्नि में भी कीट की उत्पत्ति ? उह ! फिर वही ध्यान ! यह क्या ! अब तो जी नहीं मानता। चलें आगे बढ़ कर बदली में छिपते हुए चंद्रमा की शोभा देखकर जो को शांति दें।

[जाता है

(जवनिका गिरती है)

————°————


९–सतीप्रताप (तीसरा दृश्य)

तीसरा दृश्य

स्थान--जयंती नगर का गृहोद्यान

(जोगिन बनी हुई सावित्री ध्यान करती है)

(नेपथ्य मे बैतालिक गान)

प्र० वै०-नैन लाल कुसुम पलास से रहे हैं फूलि,
फूल-माल गरें बन झालरि सी लाई है।
भँवर-गुँजार हरि-नाम को उचार तिमि,
कोकिला सौ कुहुकि बियोग राग गाई है॥
'हरिचंद' तजि पतझार घर-बार सबै,
बौरी बनि दौरी चारु पौन ऐसी धाई है।
तेरे बिछुरे तें प्रान कंत कै हिमंत अंत,
तेरी प्रेम-जोगिनी बसंत बनि आई है॥

द्वि० वै०--पीरो तन पस्यौ फूली सरसो सरस सोई,
मन मुरझान्यौ पतझार मनो लाई है।
सीरी स्वास त्रिविध समीर सी बहति सदा,
अँखियाँ बरसि मधुझरि सी लगाई है॥
'हरिचंद' फूले मन मैन के मसूसन सों,
ताही सों रसाल बाल बदि कै बौराई है।

तेरे बिछुरे ते प्रान कंत कै हिमंत अंत,
तेरी प्रेम-जोगिनी बसंत बनि आई है॥

प्र० वै०--"बरुनी बघंबर मैं गुदरी पलक दोऊ,
कोए राते बसन भगाहैं भेख रखियाँ।
बूड़ी जल ही मैं दिन जामिनी हूँ जागैं भौंह,
धूम सिर छायो बिरहानल बिलखियाँ॥
ऑसू ज्यौं फटिक-माल काजर की सेली पैन्हि,
भई हैं अकेली तजि चेली संग सखियाँ।
दीजिए दरस 'देव' कीजिए सँजोगिन, ये,
जोगिन ह्वै बैठी हैं बियोगिन की अँखियाँ॥"

द्वि० वै०-एकै ध्यान एकै ज्ञान एकै मन एकै प्रान,
दसों दिसि अबिचल एकै तान तानो है।
जग मैं बसत हूँ मनहुँ जग बाहिर सी,
हियौ तन दोऊ निसि दिवस तपानो है॥
'हरीचंद' जोग की जुगति रिद्धि सिद्धि सब,
तजि तिनका सी एक नेह को निभानो है।
बिना फल आस सीस सहनी सहस्त्र त्रास,
जोगिन सो कठिन बियोगिन को बानो है॥

(सावित्री ध्यान से आँख खोलती है)

सावित्री--अहा! एक पहर दिन आ गया। सखीगण अब तक नहीं आई। इसी से ध्यान भी निर्विघ्न हुआ। हमारी वासना सत्य है तो अंतर्गति जाननेवाली सतीकुल-सरोजिनी भगवती भवानी हमारी भावना अवश्य पूर्ण करेगी। मन बच कर्म से जो हमारी भक्ति पति के चरणारविंद में है तो वे हमको अवश्य ही मिलेंगे। अथवा न भी मिलें तो इस जन्म में तो दूसरा पति हो नहीं सकता। स्त्रीधर्म बड़ा कठिन है। जिसको एक बेर मन से पति कहकर वरण किया उसको छोड़कर स्त्री-शरीर की अब इस जगत् में कौन गति है। पिता-माता बड़े धार्मिक हैं। सखियों के मुख से यह संवाद सुन कर वह अवश्य उचित ही करेंगे। वा न करेंगे तो भी इस जन्म में अन्य पुरुष अब मेरे हेतु कोई है नहीं। (अपना वेष देखकर) अहा ! यह वेष मुझको कैसा प्रिय बोध होता है। जो वेष हमारे जीवितेश्वर धारण करें वह क्यों न प्रिय हो। इसके आगे बहुमूल्य हीरो के हार और चमत्कार-दर्शक वस्त्र सब तुच्छ हैं। वही वस्तु प्यारी है जो प्यारे को प्यारी हो। नहीं तो सर्वसंपत्ति की मूल-कारण-स्वरूपा देवी पार्वती भगवान् भूतनाथ की परिचर्या इस वेष से क्यों करतीं? सतीकुलतिलका देवी जनक-नंदिनी को अयोध्या के बड़े-बड़े स्वर्ग-विनिंदक प्रासाद और शचीदुर्लभ गृह-सामग्री से भी वन की पर्णकुटी और पर्वतशिला अति प्रिय थीं, क्योंकि सुख तो केवल प्राणनाथ की चरणपरिचर्या में है। जब तक अपना स्वतंत्र सुख है तब तक प्रेम नहीं। पत्नी का सुख एक-मात्र पति की सेवा है। जिस बात में प्रियतम की रुचि उसी में सहधर्मिणी की रुचि। अहा! वह भी कोई धन्य दिन आवेगा जब हम भी अपने प्राणाराध्य देवता प्रियतम पति की चरणसेवा में नियुक्त होगी। बृद्ध श्वशुर और सास के हेतु पाक आदि निर्माण करके उनका परितोष करेंगी। कुसुम, दुर्वा, तुलसी समिधा इत्यादि बीनने को पति के साथ वन में घूमेंगी। परिश्रम से थकित प्राणनायक के स्वेद-सीकर अपने अंचल से पोंछकर मंद-मंद वनपत्र के व्यजनवायु से उनका श्रीअंग शीतल और चरण-संवाहनादि से श्रमगत करेंगी। (नेत्र से आँसू गिरते हैं)

(गान करते हुए सखीगण का आगमन)

(ठुमरी)

सखीत्रय--
देखो मेरी नई जोगिनियाँ आई हो--जोगी पिय मन भाई हो।
खुले केस गोरे मुख सोहत जोहत दूग सुखदाई हो॥
नव छाती गाती कसि बाँधी कर जप माल सुहाई हो।
तन कंचन दुति बसन गेरुआ दूनी छवि उपजाई हो॥
देखो मेरी नई जोगिनियाँ आई हो।

(सावित्री के पास जाकर)

(लावनी)
लवंगी--
सखि! बाले जोबन महा कठिन ब्रत कीनो।
यह जोग भेख कोमल अंगन पर लीनो॥
अबहीं दिन तुमरे खेल-कूद के प्यारी।
पितु मातु चाव सों भवन बसो सुकुमारी॥
औढौ पहिरौ लखि सुख पावै महतारी।
बिलसौ गृह संपति सखी गई बलिहारी॥
तजि देहु स्वॉग जो सबही बिधि सो हीनो।
यह जोग-भेष जो कोमल अँग पर लीनो॥
मधु०--सखि! यही जगत की चाल जिती हैं क्वारी।
उनके सबही बिधि मात-पिता अधिकारी॥
जेहि चाहैं ताकहॅ दान करै निज बारी।
यामैं कछु कहनो तजनो लाज दुलारी॥
बिनती मानहु हठ मॉहि बृथा चित दीनो।
यह जोग-भेष जो कोमल अँग पर लीनो॥
सुर--सखि! औरहु राजकुमार बहुत जग मॉहीं।
विद्या-बुधि-गुन-बल-रूप-समूह लखाहीं॥
चिरजीवी प्रेमी धनी अनेक सुनाहीं।
का उन सम कोऊ और जगत में नाहीं॥

जाके हित तुम तजि राजभेष सुख-भीनो।
यह जोग-भेष निज कोमल अँग पर लीनो॥

सावित्री--(ईषत् क्रोध से)

बस-बस! रसना रोको ऐसी मति भाखो।

कछु धरमहु को भय अपने जिय मैं राखो॥
कुल-कामिनि ह्वै गनिका-धरमहि अभिलाखो।
तजि अमृतफल क्यो विषमय विषयहि चाखो॥
सब समुझि-बूझि क्यो निंदहु मूरख तीनों।

यह जोग-भेष जो कोमल अँग पर लीनो॥

लवंगी--सखी को कैसा जल्दी क्रोध आया है?

सावित्री--अनुचित बात सुनकर किसको क्रोध न आवेगा?

सुर०--सखी! हम लोगों ने जो वचन दिया था वह पूरा किया।

सावित्री--वचन कैसा?

सुर०--सखी, तुम्हारे माता-पिता ने हम लोगों से वचन लिया था कि जहाँ तक हो सकेगा हम लोग तुमको इस मनोरथ से निवृत्त करेंगे।

सावित्री--निवृत्त करोगी? धर्मपथ से? सत्य प्रेम से? और इसी शरीर में?

सुर०--सखी, शांत भाव धारण करो। हम लोग तुम्हारी सखी हैं, कोई अन्य नहीं हैं। जिसमें तुमको सुख मिले वही हम लोगो को करना है। यह सब जो कुछ कहा-सुना गया, केवल ऊपरी जी से।

सावित्री--तब कुछ चिंता नहीं। चलो, अब हम लोग माता के पास चले। किंतु वहाँ मेरे सामने इन बातों को मत छेड़ना।

सखीगण--अच्छा, चलो।

(जवनिका गिरती है)


९–सतीप्रताप (चौथा दृश्य)

चौथा दृश्य

स्थान--तपोवन। द्युमत्सेन का आश्रम

(द्युमत्सेन, उनकी स्त्री और ऋषि बैठे हैं।)

द्युमत्सेन--ऐसे ही अनेक प्रकार के कष्ट उठाए है, कहाँ तक वर्णन किया जाय।

पहला ऋषि--यह आपकी सजनता का फल है।

(छापय)

क्यौं उपज्यौ नरलोक? ग्राम के निकट भयो क्यौं?

सघन पात सों सीतल छाया दान दयो क्यौं?
मीठे फल क्यौं फल्यो? फल्यौ तो नम्र भयो कित?
नम्र भयो तो सहु सिर पै बहु बिपति लोक -कृत।
तोहि तोरि मरोरि उपारिहैं पाथर हनिहै सबहि नित।

जे सज्जन ह्वै नै कै चलहिं तिनकी यह दुरगति उचित॥

दूसरा ऋषि--ऐसा मत कहिए। वरंच यों कहिए--

चातक को दुख दूर कियो पुनि दीनो सबै जग जीवन भारी।

पूरे नदी-नद ताल-तलैया किए सब भॉति किसान सुखारी॥
सूखेहू रूखन कीने हरे जग पूरयौ महामुद दै निज बारी।

हे घन आसिन लौं इतनो करि रीते भए हूँ बड़ाई तिहारी॥

द्युमत्सेन--मोहि न धन को सोच भाग्य-बस होत जात धन।
पुनि निरधन सा दोस न होत यहौ गुन गुनि मन॥
मोकहँ इक दुख यहै जु प्रेमिन हू मोहि त्याग्यौ।
बिना द्रव्य के स्वानहु नहिं मोसों अनुराग्यौ॥
सब मित्रन छोड़ी मित्रता बंधुन हू नातो तज्यौ।
जो दास रह्यौ मम गेह को मिलनहुँ मैं अब सो लज्यो॥

प० ऋषि--तो इसमें आपकी क्या हानि है? ऐसे लोगों से न मिलना ही अच्छा है।

द्युमत्सेन--नहीं, उनके न मिलने का मुझको अणुमात्र सोच नहीं है। मुझको तो ऐसे तुच्छमना लोगो के ऊपर उलटी दया उत्पन्न होती है। मुझको अपनी निर्धनता केवल उस समय अति गढाती है जब किसी सत्पुरुष कुलीन को द्रव्य के प्रभाव से दुःखी देखता हूँ। उस समय मुझको निस्संदेह यह हाय होती है कि आज द्रव्य होता तो मैं उसकी सहायता करता।

दू० ऋषि--आपके मन में इसका खेद होता है तो मानसिक पुण्य आपको हो चुका। और आपकी मनोवृत्ति ऐसी है तो वह अवश्य एक न एक दिन फलवती होगी।

प० ऋषि--सज्जनगण स्वयं दुर्दशाग्रस्त रहते है, तब भी उनसे जगत में नाना प्रकार के कल्याण ही होते हैं।

द्युमत्सेन--अब मुझसे किसी का क्या कल्याण होगा! बुढ़ापे से शरीर में पौरुष हई नहीं। एक आँख थी सो भी गई। तीर्थभ्रमण और देवदर्शन से भी रहित हुए।

प० ऋषि--आपके नेत्रो के इतने निर्बल हो जाने का क्या कारण है? अभी कुछ आपकी अवस्था अति वृद्ध नहीं हुई है।

धुमत्सेन--वही कारण जो हमने कहा था। (उदास होकर) पुत्रशोक से बढ़कर जगत में कोई शोक नहीं है। गणक लोगो ने यह कहकर कि तुम्हारा पुत्र अल्पायु है, मेरा चित्त और भी तोड़ रखा है। इसी से न मैं ऐसा घर, ऐसी लक्ष्मी सी बहू पाकर भी अभी विवाह-संबंध नहीं स्थिर करता।

दू० ऋषि--अहा! तभी महाराज अश्वपति और उनकी रानी इस संबंध से इतने उदास है। केवल कन्या के अनुरोध से संबंध करने कहते हैं।

(हरिनाम गान करते हुए नारदजी का आगमन)

नारद--(नाचते और वीणा बजाते हुए)

(चाल नामकीर्तन महाराष्ट्री कटाव)

जय केशव करुणा-कंदा। जय नारायण गोविंद॥

जय गोपीपति राधा-नायक। कृष्ण कमल-लोचन सुखदायक॥
माधव सुरपति रावण-हंता। सीतापति जदुपति श्रीकंता॥
बुद्ध नृसिंह परशुधर बावन। मच्छ-कच्छ-बपुधर गज-पावन॥

कल्कि बराह मुकुंदा। जय केशव करुणा कंदा॥

जयजय विष्णुभक्तभयहारी। बृंदावन - बैकुंठ - बिहारी॥

जसुदा-सुअन देवकीनंदन। जगबंदन प्रभु कंसनिकंदन॥
शंख-चक्र-कौमोदकि - धारी। वंशीधर बकबदन-बिदारी॥
जय बृदाबन - चंदा। जय केशव करुणा-कंदा॥

जय नारायण गोविंदा।

(सब लोग प्रणाम करके बैठाते हैं)

द्युमत्सेन--हमारे धन्य भाग कि इस दीनावस्था में आपके दर्शन हुए।

नारद--राजन्! तुम्हारे पास सत्यधन, तपोधन, धैर्यधन अनेक धन हैं, तुम क्यों दीन हौ? और आज हम तुमको एक अति शुभ संदेश देने को आए है। तुम्हारे पुत्र का विवाह-संबंध हम अभी स्थिर किए आते हैं। सावित्री के पिता को भी समझा आए हैं कि उनकी कन्या सावित्री अपने उज्ज्वल पातिव्रत्य धर्म के प्रभाव से सब आपत्तियों को उल्लंघन करके सुखपूर्वक कालयापन करेगी और अपने पवित्र चरित्र से दोनो कुल का मान बढ़ावेगी। तुमसे भी यही कहने आए हैं कि सब संदेह छोड़कर विवाह का संबंध पक्का करो।

द्युमत्सेन--मुझको आपकी आज्ञा कभी उल्लंघनीय नहीं है। किंतु--

नारद--किंतु फिंतु कुछ नहीं। विशेष हम इस समय नहीं कह सकते। इतना मात्र निश्चय जानो कि अंत में सब कल्याण है।

द्युमत्सेन--जो आज्ञा।

नारद--अब हम जाते हैं।

(गान चाल भैरव, ताल इकताला वा बाउल भजन की चाल पर ताल आड़ा)

बोलो कृष्ण कृष्ण-राम राम परम मधुर नाम।

गोविंद गोविंद केशव केशव गोपाल गोपाल माधव माधव।
हरि हरि हरि वंशीधर वंशीधर श्याम।
नारायण वासुदेव नंदनंदन जगबंदन।
वृंदावन चारु चंद्र गरे गुंजदाम॥
'हरीचंद्' जन-रंजन सरन सुखद मधुर मूर्ति

राधापति पूर्ण करन सतत भक्त काम॥

(नृत्य और गीत)

(जवनिका गिरती है)

——————

भा० ना०-३८


९–सतीप्रताप (पाँचवाँ दृश्य)

पाँचवाँ दृश्य*

बनदेवी और बनदेवता आते हैं

दोनों--(गाते हुए, पूरबी)

हम बनबासी हो रामा।

जाहिं न पास नगर के कबहीं सब से रहत उदासी हो रामा॥
फल भोजन फूलन के गहना गिरिकंदरा निवासी हो रामा।

जगत-जाल सों बचि हम बिहरत केवल प्रेम उपासी हो रामा॥

बनदेवी--(गाती हुई, पूरबी)

आओ प्यारे प्रान हमारे बैठो सीतल छाहीं हो।

बनदेवता--तुमहुँ थकीं ग्रीषम दुपहरिया चलौ दिये गलबाही हो॥

(दोनों एक कुंज के पास जाते हैं)

बनदेवी--यह रसाल की सीतल छाया तापर मालति छाई हो।

बनदेवता--वैसे तुमहू प्यारी मेरे कंठ रहो लपटाई हो॥

(दोनों कुंज में एक शिला पर बैठते हैं)

बनदेवी--देखहु प्यारे उपबन-सोभा कैसी छई लुनाई हो॥

बनगेवता--वासों बढ़ि तुव अंग अंग में प्यारी देत लखाई हो॥ बनदेवी--प्राणनाथ! देखो जब से सती-कुलतिलक श्रीसावित्री देवी के पवित्र चरण इस बन में पड़े हैं तब से इसकी शोभा दूनी हो गई है।

बनदेवता--इस बन में जिस शोभा के अंकुर को महात्मा सत्यवान ने लगा रक्खे थे उसे पतिप्राणा सावित्री ने अभिसिंचन कर के पूरी उन्नति पर पहुँचाया। जैसे प्यारी! तुमने हमारे प्रेमांकुर को सींचकर पुष्पान्वित किया।

बनदेवी--प्राणवल्लभ! पति भी स्त्री के लिये कैसा देवता है।

पति सम जग में नहिं कोउ देव।

हम अबलन कहँ पति ही को बल प्रानपतिहि कहँ सेव॥
पतिप्राना नारी सों सुख धन कोउ जग में नहिं लेव।

पति बिनु नारी जीवन बिरथा ज्यों बारी बिनु नेव॥

बनदेवता--भगवान तुमारी सी पतिप्राणा भार्या सब को दे।

नारि सम जग में नहिं सुखमूल।

पतिबरता नारी मिलबे सम सुख नहिं पायो भूल॥
पति हि उधारे तीन पुरुष संग एक सुलच्छन नारि।

ऐसी प्राणपियारी ऊपर दीजै सब जग बारि॥

बनदेवी--आहा! नाथ! प्रेम सा अमूल्य रत्न संसार में नहीं है, देखो उसके उदय होते ही तुम्हारे कमल नेत्रों में मुक्ता फूल उठे। (मुँह फेर कर आँसू पोछती है, दोनों गले लगकर प्रेमाश्रु से अभिसिंचित होते हैं)

दोनों-गाओ सब मिल प्रेम बधाई।
प्रेमहि सुखसागर अरु प्रेमहि तीन लोक को राई॥
प्रेम-रज्जु में बँध्यो सकल जग याकी फिरत दुहाई।
प्रेमनाथ ही की स्वर्गहु मैं एकछत्र ठकुराई॥
प्रेमहि जग को जीवन-प्रान।
प्रेमहि सगरो काम करावत प्रेम बढ़ावत मान॥
बिना प्रेम के जो नर जग में सो नर पसू समान।
प्रेमहि सुख संपति रत्नन को अति अनुपमतर खान॥
प्रेम मैं निसि दिन बसत मुरारी।
बिना प्रेम पैये नहिं पीतम लाख संपदा बारी॥
बिना प्रेम रीझत नहिं प्यारो बृंदाबिपिन बिहारी।
प्रेमहि जग को तारन कारन प्रेमहि भवभय-हारी॥

बनदेवी--(नेपथ्य की ओर देखकर) प्यारे ! देखो वह सती-सिरोमनि सावित्री देवी शोभा को बढ़ावती बन को हँसाती अपने प्राणपति के साथ इसी कुंज में पधारती हैं।

बनदेवता--और देखो सत्यवान भी प्रेम में मग्न अपनी प्यारी का मुख एक टक देखता और कोमल पुष्पकली की वर्षा करता मदोन्मत्त झूमता कैसा शोभायमान है। आहा! इन दोनों नव किशोरों को तापसी वेष कैसा सजा है जैसे साक्षात् शिव पार्वती का जोड़ा हो। बनदेवी--प्यारे ! चलो हम लोग इस कुंज की आड़ में से इन दोनों के पवित्र प्रेम-पुरान को सुनकर अपना जीवन चरितार्थ करै।

(दोनों कुंज की ओट में छिपते हैं)

(पटाक्षेप)

———————


९–सतीप्रताप (छठा दृश्य)

छठा दृश्य

(मालती कुंज में शिला पर सावित्री और सत्यवान बैठे हैं)

सावित्री--तुम मेरे बहुत जतन के प्यारे।
तुव दरसन-लालसा पियारे कह कह कठिन नेम नहिं धारे॥
तुमहि प्रानधन जीवनसर्वस तुमही मम नैनन के तारे।
अब तौ नेकहुँ नाहिं टरौं पिय दुष्ट काल हू जो पै टारे।

सत्यवान--(मुखचुंबन करके) "तुव मुख चंद चकोर ये नैना।
पलक न लगत पलहु बिनु देखे भूलि जात गति पलहु लगै ना॥
अरबरात मिलिबे को निसिदिन मिलेइ रहत मनु कबहुँ मिलैना।
'भगवत रसिक'रसिक की बातें रसिक बिना कोउ समुझि सकै ना॥"

दोनों--"प्रीति की रीति ही अति न्यारी।
लोक बेद सब सों कछु उलटी केवल प्रेमिन प्यारी॥
को जानै समझे को याको बिरली समझनहारी।
'हरीचन्द' अनुभव ही लहिए जामैं गिरवरधारी॥"

सत्यवान--प्यारी ! जब से तुम यहाँ पधारी तब से इस बन की शोभा ही दूसरी हो गई। आहा ! वह सुंदर राज्य प्रासाद और वे सब सुख के सामान जैसे सुखद थे उन से कहीं बढ़कर यह बन तुम्हारे कारण सुखप्रद है।

सावित्री--नाथ ! यह सब केवल तुम्हारा ही प्रभाव है। भला मेरे भाग्य कहाँ जो मैं इस शरीर से तुम्हारी सेवा कर सकूँ पर न जाने किस देवता की कृपा से आज मैं तुम्हारे चरणों की दासी हुई, जिसके लिये लोग जनम जनम पच मरते हैं पर नहीं पाते। (आँखों में आँसू भर आते हैं)

सत्यवान--(गाढ़ आलिंगन करके) मेरी प्राण ! धन्य हमारे भाग्य जो तुम सी नारी हमने पाई। हमारे ऐसा बड़-भागी कोई स्वर्ग में भी न होगा। आहा !

हम सम जग मैं नहिं कोउ आन।

जा घर तुम सी नारि बिराजत ताके कौन समान॥
रूपरासि गुनरासि छबीली प्रेममयी मम जीवन-प्रान।

सकल संपदा बारूँ तुम पर प्यारी चतुर सुजान॥

सावित्री--प्राणनाथ ! क्यों मुझे लजाते हौ? मैं कदापि तुम्हारे योग्य नहीं। न जाने मेरे कौन से पुरबले पुन्य उदय हुए जो आपकी श्री चरणसेवा मेरे बाँट पड़ी। प्राणवल्लभ ! आपके गुणों का अनुभव जो मेरे चित्त को है उसे क्या यह बिचारी चमड़े की जीभ कभी भी जान सकती है ?

(प्रेमाश्रु आँखो में भर आते हैं)

सत्यवान--चलो रहने दो शिष्टाचार की बातें बहुत हो चुकीं। (ऊपर देख कर) ओहो! हम लोगों की बातों में इतना दिन चढ़ आया, पिता के अग्निहोत्र का समय हो गया अभी लकड़ी चुन कर ले जाना है। प्यारी! तुम यहीं ठहरो मैं अभी काष्ट लेकर आता हूँ।

सावित्री---नहीं प्राणनाथ! तुम्हें जाने देने को जी नहीं चाहता। आज न जाने क्यों जी उदास हो रहा है, न जाने कैसा कैसा जी कर रहा है, आप मत जाइए।

सत्यवान---स्त्रियों का स्वभाव अत्यंत कोमल और प्रेममय होता है, इसी से तुम्हारा जी ऐसा हो रहा है और कुछ बात नहीं है। अब हम जाते हैं।

सावित्री---( दहिनी आँख का फड़कना दिखाकर ) नहीं नहीं आप मत जाइये, देखिये मेरी दहिनी आँख भी फड़कती है, आज न जाने क्या होनहार है। मैं आप को न जाने दूँगी।

सत्यवान---यह स्त्रियों के स्वाभाविक दुर्बलता का कारण है और कुछ भी नहीं है। होता वही है जो उसकी इच्छा होती है। अब तुम अाग्रह मत करो, हमें जाने दो, देर हो रही है, पिता दिक़ हो रहे होंगे। ( जाता है और सावित्री बेर बेर मना करती है और व्याकुलता नाट्य करती है )।

सावित्री---( अत्यंत उदास होकर ) आज जी ऐसा क्यों हो रहा है? अाज ऐसा जान पड़ता है कि कोई भारी अनर्थ होगा। (चौंक कर ) हैं! क्या आज ही वह भयानक दिन है जो मुनि ने बतलाया था? हाय? मैंने बुरा किया जा प्राणनाथ को अकेले जाने दिया। हाय! अब क्या करूँ? कहां जाऊँ? क्या मुझे निगोड़ी को मौत नहीं है? प्राणनाथ! तुम कहाँ गए? एक बात हमारी सुनते जाओ। ( कुछ ठहर कर ) जान पड़ता है दूर निकल गई तो चलूँ मैं ही खोज कर मिलूँ। मैंने बुरा किया जो आज उन्हें अकेले जाने दिया। ( अत्यंत व्याकुलता के साथ जाती है )।

( नेपथ्य में गान )

हाय सुख देख नहिं नेक।।
यहां कठोर विधाता कीनो सुखभंजन की टेक॥
द्वै दिन हू सुख हो नहिं बीतत भोगत जन के चैन।
दुख सागर बोरत अचानचक नेकहु दया करै न॥
जग के झूठे सुख सम्पत्ति में धोखे हु भूलहु नाहिं।
अरे बावरे बेग धाई गहु चरन-तरोवर छाहिं॥

( पटाक्षेप )




९–सतीप्रताप (सातवाँ दृश्य)

सातवाँ दृश्य

( स्थान-घोर अरण्य। एक बड़े वृक्ष के नीचे सत्यवान मूर्छित सा पड़ा है और सावित्री उसका सिर अपने गोद में रक्खे अत्यंत व्याकुल बैठी है )

सावित्री---प्राणनाथ, जीवनधन, यह तुम्हे क्या हुआ? अरे अभी तो अच्छे विच्छे हम से बिदा होकर आये थे, अभी यह क्या दशा हो गई? हाय! यह गुलाब की पत्ती सा कोमल सुंदर मुख इतनी ही देर में ऐसा श्याम क्यो हो गया? अरे कोई दौड़ो रे--किसी वैद्य गुणी को बुलायो--( कुछ ठहर कर ) हाय! यहाँ कौन बैठा है जो मेरी इस विपत्ति में सहायता करेगा। हे दीनानाथ, अशरण-शरण! मुझे सिवाय तेरे और कोई अवलंब इस समय नहीं है। देखो तुम्हारे रहते मैं अबला इस घोर बन में अनाथों की तरह लूटी जाती हूँ। मुझे बचाओ।

सत्यवान---( कुछ सचेत होकर सावित्री की ओर देख कर ) प्रिये! तुम यहाँ कहाँ? मैं तो चला, मेरे कारण तुम्हें बड़े बड़े कष्ट उठाने पड़े, मुझे क्षमा करना और कभी कभी इस अभागे का भी स्मरण करना। ( कुछ रुक कर ) पिता से मेरी बहुत तरह से प्रणाम कहना और कहना कि मुझे इस बात का बड़ा खेद है कि मैं आपकी सेवा बहुत कम करने पाया, मेरे अपराधों को आप क्षमा करें। मातृ-चरण में भी मेरा प्रणाम पहुँचाना। मुझे बड़ा ही दुःख है कि मैं अंत समय उनके दर्शन न कर सका। तुम अपने सास ससुर की सेवा बड़ी सावधानता से करना, भगवान के चरणों में सदा स्नेह रखना ( घबड़ाहट नाट्य कर के ) उह! अब चले, कंठ सूखा जाता है। बड़ी प्यास लगी है पानी---पानी---

सावित्री---( घबड़ाकर ) हाय! यहाँ पात्र भी नहीं कि पानी लाऊँ। ( दौड़ कर अंचल में भिंगा कर पास के तालाब से पानी लाकर सत्यवान के मुँह में निचोड़ती है )

सत्यवान---( कुछ स्थिर हो जाता है) धन्य देवी, धन्य। इस समय तुम ने मानों अमृत के बूंद चुभा दिये।

सावित्री---इन सब बातों को रहने दीजिये, यह बतलाइए अभी तो आप अच्छे चंगे थे अभी यहाँ क्या हो गया?

सत्यवान---( मुमुर्षु अवस्था में ) मैं---तुम---से---विदा होकर लकड़ी चुनने आया। इस झाड़ी में घुस कर उस सूखे वृक्ष की लकड़ी ज्यो ही काटी मुझे जान पड़ा मानों मेरा सिर एक दम उड़ा जाता है। ऐसी भारी वेदना मेरे सिर में अकस्मात उठी कि मैं किसी तरह सम्हल न सका, किसी किसी तरह झाड़ी से निकला, यहाँ तक आते आते तो असुध हो कर गिरही पड़ा। फिर मुझे कुछ ज्ञान नहीं, जब ज्ञान हुआ तो तुम्हें बैठे पाया---उह! बड़ी ज्वाला है, शरीर झुका जाता है---अब चला---( मूर्छित हो जाता है )

( नेपथ्य में गान)

यमदूत हैं हम भूत हैं मजबूत हैं रन में।
सोने के घर को ख़ाक हमीं करते हैं छन में॥

सावित्री---हाय! क्या यमदूत आ गये? क्या अब मुझ से प्राणनाथ का वियोग हो हीगा? कभी नहीं--कभी नहीं--यदि हमारा सतीत्व सत्य है तो देखते हैं यमदूतों की क्या सामर्थ्य है जो प्राणनाथ के अंग को छु भी सकें।

( अधकार हो जाता है और यमदूत आते हैं )

यमदूतगण---( गाते हैं और नाचते हैं )

यमदूत हैं हम भूत हैं मज़बूत हैं रन में।
सेाने के घर को ख़ाक हमीं करते हैं छन में॥
हो बादशाह या कि भिखारी हो कोई हो।
ज्ञानी हो या कि पापी हो जो चाहे जोई हो।।
इक दिन सभी हमारे ही चंगुल में फँसैंगे।
उस दिन किसी फरेब से हमसे न बचैंगे।।
हम मुश्क बाँध बाँध के सबको ले जायँगे।
हम कूद कूद खूब ही डंडे लगायँगे।।

{{block centerहम जिसको लेंगे उससे ज़रा भी न डरैगे।
जो कुछ कि जी में आवैगा हम वोही करेंगे।।}}

यमदूत हैं हम भूत हैं-

एक दूत---अरे तुम सब नीचा हो जाया करोगे या कुछ काम भी करोगे?

सब---( घबड़ा कर ) हाँ हाँ, चलो भाई सत्यवान के प्राण को अभी प्रभु के पास ले चलना है। ( सब आगे बढ़ते हैं )

एक दूत---( डर कर ) हैं यहाँ तो आग सी जल रही है, किसकी सामर्थ है जो इस में कूदैगा। ( सब आश्चर्य और भय से उसी ओर देखते हैं )

दूसरा---सच तो, हमने भी असंख्य जीवों के प्राण लिए, यही करते जन्म बीता, पर ऐसा चमत्कार कभी नहीं देखा था। अब महाराज से चल कर क्या कहैंगे?

तीसरा---छि---तुम सब निरे डरपोक हो, हम लोग रात दिन के नरकाग्नि में रहनेवाले लोग हमारा इस आग से क्या होना है देखो हम अभी लाते हैं। ( सत्यवान के पास तक जाता है और बड़े ज़ोर से चिल्ला कर "अरे बाप रे मरे रे" कह कर अचेत हो गिरता है )

सब---( मारे डर के कॉपते हुए ) भाइयो जान बचाना हो तो जल्दी यहाँ से भागो। जो दशा देखते हैं वही वहाँ निवेदन कर देंगे। एक दूत--ज़रा ठहरो एक बेर इनसे यह तो कहना चाहिये कि ये हट जायँ देखै क्या कहती हैं तब वैसा चल कर कहैंगे।

दूसरा---तुम्हें अपनी जान भारी पड़ी हो तो कहो, हम तो न कहेंगे।

पहिला---( साहसपूर्वक दूर से हाथ जोड़कर ) देबी! तुम ज़रा सा हट जाओ तो हमारे प्रभु की जो आज्ञा है वह करके हम लोग शीघ्र ही प्रभु के पास जायँ। अब व्यर्थ दुःख करने का क्या फल।

सावित्री---( तीक्ष्ण दृष्टि से देख कर ) ख़बरदार, एक पैर भी आगे मत रखना। जा कर अपने प्रभु से कह दो कि प्राण रहते हुए इस शरीर को न छूने दूँगी।

सब---( घबड़ा कर ) अरे बाप रे जले रे ( सब भागते हैं )

( नेपथ्य में गान )

( राग पीलू या जंगला )

"जग में पतिब्रत सम नहिं आन।
नारि-हेतु कोउ धर्म न दूजो जग में यासु समान॥
अनुसूया सीता सावित्री इनके चरित प्रमान।
पतिदेवता तीय जग धन धन गावत वेद पुरान॥
धन्य देस कुल जहँ निवसत हैं नारी सती सुजान।
धन्य समय जब जन्म लेत ये धन्य ब्याह असथान।।

यम---यह हमारी सामर्थ्य से बाहर है; अभी तुम्हारे दिन नहीं

पूरे हुए हैं; अच्छा हमें अब बहुत देर होती है।

सावित्री--हाय! आपको मुझ अबला पर तनिक भी दया नहीं आती!

यम---सावित्री! हम क्या करै, हमारी क्षमता के बाहर जो बात है वह हम कैसे कर सकते हैं? सत्यवान के सिवाय तुम और जो कुछ चाहो हम देने को प्रस्तुत हैं।

सावित्री---महाराज! मेरे बूढ़े सास ससुर की आँखें जाती रही हैं सो आप कृपा करके दे।

यम---एवमस्तु। अच्छा ले अब हट जाओ। ( सावित्री हट जाती है और यमराज सत्यवान के प्राणवायु को लेकर जाते हैं और पीछे पीछे सावित्री भी जाती है )

( नेपथ्य में गान )

"तुझ पर काल अचानक टूटेगा।
गाफिल मत हो लवा बाज ज्यों हँसी खेल में लूटैगा॥
कब आवैगा, कौन राह से प्रान कौन बिधि छूटैगा।
यह नहिं जानि परैगी बीचहि यह तन दरपन फूटेगा।।
तब न बचावैगा कोई जब काल दंड सिर कूटेगा।
'हरीचंद' एक वही बचेगा जो हरिपद रस घूटैगा॥"

( वह पर्दा हट जाता है, दूसरा दृश्य घोर अरण्य अंधकार मय दिखाई पड़ता है। आगे आगे यमराज पीछे पीछे रोती हुई सावित्री का प्रवेश ) यम---( फिर कर सावित्री को देखकर ) देवि! तुम क्यों हमारे साथ आती हो? जानो अपने घर। होना था सो तो हो चुका।

सावित्री--सूने घर में जाकर क्या करै? जहाँ सत्यवान वहीं सावित्री।

यम---तुम्हारे सतीत्व से हम अत्यंत संतुष्ट हुए। सत्यवान के प्राण व्यतीत और जो इच्छा हो सो मॉगो।

सावित्री--महाराज! जो आप प्रसन्न हैं तो हमारे ससुर का राज्य जो शत्रुओ ने छीन लिया है सो फेर मिलै।

यम---तथास्तु। अच्छा अब तुम फिर जायो।

( यमराज आगे बढ़ते हैं, सावित्री पीछे पीछे चलती है। वह पर्दा उठ जाता है दूसरा दृश्य भयानक वन महा अंधकार )

यम---( पीछे देख कर ) ऐं! तुम अभी भी नहीं गईं! क्यों व्यर्थ का प्रयास करती हौ---जाओ---अब सत्यवान का मिलना असम्भव ही समझो।

सावित्री---धर्मराज! एक बात और भी प्रार्थनीय है।

यम---सत्यवान के सिवाय और जो कुछ चाहो मिल सकता है।

सावित्री---महाराज! मेरे श्वसुर कुल में वंश चलानेवाला कोई नहीं है इससे मुझे यह घर दीजिये कि सत्यवान से मुझे एक सौ लड़के हों।

यम-तथास्तु।

भा० ना०---३९

( यमराज आगे बढ़ते हैं, सावित्री उनका अनुसरण करती है। वह

पर्दा उठ जाता है। दूसरा दृश्य स्वर्ग का द्वार महाउज्वल तीन अप्सरा हाथ में माला लिये खडी हैं )

अप्सरागण---आओ सावित्री के जीवन।

बहुत दिनन की आसा पूजी अधर-सुधा रस पीवन॥
तुव हित प्रेम-मालिका गूथो पहिरावै निज हाथ।
निर्भय है नंदन बन बिहरै पलहूँ तजै न साथ॥१॥

यम--( पीछे सावित्री को देखकर ) क्या तुम अभी तक हमारे साथ ही हो?

सावित्री---महाराज! क्या अपने दिये हुए वर को अभी भूल गये? सत्यवान का प्राण-वायु मुझे दीजिये।

यम---धन्य देवो धन्य! मैं तुमसे हारा। यद्यपि विधाता के नियम के विरुद्ध है तथापि मैं तुम्हें सत्यवान का जीवदान करता हूँ। ( सत्यवान का प्राणदान ) अाज से मैंने जाना संती नारी को सब कुछ करने की सामर्थ्य है; संसार में सती का अकर्तव्य कोई काम नहीं है। सावित्री! तुम्हारी यह विमल यशध्वजा अनंत काल तक संसार में उड़ती रहैगी, तुम्हारा पवित्र गुण-गान संसार को पावन करता रहैगा और तुम्हारा पूजनीय नाम पतिव्रता स्त्रियों का सर्वस्व होगा। अहा! इस अलौकिक सतीत्व के आगे मुझे भी पराजित होना पड़ा। सतीत्व की जय---सावित्री की जय। ( यही शब्द चारों ओर से प्रतिध्वनित होता है और अाकाश से पुष्प-वृष्टि होती है। तीनों अप्सरा सावित्री को बीच में कर के नाचती और गाती हैं।

गायो सब मिलि प्रेम बधाई।
पतिप्राना नारी के आगे काहू की न बसाई॥
पतिहि जिवायो निज सतीत्व बल कालहु दियोहराई।
इनके यश को सुभग पताका तीन लोक फहराई॥
थाप्यो थिर करि प्रेम पंथ जगनिज आदर्श दिखाई।
देव-वधूगन आनन्दित है प्रेम बधाई गाई॥१॥

( सावित्रो वहाँ से चलती है और एक एक कर के वही दृश्य दिखलाई पड़ते हैं जो सावित्री को यमराज के साथ दिखलाई पड़े थे। अंत में वन का वह दृश्य दिखलाई पडता है जिसमें सत्यवान का मृत शरीर पड़ा है। सावित्री उसमें प्राण सस्थापन करती है और सत्यवान उठता है जैसे कोई सोता हुआ जागे )

सत्यवान---( अंगड़ाई लेकर ) उफ! कैसा भयानक दुःस्वप्न मैंने देखा है। मानो कोई महा विकराल मूर्ति धारण किये महाकाल मेरे प्राण को लेकर चला है। रास्ते में कैसे कैसे घोर वन और भयानक नर्ककुंड मिले हैं, जिसके स्मरण होने ही से रोमांच हो जाता है। फिर मानो वह महाकाल स्वर्ग के द्वार पर मुझे ले गया है, वहाँ मुझे वरण करने के लिये तीन अप्सरा खड़ी हैं, इतने में मानो किसी स्वर्गीय देवी ने मेरा प्राणदान महाकाल से ले लिया है, और वह देवी मानो हूबहू तुम्हीं हो। उफ! कलेजा काँपता है, हे जगदीश रक्षा करो।

सावित्री—नाथ! डरिये मत, अब कुछ चिंता नहीं यह सब सत्य था, स्वप्न न था पर अब कुछ डर नहीं।

सत्यवान—ऐं! क्या यह सब सच था? क्या मुझे महाकाल के पास से तुम्हीं छुड़ा लाई? धन्य देवी धन्य! (घबड़ाहट का नाट्य करता है) अह! बेतरह सिर घूमता है। समझ नहीं पड़ता, जागता हूँ या सोया।

(नारद मुनि बीन बजाते गाते आते हैं)

"बोलो कृष्ण कृष्ण राम राम परम मधुर नाम
गोविंद गोविंद केशव केशव, गोपाल गोपाल॥
माधव माधव, हरि हरि हरि बंशीधर बंशीधर श्याम।
नारायण वासुदेव नंदनंदन जगबंदन वृंदावन चारु चंद्र गरेगुंजदाम॥
'हरिचंद' जनरंजन सरन सुखद मधुर मूर्ति राधापति पूर्ण करन सतत भक्त काम ॥१॥"

(सत्यवान, सावित्री प्रणाम करते हैं)

नारद—मंगलमय भगवान श्रीकृष्णचंद्र सदा तुम लोगो का मंगल करै। (सावित्री से) सावित्री! आज तूने सतीकुल का मुख उज्वल किया, आज तुमने सतीत्व की ध्वजा फहराई, जो अनंत काल तक उड्डीयमान रहेगी। तुम्हारा यश देवांगनागण गाकर अपने का धन्य मानैंगी और तुम्हारी पुण्यकथा संसार को पवित्र करैगी।

(लवंगी, मधुकरी और सुरबाला का प्रवेश)

सखीत्रय—वाह, सखी वाह! तुममें इतने गुण भरे हैं यह हम लोगों को तनिक भी विदित न था। धन्य तुम्हारा सतीत्व।

नारद—(सत्यवान से) पुत्र! तुम्हारा धन्य भाग्य है जो तुमने ऐसी सती स्त्री पाई। (सावित्री का हाथ सत्यवान के हाथ में देते हैं) लो आज फिर मैं तुम्हें इस अमूल्य रत्न को सौंपता हूँ, इसे यत्न से रखना।

(तीनों सखी और अप्सरागण सावित्री-सत्यवान को बीच में करके नाचती और गाती हैं। रंगशाला में खूब प्रकाश हो जाता है)

जय जय सावित्री महरानी।
सती-सिरोमनि रूपरासि करुनामय सब गुनखानी॥
प्रेममयी निज पति के पद में छाया सी लपटानी।
इनके जस की सुभग पताका तीन लोक फहरानी॥
अचल प्रताप सतीत्व धरम को थाप्यो जग सुखदानी।
सतीमंडली भूषण ह्वै है इनकी प्रेम कहानी ॥१॥

(आकाश से पुष्पवृष्टि होती है और जवनिका गिरती है)




१०–पात्र-सूची

पात्र-सूची

अर्थात्

नाटकावली के इस भाग में संगृहीत ग्रंथों में आए हुए पात्रों की नामावली

अंधकार--(भा० दु०)

अर्जुन-पांडव--(ध० वि०)

अबदुश्शरीफ खां--सूर सिपहसालार--(नी० दे०)

अबदुस्समद--मुसाहिब--(नी० दे०)

आलस्य--(भा० दु०)

इंद्र-देवराज--(ध० वि०, स० ह०)

उंदुर--चर--(मु० रा०)

उत्तरा--विराट की कन्या--(ध० वि०)

कल्लू--बनिया--(अं० न०)

काम मंजरी-सखी--(चं०)

कामिनी--सखी--(चं०)

कालपाशिक--सेवक--(मु० रा०)

कृपाचार्य--पांडवों के गुरु--(ध० वि०)

कौंडिन्य--उपाध्याय का शिष्य--(स० ह०)

क्षपणक--जीवसिद्धि नामक गुप्तचर--(मु० रा०) गप्प पंडित--(प्रे० यो०)

गोपालशास्त्री--(प्रे० यो०)

गोबरधनदास--चेला--(अं० न०)

चंडिका--गायिका के छद्म वेष में नील देवी--(नी० दे०)

चंदनदास--जौहरी--(मु० रा०)

चंद्रकान्ता--सखी--(चं.)

चंद्रगुप्त--कुसुमपुर का राजा--(मु० रा०)

चंद्रावली--नायिका--(चं०)

चंपकलता--सखी--(चं०)

चंबूभट्ट--(प्रे० यो०)

चपरगट्टू खाँ--(नी० दे०)

चाणक्य--चंद्रगुप्त का मन्त्री--(मु० रा०)

चित्रवर्मा--कुलूत देश का राजा--(मु० रा०)

छक्कूजी--महाजन--(प्रे० यो०)

जाजलक--कंचुकी--(मु० रा०)

जिष्णुदास--महाजन--(मु० रा०)

जीर्णविष--मदारी, विराधगुप्त नामक गुप्तचर--(मु० रा०)

जीवसिद्धि--गुप्तचर--(मु० रा०)

झूरीसिंह--गुंडा--(प्रे० यो०)

टेकचंद--महाजन--(प्रे० यो०) डिसलायल्टी--(भा० दु०)

दंडपाशिक--चंद्रगुप्त का नौकर--(मु० रा०)

दीर्घचक्षु--रक्षाधिकारी--(मु० रा०)

दुर्योधन--कौरव--(ध० वि०)

देवीसिंह--सिपाही--(नी० दे०)

द्मुमत्सेन--सत्यवान का पिता--(स० प्र०)

धनदास--वैष्णव--(प्रे० यो०)

धर्म--चांडालवेषधारी--(स० ह०)

धर्मराज--युधिष्ठिर--(ध० वि०)

नारद--ऋषि--(स० ह०, चं०, स० प्र०)

नारायण--त्रैलोक्य के स्वामी--(स० ह०)

नारायणदास--चेला--(अं० न०)

निपुणक--भेदिया--(मु० रा०)

नीलदेवी--सूर्यदेव की रानी--(नी० दे०)

पर्वतक--मलयकेतु का पिता--(मु० रा०)

पार्वती--महादेव की पत्नी--(स० ह०)

प्रियंवदक--सेवक--(मु० रा०)

पीकदान अली--(नी० दे०)

पुरुषदत्त--सेवक--(मु० रा०)

पुष्करनयन, पुष्कराक्ष--काश्मीर का राजा--(मु० रा०) प्रवीरक--(मु०रा०)

बालमुकुंद--वैष्णव--(प्रे० यो०)

बुभुक्षित, दीक्षित--(प्रे० यो०)

भद्रमेट--सेवक--(मु० रा०)

भागुरायण--चाणक्य का भेदिया--(मु० रा०)

भामा--सखी--(चं०)

भारत दुर्दैव--(भा० दु०)

भारतभाग्य--(भा० दु०)

भासुरक--सेवक--(मु० रा०)

भैरव--महादेव के गण--(स०ह०)

मथुरादास--(प्रे० यो०)

मदिरा--(भा० दु०)

मधुकरी--सखी--(स०प्र०)

मलजी--वैष्णव--(प्रे० यो०)

मलयकेतु--पर्वतेश्वर का पुत्र--(मु० रा०)

महादेव--देवता--(स०ह०)

माखनदास--(प्रे० यो०)

माधव शास्त्री--(प्रे० यो०)

माधवी--सखी--(चं०)

माधुरी--सखी--(चं०) मेघाक्ष--पारस का राजा--(मु० रा०)

यमराज--देवता--(स०प्र०)

राक्षस--नंदवंश का मंत्री--(मु० रा०)

राजसेन--सेवक--(मु० रा०)

रामचंद्र--रईस--(प्रे० यो०)

रामभट्ट--(प्रे० यो०)

रोग--(भा० दु०)

रोहिताश्व--राजा हरिश्चंद्र का पुत्र--(स०ह०)

ललिता--सखी--(चं०)

लवंगी--सखी--(चं०)

वनदेवी--सखी--(चं०)

वनितादास--वैष्णव--(प्रे० यो०)

वर्षा--सखी--(चं०)

वल्लभा--सखी--(चं०)

वसंत--सूर्यदेव का पागल बना नौकर--(नी० दे०)

विजयपाल--किलेदार--(मु० रा०)

विजयवर्मा--सेवक--(मु० रा०)

विद्याधर--(ध० वि०)

विराट--मत्स्य देश का राजा--(ध० वि०)

विराधगुप्त--गुप्तचर--(मु० रा०) विलासिनी--सखी--(चं०)

विशाखा--सखी--(चं०)

विष्णुगुप्त--चाणक्य का एक नाम--(मु० रा०)

विष्णुशर्मा--राजपंडित--(नो० दे०)

विश्वामित्र--ऋषि--(स० ह०)

वैहीनर--सेवक--(मु० रा०)

शकटदास--राक्षस का मित्र--(मु० रा०)

शारंगरव--चाणक्य का शिष्य--(मु० रा०)

शिखरसेन--मलयकेतु का सेनापति--(मु० रा०)

शुकदेव--मुनि--(चं०)

शैव्या--अयोध्या की रानी--(स० ह०)

शोणोत्तरा--परिचारिका--(मु० रा०)

श्यामला--सखी--(चं०)

संध्या--सखी--(चं०)

सत्यवान--द्मत्सेन का पुत्र--(स० प्र०)

सत्यानाश--फौजदार--(भा० दु०)

सावित्री--राजा अश्वपति की कन्या--(स०प्र०)

सिंधुसेन--सिंध का राजा--(मु० रा०)

सिंहनाद--मलयदेश का राजा--(मु० रा०)

सिद्धार्थक--चाणक्य का गुप्तचर--(मु० रा०) सुधाकर--पंडित--(प्रे० यो०)

सुरबाला--सखी--(स०प्र०)

सूरजदेव--पंजाब का राजा--(नी० दे०)

सोमदेव--सूरजदेव का पुत्र--(नी० दे०)

स्तनकलश--वैतालिक--(मु० रा०)

हरजनवाँँ--धर्म के साथी 'सत्य' का दूसरा नाम--(स० ह०)

हरिश्चंद्र--अयोध्या का राजा--(स० ह०)

हिंगुराज--सेवक--(मु० रा०)




११–संस्कृतादि अंशों के अर्थ

इस भाग में आए हुए संस्कृत आदि

अंशों के अर्थ

पृष्ठ ५---विष्णु भगवान के लीला-वराह का वह दाँत-रूपी दंड तुम लोगों की रक्षा करे, जिस पर सुमेर पर्वत रूपी कलशयुक्त पृथ्वी छाते की तरह शोभायमान है।

पृष्ठ ५६---तुम्हारा शुभ हो, भला हो, दीर्घायु हो, गाय-घोड़ा-हाथी-धन-अन्न की वृद्धि हो, संपत्ति बढ़े, मंगल हो, शत्रु का नाश हो और संतान की बढ़ती के साथ कृष्ण-भक्ति बनी रहे।

पृ० ५७---ब्रह्मा, विष्णु, शिव आदि देवगण तुम्हारा अभिकिंचन करें अर्थात् सुरक्षित रखें। गंधर्व, किन्नर तथा नागगण तुम्हारी सर्वदा रक्षा करें। पितरगण, गुह्यक ( कुबेर के कोष के रक्षक ), यक्ष ( कुबेर के सिपाही ), देवियों, भूतगण, सातो माताएँ अर्थात् शक्तियाँ सभी तुम्हारा मार्जन तथा तुम्हारी सर्वदा रक्षा करें। शुभ हो और कुशल हो। महालक्ष्मी तुम पर प्रसन्न हों। हे सती, तुम पति-पुत्र के साथ सौ वर्ष तक जीवित रहो।

( जिस प्रकार जल फेंका गया है उसी प्रकार ) तुम्हारा जो पाप हो और अमंगल हो वह दूर चला जाय। जो कुछ मंगल, शुभ, सौभाग्य, धन-धान्य, स्वस्थता तथा संतान-वृद्धि है वह सब भगवान की कृपा तथा ब्राह्मण के आशी-र्वाद से तुम्हारा हो।

पृ० ६३---अपनी जाति आप ग्रहण करने वाले, प्रसिद्ध क्राधी ब्राह्मण, वशिष्ठ के दर्पवान पुत्र रूपी जंगल के लिए अग्नि रूप, दूसरी सृष्टि बनाने से भयभीत संसार के लिये यम समान और चांडाल त्रिशंकु के पुरोहित मुझ कौशिक को नहीं पहिचानता।

अकालादि समय में निकृष्ट वृत्ति धारण करने वाले, राजाओ का दान न लेने वाले, आड़ी ( वशिष्ठ ) तथा बक ( विश्वामित्र ) के युद्ध से संसार को कंपित करने वाले और तेज़ तथा तप के कोष आप को कौन नहीं जानता?

पृ० ६८---जिसकी कहीं भी गति नहीं है उसकी काशी में गति हो जाती है।

पृ० ७३---जिनका भोजन, वस्त्र और निवास ठीक ठीक नहीं है उनको काशी भी मगध है और गंगा भी तपाने वाली है।

पृ० ८४---हे ब्राह्मण, तुम्हारे इस तप, व्रत, ज्ञान और पठन- पाठन को धिक्कार है कि तुमने हरिश्चंद्र को इस दशा में ला डाला।

पृ० ८८---तपस्वी लोग तो आप ही दास होते हैं। पृ० १२१―धैर्य, सत्य, दान तथा शक्ति सभी अलौकिक हैं। हे राजा हरिश्चंद्र तुमसे सब से बढकर कार्य हुआ है।

पृ० १६९-७०―ब्राह्मण के वाक्य में भगवान हैं। ब्राह्मण मेरे देवता हैं।

पाप किए हुए ब्राह्मण का भी काई तिरस्कार न करे इत्यादि। जिसी किसी उपाय से किसी भी देहधारी को विद्वान संतुष्ट कर दें तो वही भगवान की पूजा है।

जिसकी कहीं गति न हो उसकी गति काशी में होती है।

विधवा का बाल काटना प्राण-कट के समान होता है।

यदि मनुष्यों को संतोषदायक हो तो केश-युक्त ही रहने दे।

पृ० ४३१―महाबली वाराह-शरीरधारी स्वयम् विष्णु, जिनके दंष्ट्रान पर प्रलय में निमग्ना पृथ्वी ठहरी हुई थी, और इस समय वह म्लेच्छों द्वारा उत्पीड़ित होकर जिस राजमूर्ति के दोनो दृढ़ भुजा पर आश्रित है वह वैभवशाली, बड़े भाई के अनुयायी, राजा चंद्रगुप्त बहुत दिनों तक पृथ्वी की रक्षा करें।

पृ० ४७४―(फारसी)–अमीरी हृदय में है, धन में नहीं है।

पृ० ५०१―हे मूढ, क्षण भर के लिए जब तक मैं मधु पीती हूँ, गर्ज ले। मुझसे तेरे मारे जाने पर जल्दी देवगण गजेंगे।

इन्द्र त्रैलोक्य पावें, देवगण यज्ञ की हवि खाने वाले हों और यदि तुम लोग जीना चाहते हो तो पाताल जाओ। इस प्रकार जब जब दानवों द्वारा उठाई वाधा पैदा होती है तब तब मैं अवतार लेकर शत्रु का नाश करती हूँ।

यह पूरा श्लोक इस प्रकार है:----

विद्याः समस्तास्तव देवि भेदाः स्त्रियाः समस्ताः सकला जगत्सु।
स्वयैकया पूरितमम्बयैतत् का ते स्तुतिः स्तव्यपरापरोक्तिः॥

हे देवि सभी विद्याएँ तथा संसार में कलायुक्त सभी स्त्रियाँ तुम्हारी ही भेद है, तुम्ही एक माता से यह जगत् पूर्ण है तब स्तुति योग्य परा, पश्यन्ति मध्यमा आदि उक्तियो से तुम्हारी स्तुति क्या हो सकती है।

[ दुर्गापाठ ]

अंग्रेजी---

'जो चुंबन उसने दिया था वही प्रथम और अंतिम था, वह कटार का चुंबन था, जो उसके हृदय तक तथा उसके पार घुसेड़ दिया गया था। उसके पैरो के नीचे नीच रक्त में भरकर वह लोटने लगा। उसके छाती में कटार, जहाँ स्थित था, वहीं कॉपता था और उसके कब्जे को ओर उसकी अँगुलियाँ व्यर्थ ही तथा वेग से बढ़ती थीं, पर उसके बाद निर्जीव हो अकड़ गई। 'मर, ए घातक मर।' उसने शरीफ की तलवार उसके जड़ाऊ म्यान से खींच लिया और मुसलमान सर्दार के गले पर निरर्थक ही चलाया। तारों के प्रकाश के नीचे यह मृतक-दृश्य! देवी काली के समान वह सिर लिए हुए आती है। वह वहाँ पाती है, जहाँ उसके भाई लोग मारे गए सर्दार के शव की रक्षा करते हैं। सारा पड़ाव शांत है पर रात्रि भी बहुत कम है। उसी सर्दार के पैरों तले वह उसको फेंक देती है, उस नीच बोझ को फेंक देती है ( और कहती है ) 'सूरज, मैंने अपना वचन पूरा किया, भाइयो, चिता तैयार करो।'




१२–प्रेमयोगिनी के मराठी अंश का हिंदी रूपांतर

प्रेम-योगिनी के

चौथा गर्भांक के मराठी अंश का हिंदी रूपांतर

महाश---क्या बुभुक्षित दीक्षित हैं?

बुभुक्षित---कौन है? वाह महाश, क्या तू है? क्यों बाबा आज कितने ब्राह्मणों को हमारे द्वारा निमंत्रण दोगे। मालिक ने कितने ब्राह्मण कहे हैं? क्यों रे ठोक्या के यहाँ कहाँ के यजमान का सहस्र भोजन चल रहा है?

महाश----दीक्षित जी, आज ब्राह्मणों में ऐसी मार-पीट हुई कि नहीं कह सकता। वह बड़ा पचड़ा है।

बुभु०---क्या सचमुच मार-पीट हुई? अच्छा, आओ चलो बैठक में। पर यह तो बतलायो कि आखिर हमारे ब्राह्मणों की क्या व्यवस्था होगी? तू ब्राह्मणो को लाया या नहीं? या यों ही हाथ झुलाता चला आया।

महाश----दीक्षित जी थोड़ा सा जल दीजिए, बड़ी प्यास लगी है।

बुभु०----अच्छा भाई थोड़ा ठहरो इतनी धूप में आए हो। बूटी ही बन रही है। थोड़ी बूटी ही पी लो। अच्छा यह बतलाओ कि कौन कौन से और कितने ब्राह्मण मिले? महाश---( हिन्दी )

चंबू भट्ट---.........२५ ब्राह्मण?

महाश---हाँ गुरु, २५ ब्राह्मण तो केवल सहस्र भोजन के है। और आज जो बसंत पूजा होगी, उसके लिए अलग, और जो सभा होगी, उनके लिए भी मैंने तार लगाया है, लेकिन।

गोपाल, माधव शास्त्री---क्यों महाश लेकिन क्या? सभा का काम किसके हाथ में है? और सभा कब होने वाली है?

महाश---पर यही है कि यह यजमान पाप नगर में रहता है। इसे एक कन्या है, वह विधवा है पर उसके शिर पर केश हैं। तीर्थ स्थान में आकर क्षौर करना आवश्यक है पर क्षौर करने से कन्या की शोभा चली जायगी इसलिए जो कोई ऐसी शास्त्रोक्त व्यवस्था दे तो उसका एक हजार रुपये की सभा करने का विचार है और यह काम धनतुंदिल शास्त्री के हाथ में पड़ गया है।

गप्प पं०---उँ ( हिन्दी )

माधव शास्त्री---( हिन्दी )

गोपाल०----ठीक ही है, और यदि किसी दुर्घट काम के कारण हम लोक-दृष्टि में निंध भी हों तब भी हम बंध हैं, क्योंकि श्रीमद्भागवत ही में लिखा है कि 'पाप किए हुए ब्राह्मण को भी कोई हानि न पहुँचावे इत्यादि'......। गप्प पं०―(हिन्दी)

बुभु०―(हिन्दी)

चंबू भट्ट―(हिन्दी)

महाश―दीक्षित जी, बूटी तैयार हुई―अब जल्दी छने क्योंकि यह जीव बहुत प्यासा हो गया है और अभी बहुत से ब्राह्मणों के यहाँ कहने जाना है।

बुभु०―जरा छानो तो।

माधव शास्त्री―दीक्षित जी, यह मेरा काम नहीं, कारण मैं केवल अपने पीने का मालिक हूँ, मुझे छानना नहीं आता। (हिन्दी)

गोपाल०―अच्छा दीक्षित जी, मैं ही आता हूँ।

चंबू भट्ट―महाश आखिर हमारे दल के सहन भोजन में कितने ब्राह्मण और बसंत पूजा में कितने ब्राह्मण रहेंगे?

महाश―आज दीक्षित के दल के कुल २५ ब्राह्मण हैं। उनमें से १५ सहस्र भोजन में और १० बसंत पूजा में रहेंगे।

माधव शास्त्री―और सभा के? महाश―सभा के बारे में तो मैंने कह ही दिया कि धनतुंदिल शास्त्री के अधिकार में है और दो तीन दिन में वे उसका भी बंदोबस्त करेंगे।

गप्प पं०―(यहाँ से पृष्ठ १६७ में गप्प पंडित तक हिन्दी है) संबू भट्ट--हाँ हाँ दीक्षित जी वहीं खतम करिए मैं आज कल नहीं पीता।

गोपाल, माधव---क्यो भट्ट जी, बस रहने दो, ये नखरे कहाँ सीखे? इसे पीयो, व्यर्थ यह ठंढी होती है।

चंबू भट्ट---नहीं भाई मैं सत्य कहता हूँ, मुझको बरदाश्त नहीं होती। तुम लोगों को तो यह नखरा जान पड़ता है पर ये सब प्रायः काशी के ही हैं और आप लोगों के समान परम प्रियतम सफेद करकराता डुपट्टा ओढ़ने वाली अनाथ बाला ने ही सिखलाए होगे।

महाश---क्यों गुरु दीक्षित जी अब पान जमना चाहिए।

बुभु०---हॉ भाई, वह बँटा है ले आओ और लगायो तब एक दो चार।

महाश----दीक्षित जी, ठोक्या के कमरे में १५ ब्राह्मण भेजिए। दस बजे पत्तल परोसी जायगी और आज रात को बसन्त पूजा में १० ब्राह्मण जल्दी भेज देना, क्योंकि उसके बाद दूसरे दल के ब्राह्मण आवेंगे।

बुभु०---( हिन्दी )

माधव०---( हिन्दी )

गोपाल---( हिन्दी ) बुभु०---भाई बहरी ओर यदि मैं जाऊँ तो यहाँ का प्रबंध कौन करेगा।

गोपाल---एँ, गुरु केवल १५ ब्राह्मणो के लिए घबड़ाते हो। सर्वभक्ष को सहेज दो ब्राह्मणो को भेज देगा। ( हिन्दी )

गप्प पं०-( यहाँ से पृ० १७० गोपाल० के कथन तक हिंदी है )

बुभु०-अरे पहिले नए शौकीन के यहाँ चलूँ, वहाँ क्या है यह देख लूँ तब रामचंद की ओर झुकूँ।

माधव शास्त्री---अच्छा वैसा ही हो, आजकल न्यू फांड शास्त्री ने बहुत उदारता धारण की है और बहुत सी चिड़िया भी पाली हैं। वह सब भी देखने में आवेंगी। पर भाई मैं अन्दर नहीं जाऊँगा। क्योकि मुझे देखकर उन्हें बहुत कष्ट होता है।

गोपाल---अच्छा वहाँ तक तो चलो, आगे देखा जायगा।

